
AŠTUNTA DALIS 


Ant vandens 


40) 


Aš paskęsiu jūroje 


- TURĖS TIKTI „ARTEMIDĖ“.- Džaredas užvožė savo 
nešiojamojo darbo stalo dangtį ir susiraukęs pasitrynė kaktą. 

Kai susipažinau su Džeimio pusbroliu, jis jau skaičiavo šeštą 
dešimtį, o dabar jam buvo gerokai per septyniasdešimt, bet ries- 
tanosis liesas aštrių bruožų veidas, smulkus kūno sudėjimas ir 
nesenkantis darbingumas nepasikeitė. Amžių išdavė tik plaukai: 
kitados glotnūs, juodi, dabar buvo išretėję ir visai pražilę, nerū- 
pestingai surišti raudonu šilkiniu kaspinu. 

— Vidutinio dydžio vienastiebis burlaivis sa maždaug ketu- 
riasdešimt žmonių, - pridūrė jis. - Metų laikas vėlyvas, ir turbūt 
nieko geresnio nerasim - visi indai jau iškeliavo prieš mėnesį. 
„Artemidė“ su palyda būtų išplaukusi į Jamaiką, betgi taisoma. 

- Aš linkęs plaukti tavo laivu - ir su kuriuo nors iš taviškių 
kapitonų, - patikino jį Džeimis. - Laivo dydis nesvarbu. 

Džaredas skeptiškai kilstelėjo antakį. 

- Šit kaip? Na, jūroje gali paaiškėti, kad dydis svarbesnis, nei 
manei. Dabar, artėjant žiemai, siaučia audros, vienastiebis bur- 
laivis supsis tarp bangų it kamštis. Ar galėčiau paklausti, kaip tu, 
pusbroli, atlaikei kelionę per Lamanšą keleiviniu laiveliu? 

Nuo tokio klausimo Džeimio veidas, jau ir taip persikreipęs, 
niūrus, dar labiau apniuko. Iki širdies dugno sausumos gyven- 
tojas Džeimis laive ne tik tučtuojau susirgdavo jūrlige - nuo jos 
vos nenusibaigdavo. Visą kelionę nuo Inverneso iki Havro jis 
siaubingai kamavosi, nors jūra ir oras buvo gana ramūs. Praėjus 
šešioms valandoms nuo tada, kai saugiai pastatė koją ant Žemės, 
sėdint Džaredo sandėlyje šalia prieplaukos, jo lūpos vis dar buvo 
balsvos, o apie akis juodavo ratilai. 

— Kaip nors jau išturėsiu, - atkirto Džeimis. 

Džaredas nepatikliai dėbtelėjo į jį, puikiai žinodamas, kaip 
pusbrolis jaučiasi bet kokiame jūrlaivyje. Džeimis pažaliuodavo 
vos įkėlęs koją į laivą, nors tas stovėdavo nuleidęs inkarą; regi- 
nys, kaip jis plaukia per Atlantą, du ar tris mėnesius izoliuotas 
mažame ir nuolat kilsnojančiame laive, iš kurio niekaip neištrūk- 
si, būtų atbaidęs ir atkakliausią protą. Toks reginys jau senokai 
nedavė ramybės ir man. 

— Deja, čia niekuo negaliu padėt, - atsiduso Džaredas, atkar- 
todamas mano mintį. - Bent jau pašonėj turėsi daktarę, - pridū- 
rė ir nusišypsojo man. - Juk ketini jį lydėti, mieloji? 

— Taip, žinoma, - nuraminau jį. - Kiek reikės laiko laivui pa- 
ruošti? Norėčiau prieš kelionę rasti gerą vaistininką ir parūpinti 
vaistinėlei atsargų. 

Džaredas susikaupęs sučiaupė lūpas. 

— Su Dievo pagalba kokios savaitės, - atsakė jis. - Dabar „Ar- 
temidė“ Bilbao, turi paimti raugintų ispaniškų odų ir jau plukdo 
vario iš Italijos - krovinį pristatys čia, kai atplauks, o atplaukti 
turėtų poryt, jei pūs palankus vėjas. Kelionei kol kas neturiu ka- 
pitono, bet jau esu numatęs gerą žmogų; jį paimti tikriausiai teks 
iš Paryžiaus. Vadinasi, sugaišiu dvi dienas pirmyn ir dvi atgal. 
Pridėkit dar dieną atsargoms pakrauti, vandens statinėms pripil- 
dyti, visus kitus darbus darbelius - laivas turėtų būti paruoštas 
po aštuonių dienų auštant. 

— O kiek trunka plaukti iki Vest Indijos? - paklausė Džeimis. 
Kad jį kamuoja įtampa, išdavė visas kūnas, neatsipalaiduojantis 
nei per kelionę, nei dabar, per trumpą atokvėpį. Džeimis buvo įsi- 
tempęs kaip lankas, ir turbūt jau neatsileis, kol rasim jaunėlį Ijaną. 

— Du mėnesius, jei metų laikas tinkamas, - atsakė Džare- 
das vis dar su negilia raukšle kaktoj. - Bet jau mėnuo, kai laikas 
netinkamas; įsišėlus žiemos audroms, kelionė gali užtrukti tris 
mėnesius. O gal ir daugiau. 

Arba galime išvis ten nenusigauti, bet Džeredas, buvęs jū- 
rininkas, iš perdėto prietaringumo ar iš taktiškumo apie tokią 
tikimybę garsiai neprasitarė. Vis dėlto man nepraslydo pro akis, 
kad jis slapta dėl viso pikto liestelėjo medinį stalą. 

Jis neprasižiojo ir apie kitokią mano graužatį: mes neturė- 
jom jokių aiškių įrodymų, kad mėlynasis laivas išsiruošė į Vest 
Indiją. Mūsų rankose buvo tik įrašai, kuriuos Džaredas atnešė 
iš Havro uosto viršininko. Iš jų sužinojom apie du laivo - labai 
taikliai pavadinto Bruja* - prisišvartavimus per penkerius me- 
tus, ir abu kartus nurodytas galutinis uostas buvo Bridžtaunas 
Barbadoso saloje. 

— Dar papasakok apie tą laivą, kuris pagrobė jaunėlį Ijaną, - 
paprašė Džaredas. - Kaip jis plaukė? Lengvai sklendė vandeniu 
ar giliai nugrimzdęs, tarsi sunkiai pakrautas kelionei? 

Džeimis susimąstęs trumpam užsimerkė, tada atsimerkė ir 
linktelėjo. 

— Galėčiau prisiekti, kad jis buvo sunkiai pakrautas. Pabūklų 
angos žiojėjo vos šešios pėdos virš vandens. 

Džaredas patenkintas palinksėjo. 

- Taigi plaukė iš uosto, ne uostan. Visuose didžiuosiuose 
Prancūzijos, Portugalijos ir Ispanijos uostuose turiu savų šnipų. 
Jei pasiseks, jie ras uostą, iš kurio laivas išplaukė. Tada iš doku- 
mentų tikrai sužinosim, koks jo kelionės tikslas. - Plonų Dža- 
redo lūpų kampučiai staiga nusviro žemyn. - Nebent tai piratų 
laivas su suklastotais dokumentais. 

Senyvas vyno pirklys atsargiai padėjo į šalį nešiojamąjį sta- 
lą, kurio išraižytas raudonmedis per daugybę metų buvo gražiai 
patamsėjęs, ir nevikriai atsistojo. 

— Ką gi, šią valandėlę tik tiek galime nuveikti. Eime namo, 
ten mūsų laukia Matildos vakarienė. Rytoj tave supažindinsiu su 
krovinių deklaracijomis ir įsakymais, o tavo Žmona galės apsi- 
rūpinti žolelėmis. 

Dar nė penkių nebuvo, deja, šiuo metų laiku jau tvyrojo 
visiška tamsa; mūsų laukė du Džaredo vyrai, kurie ketino mus 
palydėti iki jo namų, nors atstumas buvo trumpas. Jie turėjo Ži- 
bintus keliui apšviesti ir buvo apsiginklavę storomis lazdomis. 
Havras - klestintis uostamiestis, tad sutemus krantinės ir prie- 


* Ragana, kerėtoja, burtininkė (isp.). 

plaukos rajone nepatartina vaikštinėti vienam, ypač garsiam ir 
turtingam vyno pirkliui. 

Kelionė per Lamanšą mus išvargino, negana to, oras buvo 
slogus, šaltas ir drėgnas, šnerves erzino Havro žuvų dvokas, 
skrandį graužė alkis, bet pėdinant paskui žibintus tamsiomis, 
siauromis gatvėmis man pasitaisė ūpas. Dėkui Džaredui, kuris 
įžiebė viltį rasti jaunėlį Ijaną. 

Džaredas pritarė Džeimio nuomonei, kad jei Brujos piratai - 
aš juos tokiais ir laikiau - jaunėlio Ijano tuoj pat nenužudė, jie 
tikriausiai jo ir nelies. Sveiką ir jauną bet kokios rasės vyrą Vest 
Indijoje galima parduoti kaip vergą ar tarną pagal sutartį už dau- 
giau nei du šimtus svarų - šiais laikais padorią sumelę. 

Jeigu jie iš tikrųjų ketino jaunėlį Ijaną pelningai parduoti ir 
jei mes išsiaiškinsime, į kokį uostą laivas plaukia, bus palyginti 
nesunku tą vaikį rasti ir atgauti. Vėjo šuoras ir keletas ledinių 
lašų, kaptelėjusių iš kybančių virš galvos debesų, kiek atvėsino 
mano optimizmą, primindami, kad net jei ir bus lengva rasti 
Ijaną pasiekus Vest Indiją, iki tų salų pirmiausia turės nukakti ir 
Bruja, ir „Artemidė“. O žiemos audros jau bunda. 


= 


Naktį lietus sustiprėjo, atkakliai tekšeno į skalūno plokštelių 
stogą. Šiaip tas garsas būtų mane raminęs ir migdęs, bet, turint 
galvoje visą padėtį, tylus barbenimas atrodė grėsmingas, anaiptol 
ne raminantis. 

Nors Džaredas pavaišino sočia vakariene ir patiekė puikių 
vynų, niekaip nesudėjau bluosto, prieš akis vis šmėkščiojo lietaus 
permerktos drobės ir audringa jūra. Gerai, kad tie baisūs reginiai 
neleido užmigti tik man: Džeimis nesigulė su manimi, liko pasi- 
šnekėti su Džaredu apie ruošą prieš būsimą kelionę. 

Dėl paieškos Džaredas nusprendė rizikuoti laivu ir kapitonu. 
Ir buvo sutarta, kad Džeimis plauks kaip superkargas. 

— Kaip kas? - paklausiau, išgirdusį šį pasiūlymą. 

- Superkargas, - kantriai paaiškino Džaredas. - Žmogus, ku- 
rio pareiga prižiūrėti krovinio pakrovimą, iškrovimą, pardavimą 

ir paskirstymą. Kapitonas ir įgula tik plukdys laivą, vadinasi, kam 
nors teks pasirūpinti jo turiniu. O jei krovinys būtų pažeistas, 
superkargo įsakymai gali tapti viršesni už kapitono įgaliojimus. 

Taigi viskas buvo sutarta. Džaredas, nors norėdamas padėti 
gentainiui buvo kuo tikriausiai pasiryžęs prisiimti riziką, sume- 
tė, kad iš to susitarimo galėtų išspausti ir naudos. Todėl skubiai 
pasirūpino, kad iš Bilbao ir Havro būtų sukrautas įvairiarūšis 
krovinys, jo iškrauti mes plauksim į Jamaiką, o grįždami „Arte- 
mide“ parplukdysim romo, gaminamo Jamaikos cukranendrių 
plantacijos bendrovės, kuri priklausė Freizeriams. 

Bet iš Jamaikos išplauksime tik tada, kai nusistovės palankus 
oras: balandžio pabaigoje arba gegužės pradžioje. Kai vasarį pa- 
sieksime Jamaiką, iki pat grįžimo į Škotiją gegužę Džeimis savo 
žinioje turės „Artemidę“ su įgula ir galės keliauti į Barbadosą - 
ar kitas vietas — ieškoti jaunėlio Ijano. Tris mėnesius. Vyliausi, 
kad jų pakaks. 

Tai buvo kilniaširdiškas susitarimas. Vis dėlto Džaredas, 
Prancūzijoje daugybę metų gyvenantis emigrantas vyno pirklys, 
buvo ganėtinai turtingas, nuostolis dėl prarasto laivo jo nesu- 
žlugdytų, nors ir prislėgtų. Vis nenuvijau minties, kad Džaredas 
rizikuoja tik nedidele savo turto dalimi, o mes - gyvybe. 

Vėjas, regis, silpo, nebestūgavo kamine. Miegas vis dar ne- 
ėmė, todėl išsliuogiau iš lovos ir, apsigobusi pečius antklode, kad 
nesušalčiau, nuslinkau prie lango. 

Dangus buvo tamsaus marginto pilkumo, vėjas ginė lietaus 
debesis, nuostabiai apkraštuotus už jų besislepiančio mėnulio, 
lango stiklą plakė lietaus čiurkšlės. Bet vis tiek pro debesis skver- 
bėsi ganėtinai šviesos, nes įžiūrėjau laivų, prisišvartavusių prie 
krantinės mažiau nei už ketvirčio mylios, stiebus. Jie lingavo pir- 
myn atgal, burės, tvirtai suvyniotos ir surištos saugantis audros, 
nerimastingai kilo ir leidosi, bangoms siūbuojant laivus nuleistu 
inkaru. Po savaitės būsiu laive. 

Nedrįsdavau galvoti, koks bus gyvenimas, jei rasiu Džeimį 
arba visai jo nerasiu. Paskui jį radau, ir greitai paeiliui apmąsčiau 
spaustuvininko sutuoktinės dalią politiniame ir literatūriniame 

Edinburgo pasaulyje, pavojingą bėglės kontrabandininko žmo- 
nos būvį ir galų gale darbų kupiną sėslų gyvenimą Aukštumų 
ūkyje, jau pažintą ir mėgtą. 

Dabar tokiu pat greičiu ir tvarka visos šios galimybės buvo 
nustumtos šalin, ir aš dar sykį susidūriau su ateities nežinomybe. 

Gana keista, bet dėl to labiau pagyvėjau, o ne susigraužiau. 
Dvidešimt metų gyvenau sėsliai, it kokių polipų tvirtai laikoma 
savo priedermių Brianai, Frenkui, pacientams. Dabar, likimo - ir 
pačios veiksmų - nuo viso to atplėštai, atrodė, kad laisvai vartau- 
si bangų mūšoje ir esu jėgų, kur kas stipresnių už mane, valioje. 

Nuo mano kvėpavimo lango stiklas aprasojo. Ant jo nupie- 
šiau širdelę, kokią šaltais rytais piešdavau Brianai. Paskui jos 
vidury parašiau inicialus B E R - Briana Elena Randal. Pasvars- 
čiau, ar ji vis dar vadinasi Randal? O gal jau Freizer? Padvejojusi 
širdelėje išraičiau raides J ir C. 

Man tebestoviniuojant prie lango, atsivėrė durys ir įžengė 
Džeimis. 

— Dar nemiegi? - paklausė, nors nė klaust nereikėjo. 

— Lietus neduoda užmigti. - Priėjusi apkabinau jį, džiaug- 
damasi šiltu tvirtu kūnu, kuris išsklaidys žvarbią nakties tamsą. 

Jis suspaudė mane glėbyje ir priglaudė skruostą man prie 
plaukų. Silpnai dvelkė jūrlige, bet daug stipriau - žvakių vašku 
ir rašalu. 

— Rašei? — pasiteiravau. 

Džeimis nustebęs pažvelgė į mane. 

— Taip, bet iš kur Žinai? 

— Kvepi rašalu. 

Jis šyptelėjo žengdamas atgal ir ranka braukdamas per plaukus. 

— Tavo uoslė, Sasenach, kaip trumų ieškančios kiaulaitės. 

— Ačiū už tokį mielą komplimentą. Ir ką gi rašei? 

Iš jo veido dingo šypsena, išryškėjo įtampa ir nuovargis. 

— Laišką Dženei, - atsakė Džeimis, nupėdino prie stalo, nu- 
simetė švarką ir ėmė rištis kaklaskarę ir žabo. — Nesusitikęs su 
Džaredu, nenorėjau jai rašyti. Dabar jau galiu atskleisti mūsų 
planus ir viltis saugiai pristatyti Ijaną namo. - Jis vyptelėjo ir 

per galvą nusitraukė marškinius. - Vienas Dievas težino, ką ji 
darys, gavusi laišką, bet ačiū Viešpačiui, būsiu jūroje, kai ji ko 
nors imsis, - kreivai šyptelėjo, išniręs iš drobės. 

Sukurpti tokį laišką buvo nelengva, bet jį parašęs Džeimis, 
matyt, aprimo. Jis atsisėdo nusiauti batų ir nusimauti kojinių. 
Užėjau jam už nugaros ir išpyniau kasą. 

- Džiaugiuosi, kad galų gale parašiau, - tarė jis, balsu atkar- 
todamas mano mintį. - Užvis labiau bijojau jai viską papasakoti. 

— Ar visą tiesą išklojai? 

Jis gūžtelėjo pečiais. 

— Visada taip darydavau. 

Išimtis buvo taikoma tik man. Bet šitą mintį nutylėjau ir 
pradėjau trinti jam pečius, masažuodama mazgais susiveržusius 
raumenis. 

— O kur Džaredas padėjo poną Viloukbį? - paklausiau, nes 
masažas priminė man kiną. 

Jis su mumis perplaukė Lamanšą, prilipęs prie Džeimio ne- 
lygu mažas mėlyno šilko šešėlis. Džaredas, dokuose prisižiūrėjęs 
visko, ramiai sutiko poną Viloukbį, oriai jam nusilenkė ir iškošė 
kelis žodžius literatūrine kinų kalba, tik jo ūkvedė keistąjį svečią 
nužvelgė kur kas įtariau. 

- Tikiuosi, miega arklidėj. - Džeimis nusižiovavo ir gerai 
pasirąžė. - Matilda sako nepratusi, kad namuos slankiotų stab- 
meldžiai, ir nė neketinanti prie to pratintis. Moteriškė pašlaks- 
tė virtuvę švęstu vandeniu, kai jis ten pavakarieniavo. - Pakėlęs 
akis, jis pamatė širdelę ant lango, juodą aprasojusiame stikle, ir 
nusišypsojo. - Čiagi kas? 

— Kvailybė, ir tiek. 

Džeimis ištiesė ranką ir paėmė mano dešinę plaštaką, jo 
nykščio pagalvėlė paglostė randelį mano nykščio apačioje, rai- 
dę J, kurią pats išraižė peilio galu man jį paliekant prieš Kulo- 
deno mūšį. 

— Nepaklausiau, - tarė, - ar nori keliauti su manimi. Galiu 
tave palikti, Džaredas mielai priglaustų čia arba Paryžiuje. O įsi- 
geidusi galėtum grįžti į Lalibrochą. 

— Ne, tu nepaklausei. Nes, po šimts paralių, puikiai žinojai 
atsakymą. 

Mudu susižvelgėm ir nusišypsojom. Širdgėlos ir nuovargio 
raukšlės Džeimio veide išsilygino. Žvakės šviesa ramiai sutvis- 
ko ant jo pakaušio, kai pasilenkęs švelniai pabučiavo man į 
delną. 

Vėjas vis dar švilpavo kamine, o lietus teberiedėjo per langų 
stiklą it ašaros, bet tai buvo nebesvarbu. Mane jau lenkė miegas. 


== 

Rytą dangus pragiedrėjo. Stiprus, žvarbus vėjas žvangino 
Džaredo kabineto langų stiklus, bet į jaukų kambarį neprasi- 
skverbė. Namai Havre buvo kur kas mažesni už prašmatnią 
jo rezidenciją Paryžiuje, bet ir šitie galėjo didžiuotis patikima 
triaukščio medinio pastato ištaiga. 

Stumtelėjau kojas spragsinčio židinio link ir pamirkiau 
plunksną rašalinėje. Rašiau į sąrašą daiktus, kurių gali prireikti 
gydymui per du kelionės mėnesius. Spiritas buvo ir svarbiausias, 
ir lengviausiai gaunamas - Džaredas pažadėjo parūpinti stati- 
naitę Paryžiuje. 

— Bet verčiau ant jos užlipdykim kitokią etiketę, - pasiūlė 
jis. - Nes jūreiviai visą išmauks dar iš uosto neišplaukus. 

Valyti lydyti kiaulių taukai, - parašiau neskubėdama, - jona- 
žolės; česnakai, dešimt svarų; kraujažolės. Brūkštelėjau agurklės, 
tada, papurčiusi galvą, išbraukiau ir parašiau senesnį, geriau Ži- 
nomą pavadinimą: godai. 

Darbas ėjo lėtai. Kitados žinojau visų įprastų žolelių ir dau- 
gelio retų augalų gydomąsias savybes ir jų pritaikymą. Privalėjau 
žinoti - anuomet buvo įmanoma gauti tik tų žolelių. 

Daugelis jų veikdavo stebėtinai gerai. Nors Bostono ligoninės 
vadovai ir kolegos buvo skeptiški ir neslėpė pasibaisėjimo, kart- 
kartėmis jas sėkmingai pritaikydavau gydydama pacientus. („Ar 
matėt, ką padarė daktarė Randal? - atmintyje nuaidėjo priblokš- 
to interno riksmas ir berašydama nusišypsojau. - 134B palatoj ji 
davė skrandžiui virtų gėlių!) 

Bet, šiaip ar taip, niekas negydytų žaizdos kraujažolėmis ir 
taukėmis, jei po ranka pakliūtų jodo, ir nekovotų su organizmo 
infekcija skendeniais, turėdamas penicilino. 

Daug ką buvau pamiršusi, bet rašydama žolelių pavadini- 
mus ėmiau prisiminti, kaip kiekviena atrodo ir kvepia. Tamsų, 
bituminį beržų aliejų ir malonų, švelnų jo kvapą, aitrų mėtų 
šeimos aromatą, salsvą ramunėlių kvapą ir sutraukiančio sko- 
nio takažoles. 

Kitapus stalo Džeimis vargo su savo sąrašu. Vargšelis rašti- 
ninkas sunkiai skrebeno luoša dešine ranka, retsykiais stabte- 
lėdamas patrinti gyjančios žaizdos virš kairės alkūnės ir tyliai 
pakeiksnodamas. 

— Ar įrašei žaliųjų citrinų sultis, Sasenach? - paklausė jis, 
dirstelėjęs į mane. 

— Ne. Reikia įrašyt? 

Jis nusibraukė nuo veido plaukų sruogą ir susiraukęs pažvel- 
gė į priešais gulintį popieriaus lapą. 

- Kaip čia pasakius. Įprasta, kad žaliųjų citrinų sulčių parūpi- 
na laivo daktaras, bet tokio dydžio laive kaip „Artemidė“ dakta- 
ras dažniausiai neplaukia, ir maisto atsargas prižiūri iždininkas. 
Bet ir iždininko nėra, o ieškoti patikimo žmogaus neturim kada, 
todėl man reikia imtis ir šių pareigų. 

- Na, jei tu būsi iždininkas ir superkargas, tai aš būsiu arčiau- 
siai laivo daktaro, - šyptelėjau. - Ir gausiu žaliųjų citrinų sulčių. 

- Gerai. 

Vėl ėmėm draugiškai krebždėti ir mūsų triūsą nutraukė tik 
kambarinė Žozefina, kuri pranešė apie lankytoją. Ji suraukė ilgą 
nosį reikšdama nepalankumą. 

— Jis laukia ant laiptelio prie laukujų durų. Vyresnysis lioka- 
jus mėgino jį nuvyti, bet anas tvirtina, kad jam paskirtas vizi- 
tas pas jus, mesjė Džeimsai? - Klausiamas tonas leido suprasti, 
jog tai gana neįtikima, bet pareiga verčianti ją paisyti tos keistos 
prielaidos. 

Džeimio antakiai kilstelėjo. 

- Lankytojas? Koks lankytojas? 

Žozefina sučiaupė lūpas, tarsi negalėtų prisiversti pasakyti. 
Man jau parūpo, kaip atrodo tas žmogus, tad nukiūtinau prie 
lango. Gerokai iškišusi laukan galvą, išvydau tik labai apdulkė- 
jusios juodos skrybėlės nuleista atbraila viršų, ir daugiau nieko. 

- Jis panašus į prekeivį, ant nugaros pasikabinęs kažkokį ry- 
šulį, - raportavau ir dar labiau ištempiau kaklą, rankomis įsiki- 
busi palangės. Džeimis griebė mane už liemens, įtraukė vidun ir 
pats kyštelėjo galvą pro langą. 

- Ak, tai monetų prekeivis, kurį minėjo Džaredas! - sušuko. - 
Atvesk jį. 

Pailgame veide nutaisiusi reikšmingą miną Žozefina išėjo 
ir netrukus grįžo su aukštu, nerangiu kokių dvidešimties metų 
jaunuoliu: vilkėjo jis senamadišku paltu, bridžių apačios sagos 
buvo atsegtos ir kelnės glebiai maskatavo apie liesas blauzdas, o 
kojinės buvo apsmukusios. Jaunuolis avėjo pigiausiomis medi- 
nėmis klumpėmis. 

Purvina juoda skrybėlė, pagarbiai nusivožta įžengus vidun, 
atidengė sudžiūvusį protingą veidą, kurį puošė vešli, nors ir 
trumputė ruda barzdelė. Havre barzdą augino tik keli jūrininkai, 
tad nė nereikėjo nedidelės blizgios juodos šlikės ant galvos, nes 
ir taip buvo aišku, kad šitas pirklys - žydas. 

Jaunuolis kerėpliškai nusilenkė man, tada Džeimiui, varžo- 
mas prekeivio kuprinės diržų. 

— Madam, - jis kinktelėjo galvą, ir nuo to judesio krestelėjo 
peisai, nusidriekę iš šonų. - Mesjė. Jūs labai malonūs, kad pri- 
ėmėt mane. - Jaunuolis šnekėjo prancūziškai su keista monoto- 
niška intonacija, tad buvo sunku jį suprasti. 

Puikiai nutuokiau, kodėl Žozefinai kėlė abejonių šis... lan- 
kytojas, bet didžiulės mėlynos akys, kuriose neįžvelgiau jokios 
klastos, sukėlė man šypseną, nors jo išvaizda ir buvo atgrasi. 

— Tai mes turėtume jums dėkoti, - tarė Džeimis. - Nesiti- 
kėjau, kad taip greitai atvyksit. Mano pusbrolis minėjo, kad jūs 
vardu Mejeris? 

Monetų pirklys palinksėjo, tarp jaunatviškos jo barzdelės še- 
rių pasirodė drovi šypsena. 

— Taip, Mejeris. Jokios bėdos, mat jau buvau atkeliavęs į 
miestą. 

- Bet jūs atvykot iš Frankfurto, ar ne? Ilgą kelią sukorėt, - 
mandagiai pasakė Džeimis ir nusišypsojo apžvelgęs Mejerio 
drabužius, kurie atrodė taip, lyg būtų ištraukti iš šiukšlyno. - Ir, 
regis, dulkėtą, - pridūrė. - Ar išgersit vyno? 

Pasiūlymo sutrikdytas Mejeris keliskart prasižiojo ir vėl užsi- 
čiaupė, bet galop tyliai linktelėjo. 

Tačiau kai jis atlapojo kuprinę, drovulys išnyko. Iš pažiūros 
beformiame ryšulyje, rodės, galėjo sutilpti ne daugiau kaip ap- 
spurusių Mejerio baltinių pamaina ir pusiaudienio užkandis, bet 
jame išvydom keletą mažų medinių lentynėlių, įtaisytų rėmuose, 
o kiekvienoje lentynėlėje - kruopščiai surikiuotus odinius kapše- 
lius, besiglaudžiančius it kiaušiniai lizde. 

Iš po lentynėlių Mejeris ištraukė sulankstytą audinio ketvir- 
tainį, krestelėdamas išskleidė ir plačiu mostu paklojo ant Džei- 
mio stalo. Tada vieną po kito atrišinėjo kapšelius ir traukė jų 
turinį, kiekvieną tviskantį skrituliuką pagarbiai dėdamas ant 
tamsiai mėlyno aksomo skiautės. 

— Aukso moneta su Julijos Akvilijos Severos* atvaizdu, - jis 
palietė vieną mažą monetą, ant aksomo spindinčią labai sodria 
senovinio aukso spalva. - O čia Romos plebėjų Kalpurnijų šei- 
mos sestercijus. - Jo balsas buvo švelnus, o tvirtos rankos glostė 
vos apzulintos sidabrinės monetos kraštą ar atsargiai sūpavo ją 
delne rodydamas, kiek sveria. 

Vyrukas atplėšė žvilgsnį nuo monetų, akyse atsispindėjo tau- 
riojo metalo tviskesys. 

— Mesjė Freizeris man sakė, kad norite apžiūrėti kuo daugiau 
retų graikų ir romėnų monetų. Žinoma, dabar neturiu viso rin- 
kinio, bet keletą parodysiu. Jei pageidausite, pasiųsiu į Frankfur- 
tą žmogų ir kitų. 

Džeimis nusišypsojo purtydamas galvą. 


* Severų dinastijos Ronbižimperatoriaus.Elaeabalpa valdžiusio 218-222 m., antroji 
ir ketvirtoji žmona. (Cia ir toliau vertejos pasravos.) 

- Deja, nebėra laiko, pone Mejeri. Mes... 

— Tik Mejeris, mesjė Freizeri, - labai mandagiai nutraukė jį 
jaunuolis, bet balse buvo girdėti silpna irzulio gaidelė. 

- Taip, žinoma. - Džeimis nežymiai nusilenkė. - Viliuosi, 
mano pusbrolis jūsų nesuklaidino. Būčiau labai patenkintas, ga- 
lėdamas apmokėti jūsų kelionės išlaidas ir sugaištą laiką, bet ne- 
ketinu nieko iš jūsų pirkti... Mejeri. 

Jaunuolio antakiai, kaip ir vienas petys, išsilenkė klaustuku. 

- Bet noriu, - iš lėto pasakė Džeimis lenkdamasis į prie- 
kį iš arti apžiūrėti išdėliotų monetų, - palyginti jūsų prekę su 
keliomis senovinėmis monetomis, kurias prisimenu matęs, o 
paskui, jei paaiškės, kad kai kurios sutampa, norėčiau paklaus- 
ti, ar jūs — O gal turėčiau sakyti, jūsų šeima, nes pats esat labai 
jaunas - pažįstate tuos, kurie prieš dvidešimt metų galėjo įsi- 
gyti tų monetų. 

Jis žvilgtelėjo į jaunąjį žydą, pagrįstai nustebusį, ir išsišiepė. 

— Suprantu, kad gal per daug prašau. Bet mano pusbrolis 
sakė, kad jūsų šeima — viena iš vos kelių besiverčiančių tokiais 
dalykais, ir turbūt garsiausia. Jei malonėtumėte suvesti mane su 
žmonėmis, besidominčiais šia sritimi Vest Indijoje, būčiau jums 
labai dėkingas. 

Mejeris valandėlę sėdėjo spoksodamas į jį, tada palenkė gal- 
vą, ir nuo mažų gagato karoliukų, kurie puošė jo šlikę, blykste- 
lėjo saulė. Be abejonės, jis degė smalsumu, bet tik bakstelėjo į 
kuprinę ir tarė: 

— Tas monetas pardavė mano tėvas ar dėdė, ne aš, bet turiu 
katalogą ir įrašus apie visas monetas, kurios per trisdešimt metų 
buvo patekusios į mūsų rankas. Pasakysiu jums, ką galėsiu. 

Jis pastūmė aksominę skiautę Džeimio link ir vėl atsilošė. 

— Ar čia matot kokią nors monetą, panašią į tas, kurias pri- 
simenat? 

Džeimis labai įdėmiai patyrinėjo monetų eiles, paskui atsar- 
giai bakstelėjo į sidabrinę, dydžio maždaug sulig amerikietiška 
25 centų moneta. Jos pakraštį supo trys šokinėjantys delfinai, o 
centre buvo pavaizduotas vežimas. 

— Ši, — tarė jis. - Jų buvo keliolika, kiek skyrėsi, bet keletas 
buvo su tokiais delfinais. - Jis vėl sužiuro, paėmė nusitrynusią 
auksinę monetą su neaiškiu profiliu, tada sidabrinę, didesnę ir 
geriau išsilaikiusią, su vyro galva iš priekio ir profilio. - Šitos. 
Keturiolika auksinių ir dešimt su dviem galvomis. 

— Dešimt! - Mejerio akys išsprogo iš nuostabos. - Nė nema- 
niau, kad Europoj jų tiek daug. 

Džeimis linktelėjo. 

— Aš visiškai tikras — regėjau iš arti, net čiupinėjau. 

- Tai dvi Aleksandro galvos, - pasakė Mejeris, pagarbiai lies- 
damas monetą. - Tikrai labai reta moneta. Tetradrachma, nukal- 
dinta įamžinti mūšiui prie Amfipolio ir miesto įkūrimui mūšio 
vietoje. 

Džeimis dėmesingai klausėsi su šypsniu lūpose. Nors pats 
nelabai domėjosi senovinėmis monetomis, didžiai vertino žmo- 
gų, turintį tokią aistrą. 

Dar ketvirtis valandos, paieška kataloge, ir reikalas buvo 
baigtas. Keleto mažų auksinių ir sidabrinių monetų kolekciją 
papildė keturios graikų drachmos, kurias atpažino Džeimis, ir 
kvintinarijus - didelė auksinė romėnų moneta. 

Mejeris pasilenkė ir vėl pasirausęs kuprinėje ištraukė pluoš- 
telį popierių, susuktų į ritinį ir perrištų virvele. Jį atrišus, iš tolo 
atrodė, kad eilutė po eilutės rikiuojasi paukštuko pėdsakai, o 
pažvelgus iš arčiau paaiškėjo, kad tai hebrajų raštas, kruopščiai 
išraitytas rašalu. 

Jaunuolis lėtai pervertė lapus, šen ten stabtelėdamas ir su- 
murmėdamas „um“. Galų gale pasidėjo popierius ant nuzulinto 
kelio ir sužiuro į Džeimį, pakreipęs galvą. 

- Šiaip mūsų sandoriai grindžiami pasitikėjimu, mesjė, — 
tarė, — taigi, nors ir galėčiau jums pasakyti, kad tikrai pardaviau 
tokią ir tokią monetą tokiais ir tokiais metais, atskleisti pirkėjo 
vardo nevalia. - Jis nutilęs kažką pasvarstė, paskui vėl prabilo: — 
1745 metais iš tiesų pardavėm jūsų apibūdintų monetų - tris 
drachmas, po dvi su Egalabalo galva ir dviem Aleksandro galvo- 
mis ir ne mažiau kaip šešias Kalpurnijų aukso monetas. - Jis pa- 

delsė. - Tai būtų ir viskas, ką galėčiau jums pasakyti. Bet... mesjė, 
atsitiktinai žinau, kad šių monetų pirkėjas mirė, tiesą sakant, jau 
prieš kurį laiką. Taigi, susiklosčius tokioms aplinkybėms, nema- 
tau... - Jis apsispręsdamas gūžtelėjo pečiais. - Pirkėjas buvo an- 
glas, mesjė. Klarensas Marilebonas, Sandringamo kunigaikštis. 

— Sandringamas! - nustebusi aiktelėjau. 

Mejeris smalsiai dirstelėjo į mane, paskui - į Džeimį, kurio 
veide atsispindėjo tik mandagus susidomėjimas. 

- Taip, madam, - atsakė jaunuolis. - Žinau, kad kunigaikštis 
miręs. Jis turėjo didžiulę senovinių monetų kolekciją, mano dėdė 
ją nupirko iš įpėdinių 1746 metais - sandoris užrašytas šičia. 
Jis kilstelėjo katalogą ir paleido jį nukristi. 

Ir aš žinojau, kad Sandringamo kunigaikštis negyvas, buvau 
tiesiogiai tai patyrusi. Džeimio krikštatėvis Merta nužudė jį gū- 
džią 1746 metų kovo naktį, nedaug telikus iki Kulodeno mūšio, 
sužlugdžiusio jakobitų sukilimą. Nurijau seilę, prisimindama pa- 
skutinį kartą regėtą kunigaikščio veidą, į mane įsmeigtas vaivorų 
spalvos akis ir jose sustingusią didžiulę nuostabą. 

Mejerio žvilgsnis lakstė tarp mudviejų pirmyn atgal, paskui 
jis dvejodamas pridūrė: 

— Ir dar jums atskleisiu štai ką: kai po kunigaikščio mirties 
mano dėdė nupirko jo kolekciją, joje nebebuvo tetradrachmų. 

— Ne, - sumurmėjo Džeimis panosėje. - Ir neturėjo būti. 

Tada susizgribęs atsistojo ir ištiesė ranką prie grafino ant in- 
daujos. 

— Ačiū, Mejeri, - formaliai padėkojo. - O dabar išgerkim už 
jus ir jūsų knygutę. 

Po valandėlės Mejeris klūpojo ant grindų raišiodamas nu- 
drengtą kuprinę. Nedidelis kapšelis, pilnas sidabrinių livrų, ku- 
riais sumokėjo Džeimis, gulėjo jo kišenėje. Pirklys atsistojo ir 
nusilenkė Džeimiui, tada man. Išsitiesęs užsivožė nušiurusią 
skrybėlę. 

— Linkiu jums visa ko geriausio, madam, - tarė. 

— Jums to paties, Mejeri, - pasakiau ir kiek neryžtingai pa- 
klausiau: - Ar Mejeris - vienintelis jūsų vardas? 

Didelių akių mėlynėje kažkas žybtelėjo, bet jaunuolis, užsi- 
mesdamas ant nugaros sunkią kuprinę, mandagiai atsakė: 

- Taip, madam. Frankfurto žydams neleidžiama vartoti šei- 
mos pavardžių. - Jis pakėlė akis ir kreivai šyptelėjo. - Kad būtų 
patogiau, kaimynai mus vadina Raudonu Skydu, mat toks prieš 
daugybę metų buvo išdažytas ant mūsų namo priekio. Be to... ne, 
madam. Mes neturim pavardžių. 

Prisistatė Žozefina palydėti svečio į virtuvę. Ji stengėsi eiti 
jam priešais per keletą žingsnių, o jos šnervės buvo net paba- 
lusios lyg užuodžiant kokį dvoką. Mejeris sverdinėdamas sekė 
paskui ją, nedailios klumpės kaukšėjo išblizgintomis grindimis. 

Džeimis atsipalaidavo krėsle, akys apsitraukė migla giliai su- 
simąsčius. 

Mano ausys pagavo, kaip netrukus apačioje trinktelėjo durys 
ir ant akmeninių laiptų sukaukšėjo medpadžiai. Džeimis taip pat 
išgirdo bildėjimą ir pasisuko į langą. 

— Ką gi, geros kloties ir jums, Mejeri Raudonasai Skyde, - 
nusišypsojo. 

— Džeimi, - pasakiau, staiga toptelėjus minčiai, - ar moki 
vokiškai? 

— A? O taip, - neaiškiai numykė, jo dėmesys vis dar buvo 
nukreiptas į langą ir triukšmą lauke. 

— Kaip „raudonas skydas skamba vokiškai? - paklausiau. 

Jis trumpai sumišo, paskui akys praskaidrėjo, mat smegenys 
rado tinkamą sąsają. 

— Rothschild, Sasenach. Kodėl klausi? 

— Man tik dingtelėjo viena mintis. - Pažvelgiau į langą, už 
kurio medinių klumpių bilsnojimo dar ilgai nenustelbė gatvės 
triukšmas. - Man regis, kiekvienas turi nuo ko nors pradėti. 


== 

— Penkiolika vyrų ant negyvėlio skrynios, - pasakiau. - Oho- 
ho, ir butelis romo. 

Džeimis metė į mane žvilgsnį. 

— Taigis? 

- Jei tas negyvėlis - kunigaikštis, - paaiškinau, - ar manai, 
kad ruonių lobis iš tikrųjų priklausė jam? 

— Nežinau, ar iš tikrųjų, bet labai panašu į tiesą. - Du su- 
stingę Džeimio pirštai mąsliai pabarbeno į stalą. - Kai Džaredas 
man užsiminė apie Mejerį, monetų pirklį, pamaniau, verta pa- 
klausinėti - nes labiausiai tikėtina, kad žmogus, pasiuntęs Brują 
lobio, yra tas pats, kuris jį tenai ir paslėpė. 

— Gera mintis, - pasakiau, - bet, aišku, dabar mes kalbam 
apie kitą žmogų, jeigu tą lobį tenai paslėpė kunigaikštis. Kaip 
tau atrodo, ar tas lobis vertas penkiasdešimties tūkstančių svarų? 

Džeimis prisimerkęs mąsliai spitrėjo į savo atvaizdą ant 
apvalaino grafino šono. Tada paėmė grafiną ir prisipylė taurę, 
kad būtų lengviau mąstyti. 

- Kaip metalas ne. Bet ar pastebėjai Mejerio kataloge kainas, 
už kurias buvo parduotos kelios monetos? 

— Taip. 

- Tūkstantis svarų sterlingų už gabalėlį išlieto metalo! - nu- 
sistebėjo jis. 

- Kažin ar tai metalo liejiniai, bet suprantu. Kad ir kaip ten 
būtų, - pasakiau į klausimą numodama ranka, - esmė tokia: ar 
ruonių lobis galėtų būti tie penkiasdešimt tūkstančių svarų, ku- 
riuos kunigaikštis buvo pažadėjęs Stiuartams? 

1744 metų pradžioje, Prancūzijoje įkalbinėdamas pusbrolį ka- 
ralių Liudviką suteikti paramą, Karolis Stiuartas iš Sandringamo 
kunigaikščio gavo užšifruotą pasiūlymą: penkiasdešimt tūkstan- 
čių svarų, už kuriuos galima pasamdyti nedidelę kariuomenę, su 
sąlyga, kad Karolis, įžengęs į Angliją, atsiims protėvių sostą. 

Ar šis pasiūlymas galop ir įtikino svyruojantį princą Karolį 
leistis į tą lemtingą žygį, niekada nesužinosim. Gal iš tikrųjų ko- 
kio draugužio, su kuriuo princas ūžaudavo, iššūkis arba meilužės 
panieka - tikra ar įsivaizduojama — išsiuntė jį į Škotiją su vos 
šešiais draugais, dviem tūkstančiais olandiškų palašų ir keliomis 
statinėmis brendžio Aukštumų klanų vadams galvai apsukti. 

Šiaip ar taip, penkiasdešimties tūkstančių svarų jis negavo, 
nes kunigaikštis mirė, Karoliui nespėjus pasiekti Anglijos. Tačiau 

bemiegėmis naktimis man neduodavo ramybės ir kita spėlionė: 
ar tie pinigai būtų ką pakeitę? Jei Karolis Stiuartas būtų gavęs 
pinigus, ar būtų tempęs išvargusią savo kariuomenę į Londoną, 
užėmęs sostą ir atsiėmęs tėvo karūną? 

Jei būtų gavęs pažadėtus pinigus... na, jei būtų gavęs, gal ne- 
būtų sužlugęs jakobitų sukilimas, nebūtų įvykęs Kulodeno mū- 
šis, o aš nebūčiau dar sykį Žengusi per akmenis... ir mudvi su 
Briana tikriausiai būtume mirusios per gimdymą ir prieš dau- 
gybę metų pavirtusios dulkėmis. Žinoma, per dvidešimt metų 
išmokau, kokie beprasmiški tie „jeigu“. 

Džeimis svarstė trindamasis viršunosę. 

- Galbūt, - galop prabilo jis. - Jei būtų tinkama rinka mone- 
toms ir brangakmeniams - juk supranti, kad tokiems daiktams 
parduoti reikia laiko; jei reikėtų skubiai jų atsikratyti, gautum tik 
menkus grašius. Bet paieškojus gerų pirkėjų ilgiau kaina galėjo 
siekti ir penkiasdešimt tūkstančių. 

— Ar Dankanas Keras buvo jakobitas? 

Džeimis susiraukė ir linktelėjo. 

- Taip. Taip, galėjo būti... bet dievaži, tokį lobį neparanku 
įteikti kariuomenės vadui, kad sumokėtų savo pulkams. 

— Bet jis užima mažai vietos, yra kilnojamas ir lengvai pa- 
slepiamas, - pasakiau. - Jei tu būtum kunigaikštis ir įnirtingai 
ruoštumeisi išdavystei, tvarkydamas reikalus su Stiuartais, gal jis 
būtų tau svarbus. Gabenant penkiasdešimt tūkstančių svarų ster- 
lingų karietomis seifuose apsistačius sargyba būtų atkreiptas kur 
kas didesnis dėmesys, nei slapta per Lamanšą pasiunčiant vieną 
žmogų su medine skrynute. 

Džeimis vėl linktelėjo. 

- Be to, jau turėdamas tokią retenybių kolekciją nepatrauk- 
tum jokio dėmesio, jei nusipirktum dar, ir tikriausiai nė vienas 
žmogus nebūtų dėjęsis į galvą, kokios tavo monetos. Būtų labai 
paprasta išimti vertingiausias ir įdėti pigias, niekas ničnieko ne- 
suprastų. Joks bankininkas nepasakytų, ar pakeitei tuos pinigus, 
ar tokius ir turėjai. - Džeimis žavėdamasis papurtė galvą. - Tai 
protingas planas, kad ir kas jį surezgė. - Jis klausiamai pažvelgė 

į mane. - Bet kodėl Dankanas Keras pasirodė praėjus kone de- 
šimčiai metų po Kulodeno? Ir kas jam nutiko? Ar jis atkeliavo 
paslėpti lobio ruonių saloje, ar jo pasiimti? 

— Ir kas dabar pasiuntė Brują? - pabaigiau už jį, taip pat kra- 
tydama galvą. 

— O, kad žinočiau. Gal kunigaikštis turėjo kokį bendrininką? 
Jeigu ir taip, nežinom, kas jis. 

Džeimis atsiduso, pyktelėjęs, kad taip ilgai sėdėjo, atsistojo ir 
pasirąžė. Žvilgtelėjo pro langą, kokiame aukštyje pakibusi saulė. 
Taip jis dažniausiai spėdavo laiką, nesvarbu, kad čia pat būdavo 
laikrodis. 

— Na, spėlionėms turėsim laiko jūroje. Artėja vidurdienis, o 
Paryžiaus karieta išvažiuoja trečią valandą. 


= 


Vaistinės Vareno gatvėje nebebuvo. Jos vietoje draugiškai 
trynėsi šonais klestinti smuklė, lombardas ir nedidelė juvelyro 
krautuvėlė. 

— Mokytojo Reimono? - Juvelyras suraukė žilstelėjusius ant- 
akius. - Esu apie jį girdėjęs, madam, - jis metė į mane budrų 
žvilgsnį, leisdamas suprasti, kad tie gandai nelabai žavintys, — 
bet jo nebėra jau keleri metai. Jeigu jums reikia gero vaistinin- 
ko, siūlyčiau Krasnė Alavijų aikštėje arba madam Veriu netoli 
Tiuilri... - Jis smalsiai sužiuro į poną Viloukbį, mano palydovą, 
paskui persisvėrė per prekystalį kreiptis į mane konfidencialiai. — 
Gal norėtumėt parduoti savo kiną, madam? Turiu klientą, mėgs- 
tantį pirkti rytietiškus daiktus. Galėčiau suderėti jums gerą kainą 
ir tikrai paprašyčiau ne daugiau kaip įprastų magaryčių. 

Ponas Viloukbis, prancūziškai nemokantis, su didžiule pa- 
nieka vėpsojo į porceliano indą, rytietišku stiliumi ištapytą fa- 
zanais. 

— Ačiū, - padėkojau, - bet ne. Pamėginsiu susirasti Krasnė. 

Havro uoste, kuriame knibždėte knibždėjo įvairiausio plauko 
užsieniečių, ponu Viloukbiu mažai kas domėjosi. O Paryžiaus 
gatvėse jis, su pamuštu švarku ant mėlyno šilko pižamos ir su 

kasa, kelis kartus apvyniota apie galvą, kad būtų patogiau, su- 
laukdavo gausybės pastabų. Bet pasirodė, kad jis puikiai nusi- 
mano apie žolelės ir gydymo medžiagas. 

— Bai jei ai, - tarė jis, didelėje Krasnė parduotuvėje pasem- 
damas iš atviros dėžės žiupsnelį garstyčių sėklų. - Gerai šen- 
jen - inkstams. 

- Teisybė, - nustebau. - Iš kur žinai? 

Jis pakraipė galvą į šalis. O taip darydavo, kai būdavo paten- 
kintas ką nors nustebinęs. 

— Kitados pažino vaistytojus, - tepasakė ir nusisukęs moste- 
lėjo į krepšį, kuris buvo prikrautas lyg ir sauso purvo grumstų. — 
Šan-ju, - autoritetingai tarė. - Gerai - labai gerai - kraujas valo, 
daro gerai veikti kepenys, oda nesausa, padėti akys. Pirk. 

Priėjau iš arčiau patyrinėti jo peršamų vaistų. Iš tiesų tai 
buvo džiovintas itin paprastos rūšies ungurys, susuktas į ritinė- 
lius ir apteptas purvu. Bet kaina buvo visai priimtina, taigi kinui 
pamaloninti įsimečiau du atkarius gurvolius į krepšį ant rankos. 

Ankstyvą gruodį oras buvo palyginti švelnus, ir mudu pės- 
čiomis patraukėm į Džaredo namus Tremulenų gatvėje. Gatvės 
tviskėjo nuo žiemos saulės šviesos, jose zujo prekeiviai, elgetos, 
prostitutės, pardavėjos ir kiti skurdesnio Paryžiaus rajono gy- 
ventojai. Visi naudojosi laikinu atodrėkiu. 

Tačiau ties Šiaurės gatvės ir Ančių alėjos kampu išvydau kai 
ką labai neįprasta: aukštą pakumpusią žmogystą nusvirusiais pe- 
čiais, su juoda sutana ir apskrita juoda skrybėle. 

— Pastoriau Kembelai! - sušukau. 

Išgirdęs kreipinį, jis atsigręžė ir, atpažinęs mane, nusilenkė 
nusivoždamas skrybėlę. 

- Ponia Malkolm! - pasisveikino. - Kaip malonu vėl jus 
matyti. 

Pastoriaus akys susmigo į poną Viloukbį, sumirksėjo ir per- 
vėrė kiną nepritariamu žvilgsniu, jo bruožai įsitempė. 

- E... tai ponas Viloukbis, - supažindinau. - Jis... mano vyro 
bendradarbis. Pone Viloukbi, pastorius Arčibaldas Kembelas. 

— Tikrai taip. 

Pastorius Kembelas ir šiaip atrodė rūškanas, bet dabar įsi- 
gudrino atrodyti taip, lyg pusryčių būtų užkrimtęs spygliuotos 
vielos, pasirodo, itin neskanios. 

— Maniau, kad jau išplaukėt iš Edinburgo į Vest Indiją, - pa- 
sakiau vildamasi, kad jis atplėš ledinį žvilgsnį nuo kino. Padėjo - 
pastoriaus akys susmigo į mane ir kiek atšilo. 

- Ačiū, kad taip maloniai teiraujatės, madam. Vis dar puose- 
lėju tokius ketinimus. Tačiau pirmiausia turėjau sutvarkyti sku- 
bius reikalus Prancūzijoje. Iškeliausiu iš Edinburgo po savaitės, 
ketvirtadienį. 

— O kaip jaučiasi jūsų sesuo? - paklausiau. 

Su pasidygėjimu dirstelėjęs į poną Viloukbį, pastorius žengė 
žingsnį į šalį, kad jo negirdėtų kinas, ir pritildė balsą. 

— Ačiū, jai truputį geriau. Labai padėjo jūsų išrašyti vaistai. 
Ji daug ramesnė ir gana reguliariai miega. Dar sykį jums dėkoju 
už tokį malonų rūpestį. 

— Puiku. Tikiuosi, kelionė jai išeis į sveikatą. 

Mes atsisveikinome vienas kitam palinkėdami, kaip įprasta, 
geros kloties, ir mudu su ponu Viloukbiu nukėblinome Šiaurės 
gatve į Džaredo namus. 

— Pastorius būti šventeniausias žmogus, ar taip? - trumpai 
patylėjus paklausė ponas Viloukbis. Jam, kaip ir visiems rytie- 
čiams, buvo sunku ištarti raidę r, todėl žodis „pastorius“ nu- 
skambėjo labai neraiškiai, bet supratau, ko jis teiraujasi. 

— Taip, - atsakiau ir smalsiai pažvelgiau į jį. 

Kinas sučiaupė lūpas, paskui jas išpūtė, įtraukė ir labai džiu- 
giai suniurnėjo: 

— Ne toks šventeniausias, tas pastorius. 

— Kodėl taip sakai? 

Jis metė į mane skaisčių akių žvilgsnį, kupiną gudrybės. 

- Aš mato jį pas madam Žaną kartą vieną. Garsiai nekalbėti. 
Labai tylus tada pastorius. 

— Tikrai? 

Atsigręžiau pažiūrėti, bet aukšta pastoriaus figūra jau buvo 
dingusi minioje. 

— Smirdančios kekšės, - pabrėžė ponas Viloukbis ir tai ilius- 
truodamas prie šakumo padarė itin nepadorų gestą. 

- Taip, supratau. Kartais kūną ištinka silpnumo valandėlė, 
nuo to neapdraustas net ir škotų Laisvųjų krikščionių bažnyčios 
pastorius. 

Tądien per vakarienę užsiminiau sutikusi pastorių, bet nu- 
tylėjau pono Viloukbio pastabas apie pastoriaus veiklą, kai jis 

— Reikėjo paklausti, į kurią Vest Indijos vietą jis keliauja, - 
pasakiau. - Nors ir nebūtų labai sąmojingas bendrakeleivis, bet 
gal tenai praverstų savo pažintimis. 

Džaredas, ramiai kramsnojantis veršienos žlėgtainį, stabtelė- 
jo nuryti kąsnio ir tarė: 

- Dėl to, mieloji, nekvaršink sau galvos. Sudariau jums nau- 
dingų pažinčių sąrašą. Parašiau laiškus, nugabensit keliems bi- 
čiuliams. Jie tikrai padės. 

Jis atsipjovė kitą nemažą veršienos gabalą, pamirkė vyno pa- 
dažo balutėje ir įsidėjo į burną, mąsliai žiūrėdamas į Džeimį. 
Tada, aiškiai kažką nusprendęs, nurijo mėsą, gurkštelėjo vyno ir 
reikšmingai pasakė: 

— Mes susitikom ant gulsčiuko, pusbroli. 

Sumišusi įsispoksojau į jį, o Džeimis, kiek patylėjęs, atsakė: 

- Ir atsisveikinom ant kampainio. | 

Pailgame Džaredo veide atsirado plati šypsena. 

— Ak, štai ir pagalba! - tarė jis. - Nebuvau tikras, bet pama- 
niau, verta pamėginti. Kur tapai? 

— Kalėjime, - atsakė Džeimis. - Nors priklausau Inverneso 
ložei. 

Džaredas patenkintas linktelėjo. 

— Labai gerai. Jamaikoje ir Barbadose yra ložių - įduosiu tau 
laiškus tenykščiams komandorams. Bet didžiausia ložė Trinida- 
de - daugiau nei du tūkstančiai narių. Jeigu tau prireiks didžiulės 
pagalbos ieškant vaikio, kreipkis tenai. Visos žinios apie tai, kas 
vyksta salose, anksčiau ar vėliau pasiekia tą ložę. 

- Gal teiktumėtės pasakyti, apie ką čia šnekat? - įsiterpiau. 

Džeimis pažvelgė į mane ir nusišypsojo. 

— Apie laisvuosius mūrininkus, Sasenach. 

— Tu masonas? - leptelėjau. - To man nesakei! 

- Jis ir neturėjo sakyti, - griežtokai tarė Džaredas. - Laisvųjų 
mūrininkų apeigos laikomos paslaptyje ir žinomos tik nariams. 
Būčiau negalėjęs pasakoti Džeimiui apie Trinidado ložę, jeigu jis 
nebūtų vienas iš mūsų. 

Pokalbis vėl pasidarė įprastas, kai Džeimis su Džaredu leidosi 
į šnekas apie „Artemidės“ aprūpinimą atsargomis, bet aš tylė- 
jau sutelkusi dėmesį į veršieną. Šis įvykis, nors ir nereikšmingas, 
man priminė, kiek daug nežinau apie Džeimį. Kitados būčiau 
sakiusi, kad jį pažįstu taip gerai, kaip žmogus geba pažinti kitą 
žmogų. 

Dabar būdavo valandėlių, kai artimai šnekėdavomės, užmig- 
davau ant jo peties, glausdavau jį mylintis ir man atrodydavo, 
kad vis dar jį pažįstu, kad jo protas ir širdis tokio pat skaidrumo 
kaip vyno taurių krištolas, spindintis ant Džaredo stalo. 

Bet pasitaikydavo ir kitokių akimirkų, kaip ši, kai staiga iš- 
aiškėdavo praeities įvykis, apie kurį nė nenutuokiau, arba pare- 
gėdavau jį tokį: ramiai stovi, o akis gaubia prisiminimų, kurių jis 
man nepasakojo, paslapties šydas. Umai pasijusdavau netvirtai, 
vieniša, svyruojanti ant prarajos, atsivėrusios tarp mūsų, krašto. 

Po stalu Džeimio koja prisispaudė prie manos kojos ir jis 
pažvelgė į mane su šypsenėle akyse. Kilstelėjo taurę, nebyliai 
tardamas tostą, ir aš jam taip pat nusišypsojau, kiek nuraminta, 
Šis gestas staiga sugrąžino mūsų vestuvių nakties prisiminimus: 
tada sėdėjom greta, siurbčiodami vyną, svetimi, bijantys vienas 
kito, siejami tik vedybų sutarties ir pažado elgtis sąžiningai. 

„Yra dalykų, kurių negali man atskleisti, - kalbėjo jis. - Nie- 
kada tavęs nekamantinėsiu ir nespausiu. Bet kai man ką nors 
sakysi, tegu tai būna tiesa. Dabar mudu sieja tik pagarba, o ji 
leidžia neišduoti savo paslapčių, bet neleidžia meluoti.“ 

Godžiai sriūbtelėjau iš taurės, ir į galvą trenkė stiprus vyno 
aromatas, o skruostus užliejo šiltas raudonis. Džeimio akys vis 
dar buvo įsmeigtos į mane, jis nesiklausė Džaredo monologo 

apie laivui reikalingus sausainius ir žvakes. Jo koja bakstelė- 
jo man tyliai klausdama, o aš atsakydama taip pat spustelėjau 
I)žeimiui koją. 

- Gerai, to imsiuos rytą, - atsakė jis į Džaredo klausimą. — 
Išet dabar, pusbroli, eisiu gulti. Buvo sunki diena. - Jis atstūmė 
kėdę, atsistojo ir ištiesė man ranką. - Ar eisi su manim, Klere? 

Pakilau, vynas plūstelėjo į galūnes, sušildydamas ir kiek ap- 
svaigindamas. Mūsų žvilgsniai susidūrė, viską puikiai supratome. 
IJabar mudu siejo daugiau nei tik pagarba ir, atėjus tinkamam 
metui, bus atskleistos visos mūsų paslaptys. 


= 

Rytą Džeimis ir ponas Viloukbis išėjo su Džaredu užbaigti 
reikalų. O manęs laukė kitas įsipareigojimas, kurį labiau norėjau 
atlikti viena. Prieš dvidešimt metų Paryžiuje gyveno du man itin 
patikę žmonės. Pono Reimono nebėra - jis miręs arba dingęs. 
Tikimybė, kad kitas žmogus vis dar tarp gyvųjų, buvo menka, 
bet vis tiek turėjau patikrinti prieš iškeliaudama iš Europos gal 
paskutinį sykį. Neritmingai daužantis širdžiai, įlipau į Džaredo 
karietą ir paliepiau vežikui vėžinti mane į Angelų ligoninę. 


=— 


Kapas buvo nedidelėse vienuolyno kapinaitėse, po netoliese 
stūksančios katedros kontraforsais. Nors nuo Senos plūdo drė- 
gmė ir šaltis, o diena buvo apniukusi, kapinaites, kurias supo sie- 
na, užliejusi švelni šviesa atsispindėjo nuo blyškių kalkakmenio 
luitų, užstojančių žemės plotelį nuo vėjo. Žiemą nežaliavo krū- 
mokšniai, nežydėjo gėlės, tačiau nuogos epušės ir maumedžiai 
tapė trapų paveikslą dangaus fone, o ant akmenų, nepaisydamos 
šalčio, raizgėsi tamsiai žalios vešlios samanos. 

Ant kapo slūgsojo mažas lygaus balto marmuro akmuo. Ant 
jo skleidėsi kerubo sparnai, pridengiantys vieną žodį, kuris buvo 
ir vienintelė kita akmens puošmena. „Feit.“ 


wos oe 


šusi gėlę, rausvą tulpę — gruodžio mėnesį rasti gėlių Paryžiuje 

nelengva, bet Džaredas buvo užveisęs oranžeriją. Atsiklaupiau ir 
padėjau tulpę ant akmens, pirštu paglostydama švelnų vainikla- 
pio linkį, tarsi jis būtų kūdikio skruostukas. 

— Maniau, nepravirksiu, - pasakiau kiek vėliau. 

Ant galvos pajutau motinėlės Hildegardos rankos svorį. 

— Le Bon Dieu visa sutvarko taip, kaip Jam atrodo geriausia, — 
tyliai pratarė ji. - Bet Jis retai mums paaiškina kodėl. 

Giliai atsidusau ir apsiausto kampeliu nusišluosčiau skruostus. 

— Vis dėlto tai buvo labai seniai. 

Iš lėto atsistojau ir atsigręžusi pamačiau, kad motinėlė įdė- 
miai žvelgia į mane su didžiule užuojauta. 

— Pastebėjau, - neskubriai prabilo ji, - kad, kalbant apie 
vaikus, motinoms laiko iš tikrųjų nėra. Visiškai nesvarbu, ko- 
kio amžiaus tas vaikas - motina akimoju išvysta jį tokį, koks jis 
buvo, kai gimė, kai mokėsi vaikščioti, kaip jis atrodė bet kada, 
nors tas vaikas jau suaugęs ir turi savo atžalų. 

— Ypač kai jie miega. - Vėl pažvelgiau į mažą baltą akmenį. - 
Tada visad matai kūdikį. 

- Ak, - motinėlė patenkinta linktelėjo, - pasižiūrėjusi į jus 
taip ir pamaniau, kad turite daugiau vaikų. 

- Dar vieną. - Dirstelėjau į ją. - O iš kur tiek daug nusimanot 
apie motinas ir vaikus? 

Juodos akutės gudriai spingsojo po didelėmis antakių kete- 
romis, kurių reti plaukeliai buvo visiškai pražilę. 

— Seniems maža miego tereikia, - atsakė ji ir lyg gailestau- 
dama gūžtelėjo pečiais. - Kartais naktį apeinu palatas. Ligoniai 
man pasipasakoja. 

Su amžiumi ji sumažėjo, platūs pečiai kiek pakumpo, juo- 
dos saržos abitas kabojo ant jos lyg ant vielinio pakabo. Bet vis 
tiek ji lenkė mane ūgiu ir, būdama įspūdingo stoto, stypsojo virš 
daugelio vienuolių it kaliausė. Ji nešiojosi lazdą, bet eidavo tiesi, 
tvirtu žingsniu, žvelgdama tomis pačiomis skvarbiomis akimis, 
o lazdą dažniau panaudodavo pabakštinti dykinėtojams ar nu- 
rodinėti pavaldiniams, ne pasiremti. 

Išsišnypščiau nosį, ir mudvi pasukome taku atgal į vienuo- 
lyną. Mums pamažu kėblinant, pastebėjau šen ten tarp didesnių 
gulinčius kitus mažus akmenėlius. 

— Ar jie visi vaikų? - kiek stebėdamasi pasiteiravau. 

— Vienuolių vaikų, - ramiai atsakė ji. 

Išsižiojau iš nuostabos, ir ji trūktelėjo pečiais, grakščiai ir iro- 
niškai kaip visada. 

— Taip jau nutinka. - Paėjusi kelis žingsnius pridūrė: - Ži- 
noma, nedažnai. - Motinėlė mostelėjo lazda aprėpdama kapi- 
nes. - Ši vieta skirta vienuolyno seserims, keliems ligoninės ge- 
radariams ir jų mylimiesiems. 

- Seserų ar geradarių mylimiesiems? 

— Seserų. Štai kur tu, kelme! 

Motinėlė Hildegarda stabtelėjo išvydusi sanitarą, kuris tin- 
giai ramstė bažnyčios sieną papsėdamas pypkę. Kai ji pradėjo 
jį plūsti elegantiškai piktais prancūziškais savo mergystės laikų 
žodžiais, pasitraukiau šalin ir ėmiau dairytis po kapinaites. 

Prie tolimosios sienos, bet vis dar šventintoje žemėje rikia- 
vosi mažos akmeninės paminklinės lentelės. Visose buvo išskap- 
tuotas vienintelis vardas - Mazgas. Po vardu išraižyti romėniški 
skaitmenys nuo I iki XV. Mylimi motinėlės Hildegardos šunys. 
Dirstelėjau į dabartinį jos draugą, šešioliktą to vardo nešiotoją. 
Šis buvo juodas kaip anglis ir garbanotas it persų ėriukas. Jis 
tupėjo tiesiai kaip strėlė prie jos kojų, apskritomis akutėmis spi- 
gindamas į nusikaltusį sanitarą, tylus pagarsinto motinėlės Hil- 
degardos nepasitenkinimo aidas. 

Seserys ir jų mylimieji. 

Motinėlė Hildegarda vėl priėjo, ir piktą jos miną akimoju iš- 
dildė šypsena, nuo kurios griežti chimeros bruožai virto gražiais. 

- Labai džiaugiuosi, kad vėl užsukot, ma chėre, - tarė ji. - 
Eime vidun, rasiu, kas jums pravers kelionėje. 

Pasikabinusi lazdą ant rankos, ji įsitvėrė mano dilbio lyg 
ramsčio, sugniaužė jį šilta kaulėta plaštaka, kurios oda buvo 
plona kaip popierius. Mane apėmė keistas jausmas, kad ne aš ją 
ramstau, o ji prilaiko mane. 

Kai patraukėme kukmedžių alėja prie ligoninės durų, pakė- 
liau į ją akis. 

— Viliuosi, nelaikysit manęs nemandagia, - neryžtingai ta- 
riau, - bet noriu jums užduoti vieną klausimą... 

— Aštuoniasdešimt treji, - tučtuojau atsakė ji ir plačiai išsi- 
šiepė parodydama pailgus geltonus arkliškus dantis. - Visiems 
knieti, - pasakė pernelyg patenkinta. Dirstelėjo per petį į ma- 
žytes kapinaites ir pakėlė petį atsainiai gūžtelėdama, kaip daro 
galai. - Dar ne, - tvirtai tarė. - Le Bon Dieu žino, kiek daug dar 
man reikia nuveikti. 


4] 


Keliame bures 


BUVO ŠALTA NIŪRI DIENA - kitokios gruodį Škotijoje ir 
nesitikėk, - kai „Artemidė“ pasiekė Roto kyšulį šiaurės vakarų 
pakrantėje. 

Pro smuklės langą dėbsojau į tirštą pilką niaurastį, slepiančią 
stačias uolas palei krantą. Vieta liūdnai priminė kraštovaizdį prie 
ruonių salos, ore tvyrojo nosį riečiantis supuvusių jūrų dum- 
blių dvokas, bangos dužo taip kurtinamai riaumodamos, kad net 
gožė pokalbį mažoje prieplaukos alinėje. Jaunėlis Ijanas buvo pa- 
grobtas beveik prieš mėnesį. Kalėdos jau praėjusios, o mes vis 
dar rūgstam Škotijoje, vos už kelių mylių nuo ruonių salos. 

Nors pylė šaltas lietus, Džeimis blaškėsi pirmyn atgal lau- 
ke, nenustygdamas viduje prie ugnies. Kelionėje iš Prancūzijos 
į Škotiją jis jautėsi taip pat prastai kaip ir pirmąsyk plaukdamas 
per Lamanšą, taigi žinojau, kad labai būgštauja turėsiąs du ar 
tris mėnesius galuotis „Artemidėje“. Tačiau jis taip nekantravo 
vytis pagrobėjus, kad bet kokia delsa varė jį į pasiutimą. Ne kar- 
tą prabudusi naktį Džeimio šalia neradau: jis vienas bastydavosi 
Havro gatvėmis. 

Ironiška, bet dėl paskutinės gaišaties buvo kaltas jis pats. 
Prieš iškeliaudami užsukom į Roto kyšulį pasiimti Fergiuso, kurį 
turėjo pristatyti būrelis Džeimio pasiųstų kontrabandininkų. 

— Nežinia, kas mūsų laukia Vest Indijoj, Sasenach, - paaiški- 
no man Džeimis. - Neketinu vienas, be niekieno pagalbos, stoti 
prieš laivą, pilną piratų, grumtis su žmonėmis, kurių nepažįstu. 

Kontrabandininkai buvo vieninteliai vyrai krante, pratę prie 
valčių ir vandenyno, jei ir ne prie laivų. Jie bus pasamdyti kaip 
„Artemidės“ įgulos dalis, nes vėlyvu metu, kuriuo susiruošėme 
plaukti, stigo Žmonių. 

Roto kyšulys buvo mažas uostas, šiuo metų laiku gerokai 
pritykęs. Be „Artemidės“, medinėje prieplaukoje prisišvartavę 
plūduriavo keli žvejybiniai laivai ir kečas, nedidelis dvistiebis 
burinis laivas. Bet čia veikė alinė, kurioje „Artemidės“ įgula 
laukdama smagiai stūmė laiką. Vyrai, netelpantys viduj, mau- 
kė bokalus alaus, kuriuos jiems pro langus paduodavo bendrai, 
po pakraige. Džeimis vaikštinėdavo pakrante, užsukdamas tik 
pavalgyti. Tada įsitaisydavo prieš židinį, o nuo įmirkusių jo dra- 
bužių rangydavosi garų sruogos, tarsi atspindinčios prastėjančią 
jo vidinę būseną. 

Fergiusas vėlavo. Bet niekas, rodės, neprieštaravo, kad rei- 
kia laukti, tik Džeimis su Džaredo kapitonu nerimavo. Kapito- 
nas Reinesas, nedidukas, apkūnus senyvas žmogus, daugiausia 
prabūdavo savo laivo denyje, viena akimi atidžiai žiūrėdamas į 
rūškaną dangų, kita šnairuodamas į barometrą. 

- Šitas daiktas labai aitriai kvepia, Sasenach, - tarė Džeimis 
per vieną trumpų apsilankymų alinėje. - Kas tai? 

- Šviežias imbieras, - atsakiau, kilstelėdama tarkuojamos ša- 
knies nuobaigą. - Iš mano vaistažolių geriausias nuo pykinimo. 

- Ak, nejaugi? - Jis paėmė dubenį, pauostė ir griausmingai 
nusičiaudėjo, pralinksmindamas kitus žiūrovus. 

Atėmiau iš Džeimio dubenį, kol nespėjo išversti. 

- Reikia ne uostyti, - paaiškinau, - o gerti arbatą. Tikiuosi, 
padės, nes kitaip semsime tave nuo laivo korpuso žiaunos, jei 
tokių Žiaunų apskritai esama. 

- Ai, nesijaudinkit, ponia, - nugirdęs pokalbį paramino 
mane vienas senesnis laivo įgulos narys. - Daug naujokų ligoti 
būna tik dieną kitą. Neilgtrukus atsigauna, o trečią dieną, žiū, 
jau pripratę prie mėtymo, supimo, laimingi sau nardo tarp lai- 
vavirvių it vieversiai. 

Dirstelėjau į Džeimį, kuris dabar visiškai nepanėšėjo į vie- 
versį. Bet ši pastaba lyg ir įžiebė jam viltį, nes kiek pagyvėjęs 
mostelėjo išvargusiai padavėjai, kad atneštų bokalą elio. 

- Gal ir taip, - tarė. - Džaredas sakė tą patį: jūrligė dažniau- 
siai atstoja po keleto dienų, jei tik jūra nepernelyg audringa. - 

Jis siurbtelėjo elio, o paskui, augant pasitikėjimui, nurijo didesnį 
gurkšnį. - Manau, tris dienas ištversiu. 


> 

Vėlyvą antros dienos popietę pasirodė šeši vyrai, raiti ant 
gauruotų Aukštumų arklių atvinguriavo akmenuotu krantu. 

— Prieky joja Reiburnas, - pasakė Džeimis, kuris prisidengęs 
akis stengėsi atpažinti tuos šešis taškelius. - Paskui jį Kenedis, 
tada Inesas - matai, jis neturi kairės rankos, - ir Meldrumas, o 
šalia jo Makleodas, juodu visada joja kartu. Paskutinis žmogus 
Gordonas, o gal Fergiusas? | 

- Turbūt Gordonas, - spėjau stebeilydama jam per petį į ar- 
tėjančius vyrus, — gerokai per stambus, kad būtų Fergiusas. 

— Velniai rautų, o kur Fergiusas? - paklausė Džeimis Reibur- 
no, kai pasisveikino su kontrabandininkais, supažindino juos su 
bendrakeleiviais ir pasodino prie karštos vakarienės ir aprasoju- 
sio bokalo. 

Reiburnas linktelėjo galvą, greitosiomis rydamas paskutinį 
mėsos pyrago kąsnį. 

— Na, jis sakė turįs sutvarkyti kažkokius reikalus ir paprašė 
manęs nusamdyti arklius, dėl kelionės susitarti su Meldrumu ir 
Makleodu, katrie tuomet buvo išplaukę laivu ir ketino grįžti po 
dienos ar dviejų, ir... 

— Kokius reikalus? - griežtai nutraukė jį Džeimis, bet Reibur- 
nas tik gūžtelėjo pečiais. 

Džeimis kažką tyliai burbtelėjo geilų kalba ir daugiau netaręs 
nė žodžio vėl įniko į valgį. 

Dabar jau buvo susirinkusi visa įgula, trūko tik Fergiuso. 
Rytą visi ėmė ruoštis kelionei. Denyje kilo sumaištis, bet or- 
ganizuota. Pirmyn atgal lakstė žmonės, landžiojo pro liukus 
ar staiga šleptelėdavo nuo laivavirvių tarsi nudvėsusios musės. 
Džeimis stovėjo netoli vairaračio, kad nesipainiotų po kojomis, 
bet padėdavo, kai labiau negu įgūdžių prireikdavo raumenų. 
Tačiau daugiausia stoviniavo akis įsmeigęs į kelią, ringuojantį 
pakrante. 

— Turėsim išplaukti vidurdienį, kitaip praleisim potvynį, - 
mandagiai, bet tvirtai pasakė kapitonas Reinesas. - Kitą parą 
laukiama atšiauraus oro, barometras krinta, ir tai jaučiu savo 
sprandu. - Kapitonas švelniai jį pasitrynė ir mostelėjo galva į 
dangų, kuris, ankstyvą rytą buvęs alavo spalvos, dabar jau dažėsi 
švino pilkšvumu. - Jei kils audra, neplauksim, bet jeigu norim 
kuo greičiau iškeliauti į Vest Indiją... 

— Taip, suprantu, kapitone, - nutraukė jį Džeimis. - Žinoma, 
darykit taip, kaip jums atrodo geriausia. 

Jis žengė atgal, praleisdamas skubantį jūrininką, o kapitonas 
nuėjo, pakeliui žerdamas nurodymus. 

Vakare Džeimis buvo susikaupęs ir ramus kaip visada, bet pa- 
stebėjau, kad nejudrieji pirštai vis dažniau barbena į šlaunį - vie- 
nintelis išorinis nerimo ženklas. Jis iš tikrųjų nerimavo. Su Fergiusu 
Džeimis nesiskyrė nuo tos dienos prieš dvidešimt metų, kai jį rado 
Paryžiaus viešnamyje ir pasamdė vogti Karolio Stiuarto laiškų. 

Be to, Fergiusas gyveno Lalibroche dar prieš gimstant jaunė- 
liui Ijanui ir vaikis Fergiusui atstojo jaunesnį brolį, o Džeimis - 
iš visų pažįstamų artimiausią tėvui žmogų. Nė neįsivaizdavau, 
kokie skubūs reikalai jį atitraukė nuo Džeimio. To nenumanė ir 
Džeimis, pirštais tyliai bilsnodamas į turėklą. 

Atėjo metas kelti bures, ir Džeimis nenoromis nusisuko, at- 
plėšęs akis nuo tuščios pakrantės. Liukai buvo uždaryti, lynai 
suvynioti, keli jūrininkai iššoko ant kranto atrišti švartavimosi 
lynų - tų buvo šeši, visi mano riešo storio. 

Su tylia užuojauta uždėjau ranką ant Džeimio plaštakos. 

— Geriau lipk žemyn, - pasakiau. - Turiu spiritinę lempą. 
Išvirsiu tau karštos imbierinės arbatos, ir tada tu... 

Pakrante sukaukšėjo šuoliuojančio žirgo kanopos, gurgž- 
dančio žvyro aidas atsimušė nuo stačios uolos anksčiau, nei 
pasirodė raitelis. 

— Štai ir jis, kvailys prakeiktasai, - tarė Džeimis, o iš balso 
ir kūno buvo aiškiai justi, kad jam atlėgo širdis. Jis atsigręžė į 
kapitoną Reinesą, klausiamai pakėlęs antakį. - Ar potvynis dar 
ne visai atslūgo? Tada plaukiam. 

- Atsišvartuoti! - suriaumojo kapitonas, ir laukiančios ran- 
kos puolė darbuotis. 

Paskutiniai lynai, laikę mus prie polių, buvo sumesti į laivą 
ir tvarkingai suringuoti, visur aplinkui virvės įtemptos, viršuje 
sutraškėjo burės. Bocmanas lakstė po denį ir šūkalojo įsakymus 
gergždžiančiu tarsi surūdijusi geležis balsu. 

— „Jis plaukia! Jis sklendžia! Jis jaučia kyliu sklindant gyve- 
nimo virpulį!*- padeklamavau džiaugdamasi, kad po kojomis 
sudrebėjo denis, kad laivas atgijo, į negyvą jo korpusą plūstelė- 
jus visos įgulos energijai, kurią tučtuojau pakeitė vėją pagavusių 
burių galia. 

— O Dieve, - dusliai pratarė Džeimis, jausdamas tą patį. Jis 
įsikibo į turėklus, užsimerkė ir nurijo seilę. 

— Ponas Viloukbis sako turįs vaistų nuo jūrligės, - tariau su 
gailesčiu žiūrėdama į jį. 

— Cha, - vyptelėjo jis atsimerkdamas. - Žinau, ką tas kinas 
turi galvoje, bet jei mano, kad jam leisiu... po perkūnais, kas 
čia dabar! 

Apsisukau pažiūrėti ir išvydau, kas nutraukė jo šneką. De- 
nyje stovėjo Fergiusas ir tiesė ranką ant turėklo nepatogiai už- 
siropštusiai merginai norėdamas padėti jai nulipti. Ilgi šviesūs 
plaukai plaikstėsi vėjyje. Tai buvo Liri duktė Marsalė Makimi. 

Nė prasižioti nespėjau, Džeimis puolė pro mane prie porelės. 

— Dėl Dievo, čia dabar kas, kvaileliai? - paklausė. 

Tuo metu jau įveikusi lynų ir jūrininkų užtvarą išgirdau, ką 
jis pasakė. Džeimis grėsmingai dunksojo virš jaunuolių, už abu 
visa pėda aukštesnis. 

— Mes susituokėm, - tarė Fergiusas, narsiai užstodamas Mar- 
salę. Atrodė išsigandęs ir susijaudinęs, išblyškusiu veidu po juo- 
dų plaukų kupeta. 

— Susituokėt! - Džeimio rankos prie šonų susigniaužė, ir Fer- 
giusas nesąmoningai žengtelėjo atgal, beveik užmindamas Mar- 
salei ant kojų pirštų. - Ką reiškia tas „susituokėm“? 


* H. W. Longfellow, „Laivo statymas“. 

Maniau, klausimas retorinis, deja, klydau. Džeimio gebėji- 
mas įvertinti padėtį gerokai pranoko manąjį, kaip visada. Jis tuč- 
tuojau suvokė reikalo esmę. 

— Ar gulėjai su ja? - be užuolankų paklausė Džeimis. 

Stovėdama jam už nugaros nemačiau veido, bet koks jis, tuo- 
kiau vien išvydusi, kaip ta mina paveikė Fergiusą. 

- Hm... ne, milorde, - atsakė vaikinas, bet tuo pat metu Mar- 
salė degančiomis akimis, atkišusi smakrą, įžūliai leptelėjo: 

— Taip, gulėjo! 

Džeimio žvilgsnis pasiblaškė tarp jųdviejų, tada jis garsiai 
suprunkštė ir nusisuko. 

- Pone Vorenai! - per denį šūktelėjo šturmanui. - Malonėkit 
sukti į krantą! 

Ponas Vorenas, kaip tik beduodantis nurodymus jūreiviams 
prie takelažo, išsižiojęs nutilo ir dėbtelėjo pirmiausia į Džeimį, 
paskui - gana įdėmiai - į tolstančią kranto liniją. Per tas kelias 
valandėles nuo tada, kai atsirado tariami jaunavedžiai, „Artemi- 
dė“ jau buvo nuplaukusi nuo pakrantės per tūkstantį jardų, o 
stačios uolos lėkė pro šalį vis greičiau ir greičiau. 

— Kažin ar galima, - įsiterpiau. —- Regis, mus jau neša potvy- 
nio srautas. 

Nors ne jūrininkas, Džeimis buvo nemažai laiko praleidęs 
jūreivių draugijoje, todėl suprato, jog nei laikas, nei potvynis ne- 
laukia nė vieno žmogaus. Valandėlę jis švokštė pro dantis, tada 
krestelėjo galvą rodydamas į laiptelius apačion. 

— Lipkit žemyn, abu. 

Fergiusas su Marsale susėdo ankštoje kajutėje, susispaudę ant 
vieno gulto, stipriai susikabinę rankomis. Džeimis pamojo man, 
kad taisyčiausi ant kito gulto, ir įsisprendęs atsisuko į porelę. 

— Na, - prabilo, - kokius čia niekus paistot apie jungtuves? 

— Tai tiesa, milorde, - atsakė Fergiusas. Jis buvo labai išbalęs, 
bet tamsios akys blizgėjo iš jaudulio. Fergiusas suspaudė Marsa- 
lės ranką, kitos rankos kablys gulėjo ant jo šlaunies. 

— Nejaugi? - labai skeptiškai tarė Džeimis. - Ir kas judu 
sutuokė? 

Jaunuoliai susižvalgė, ir prieš atsakydamas Fergiusas lyžtelėjo 
lūpas. 

— Mes... mes susituokėm pagal susitarimą, patvirtintą rankų 
paspaudimu. 

- Liudytojų akivaizdoje, - įsiterpė Marsalė. Priešingai nei iš- 
blyškę Fergiuso, jos skruostai degė skaisčiu raudoniu. Iš motinos 
ji buvo paveldėjusi rožės vainiklapių spalvos odą, bet ryžtingą 
žandikaulį - tikriausiai iš kito žmogaus. Kai ji priglaudė ranką 
prie krūtinės, po audiniu kažkas sušiugždėjo. - Turiu tą sutartį, 
ir su parašais. 

Džeimiui ištrūko tylus gerklinis niurzgulys. Pagal Škotijos 
įstatymus, du žmonės iš tikrųjų gali teisiškai susituokti sukirsda- 
mi rankomis ir pasiskelbdami vyru ir žmona stebint liudytojams. 

— Tokios tokelės, - pasakė Džeimis. - Bet jūs dar nepergulė- 
jot, o Bažnyčios požiūriu, santuokai tokios sutarties negana. - 
Jis dirstelėjo pro laivagalio langą, kur per miglos draiskanas 
stačios uolos buvo vos įžiūrimos, ir apsisprendęs linktelėjo. - 
Stabtelėsime Luise paimti paskutinių atsargų. Marsalė išlips 
į krantą, ir paskirsiu du jūreivius, kad palydėtų ją namo pas 
motiną. 

— Nieko tu nepaskirsi! — išdrožė Marsalė. Ji atsisėdo tiesiai, 
verdama žvilgsniu patėvį. - Aš keliauju su Fergiusu! 

— Ak, ne, tu niekur nekeliauji, mergyt! - atšovė Džeimis. - Ar 
tau negaila motinos? Pabėgai jos neįspėjusi, juk ji persigandusi... 

— Palikau jai žinią. — Kampuotas Marsalės smakras buvo 
aukštai pakeltas. — Iš Inverneso pasiunčiau laišką, kad ištekėjau 
už Fergiuso ir išplaukiau su tavim. 

- Jėzau maloningasis! Ji pamanys, kad apie tai žinojau! - pa- 
sibaisėjo Džeimis. 

— Mes... aš... klausiau ponios Liri, ar ji suteiks man garbę ati- 
duodama savo dukters ranką, milorde, - įsikišo Fergiusas. - Aną 
mėnesį, kai buvau atvykęs į Lalibrochą. 

— Kaipgi. Na, gali nepasakoti, ką ji atsakė, - ramiai tarė Džei- 
mis, matydamas, kaip ūmai nuraudo Fergiuso skruostai. - Nes 
numanau: atsakymas buvo „ne“. 


40 DIANA GABALDON 


- Ji išvadino jį išpera! - pasipiktino Marsalė. - Ir nusikal- 
tėliu, ir... ir... 

- Jis - išpera ir nusikaltėlis, - pritarė Džeimis. - Ir beturtis 
luošys, o tą, neabejoju, tavo motina pastebėjo. 

— Man vis tiek! - Marsalė stvėrė Fergiuso ranką ir pažvelgė į 
jį, kupina meilės. - Geidžiu jo. 

Netikėtai užkluptas, Džeimis pirštu persibraukė per lūpas. 
Giliai atsidusęs, vėl puolė: 

- Geidi ar negeidi, - pasakė, - tu per jauna tekėti. 

— Man penkiolika - ganėtinai suaugusi! 

- Taigis, o jam trisdešimt! — piktai atkirto Džeimis ir papurtė 
galvą. - Ne, mergyt, labai gaila, bet negaliu tau to leisti. Jeigu ir 
ne dėl ko kito, tai dėl to, kad kelionė labai pavojinga... 

— Bet ją pasiėmei! - Marsalė niekinamai kryptelėjo smakrą 
į Mane. 

— Nevelk čia Klerės, — ramiai tarė Džeimis. - Ji — ne tavo 
rūpestis, ir... 

- Ak, ne mano? Dėl šitos anglų kekšės palikai mano motiną, 
išstatei viso kaimo pajuokai, ir sakai, kad šita - ne mano rūpes- 
tis? - Marsalė pašoko ir treptelėjo koja į denį. - Ir dar, bjaurybe, 
drįsti nurodinėti, ką aš turiu daryti? 

- Drįstu. - Džeimis sunkokai tvardėsi. - Dėl mano reikalų 
nesuk galvos... 

— O tu nesuk dėl mano! 

Sunerimęs Fergiusas jau buvo atsistojęs ir mėgino nuraminti 
merginą. 

— Marsale, ma chėre, nevalia šitaip šnekėtis su milordu. Jis 
vienintelis... 

- Šnekėsiu su juo, kaip tik norėsiu! 

— Ne, nešnekėsi! 

Nustebinta ūmaus šiurkštumo Fergiuso balse, Marsalė su- 
mirksėjo. Vos pora colių aukštesnis už savo ką tik iškeptą žmoną, 
liesas, bet raumeningas prancūzas buvo valdingas, todėl atrodė 
augesnis nei iš tikrųjų. 

— Ne, - jau švelniau pasakė jis. - Sėskis, ma p'tite. - Spustelė- 
damas vėl pasodino ją ant gulto ir atsistojo priešais. - Milordas 
man daugiau nei tėvas, - tyliai tarė merginai. - Tūkstantį kartų 
esu jam dėkingas už gyvybę. O tau jis patėvis. Nesvarbu, kaip į 
jį žiūri tavo motina, bet jis rėmė ir globojo ją, tave ir tavo seserį. 
Turi jį bent gerbti. 

Marsalė žvilgančiomis akimis prikando lūpą. Galop neran- 
giai nulenkė galvą prieš Džeimį. 

- Atleisk, - sumurmėjo, ir įtampa kajutėje kiek atslūgo. 

- Tiek jau to, mergyt, - pasakė Džeimis prikimusiu balsu 
ir, žvilgtelėjęs į ją, atsiduso. - Bet vis tiek, Marsale, reikia tave 
išsiųsti pas motiną. 

— Aš nesijudinsiu iš šito laivo. - Mergina jau buvo apsira- 
minusi, bet smailą smakrą laikė kovingai atkištą. Ji dirstelėjo į 
Fergiusą, tada į Džeimį. - Jis sakė, kad mudu negulėjom, bet 
mes gulėjom. Šiaip ar taip, vis tiek tvirtinsiu, kad buvom sugulę. 
Jeigu išsiųsi mane namo, visiems paskelbsiu, kad jis pergulėjo su 
manimi - pats supranti, būsiu arba ištekėjusi, arba prapuolusi. - 
Jos tonas buvo nuosaikus ir ryžtingas. 

Džeimis užsimerkė. 

— O, kad Viešpats išvaduotų mane nuo tų moterų, - iškošė 
pro dantis. Tada atsimerkė ir pažvelgė į merginą. - Gerai! Saky- 
kim, jūs susituokę pagal susitarimą. Bet turėsit tai padaryti de- 
ramai, su kunigu. Rasim kokį Vest Indijoje, kai ten išsilaipinsim. 
O kol nesate jo palaiminti, Fergiusas tavęs nelies. Supratot? - Jis 
abu nuvėrė nuožmiu žvilgsniu. 

— Taip, milorde, - atsiliepė Fergiusas, o jo veidą užliejo 
džiaugsmas. - Merci beaucoup! 
jo nepaveikė, kukliai nulenkė galvą ir šnairuodama į mane tarė: 

— Taip, tėti. 


Fergiuso pabėgimas su mylimąja laikinai atitraukė Džeimio 
dėmesį nuo laivo siūbavimo, bet šis lengvinantis poveikis buvo 

trumpas. Nūn jis blogavo, dar labiau pažaliavęs, bet kol buvo 
matyti Škotijos krantai, atsisakė lipti nuo denio. 

— Gal jų niekada nebepamatysiu, - liūdnai atsiduso, kai mė- 
ginau jį įkalbėti lipti apačion ir atsigulti. Jis sunkiai parimo ant 
turėklo, per kurį ką tik vėmė, ilgesingai įsmeigęs akis į tolstantį 
nevaizdingą, pliką krantą. 

- Ne, pamatysi, - paprieštaravau nesusimąsčiusi, bet tuo ne- 
abejodama. - Tu sugrįši. Nenutuokiu kada, bet žinau, kad sugrįši. 

Džeimis suglumęs pasuko galvą ir pažvelgė į mane. Jo veide 
šmėstelėjo vos pastebima šypsena. 

— Regėjai mano kapą, - tyliai pasakė. - Juk taip? 

Delsiau atsakyti, bet jis neatrodė nuliūdęs, tad linktelėjau. 

— Nieko baisaus, - nuramino mane Džeimis ir sunkiai kvė- 
puodamas užsimerkė. - Bet ne... nesakyk kada, jei neprieštarauji. 

- Ir negalėčiau pasakyti. Ant kapo nebuvo jokių datų. Tik 
tavo vardas — ir mano. 

— Tavo? - Jis išpūtė akis. 

Vėl linktelėjau, ir prisiminus tą granito plokštę man užgniau- 
žė gerklę. Toks antkapis vadinamas sutuoktinių akmeniu: ketvir- 
tis skritulio išskaptuotas taip, kad susijungtų su kitu ketvirčiu į 
arką. Žinoma, regėjau tik vieną tos arkos pusę. 

- Jame surašyti visi tavo vardai. Todėl ir supratau, kad tai 
tu. O po jais užrašas: „Mylimas Klerės vyras“. Tada nesupratau 
kaipgi, bet dabar suprantu. 

Jis susimąstęs lėtai kinktelėjo galvą. 

- Taigis. Na, jei mirsiu Škotijoje ir vis dar vedęs tave, tada 
gal tas „kada nebelabai svarbu. - Jo lūpomis nuslinko įprasto 
šypsnio šešėlis, ir jis ironiškai pridūrė: - Bet tai reiškia, kad mes 
rasim jaunėlį Ijaną gyvą ir sveiką, nes aš tau, Sasenach, pažadu, 
kad be jo nekelsiu kojos į Škotiją. 

— Mes jį rasim, - patikinau jį, nors pati abejojau. Uždėjau 
ranką Džeimiui ant peties ir stovėjau šalia, žiūrėdama į pamažu 
tolstančią Škotiją. 


=— 

Užslinkus vakarui, Škotijos uolos paniro į jūros ūką, ir Džei- 
mis, sušalęs į ožio ragą ir išblyškęs kaip paklodė, nenoriai leidosi 
nuvedamas žemyn ir paguldomas į lovą. Tada ir paaiškėjo nenu- 
matyti Fergiusui paskelbto ultimatumo padariniai. 

Laive, be kapitono kajutės, tebuvo dar dvi ankštos patalpėlės. 
Jeigu Fergiusui su Marsale uždrausta gyventi vienoje kajutėje, 
kol jų sąjunga bus oficialiai palaiminta, Džeimis su Fergiusu tu- 
rėjo dalytis viena kajute, o mudvi su Marsale - kita. Tad mūsų 
laukė daugeliu atžvilgių sunki kelionė. 

Tikėjausi, kad Džeimiui blogulys apmalš, jeigu jis nematys, 
kaip lėtai kyla ir leidžiasi horizontas, deja, ši viltis žlugo. 

— Vėl? - vidurnaktį paklausė Fergiusas ir mieguistas pasi- 
rėmė alkūne ant gulto. - Ir iš ko? Juk visą dieną nieko nevalgė! 

— Tai pasakyk jam, - tariau, stengdamasi kvėpuoti pro bur- 
ną, kai su dubeniu rankose sunkiai broviausi per mažą patalpėlę 
durų link. Grindys po mano kojomis, nepratusiomis prie lin- 
gavimo, suposi aukštyn žemyn ir man buvo nelengva išlaikyti 
pusiausvyrą. 

— Miledi, leiskit man. - Fergiusas nukorė nuo gulto basas 
kojas, svirduliuodamas atsistojo šalia, ir vos neatsitrenkė į mane 
siekdamas dubens. - Dabar jums reikia eiti numigti, - pasakė 
imdamas iš manęs dubenį. - Tikrai jį paslaugysiu. 

— Na... - Mintis apie gultą neabejotinai viliojo. Buvo sunki 
diena. 

- Eik, Sasenach, - paragino Džeimis. Prakaitu aptekęs jo vei- 
das buvo baisiai išbalęs ir blizgėjo blausioje aliejinės lemputės, 
degančios ant sienos, šviesoje. - Man nieko nenutiks. 

Melas buvo akivaizdus, bet kažin ar savo tupinėjimu būčiau 
labai padėjusi. Fergiusas atliks tą menką darbelį, kurį galima at- 
likti. Juk nuo jūrligės vaistų nėra. Galima tik guostis viltimi, kad 
I)žaredas sakė tiesą ir kad bus lengviau, kai „Artemidė“ išplauks 
į ramesnius Atlanto vandenis. 

— Gerai, - pasidaviau. - Rytą gal jausies geriau. 

Džeimis trumpam pramerkė vieną akį, paskui sudejavo ir 
virpėdamas vėl ją užmerkė. 

— Arba gal būsiu miręs, - pratarė. 

Nuskambėjus šiai linksmai gaidai, patraukiau prie tamsaus 
trapo ir suklupau ant kniūbsčio pono Viloukbio, susirietusio prie 
kajutės durų. Jis nustebęs suniurnėjo, bet kai pamatė mane, lėtai 
pasirideno šalin ir keturiomis nuropojo į kajutę, svirduliuoda- 
mas su linguojančiu laivu. Nepaisydamas pasidygėjusio Fergiuso 
šūksnio, jis susirangė po stalu ir tuojau pat užmigo palaimingos 
minos nušviestu apskritu veideliu. 

Mano kajutė buvo anapus trapo, bet prieš lipdama žemyn 
nuo denio trumpam stabtelėjau įkvėpti gryno oro. Aplinkui skli- 
do nepaprastai daug garsų: girgždėjo ir pokšėjo mediena, plaz- 
dėjo burės, virš galvos švilpė laivavirvės, kažkur denyje aidėjo 
silpnas riksmas. 

Nors ir gaudė triukšmas, o nuo trapo plūdo šaltas oras, Mar- 
salė kietai miegojo. Susirietęs jos pavidalas juodavo ant vieno iš 
dviejų gultų. Na ir gerai, man bent nereikės regzti su ja nepato- 
gaus pokalbio. 

Bet prieš savo valią pajutau jai gailestį - tikriausiai mergina 
ne to tikėjosi savo vestuvių naktį. Buvo per šalta nusirengti, tad 
su visais drabužiais įsiropščiau į gultą nelyg gardas ir atsigulusi 
ėmiau klausytis laivo garsų. Vos kelios pėdos už mano galvos 
šniokštė vanduo, skrodžiamas laivo korpuso. Tas garsas keistai 
ramino. Akompanuojant vėjo dainai ir tyliam žiaukčiojimui 
skersai koridoriaus, ramiai nugrimzdau į miegą. 


== 


„Artemidė“ buvo tvarkingas laivas, bet juo plaukiant trisde- 
šimt dviem vyrams ir dviem moterims, susikimšusiems aštuo- 
nių pėdų pločio ir dvidešimt penkių pėdų ilgio plote su šešio- 
mis tonomis neišdirbtų odų, keturiasdešimt dviem statinėmis 
sieros, daugybe vario ir skardos lakštų, kuriais būtų galima 
apkalti „Karalienę Mariją, laikytis elementarios higienos buvo 
sunku. 

Jau antrą dieną triume pabaidžiau žiurkę - tik žiurkytę, anot 
Fergiuso, bet vis tiek žiurkę. Į triumą buvau nuėjusi pasiimti di- 

džiosios vaistų dėžės, pakliuvusios ten per klaidą kraunant daik- 
tus. Naktį mano kajutėje pasigirdo brazdėjimas, o kai uždegiau 
žibintą, išvydau, kad keliolika vidutinio dydžio tarakonų skubiai 
nutapsėjo slėptis į šešėlius. 

Iškyšos šonuose, du nedideli škancai arčiau laivapriekio, te- 
buvo pora lentų, kurias skyrė strateginis plyšys. Jos sulaikydavo 
bangas, kurios šėlo apačioje, už aštuonių pėdų, bet ten stovė- 
damas žmogus galėjo būti perlietas šaltu jūros vandeniu pačią 
netinkamiausią akimirką. Man atrodė, kad nuo jūros vandens ir 
mitybos - sūdytos kiaulienos ir džiūvėsių - jūreiviams užkietėja 
viduriai, ir tai laive virsta epidemija. 

Ponas Vorenas, laivo prižiūrėtojas, išdidžiai man pranešė, 
kad deniai šveičiami kas rytą, blizginamas žalvaris ir apskritai 
viskas daroma gerai, o juk ir buvo pageidautina, kad reikalai 
klostytųsi sklandžiai, turint galvoje, kad mes iš tikrųjų gyvenom 
laive. Tačiau net ir visas pasaulio smiltainis deniui šveisti nebūtų 
paslėpęs, kad laivo ankštybėje grumdosi trisdešimt keturi žmo- 
nės, iš kurių tik vienas maudosi. 

Susiklosčius tokioms aplinkybėms, stačiai apstulbau, kai an- 
trą rytą atvėriau kambuzo duris ieškodama karšto vandens. 

Tikėjausi jame išvysti tokį pat blausų apšvietimą ir rasti pras- 
tas sąlygas, kokiomis tenkinomės kajutėse ir triume, bet mane 
apakino pro pinučių langelį besiskverbiančios saulės spindesys 
ant išrikiuotų varinių prikaistuvių, taip nušveistų, kad net raus- 
vai spindinčių. Nuo tokio tviskesio sumirksėjau, bet kai akys 
pamažu apsiprato, pamačiau, kad kambuzo sienas ištisai dengia 
labai patikimai pritvirtintos lentynos ir sieninės spintos, taigi 
joms buvo nebaisi net audringiausia jūra. 

Mėlyni ir žali stikliniai prieskonių indai, visi rūpestingai ap- 
traukti veltiniu, kad nesudužtų, švelniai virpėjo lentynoje virš 
prikaistuvių. Peiliai, kapoklės ir iešmai žvilgėjo tvarkinga, bet 
grėsminga eile, o tų įrankių buvo tiek, kad būtų užtekę susido- 
roti ir su banginio skerdena, jei tik tokia ten būtų atgulusi. Ant 
pertvaros kabojo dviguba lentyna su rėmu, pilna kolbos pavi- 
dalo stiklų ir negilių lėkščių, į kurias buvo sumerktos neseniai 

nupjautos ropių viršūnėlės salotoms. Ant viryklės ramiai kun- 
kuliavo milžiniškas puodas, iš kurio veržėsi aromatingi garai. 
O vidury šios švarutėlės, be jokios dėmelės didybės stovėjo laivo 
virėjas, varstydamas mane piktu žvilgsniu. 

— Lauk, - paliepė jis. 

— Labas rytas, - pasisveikinau kaip įmanydama draugiš- 
kiau. - Aš - Klerė Freizer. 

— Lauk, - pakartojo kokas taip pat rūsčiai. 

— Aš esu ponia Freizer, superkargo žmona ir laivo gydytoja 
šioje kelionėje, - pasakiau spoksodama jam į akis. - Man reikia 
šešių galonų karšto vandens galvai trinkti, bet galite jį pašildyti, 
kai jums bus patogu. 

Nedidelės šviesiai mėlynos akutės dar labiau susitraukė ir 
sublizgo, juodos lėliukės nukrypo į mane it šautuvų vamzdžiai. 

— Aš - Aloyzas O'Šonesis Merfis, - išdudeno jis. - Laivo virė- 
jas. Ir reikalauju, kad išeitumėt iš mano ką tik išplautos patalpos. 
Moterims draudžiu kelti koją į kambuzą. 

Vyras rūsčiai žiūrėjo iš po juodos medvilninės skarelės, kuria 
buvo apsirišęs galvą. Buvo keliais coliais žemesnis už mane, bet 
maždaug trimis pėdomis didesnės apimties, pečiai atrodė nelygu 
imtynininko, o galva, panėšinti į patrankos sviedinį, buvo užso- 
dinta ant pečių be jokio kaklo intarpo. Visą ansamblį užbaigė 
medinė koja. 

Oriai žengtelėjau atatupsta ir prašnekau iš palyginti saugaus 
koridoriaus: 

- Ką gi, atnešti karšto vandens galite pasiųsti savo padėjėją. 

- Galiu. O gal ir negaliu. 

Jis niekinamai atsuko man plačią nugarą ir ėmė krapštytis 
prie trinkos, kapoklės ir avies mentės. 

Dvejodama valandėlę mindžikavau koridoriuje. Kapoklė vis 
dunksėjo į medį. Ponas Merfis ištiesė ranką prie prieskonių len- 
tynėlės, nežiūrėdamas čiupo buteliuką ir ant sukapotos mėsos 
gausiai užbėrė jo turinio. Ore pasklido švelnus šalavijų aromatas, 
bet jį tučtuojau nustelbė aitrus svogūnas, atsainiu kapoklės smū- 
giu perkirstas pusiau ir įmestas į mišinį. 

Taigi pasidarė aišku, kad „Artemidės“ įgula maitinasi ne vien 
sūdyta kiauliena ir džiūvėsiais. Pradėjau suprasti, kodėl kapitono 
Reineso stotas primena kriaušę. Vėl įkišau galvą pro duris, bet 
dėl visa ko likau stovėti koridoriuje. 

— Kardamono, - tvirtai pasakiau. - Viso muskato riešuto. Su- 
džiovinto šiais metais. Šviežio anyžių ekstrakto. Imbierų šaknų, 
dviejų didžiulių, be jokių dėmių. - Nutilau. Ponas Merfis liovėsi 
pjaustęs, kapoklė pakibo virš trinkos. — Ir, - pridūriau, - pusės 
tuzino sveikų vanilės pupelių. Iš Ceilono. 

Jis lėtai atsigręžė, rankas šluostydamasis į odinę prijuostę. Ki- 
taip nei aplinką, jo prijuostę ir drabužius margino dėmės. 

Merfio veidas buvo platus, rausvas, apžėlęs kietomis smėlio 
spalvos žandenomis, panašiomis į šepetį grindims šveisti, kurios 
tarsi didžiulio vabzdžio ūsai virpčiojo žvelgiant į mane. Kyštelėjo 
liežuvis ir aplaižė sučiauptas lūpas. 

- Šafrano? - paklausė kimiu balsu. 

— Pusę uncijos, - skubiai atsakiau, stengdamasi savo elgesiu 
neišduoti nė menkiausio pergalės ženklo. 

Jis giliai įkvėpė, o mažos mėlynos akutės spindėjo iš aistros. 

— Už durų rasit kilimėlį, ponia. Malonėkit į jį nusivalyti batus 
ir užeikit. 


=— 


Išsitrinkusi karštu vandeniu galvą, nudrožiau atgal į kajutę 
nusiprausti prieš pietus. Marsalės neradau, ji, be abejonės, buvo 
su Fergiusu, kurio pastangos prižiūrėti Džeimį primygtiniu 
mano reikalavimu nebuvo labai didvyriškos. 

Nusimazgojau rankas spiritu, susišukavau ir nupėdinau ko- 
ridoriumi patikrinti, gal nusišypsos tokia nepaprasta laimė ir 
Džeimis įsigeis ko nors užkrimsti ar atsigerti. Bet vos dirstelėjusi 
į jį tą Mintį turėjau mesti iš galvos. 

Mudviem su Marsale atiteko didžiausia kajutė, kiekviena ga- 
lėjome naudotis, be gultų, šešių kvadratinių pėdų erdve. Gul- 
tai buvo nelygu dėžės, tarsi atitvertos lovos, įmontuotos į sieną, 
maždaug pusšeštos pėdos ilgio. Marsalė puikiai tilpo į gultą, o 

man reikėjo kiek susiriesti, kaip kokiam kapariui ant skrebučio, 
tad pabusdavau dilgsinčiomis kojomis. 

Džeimio ir Fergiuso gultai buvo panašūs. Džeimis, įsisprau- 
dęs savajame tarsi sraigė kiaute, gulėjo ant šono; dabar jis la- 
bai panėšėjo į tokį gyvį: buvo išbalęs, glitus, pilkas, su žaliais ir 
geltonais dryžiais, kurie su raudonais jo plaukais sudarė atgrasų 
kontrastą. Išgirdęs mane įeinant, jis pramerkė akį, vos pasižiūrė- 
jo ir vėl ją užmerkė. 

— Prasti popieriai, ką? - paklausiau su užuojauta. 

Akis vėl prasimerkė, ir Džeimis tarytum ketino kažką sakyti. 
Prasižiojo, bet paskui apsigalvojo ir susičiaupė. 

- Prasti, - tik burbtelėjo ir užsimerkė. 

Nedrąsiai paglosčiau jam plaukus, bet jis buvo pernelyg pa- 
sinėręs į kančias ir to nepastebėjo. 

— Kapitonas Reinesas sako, kad rytoj gal aprims oras, - pa- 
guodžiau. 

Jūra nelabai šėlo, bet laivas smarkiai siūbavo. 

— Koks skirtumas, - pasakė Džeimis neprasimerkdamas. - 
Iki tada jau būsiu negyvas... tikiuosi. 

— Deja, taip nebus, - papurčiau galvą. - Nuo jūrligės niekas 
nemiršta; nors turiu pripažinti, kad kai žiūriu į tave, stebiuosi, 
kaipgi nemiršta. 

— Ne apie jūrligę šneku. - Jis atsimerkė ir vargais negalais pa- 
sirėmė ant alkūnės. Nuo tokių pastangų jį išpylė šaltas prakaitas, 
pabalo lūpos. - Klere. Būk atsargi. Reikėjo tau pasakyti anksčiau, 
bet nenorėjau tavęs gąsdint, maniau... 

Jo veidas persimainė. Pažinusi tą nuo kūno negalios per- 
kreiptą miną, pačiu laiku pakišau jam dubenį. 

— Viešpatie. - Jis tysojo sukiužęs ir išsekęs, baltas kaip po- 
pierius. 

— Ką reikėjo man pasakyti? - ėmiau kamantinėti, kai surau- 
kusi nosį stačiau dubenį ant grindų prie durų. - Kad ir kas tai 
buvo, turėjai man atskleisti prieš išplaukiant, o dabar per vėlu 
apie tai galvoti. 

- Nemaniau, kad šitaip sirgsiu, - sumurmėjo Džeimis. 

- Tu niekad nemanai, - įgėliau. - Tai ką norėjai man pa- 
pasakoti? 

— Paklausk Fergiuso. Pasakyk, kad liepiau papasakoti. Ir dar 
pasakyk, kad Inesas niekuo dėtas. 

— Apie ką čia šneki? 

Kiek sunerimau - kliedesiai nėra būdingas jūrligės požymis. 

Jo akys atsimerkė ir didžiulėmis pastangomis susmigo į 
mane. Kakta ir viršutine lūpa sruvo prakaito upeliai. 

— Inesas, - pratarė jis. - Jis negalėjo būti tas. Jis nenori manęs 
nužudyti. 

Man nugara nuėjo šiurpuliais. 

— Ar tau taip blogai, Džeimi? - Pasilenkiau ir nušluosčiau 
jam veidą, o jis nusikamavęs vos šyptelėjo. Nekarščiavo, žvilgsnis 
nesiblausė. - Kas? - atsargiai pasiteiravau, ūmai apimta jausmo, 
kad man į nugarą susmigusios akys. - Kas nori tave nužudyti? 

— Nežinau. - Džeimio veidą iškreipė traukulys, bet jis smar- 
kiai suspaudė lūpas ir šiaip taip jį nuslopino. 

- Paklausk Fergiuso, - sušnabždėjo, kai pajėgė vėl kalbėti. — 
Akis į akį. Jis tau viską paaiškins. 

Pasijutau visiškai bejėgė. Nė nenutuokiau, apie ką jis čia vapa, 
bet jeigu jam gresia pavojus, kaipgi paliksiu jį vieną. 

— Palauksiu, kol jis nulips žemyn, - pasakiau. 

Viena Džeimio ranka suriesta gulėjo netoli nosies. Jis lėtai ją 
ištiesė, pakišo po pagalve, ištraukė durklą ir prisispaudė jį prie 
krūtinės. 

— Man nieko nenutiks. Eik, Sasenach, kažin ar dieną jie mė- 
gins ko nors imtis. Gal ir išvis neišdrįs. 

Tokie žodžiai manęs nė kiek nenuramino, bet daugiau nieko 
negalėjau padaryti. Džeimis gulėjo labai ramiai, su durklu ant 
krūtinės, tarsi antkapio skulptūra. 

- Eik, - vėl sumurmėjo vos judindamas lūpas. 

Anapus kajutės durų kažkas sukrutėjo koridoriaus gale, kurį 
gaubė tamsos šešėliai. Įdėmiai įsižiūrėjusi, išvydau susigūžusį šil- 
kinį pono Viloukbio, pasidėjusio smakrą ant kelių, pavidalą. Jis 
praskėtė kelius ir mandagiai nulenkė galvą tarp jų. 

- Nesijaudina, gerbiama pirma žmona, - pašnabždomis su- 
šnypštė jis. - Aš saugoti. 

- Gerai, taip daryk ir toliau. 

Labai susikrimtusi nuslinkau ieškoti Fergiuso. 


=— 

Radusi Fergiusą su Marsale jute, žvelgiančius į kelis didžiu- 
lius baltus paukščius kilvateryje, truputį aprimau. 

— Mes nesam tikri, kad kažkas ketina nužudyti milordą, - pa- 
aiškino Fergiusas. - Tos statinės sandėly gal atsitiktinai išsijudi- 
no - ne sykį mačiau tokių nutikimų - ir tas gaisras pašiūrėje, bet... 

- Valandėlę luktelėk, Fergiusai, - sugriebiau jam už ranko- 
vės. - Kokios statinės ir koks gaisras? 

— Ak, - nustebo jis. - Milordas jums nepasakojo? 

- Milordas vemia ir teįstengė man pasakyti, kad turėčiau pa- 
klausti tavęs. 

Fergiusas palingavo galvą, kritiškai pliaukšėdamas liežuviu. 

- Jis niekad nesitiki, kad šitaip sirgs, - prasitarė. - Deja, visa- 
da pasiligoja, bet kaskart, kai būna prispirtas lipti į laivą, atkakliai 
tvirtina, jog tai tik valios reikalas; jo protas būsiąs šeimininkas, ir 
jis neleisiąs, kad skrandis nurodinėtų, ką jam daryti. Paskui, nuo 
uosto nuplaukus vos dešimt pėdų, pažaliuoja. 

—- Džeimis man to nesakė. - Toks paaiškinimas mane pra- 
linksmino. - Užsispyręs kvailys. 

Marsalė lindėjo Fergiusui už nugaros, išdidžiai santūri ir vis 
dėdamasi, kad manęs apskritai nėra. Bet, išgirdusi tokį Džeimio 
apibūdinimą, nustebino suprunkšdama iš juoko. Pagavusi mano 
žvilgsnį, greitai nusisuko paraudusiais skruostais ir įsispoksojo 
į jūrą. 

Fergiusas nusišypsojo ir gūžtelėjo pečiais. 

- Juk žinot, koks jis, miledi, - pripažino su pakančiu prierai- 
šumu. - Jei ir merdėtų, niekas nežinotų. 

- Tu žinotum, jei dabar nuliptum žemyn ir pažvelgtum į jį, — 
šiurkščiai atrėžiau. 

Kartu nustebau, kai paširdžiuose pajutau silpną šilumą. Dvi- 
dešimt metų beveik kasdien Fergiusas būdavo šalia Džeimio, 
bet Džeimis vis tiek neprisipažino turįs silpnybių, kurias parodė 
man. Ką gi, jeigu jis vaduotųsi mirtimi, aš Žinočiau. 

— Ak, tie vyrai, - palingavau galvą. 

— Miledi? 

— Tiek to. Tu man pasakojai apie statines ir gaisrą. 

— Aba, iš tiesų. - Fergiusas kabliu atmetė atgal vešlų kuokštą 
juodų plaukų. - Tai atsitiko prieš dieną, kai vėl jus sutikau, mi- 
ledi, pas madam Žaną. 

Tądien atvažiavau į Edinburgą ir vos po kelių valandų radau 
Džeimį spaustuvėje. Jis su Fergiusu ir šešių vyrų šutve buvo visą 
naktį pratykoję Berntailando dokuose. Naudodamiesi tuo, kad 
žiemą švinta vėlai, ketino atgauti kelias neapmuitintas statines 
maderos, atplukdytas kontrabanda tarp niekuo dėtų miltų. 

— Madera neprasisunkia per medį taip greit kaip kiti vynai, - 
paaiškino Fergiusas. - Neįmanoma taip įvežti brendžio muitinin- 
kams panosėj, nes šunys, jei ne jų šeimininkai, tučtuojau jį už- 
uostų. O madera visai kas kita, jei tik šviežiai išpilstyta į statines. 

— Šunys? 

- Kai kurie muitinės tikrintojai turi šunis, miledi, išmokytus 
užuosti kontrabandinį tabaką ir brendį. - Fergiusas mostelėjo 
ranka neleisdamas man jo pertraukti ir prisimerkė nuo gaivaus 
jūros vėjo. - Mums pasisekė išnešti maderą ir nugabenti į vieną 
sandėlį iš tų, neva priklausančių lordui Dandasui, bet iš tikrųjų 
tas sandėlis yra bendra milordo ir madam Žanos nuosavybė. 

- Tai jau taip, - pasakiau pajutusi, kaip vėl nupuolė širdis 
kaip anądien, Džeimiui atidarius viešnamio Karalienės gatvėje 
duris. - Juk jie - partneriai? 

— Na, šiokie tokie. - Fergiuso balse nuskambėjo apgailesta- 
vimo gaidelė. - Milordas turi tik penkis procentus mainais už 
tai, kad rado vietą ir viską sutvarkė. Spaustuvė kur kas mažiau 
pelninga nei hėtel de joie*. 


* Pažodžiui „džiaugsmo namai“ - viešnamis (pranc.). 


52 DIANA GABALDON 


Marsalė neatsigręžė, bet man pasirodė, kad jos pečiai labiau 
įsitempė. 

- Taigi, - pasakiau. Tiek jau to, Edinburgas ir madam Žana 
liko tolybėse. - Grįžkim prie tavo pasakojimo. Kažkas gali per- 
rėžti Džeimiui gerklę, man nespėjus išsiaiškinti kodėl. 

- Tiesą sakot, miledi. - Fergiusas atsiprašydamas linktelėjo 
galvą. 

Kontrabandinės prekės buvo saugiai paslėptos ir laukė, 
kada bus parduotos. Auštant kontrabandininkai, prieš grįžda- 
mi namo, nusprendė trumpai atsipūsti ir vietoj pusryčių atsi- 
gaivinti gėrimu. Du iš jų iškart paprašė savo dalies, nes jiems 
reikėjo pinigų lošimo skoloms sumokėti ir maisto šeimoms nu- 
pirkti. Džeimis, sutikęs atsiskaityti, nuėjo į sandėlio kontorą, 
kur laikė šiek tiek aukso. 

Vyrams atsipalaidavus prie stiklo viskio sandėlio kampe, jų 
pokštus ir juoką staiga nutraukė vibracija, drebinanti grindis po 
kojomis. 

— Ant žemės! - suriko Makleodas, prityręs sandėlininkas, ir 
vyrai nėrė slėptis, nespėję pamatyti, kad netoli kontoros virpa ir 
dunda didžiulė plokštė, ant kurios buvo sukrautos statinės. Vie- 
na dviejų tonų statinė sunkiai nusirideno nuo rietuvės ir pažiro į 
šipulius, išliedama kvapų elio ežerą, o po akimirkos kaskadomis 
nugarmėjo ir kitos milžinės jos kompanionės. 

- Milordas kaip tik ėjo palei rietuvę, - pasakojo Fergiusas, 
linguodamas galvą. - Jis liko nesutraiškytas tik per Švenčiausio- 
sios Mergelės Marijos malonę. 

Tiesą sakant, statinė pasišokinėdama pradundėjo pro pat jį, 
o kitos jis išvengė tik dėl to, kad stačia galva puolė jai iš kelio ir 
nėrė po tuščia vyno lentyna - į tą atsitrenkusi statinė nuriedėjo 
kita kryptimi. 

— Kaip sakiau, dažnai taip nutinka, - trūktelėjo pečiais Fer- 
giusas. - Per nelaimingus atsitikimus vien sandėliuose netoli 
Edinburgo kasmet žūva daugiau kaip dešimt vyrų. Kita vertus, 
nutiko ir dar šis tas... 

Prieš savaitę iki tos statinių griūties užsiliepsnojo nedidelė 
pašiūrė, prikrauta taros šiaudų. Tuo metu joje darbavosi Džei- 
mis. Šiaudus virsdamas tikriausiai padegė žibintas, kuris stovėjo 
tarp Džeimio ir durų. Umai atitvertas ugnies sienos, jis įstrigo 
belangėje pašiūrėje. 

— Laimė, pašiūrė buvo suręsta labai netvirtai, o jos lentos ge- 
rokai sutrešusios. Ji užsiplieskė lyg degtukas, bet milordas spė- 
jo išspirti skylę užpakalinėje sienoje ir iššliaužti laukan sveikut 
sveikutėlis. Iš pradžių manėm, kad žibintas parvirto netyčia, 
džiaugėmės neatsidžiaugėm, kad milordui pavyko ištrūkti. Tik 
vėliau milordas man pasakė tarsi girdėjęs triukšmą - gal šūvį, 
gal tik sėdančių seno sandėlio lentų braškėjimą, - o kai atsisuko 
pažiūrėti, išvydo besiplaikstančias liepsnas. 

Fergiusas atsiduso. Atrodė gana nusikamavęs, ir man ding- 
telėjo, kad gal jis kiaurą naktį nesudėjo bluosto, budėdamas prie 
Džeimio. 

— Taigi, - jis vėl gūžtelėjo pečiais, - mes nežinom. Gal taip 
nutinka atsitiktinai, o gal ir ne. Bet jei sudėsi tuos nutikimus 
draugėn su tuo, kas nutiko Arbraute... 

— Gal tarp kontrabandininkų esama išdaviko, - įsiterpiau. 

- Tikra tiesa, miledi. - Fergiusas pasikasė galvą. - Bet mi- 
lordui neramiau dėl žmogaus, kurį nušovė kinas madam Žanos 
namuose. 

— Nes manot, kad jis - muitinės agentas, sekęs Džeimį nuo 
dokų iki viešnamio? Pasak Džeimio, vargu ar jis buvo muitinin- 
kas, nes neturėjo pažymėjimo. | 

— Jokių įrodymų, - pareiškė Fergiusas. - Bet dar blogiau, kad 
jo kišenėje radom knygą. 

— Naująjį Testamentą? - Man tai atrodė ne itin svarbu, taip 
ir pasakiau. 

— Betgi tai svarbu, miledi, arba galėtų būti svarbu, - pasitaisė 
Fergiusas. - Suprantat, ta knyga spausdinta milordo. 

— Suprantu, - iš lėto pratariau, - arba pradedu suprasti. 

Fergiusas niūriai linktelėjo. 

- Žinoma, blogai, jei muitininkai sekė brendžio pėdsakais 
nuo pristatymo vietų iki viešnamio, bet dar nepražūtinga - gali- 
ma rasti kitą slėptuvę, milordas sutaręs su dviejų smuklių šeimi- 
ninkais, kad... ai, nesvarbu. - Jis numojo ranka. - Bet jei karūnos 
patikėtiniams toptelėtų, kad žinomas kontrabandininkas Džei- 
mis Rojus ir garbus ponas Malkolmas iš Karfakso aklagatvio... — 
Jis plačiai skėstelėjo rankomis. - Suprantat? 

Aš supratau. Jei muitininkai prie jo kontrabandinių opera- 
cijų prisikastų pernelyg arti, Džeimis galėtų išsklaidyti savo pa- 
dėjėjus, nebesilankyti kontrabandininkų susitikimo vietose ir 
kuriam laikui dingti, dėtis spaustuvininku, kol pasirodys saugu 
vėl imtis neteisėtų veiksmų. Bet, atskleidus abi jo tapatybes ir jas 
susiejus, jis ne tik netektų pajamų šaltinių, bet ir sukeltų įtarimų, 
kurie padėtų nustatyti tikrąją jo pavardę, ardomąją veiklą, tad 
sekimo gija nusidriektų iki pat Lalibrocho. Tada ir išaiškėtų jo, 
sukilėlio ir nuteisto išdaviko, istorija. Jie turės įkalčių pakarti jį 
tuziną kartų, nors užtektų ir vieno. 

- Tikrai suprantu. Džeimis nerimavo ne tik dėl Liri ir Hobar- 
to Makenzio, kai pasakė Ijanui, kad mums būtų paranku kuriam 
laikui pabėgti į Prancūziją. 

Nors ir keista, Fergiusui išklojus tiesą, man atlėgo širdis. Bent 
ne mane vieną slegia atsakomybė dėl Džeimio tremties. Mano 
atsiradimas pagreitino skyrybas su Liri, bet prie tos krizės aš ne- 
prisidėjau. 

- Taip, miledi. Ir vis dėlto tvirtai nežinom, ar vienas vyrų 
mus išdavė, ir net jei tarp kontrabandininkų įsimaišęs išdavikas, 
ar jis yra tas, kuris nori nužudyti milordą. 

— Taigi. 

Tokia tikimybė buvo, bet nedidelė. Viena šneka, jei kuris 
kontrabandininkas įsipareigojo išduoti Džeimį už pinigus. Bet 
visai kita, jei tą Žmogų skatina kerštas, tada jis gali būti prispirtas 
veikti dabar, kai esam, nors ir laikinai, nepasiekiami karaliaus 
muitininkams. 

- Jeigu išdaviko vis dėlto esama, - toliau kalbėjo Fergiusas, - 

tai bus vienas iš šešių vyrų - tų šešių, kuriuos milordas pasiuntė 
manęs ir kurie plaukia su mumis. Jie visi buvo ir per tą statinių 
griūtį, ir kai užsiliepsnojo pašiūrė, be to, jie lankėsi ir viešna- 
my. - Jis nutilo. - Tas šešetas buvo ir kelyje prie Arbrauto, kai 
mus užpuolė iš pasalų ir radom pakartą akcizininką. 

— Ar jie žino apie spaustuvę“ 

- Ak, ne, miledi! Milordas visada labai atsargus, kad nė vie- 
nas kontrabandininkas nesužinotų, ką jis veikia, bet visai įma- 
noma, kad kuris nors iš jų bus pamatęs jį Edinburgo gatvėse, 
pasekęs iki Karfakso aklagatvio ir taip supratęs, kad jis - A. Mal- 
kolmas. - Fergiusas kreivai šyptelėjo. - Nepasakysi, kad milordas 
iš nekrintančių į akis žmonių, miledi. 

- Teisybė, - pasakiau tokiu pat tonu kaip jis. - Tačiau dabar 
visi žino tikrąją Džeimio pavardę - kapitonas Reinesas vadina jį 
Freizeriu. 

- Taip, - niūriai vyptelėjo Fergiusas. - Todėl ir turim išsiaiš- 
kinti, ar iš tiesų plaukiam su išdaviku ir kas jis. 

Žvelgiant į jį, man pirmąkart toptelėjo, kad Fergiusas - jau iš 
tikrųjų suaugęs vyras ir net pavojingas. Pažinau jį nenustygstantį 
dešimtmetį voveriuko dantimis, ir jo veide jau visad įžvelgsiu 
kažką berniokiško. Tačiau nuo tada, kai šitas vargdienis vaikšti- 
nėjo Paryžiaus gatvėmis, praslinko nemažai laiko. 

Beveik per visą mūsų pokalbį Marsalė stebeilijo į jūrą, kad 
nereikėtų su manimi šnekėtis. Bet ji tikrai mūsų klausėsi. Ma- 
čiau, kaip jos pečiais perbėgo drebulys, bet nežinia, ar nuo šalčio, 
ar iš nuogąsčio. Sutikdama pabėgti iš namų su Fergiusu, mergina 
turbūt nė neįsivaizdavo plauksianti su žudiku. 

— Geriau vesk Marsalę į apačią, - patariau Fergiusui. - Ji jau 
baigia pamėlynuoti. Nesijaudink, - pasakiau Marsalei abejingu 
balsu, .- kajutėje pasirodysiu negreit. 

— Kur jūs einat, miledi? - Fergiusas prisimerkęs kiek įtariai 
pažvelgė į mane. - Milordas nenorės, kad jūs būtumėt... 

— Aš ir neketinu, - nuraminau jį. - Drožiu į kambuzą. 

— Kambuzą? - Dailūs juodi jo antakiai šovė aukštyn. 

- Patikrinti, ar Aloyzas O'Šonesis Merfis turi ką pasiūlyti nuo 
jūrligės. Jei nepastatysim Džeimio ant kojų, jam bus vis tiek, ar 
kas nors perrėš jam gerklę, ar ne. 


p, 

Merfis, suminkštintas uncija džiovintų apelsinų žievelių ir 
buteliu geriausio Džaredo klareto, mielai apsiėmė padaryti pa- 
slaugą. Iš tiesų kokui atrodė, kad uždavinys užlaikyti maistą 
Džeimio skrandyje yra šioks toks profesinis iššūkis, ir jis valandų 
valandas slapta mąstė apie savo prieskonių lentynėlę ir maisto 
podėlius, deja, nenašiai. 

Audrų nepasitaikė, bet žiemos vėjai kėlė didžiules bangas, 
ir „Artemidė“ kilsnojo per dešimt pėdų, lėtai siūbavo aukštyn 
žemyn sunkiai irdamasi per milžiniškas slidžių bangų viršūnes. 
Stebint hipnotizuojantį laivagalio turėklo kilnojimąsi ir svyravi- 
mą horizonto fone, kartais ir mane suimdavo šleikštulys, tada 
skubiai nusisukdavau. 

Džeimis nerodė jokių ženklų, patvirtinančių drąsinamą Dža- 
redo pranašystę, kad, staiga prisitaikęs prie laivo siūbavimo, jis at- 
sistos ant kojų. Vargšelis ir toliau tysojo ant gulto, visas apkartusio 
saldaus kremo spalvos, tik retsykiais nuslinkdavo iki laivapriekio, o 
dieną ir naktį jį pakaitomis saugodavo ponas Viloukbis su Fergiusu. 

Nauda iš to buvo tokia, kad nė vienas iš šešių kontraban- 
dininkų nedarė nieko grėsmingo. Visi rūpinosi ir nerimavo dėl 
Džeimio sveikatos ir - įdėmiai stebimi - trumpai jį aplankydavo 
kajutėje, bet jokių įtarimų nesukeldavo. 

Aš leidau dienas tyrinėdama laivą, gydydama nedidelius 
sužeidimus, kurių plaukiant kasdien pasitaikydavo - sumuštus 
pirštus, lūžusius šonkaulius, kraujuojančias dantenas, supūliavu- 
sius dantis, - grūsdama žoleles ir gamindama vaistus kambuzo 
kamputyje, kur triūsti man maloniai leido Merfis. 

Kai atsibusdavau mudviejų su Marsale kajutėje, merginos 
nebebūdavo, o kai pareidavau, ji jau miegodavo, nedraugiškai 
su manimi elgdavosi ir ankštai laivo erdvei suvedus mus denyje 
ar prie stalo. Maniau, tas priešiškumas iš dalies kyla dėl jausmų 

motinai, o iš dalies - dėl nusivylimo, kad turi nakvoti su manimi, 
o ne Fergiuso glėbyje. 

Jeigu ji liko nepaliesta - o sprendžiant iš tūžmastingo jos el- 
gesio, buvo pagrindo tikėti, kad ji dar skaisti, - už tai reikėjo dė- 
koti tik Fergiusui, kuris gerbė Džeimio paliepimus. Deja, Džeimio 
vaidmuo saugant podukros skaistybę dabar buvo visiškai silpnas. 

- Ir sultinio neparagavo? - nusistebėjo Merfis. Platus raudo- 
nas koko veidas grėsmingai apniuko. - Pats mačiau, kaip žmo- 
nės, gurkštelėję šito sultinio, pakilo iš mirties patalo! 

Jis čiupo iš Fergiuso dubenėlį, priekabiai apuostė ir pakišo 
man po nosimi. 

— Pauostykit, ponia. Kaulų smegenys, česnakas, kmynai ir 
luitas kiaulės taukų skoniui sustiprinti. Viskas kruopščiai perkoš- 
ta per musliną, padaryta kaip tik tiems, kurių silpnas skrandis, 
nevirškinantis didelių gabalų, bet čia tokių ir nerasit, nė vieno! 

Sultinys tikrai buvo skaidrus, rudos su auksu spalvos ir taip 
gardžiai kvepėjo, kad man pačiai tįso seilė, nors buvau mažiau 
nei prieš valandą sušveitusi skanius pusryčius. Kapitono Reine- 
so skrandis buvo jautrus, todėl jis pasistengė gauti gerą virėją ir 
puikiai aprūpinti kambuzą maisto atsargomis. Tai išėjo į naudą 
laivo vadovybės stalui. 

Merfis, su medine koja ir romo statinės apimties, panėšėjo 
į tikrą piratą, bet iš tiesų garsėjo kaip geriausias kokas Havre — 
pats man pasisakė be menkiausio pagyrūniškumo. Jūrligė buvo 
jo meistrystės išbandymas, ir Džeimis, po keturių dienų vis dar 
gulintis paslikas, jam atrodė ypatinga užgaulė. 

— Neabejoju, kad sultinys nuostabus, - patikinau jį. - Tik 
bėda, kad jo pilve niekas neužsilaiko. 

Merfis įtariai suniurnėjo, bet nusisuko ir atsargiai supylė sul- 
tinio likučius į vieną iš gausybės katilų, kurie dieną naktį garuo- 
davo ant kambuzo ugnies. 

Kuo rūsčiausiai raukydamasis ir ranka braukydamas per 
kuokštelius skystų šviesių plaukų, kokas atidarė ir vėl uždarė 
spintelę, tada pasilenkęs pasirausė maisto produktų dėžėje, tyliai 
kažką murmėdamas. 


58 DIANA GABALDON 


— Gal menkumytę džiūvėsių? - burbtelėjo. - Sauso maisto, štai 
ko reikia. Bet gal ir su acto dvelksmu, aštraus sūrymo, tarkim... 
lygu dešrelės mikliai nardo tarp produktų, traukia skanėstus ir 
greitai dėlioja juos ant padėklo. 

— Hm, išmėginkim šitai, - tarė jis, duodamas man prikrautą 
padėklą. - Tegu jis pačiulpia marinuotų agurkėlių, bet dar neleis- 
kit jų atsikąsti. Paskui tegu pakramsnoja gryno džiūvėsio - juose 
dar nebus įsiveisę straubliukų, - bet prižiūrėkit, kad neužgertų 
vandeniu. Paskui kąsniukas agurkėlio, gerai sukramtytas, kad 
pradėtų tekėti seilės, kąsniukas džiūvėsio, ir taip toliau. Didžiu- 
ma tokio maisto liks skrandyje, o tada galėsim paragauti saldaus 
kremo, aną vakarą šviežiai pagaminto kapitono vakarienei. Jei 
tas užsiliks... - Jo balsas sekė įkandin manęs iš kambuzo, toliau 


berdamas galimų valgių sąrašą: - ...pieninis skrebutis, pakepin- 
tas su šviežiu ožkos pienu, dar... plaktos grietinėlės su viskiu ir 
gardžiu kiaušiniu... - Merfio balsas griaudėjo koridoriuje, kai 


sukau į siaurą posūkį, nešina kaupinu padėklu, ir atsargiai žen- 
giau per poną Viloukbį, kuris, kaip dažniausiai, susigūžęs kiūtojo 
koridoriaus kampe prie Džeimio durų it mažytis skraite telpantis 
mėlynas šunelis. 

Bet žengusi į kajutę pamačiau, kad ir vėl nepasiseks išmėginti 
kulinarinės Merfio meistrystės. Džeimis, kaip įprasta blogai be- 
sijaučiančiam Žmogui, buvo pavertęs savo aplinką itin slogia ir 
nejaukia. Mažoje kajutėje buvo šalta, drėgna ir prišnerkšta, ankš- 
tą gultą dengė pakabintas skuduras, nepraleidžiantis nei šviesos, 
nei oro, be to, gultas buvo pusiau apverstas sudrėkusiomis paklo- 
dėmis ir nešvariais drabužiais. 

— Labą rytelį, - linksmai pasisveikinau. 

Pastačiau padėklą ir nutraukiau laikiną užuolaidą, kurią 
atstojo Fergiuso marškiniai. Pro didžiulę liuko prizmę viršuje 
įspindo šviesa ir užliejo gultą, apšviesdama mirtinai išblyškusį 
ir piktą veidą. 

Džeimis vos ne vos praplėšė vieną akį. 

— Eik sau, - burbtelėjo ir vėl užsimerkė. 

— Atnešiau pusryčius, - griežtai pasakiau. 

Ledinio mėlynumo akis vėl prasivėrė. 

— Neminėk man žodžio „pusryčiai, - suirzo jis. 

- Tada vadinkim juos priešpiečiais. Jau vėloka. - Prisistū- 
miau prie jo kėdę, nuo padėklo paėmiau agurkėlį ir viliojamai 
pakišau po nosimi. - Tau reikia jį čiulpti. 

Iš lėto atsimerkė kita akis. Džeimis tylėjo, bet pora mėlynų 
obuolių pasivartę susmigo į mane, o mina buvo tokia iškalbi, kad 
agurkėlį skubiai atitraukiau. 

Akių vokai pamažu nusileido ir užsišovė. 

Raukydamasi nužvelgiau iš Džeimio likusią griuveną. Jis 
gulėjo ant nugaros, sulenkęs kojas per kelius. Miegoti sienoje 
įtvirtintame gulte buvo patikimiau nei siūbuojančiuose įgulos 
hamakuose, bet gultas buvo pritaikytas vidutiniams keleiviams, 
kurių ūgis - sprendžiant pagal gulto dydį - siekė kuklias maž- 
daug penkias pėdas ir tris colius. 

- Turbūt tau nepatogu čia gulėti, - pasakiau. 

— Nepatogu. 

— Gal nori išmėginti hamaką? Bent galėtum išsitiesti... 

— Nenoriu. 

- Kapitonas sakė, kad jam reikia iš tavęs paimti krovinių są- 
rašą, kai galėsi jį duoti. 

Nesiteikdamas atsimerkti Džeimis mestelėjo nepadorų pata- 
rimą, ką kapitonui Reinesui daryti su tuo jo sąrašu. 

Atsidusau ir pakėliau nesipriešinančią jo ranką. Ji buvo šalta 
ir drėgna, pulsas greitas. 

- Ką gi, - tariau po valandėlės. - Gal vertėtų išbandyti tai, ką 
darydavau su chirurginiais ligoniais. Kartais padėdavo. 

Jis tyliai sudejavo, bet neprieštaravo. Prisitraukiau kėdę ir at- 
sisėdau nepaleisdama jo rankos. 

Buvau įpratusi keletą minučių pasišnekėti su pacientais, prieš 
juos išvežant į operacinę. Mano buvimas, rodės, juos nuramin- 
davo, ir aš pastebėjau, kad jei pavykdavo nukreipti jų dėmesį nuo 
artėjančios sunkios operacijos, jie lengviau ją ištverdavo: mažiau 
kraujuodavo, po narkozės juos ne taip pykindavo, jie tarsi ge- 

riau sveikdavo. Tą patirdavau gana dažnai, todėl patikėjau, jog 
tai nėra vien iliuzija. Ir Džeimis neklydo įtikinėdamas Fergiusą, 
kad protas geba nugalėti kūną. 

— Pagalvokim apie ką nors malonaus, - tariau pažeminusi 
balsą, kad jis būtų kuo tylesnis ir labiau raminantis. - Prisimink 
Lalibrochą, kalvos šlaitą prie namo. Prisimink ten augančias pu- 
šis - ar užuodi jų spyglių kvapą? Prisimink dūmą, giedrą dieną 
besirangantį iš virtuvės kamino, ir obuolį savo rankoje. Pajusk, 
koks jis kietas, glotnus, paskui... 

- Sasenach. - Džeimio akys buvo atmerktos ir įdėmiai įbes- 
tos į mane. Smilkinių įdubose žvilgėjo prakaitas. 

— Ką? 

— Nešdinkis. 

— Ką? 

- Nešdinkis, - tyliai pakartojo jis, - arba perlaušiu tau spran- 
dą. Lauk, tučtuojau. 

Oriai atsistojau ir išsliūkinau iš kajutės. 

Ponas Viloukbis, atsirėmęs į statramstį koridoriuje, mąsliai 
įsispoksojo vidun. 

— Ar turi tuos akmeninius rutuliukus? - paklausiau. 

- Taip, - nustebęs atsakė jis. - Nori sveikatos rutuliai Tsei-mi? 

Jis jau rausėsi rankovėje, bet aš gestu jį sulaikiau. 

— Man labai knieti su jais vožti jam per galvą, bet Hipokratas, 
tai išvydęs, tikriausiai susirauktų. 

Ponas Viloukbis suglumęs nusišypsojo ir kelis kartus palink- 
sėjo reikšdamas pritarimą viskam, kad ir kas man galvoj. 

- Tiek to, - numojau. 

Per petį dirstelėjau į dvokiančios patalynės krūvą. Jai kruste- 
lėjus išlindo ranka, atsargiai grabinėdama paplekšnojo per grin- 
dis, kol rado dubenį. Jį pastvėrusi, ranka dingo niūriose gulto 
gelmėse ir iš jų pasigirdo sausas žiaukčiojimas. 

— Bjaurybė! - sušukau. 

Įtūžis maišėsi su gailesčiu ir šiokiu tokiu nerimu. Perplaukti 
Lamanšą per dešimt valandų dar buvo pusė bėdos, bet kokia jo 
būklė bus po dviejų mėnesių šitokio tąsymo? 

- Kiaulės galva, - pritarė ponas Viloukbis, liūdnai linktelėda- 
mas. - Jūs kaip manyti, jis - žiurkė ar drakonas? 

- Jis dvokia kaip visas zoologijos sodas, - atkirtau. - Bet ko- 
dėl drakonas? 

- Žmogus gimei Drakono metą, Žiurkės metą, Avies metą, Ar- 
klio metą, - paaiškino ponas Viloukbis. - Kiekvienas metas kitas, 
skirtingas ir žmogūs. Gal žinoti, Tsei-mi žiurkė ar drakonas buvo? 

- Klausi, kuriais metais jis gimęs? - Miglotai prisiminiau 
kinų restoranų valgiaraščius su kinų zodiako gyvūnų piešiniais 
ir aiškinimais apie tikėtinus gimusiųjų tais ar kitais metais būdo 
bruožus. - Jis gimęs 1721 metais, bet nežinau, kokio gyvūno 
buvo tie metai. 

- Galvoju, žiurkė, - pasakė ponas Viloukbis, susikaupęs žiū- 
rėdamas į suknistą patalynę, kuri kiek neramiai kilnojosi. - Žiur- 
kė labai protingas, labai laimingas. Bet irgi gali būti drakonas. 
Tsei-mi smarkiausias lovoje? Drakonas - aistringiausi žmogūs. 

— Paskutiniu metu to nepastebėjau, - suburbėjau, akies kraš- 
teliu šnairuodama į gniužulą, riogsantį ant gulto. Jis staiga pakilo 
ir nusileido, tarsi jo turinys būtų apsivertęs. 

- Aš turi kinų vaistai, - pareiškė ponas Viloukbis, susimąs- 
tęs stebėdamas tą jukinį. - Padeda vėmimui, skrandžiui, galvai, 
viskas nuraminta ir numalšinta. 

Susidomėjusi pažvelgiau į jį. 

— Tikrai? Norėčiau pamatyti. Ar jau bandei jų sugirdyti 
Džeimiui? 

Mažylis kinas apgailestaudamas papurtė galvą. 

— Jis nenorėti, - atsakė. - Nurodo mane eiti velniop ir mesti 
už borto, jei aš prie jo arti. 

Mudu su ponu Viloukbiu susižvelgėm puikiai suprasdami 
vienas kitą. 

— Žinai, - keliais decibelais pakėliau balsą, - užtrukęs sausas 
žiaukčiojimas labai kenkia. 

- Taip, kenkia labai. - Ponas Viloukbis šįryt buvo nusiskutęs 
priekinę galvos dalį; jam smarkiai linksint, švysčiojo pusplikis 
kiaušas. 

— Jis pamažu ardo skrandžio audinį ir erzina stemplę. 

— Va taip? 

— Tai jau taip. Kelia kraujospūdį, įtempia pilvo raumenis. Net 
gali juos suplėšyti ir sukelti išvaržą. 

- Ai. 

— Be to, - mano balsas vis garsėjo, - nuo žiaukčiojimo kapše- 
lyje gali susiraizgyti sėklidės, ir į jas nebepateks kraujo. 

— Aak! - Pono Viloukbio akys suapvalėjo. 

— O jeigu taip nutinka, - gąsdinau, - dažniausiai telieka jas 
amputuoti, kad neišplistų gangrena. 

Ponas Viloukbis sušnypštė, taip išreikšdamas, kad viską su- 
prato ir yra didžiai sukrėstas. Patalynės krūva, kuri per mudviejų 
pokalbį neramiai blaškėsi pirmyn atgal, visai nuščiuvo. 

Dirstelėjau į poną Viloukbį. Šis gūžtelėjo pečiais. Sukryžia- 
vau rankas ir ėmiau laukti. Po valandėlės iš po paklodžių kyštelė- 
jo ilga, daili nuoga koja, netrukus prie jos, pastatytos ant grindų, 
prisidėjo ir kita. 

— Velniai jus abu rautų, - pagiežingai pratarė sodrus škoto 
balsas. - Užeikit jau. 

Fergiusas su Marsale rymojo ant laivagalio turėklo, meiliai 
suglaudę pečius, o Fergiuso ranka buvo per liemenį apglėbusi 
merginą, kurios ilgi plaukai plaikstėsi vėjyje. 

Išgirdęs artėjant žingsnius, Fergiusas dirstelėjo per petį. Tada 
aiktelėjo, atsisuko ir išpūtęs akis persižegnojo. 

- Nė... vieno... žodžio, meldžiamasis, — iškošė Džeimis pro 
sukąstus dantis. 

Fergiusas išsižiojo, bet iš burnos neišsprūdo nė garso. Marsa- 
lė, irgi atsigręžusi pažiūrėti, kas dedasi, veriamai suspigo. 

— Tėti! Kas tau? 

Akivaizdus išgąstis jos veide sulaikė Džeimį nuo kandžios 
pastabos, kuri jau sukosi ant liežuvio galo. Jo veidas kiek atsilei- 
do, o plonytės auksinės adatos, styrančios jam iš už ausų, sutrūk- 
čiojo kaip skruzdės čiuptuvėliai. 


SVETIMŠALĖ + SUGRĮŽIMAS 63 


— Man nieko, - šiurkščiai atsakė jis. - Čia tik kažkoks kino 
šlamštas, neva gydantis nuo vėmimo. 

Išplėtusi akis, Marsalė priėjo prie jo ir nedrąsiai ištiesė pirš- 
tus prie adatų, susmeigtų į riešą. Dar trys žybčiojo vidinėje kojos 
pusėje, keli coliai virš kulkšnies. 

— Ar... ar padeda? - paklausė ji. - Kaip su jomis jautiesi? 

Džeimio burna vyptelėjo, jam vėl budo humoro jausmas. 

- Jaučiuosi kaip prakeikta blogų linkėjimų lėlė, susmaigstyta 
gausybe adatų. Bet per paskutinį ketvirtį valandos nevėmiau, 
tai tikriausiai veikia. — Jis greitai metė žvilgsnį į mudu su ponu 
Viloukbiu, stovinčius šalia kits kito prie turėklo. - Atkreipiu 
dėmesį, - tarė jis, - kad dar nesu linkęs čiulpti agurkėlių, bet 
galbūt jau išmaukčiau bokalą elio, jei tu, Fergiusai, man pasa- 
kytum, kur jo rasti. 

— O taip, milorde. Ar malonėsit eiti su manimi? 

Fergiusas, niekaip neatplėšdamas nuo Džeimio akių, nedrą- 
siai ištiesė ranką; jis ketino paimti Džeimį už parankės, bet apsi- 
galvojo ir pasisuko į užpakalinius laiptelius. 

— Ar liepti Merfiui, kad pradėtų gaminti tau pietus? - su- 
šukau įkandin, kai Džeimis nusigręžė, ketindamas sekti paskui 
Fergiusą. Jis per petį metė į mane tolimą, ramų žvilgsnį. Du 
kuokštai auksinių adatų kyšojo iš plaukų ir tviskėjo ryto šviesoje 
it velnio ragai. 

- Taip smarkiai manęs nekamuok, Sasenach. Žinai, aš nepa- 
miršiu. Susiraizgiusios sėklidės - fui! 

Ponas Viloukbis, nepaisydamas mūsų apsižodžiavimo, jute 
atsitūpė ant kulnų prie geriamojo vandens bako - didžiulės sta- 
tinės su vandeniu denio sargybai atsigaivinti. Jis lankstė pirštus, 
aiškiai įsigilinęs į kažkokius skaičiavimus. Kai Džeimis nusvirdu- 
liavo pro jį, kinas pakėlė akis. 

— Ne žiurkė, - papurtė galvą. - Ir ne drakonas, Tsei-mi gimė 
Jaučio metą. 

- Jaučio? - tariau, nužvelgdama plačius pečius ir raudon- 
plaukę galvą, atkakliai nunarintą prieš vėją. - Kaip tinka. 


42 


Mėnulio žmogus 


KAIP IR BYLOJO PAREIGŲ PAVADINIMAS, Džeimio - 
superkargo - darbas nebuvo sunkus. Kad „Artemidė“ iš tikrųjų 
gabentų būtinus odų, alavo ir sieros kiekius, jis tik turėjo sutikrin- 
ti triumo krovinius su jų sąrašais, o jūroje jam nebuvo ką veikti. 
Vėl imtis pareigų jis turėjo vos atplaukus į Jamaiką, kai krovinį 
reikės iškrauti, iš naujo patikrinti ir parduoti, sumokėti reikalin- 
gus mokesčius, atskaityti komispinigius ir užpildyti popierius. 

O šiuo metu jis - ir aš - ne ką teradom nusitverti. Ponas 
Pikardas, bocmanas, nors pavydžiai žiūrėdavo į galingą Džeimio 
stotą, nė neabejojo, kad jam nelemta tapti jūrininku. Nors grei- 
tas ir vikrus kaip bet kuris įgulos narys, Džeimis buvo abejingas 
lynams ir burėms, vadinasi, ir niekam nenaudingas, praversdavo 
nebent retsykiais, kai prireikdavo jėgos. Buvo akivaizdu, kad jis 
ne jūreivis, o karys. 

Džeimis mielai dalyvaudavo šaudymo iš patrankų pratybose, 
kurios būdavo rengiamos kas antrą dieną, padėdavo stumdyti 
pirmyn atgal keturis milžiniškus pabūklus, kurie buvo įtaisyti 
vežimėliuose ir kėlė baisų triukšmą. Valandų valandas praleis- 
davo su artileristu Tomu Stargiu, įsitraukęs į pokalbį apie paslap- 
tingą patrankų mokslą. Per šias griausmingas pratybas Marsalė, 
ponas Viloukbis ir aš saugiai įsitaisydavome nuošaly, prižiūrimi 
Fergiuso, neįtraukto į šaudymus dėl trūkstamos rankos. 

Šiek tiek nustebau, kad įgula pripažino mane laivo daktare, 
beveik nieko neklausinėdama. Fergiusas paaiškino, kad nedide- 
liuose prekybiniuose laivuose retai kada rasi net kirpėją-chirur- 
gą. Nesunkias įgulos žaizdas ir ligas dažniausiai gydydavo arti- 
leristo žmona, jeigu jis tokią turėdavo. 

Suknežintų pirštų, nudegintų rankų, odos infekcijų, dantų 

pūlinių ir virškinimo sutrikimų pasitaikydavo ganėtinai, bet įgu- 
lą sudarė tik trisdešimt du vyrai, todėl rytais su negaluojančiais 
retai kada užgaišdavau daugiau nei valandą. 

Taigi mudu su Džeimiu turėjome gausybę laisvo laiko. „Ar- 
temidei pamažu iriantis į pietus, link didžiosios Atlanto srovės, 
daugiausia būdavome dviese. 

Pirmąsyk nuo tada, kai sugrįžau į Edinburgą, buvo kada pa- 
sišnekėti, atgaivinti visus vieno apie kitą primirštus dalykus, at- 
skleisti naujus požiūrius, patirties nugludintus, ir tiesiog džiaug- 
tis kits kito draugija, neblaškomiems pavojų ir kasdienybės. 

Vaikštinėdavome deniu pirmyn atgal, sukardami ne vieną 
mylią, šnekučiuodavome apie viską ir apie nieką, atkreipdami 
dėmesį į nepaprastas kelionės jūra ypatybes, grožėdamiesi įspū- 
dingais saulėtekiais ir saulėlydžiais, spoksodami į keistų žalių ir 
sidabrinių žuvų guotus, milžiniškas plūduriuojančių jūrų dum- 
blių salas, tūkstančius besislapstančių krabukų ir medūzų, glo- 
tnius delfinus, kurie keletą dienų cypčiodami plaukė palei laivą, 
kartkartėmis šoktelėdami iš vandens tarsi pasižiūrėti į keistus 
žemės padarus. 

Patekėjo didžiulis ryškus auksinis mėnulis, nuostabus spin- 
dintis diskas nusklendė iš vandens į dangų it koks kylantis fenik- 
sas. Vanduo buvo juodas, delfinų nė ženklo, bet man atrodė, kad 
jie vis dar šalia, neatsilikę nuo tamsą skrodžiančio laivo. 

Tai buvo kvapą gniaužiantis vaizdas net jūreiviams, daugybę 
kartų regėjusiems mėnesieną. Jis viliojo stabtelėti ir atsidusti iš 
pasigėrėjimo, milžiniškam dangaus šviesuliui pakibus virš pa- 
saulio krašto. Mėnulis, rodės, čia pat, kone gali paliesti. 

Stovėjom susiglaudę prie turėklo, grožėdamiesi mėnuliu. Jis 
spingsojo tarytum visai netoli, ir jame puikiai įžiūrėjome tamsias 
dėmes ir šešėlius. 

— Rodos, jis taip arti, kad galima pasišnekėti su Mėnulio 
žmogumi, - nusišypsojo Džeimis ir mostelėjo ranka sveikinda- 
masis su užsisvajojusiu auksiniu veidu danguje. 

- „Raudantis Plejadžių vakaris / ir mėnulis po jūra'*, - paci- 
tavau. - Pažvelk, taip ir yra, jis štai ten. - Parodžiau virš turėklo, 
kur mėnesienos takas ėjo gilyn, tviskėjo vandeny, tarsi ten būtų 
nuskendęs mėnulio dvynys. - Kai iškeliavau, žmonės ruošėsi 
skristi į Mėnulį. Įdomu, ar jiems pavyks. 

— Argi skraidymo aparatai taip aukštai pakyla? - paklausė 
Džeimis ir prisimerkęs sužiuro į mėnulį. - Sakyčiau, kelias toli- 
mas, nors dabar jis atrodo labai arti. Skaičiau knygą, kurią parašė 
astronomas. Anot jo, nuo Žemės iki Mėnulio tikriausiai kokie 
trys šimtai lygų. Ar jis klysta, o gal šitokią tolybę įveiktų tik... 
lėktuvai, juk jie taip vadinami? 

— Tam sukurtas specialus skraidymo aparatas - raketa, - pa- 
aiškinau. - Tiesą sakant, iki Mėnulio kur kas toliau, o nutolus 
nuo Žemės, kosmose nebėra oro kvėpuoti. Jie turės pasiimti į 
kelionę oro, kaip maisto ir vandens. Oras saugomas balionuose. 

- Šit kaip? - Džeimis šviesos užlietu ir nuostabos kupinu vei- 
du įdėmiai žiūrėjo aukštyn. - Kaip tenai visa atrodys? 

— Aš žinau. Mačiau nuotraukas. Mėnulis uolingas, išsidrie- 
kusi dykvietė, jokios gyvybės. Bet ten labai gražu, stūkso sta- 
čios uolos, kalnai ir žiojėja krateriai - iš čia matyt, tai tamsios 
dėmės. - Linktelėjau į šypsantį mėnulį, paskui pati išsišiepiau 
Džeimiui. - Kraštovaizdis panašus į Škotijos, tik be žalumos. 

Džeimis nusijuokė, paskui, aiškiai prisiminęs žodį „nuotrau- 
kos“, pasirausė švarke ir išsitraukė pluoštelį. Jis atsargiai elgdavosi 
su nuotraukomis, niekada jų neišsiimdavo, jei kas nors galėdavo 
pamatyti, slėpė net nuo Fergiuso, bet čia mes buvom vienudu, ir 
kažin ar kas būtų galėjęs mums sutrukdyti. 

Mėnulis švietė ganėtinai ryškiai, todėl buvo matyti Brianos 
veidas, švytintis ir vis kitoks, kai Džeimis lėtai peržiūrinėjo nuo- 
traukas. Pastebėjau, kad kraštai jau apčiurę. 

— Kaip manai, ar ji vaikštinės po Mėnulį? — tyliai paklau- 
sė Džeimis, stabtelėjęs prie Bri, žvelgiančios pro langą ir slapta 


* A. E. Housman (1859-1936), anglų mokslininkas ir poetas, išgarsėjęs eilėraščių 
ciklu „Šropšyro vaikinas“. 

svajojančios, nė nenumanančios, kad ji fotografuojama. Jis vėl 
pakėlė akis į šviesulį virš mūsų, ir aš supratau, kad kelionė į Mė- 
nulį jam atrodo nė kiek ne sunkesnė nei mūsiškė. Ką ir besakysi, 
Mėnulis jam buvo tik kita tolima, nepažįstama vieta. 

— Nežinau, - šyptelėjau. 

Jis iš lėto sklaidė nuotraukas, susikaupęs kaip visada, kai re- 
gėdavo dukters veidą, tokį panašų į jo paties. Nebyliai stebėjau jį, 
dalydamasi tyliu džiaugsmu, kad gal tapsime nemirtingi. 

Trumpai prisiminiau akmenį Škotijoje, kuriame išraižytas jo 
vardas, ir pasiguodžiau, kad jis toli. Jei kada ir išsiskirsime, tai 
dar negreitai. Ir nesvarbu, kada ir kur tai įvyks, vis tiek po mūsų 
liks Briana. 

Man galvoje lėtai praslinko kitos Hausmano eilės: Stabtelėk 
prie antkapio su vardu, / Širdies, kuri nebeplaka, / Ir pasakyk vai- 
kinui, tave mylėjusiam, / Kad jis tesėjo savo žodį. 

Prigludusi prie Džeimio, pajutau per švarką ir marškinius jo 
kūno šilumą ir priglaudžiau galvą jam prie žasto, o jis pamažu 
žiūrinėjo atvaizdus. 

— Ji graži, - sumurmėjo. Taip sakydavo kaskart žvelgdamas į 
nuotraukas. - Ir, sakei, protinga, ar ne? 

— Kaip ir tėvas, - atsakiau, o jis tyliai suprunkštė. 

Atvertęs vieną nuotrauką, kiek įsitempė, ir aš kilstelėjau gal- 
vą pasižiūrėti, į kurią jis žvelgia. Fotografuota paplūdimyje, kai 
Brianai buvo maždaug šešiolika. Ji susivėlusiais smėlėtais plau- 
kais stovėjo įsibridusi iki šlaunų bangose ir kojomis taškė vande- 
nį į savo draugą Rodnį, o šis juokdamasis atsilygino jai tuo pačiu, 
iškeltomis rankomis gindamasis nuo vandens purslų. 

Džeimis, sučiaupęs lūpas, truputį susiraukė. 

— Tai... - prabilo. - Ar jie... - Nutilo ir atsikrenkštė. - Nedrįs- 
čiau kritikuoti, Klere, - labai atsargiai pasakė, - bet ar nemanai, 
kad šitai mažumėlę... nepadoru? 

Užgniaužiau juoką. 

— Ne, - ramiai tariau. — Tai visai padorus maudymosi kos- 
tiumėlis — tais laikais. - Aptariamas kostiumėlis buvo bikinis, 
bet nieku gyvu nepernelyg atviras, nes nuo kelnaičių viršaus iki 

Brianos bambos tebuvo menkas tarpelis nuogo kūno. - Parin- 
kau šią nuotrauką, nes, man rodės, norėsi, hm... išvysti jos kuo 
daugiau. 

Ši mintis jį kiek papiktino, bet akys nukrypo į reginį, kurio 
traukai neatsispyrė. Žiūrint į dukterį, veidas sušvelnėjo. 

— Taigis, gerai, - pasakė jis. - Taip, ji labai miela, ir aš džiau- 
giuosi tai žinodamas. - Tada pakėlė nuotrauką ir įdėmiai ją paty- 
rinėjo. - Ne, turėjau galvoj ne tą drapanėlę, kurią ji vilki; daugelis 
moterų maudosi nuogos ir nesigėdi savo kūno. Tik... šis vaikis. 
Juk jai nederėtų beveik nuogai stovėti prieš vyrą? 

Jis rūsčiai pažvelgė į tą nelemtą Rodhnį, ir aš prikandau lūpą, 
pagalvojusi, kad liesas berniukas, kurį puikiai pažinojau, galėjo 
kelti grėsmę mergiškam tyrumui. 

— Na, - giliai įkvėpiau. Užkabinome kebloką klausimą. — Ne. 
Nieko baisaus, kad berniukai ir mergaitės žaidžia kartu. Žinai, 
jau pasakojau: tenai žmonės rengiasi kitaip. Niekas nesitūloja, 
storiau apsitaiso tik stojus šaltiems orams. 

- Mmtfm. Taip, tu minėjai. 

Jam pavyko sudaryti aiškų įspūdį, kad, remiantis mano pa- 
sakojimu, jo anaiptol nežavi dorovinės aplinkybės, kuriomis gy- 
vena jo duktė. 

Džeimis vėl piktai sužiuro į nuotrauką, ir man toptelėjo: lai- 
mė, kad čia nėra nei Bri, nei Rodnio. Mačiau Džeimį mylimą- 
jį, sutuoktinį, brolį, dėdę, dvaro šeimininką ir karį, bet niekada 
neįsivaizdavau jo kaip niršaus, rūstaus škoto tėvo. Atrodė gana 
grėsmingai. 

Pirmą sykį man šovė mintis, kad gal ir gerai, jog jis negalėjo 
dalyvauti Bri gyvenime - būtų mirtinai pergąsdinęs visus vaiki- 
nus, išdrįsusius ją merginti. 

Spoksodamas į nuotrauką, Džeimis keliskart sumirksėjo, 
tada giliai įkvėpė - pajutau, kaip drąsinasi paklausti. 

— Kaip manai, ar ji... skaisti? - Stabtelėjimas buvo trumputis, 
bet aš jį pajutau. 

— Žinoma, skaisti, - tvirtai atsakiau. Iš tiesų pagalvojau, kad 
turbūt, bet dabar buvo ne metas pasėti tokią abejonę. Pasakoda- 

ma apie savo laiką, kai kuriuos dalykus galėjau paaiškinti Džei- 
miui, bet tarp tų dalykų nebuvo seksualinės laisvės. 

— Ak. - Palengvėjimas jo balse buvo neapsakomas, o aš įsi- 
kandau į lūpą, kad nesusijuokčiau. - Taip, tuo neabejojau, tik 
aš... tai yra... - Jis nurijo seilę. 

— Bri — puiki mergina, - tariau ir švelniai spustelėjau jam 
ranką. - Mudu su Frenku gal ir nelabai sutarėm, bet jai buvom 
geri tėvai. 

— Žinau, kad buvot. Aš ir neketinau prieštaraut. 

Jis sumišęs rūpestingai įkišo paplūdimio nuotrauką į pluoš- 
telį. Tada visas įsidėjo kišenėn ir per ją paplekšnojo tikrindamas, 
ar nuotraukos saugioje vietoje. 

Paskui tik stovėjo ir žiūrėjo į mėnulį, truputį suraukęs ant- 
akius. Jūros vėjas šiaušė plaukus, pešdamas juos iš po juostos, 
kuria buvo surišti. Džeimis išsiblaškęs nubraukė juos atgal. Kaž- 
kas vis dar slėgė jam širdį. 

- Kaip tu manai, - iš lėto prabilo nežiūrėdamas į mane, - 
kaip manai, ar buvo išmintinga dabar atkeliauti pas mane, Klere? 
Klausiu ne todėl, kad man tavęs nereikia, - greitosiomis pridūrė 
pajutęs, kad įsitempiau. Jis čiupo man už rankos, kad nenusisuk- 
čiau. - Ne! Visai ne tai turėjau galvoje! Jėzau Kristau, man tavęs 
reikia! - Jis prisitraukė mane, spausdamas mano ranką sau prie 
širdies. - Taip tavęs reikia, kad kartais dingojasi: širdis sprogs iš 
džiaugsmo, kad tave turiu, - dar švelniau pasakė. - Tik dabar... 
Briana viena. Frenko nebėra, tavęs taip pat. Briana neturi su- 
tuoktinio, kuris ją gintų ir saugotų, nei šeimos vyro, kuris galėtų 
pasirūpinti, kad ji gerai nutekėtų. Ar jai dabar tavęs neprireiks? 
Gal reikėjo kiek luktelėti? 

Atsakiau ne išsyk, mėgindama apramdyti jausmus. 

— Nežinau, - galop tariau; balsas suvirpėjo, nors ir stengiausi 
susitvardyti. - Klausyk... daug kas pasikeitė. 

- Žinau! 

— Ne! - Išlaisvinau ranką ir pažvelgiau į jį. - Nežinai, Džeimi, 
ir aš neišmanau, kaip tau paaiškinti, nes manimi nepatikėsi. Bet 
Bri — suaugusi moteris; ji ištekės, kai norės, o ne tada, kai kas 

nors jai viską parengs. Tiesą sakant, vedybos jai nebūtinos. Ji gaus 
puikų išsilavinimą, gali užsidirbti pragyvenimui - moterys taip 
daro. Jai nereikia vyro, kuris ją gintų... 

— Bet jeigu jau nebereikės vyrų moterims ginti ir jomis rūpin- 
tis, manau, skurdūs bus laikai? - Džeimis skvarbiai žiūrėjo į mane. 

Giliai įkvėpiau, stengdamasi apsiraminti. 

— Nesakiau, kad to nebereikia. - Uždėjau ranką jam ant pe- 
ties ir prabilau švelniau. - Sakiau, ji gali rinktis. Ji neturi eiti už 
vyro iš būtinybės - gali tekėti iš meilės. 

Jo veidas ėmė po truputį atsipalaiduoti. 

— O tuėjai už manęs spiriama, - pasakė jis. - Kai tuokėmės. 

— Bet grįžau iš meilės. Tau atrodo, kad man tavęs reikia ma- 
Žiau tik todėl, kad galiu pati prasimaitinti? 

Raukšlės jo veide išsilygino, petys po ranka kiek atsileido, kai 
jis įdėmiai žiūrėjo man į veidą. 

— Ne, - tyliai pasakė. - Man taip neatrodo. 

Jis apsivijo mane ranka ir prisiglaudė. Apglėbiau jo lieme- 
nį ir glaudžiau jį, skruostu jusdama plokščią nuotraukų paketėlį 
kišenėje. 

— Man išties buvo baugu ją palikti, - vėliau sušnabždėjau. - Ji 
vertė mane keliauti; mes baiminomės, kad jei dar lauksiu, nebe- 
surasiu tavęs. Bet aš tikrai nerimavau. 

- Žinau. Turėjau patylėti. - Jis nusibraukė nuo smakro mano 
garbanas ir jas suglostė. 

- Palikau jai laišką. Tik tiek galėjau padaryti supratusi, kad 
gal... gal jos nebepamatysiu. — Stipriai sučiaupiau lūpas ir sunkiai 
nurijau seilę. 

Jis pirštų galais labai švelniai glostė man nugarą. 

— Šit kaip? Gerai padarei, Sasenach. Ir ką jai parašei? 

Kiek virpėdama nusijuokiau. 

— Visus, kokie tik atėjo į galvą, motiniškus patarimus ir iš- 
mintį - tiek, kiek jos turėjau. Visus praktiškus dalykus: kur yra 
namo ir šeimos dokumentai. Ir viską, ką žinojau apie tai, kaip 
gyventi. Tikiuosi, tų patarimų ji nepaisys, ir jos gyvenimas bus 
nuostabus, tačiau bent žinos, kad apie ją galvojau. 


SVETIMŠALĖ +» SUGRĮŽIMAS 71 


Užtrukau beveik savaitę, rausdamasi po namų Bostone spin- 
teles ir stalų stalčius, ieškodama visų darbo popierių, banko kny- 
gelių, hipotekos dokumentų ir šeimos daiktų. Aplinkui niūkso- 
jo krūvos įvairiausių Frenko šeimos daiktų: didžiuliai iškarpų 
aplankai, dešimtys genealogijos diagramų, nuotraukų albumai, 
kartono dėžutės su išsaugotais laiškais. Įvertinti mano šeimos 
pusę buvo kur kas paprasčiau. 

Nusikėliau nedidelę dėžę, kurią laikiau drabužinės lentynoje. 
Kaip ir visi mokslininkai, dėdė Lambertas buvo kaupikas, bet 
beveik nebuvo ko kaupti. Dėžėje gulėjo svarbiausi nedidelės 
mūsų šeimos dokumentai: mano ir tėvų gimimo liudijimai, jų 
santuokos liudijimas, automobilio, kuriame jie žuvo, registraci- 
jos dokumentas - kokia ironiška užgaida paskatino dėdę Lemą 
jį išsaugoti? Labiausiai tikėtina, kad jis niekada nebuvo atidaręs 
tos dėžės, tik laikė ją dėl mokslinio įdomumo, aklai tikėdamas, 
kad informacijos negalima naikinti, nes kas žino, gal kam nors 
pravers. 

Tos dėžės turinį jau buvau mačiusi. Paauglystėje man buvo 
laikotarpis, kai naktimis ją atidarydavau ir žiūrėdavau į kelias 
ten esančias nuotraukas. Nepaprastai ilgėdavausi motinos, ku- 
rios neprisiminiau, ir veltui stengdavausi ją įsivaizduoti, prikelti 
iš mažų blankių atvaizdų. 

Geriausia buvo jos, nufotografuotos iš arti, nuotrauka. Vei- 
das atsuktas į objektyvą, šiltos akys, švelni burna, šypsanti iš po 
moteriškos fetro skrybėlaitės graižo. Fotografija buvo paspalvin- 
ta: lūpos ir skruostai nenatūraliai nurausvinti, akys rusvos. Pasak 
dėdės Lemo, tai klaida: jos akys buvusios aukso spalvos - kaip 
ir mano. 

Maniau, kad laikotarpis, kai motinos reikia labiausiai, Bria- 
nai jau bus praėjęs, ir vis tiek abejojau. Prieš savaitę studijoje pa- 
sidariau savo portretą - rūpestingai įdėjau jį į dėžę, šią uždariau 
ir padėjau vidur stalo, kad rastų Briana. Tada atsisėdau rašyti. 


Mano brangioji Bri, - parašiau ir sustojau. Negalėjau. Nega- 
lėjau mąstyti apie tai, kad palieku savo vaiką. Šių trijų juodų žo- 

džių, sustingusių popieriuje, vaizdas tą beprotišką mintį pavertė 
šaltu tikrumu, prasismelkiančiu iki pat kaulų. 

Ranka drebėjo, rašiklio galiukas virpėdamas suko ratukus 
ore virš popieriaus. Padėjau rašiklį ir užsimerkusi suspaudžiau 
rankas tarp šlaunų. 

- Tvardykis, Bošamp, - sumurmėjau. - Parašyk tą sumautą 
laišką, ir bus baigta. Jeigu jai jo nereikės, jis bent nepakenks, o 
jei reikės, jis bus. 

Paėmiau rašiklį ir vėl pradėjau rašyti. 


Nežinau, ar kada perskaitysi šį laišką, bet, galimas daiktas, 
nepakenks, jei viską surašysiu. Štai ką žinau apie tavo senelius 
(tikruosius), prosenelius ir tavo ligos istoriją... 


Kurį laiką marginau puslapį po puslapio. Spiriama būtinybės 
tiksliai išguldyti informaciją, stengiausi viską prisiminti, ir mano 
protas aprimo. Paskui susimąsčiusi lioviausi rašyti. 

Ką galėčiau jai pasakyti, be šių kelių nuogų plynų faktų? Kaip 
perteikti tą negausią išmintį, kurią įgijau per keturiasdešimt aš- 
tuonerius gana gausaus įvykių gyvenimo metus? Galvojant apie 
tai, man persikreipė burna. Ar duktė manęs paklausys? Ar aš 
paklausyčiau, jei man tą sakytų mano motina? 

Bet koks gi skirtumas: man tereikėjo iškloti, kas gal bus 
naudinga. 

Bet kokia toji tiesa, kas truks amžinai, keičiantis laikams ir 
papročiams, kas Bri pravers? O labiausiai kankino klausimas, 
kaip pasakyti, kad labai ją myliu. 

Suvokiau rimtumą to, ką ketinau padaryti, ir mano pirštai 
stipriai suspaudė rašiklį. Negalėjau galvoti - neįstengiau. Galėjau 
tik priliesti rašiklį prie popieriaus ir tikėtis geriausio. 

Vaikeli, - parašiau ir stabtelėjau. Tada sunkiai nurijau seilę ir 
vėl ėmiausi darbo. 


Tu esi mano vaikelis ir visada būsi. Suprasi, ką tai reiškia, kai 
pati susilauksi kūdikio, bet dabar vis tiek tau pasakysiu - visada 

būsi tokia pat dalis manęs kaip ir tada, kai gyvenai mano kūne ir 
aš jaučiau tave krutant savyje. Visada. 

Galiu žiūrėti į tave miegančią ir prisiminti visas naktis, kai 
tave apbkamšydavau, tamsoje ateidavau pasiklausyti tavo kvėpa- 
vimo, padėdavau ant tavęs ranką ir jusdavau, kaip kilnojasi tavo 
krūtinė, žinodavau, kad nors ir kažin kas atsitiktų, viskas pasau- 
lyje gerai, nes tu gyva. 

Metams slenkant vadinau tave visokiais vardais: mano vai- 
keli, mano moliūgėli, mylimoji balandėle, mieloji, širdele, dailu- 
te, nešvaruole... Suprantu, kodėl žydai ir musulmonai Dievą va- 
dina devyniais šimtais vardų - meilei negana vienintelio menko 
žodelio. 


Smarkiai pamirksėjau, kad nuskaidrėtų rega, ir puoliau grei- 
tai rašyti; nedrįsau gaišti laiko rinkdama žodžius, kitaip nebū- 
čiau jų parašiusi. 


Prisimenu apie tave viską o viską - nuo plonytės auksinių pū- 
kelių linijos, zigzagu kertančios kaktytę, kai tau buvo tik kelios va- 
landos, iki kreivo sulaužyto kojos nykščio nago, mat susikivirčijusi 
su Džeremiu spyrei į jo pikapo duris. 

Dieve, kaip man liūdna, kad visa tai dabar baigsis: tasai tavo 
stebėjimas, kai pro akis nepraslysta mažiausi pokyčiai, - nesuži- 
nosiu, kada liausies kramčiusi nagus, jei išvis liausies, - kai matai, 
kad ūmai praaugai mane, kad keičiasi tavo veido bruožai. Visada 
tai prisiminsiu, Bri, visada. 

Tikriausiai žemėje, Bri, nėra kito žmogaus, kuris žinotų, kaip 
atrodė tavo oda už ausų, kai tau sukako treji. Sėdėdavau šalia 
tavęs ir skaitydavau „Vieną žuvį, dvi žuvis, raudoną žuvį, mėly- 
ną žuvį arba „Tris šiurkščius ožius“ ir regėdavau, kaip tos ausys 
parausta iš laimės. Tavo oda buvo tokia šviesi ir jautri, kad man 
atrodydavo, jog palietus liks pirštų atspaudai. 

Sakiau, kad esi panaši į Džeimį. Bet kai ką gavai ir iš ma- 
nęs - pažvelk į mano motinos nuotrauką dėžėje ir į nespalvotą jos 
motinos ir senelės nuotrauką. Iš jų paveldėjai, kaip ir aš, plačią 


74 DIANA GABALDON 


šviesią kaktą. Be to, mačiau daugokai Freizerių - tikriausiai sensi 
gražiai, jei prižiūrėsi savo odą. 

Rūpinkis viskuo, Bri, - ak, kad galėčiau tavimi rūpintis ir ap- 
saugoti nuo negandų visą gyvenimą, bet negaliu, ir nesvarbu, ar 
pasilikčiau, ar iškeliaučiau. Bet saugok save - dėl manęs. 


Ašaros raukšlėjo popierių, turėjau stabtelėti ir sugerti jas po- 
pieriumi, kad neatsirastų pasiliejusio tušo dėmių, kurios vėliau 
trukdytų skaitant. Nusišluosčiau veidą ir vėl ėmiau krebždenti, 
tik jau lėčiau. 


Turėtum žinoti, Bri, aš nesigailiu. Kad ir kas yra atsitikę, nesi- 
gailiu. Dabar jau žinai, kokia vieniša ilgai jaučiausi be Džeimio. Bet 
ir tai nesvarbu. Jei turėjom išsiskirti, kad gyventum tu, nei Džeimiui, 
nei man nevalia gailėtis - žinau, jis neprieštarautų, kad kalbu už jį. 

Bri, tu - mano džiaugsmas. Tu tobula, nuostabi - dabar gir- 
džiu tave sakant suirzusiu balsu: „Bet tau taip atrodo, nes esi 
mano mama!" Taip, todėl ir žinau, kad tu tokia esi. 

Bri, tu verta visko - ir daugiau. Ligi šiol patyriau daugybę 
visokių dalykų, bet svarbiausias iš jų buvo meilė tavo tėvui ir tau. 


Išsipūčiau nosį ir pasiėmiau švarų popieriaus lapą. Tai buvo 
svarbiausia; niekaip nebūčiau mokėjusi pasakyti visko, ką jaučiu, 
bet labai stengiausi. Ką dar pridurti, kaip patarti gerai gyventi, 
bręsti ir senti? Ko išmokau, ką galėčiau perduoti jai? 

Išsirink vyrą, panašų į savo tėvą, - parašiau. - Panašų į bet 
kurį iš jų. Papurčiau galvą - ar begalėtų du vyrai būt skirtinges- 
ni? — bet neišbraukiau šito, prisiminusi Rodžerį Veikfildą. Kai 
išsirinksi vyrą, nesistenk jo pakeisti, — suraičiau, pajutusi didesnį 
pasitikėjimą savimi. - To neįmanoma padaryti. O dar svarbiau, 
neleisk jam mėginti keisti tave. Jis irgi neįstengs to padaryti, bet 
vyrai visada bando. 

Sukandau rašiklio galiuką ir pajutau kartų tušo skonį. Galų 
gale brūkštelėjau paskutinį ir geriausią man žinomą patarimą 
apie senėjimą. 

Nesukumpk ir stenkis nenutukti. 
Su begaline amžina meile 
Mama 


Kai Džeimis atsišliejo į turėklą, jo pečiai susipurtė, bet neži- 
nia, iš juoko ar kitokio jausmo. Balti jo marškiniai švytėjo mė- 
nesienoje, o galva tamsavo mėnulio fone. Galop jis pasisuko ir 
prisitraukė mane. 

— Manau, ji puikiai gyvuos, - sušnabždėjo. - Nesvarbu, koks 
pusgalvis jos tėvas, bet nė viena mergaitė neturėjo geresnės mo- 
tinos. Pabučiuok mane, Sasenach, nes, patikėk, neiškeisčiau ta- 
vęs į visą pasaulį. 

Galūnės vaiduoklės 


NUO TADA, kai išplaukėme iš Škotijos, Fergiusas, ponas Vi- 
loukbis, Džeimis ir aš atidžiai stebėjome šešis škotus kontraban- 
dininkus, bet jų elgesys nekėlė nė menkiausio įtarimo, ir po ku- 
rio laiko mano budrumas kiek atbuko. Vis dėlto į juos žiūrėjau 
atsargiai, tik į Inesą kitaip. Pagaliau supratau, kodėl ir Fergiusas, 
ir Džeimis manė, kad jis negali būti išdavikas. Vienarankis Ine- 
sas buvo vienintelis kontrabandininkas, kuris nebūtų pajėgęs pa- 
karti akcizininko prie Arbrauto kelio. 

Jis buvo tylenis. Šiaip nė vieno škoto nepavadintum plepiu, 
tačiau, net ir įvertinant jų nekalbumą, jis buvo užsidaręs. Tad visai 
nenustebau, kai vieną rytą išvydau jį susirietusį už liuko dangčio ir 
besiraukantį, akivaizdžiai kenčiantį nuo kažkokios vidinės kovos. 

- Ar jums ką skauda, Inesai? — stabtelėjusi paklausiau. 

- Ak! - Jis krūptelėjęs išsitiesė, bet paskui vėl susigūžė, ranką 
prispaudęs prie pilvo. - Mmfm, - sumurmėjo, o jo veidas išrau- 
do, kad buvo taip užkluptas. 

— Eime su manimi, - paraginau imdama jį už parankės. 

Inesas kaip paklaikęs apsidairė ieškodamas išsigelbėjimo, bet 
aš nutempiau jį, tylomis besipriešinantį, į savo kajutę, pasodinau 
ant stalo ir nuvilkau marškinius, ketindama jį apžiūrėti. 

Minkydama liesą plaukuotą pilvą, vienoje pusėje užčiuopiau 
kietas glotnias kepenis, o kitoje - kiek išsipūtusį skrandį. Pro- 
tarpiais spusčiojant, nuverdavo diegliai, ir jis susiriesdavo it kir- 
minas ant kabliuko, o paskui skausmas atlėgdavo. Spėjau, kad 
jį kamuoja tik žarnyne susikaupusios dujos, bet nusprendžiau 
ištirti nuodugniau. 

Dėl visa ko patikrinau tulžies pūslę, svarstydama, ką darysiu, 
jei paaiškės, kad jį ištiko tulžies pūslės uždegimo priepuolis ar 

sugriebė apendicitas. Įsivaizdavau pilvo ertmę, tarsi ji iš tikrųjų 
būtų atverta prieš akis, pirštai perdavinėjo vaizduotei minkštas 
gumbuotas formas po oda: painias žarnyno ringes, švelniai sau- 
gomas geltonos riebalais padengtos membranos, slidžias, lygias 
kepenų skiltis, purpurinės su raudonu atspalviu, daug tamsesnes 
už ryškiai raudoną širdplėvę viršuj. Atverti pilvo ertmę rizikin- 
ga net turint šiuolaikinių anestetikų ir antibiotikų. Žinojau, kad 
anksčiau ar vėliau man teks tai padaryti, bet nuoširdžiai vyliausi, 
jog tai nutiks vėliau. 

— Įkvėpkit, - paprašiau, uždėjusi rankas jam ant krūtinės, ir 
vaizduotėje išvydau paraudusį grūdėtą sveikų plaučių paviršių. — 
Dabar iškvėpkit, - ir pamačiau, kaip plaučių spalva pablunka iki 
šviesiai mėlynos. Jokių karkalų, jokių pertrūkių, graži, švari tė- 
kmė. Ištiesiau ranką prie storo veleninio popieriaus lakšto, kurį 
naudodavau kaip stetoskopą. - Kada paskutinį kartą tuštino- 
tės? — pasiteiravau sukdama popierių į vamzdelį. 

Škoto veidas nusidažė šviežių kepenų spalva. Varstomas 
skvarbaus mano žvilgsnio, jis kažką padrikai sumurmėjo, bet 
supratau tik žodį „keturias“. 

— Prieš keturias dienas? - paklausiau. Užbėgdama už akių, 
kad jis nepaspruktų, pridėjau ranką prie krūtinės ir prispaudžiau 
jį prie stalo. - Ramiai, tik turėsiu čia paklausyti, kad galutinai 
įsitikinčiau. 

Širdies dūžiai buvo raminamai normalūs; girdėjau, kaip ty- 
liai sunkiai klapsėdami užsidaro ir atsidaro vožtuvai. Viskas savo 
vietose. Diagnoze neabejojau - iš esmės vos jį išvydusi. Pro duris 
jau smalsiai kyščiojo nerimaujančių Ineso bičiulių galvos. Kad 
būtų įspūdingiau, vamzdinio stetoskopo galą nuleidau žemiau ir 
įsiklausiau į pilvo garsus. 

Kaip ir maniau, susikaupusių dujų gurgesys buvo aiškiai gir- 
dėti viršutiniame storosios žarnos vingyje. Bet žemiau einanti 
gaubtinė žarna buvo užsikimšusi — nė garselio. 

- Jūsų pilvas pilnas dujų, - pasakiau, - ir viduriai užkietėję. 

— Taip, puikiai žinau, - suburbėjo Inesas, įnirtingai dairyda- 
masis marškinių. 

Uždėjau ant jų ranką, neleisdama pacientui išeiti, ir pradėjau 
kvosti, kuo jis maitinosi paskutiniu metu. Kogi stebėtis: valgė 
vien sūdytą kiaulieną ir džiūvėsius. 

— O kaip džiovinti žirniai ir avižų košė? - nustebau. 

Paklausinėjusi apie įprastą mitybą laivuose, ėmiausi atsargu- 
mo priemonių: su statinaite citrinų sulčių ir vaistažolių rinkiniu į 
laivą pakroviau tris šimtus svarų džiovintų žirnių ir panašų kiekį 
avižinių kruopų, turėdama galvoje, kad šitie produktai papildys 
įprastą jūreivių valgiaraštį. 

Inesas prarijo liežuvį, bet ši kvota žiūrovams tarpdury liežu- 
vius atrišo, ir pasipylė skundai. 

Džeimis, Fergiusas, Marsalė ir aš kasdien vakarieniaudavo- 
me su kapitonu Reinesu, gardžiuodamiesi Merfio skanėstais, tad 
ir nežinojau, kad įgulos valgykloje stinga maisto. Akivaizdu, dėl 
to buvo kaltas Merfis, kuris, taikydamas aukščiausias kulinarijos 
normas kapitono stalui, manė, kad maitinti įgulą - pilka nuo- 
bodybė, ne iššūkis. Jis įgudo jūreiviams gaminti valgį greitai, 
laikydamasis elementarių reikalavimų, bet buvo labai atsparus 
visiems pasiūlymams gerinti valgiaraštį, dėl kurių tikriausiai 
būtų tekę ilgiau sugaišti ir labiau pasistengti. Jis kategoriškai at- 
sisakė terliotis su visokiais niekais, jau žirnių tai jis nemirkys ir 
avižų nevirs. 

Keblią padėtį aštrino ir įsisenėjęs Merfio nusiteikimas prieš 
avižų košę, paprastą škotų valgį, kuris žeidė estetinius jo jaus- 
mus. Žinojau, ką jis mano, mat girdėdavau prie pusryčių padėklų 
murmant apie šuns vėmalus. Ant tų padėklų rikiuodavosi dube- 
nėliai su koše, kurią mėgo Džeimis, Marsalė ir Fergiusas. 

— Ponas Merfis sako, kad sūdyta kiauliena ir džiūvėsiai įti- 
ko visoms įguloms, kurias jis per trisdešimt metų maitino, - 
kaip ir figų arba slyvų pudingas ir jautiena sekmadieniais, nors 
jeigu tai jautiena, tai aš kinas, - tai kuo mes geresni, - išbėrė 
Gordonas. 

-Pratęs prie daugiakalbių prancūzų, italų, ispanų ir norvegų 
jūreivių įgulų, Merfis priprato ir prie to, kad jo valgių niekas 
neatsisako ir valgo su godžiu abejingumu, nepriklausančiu nuo 

tautybės. Škotams atkakliai reikalaujant avižų košės, jam pabudo 
airio pasipriešinimas, ir iš pradžių menkas, lėtai verdantis nesu- 
tarimas dabar jau ėmė kunkuliuoti. 

— Mes žinojom, kad turim gauti košės, - aiškino Makleo- 
das, — nes taip sakė Fergiusas, kviesdamas mus keliauti. Deja, 
nuo tada, kai išplaukėm iš Škotijos, mintam tik mėsa ir džiū- 
vėsiais, o nuo tokio valgio raižo vidurius, jei nesi prie jo pratęs. 

— Dėl šito nenorėjom trukdyti Džeimio Rojaus, - įsikišo Rei- 
burnas. - Gordis turi keptuvę, tai patys išsivirdavom avižų košės 
ant žibintų liepsnos. Bet avižos, kurių turėjom krepšiuose, bai- 
gėsi, o raktus nuo maisto podėlio turi ponas Merfis. - Jis droviai 
dirstelėjo į mane iš po šviesių smėlio spalvos antakių. - Jo prašyti 
vengiam, žinodami, ką jis apie mus mano. 

— Juk nenutuokiat, ką reiškia žodis „niekdirbys“, ponia Frei- 
zer? - paklausė Makrėjus, kilstelėdamas vešlų antakį. 

Klausydamasi besiliejančių nuoskaudų, dėžėje parinkau įvai- 
rių žolelių: anyžių, šventagaršvių, du didelius žiupsnius šantrų ir 
kelias šakeles pipirmėčių. Surišusi jas marlės ketvirtainyje, už- 
dariau dėžę ir padaviau Inesui marškinius, o jis tučtuojau į juos 
šmurkštelėjo, ištroškęs saugaus prieglobsčio. 

— Pasišnekėsiu su ponu Merfiu, - pažadėjau škotams. - Tuo 
tarpu, - pasakiau Inesui, atkišdama marlinį ryšulėlį, - šitas žo- 
leles užplikykit dideliame puode ir gerkit po puodelį, kaskart 
keičiantis budėjimo pamainai. Jei iki rytdienos nesulauksim re- 
zultatų, imsimės ryžtingesnių priemonių. 

Tarsi atsakymas į mano kėslus iš po Ineso ištrūko plonas, 
cypus pirstelėjimas ir labai pralinksmino jo bičiulius. 

— Na, puiku, ponia Freizer, gal jums pavyks iškrapštyt iš jo 
visą mėšlą, - tarė Makleodas, plačiai išsišiepdamas. 

Inesas, raudonas kaip trūkusi arterija, paėmė ryšelį, nebyliai 
dėkodamas linktelėjo ir skubiai nėrė šalin, o paskui jį kur kas 
tingiau nudūlino kiti kontrabandininkai. 

Ginčas su Merfiu buvo piktokas, tačiau be kraujo praliejimo, 
ir buvo išspręstas kompromisu: aš įsipareigojau virti rytinę košę 
škotams, bet Merfis man iškėlė sąlygą, kad pasitenkinsiu vienu 


80 DIANA GABALDON 


puodu ir šaukštu, virdama nedainuosiu ir pasistengsiu neapjauk- 
ti šventojo kambuzo teritorijos. 

Tik naktį neramiai blaškantis ankštame ir šaltame gulte man 
toptelėjo, koks keistas buvo to ryto įvykis. Jei taip būtų susiklostę 
Lalibroche, Džeimio nuomininkai škotai būtų tučtuojau jam pa- 
sakę apie nesklandumą, nors ne, jiems nė nebūtų reikėję to dary- 
ti. Džeimis jau būtų sužinojęs, kas negerai, ir ėmęsis priemonių 
padėčiai pataisyti. Man, pratusiai prie Džeimio vyrų tarpusavio 
artumo, draugystės ir neginčytinos ištikimybės, šitoks santūru- 
mas kėlė nerimą. 

Kitą rytą Džeimis nepasirodė kapitono kajutėje, nes buvo iš- 
plaukęs valtele su dviem jūreiviais gaudyti mailiaus, bet sutikau jį 
vidurdienį, kai grįžo nudegęs saulėje, smagus, apsitaškęs žvynais 
ir žuvų krauju. 

— Ką padarei Inesui, Sasenach? - išsišiepė. - Jis tūno pirma- 
galyje prie dešiniojo borto ir aimanuoja, kad leidai jam iš ten 
išeiti tik tada, kai išsikakos. 

- Iš tikrųjų /aip nepasakiau. Tik įspėjau, kad jei neišsituštins 
iki vakaro, padarysiu jam kalninių guobų klizmą. 

Džeimis dirstelėjo per petį laivapriekio link. 

- Ką gi, tikėkimės, kad Ineso viduriai veiks išvien su juo, kitaip 
jis per visą kelionę pratupės pirmagaly, virš jo kybant šitai grėsmei. 

- Na, aš taip nesijaudinčiau - dabar, kai jis su visais kitais vėl 
minta koše, jų viduriai turėtų apsitarnauti patys, man perdėm 
nesikišant į šį reikalą. 

Džeimis nustebęs sužiuro į mane. 

— Vėl koše? Ką nori tuo pasakyti, Sasenach? 

Išaiškinau jam avižų košės karo kilmę ir baigtį, kai jis atsine- 
šė dubenį vandens nusimazgoti rankoms. Pasiraitojus rankoves 
nedidelė raukšlė suartino jo antakius. 

— Jie turėjo ateiti pas mane, - tarė. 

— Anksčiau ar vėliau tikriausiai būtų. taip ir padarę. Viską 
sužinojau atsitiktinai, radusi Inesą kriūkiantį už liuko dangčio. 

— Mmfm. - Džeimis pemzos gabalėliu ėmė šveisti nuo pirštų 
kraujo dėmes, braukdamas prilipusius žvynus. 

— Šie vyrai kitokie nei tavo nuomininkai Lalibroche? - išsa- 
kiau mintį, kuri sukosi galvoje. 

— Taip, - tyliai atsakė jis ir panardino pirštus į dubenį, nuo 
plūduriuojančių žuvų žvynų pasklido mažyčiai mirguliuojantys 
ratilai. - Esu ne jų šeimininkas, o tik žmogus, kuris jiems moka. 

— Bet tu jiems patinki, - paprieštaravau, paskui prisiminusi 
Fergiuso pasakojimą neryžtingai pasitaisiau: - Bent penkiems 
iš jų. 

Padaviau Džeimiui rankšluostį. Jis linktelėdamas paėmė ir 
nusišluostė rankas. Įsispoksojęs į audinio atraižą, papurtė galvą. 

— Taip, mane pakenčia Makleodas ir kiti - arba penki iš jų, - 
ironiškai pakartojo. - Ir jie stos su manim, jei prireiks - penki. 
Tačiau jie menkai mane pažįsta, kaip ir aš juos, išskyrus Inesą. 

Jis šliūkštelėjo nešvarų vandenį per bortą, pasikišo tuščią du- 
benį po pažasčia ir pasisuko ketindamas lipti žemyn ir siūlyda- 
mas man parankę. 

— Prie Kulodeno žlugo ne vien Stiuartų užmojis, Sasenach. 
Ar dabar eisi vakarieniaut? 


== 


Visą savaitę nepavyko išsiaiškinti, kodėl Inesas buvo kitoks nei 
jo bendrai. Turbūt padrąsintas suveikusių vidurių paleidžiamųjų, 
kurių jam daviau, po savaitės jis pats užsuko pas mane į kajutę. 

-— Štai svarstau, ponia, - mandagiai tarė, - gal būtų kokių 
vaistų tam, ko nėra? 

— Ką? 

Išgirdusi tokį klausimą, tikriausiai išsidaviau sumišusi, nes jis 
rodydamas kilstelėjo tuščią marškinių rankovę. 

— Mano rankai, - paaiškino. - Aiškiai matot, jos nėra. Bet 
vis tiek kartais ją siaubingai skauda. - Jis raustelėjo. - Keletą 
metų klausdavau savęs, ar tik nesikraustau iš proto, - prisipa- 
žino pritildęs balsą. - Bet šnektelėjau su ponu Merfiu, tas pasa- 
kė, kad jam taip pat smelkia prarastą koją, o Fergiusas pasakojo 
kartais atsibundąs pasidingojus, kad trūkstama jo ranka slysta į 
kažkieno kišenę. - Jis šyptelėjo ir po nukarusiais ūsais žybtelėjo 

dantys. - Tai, sakau, jeigu įprasta jausti galūnę, kurios nėra, gal 
galima kaip nors ir skausmą nuramdyti. 

— Suprantu. - Galvodama pasikasiau smakrą. - Taip, tai 
įprastas reiškinys, vadinamas fantominiu skausmu, kai vis dar 
junti kūno dalį, kurios nebeturi. Bet ką galima būtų padaryti... - 
Susiraukiau atminty ieškodama, ar kada esu girdėjusi apie tokių 
atvejų gydymą. Norėdama laimėti laiko, paklausiau: - O kas nu- 
tiko jūsų rankai? 

— Ak, kraujo užkrėtimas buvo, - lyg niekur nieko atsakė jis. - 
Vieną dieną nagu pradraskiau skylutę rankoje, ir žaizda supūliavo. 

Spoksojau į rankovę, tuščią nuo peties. 

— Štai kaip, - numykiau. 

— Taigi. Bet dėl to man pasisekė, nebuvau ištremtas su kitais. 

— Su kokiais kitais? 

Jis nustebęs pažvelgė į mane. 

— Nagi, su kitais Ardsmuro kaliniais. Ar Mak Duvas nepasa- 
kojo? Kai buvo nuspręsta, kad tvirtovėje nebebus cypės, visi ško- 
tų kaliniai buvo išsiųsti pagal sutartis į kolonijas - visi, be Mak 
Duvo, nes jis didis žmogus, todėl jie nenorėjo paleisti jo iš akių, 
ir be manęs, praradusio ranką ir nebetinkamo sunkiems dar- 
bams. Mak Duvas buvo išgabentas kažkur kitur, o aš paleistas. 
Man buvo suteikta malonė, ir išėjau į laisvę. Suprantat, tai buvo 
pats laimingiausias nelaimingas atsitikimas, tik kartais naktimis 
kamuoja skausmas. - Jis išsiviepė ir padarė gestą, tarsi ketinda- 
mas patrinti nesamą galūnę, bet tik gūžtelėjo pečiais, parodyda- 
mas, kur slypi bėda. 

- Suprantu. Tai sėdėjot kalėjime su Džeimiu? Šito nežinojau. 

Rausiausi po savo vaistų dėžę, svarstydama, ar pagrindiniai 
nuskausminamieji - gluosnių žievės arbata arba šantros su pan- 
koliais - nuslopintų iliuzinį sopulį. 

- Taigis. - Inesas darėsi nebe toks drovus ir ėmė kalbėti lais- 
viau. - Jau būčiau miręs nuo bado, jei manęs nebūtų radęs Mak 
Duvas, paleistas iš cypės. 

- Jis jūsų ieškojo? - Akies krašteliu pagavau mėlyną blyksnį 
ir pamojau pro šalį slenkančiam ponui Viloukbiui. 

— Taip. Paleistas pasitikint garbės žodžiu, atkako paklausinė- 
ti, kurie vyrai išvežti į Ameriką, ir paieškoti, gal kas grįžo. - Jis 
gūžtelėjo pečiais, nesama ranka dar paryškino tą gestą. - Deja, 
Škotijoje rado tik mane. 

— Tokios tokelės. Pone Viloukbi, gal žinote, kaip jam padėti? 

Pamojusi kinui, kad prieitų, paaiškinau, kokia bėda, ir apsi- 
džiaugiau išgirdusi, kad jis iš tikrųjų žino. Mudu vėl nuvilkom 
nuo Ineso marškinius, ir aš ėmiau stebėti viską gerai dėmėda- 
masi. Ponas Viloukbis, pirštais stipriai spusčiodamas tam tikras 
vietas sprande ir ties juosmeniu, nuoširdžiai stengėsi paaiškinti, 
ką daro. 

— Ranka nueina vaiduoklių pasaulis, - sakė. - Kūnas ne, jis 
viršutinyje pasaulyje. Ranka mėgina eiti atgal, nes jai nepatikti 
toli kūnas. Šis... a1-m0... spust spust - baigti skausmas. Bet taip 
mes sako rankai negrįžti. 

— Ir kaip tu tą darai? - Ši procedūra jau sudomino Inesą. 

Daugelis įgulos vyrų būtų nesileidę liečiami pono Viloukbio, 
nes jį laikė stabmeldžiu, nevala ir visišku iškrypėliu, bet Inesas jį 
pažinojo ir su juo darbavosi pastaruosius dvejus metus. 

Ponas Viloukbis papurtė galvą, pristigęs žodžių, ir įlindo į 
mano vaistų dėžę. Iš jos ištraukė butelį džiovintų aitriųjų papri- 
kų, iškratė taupią saują ir subėrė į dubenėlį. 

— Turi ugnį? - paklausė. 

Padaviau jam titnagą ir galąstuvą. Su tais įnagiais jam pasisė- 
kė įžiebti kibirkštį, nuo jos užsidegė džiovintos paprikos. Kaju- 
tėje pasklido aitrus kvapas, visi žiūrėjom, kaip iš dubens pakyla 
baltas dūmelis ir viršuje pakimba debesėlis. 

— Siųsti fan dziao dūmo pasiuntinį vaiduoklių pasaulin, jis 
pašnekėti į ranką, - paaiškino ponas Viloukbis. 

Įkvėpęs į plaučius ir išpūtęs skruostus it pūsliažuvė, jis sti- 
priai papūtė į debesėlį ir jį išsklaidė. Tada tučtuojau apsisuko ir 
smarkiai spjovė ant Ineso strampo. 

— Ką čia išdarinėji, mulki stabmeldy! - sušuko Inesas, iš įtū- 
žio išvertęs akis. - Kaip drįsti spjaudyt į mane? 

— Spjauni į vaiduoklių, - pasiteisino ponas Viloukbis, grei- 
tai žengdamas tris žingsnius durų link. - Vaiduoklius bijo, kai 
spjauni. Jis greitai negrįžti. 

Sulaikiau Inesą uždėdama ranką ant tebesančios jo rankos. 

— Ar dabar skauda? - paklausiau. 

Kai Inesas apie tai susimąstė, pyktis ėmė nykti iš jo veido. 

— Na... ne, - prisipažino ir rūsčiai pažvelgė į poną Viloukbį. - 
Bet tai dar nereiškia, kad apspjaudysi mane kada užsimanęs, tu 
šlykštus šliuže! 

- Oi, ne, - gana ramiai tarė ponas Viloukbis. - Aš nespjau- 
dysi. Dabar spjaudysi tu. Gąsdinsi tavo vaiduoklių. 

Inesas pasikasė galvą, nesumodamas, ar jam pykti, ar juoktis. 

- Gerai, velniai mane griebtų, - galų gale pasakė. Pakratęs 
galvą, čiupo ir užsimetė marškinius. - Bet jūsų arbatos, ponia 
Freizer, paragausiu gal kitą kartą. 


44 


Gamtos jėgos 


— AŠ —- KVAILYS, - susimąstęs pareiškė Džeimis, žiūrė- 
damas į Fergiusą su Marsale, kurie kuždėjosi prie borto turėklo 
kitoje laivo pusėje. 

— Kodėl taip sakai? - paklausiau, nors man ir šovė pagrįsta 
mintis kodėl. Tai, kad keturi susituokę žmonės laive gyveno ne 
savo noru laikydamiesi celibato, kėlė tylią linksmybę tarp įgulos 
narių, kuriems celibatas buvo priverstinis. 

— Dvidešimt metų geidžiau, kad gulėtum su manimi lovoje, — 
atsakė jis, patvirtindamas mano prielaidą, - o praėjus mėnesiui 
po tavo sugrįžimo taip sutvarkiau reikalus, kad galiu tave pa- 
bučiuoti tik slapčia, užlindęs už liuko dangčio, ir vis vien pusę 
laiko sugaištu dairydamasis, ar į mane iš padilbų nedėbso tas 
niekšelis Fergiusas! O dėl to kaltas vien mano kvailumas. Ką sau 
maniau? - retoriškai paklausė Džeimis, žvilgtelėjęs į porelę, kuri 
visiškai nesislėpdama meiliai glaustėsi prie kito borto. 

— Marsalei tik penkiolika, - švelniai tariau. - Tikriausiai ma- 
nei, kad elgiesi kaip tėvas arba patėvis. 

- Kurgi ne. - Jis pažvelgė į mane ir šykščiai nusišypsojo. - 
O atpildas už jautrų mano rūpestį toks, kad net negaliu paliesti 
savo žmonos! 

— Ak, paliesti mane gali, - nuraminau. Paėmiau jo ranką 
ir nykščiu lengvai paglosčiau delną. - Tik negali duoti valios 
geiduliams. 

Keletą kartų nesėkmingai mėginome suartėti, bet mums arba 
sutrukdydavo ne laiku išdygęs įgulos narys, arba „Artemidės 
užkaboris, iš pažiūros nuošalus, pasirodydavo besąs visiškai ne- 
tinkamas. Vieną vėlų vakarą slėpynės triume staiga baigėsi tuo, 
kad iš odų krūvos iššokusi didžiulė žiurkė liuoktelėjo ant nuogo 


86 DIANA GABALDON 


Džeimio peties, ir aš puoliau į isteriją, Džeimiui atimdama visą 
norą tęsti, ką buvo pradėjęs. 

Džeimis sužiuro į susipynusias mūsų rankas, kur mano nykš- 
tys toliau slapta mylėjosi su jo delnu, ir prisimerkęs mane nu- 
žvelgė, bet leido toliau glamonėti. Jis pirštais švelniai apgniaužė 
mano plaštaką, o jo lengvas kaip plunksna nykštys prigludo prie 
pulso. Paprasta tiesa, kad mudu neįstengėm atplėšti rankų vienas 
nuo kito - kaip Fergiusas su Marsale, - nors puikiai žinojom, 
kad taip elgdamiesi tik dar labiau nusivilsime. 

— Na, taip, gindamasis pasakysiu, kad norėjau tik gero, - liū- 
dnai tarė Džeimis ir šyptelėjo žiūrėdamas man į akis. 

- Ar žinai, kas sakoma apie gerus norus? 

- Ir kas? 

Jo nykštys braukė riešu aukštyn žemyn, ir nuo to man pa- 
širdžiuose plazdėjo drugeliai. Pagalvojau: ponas Viloukbis ti- 
kriausiai tiesą sakė, kad pojūčiai vienoje kūno vietoje persi- 
duoda kitai. 

- Jais grįstas kelias į pragarą. - Spustelėjau jam ranką ir pa- 
mėginau atitraukti savąją, bet jis nepaleido. 

— Mmfm. - Džeimio akys buvo įsmeigtos į Fergiusą, kuris 
erzino Marsalę laikydamas už rankos ir albatroso plunksna ku- 
tendamas pasmakrę, nors ji bergždžiai mėgino ištrūkti. - Tikra 
tiesa, - tarė jis. - Norėjau mergaitei suteikti progą, kad apmąs- 
tytų, ką ketina daryti, kol dar nevėlu viską pataisyti. Bet mano 
kišimasis baigėsi tuo, kad pusę nakties nemiegu, stengdamasis 
negalvoti apie tave ir klausydamasis Fergiuso geidulių kitapus 
kajutės, 0 rytą matau, kaip įgula, vos mane išvydusi, slapčia šai- 
posi į barzdas. - Jis pagiežingu žvilgsniu nuvėrė pro šalį einantį 
Meitlandą. Bebarzdis junga išsigando ir atsargiai nusliūkino ša- 
lin, nervingai žvilgčiodamas per petį. 

- Ir kaip tu girdi tuos geidulius? - nustebusi paklausiau. 

Džeimis dirstelėjo į mane kiek sutrikęs. 

— A! Na... tik... 

Jis trumpai patylėjo, paskui pasitrynė viršunosę, kuri, pu- 
čiant žvarbiam vėjui, buvo pradėjusi rausti. 

- Ar nutuoki, ką daro vyrai kalėjime, Sasenach, labai ilgai 
neturėję moters? 

— Galiu spėti, - tariau galvodama, kad turbūt nenoriu to 
išgirsti iš pirmų lūpų. Jis dar nepasakojo man apie laikotarpį 
Ardsmure. 

— Taigi, kad gali, - trumpai pasakė Džeimis. - Ir nesuklys- 
tum. Juk vyrai cypėje turi tris išeitis: naudotis vienas kitu, kuok- 
telėt arba žaist su pačiu savimi. 

Pasisukęs jis pažvelgė į jūrą, truputį palenkė galvą ir vėl pa- 
sižiūrėjo į mane, o lūpas išrietė šypsnys. 

— Tau atrodo, kad aš kuoktelėjęs, Sasenach? 

— Dažniausiai būni sveiko proto, - sąžiningai atsakiau apsi- 
sukdama. 

Jis nusijuokė ir liūdnai papurtė galvą. 

— Ne, tada man dingojosi, kad neatlaikysiu. Kartais norisi 
netekti proto, - mąsliai pasakė, - regis, būtų kur kas lengviau, 
nei nuolat galvoti, ką daryti toliau, deja, man išprotėti nėra taip 
paprasta. Kaip ir kaišiot išangėn, - pridūrė vyptelėdamas. 

- Taip, regis, taip. 

Vyrai, kurie nuo minties apie naudojimąsi kitu vyru net at- 
šoka iš siaubo, vis dėlto geba prisiversti, kai prispiria beviltiška 
reikmė. Bet Džeimis ne. Žinodama, ką jis patyrė Džeko Randalo 
naguose, numaniau, kad jis veikiau išprotėtų, nei griebtųsi šito. 

Jis gūžtelėjo pečiais ir tyliai stovėjo žvelgdamas į jūrą. Paskui 
dirstelėjo į savo rankas, plačiai išskėstas ir spaudžiančias turėklą. 

— Grūmiausi su jais... kareiviais, kurie mane sučiupo. Buvau 
pažadėjęs Dženei, kad nesipriešinsiu — ji bijojo, kad jie mane 
sužalos, - bet atėjus laikui nesusitvardžiau. - Jis vėl trūktelėjo 
pečiais ir pamažu atgniaužė, tada vėl sugniaužė dešinę ranką. 
Suluošintą ranką: didįjį pirštą bjaurojo storas randas tarp pir- 
mų dviejų sąnarių, o antras bevardžio piršto sąnarys buvo su- 
stingęs, nelankstus, tad pirštas kerėpliškai styrojo net sugniau- 
žus kumštį. 

- Šitą vėl susilaužiau į dragūno žandikaulį, - nusiminęs pa- 
aiškino, mostelėdamas pirštu. - Tai buvo trečias sykis, antras — 

prie Kulodeno. Dėl to nedaug tepykau. Bet kai jie surakino mane 
grandinėmis, baisiai pasiutau. 

— Nė klaust nereikia. 

Buvo baisu - ne tiek sunku, kiek stebėtinai skausminga —- 
galvoti apie tą lankstų, stiprų kūną, kaustomą metalo, supančiotą 
ir pažemintą. 

— Cypėje vienas nepabūsi, - tarė Džeimis. - Tai siutino la- 
biau nei grandinės. Dieną naktį tave kas nors mato, o tavo mintis 
apsaugo tik apsimestinis miegas. O kitkas... - Jis prunkštelėjo ir 
užsikišo už ausies išsipešusius plaukus. - Na, lauki, kol prašvis, 
nes ten drovėdavosi tik tamsa. 

Kameros buvo nedidelės, ir vyrai naktį gulėdavo susispaudę, 
kad būtų šilčiau. Kadangi drovėdavosi tik tamsa, o vienumą teikė 
tik tyla, buvo neįmanoma negirdėti, kaip visi kaliniai tenkina 
savas reikmes. 

- Buvau surakintas grandinėmis daugiau nei metus, Sase- 
nach. - Jis pakėlė rankas, išskėtė per aštuoniolika colių ir staiga 
stabtelėjo, tarsi būtų pasiekęs kažkokią neregimą ribą. - Galėjau 
jas pajudinti tik tiek, ir ne daugiau, - kalbėjo Džeimis, stebeily- 
damas į sustingusias rankas. - O vos pakrutindavau jas, tuojau 
sužvangėdavo grandinės. 

Draskomas gėdos ir geidulių, jis laukdavo tamsoje, kvėpuo- 
damas troškiu gyvulišku jį supančių vyrų dvoku, klausydamasis 
prislopinto bendrų švokštimo, kol tylūs garsai netoliese jam pra- 
nešdavo, kad išdavikiškas jo grandinių dzingsėjimas bus niekam 
nė motais. 

— Puikiai nusimanau apie vieną dalyką, Sasenach, - tyliai pa- 
sakė jis, dirstelėjęs į Fergiusą, - vyro, besimylinčio su moterimi, 
kurios nėra šalia, skleidžiamus garsus. 

Jis patraukė pečiais, staiga mostelėjo ir plačiai išskėtė rankas 
ant turėklo, nutraukdamas nematomas grandines. Tada šyptelė- 
jęs pasižiūrėjo į mane, ir jo akių gelmėje, pridengtoje pašaipos, 
įžvelgiau niūrius prisiminimus. 

Taip pat pamačiau ir siaubingą reikmę, aistrą, tokią stiprią, 
kad ji ištvėrė vienatvę ir pažeminimą, vargą ir išsiskyrimą. 

Stovėjom labai ramiai, žiūrėdami vienas į kitą, nepaisydami 
denyje pro šalį zujančių žmonių. Geriau už visus jis mokėjo slėp- 
ti mintis, bet nuo manęs jų neslėpė. 

Jo alkis buvo įsismelkęs iki kaulų, o mano kaulai, jį atpaži- 
nę, grasinosi sutirpti. Džeimio ranka buvo per colį nuo manos 
rankos, gulėjo ant medinio turėklo, tvirta, ilgais pirštais... Staiga 
man dingtelėjo, kad jeigu jį paliesiu, jis atsisuks ir paims mane 
čia pat, ant denio lentų. 

Tarsi atspėjęs mano mintį, jis staiga suėmė mano ranką ir 
stipriai prispaudė prie savo kietos šlaunies. 

— Kiek sykių mudu buvom sugulę nuo tada, kai sugrįžai pas 
mane? — sušnabždėjo jis. - Porąkart viešnamy. Triskart viržyne. 
Dar Lalibroche, vėl Paryžiuj. - Jo pirštai švelniai barbeno į mano 
liemenį, krust krust, sulig mano pulso tvinksniais. - Kiekvieną sykį 
palieku tave lovoj toks pat alkanas kaip ir guldamas į ją. Sukruntu, 
vos užuodžiu tavo plaukų, braukiančių man per veidą, kvapą, arba 
pajuntu prisiliečiant tavo šlaunį, kai sėdam valgyti. O regėdamas 
tave, stovinčią denyje, vėjui smarkiai plakant drabužį prie kūno... 

Džeimis žvelgė į mane ir jo lūpų kamputis mažumėlę trūk- 
čiojo. Mačiau stipriai plakant pulsą gerklės duobutėje, nuo vėjo 
ir geismo išraudusią odą. 

— Būna valandėlių, Sasenach, kai nedaug trūksta, kad paim- 
čiau tave akimoju, prispaudęs prie stiebo, užvertęs sijonus virš 
liemens, ir teprasmenga skradžiai ta prakeikta įgula! 

Mano pirštai mėšlungiškai susirietė prie jo delno, ir jis dar 
labiau suspaudė gniaužtus, maloniai linktelėdamas besisveiki- 
nančiam komandorui, kuris žingsniavo pro šalį škancų link. 

Po kojomis suskambo varpas, kviečiantis kapitono vakarie- 
nės, švelni metalo vibracija persidavė mano padams ir sušildė 
juos, labai sušalusius. Fergiusas su Marsale liovėsi žaidę ir nuli- 
po žemyn, o įgula ėmė ruoštis budėjimo pamainos keitimui, bet 
mes likom stovėti prie turėklo, įsmeigę akis vienas į kitą, kaiti- 
nami geismo. 

— Linkėjimai nuo kapitono, pone Freizeri. Ar ateisit pas jį va- 
karieniauti? - paklausė junga Meitlandas, sustojęs saugiu atstumu. 

Džeimis giliai įkvėpė ir atplėšė žvilgsnį nuo mano akių. 

- Taip, ponaiti Meitlandai, netrukus ateisim. - Jis vėl įkvėpė 
oro, užsimetė ant pečių švarką ir pasiūlė man parankę. 

— Lipsim žemyn, Sasenach? 

— Luktelėk. - Iš kišenės ištraukusi tai, ko ieškojau, paėmiau 
jo ranką ir į saują įspaudžiau tą daiktą. 

Jis įsispoksojo į karaliaus Jurgio III portretą, tada pakėlė akis 
į mane. 

— Kreditan, - tariau. - Eime valgyti. 


=— 


Kitą dieną vėl leidome denyje; nors vis dar žnaibė žvarba, 
kęsti šaltį buvo kur kas maloniau, nei lindėti troškioje, tvankio- 
je kajutėje. Pasivaikščiojom, kaip buvom įpratę, nuo vieno laivo 
borto iki kito, bet paskui Džeimis sustojo ir atsirėmė į turėklą, 
pasakodamas linksmą istoriją apie spausdinimo verslą. 

Už kelių pėdų grotstiebio priedangoje sukryžiavęs kojas 
sėdėjo ponas Viloukbis. Prie kino šlepetės galo juodavo blyno 
pavidalo rašalinė, o priešais ant denio buvo patiestas didžiulis 
popieriaus lapas. Teptuko galiukas liesčiojo popierių švelniai lyg 
peteliškė, palikdamas stebėtinai ryškius kontūrus. 

Susižavėjusi žiūrėjau į poną Viloukbį, o jis vėl pradėjo piešti 
lapo viršuje. Darbavosi greitai, tiksliais potėpiais, atrodė, tarsi 
stebėčiau šokėją ar fechtuotoją, puikiai išmanantį savo darbą. 

Vienas denio jūreivis rizikingai pražirgliojo palei pat popie- 
riaus kraštą, stambia purvina pėda vos neužkliudydamas sniego 
baltumo lapo. Po valandėlės taip pasielgė ir kitas, nors vietos 
praeiti buvo ganėtinai. Paskui pirmasis vyras grįžo, bet šįsyk 
buvo neatidus ir droždamas po šalį paspyrė blynelį juodo rašalo. 

— Tck! - suirzęs caktelėjo liežuviu jūrininkas ir kojomis 
brūkštelėjo per juodą dėmę, išplitusią ant nepriekaištingai šva- 
raus denio. - Šlykštus stabmeldy! Pažiūrėk, ko pridirbai! 

Antrasis jūreivis, atlikęs trumpą užduotį, stabtelėjo iš 
smalsumo. 

— Ant švaraus denio? Kapitonui Reinesui nepatiks, ar ne? — 
Jis piktdžiugiškai linktelėjo į poną Viloukbį. - Geriau paskubėk 
ir išlaižyk, žmogėne, kol nepasirodė kapitonas. 

— Taip, tegu išlaižo. Nagi, greičiau! - Pirmasis vyras Žengte- 
lėjo prie sėdinčio žmogeliuko, jo šešėlis uždengė popieriaus lapą 
tarsi juodulys. 

Ponas Viloukbis kiek sučiaupė lūpas, bet nepakėlė akių. Bai- 
gęs antrą stulpelį, pataisė rašalinę, pamirkė teptuką, neatitrauk- 
damas akių nuo popieriaus, ir tvirtais rankos judesiais pradėjo 
trečią stulpelį. 

— Aš liepiau, - garsiai tarė pirmasis jūreivis, bet iš nuostabos 
nutilo, mat prieš jį ant denio nupleveno didžiulė balta nosinė ir 
užklojo rašalo dėmę. 

— Atleiskit, džentelmenai, - prabilo Džeimis. - Regis, kažkas 
man iškrito. - Draugiškai linktelėjęs jūreiviams, jis pasilenkė ir 
pakėlė nosinę, ant denio palikdamas tik blyškią dėmę. 

Jūreiviai neryžtingai susižvalgė, paskui sužiuro į Džeimį. 
Vienas jų pagavo mėlynų akių žvilgsnį virš mandagiai šypsančių 
lūpų ir akivaizdžiai išblyško. Tada greitosiomis nusisuko, timp- 
telėdamas bendrui už rankos. 

— Nėr už ką atsiprašinėti, sere, - sumurmėjo jis. - Eime, Džo, 
mūsų reikia laivagaly. 
poną Viloukbį, bet priėjo prie manęs, į rankovę grūsdamas nosinę. 

— Kokia maloni diena, ar ne, Sasenach? - Jis atlošė galvą, 
giliai įkvėpdamas. - Ir gaivus oras, ką? 

— Tikriausiai ne visiems ji maloni, - nuotaikingai pasakiau. 
Ten, kur stovėjau, aitrokai dvokė nuo alūne raugintų odų, su- 
krautų triume. - Gražiai pasielgei, - tariau, kai jis greta atsišliejo 
į turėklą. - Gal man ponui Viloukbiui užleisti kajutę, kai jis rašo? 

Džeimis prunkštelėjo. 

— Ne. Sakiau jam, kad gali darbuotis mano kajutėje arba prie 
stalo valgykloj, kai niekas nevalgo, bet jam mieliau čia. Užsispy- 
ręs paikšis. 

— Na, čia turbūt daugiau šviesos, - paabejojau, žiūrėdama 
į figūrėlę, kuri atkakliai gūžėsi prie stiebo. Man spoksant, vėjo 
gūsis kilstelėjo popieriaus kraštą; ponas Viloukbis tučtuojau jį 
prispaudė, viena ranka prilaikė, o kita margino popierių trum- 
pais, ryžtingais teptuko potėpiais. - Bet kažin, ar jam patogu. 

— Taigi kad ne. - Džeimis, mažumėlę suirzęs, pirštais persi- 
braukė per plaukus. - Jis taip daro tyčia, erzina įgulą. 

— Jeigu taip, jam neblogai sekasi, - pasakiau. - Bet kam, po 
galais? 

Džeimis atsirėmė į turėklą ir dar sykį suprunkštė. 

— Tai keblus reikalas. Ar esi kada susidūrusi su kinais? 

— Su keliais, bet mano laike jie kitokie, - trumpai paaiški- 
nau. - Nenešioja kasų ir šilkinių pižamų, jie neapsėsti dėl moterų 
pėdų, o jeigu ir apsėsti, tai man nesakė, - sąžiningai pridūriau. 

Džeimis nusijuokė ir prislinko per porą colių arčiau, kad jo 
ranka brūkštelėtų per mano ranką. 

- Bet čia kaltos pėdos. Na, nuo jų viskas prasidėjo. Supranti, 
Džosė, viena iš madam Žanos kekšių, apie tai papasakojo Gor- 
donui, o šis, žinoma, išpliurpė visiems. 

— Velniai rautų, o ką ji papasakojo apie pėdas? - paklausiau, 
jau beveik įveikta smalsumo. - Ką jis su jomis daro? 

Džeimis sukosėjo, jo skruostai kiek paraudo. 

— Na, tai šiek tiek... 

— Kad ir ką papasakosi, manęs nesukrėsi, - nuraminau jį. - 
Per gyvenimą patyriau daugybę dalykų, kurių daugelis, tiesą sa- 
kant, susiję su tavimi. 

— Kurgi ne, patyrei, - išsišiepė jis. - Na, jis lyg ir nieko nedaro 
su kojomis, bet Kinijoje kilmingoms damoms pėdos rišamos. 

— Girdėjau, - pasakiau stebėdamasi, negi dėl šito kilo su- 
maištis. - Neva tam, kad jų pėdos būtų mažytės ir dailios. 

Džeimis vėl prunkštelėjo. 

— Dailios? Ar žinai, kaip tai daroma? - Ir nupasakojo man: — 
Mergytei, kuriai ne daugiau kaip metai, kojų pirštų galai prilen- 
kiami prie kulno, o tada pėda aprišama, kad taip ir liktų. 

— Ai! - išsprūdo man. 

— Taip, iš tikrųjų, - pritarė Džeimis. - Auklė kartkartėmis 
nuvynioja tvarsčius nuplauti kojų, bet tučtuojau vėl juos apri- 
ša. Ilgainiui mažyčiai kojų piršteliai supūliuoja ir nukrinta. Kai 
vargšelė užauga, iš pėdų būna likęs tik kaulų ir odos gniužu- 
lėlis, už mano kumštį mažesnis. - Jis rodydamas švelniai su- 
gniaužė kumštį ant medinio turėklo. - Bet tada ji laikoma tikra 
gražuole, - baigė jis. - Dailia, kaip tu sakai. 

— Kaip šlykštu! Bet kuo čia dėtas anas? - Dirstelėjau į poną 
Viloukbį, tačiau kinas nedavė jokio ženklo, kad mus girdi; vėjas 
pūtė nuo jo į mus, nešdamas žodžius į jūrą. 

- Tarkim, kad čia merginos pėda, Sasenach, - tarė Džeimis, 
ištiesęs prieš save dešinę ranką. - Suriesk pirštus, kad jie pasiektų 
kulną, ir kas bus vidury? - Jis laisvai sugniaužė pirštus į kumštį. 

- Ir kas? - suglumau. 

Džeimis ištiesė didįjį kairės rankos pirštą ir labai vaizdingai 
staiga įkišo jį į kumščio vidurį. 

— Skylė, - trumpai drūtai atsakė. 

- Tu juokauji! Todėl jie taip ir žaloja pėdas? 

Jis mažumėlę suraukė kaktą, paskui atpalaidavo. 

— Ak, ar aš juokauju? Visai ne, Sasenach. Jis sako... - Džeimis 
delikačiai linktelėjo pono Viloukbio pusėn, - kad tai nuostabiau- 
sias pojūtis. Vyrui. 

— Na ir iškrypęs išgama! 

Mano pasipiktinimas prajuokino Džeimį. 

- Na, taip mano ir įgula. Žinoma, jis negali to paties pajusti 
su europietėmis, bet, kaip suprantu... retsykiais pamėgina. 

Ėmiau suprasti, kodėl visi priešiški mažiui kinui. Nors su 
„Artemidės“ įgula buvau pažįstama neseniai, jau patyriau, kad 
jūrininkai apskritai linkę elgtis galantiškai, o kai kalba užeina 
apie moteris, jie pasidaro ir romantiški. Be abejonės, todėl, kad 
nemažą metų dalį pragyvena be moterų draugijos. 

- Hm, - numykiau, įtariai dirstelėjusi į poną Viloukbį. - Na, 
tada aiškus jų elgesys, o ką daro jis? 

- Su juo kiek kebliau. - Džeimio lūpas išlenkė kreiva šyp- 
sena. - Pono Ji Tien Čo, anksčiau gyvenusio Dangiškojoje Ki- 
nijos imperijoje, požiūriu, mes esam barbarai. 

- Šit kaip? — Žvilgtelėjau į Brodį Kuperį, besileidžiantį virvi- 
nėmis kopėčiomis. Iš apačios buvo matyti purvini, įdiržę jo kojų 
padai. Man dingtelėjo, kad abi pusės savaip teisios. - Netgi tu? 

- O taip. Nevala, smirdžius gvao-fe, o šis žodis reiškia „ne- 
labasis svetimšalis“, dvokiantis žebenkštimi - regis, tai reiškia 
huang šu lang, - negana to, baidyklės veidu, - linksmai baigė 
aiškinti Džeimis. 

— Ar visa tai jis tau pasakė? 

Regis, keista padėka už išgelbėtą gyvybę. Džeimis pažvelgė į 
mane, pakėlęs antakį. 

- Gal pastebėjai, kad gerokai įkaušę maži vyručiai tau pasakys 
bet ką? - paklausė. - Prisilupę brendžio, jie tikriausiai pamiršta 
savo ūgį, sumoja esą didžiuliai gauruoti žvėrys ir pradeda labai 
pūstis. - Jis mostelėjo galva stropiai piešiančio pono Viloukbio 
pusėn. - Blaivus kinas kiek atsargesnis, bet nuomonės laikosi tos 
pačios. Jis - geras akiplėša, ką? Juolab kad jeigu ne aš, veikiausiai 
kas nors jau būtų vožęs jam per galvą arba kurią nors tylią naktį 
išgrūdęs pro liuką į jūrą. 

Džeimis kalbėjo abejingai, bet man pro akis nepraslydo šnai- 
ri žvilgsniai, kuriuos į mus mėtė praeinantys jūrininkai, ir susi- 
protėjau, kodėl jis stumia laiką denyje, tingiai šnekučiuodamas 
su manimi prie turėklo. Jei kas nors būtų suabejojęs, ar jis gina 
poną Viloukbį, būtų greitai susidorojęs su kinu. 

— Taigi išgelbėjai jam gyvybę, davei darbo ir saugai nuo ne- 
laimės, o jis tave užgaulioja ir laiko neišprususiu barbaru, - api- 
bendrinau. - Mielas vyrukas. 

— Taip. - Vėjas buvo truputį pasisukęs ir plaikstė ant Džeimio 
veido plaukų sruogą. Jis užsikišo plaukus už ausies ir palinko 
arčiau manęs. Mūsų pečiai beveik susilietė. - Tegu jis vapa, ką 
tik nori, bet aš vienintelis jį suprantu. 

— Nejaugi? - Ranka apglėbiau Džeimio plaštaką, padėtą ant 
turėklo. 

- Na, gal ir nesuprantu, - prisipažino jis ir nudelbė akis į 
denį tarp kojų. - Bet tikrai neužmiršau, - tyliai pasakė, - kaip 
jautiesi, kai neturi nieko, tik savo išdidumą - ir draugą. 

Atmintyje išplaukė Ineso žodžiai, ir man parūpo, ar tas vie- 
narankis vyras ir buvo jo draugas sunkią minutę. Supratau, ką 
jis norėjo pasakyti. Toks draugas man buvo Džo Eibernatis, ir 
žinojau, kad svarbu jį turėti. 

- Taip, ligoninėje turėjau bičiulį... - pradėjau pasakoti, bet 
mane nutraukė griausmingi pasibjaurėjimo šūksniai, sklindantys 
po kojomis. 

— Po velnių! Liepsnojantis Hade! Dvėsenos pririjusi kiaulė! 

Išgąstingai pažvelgiau žemyn, paskui išgirdau prislopintus 
airiškus keiksmus, skriejančius iš apačios, ir sumečiau, kad sto- 
vim tiesiai virš kambuzo. Riksmas nuskambėjo gana garsiai, to- 
dėl atkreipė priekyje triūsiančių jūreivių dėmesį, ir jie susibūrė 
šalia mūsų. Visi apstulbę žiūrėjom į koko galvą, aprištą juoda 
nosine. Ji kyšojo pro liuką ir piktai dėbsojo. 

— Mulkiai dagiais apkibusiom šikinėm! - plyšojo jis. - Ko 
čia spoksot? Du slunkiai neškit čia savo subines ir išmeskit šitą 
šlykštynę per bortą! Negi aš kiaurą dieną keberiosiuos tais laip- 
tais, ir tik su viena koja? 

Galva ūmai dingo, ir Pikardas, geranoriškai gūžtelėjęs pe- 
čiais, pamojo vienam iš jaunesnių jūreivių, kad liptų žemyn. 

Netrukus apačioje pasigirdo sutrikę balsai, bumbtelėjo kažkoks 
didžiulis daiktas, ir mano šnerves suerzino siaubingas dvokas. 

- Dievulėliau švenčiausias! — Iš kišenės išgriebiau nosinę ir 
prisispaudžiau prie nosies. Jūroje jau buvo tekę pauostyti ne- 
malonių kvapų, todėl kišenėje dėl visa ko nešiodavausi drobės 
skiautę, suvilgytą gaulterijomis. — Kas tai? 

— Sprendžiant iš smarvės, nustipęs arklys. Nukriošęs ir seniai 
nusibaigęs. - Ilga plona Džeimio nosis buvo mažumėlę sužnybta 
ties šnervėmis, o jūreiviai žiaukčiojo susiėmę už nosių ir keikė 
dvoką. 

Meitlandas ir Grosmanas, nusukę veidus nuo nešulio, bet vis 
tiek pažaliavę, pro liuką išstūmė ant denio didelę statinę. Jos vir- 

šus buvo įtrūkęs, ir plyšyje probėgšmais pamačiau gelsvai baltą 
masę, blyškiai žvilgančią saulėje. Ji lyg ir krutėjo. Lervos, devy- 
nios galybės lervų. 

- Fui! - Tas šūksnis nejučiomis ištrūko iš manęs. 

Abu jūreiviai tylėjo stipriai sučiaupę lūpas, bet minos rodė, 
kad pritaria man. Jie nutempė statinę prie turėklo, pakėlė ir iš- 
ritino per bortą. 

Dalis įgulos, kuri tuo metu nedirbo, susigrūdo prie turėklo 
pažiūrėti, kaip statinė supasi ant bangų, ir pasilinksminti klausan- 
tis Merfio garsiai reiškiamos nepadorios nuomonės apie tiekėją, 
kuris ją pardavė. Mandzetis, nedidukas jūreivis italas su stora 
gelsvai ruda kasa, stovėdamas prie turėklo užtaisė muškietą. 

— Rykliui, - paaiškino jis po ūsais švystelėdamas dantimis, 
kai pamatė, kad žiūriu į jį. - Labai gardu. 

— Aha, - pritarė jam Stargis. 

Laisvi įgulos nariai susibūrė prie stiebo ir įsižiūrėjo į vande- 
nį. Žinojau, kad jūroje yra ryklių; aną vakarą Meitlandas parodė 
man du tamsius lanksčius pavidalus, kurie laikėsi korpuso šešė- 
lyje ir neatsiliko nuo laivo nedėdami didelių pastangų, tik nuolat 
viksėdami įkirptomis uodegomis. 

- Ana ten! 

Riksmas ištrūko iš kelių gerklių, kai statinė vandenyje staiga 
sutrūkčiojo. Pauzė, ir Mandzetis nusitaikė tiesiai į plūduriuo- 
jančią statinę. Vėl trūktelėjimas, tarsi kažkas būtų smarkiai į ją 
atsitrenkęs, ir vėl. 

Vanduo buvo dulsvai pilkas, bet gana skaidrus, ir aš pama- 
čiau padarą, greitai plaukiantį po vandeniu. Trūkt, ir statinė pa- 
sviro į šoną, tada aštrus peleko kraštas ūmai perskrodė vandens 
paviršių, ir šmėkštelėjo pilka nugara, sukeldama bangeles. 

Šalia manęs driokstelėjo muškieta, pakilo juodo parako de- 
besis ir man ėmė graužti akis. Visi žiūrovai sušuko, o kai akys 
liovėsi ašaroti, išvydau apie statinę plintant nedidelę rusvą dėmę. 

— Jis pataikė į ryklį ar į arklio stipeną? - patyliukais paklau- 
siau Džeimio. 

- Į statinę, - nusišypsojo jis. - Ir vis tiek šūvis buvo geras. 

Kaip pakliuvo sutratėjo dar keli šūviai. Statinė ėmė neramiai 
šokčioti, be paliovos smūgiuojama įsiutusių ryklių. Balti ir rudi 
gabalai plaukė tolyn nuo suniokotos statinės, ir ryklių puotą ap- 
supo didžiulis riebalų, sukrešėjusio kraujo ir lūženų ratas. Tarsi 
privilioti kokių kerų, atsklendė jūrų paukščiai, po vieną ar du, ir 
nėrė skanaus kąsnelio. 

- Nieko nebus, - galop tarė Mandzetis, nuleidęs muškietą ir 
rankove šluostydamasis veidą. - Per toli. 

Jis buvo apsipylęs prakaitu, nuo kaklo iki plaukų šaknų išsi- 
tepęs juodu paraku. Kai apsišluostė veidą, skersai akių liko baltas 
ruožas, tarsi būtų užsidėjęs meškėno kaukę. 

- Mielai pasigardžiuočiau gabalu ryklienos, - prie ausies iš- 
girdau kapitono balsą. Atsisukusi pamačiau, kad jis mąsliai spok- 
so virš turėklo į pjautynes. - Gal nuleiskit valtį, pone Pikardai. 

Bocmanas nusigręžė ir paslaugiai subliuvo įsakymą. „Arte- 
midė“ pasisuko ir apiplaukė nedidelį ratą, kad priartėtų prie plū- 
duriuojančių statinės liekanų. Buvo nuleista valtis sa Mandzečiu, 
ginkluotu muškieta, ir trimis jūreiviais, pasiėmusiais žeberklus 
ir virvę. 

Kol jie nusigavo iki statinės, iš jos liko tik keli lentų šipuliai. 
Bet vandenyje vis dar vyko nirši veikla; vanduo plakėsi nuo be- 
siblaškančių ryklių, beveik ant viso puotos ploto gulė triukšmin- 
gas jūrų paukščių debesis. Pamačiau iš vandens išnyrant smailą 
snukį ir išžiotus nasrus, jie pačiupo vieną paukštį ir akimoju 
dingo bangose. 

— Ar matei? - paklausiau su pagarbia baime. Žinojau, kad 
ryklių dantys labai aštrūs, bet tai regėti savo akimis buvo įspū- 
dingiau nei žiūrėti „National Geographic“ nuotraukas. 

- Ak, senele, kokie dideli tavo dantys! - tarė Džeimis, taip 
pat pakerėtas vaizdo. 

- Jie iš tikrųjų milžiniški, - tarė linksmas balsas netoliese. 
Dirstelėjau ir išvydau greta išsišiepusį Merfį. Platus jo veidas 
spindėjo laukiniu džiugesiu. - Bet niekas vargšeliams nebepa- 
dės, kai jų iškruštas smegenis švariai perskros kulka. - Jis sunkiai 
vožė į turėklą kumščiu nelygu kumpis ir subliuvo: - Mandzeti, 

nudobk man kurį iš tų aštriadančių šelmių! Jei nudobsi, gausi 
butelį brendžio kepiniams. 

- Ar tai jums asmeninis reikalas, pone Merfi? - mandagiai 
pasiteiravo Džeimis. - O gal profesinis? 

- Ir taip, ir taip, pone Freizeri, ir taip, ir taip, - pakartojo 
kokas, įdėmiai stebėdamas medžioklę. Jis medine koja spyrė į 
bortą ir tas dusliai subildėjo. - Jie yra manęs atsikandę, - pa- 
aiškino su žiauriu pasimėgavimu, - bet aš jų prisiragavau kur 
kas daugiau! 

Pro plazdančią paukščių širmą valtis buvo vos įžiūrima, o 
jų klegesys gožė viską, tik buvo girdėti karingi Merfio šūksniai. 

- Ryklienos kepsnys su garstyčiomis! - riaumojo jis, apimtas 
keršto ekstazės, o iš akių tebuvo likę plyšiukai. - Troškintos ke- 
penys su aštriomis marinuotų daržovių salotomis! Išvirsiu sriubą 
iš tavo pelekų, o iš akių obuolių pagaminsiu drebučių su cheresu, 
tu bjaurus nevidone! 

Mačiau, kaip Mandzetis, klūpantis pirmagalyje, nutaikė muš- 
kietą, o kai iššovė, pakilo juodų dūmų tumulas. Tada išvydau 
poną Viloukbį. 

Nepastebėjau, kaip jis nušoko nuo turėklo; niekas nematė, 
nes visų akys buvo įsmeigtos į medžioklės plotą. Bet jis išniro 
kiek toliau nuo sangrūdos aplink valtį, nuskusta galva žvilgėjo it 
plūdė jam grumiantis su milžinišku paukščiu, kurio sparnai talžė 
vandenį lyg kiaušinių plaktuvas. 

Įspėtas mano riksmo, Džeimis atplėšė žvilgsnį nuo ryklių ir 
susyk išsigando. Nespėjau nei krustelėti, nei prabilti, o jis jau 
buvo užsikoręs ant turėklo. 

Mano šūksmas iš siaubo sutapo su Merfio riksmu iš nuos- 
tabos, ir Džeimis nėrė į vandenį netoli kino, tik purslai ištiško. 

Kai visi suprato, kas nutiko, denyje nuskardėjo šauksmai, o 
Marsalė veriamai sukliko. Šlapia raudona Džeimio galva išniro 
prie pono Viloukbio, ir netrukus jis ranka stipriai apsivijo kino 
kaklą. Ponas Viloukbis stipriai įsikibo į paukštį, ir akimirką nesu- 
pratau, ar Džeimis kiną gelbėja, ar smaugia, bet paskui jis smarkiai 
pasiyrė ir ėmė vilkti besipriešinantį paukštį ir žmogų prie laivo. 

Iš valties atsklido pergalingi šūksniai, o vandenyje išplito 
tamsiai raudonas ratas. Pasigirdo baisus daužymasis, mat vienas 
ryklys, sužvejotas žeberklu, buvo tempiamas paskui valtį už vir- 
vės, kuria buvo aprišta jo uodega. Vyrams valtyje pamačius, kas 
dedasi čia pat, vandeny, kilo sumaištis. 

Per abu bortus buvo išmesti lynai, o įgulos nariai, labai su- 
sijaudinę, lakstė pirmyn atgal, neapsispręsdami, ar jiems pulti į 
pagalbą, ar dorotis su rykliu, bet galop Džeimis su našta buvo 
užtemptas dešiniuoju bortu ir visi šlaputėliai žnektelėjo ant de- 
nio, o pagautas ryklys, iš kurio kūno keletą didžiulių kąsnių iš- 
plėšė alkani bendrai, buvo užvilktas kairiuoju bortu vis dar sil- 
pnai graibstantis nasrais. 

— Jė... zau... Kristau, - išstenėjo Džeimis, jo krūtinė smarkiai 
kilnojosi. Jis tysojo denyje, žiopčiodamas tarsi į krantą ištraukta 
žuvis. 

- Tu nesužeistas? - Atsiklaupiau šalia ir sijono kraštu nu- 
šluosčiau jam veidą. Džeimis kreivai šyptelėjo ir palingavo galvą, 
vis dar gaudydamas orą. 

— Jėzau, - galų gale pasakė ir atsisėdo. Papurtęs galvą nusi- 
čiaudėjo. - Jau maniau, kad suės. Tie kvailiai su valtimi kad puls 
plaukt prie mūsų, o po vandeniu juos gi apsupę rykliai, kan- 
džioja savo bičiulį ant žeberklo. - Jis švelniai pamasažavo blauz- 
das. - Be abejonės, esu perdėm jautrus, Sasenach, bet mane visa- 
da labai baugino mintis, kad galiu netekti kojos. Tai, regis, kone 
blogiau nei būti išsyk nudobtam. 

- Gerai, kad tavęs neištiko nei tas, nei anas, - tepasakiau. 

Jį buvo pradėjęs krėsti drebulys, todėl nusisiaučiau skarą ir 
užmečiau jam ant pečių, paskui pasidairiau pono Viloukbio. 

Mažylis kinas, vis dar atkakliai įsikibęs į savo laimikį, jauną 
pelikaną, veik tokio pat dydžio kaip ir jis, nekreipė dėmesio į 
Džeimį ir baisius keiksmus, siunčiamus jam. Jis šlaput šlaputėlis 
šliurksėjo apačioje, nuo fizinio susidorojimo saugomas taukšinčio 
savo belaisvio snapo, kuris visiems atėmė drąsą pernelyg artintis. 

Atgrasus trinktelėjimas ir pergalingas riksmas kitoje denio 
pusėje bylojo, kad Merfis kirvio smūgiu pribaigė tą, kuriam ker- 

šijo. Jūreiviai, išsitraukę peilius, apspito plėšrūno kūną atsipjauti 
odos gabalų. Dar keli džiaugsmingi kirčiai, ir pro šalį švytėda- 
mas prašlubčiojo Merfis, po pažasčia pasikišęs geriausią uodegos 
nuopjovą. Ant vienos jo rankos kabojo tinklinis maišelis su ry- 
klio kepenimis, o per petį buvo permestas kruvinas kirvis. 

— Nepaskendot, ką? - paklausė jis, laisva ranka sušiaušda- 
mas Džeimiui šlapius plaukus. - Nesuprantu, ko vargot su tuo 
bukagalviu, bet pasakysiu, kad narsuolis esat. Iš uodegos išvirsiu 
jums sultinio, kuris apsaugos nuo persišaldymo, - pažadėjo ir 
nuklibikščiavo, balsu rikiuodamas valgiaraštį. 

- Kodėl jis taip padarė? - paklausiau. - Apie poną Viloukbį 
klausiu. 

Džeimis papurtė galvą ir į marškinių skverną nusišnypštė nosį. 

— O, kad žinočiau, velniai rautų. Turbūt užsimanė to paukš- 
čio, tik nenutuokiu kam. Gal ketina jį valgyt? 

Merfis, nugirdęs Džeimio žodžius, atsigręžė nuo kambuzo 
laiptelių viršaus. 

- Pelikanai nevalgomi, - nepritariamai pakratė galvą. - Jie 
žuvies skonio, nesvarbu, kaip gamini. Bet vienas Dievas težino, 
ką šitas čia veikė. Pelikanai - pakrantės paukščiai. Tikriausiai jį 
atnešė audra. Nemitrūs žiopliai. - Plika Merfio galva dingo jo 
karalystėje, džiugiai murmuliuodama apie džiovintas petražolės 
ir raudonuosius ankštinius pipirus. 

Džeimis susijuokė ir atsistojo. 

- Na, 0 gal tik norėjo paukščio plunksnų, kad galėtų rašyti. 
Lipkim žemyn, Sasenach. Padėsi man išsidžiovinti nugarą. 

Jis juokavo, bet vos tie žodžiai išlėkė jam iš burnos, veidas per- 
simainė. Jis greitai sužiuro į kairįjį bortą, kur prie ryklio likučių 
ginčijosi ir stumdėsi įgula, o Fergiusas su Marsale atsargiai tyri- 
nėjo nukirstą žuvies galvą, riogsančią ant denio plačiai išžiotais 
nasrais. Tada mūsų žvilgsniai susitiko, ir abudu viską supratom. 

Po akimirkos jau buvom apačioje, Džeimio kajutėje. Šalti lašai 
kapsėjo nuo šlapių jo plaukų man ant pečių ir tekėjo per krūti- 
nę, bet jo burna buvo karšta ir atkakli. Per įmirkusius marškinius, 
prilipusius jam prie kūno, tvirtos nugaros linkiai skleidė šilumą. 

- Ifrinn" - uždusęs nusikeikė Džeimis, jau ilgokai besikne- 
binėjantis prie savo bridžių. - Dieve, jie prilipę prie manęs! Ne- 
galiu nusitraukt! 

Prunkšdamas iš juoko, jis tampė bridžių raištelius, bet jie 
buvo šlapi ir beviltiškai susimazgę. 

— Reikia peilio! - pasakiau. - Kur rasti? 

Matydama jį įnirtingai pešantį šlaputėlius marškinius iš bri- 
džių ir pati prunkščiodama ėmiau raustis rašomojo stalo stal- 
čiuose. Išgriebiau popieriaus lapus, buteliuką rašalo, tabakinę, bet 
peilio neradau. Artimiausias peiliui įnagis buvo dramblio kaulo, 
rankos su atkištu smiliumi pavidalo peiliukas laiškams atplėšti. 

Čiupau jį ir stvėriau Džeimį už bridžių juosmens, ketindama 
perpjauti susinarpliojusius raištelius. 

Džeimis suunkštė iš baimės ir atsitraukė. 

-— Viešpatie, atsargiau su juo, Sasenach! Argi tau bus geriau, 
jei maudama kelnes mane iškastruosi! 

Buvom kiek pamišę iš geismo, ir tai atrodė taip juokinga, kad 
dar labiau įsikrizenom. 

— Štai! 

Pasiknisęs savo guolio sąvartyne, jis iškasė durklą ir perga- 
lingai juo pamosavo. Po akimirkos raišteliai buvo perkirsti, ir 
šlapios kelnės nukrito ant grindų, į vandens balą. 

Džeimis griebė mane, pakėlė ir paguldė ant stalo, nors ant jo 
mėtėsi suglamžyti popieriai ir plunksnos. Užvertęs sijonus man 
virš liemens, suspaudė klubus ir pusiau užgulė, kietos šlaunys 
praskyrė mano kojas. 

Dingojosi, lyg būčiau sugriebusi salamandrą - žvarbioje 
skraistėje pajutau tvilkinantį karštį. Aiktelėjau, kai permirkusių 
jo marškinių skvernas prisilietė prie nuogo pilvo, paskui vėl aik- 
telėjau, išgirdusi žingsnius koridoriuje. 

— Liaukis! - šnipštelėjau jam į ausį. - Kažkas ateina! 

— Per vėlu, - atkirto jis pridusęs, bet tvirtai. - Turiu tučtuojau 
tave paimti, kitaip mirsiu. 


* Po velnių (geilų k.). 

Džeimis įėjo į mane vienu greitu negailestingu dūriu, ir aš 
smarkiai įkandau jam į petį, pajusdama druskos ir šlapios drobės 
skonį, tačiau jis neišleido nė garselio. Du smūgiai, trys, ir mano 
kojos stipriai apsivijo jo sėdmenis, riksmą nuslopino marškiniai, 
ir man taip pat jau pasidarė vis tiek, kas ten artinasi. 

Jis judėjo manyje greitai, skverbdamasis giliai, dar ir dar sykį 
taikliai smogė, drebėjo ir virpėjo mano glėbyje, kol iš gerklės 
sklido pergalingas švokštimas. 

Po poros minučių atsilapojo kajutės durys. Inesas lėtai pasi- 
dairė po sujauktą patalpą. Švelnių rudų akių žvilgsnis atkeliavo 
nuo nusiaubto stalo prie manęs, šlapios ir susitaršiusios, bet pa- 
doriai apsirengusios, ir galop susmigo į Džeimį, kuris sudribęs 
sėdėjo ant kėdės, vis dar su šlapiais marškiniais, besikilnojančia 
krūtine, veide pamažu blėstant tamsiam raudoniui. 

Ineso šnervės truputį išsiplėtė, bet jis nepratarė nė žodžio. 
Įėjęs į kajutę, linktelėjo man, nužirgliojo prie Fergiuso gulto ir iš 
po jo ištraukė butelį brendžio. 

— Kinui, - paaiškino man. - Kad nesusirgtų. - Nusisukęs į du- 
ris, stabtelėjo ir mąsliai pašnairavo į Džeimį. - O tau, Mak Duvai, 
reikėtų paprašyti pono Merfio, kad išvirtų sultinio, jei nenori pa- 
siligot. Sakoma, kad po sunkaus darbo pavojinga peršalti, ką? Ne- 
norėtum susirgti drugiu. - Liūdnos rudos akys blausiai žybtelėjo. 

Džeimis nusibraukė sūrų plaukų raizginį, jo veide lėtai išpla- 
tėjo šypsena. 

— Ne, nenorėčiau, bet jeigu taip ir nutiktų, bent mirčiau lai- 
mingas. 


i 

Kitą dieną paaiškėjo, kam ponui Viloukbiui prireikė peli- 
kano. Radau kiną jute, o šalia jo ant skrynios tupėjo paukštis, 
kurio sparnai buvo tvirtai pririšti prie kūno audinio atraižomis. 
Jis perliejo mane apskritų geltonų akučių žvilgsniu ir įspėjamai 
sutaukšėjo snapu. 

Ponas Viloukbis ištraukė virvelę, kurios gale rangėsi nedidelis 
rausvas galvakojis. Nuėmęs jį nuo virvelės, kinas atkišo masalą 

pelikanui ir kažką pasakė kiniškai. Paukštis labai įtariai dėbtelėjo 
į jį, bet nė nekrustelėjo. Viloukbis greitai čiupo už snapo viršaus, 
pakėlė ir sugrūdo galvakojį paukščiui į ryklės maišą. Nustebęs 
pelikanas mėšlungiškai gurgtelėjo ir nurijo kąsnelį. 

— Hao-liao, - patenkintas tarė ponas Viloukbis, glostydamas 
paukščiui galvą. Pamatęs, kad žiūriu, pamojo man kviesdamas. 
Apdairiai nenuleisdama žvilgsnio nuo grėsmingo snapo, prislin- 
kau arčiau. 

- Ping Anas, - parodė jis į pelikaną. - Tykusis. 

Tarsi suklusęs, ko ištartas jo vardas, paukštis pastatė baltų 
plunksnų skiauterėlę, ir aš nusikvatojau. 

— Šit kaip? Ką su juo darysi? 

— Jį mokau man žvejoti, - lyg niekur nieko atsakė mažius 
kinas. - Jūs Žiūrit. 

Aš paklusau. Pagavęs dar kelis galvakojus, porą smulkių žu- 
velių ir jas sušėręs pelikanui, ponas Viloukbis atplėšė dar vieną 
juostelę nuo savo drabužio driskalų ir dailiai apjuosė ja paukš- 
čio kaklą. 

— Nenori pasmaugti, - paaiškino. - Bet jis neryti žuvies. 

Paskui prie to antkaklio kinas pririšo ploną virvelę, mostelė- 
jo, kad pasitraukčiau, ir greitai trūktelėdamas atpalaidavo pan- 
čius, kuriais buvo surišti pelikano sparnai. 

Nustebęs, kad ūmai atgavo laisvę, pelikanas pakrypavo pir- 
myn atgal ant skrynios, keliskart suplasnojo didžiuliais kaulin- 
gais sparnais ir, išsiskleidus plunksnoms, šovė į dangų. 

Ant žemės vaikštinėjantis pelikanas - komiškas, nerangus 
šleivakojis griozdišku snapu. Bet kai pakyla į orą ir ima sukti ra- 
tus virš vandens, pasidaro nuostabus paukštis — grakštus, lauki- 
nis, bauginantis lyg koks pterodaktilis, atsidūręs tarp aptakesnių 
kirų ir audrapaukščių. 

Ping Anas, Tykusis, pakilo tiek, kiek leido virvutė, ir pamėgi- 
no veržtis aukščiau, bet paskui, tarsi susitaikęs su padėtimi, ėmė 
sklęsti ratu. Ponas Viloukbis, beveik užsimerkęs prieš saulę, pama- 
žu sukosi ir sukosi ant denio, tarsi pelikanas būtų aitvaras. Jūrei- 
viai prie takelažo ir čia pat denyje metė darbą ir susižavėję Žiūrėjo. 

Ūmai pelikanas suglaudė sparnus ir nėrė tarytum strėlė iš 
arbaleto, perskrosdamas vandenį, tik purslai ištiško. Kai išniro į 
paviršių, atrodė nustebęs, o ponas Viloukbis pradėjo jį tempti ar- 
tyn. Pelikaną, vėl atsidūrusį denyje, buvo sunkoka įkalbėti atiduoti 
laimikį, bet galų gale paukštis nenoriai leido savo pagrobėjui atsar- 
giai kyštelėti ranką į odinį ryklės maišą ir ištraukti dailų jūrų karšį. 

Ponas Viloukbis patenkintas nusišypsojo vėpsančiam Pikar- 
dui, išsiėmė peiliuką ir išskrodė dar gyvą žuvį. Viena liesa, bet 
raumeninga ranka rišdamas paukštį, kita atlaisvino jam antkaklį 
ir padavė vis dar spurdantį karšio gabalą. Ping Anas nekantriai 
čiupo gardėsį ir prarijo. 

- Jis, - paaiškino ponas Viloukbis, kruopščiai valydamasis į 
kelnių klešnę kraują ir žvynus, - būti mano, - linktelėjo į pusę 
žuvies, jau nebekrutančią ant skrynios. 

Po savaitės pelikanas buvo visiškai prijaukintas, galėdavo su 
antkakliu laisvai skraidyti, prilaikomas virvutės, o grįžęs pas šei- 
mininką jam po kojomis atrydavo pilną kapšą žvilgančių žuvų. 
Kai nežvejodavo, Ping Anas tupėdavo įsitaisęs ant salingo, kelda- 
mas įgulos narių, kurie turėdavo šveisti denį, nepasitenkinimą, 
arba sekiodavo paskui poną Viloukbį, juokingai krypuodamas į 
šalis ir pusiau išskleidęs aštuonių pėdų sparnus, kad neprarastų 
pusiausvyros. 

Įgula, sužavėta žvejybos ir saugodamasi didžiulio grybščio- 
jančio Ping Ano snapo, vengė pono Viloukbio, kuris kasdien, jei 
būdavo palankus oras, prie stiebo raitydavo hieroglifus, patiki- 
mai saugomas mielų geltonų naujojo draugo akių. 

Vieną dieną stabtelėjau pasižiūrėti, kaip darbuojasi ponas 
Viloukbis. Jis manęs nematė, nes stovėjau užlindusi už stiebo. 
Valandėlę kinas sėdėjo ramiu, patenkintu veidu ir susimąstęs 
spoksojo į pripieštą lapą. Žinoma, hieroglifų nesupratau, bet 
grožėjausi tais ženklais. 

Paskui jis skubiai apsidairė, tarsi tikrindamas, ar niekas ne- 
ateina, paėmė teptuką ir viršutiniame kairiajame lapo kampe 
nepaprastai kruopščiai parašė paskutinį hieroglifą. Nereikėjo nė 
klausti: žinojau, kad tai jo parašas. 

Kinas atsiduso ir pakėlęs galvą pažvelgė už turėklo. Mįslinga 
jo mina spindėjo svajingu džiaugsmu, ir aš supratau - kad ir ką 
jis mato už borto, tikrai ne laivą ir ne banguojantį vandenyną. 

Galų gale jis vėl atsiduso ir papurtė galvą, lyg pats sau. Pa- 
dėjo rankas ant popieriaus, mikliai, atsargiai jį perlenkė vie- 
nąkart, paskui darkart ir darkart. Atsistojęs nužingsniavo prie 
turėklo, ištiesė rankas virš vandens ir paleido sulankstytą pri- 
margintą lapą. 

Šis nupleveno į vandenyną. Jį pagavo vėjas ir sūkuriu kils- 
telėjo aukštyn. Mažas baltas lopinėlis tolo, panašus į kirus ir 
žuvėdras, klykiančias už laivo ir tykančias maisto likučių. 

Ponas Viloukbis nebestovėjo ir nebežiūrėjo, nusisuko nuo 
turėklo ir nulipo žemyn, o svajonė vis dar buvo įsispaudusi ma- 
žame apskritame jo veidelyje. 


45 


Pono Viloukbio pasakojimas 


KAI PERPLAUKĘ per Šiaurės Atlanto srovių rato vidurį toliau 
traukėm į pietus, dienos ir vakarai pašiltėjo. Įgulos nariai, ku- 
riems nereikėdavo budėti, po vakarienės ėmė rinktis priekinia- 
me denyje. Čia dainuodavo, šokdavo Brodžiui Kuperiui griežiant 
smuiku arba klausydavosi istorijų. Skatinami to paties instinkto, 
dėl kurio miške stovyklaujantys vaikai pasakoja padavimus apie 
vaiduoklius, vyrai ypač mėgo porinti baisybes apie sudužusius 
laivus ir jūroje tykančius pavojus. 

Bet plaukiant į pietus ir tolstant nuo milžino Krakeno ir jūrų 
gyvatės karalystės vyrams prapuolė ūpas gąsdintis pabaisomis, ir 
jie pratrūko prisiminimais apie savo namus. 

Kai beveik visi pasakojimai išseko, junga Meitlandas atsisuko 
į poną Viloukbį, kaip visada susigūžusį pažemy prie stiebo ir prie 
krūtinės atsargiai spaudžiantį puodelį. 

— Kaip čia nutiko, kad atkeliavai iš Kinijos, Viloukbi? - 
pradėjo kamantinėti Meitlandas. - Esu regėjęs tik saujelę kinų 
jūreivių, nors žmonės šneka, kad Kinijoje devynios galybės gy- 
ventojų. Gal tai toks puikus kraštas, kad gyventojai nenori jo 
palikti? 

Iš pradžių mažylis kinas apsimestinai kuklinosi, bet jam, re- 
gis, dėmesys mažumėlę paglostė širdį. Dar kiek paragintas, jis 
sutiko atskleisti, kaip iškeliavo iš gimtinės. Tik pareikalavo, kad 
Džeimis pabūtų vertėju, mat silpnai kalbąs angliškai ir nesusido- 
rosiąs su ta užduotim. Džeimis mielai sutiko, atsisėdo šalia pono 
Viloukbio ir palenkęs galvą ėmė klausytis. 

— Aš buvau mandarinas, - pradėjo pasakoti ponas Vi- 
loukbis Džeimio balsu. - Mandarinas rašytojas, apdovanotas 
talentu. Vilkėjau šilkinį drabužį, išsiuvinėtą spalvotais siūlais, 

o ant jo - mėlyno šilko mokslininko apdarą, kurio priekyje ir 
nugaroje buvo išsiuvinėtas mano pareigų ženklas - feng huang, 
ugnies paukštis. 

- Tikriausiai jis turi galvoj feniksą, - pridūrė Džeimis grįž- 
telėjęs į mane, o paskui vėl įsmeigė žvilgsnį į kantriai laukiantį 
poną Viloukbį ir tas tučtuojau vėl prakalbo. 

— Gimiau Pekine, Dangiškosios imperijos dieviškojo sūnaus 
mieste... 

— Taip jie vadina savo imperatorių, - sušnabždėjo man Fer- 
giusas. - Tik pamanyk, jie nori savo karalių prilyginti Viešpa- 
čiui Jėzui! 

- Ššš, - sušnypštė keli jūreiviai, atsisukę į Fergiusą pasipik- 
tinusiais veidais. 

Fergiusas Maksvelui Gordonui parodė nepadorų gestą, bet 
nutilo ir atsisuko į mažąjį žmogutį, prisiglaudusį prie stiebo. 

— Mano polinkis į rašymą atsiskleidė anksti, ir nors iš pradžių 
nenumaniau, kaip naudoti teptuką su rašalu, paskui vargais ne- 
galais pavyko teptuku išpiešti mintis, kurios nelygu gervės šoko 
mano galvoje. Taip mane pastebėjo Vu Šienas, imperatoriaus 
rūmų mandarinas, pasiėmė kartu gyventi ir ėmė rūpintis mano 
lavinimu. Už nuopelnus greitai kilau, ir prieš dvidešimt šeštąją 
gimimo dieną mano kepurę papuošė raudonųjų koralų rutulys. 
Deja, tada papūtė blogas vėjas ir atnešė į mano sodą nelaimės 
sėklų. Gal mane prakeikė koks priešas, o gal iš pasipūtimo de- 
ramai nepaaukojau - nors tikrai gerbiau savo protėvius, kasmet 
aplankydavau savo giminės kapą ir visada uždegdavau smilkalų 
Protėvių menėje... 

— Jeigu jo rašliava būdavo tokia ištęsta ir nuobodi, neabejoju, 
kad dieviškasis sūnus neteko kantrybės ir nubloškė jį į upę, - ci- 
niškai sumurmėjo Fergiusas. 

— „bet kaži kaip, - toliau pasakojo ponas Viloukbis Džei- 
mio balsu, - mano poezija susidomėjo Van Mei, antroji impe- 
ratoriaus žmona. Ji buvo labai įtakinga, mat pagimdžiusi keturis 
sūnus, tad kai pasiteiravo, ar negalėčiau tapti jos šeimynykščiu, 
iškart ir sutikau. 


108 DIANA GABALDON 


— O kas čia blogo? - paklausė Gordonas, smalsiai palinkęs į 
priekį. - Juk taip, be abejonės, gali prasigyventi? 

Ponas Viloukbis akivaizdžiai suprato klausimą, nes linktelėjo 
Gordono pusėn, ir Džeimio balsas pratęsė jo pasakojimą: 

- Ak, garbė buvo neišmatuojama - būčiau sau turėjęs didžiu- 
lį namą tarp rūmų sienų ir kareivių sargybą mano palankinui 
lydėti, prieš mane būtų buvęs nešiojamas trigubas skėtis, žymin- 
tis mano tarnybą, ir gal net būčiau puikavęsis povo plunksna 
ant kepurės. Mano vardas būtų buvęs aukso raidėmis įrašytas 
Nuopelnų knygoje. 

Mažylis kinas nutilo, kasydamasis galvą. Išskustame jos plote 
jau žėlė plaukeliai, tad jis panėšėjo į teniso kamuoliuką. 

- Bet imperatoriaus rūmų tarnautojams keliama viena sąly- 
ga: visi imperatoriaus žmonų tarnai turi būti eunuchai. 

Tai išgirdę visi aiktelėjo iš siaubo, o tada pasipiktinę sukle- 
go. Garsiausiai skambėjo nuomonės: „Prakeikti stabmeldžiai!“ ir 
„Geltoni šunsnukiai!“ 

— O kas yra eunuchas? - suglumusi paklausė Marsalė. 

— Dėl to tau visiškai neverta sukti galvos, chėrie, - patiki- 
no ją Fergiusas apkabindamas per pečius. - Tai tu pabėgai, mon 
ami? - kreipėsi jis į poną Viloukbį itin užjaučiamai. - Ir aš bū- 
čiau pabėgęs, kaipgi kitaip! 

Šį pareiškimą patvirtino tylus nuoširdaus pritarimo mur- 
mesys. Toks akivaizdžiai rodomas palankumas poną Viloukbį, 
regis, padrąsino; jis keliskart linktelėjo galvą klausytojams ir 
vėl prabilo: 

— Kuo negarbingiausia ir gėdingiausia buvo atsisakyti im- 
peratoriaus dovanos. Tačiau - apgailėtina silpnybė - pamilau 
moterį. 

Pasigirdo atodūsis, kupinas užuojautos, nes daugelis jūrinin- 
kų buvo nepaprastai romantiškos sielos, bet ponas Viloukbis nu- 
ščiuvo, timptelėjo Džeimiui už rankovės ir kažką pasakė. 

- Ak, aš suklydau, - pasitaisė Džeimis. - Jis turėjo galvoje ne 
tam tikrą moterį, o šiaip moterį, moteris apskritai. Ar taip? - dar 
pasitikslino dirstelėjęs į poną Viloukbį. 

Kinas patenkintas linktelėjo ir atsisėdo. Jau buvo patekėjęs 
mėnulis, trys ketvirčiai disko, ir mėnesienoje buvo matyti mažo- 
jo mandarino veidas. 

- Taip, - tarė jis, padedamas Džeimio. - Manau, daugelį mo- 
terų; jų grakštumą ir grožį. Jos žydi kaip lotoso žiedai, virpuliuo- 
ja it žolės vėjyje. Ir leidžia nesuskaitomą daugybę garsų, kartais 
čiulba kaip ryžiniai javinukai, kartais treliuoja kaip lakštingalos, 
o kartais krenkčioja kaip varnos, - pridūrė su šypsena, nuo ku- 
rios iš jo akių teliko brūkšniukai, o auditorija prajuko, - tačiau 
net tada mylėjau jas. 

— Visas savo eiles parašiau Moteriai - kartais skirdavau jas 
kuriai nors poniai, bet dažniausiai apskritai Moteriai. Jos krū- 
tims, kurių skonis tarsi abrikosų, šiltam moters bambos kvapui, 
kai ji pabunda žiemą, šilumai kauburio, kuris užpildo tavo saują 
lyg persikas, toks sunokęs, kad net perskilęs. 

Fergiusas pasibaisėjęs uždengė Marsalei ausis, bet kiti klau- 
sytojai nestokojo pakantumo. 

— Nesistebiu, kad mažylis buvo gerbiamas poetas, - pritarė 
Reiburnas. - Labai pagoniška, bet man patinka! 

- Verta raudono rutulio ant kepurės, tikrai, — pripažino ir 
Meitlandas. 

— Galima sakyt, verta pramokti kinų kalbos, - įsiterpė ka- 
pitono padėjėjas, su nauju smalsuliu spoksodamas į poną Vi- 
loukbį. - Ar daug jis sukūrė tokių eilių? 

Džeimis mostelėjo tildydamas auditoriją, kurią jau buvo 
papildę daugelis laisvų nuo darbo jūreivių, ir paragino poną 
Viloukbį: 

— Pasakok toliau. 

— Pabėgau Žibintų naktį. Tai didi šventė, per kurią į gatves 
paplūsta žmonės, todėl negresia pavojus būti pastebėtam sargy- 
binių. Vos nusileidus sutemoms, kai mieste buvo ruošiamasi ei- 
tynėms, apsivilkau keliautojo drabužiais... 

— Panašiais į piligrimų, - paaiškino Džeimis. — Jie toli ke- 
liauja lankyti protėvių kapų vilkėdami baltais gedulo drabužiais, 
suprantat? 

— „ir sprukau iš namų. Be vargo prasmukau pro žmones, 
nešinas mažu, į akis nekrintančiu žibintu, kurį buvau nusipirkęs. 
Ant jo nebuvo išpiešta, kuo aš vardu ir kur gyvenu. Sargybiniai 
mušė bambukinius būgnus, kilmingųjų namų tarnai - gongus, o 
ant rūmų stogų pokšėjo gausybė fejerverkų. 

Užplūdus prisiminimams, apskritame veidelyje šmėstelėjo 
ilgesys. 

- Poetui tai buvo lyg ir tinkamiausias atsisveikinimas, - vėl 
prabilo kinas. - Bėgti bevardžiui, niekam nežinomam, griaudint 
plojimams. Eidamas pro kareivius prie miesto vartų grįžtelėjau. 
Išvydau rūmų stogus po puokšte sproginėjančių raudonų ir auk- 
sinių gėlių. Rodėsi, stebuklingas sodas, o man - uždraustasis. 

Ji Tien Čo be kliūčių keliavo visą naktį, bet kitą dieną vos 
nebuvo sučiuptas. 

— Pamiršau savo nagus. - Jis ištiesė smulkią ranką trumpais 
pirštais, kurių nagai buvo nukramtyti iki gyvuonies. - Mandari- 
nas augina ilgus nagus rodydamas, kad neprivalo dirbti ranko- 
mis, 0 mano nagai buvo kaip nuo vieno piršto sąnario iki kito. 

Namų, į kuriuos jis kitą dieną užsuko užkąsti ir atsigaivinti, 
tarnas pamatė nagus ir nukūrė pranešti sargybai. Ji Tien Čo irgi 
leidosi bėgti ir galop paspruko nuo persekiotojų įsmukęs į šlapią 
griovį ir pasislėpęs krūmuose. 

- Ten gulėdamas ir atsikračiau nagų. - Jis pamosavo deši- 
nės rankos mažyliu. - Man reikėjo nuplėšti tą nagą, nes jame 
buvo inkrustuotas auksinis hieroglifas da zi, kurio negalėjau 
nuvalyti. 

Nuo krūmo jis nugvelbė džiūti pakabintus valstiečio drabu- 
žius, mainais paliko nuplėštą nagą su auksiniu hieroglifu, ir pa- 
traukė per šalį jūros link. Iš pradžių už valgį susimokėdavo, bet 
lėšų turėjo nedaug, o prie Lulongo susidūrė su plėšikų gauja, ta 
atėmė iš jo paskutinius pinigus, užtat paliko gyvą. 

— Paskui, - atviraširdiškai pasakojo jis, - pasivogdavau mais- 
to, kai tik galėdavau, o kai negalėdavau, badaudavau. Galų gale 
papūtė sėkmės vėjas, sutikau būrelį keliaujančių vaistininkų, ku- 
rie traukė į sveikatos mugę netoli pakrantės. Atsidėkodami už 

nupieštus plakatus jų palapinei ir korteles, liaupsinančias jų vais- 
tų naudą, jie pasiėmė mane kartu. 

Nusigavęs prie jūros, ponas Viloukbis sukiojosi uoste ir mė- 
gino apsimesti jūreiviu. Deja, jam nesisekė, nes pirštams, įgu- 
dusiems darbuotis su teptuku ir rašalu, visai nepakluso mazgai 
ir virvės. Uoste stovėjo keli svetimšalių laivai, tad jis išsirinko 
vieną, kurio jūreiviai labiausiai panėšėjo į barbarus, todėl galima 
buvo tikėtis, kad nuplukdys jį kuo toliau. Nutykojęs progą, jis 
prasmuko pro denio sargybą ir šmurkštelėjo į „Serafinos“, plau- 
kiančios Edinburgo link, triumą. 

- Tai norėjai palikt savo kraštą visam laikui? - parūpo Fer- 
giusui. - Regis, buvai apimtas nevilties. 

— Imperatoriaus ranka labai ilga, - patyliukais angliškai at- 
sakė ponas Viloukbis, nelaukdamas vertimo. - Tremtinys būni 
arba negyvas. 

Pagalvoję apie tokią grėsmingą, kraugerišką galią, klausyto- 
jai sutartinai atsiduso, ir trumpam stojo tyla, tik viršuje švilpė 
laivavirvės, o ponas Viloukbis paėmė pamirštą puodelį ir išgėrė 
paskutinius grogo lašus. 

Pastatęs indą, apsilaižė lūpas ir vėl uždėjo ranką Džeimiui 
ant dilbio. 

— Keista, - tarė ponas Viloukbis, o jo toną tiksliai atkarto- 
jo Džeimio balsas, - bet antroji žmona mano žodžiuose paju- 
to džiaugimąsi moterimis ir jį pamėgo. Deja, trokšdama turėti 
mane - ir mano eiles - ji amžiams sunaikino tai, kuo žavėjosi. 

Ponas Viloukbis tyliai sukrizeno su neabejotina ironija. 

— O mano gyvenime priešybės nesibaigė. Neįstengęs atsi- 
sakyti vyriškumo, netekau visko: garbės, pragyvenimo šaltinio, 
tėvynės. Kalbu ne tik apie totorių žemę su šlaitais, kilniaisiais 
kėniais apaugusiais, kur vasarodavau, ne tik apie didžiąsias lygu- 
mas pietuose ir raibuliuojančias upes, žuvų knibždančias, bet ir 
savęs paties netektį. Mano tėvams užtraukta gėda, protėvių kapai 
virtę griuvėsiais, prieš jų atvaizdus nerusa smilkalai. Sugriauta 
visa tvarka, prarastas visas grožis. Atsidūriau ten, kur auksinės 
mano eilės suprantamos kaip vištų kudakavimas, o teptuko po- 

tėpiai - kaip jų iškapstytos duobės. Esu laikomas nieku daugiau, 
kaip prasčiausiu elgeta, kuris ryja gyvates linksmindamas liaudį, 
leidžiu praeiviams už uodegos ištraukti iš burnos šliužą už men- 
kutę išmaldą, kad dar vienai dienai likčiau gyvas. 

Ponas Viloukbis nužvelgė klausytojus, ir jo sugretinimas 
tapo aiškus. 

- Atkeliavau į šalį, kur moterys storžievės ir dvokia it meš- 
kos. - Kino balsas nuo paniekos paaukštėjo, bet Džeimis tarė 
žodžius ramiu, bejausmiu tonu. - Tie padarai - tikros kerėplos, 
neišsilavinusios, nemandagios, smirdi, o jų kūnai apžėlę gyva- 
plaukiais lyg kokių šunų! Ir jos - jos! - niekina mane kaip gel- 
toną kirmėlę, net pigiausios kekšės atsisako su manimi gultis! 
Iš meilės Moteriai atkeliavau ten, kur nė viena moteris neverta 
meilės! 

Šioje pasakojimo vietoje Džeimis, išvydęs niūrias jūreivių 
minas, nutilo ir pamėgino nuraminti kiną, uždėdamas stambią 
ranką jam ant mėlyno šilko peties. 

- Taip, vyruti, puikiai suprantu. Neabejoju, kad, tavimi dėtas, 
bet kuris iš čia esančių vyrų būtų padaręs taip pat. Juk taip, vai- 
kinai? - paklausė jis ir pakėlęs antakius reikšmingai žvilgtelėjo 
per petį. 

Tarp įgulos Džeimis turėjo didžiulį moralinį autoritetą, tad 
prievarta buvo išgautas pritariamas klausytojų murmesys, bet iš- 
girdus įžeidžiamą istorijos pabaigą užuojauta ponui Viloukbiui 
dėl kančių ganėtinai apmalšo. Pasigirdo kritiškų pastabų apie 
ištvirkusį, nedėkingą stabmeldį, o vyrams skirstantis mudvi su 
Marsale sulaukėme daugybės pagyrų, išreiškiančių susižavėjimą. 

Paskui Fergiusas su Marsale taip pat nuėjo, tik Fergiusas 
stabtelėjo pranešti ponui Viloukbiui, kad kitos pastabos apie Eu- 
ropos moteris įpareigos jį, Fergiusą, pasmaugti jį, Viloukbį, jo 
paties kasa. 

Ponas Viloukbis nepaisė tokių žodžių ir grasinimų, tik spok- 
sojo į tuštumą nuo prisiminimų ir grogo blizgančiomis juodomis 
akimis. Galų gale Džeimis atsistojo ir ištiesė man ranką, kad pa- 
dėtų nusiropšti nuo statinės. 

Bet kai jau buvom beeiną, kinas susikišo rankas į tarpkojį. Be 
jokio gašlumo suėmė sėklides taip, kad apvalumai išryškėjo per 
šilką. Tada iš lėto jas pasukiojo, mąsliai žiūrėdamas į pūpsantį 
kauburėlį. 


— Kartais, - tarė tarsi sau, - galvoti, kad neverta yra. 


46 


Sutinkame „Delfiną“ 


JAU SENOKAI BUVAU SUPRATUSI, kad Marsalė kaupia 
drąsą pasišnekėti su manimi. Maniau, anksčiau ar vėliau tikriau- 
siai ryšis; kad ir ką man jautė, laive buvau vienintelė kita mote- 
ris. Labai stengiausi jai padėti maloniai šypsodama ir linkėdama 
labo ryto, bet pirmą žingsnį turėjo žengti ji. 

Galop vidury Atlanto vandenyno, nuo tada, kai išplaukėm iš 
Škotijos, praėjus mėnesiui, Marsalė apsisprendė. 

Sėdėjau mudviejų kajutėje ir žymėjausi pastabas apie ne- 
sudėtingą amputaciją: vienam priekinio denio jūreiviui teko 
nupjauti du sutraiškytus pirštus. Kaip tik buvau baigusi piešti 
bendrą operacijos vaizdą, kai kajutės tarpdurį užtemdė šešėlis, 
ir pakėlusi akis išvydau tenai stovint Marsalę kovingai atkištu 
smakru. 

- Man reikia kai ką sužinoti, - ryžtingai tarė ji. — Turbūt 
nujaučiat, kad jūsų nemėgstu, bet tėtis sako, jog esat Žžiniuonė, 
o man atrodo, kad ir sąžininga, tebūnie kekšė, tai gal man pa- 
sakysit. 

Į šią puikią prakalbą galėjau atsikirsti visaip, bet susilaikiau 
ir nutylėjau. 

- Gal ir pasakysiu, - tariau dėdama plunksną. - Ir ką gi no- 
rėtum žinoti? 

Matydama, kad nepykstu, ji įslinko į kajutę ir klestelėjo ant 
vienintelės kėdės. 

— Na, dėl vaikų, - paaiškino. - Ir kaip jie atsiranda. 

Kilstelėjau antakį. 

- Mama tau nepasakojo, iš kur atsiranda vaikai? 

Marsalė nekantriai prunkštelėjo, ploni šviesūs antakiai susi- 
raukė iš didžiulės paniekos. 

- Aišku, žinau, iš kur jie atsiranda! Tiek kiekvienas kvailys 
išmano. Leidi vyrui įkišti pimpalą tau į tarpkojį, ir po devynių 
mėnesių štai tau bėda. Noriu žinoti, ką daryti, kad to nebūtų. 

— Suprantu. - Smalsiai žiūrėjau į ją. - Nenori vaikelio? Hm... 
kai būsi ištekėjusi, kaip pridera? Daugelis jaunų moterų, regis, 
trokšta vaikų. 

— Taip, — iš lėto pratarė ji, saujoje gniaužydama suknelės au- 
dinį. - Kada nors man gal ir norėsis kūdikio. Na, taip sau. Jeigu 
būtų tamsiaplaukis, panašus į Fergiusą. - Šmėkštelėjo svajinga 
mina, bet paskui jos veidas vėl apsiniaukė. - Bet aš negaliu. 

— Kodėl? 

Ji susimąsčiusi papūtė lūpas, paskui vėl kietai sučiaupė. 

— Dėl Fergiuso. Mudu dar negulėjome. Tegalim kartais pasi- 
bučiuoti už liuko dangčio - dėkui tėčiui ir jo bjauriam užsispy- 
rimui, - pagiežingai pridūrė. 

—- Amen, - kandžiai pridūriau ir aš. 

— Ką? 

— Tiek to, - numojau ranka. - O kuo čia dėtas nenoras turėti 
vaikų? 

— Noriu, kad man patiktų, - ramiai paaiškino Marsalė. - Kal- 
bu apie pimpalą. 

Įsikandau į apatinę lūpą. 

— Aš... hm... numanau, kaip čia įtrauktas Fergiusas, deja, ne- 
labai suprantu, kuo dėti kūdikiai. 

Marsalė atsargiai mane nužvelgė. Bent kartą nepriešiškai, la- 
biau vertindama. 

- Fergiusui jūs patinkat. 

— Ir jis man patinka, — atsargiai atsakiau, vis tiek nenutuok- 
dama, kur krypsta šis pokalbis. - Jį pažįstu jau seniai, nuo vai- 
kystės. 

Staiga Marsalei atslūgo įtampa, liauni pečiai atsipalaidavo. 

— A. Tai turbūt žinot... kur jis gimė? 

Ūmai supratau, kodėl ji tokia atsargi. 

— Taip, žinau. Paryžiaus viešnamy. Jis tau papasakojo? 

Ji linktelėjo. 

— Taip. Senių seniausiai, pernai per Hogmenėjų. 

Ką gi, pagalvojau, penkiolikmetei pernai - senių seniausiai. 

— Pasisakė, kai prisipažinau jį mylinti, - pradėjo pasakoti 
Marsalė. Jos akys buvo įbestos į sijoną, o skruostai švelniai nu- 
raudę. -— Ir jis pasakė, kad myli mane, bet mano motina nė už 
ką nepritarsianti. Aš jam sakau, kodėl gi ne, kas čia baisaus, kad 
jis - prancūzas. Juk ne visi gali būti škotai, be to, man rodės, ir 
ranka čia niekuo dėta. Šiaip ar taip, ir ponas Murėjus turi medinę 
koją, o jis motinai labai patiko. Bet tada Fergiusas pasakė, kad 
ji neduos sutikimo dėl visai ko kito, ir išpasakojo man... na, kad 
gimė Paryžiaus viešnamy, o prieš sutikdamas tėtį švarino kišenes 
gatvėse. - Ji pakėlė akis, iš šviesiai mėlynų gelmių pasklido nuos- 
taba. - Jis turbūt manė, jog man rūpi, - tarė stebėdamasi. - Mė- 
gino sprukti, žadėjo, kad daugiau jo nepamatysiu. Na... - gūžte- 
lėjo pečiais, krestelėdama nuo veido šviesius plaukus, - netrukus 
su tuo susitvarkiau. - Ji pažvelgė tiesiai į mane, sunėrusi rankas 
skraite. - Tik nenorėjau apie tai užsiminti, maniau, gal jūs neži- 
not. Bet jei jau ir taip Žinot, tai... Man ne dėl Fergiuso neramu. 
Jis sako išmanąs, ką daryti, be to, po karto kito man patiksią. Bet 
mama man sakė ką kita. 

- Ir ką ji tau sakė? - susidomėjau. 

Tarp šviesių antakių susimetė raukšlelė. 

— Na... - lėtai pratarė Marsalė, - pasakojo tai ne tiek ir daug... 
nors kai pasakiau apie mudu su Fergiusu, ji pagąsdino, kad jis 
man darys vienas baisybes, nes gyveno su kekšėmis, iš kurių vie- 
na buvo jo motina... bet labiau... elgėsi ji taip... 

Jos veidas buvo išraudęs, akys nudurtos į skraitą, kur ant 
sijono narstėsi pirštai. Kilo vėjas; jos šviesių plaukų sruogelės 
švelniai plaikstėsi virš galvos, šiaušiamos pro langą įsmukusio 
brizo. 

— Kai pirmą sykį kraujavau, ji pamokė, ką daryti, ir pasakė, 
kad taip būna, nes mus lydi Ievos prakeiksmas, ir aš turinti su 
tuo susitaikyti. Tada jos paklausiau, koks tas Ievos prakeiksmas. 
Ir ji paskaitė man iš Biblijos, kaip šventasis Paulius moteris va- 

dina bjauriomis, ištvirkusiomis nusidėjėlėmis, kurios tokios tapo 
dėl to, ką padarė Ieva, bet jas vis dar galinčios išgelbėti kančios 
ir vaikų gimdymas. 

— Niekad per daug neėmiau į galvą šventojo Pauliaus, - ta- 
riau, ir Marsalė nustebusi pakėlė akis. 

— Bet jis Biblijoj! - pasibaisėjo. 

— Kaip ir daug kitų dalykų, - abejingai pasakiau. - Ar girdė- 
jai pasakojimą apie Gideoną ir jo dukterį? O apie vyruką, kuris 
išvarė žmoną lauk negyvai išniekinti mušeikų miniai, kad tik jie 
neliestų jo? Vis tie Dievo išrinktieji kaip Paulius. Bet pasakok 
toliau, nagi. 

Ji valandėlę pavėpsojo į mane, paskui užsičiaupė ir suglumu- 
si linktelėjo. 

— Na, gerai. Mama sakė, kad kai subręsiu ir galėsiu tekėti, 
turiu, šiukštu, nepamiršti, kad moters pareiga elgtis taip, kaip 
nori vyras, patinka jai ar ne. Kai mama taip kalbėjo, atrodė tokia 
liūdna... kad man toptelėjo: kad ir kokia toji moters pareiga, ji 
tikriausiai baisi, o jei šventasis Paulius taip kalbėjo apie kančias 
ir vaikų gimdymą... 

Marsalė nutilo ir atsiduso. Aš sėdėjau ramiai ir laukiau. Vėl 
prabilusi, ji kalbėjo netvirtai, mikčiodama, sunkiai ieškodama 
žodžių. 

— Savo tėvo neprisimenu. Kai anglai jį išsivedė, buvau trejų. 
Bet kai mama ištekėjo... ištekėjo už Džeimio, jau buvau ganėti- 
nai didelė ir mačiau, kas tarp jų dedasi. - Ji prikando lūpą, mat 
nebuvo pratusi vadinti Džeimio vardu. - Tė... na, Džeimis, man 
rodos, geras žmogus, toks visada buvo mudviem su Džoana. 
Bet man nepraslysdavo pro akis, kad kai jis ranka apglėbdavo 
mamą per liemenį ir mėgindavo ją prisiglausti, ji traukdavo- 
si nuo jo. - Marsalė dar smarkiau pakramtė lūpą ir pasakojo 
toliau: - Mačiau, kad ji bijo, kad jai nepatinka prie jo liestis. 
Bet nepastebėjau jo darant to, ko reikėtų bijoti, mūsų akyse ne, 
todėl manydavau, kad tikriausiai jis kažką blogo daro, kai jie 
vienudu guli lovoje. Mudvi su Džoana vis spėliodavom, kas tai 

galėtų būti. Mamai ant veido ir rankų nebūdavo jokių žymių, ir 
eidama ji nešlubuodavo - ne taip, kaip Magdalena Volis, kurią 
vyras nusigėręs turgaus dieną visada prikulia, - todėl ir nema- 
nėm, kad tėtis ją muša. 

Marsalė apsilaižė lūpas, sukepusias nuo šilto sūraus oro, ir aš 
jai pastūmiau ąsotį su vandeniu. Mergina dėkodama linktelėjo ir 
prisipylė pilną puodelį. 

— Tada man ir toptelėjo, - tarė ji, akis įsmeigusi į vandens 
srovelę, - jog taip turbūt yra todėl, kad mama turi vaikų - mus — 
ir žino, kad vėl bus baisu, todėl ir nenori gultis su... su Džeimiu, 
iš tos baimės. 

Ji gurkštelėjo vandens, tada pastatė puodelį, pažvelgė man 
tiesiai į akis ir sukando žandikaulį, tarsi mesdama iššūkį. 

- Mačiau judu su tėčiu, - pareiškė. - Tik akimirką, kol jis 
dar manęs nematė. Aš... man pasirodė, kad jums patiko, ką jis 
jums darė lovoje. 

Prasižiojau ir vėl užsičiaupiau. 

- Na... taip, - numykiau. - Patiko. 

Marsalė patenkinta suniurnėjo. 

- Mmfm. Ir jums patinka, kai jis jus glamonėja - pati ma- 
čiau. Tai gerai. Jūs neturit vaikų. Girdėjau, yra būdų jų neturėti, 
tik, regis, niekas apie juos nenutuokia, bet jūs tikriausiai žinot, 
nes esat žiniuonė ir šiaip. —- Ji pakreipė galvą nužiūrinėdama 
mane. - Norėčiau kūdikio, - prisipažino, - bet jeigu jau reikia 
rinktis, kūdikis ar meilumas Fergiusui, tebūnie Fergiusas. Todėl 
kūdikio nebus - jei pasakysit kaip. 

Užsikišau už ausies garbaną, svarstydama, nuo ko, po šimts, 
pradėti. 

— Na, gerai, - giliai įkvėpiau, - pirmiausia aš pagimdžiau vaikų. 

Tai išgirdus, Marsalės akys išsiplėtė ir suapvalėjo. 

— Pagimdėt? Ar tėtis... ar Džeimis žino? 

- Aišku, kad žino, - suirzau. - Jie jo. 

— Nesu girdėjusi, kad tėtis turėtų kokių vaikų. - Blyškios akys 
nepatikliai prisimerkė. 

- Jis tikriausiai manė, kad tai ne tavo reikalas, - pasakiau 
gal kiek griežčiau, nei buvo būtina. - Ir iš tikrųjų — ne tavo, — 
pridūriau, bet ji tik kilstelėjo antakius ir toliau įtariai stebeili- 
jo. - Pirmasis kūdikis mirė, - pasidaviau. - Prancūzijoje. Ji ten 
ir palaidota. O mano... mūsų antroji duktė jau suaugusi, ji gimė 
po Kulodeno mūšio. 

- Tai jis jos nėra matęs? Tos suaugusios? - Marsalė klausinėjo 
lėtai, susiraukusi. 

Papurčiau galvą, akimirką netekusi balso. Tarsi kas būtų už- 
strigęs gerklėje, ir aš ištiesiau ranką prie ąsočio. Marsalė užsigal- 
vojusi pastūmė jį man, linguodama su visu laivu. 

— Labai liūdna, - tyliai sau tarė. Paskui dirstelėjo į mane ir vėl 
susiraukė iš to susikaupimo - mėgino viską suprasti. - Tai turit 
vaikų, ir jums jokio skirtumo? Mmfm. Betgi daug laiko praėjo... 
ar Prancūzijoj turėjot kitų vyrų? - Apatinė jos lūpa užėjo ant 
viršutinės, ir ji pasidarė labai panaši į užsispyrusį buldogiuką. 

- Tai, - griežtai tariau dėdama puodelį, - jau tikrai ne tavo 
reikalas. O ar pagimdžius atsiranda skirtumas - vienai kitai mo- 
teriai gal, bet anaiptol ne visoms. Šiaip ar taip, puikiai suprantu, 
kodėl dabar krataisi vaikų. 

Ji nuleido patemptą apatinę lūpą ir susidomėjusi atsisėdo tie- 
si kaip strėlė. 

- Tai ar yra koks būdas? 

— Daugybė yra, deja, beveik visi neveiksmingi, - paaiškinau 
gailėdamasi, kad neturiu receptų knygelės ir patikimų kontra- 
ceptinių tablečių. Tačiau gerai prisiminiau maitresses sage-fem- 
mes - patyrusių Paryžiaus Angelų ligoninės, kurioje dirbau prieš 
dvidešimt metų, pribuvėjų - patarimą. 

- Paduok man dėžutę iš anos spintelės, - paprašiau rody- 
dama į dureles jai virš galvos. - Taip, šitą. Kai kurios prancūzės 
pribuvėjos verda vaškuonių ir valerijonų arbatą, - aiškinau raus- 
damasi vaistų dėžutėje. - Bet tas skystimas gana pavojingas ir juo 
nelabai gali pasikliauti. 

— Ar ilgitės jos? - staiga paklausė Marsalė. Nustebusi pažvel- 
giau į ją. - Savo dukters. - Jos veidas buvo neįprastai neįskaito- 

mas, todėl spėjau, kad užduodama šį klausimą ji labiau rūpinasi 
Liri nei manimi. 

— Ilgiuosi, - trumpai atsakiau. - Bet ji suaugusi ir gyvena 
savo galva. 

Gerklėje vėl atsirado gumulas, ir aš palenkiau galvą virš vais- 
tinėlės slėpdama veidą. Galimybė Liri kada nors vėl išvysti Mar- 
salę buvo beveik tokia pat kaip ir man pamatyti Brianą; apie tai 
nenorėjau galvoti. 

- Štai, — ištraukiau didelį išvalytos pinties gabalą. 

Iš griovelio dėžės dangtyje paėmusi laibą chirurginį peilį, 
atsargiai atpjoviau kelis plonus gabalėlius, maždaug trijų colių 
kvadratus. Vėl pasiraususi dėžėje ištraukiau buteliuką bitkrėslių 
aliejaus ir juo kruopščiai suvilgiau vieną kvadratą apstulbusiai 
Marsalei prieš akis. 

— Gerai, - pasakiau. - Matai, kiek reikia to aliejaus. Jei jo 
neturi, gali pintį sumirkyti vyno actu - būtinu atveju pravers ir 
vynas. Prieš suguldama su vyru įsikišk pinties gabalėlį giliai į 
vidų. Atmink, kad tą reikia daryti jau pirmąkart, nes įmanoma 
pastoti ir per tą sykį. 

Marsalė išplėtusi akis linktelėjo ir smiliumi liestelėjo kempinėlę. 

- Taip? O... o paskui? Ar ją vėl išimti, ar... 

Mūsų pokalbį ūmai nutraukė skubus šūksnis iš viršaus, tuo 
pat metu ir „Artemidė“ staiga pasviro ant šono, mat atgal bloš- 
kėsi didburės. Denyje kažkas dėjosi. 

- Papasakosiu vėliau, - tariau, pastūmiau jai pintį su buteliu- 
ku ir puoliau į koridorių. 
kuris artinosi mums iš užpakalio. Šis buvo gal triskart didesnis 
už „Artemidę“, tristiebis, su puikiu takelažo ir burių mišku, po 
kurį nelygu blusos ant paklodės šokinėjo mažos juodos figūrė- 
lės. Virš kilvaterio kybojo baltų dūmų kamuolys nuo patrankos 
šūvio. 

- Ar jis šaudo į mus? - perstebusi paklausiau. 

— Ne, - niūriai atsakė Džeimis. - Tik įspėjamąjį šūvį paleido. 
Ketina mus pulti abordažu. 

— Bet ar gali? - paklausiau kapitono Reineso, kuris atrodė 
dar rūstesnis nei paprastai, nusvirę jo burnos kampučiai slypėjo 
barzdoje. 

— Gali, - tarė jis. - Pučiant tokiam stipriam brizui, atviroje 
jūroje nepabėgsim. 

— Kieno tas laivas? - pasidomėjau. 

Stiebo viršūnėje plevėsavo vėliava, bet iš tokio atstumo, į akis 
plieskiant saulei, ji atrodė visiškai juoda. 

Džeimis dirstelėjo į mane be jokios išraiškos. 

- Britų karo laivas, Sasenach. Septyniasdešimt keturi pabū- 
klai. Gal verčiau lipk žemyn. 

Prasti popieriai. Nors Britanija nebekariavo su Prancūzija, san- 
tykiai tarp šių šalių toli gražu nebuvo draugiški. „Artemidė“ buvo 
ginkluota, bet tik keturiomis patrankomis, šaudančiomis dvylikos 
svarų sviediniais. Jos atgrasytų smulkius piratus, bet ne karo laivą. 

— Ko jie nori iš mūsų? - paklausė Džeimis kapitono. 

Reinesas pakraipė galvą, jo lygus, putlus veidas buvo paniuręs. 

- Gal prievarta perimti mūsų žmones. Sprendžiant iš take- 
lažo, laive stinga darbo jėgos, o ir visas laivapriekis... - neprita- 
riamai kalbėjo kapitonas, įsmeigęs akis į karo laivą, kuris grės- 
mingai artėjo prie borto. Paskui pažvelgė į Džeimį. - Jie gali jėga 
paimti visus į anglus panašius mūsų jūreivius - maždaug pusę 
įgulos. Ir jus, pone Freizeri, nebent apsimestumėt prancūzu. 

— Velniai rautų, - tyliai nusikeikė Džeimis. Pažvelgęs į mane 
susiraukė. - Argi tau neliepiau lipti apačion? 

- Liepei, - atsakiau, bet niekur nelipau. 

Prislinkau arčiau prie jo, įbedusi žvilgsnį į karo laivą. Dabar 
iš jo buvo nuleidžiama nedidelė valtis. Bortu lipo karininkas pa- 
auksuotu surdutu ir galionuota skrybėle. 

- Jeigu jie pagrobs anglų jūreivius, kas bus su jais? - pasitei- 
ravau kapitono Reineso. 

- Jie tarnaus „Delfine“ - šitame, - kapitonas linktelėjo į karo 
laivą, kurio laivapriekį puošė pūstalūpės žuvies figūra, - karališ- 
kojo karinio jūrų laivyno nariais. Atplaukęs į uostą, pagrobtus 
jūreivius laivas gal paleis... o gal ir nepaleis. 

- Ką? Sakot, jie gali žmones grobti ir versti tarnauti jūreiviais 
tiek laiko, kiek užsimanys? - Kai sumojau, kad Džeimis gali būti 
staiga atimtas iš manęs, nukrėtė baimės virpulys. 

— Gali, - trumpai atkirto kapitonas. - O jei taip ir padarys, 
su puse įgulos vargu ar benusigausim į Jamaiką. - Ūmai jis nu- 
sisuko ir patraukė pasitikti atplaukiančios valties. 

Džeimis sugriebė man už alkūnės ir suspaudė. 

— Jie neims Ineso nei Fergiuso. Vyrukai padės tau surasti jau- 
nėlį Ijaną. Jeigu anie mus paims, - žodis „mus“ mane skaudžiai 
nuvėrė, - keliauk į Džaredo valdą Cukraus įlankoje ir ieškoti 
pradėk nuo ten. - Jis pažvelgė į mane ir šyptelėjo. - Susitiksim 
tenai, - tarė ir ramindamas spustelėjo alkūnę. - Nežinau, kiek 
užtruks, bet nukeliausiu pas tave. 

- Bet juk galėtum apsimesti prancūzu! - paprieštaravau, - 
Pats žinai, kad galėtum. 

Jis valandėlę žiūrėjo į mane, tada papurtė galvą blausiai šyp- 
sodamas. 

- Ne, - tyliai pasakė. - Negi leisiu jiems grobti vyrus, o pats 
slapstysiuos, prisidengęs prancūziška pavarde. 

- Bet... - prasižiojau, jau užginčysiu, kad škotų kontraban- 
dininkai nėra jo vyrai, kad jie nereikalauja jo ištikimybės, bet 
nutilau supratusi, jog tai beprasmiška. Tie škotai - nei jo nuo- 
mininkai, nei gentainiai, vienas jų gal dar ir išdavikas, bet jis 
atsivedė juos čia, ir jeigu jie išeis, jis eis drauge. 

— Nesirūpink, Sasenach, - patyliukais ramino Džeimis. - Ar 
šiaip, ar taip, atsilaikysiu. Bet dabar mums bus geriausia vadintis 
Malkolmų pavarde. 

Jis paplekšnojo man per ranką, tada atsitraukė ir ištiesęs pe- 
čius žengė pirmyn pasitikti to, kas artėjo. Nusekiau įkandin, bet 
lėčiau. Kai valtis priplaukė prie borto, pamačiau, kad kapitono 
Reineso antakiai šovė į viršų iš nuostabos. 

— Dieve, saugok mus, kas čia dabar? - tyliai samurmėjo jis, 
kai virš „Artemidės“ turėklo iškilo galva. 

Tai buvo jaunas vyras, aiškiai bebaigiąs trečią dešimtį, tačiau 
perkreiptu veidu, nusmukusiais, nuovargio slegiamais pečiais. 

Uniforminį švarką, kuris buvo jam per didelis, vilkėjo ant pur- 
vinų marškinių. Kojomis pasiekęs „Artemidės“ denį, jaunuolis 
susverdėjo. 

- Ar jūs - šio laivo kapitonas? - Nusikamavusio anglo akių 
obuoliai buvo paraudę, bet jis, vos metęs žvilgsnį, iš viso būrio 
niūrojančių jūreivių išsirinko Reinesą. - Aš esu Tomas Leonar- 
das, laikinasis kapitonas jo didenybės laive „Delfinas“. Dėl Dievo 
meilės, - tarė jis kimiu balsu, - ar jūsų laive rasis daktaras? 

| 

Apačioje išgėręs apdairiai pasiūlytą stiklą portveino, kapito- 
nas Leonardas paaiškino, kad prieš kokias keturias savaites „Del- 
fine“ prasidėjo maro epidemija. 

- Išguldė pusę įgulos, - tarė jis, nuo apšepusio smakro šluos- 
tydamasis tamsiai raudoną lašą. - Jau netekom trisdešimties 
vyrų, ir regis, kad prarasim dar daugiau. 

— Nebėra ir kapitono? - paklausė Reinesas. 

Liesas Leonardo veidas raustelėjo. 

— Ka... kapitonas ir du vyresnieji leitenantai mirė aną savaitę, 
taip pat daktaras ir jo padėjėjas. Aš - trečiasis leitenantas. 

Štai kodėl jis toks stebėtinai jaunas ir nervingas; staiga likti 
vienam vadovauti didžiuliam laivui su šešių šimtų vyrų įgula lai- 
ve siaučiant užkratui - kas nebūtų išmuštas iš vėžių. 

- Jeigu laive yra nors kiek nusimanantis apie mediciną žmo- 
gus... - Nuo kapitono Reineso jis nukreipė viltingą žvilgsnį į 
Džeimį, kuris, mažumėlę susiraukęs, stovėjo prie stalo. 

— Aš esu „Artemidės“ gydytoja, kapitone Leonardai, - tariau 
stovėdama tarpdury. - Kokie simptomai kamuoja jūsų vyrus? 

— Jūs? - Jaunasis kapitonas pasuko galvą ir įsistebeilijo į 
mane. Apatinis žandikaulis lėtai atkaro, parodydamas apsinešusį 
liežuvį ir dėmėtus nuo tabako kramtymo dantis. 

— Mano žmona - puiki daktarė, kapitone, - švelniai užtarė 
Džeimis. - Jei atplaukėt pagalbos, patarčiau atsakinėti į jos klau- 
simus ir daryti taip, kaip ji lieps. 

Leonardas sumirksėjo, bet giliai įkvėpęs linktelėjo. 

- Gerai. Ta liga, regis, prasideda nuo pilvo dieglių, smarkaus 
viduriavimo ir vėmimo. Susirgę vyrai skundžiasi galvos skaus- 
mu, labai karščiuoja. Jie... 

— Gal kai kuriems išbertas pilvas? - įsiterpiau. 

Jis smarkiai palinksėjo. 

- Taip. Be to, kai kuriems kraujuoja subinė. Ak, atleiskit, po- 
nia, - staiga sutriko jis. - Nenorėjau įžeisti, tik... 

- Regis, žinau, kas galėtų būti, - nutraukiau jo atsiprašy- 
mus. Mane apėmė jaudulys; diagnozė beveik aiški, ir aš žinau, 
kaip toliau dorotis su liga. Trimitai šaukia šokti ant karo arklių, 
ironiškai pagalvojau. - Man reikia juos apžiūrėti, kad įsitikin- 
čiau, bet... 

— Mano žmona mielai jums patars, kapitone, - griežtai įsiter- 
pė Džeimis. - Deja, ji negali lipti į jūsų laivą. 

- Tikrai negali? - Kapitono žvilgsnis bėgiojo tarp mudviejų, 
akyse atsispindėjo baisus nusivylimas. - Jeigu tik ji užmestų akį 
į mano įgulą... 

— Ne, - nukirto Džeimis tą pat akimirką, kai aš atsakiau: 

- Taip, Žinoma! 

Trumpai tvyrojo nejauki tyla. Paskui Džeimis mandagiai tarė: 

— Atleiskit, kapitone Leonardai. 

Ir, ištempęs mane iš kajutės, nuvilko koridoriumi į triumą. 

- Ar proto netekai? —- sušnypštė, vis dar laikydamas mane už 
rankos. - Kad man nė nemanytum kelti kojos į laivą, kur siaučia 
maras! Negi rizikuosi savo, įgulos ir jaunėlio Ijano gyvybe tik 
dėl gaujos anglų? 

— Tai ne maras, - pasakiau vaduodamasi iš jo gniaužtų. - Be 
to, mano gyvybei negresia joks pavojus. Paleisk ranką, prakeik- 
tas škote! 

Jis pakluso, bet stypsojo užstodamas laiptelius ir piktai žai- 
buodamas akimis. 

- Klausyk, - stengiausi neprarasti kantrybės, - juos guldo ne 
maras, esu beveik tikra, kad tai vidurių šiltinė - išbėrimas rodo. 
Ta liga neužsikrėsiu, nes esu nuo jos paskiepyta. 

Džeimio veide šmėkštelėjo abejonė. Nors ir aiškinau, jis vis 
tiek buvo linkęs manyti, kad mikrobai ir skiepai prilygsta juo- 
dajai magijai. 

- Sakai? - skeptiškai paklausė. - Na, gal ir taip, bet vis tiek... 

- Supranti, - ieškojau žodžių, - aš daktarė. Jie serga, o aš 
galiu jiems padėti. Aš... tai... gerai jau, privalau, ir tiek! 

Iš to, kokį įspūdį padarė šis mano pareiškimas, supratau, 
kad jis ne itin iškalbingas. Džeimis kilstelėjo antakį, ragindamas 
mane rutulioti mintį toliau. 

Giliai įkvėpiau. Kaip paaiškinti būtinybę apžiūrėti, neįveikia- 
mą potraukį gydyti? Frenkas suprato, nors ir savaip. Be abejonės, 
yra būdas paaiškinti ir Džeimiui. 

— Daviau priesaiką, - tariau. - Tapdama gydytoja. 

Pakilo abu antakiai. 

- Priesaiką? - pakartojo Džeimis. - Kokią priesaiką? 

Balsu ją daviau tik sykį, bet įrėmintą tekstą buvau pasika- 
binusi kabinete - Frenkas padovanojo, kai baigiau medicinos 
mokyklą. Nurijau nedidelį gumulą gerklėje, užsimerkiau ir vaiz- 
duotėje ėmiau iš lapo skaityti, ką prisiminiau. 

Prisiekiu gydytoju Apolonu, Asklepijumi, Higiėja ir Panacėja, 
taip pat šaukiuosi liudytojais visus dievus ir deives, kad šią prie- 
saiką ir šį pasižadėjimą vykdysiu nepriekaištingai pagal savo jėgas 
ir sąžinę. 

- Gydydama ligonius, nurodysiu pagal gebėjimą ir sąžinę de- 
ramą gyvenimo būdą ir juos saugosiu nuo bet kokios žalos ir 
skriaudos. Niekam, nors ir labiausiai prašytų, neduosiu mirtinų 
nuodų, taip pat panašių jų sumanymų patarimu neparemsiu. Už- 
siimsiu medicinos menu, gyvendama nesavanaudiškai ir dorai. Į 
kokį namą tik užeisiu, žengsiu sergančiųjų labui, be išankstinio 
kėslo pakenkti ir įžeisti, ypač be kūniško geismo moterų ar vyrų, 
laisvyjų žmonių ar vergų, kuriuos man teks gydyti. Visa, ką gy- 
dydama matysiu ar girdėsiu, ar šiaip ką, net ir nekviesta gydyti, 
patirsiu apie įprastą žmonių gyvenimą, nutylėsiu ir laikysiu pa- 
slaptyje, jei nebus reikalo tai viešai paskelbti. Taigi, šios priesai- 
kos nepriekaištingai laikantis ir jos nelaužant, tebūna man lemta 

džiaugtis gyvenimo laime ir darbo sėkme, o mano garbė tebūna 
amžinai visų žmonių aukštinama. Bet jei šią priesaiką sulaužysiu 
ar neteisingai prisieksiu, teįvyksta man viskas priešingai. 

Atsimerkusi pamačiau, kad jis mąsliai žiūri į mane. 

— Hm... kai kurios dalys sakomos tik iš tradicijos, - pa- 
aiškinau. 

Džeimio lūpų kamputis timptelėjo. 

- Suprantu, - tarė jis. - Na, pradžia kiek stabmeldiška, bet 
man patiko, kaip prisiekei nieko nesugundyti. 

- Taip ir maniau, kad patiks, - ramiai pasakiau. - Dėl manęs 
kapitono Leonardo dorybingumas nenukentės. 

Jis suprunkštė ir atsišliejo į laiptelius, ranka lėtai braukdamas 
per plaukus. 

— Ar šitaip daktarai ir daro? - paklausė. - Tu nusiteikusi pa- 
dėti visiems, kurie tavęs šaukiasi, net priešams? 

— Didelio skirtumo nėra, jeigu jie pasiligoję arba sužeisti. — 
Pakėliau akis ieškodama jo veide supratingumo. 

— Na, gerai, - iš lėto pratarė Džeimis. - Ir aš esu ne sykį davęs 
priesaiką — ir nė sykio neprisiekiau lengvabūdiškai. - Jis ištiesė 
ranką ir paėmė mano dešinę ranką, pirštais palietė sidabrinį žie- 
dą. - Bet kai kurios priesaikos buvo svaresnės už kitas, - pasakė 
žvelgdamas man į veidą. 

Jis stovėjo labai arti. Saulės spinduliai, besiskverbiantys pro 
liuką viršuje, ruožavo jo rankovės drobę, o ranka, glostanti bal- 
tus mano pirštus ir spindintį vestuvinio žiedo sidabrą, buvo tam- 
siai rausvos bronzos atspalvio. 

— Taip, - tyliai pratariau, atsiliepdama į jo mintį. - Žinai, kad 
taip. - Kitą ranką pridėjau jam prie krūtinės, auksinis žiedas su- 
tvisko saulės šviesos pluošte. - Bet jei galima laikytis priesaikos, 
nelaužant kitos*.. 

Jis sunkiai atsiduso, net mano ranka ant jo krūtinės sukrutė- 
jo, paskui pasilenkė ir labai švelniai mane pabučiavo. 

— Ką gi, neversiu tavęs laužyt tos priesaikos, - pasakė jis ir 
atsitiesė kiek persikreipusia burna. - Tu rami dėl tų savo skiepų? 
Jie veikia? 

— Veikia, - nuraminau jį. 

— Gal eiti su tavimi, - truputį susiraukė Džeimis. 

- Negali - tu neskiepytas, o vidurių šiltinė labai užkrečiama. 

— Tau atrodo, kad tai vidurių šiltinė, vien kliaujantis Leonar- 
do žodžiais, - atkreipė dėmesį jis. - Juk iš tikrųjų nežinai, kuo 
jie serga. 

— Ne, - prisipažinau. - Bet nėra kaip kitaip patikrinti. 


2 


Į „Delfino“ denį patekau pasodinta ant bocmano kėdės, kuri 
siaubingai siūbavo ore virš putojančios jūros. Ant denio nusilei- 
dau negarbingai išsidrėbdama. Vos atsistojau, apstulbau suvoku- 
si, koks tvirtas karo laivo denis, palyginti su ankštais, svyruojan- 
čiais toli apačioje plūduriuojančios „Artemidės“ škancais. Tarsi 
stovėtum ant Gibraltaro uolos. 

Keliantis iš vieno laivo į kitą, išsidraikė plaukai. Susukau juos 
ir vargais negalais susegiau, tada ištiesiau ranką paimti vaistadė- 
žės iš kursanto. 

- Geriau dabar ir veskit mane pas juos, - paprašiau. 

Pūtė gaivus vėjas, ir aš supratau: abi įgulos turi smarkiai plušė- 
ti, kad laivai nenutoltų vienas nuo kito, nors jie ir dreifuoja pavėjui. 

Tvindeką gaubė tamsa, tik nedidelį plotelį apšvietė paluby 
kabančios aliejinės lempelės. Jos švelniai siūbavo kylant ir lei- 
džiantis laivui, todėl hamakuose gulinčių vyrų eiles dengė še- 
šėlis, dėmėtas nuo blausių šviesų, krintančių iš viršaus. Vyrai, it 
pulkelis ruonių ar miegančių jūrų pabaisų, gulėjo susigūžę, juo- 
di, šonas prie šono, supdamiesi sulig jūros bangavimu. 

Smarvė buvo nepakeliama. Pro ventiliacijos šachtas, sie- 
kiančias viršutinį denį, oro patekdavo, bet labai mažai. Ne- 
sipraususių jūreivių dvoką permušė vėmalų ir gaižus, gerklę 
gniaužiantis išmatų su krauju, kurių buvo gausiai pridrėbta 
po hamakais, smarsas. Ligoniai taip galavosi, kad neįstengda- 
vo nusigauti iki naktinių puodų, kurių buvo tik keli. Atsargiai 
slinkau per patalpą, o mano batai lipo prie denio ir keliant koją 
šlykščiai žliugsėjo. 

— Labiau pašvieskit, — valdingai pasakiau susirūpinusiam 
jaunam kursantui, kuriam buvo liepta mane lydėti. Jis spaudė 
prie veido nosinę ir atrodė tiek pat išsigandęs, kiek nelaimingas, 
bet man pakluso ir pakėlė žibintą, kad galėčiau žvilgtelėti į arti- 
miausią hamaką. 

Jame gulintis ligonis sudejavo ir nusuko veidą, kai jį nutvies- 
kė šviesa. Jis buvo raudonas nuo karščiavimo, oda degte degė. 
Atsmaukiau marškinius ir pačiupinėjau pilvą - šis taip pat karš- 
tas, oda įsitempusi ir kieta. Mano šen ten baksnojamas, žmogus 
raitėsi it kirminas ant kabliuko, gailiai vaitodamas. 

- Nebijokit, - paraminau jį, ragindama išsitiesti. - Taip, pa- 
dėsiu jums, netrukus bus geriau. Dabar leiskit pažiūrėti į akis. 
Taip, puiku. 

Pakėliau voką - vyzdys susitraukė nuo šviesos. Jo akys buvo 
rudos, su raudonais apvadais nuo kančių. 

- Jėzau Kristau, neškit lauk tą šviesą! - aiktelėjo jis nusisuk- 
damas. - Man galva plyšta! 

Karščiavimas, vėmimas, pilvo diegliai, galvos skausmas. 

- Ar jus krečia šaltis? - paklausiau, modama kursantui, kad 
pasitrauktų su žibintu į šalį. 

Atsakymas, nors labiau panėšėjo į dejonę nei į žodžius, buvo 
teigiamas. Net prieblandoje mačiau, kad dauguma vyrų hama- 
kuose susivynioję į antklodes, nors čia tvyrojo troški tvanka. 

Jei ne tas galvos skausmas, galėjai pamanyti — paprastas gas- 
troenteritas, bet liga išguldė daug žmonių. Iš tikrųjų labai už- 
krečiama, ir beveik neabejojau, kuo jie serga. Ne maliarija, at- 
keliavusia iš Europos į Karibus. Galėtų būti šiltinė, kurią nešioja 
paprastos kūno utėlės; ji greitai plinta uždarose patalpose kaip ši, 
be to, šiltinės simptomai panašūs į tuos, kuriuos regėjau aplin- 
kui, bet vienas charakteringas skirtumas vis dėlto buvo. 

Nei ant šio, nei ant kito jūreivio pilvo nepastebėjau būdingo 
išbėrimo, tik trečias buvo išbertas. Ant lipnios baltos odos aiš- 
kiai buvo matyti šviesiai raudonas rozeolinis išbėrimas. Smar- 
kiai spustelėjau vieną rozeolę, ir ji išnyko, o po akimirkos vėl 
atsirado, kraujui sutekėjus į odą. Prasibroviau tarp hamakų, iš 

abiejų pusių spaudžiama sunkių, prakaituotų kūnų, ir nusigavau 
atgal prie trapo, kur manęs laukė kapitonas Leonardas su dviem 
kursantais. 

- Vidurių šiltinė, - pasakiau kapitonui. Buvau tuo tikra, nors 
neturėjau mikroskopo nei kraujo tyrimų. 

— Na? - Iš perkreipto jo veido nedingo rūpestis. - Ar žinot, 
ponia Malkolm, kaip ją gydyti? 

— Taip, bet nebus lengva. Ligonius reikia nugabenti į viršų, 
kruopščiai nuprausti ir paguldyti ten, kur jie galėtų kvėpuoti 
grynu oru. Be to, juos reikia rūpestingai slaugyti. Jie turi gerti 
daug skysčių ir vandens - virinto vandens, tai labai svarbu! Be to, 
juos būtina trinti drėgna kempine, kad nukristų karštis. Tačiau 
svarbiausia užkirsti kelią užkratui, kad nesusirgtų dar daugiau 
įgulos narių. Taigi turim padaryti kelis dalykus... 

- Darykit, - įsiterpė kapitonas. - Liepsiu, kad visi sveiki vy- 
rai, kurie tik galės, padėtų jums. Įsakinėkit jiems kaip tinkama. 

- Puiku, - pasakiau, su abejone dairydamasi. - Galiu pada- 
ryti pradžią ir pasakyti, kaip elgtis toliau, bet darbas milžiniškas. 
Kapitonas Reinesas ir mano vyras nekantrauja plaukti. 

— Ponia Malkolm, - nuoširdžiai kreipėsi kapitonas, - būsiu 
jums amžinai dėkingas už bet kokią pagalbą, kurią mums suteik- 
sit. Mes privalom kuo skubiausiai nusigauti į Jamaiką, o jei nuo 
šios baisios ligos nebus išgelbėta likusi įgula, tos salos niekada 
nepasieksim. - Jis kalbėjo labai rimtai, ir man jo pagailo. 

— Gerai, - atsidusau. - Pirmiausia atsiųskit man tuziną svei- 
kų vyrų. 

Užlipusi į škancus, priėjau prie turėklo ir pamojau Džeimiui, 
kuris stovėjo prie „Artemidės“ vairaračio, žvelgdamas aukštyn. 
Nors ir iš toli, gerai mačiau nerimą veide, bet kai Džeimis išvydo 
mane, veidas pragiedrėjo ir nušvito plačia šypsena. 

— Ar jau leisies? - sušuko jis, sudėjęs rankas prie burnos. 

— Dar ne! - riktelėjau. - Man reikia dviejų valandų! - Dėl 
visa ko, jeigu jis būtų nenugirdęs, iškėliau du pirštus ir žengiau 
tolyn nuo turėklo, bet tik tada, kai jo veide išblėso šypsena. 
Išgirdo. 

Ligoniai jau buvo sunešti į jutą, įgulos vyrai traukė nuo jų 
purvinus drabužius ir prausė juos iš žarnos, pumpuodami jūros 
vandenį. Kambuze kokui ir jo komandai nurodinėdama, kokių 
imtis atsargumo priemonių apdorojant maistą, po kojomis paju- 
tau krustelint denį. 

Kokas, su kuriuo šnekėjausi, užkišo ranką už nugaros ir už- 
šovė spintelės skląstį. Tada kuo greičiausiai čiupo nepritvirtintą 
puodą, bešokantį nuo lentynos, į apatinę spintelę įgrūdo didžiulį 
kumpį, pamautą ant iešmo, ir apsisuko užvožti dangčio ant ver- 
dančio katilo virš kambuzo ugniakuro. 

Apstulbusi žiūrėjau į jį. Tokio pat keisto baleto šokti kaskart 
pasileisdavo ir Merfis, „Artemidei“ atsišvartuojant nuo kranto ar 
staiga keičiant kursą. 

— Ką... - pradėjau klausti, bet nutilau ir kiek kojos neša nu- 
dūmiau į škancus. 

Mes plaukėm, didelis ir tvirtas „Delfinas“ sklendė vandeniu, 
jutau, kaip vibruoja kilis, laivui pagavus vėją. 

Išpuolusi į denį, virš galvos išvydau debesį burių - išskleistų 
ir įtemptų, - o už mūsų greitai tolo „Artemidė“. Kapitonas Leo- 
nardas stovėjo prie vairininko ir žvelgė į „Artemidę“, o vyresny- 
sis padėjėjas įsakinėjo vyrams viršuje. 

- Ką jūs darot? - sušukau. - Šunsnuki tu sumautas, kas čia 
dedasi? 

Kapitonas sumišęs, bet atkakliai sukandęs dantis žvilgtelėjo 
į Mane. 

— Turim kuo skubiausiai plaukti į Jamaiką, - paaiškino. Jo 
skruostai, nugairinti gūsingo vėjo, buvo suskeldėję iki raudonu- 
mo, 0 gal šiaip nuraudo. - Atleiskit, ponia Malkolm, apgailestau- 
ju, kad mus spiria tokia būtinybė, bet... 

— Bet išgraužk! — užrikau įtūžusi. - Keiskit kursą! Sustokit! 
Išmeskit tą prakeiktą inkarą! Jūs negalit manęs lyg niekur nieko 
pasiimt! 

- Atsiprašau, bet esu priverstas, - užsispyrė jis. - Mums ir to- 
liau labai reikės jūsų paslaugų, ponia Malkolm. Nesijaudinkit, - 
stengėsi nuraminti, deja, nesėkmingai. Jis ištiesė ranką, tarsi ke- 

tindamas paplekšnoti man per petį, tačiau apsigalvojo. Ranka 
nusviro prie šono. - Pažadėjau jūsų vyrui, kad karinis jūrų lai- 
vynas jus apgyvendins Jamaikoje, kol ten atplauks „Artemidė“. 

Išvydęs mano miną, žengtelėjo atgal, aiškiai pabūgęs, kad ga- 
liu jį pulti, - ir pagrįstai. 

- Ką turėjot galvoje sakydamas, kad pažadėjot mano vyrui? - 
iškošiau pro sukąstus dantis. - Kad Dž... kad ponas Malkolmas 
jums leido pagrobti mane? 

- Hm... ne. Jis neleido. - Šis pokalbis kapitonui kėlė įtam- 
pą. Iš kišenės išsitraukęs nešvarią nosinę, jis nusišluostė kaktą ir 
sprandą. - Deja, jis buvo labai nesukalbamas. 

— Nesukalbamas? Ką gi, ir aš nesukalbama! - Treptelėjau į 
denį, taikydamasi į kapitono kojos pirštus, bet prašoviau tik to- 
dėl, kad jis vikriai atšoko. - Jei tikitės mano pagalbos, niekingas 
grobike, tai veltui! 

Kapitonas įsikišo nosinę kišenėn ir sukando žandikaulį. 

— Ponia Malkolm, verčiat mane papasakoti, ką pasakiau jūsų 
vyrui. „Artemidė“ plaukia su Prancūzijos vėliava ir dokumen- 
tais, bet daugiau nei pusę įgulos sudaro anglai ir škotai. Galėjau 
jėga paimti tuos vyrus tarnauti čia - man jie būtų labai pravertę. 
Bet sutikau jų nejudinti mainais už jūsų medicinos žinias. 

- Taigi nusprendėt vietoj jų pagrobti mane. Ar mano vyras 
pritarė šitam... sandėriui? 

— Ne, nepritarė, - gana abejingai pasakė jaunasis vyras. — 
Tačiau „Artemidės“ kapitonas suprato, koks stiprus mano argu- 
mentas. - Jis sumirksėjo, akys buvo užpurtusios nuo daugybės 
bemiegių naktų, o dukslus švarkas plaikstėsi apie liesą stuomenį. 
Nors buvo jaunas ir atrodė nevalyvai, kapitonas laikėsi oriai. - 
Turiu labai atsiprašyti už elgesį, kuris jums tikriausiai atrodo pats 
nedžentelmeniškiausias, ponia Malkolm, bet aš iš tiesų apimtas 
nevilties, - paprastai paaiškino. - O jūs galbūt teikiate vienintelę 
galimybę išsigelbėti. Turiu ja pasinaudoti. 

Išsižiojau ketindama atsikirsti, bet paskui susičiaupiau. Nors 
siutau ir labai nerimavau, ką pasakys Džeimis, kai vėl jį pama- 
tysiu, pajutau šiokį tokį gailestį kapitonui, ištiktam negandos. 

Tikra tiesa, jam grėsė pavojus netekti kone visos įgulos, jeigu jis 
nesulauks pagalbos. Net jei aš padėsiu, šiek tiek žmonių prarasi- 
me, bet apie tokią ateitį nenorėjau galvoti. 

— Gerai, - išspaudžiau pro sukąstus dantis. - Gerai! - Pa- 
žvelgiau virš turėklo į mažėjančias „Artemidės“ bures. Jūrlige 
nesirgau, bet paširdžiuose atsivėrė tuštuma, kai laivas - ir Džei- 
mis - liko toli užnugaryje. - Šiuo atveju neturiu ką daugiau da- 
ryti. Jei galite paskirti kuo daugiau vyrų nušveisti tvindekui... a, 
ir ar laive yra alkoholio? 

Jis truputį nustebo. 

- Alkoholio? Na, romo, iš kurio gaminamas grogas jūrei- 
viams, ir gal šiek tiek vyno ginklų sandėlio spintelėje. Ar užteks? 

- Jei turite tiek, kiek sakot, turės užtekti. - Kol kas stengiausi 
nepaisyti savo jausmų, kad susidoročiau su padėtimi. - Man rei- 
kėtų pasišnekėti su iždininku. 

- Taip, žinoma. Eime su manim. 

Leonardas nužingsniavo prie trapo į apatinį denį, paskui iš- 
raudęs pasitraukė ir nerangiai mostelėjo, ragindamas mane eiti 
pirmą, tikriausiai tam, kad lipant žemyn nematytų nepadoriai 
švysčiojančių mano apatinių galūnių. Prikandusi lūpą, paklusau, 
kunkuliuojant pykčiui ir juokui. 

Jau buvau nulipusi iki laiptelių apačios, kai viršuje išgirdau 
triukšmą. 

- Ne, sakau tau, kapitonui netrukdysim! Kad ir ką turi pra- 
nešti... 

- Praleisk! Tau sakau, kad jei dabar neleisi pasišnekėti su juo, 
bus per vėlu! 

Tada pasigirdo staiga sugriežtėjęs Leonardo balsas, mat jis 
atsigręžė į pokalbininkus. 

— Stivensai! Kas yra? Kas nutiko? 

- Nieko, sere, — atsakė pirmasis balsas, dabar jau pataikau- 
jamai. - Tomkinsas tvirtina pažįstąs vyruką, kuris buvo aname 
laive... Tą dičkį raudonais plaukais... Jis sako... 

- Nėra kada, - nukirto kapitonas. - Tomkinsai, papasakokit 
draugui, o aš tuo pasirūpinsiu vėliau. 

Kai buvo tariami tie žodžiai, aš, savaime suprantama, buvau 
palypėjusi per pusę laiptelių aukštyn ir dėl visa ko klausiausi 
įtempusi ausis. 

Liuko anga užtamsėjo, Leonardui pradėjus leistis apačion. 
Jis griežtai sužiuro į mane, bet pasistengiau nutaisyti sumišusią 
miną ir tik paklausiau: 

- Ar daug liko maisto atsargų, kapitone? Ligonius reikia labai 
rūpestingai maitinti. Laive turbūt nėra pieno, bet... 

- Ak, pieno yra, - ūmai pralinksmėjo jis. - Tiesą sakant, turi- 
me šešias melžiamas ožkas. Jas puikiai prižiūri artileristo žmona, 
ponia Johansen. Po pokalbio su iždininku atsiųsiu ją pas jus. 

Kapitonas Leonardas trumpai supažindino mane su ponu 
Overholtu, iždininku, ir išėjo įsakęs suteikti man visas įmano- 
mas paslaugas. Ponas Overholtas, mažaūgis storulis su blizgan- 
čia plike, spoksojo į mane iš plačios švarko apykaklės kaip koks 
dručkis vaikiškoje knygelėje, liūdnai murmėdamas, kad baigian- 
tis kelionei pradeda visko stigti ir kad viskas susiklostė labai ne- 
sėkmingai, bet tai mane menkai tedomino. Perdėm nerimavau, 
galvodama apie tai, ką nugirdau. 

Kas tas Tomkinsas? Jo balsas visiškai nepažįstamas, tokios 
pavardės tikrai nebuvau girdėjusi. Dar svarbesnis klausimas: o 
ką jis žino apie Džeimį? Ir ko imsis kapitonas Leonardas, išgirdęs 
tą žinią? Dabar nieko negalėjau padaryti, tik nuslopinti nekantrą. 
Proto puse, neužimta bevaisėmis spėlionėmis, ėmiau su ponu 
Overholtu svarstyti, kokiais produktais galima maitinti ligonius. 

Kaip paaiškėjo, tokių produktų esama nedaug. 

- Ne, jiems tikrai negalima valgyti sūdytos jautienos, - 
nukirtau. - Nė džiūvėsių negalima, nors, jei pamirkysim vi- 
rintame piene, gal jie ir tiks, kai ligoniai pradės stiprėti. Bet 
pirmiausia turėtume išrankioti iš džiūvėsių straubliukus, - pa- 
galvojusi pridūriau. 

— O jei žuvies, - netekęs vilties pasiūlė ponas Overholtas. - 
Kai priplaukiam Karibus, mes dažnai užtinkam guotus riebių 
skumbrių ir net būrius tuniukų. Kartais įgulai pasiseka jų pa- 
gauti užmetus valą su jauku. 

- Žuvis gal ir būtų gerai, - išsiblaškiusi pasakiau. - Iš pradžių 
bus gana virinto pieno ir vandens, bet kai vyrai ims taisytis, jiems 
reikės ko nors lengvo ir maistingo, pavyzdžiui, sriubos. Turbūt 
galėtume virti žuvienę? Nebent turite tinkama dar ką nors? 

— Na... - Ponas Overholtas atrodė labai susirūpinęs. - Yra 
šiek tiek džiovintų figų, dešimt svarų cukraus, kavos, truputis 
Neapolio sausainių ir didžiulė statinė maderos, bet, žinoma, jos 
gerti negalima. 

— Kodėl ne? - Įsmeigiau akis, ir jis nesmagiai pabrūžavo 
kojomis. 

— Na, šios atsargos skirtos mūsų keleiviui, - atsakė jis. 

— Kokiam keleiviui? - nieko nesuprasdama paklausiau. 

Ponas Overholtas, regis, nustebo. 

— Kapitonas jums nesakė? Mes plukdom naująjį Jamaikos 
salos gubernatorių. Tai ir yra priežastis... na, viena priežastis, — 
pasitaisė jis, nervingai nosine tapšnodamas per plikę, - kodėl 
taip skubam. 

— Jeigu gubernatorius sveikas, jis gali valgyti sūdytą jautie- 
ną, - griežtai pasakiau. - Neabejoju, ji jam nepakenks. Jei dabar 
nunešit vyną į kambuzą, aš imsiuos darbo. 


=— 


Padedama vieno iš sveikų kursantų, žemaūgio kresno jau- 
nuolio, pavarde Paundas, greitai apėjau laivą, negailestingai 
skirstydama maisto atsargas ir žmones. Paundas, tursnodamas 
šalia manęs lyg mažas niršus buldogas, nustebusiems ir pasipik- 
tinusiems virėjams, staliams, šlavėjams, plovėjams, burių siu- 
vėjams ir vyrams triume tvirtu balsu pranešdavo, kad kapitono 
įsakymu visi mano norai - nesvarbu, kad ir kokie atrodytų ne- 
protingi, - turi būti tučtuojau vykdomi. 

Svarbiausia buvo laikytis karantino. Vos tvindekas bus iš- 
šveistas ir išvėdintas, ligonius reikės vėl sunešti žemyn, bet ha- 
makai turės būti perkabinti paliekant nemažus tarpus, o neuž- 
sikrėtusi įgula miegos denyje. Be to, turi būti įrengtos tinkamos 
išvietės. Kambuze mačiau keletą didžiulių katilų, tam visai tin- 

kamų. Greitai papildžiau sąrašą, kurį rašiausi galvoje, vildama- 
si, kad kokas nebus įsikibęs į savo talpyklas taip savininkiškai 
kaip Merfis. 

Paskui apvalią Paundo galvą, kurią dengė kruopščiai apkirp- 
tos rudos garbanos, nupėdinau į triumą ieškoti suplyšusių bu- 
rių, tinkamų panaudoti skudurams. Su sąrašu darbavosi tik pusė 
mano proto, kita pusė spėliojo, kas buvo vidurių šiltinės protrū- 
kio šaltinis. Vidurių šiltinės sukėlėjos - Salmonella bakterijos, 
kurios dažniausiai paplinta patekusios į organizmą nuo rankų, 
užterštų šlapimu arba išmatomis. 

Turint galvoje jūrininkų higienos įpročius, šią ligą galėjo pa- 
skleisti bet kuris įgulos narys. Bet, atsižvelgiant į smarkiai išplitusį 
ir ūmų ligos protrūkį, kaltininkas tikriausiai buvo vienas iš žmo- 
nių, dirbančių virtuvėje, taigi kokas, vienas iš dviejų jo padėjėjų 
arba kuris nors stiuardas. Reikės išsiaiškinti, kiek jų yra, kokius 
valgius jie patiekdavo ir ar kieno nors pareigos pasikeitė prieš ke- 
turias savaites... ne, prieš penkias, pasitaisiau. Liga prasidėjo prieš 
keturias savaites, bet juk reikia pridėti ir inkubacinį laikotarpį. 

- Pone Paundai! - sušukau, ir į mane nuo laiptelių apačios 
atsisuko apskritas veidas. 

- Klausau, ponia. 

— Pone Paundai... beje, kuo jūs vardu? 

— Elijas, ponia, - atsakė jis kiek suglumęs. 

— Ar neprieštarausit, jei jus taip vadinsiu? - Nukėliau koją 
nuo laiptelių ir nusišypsojau. 

Jis sumišęs šyptelėjo. 

- Hm... ne, ponia. Bet tam gali prieštarauti kapitonas, - at- 
sargiai pridūrė. - Suprantate, tai, tiesą sakant, nejūreiviška. 

Elijui Paundui buvo ne daugiau kaip septyniolika ar aštuo- 
niolika, o kapitonas Leonardas buvo už jį vyresnis turbūt ne 
daugiau kaip penkeriais ar šešeriais metais. Bet protokolas yra 
protokolas. 

— Viešai elgsiuosi labai jūreiviškai, - patikinau jį užgniauž- 
dama šypseną. - Bet jeigu dirbsit su manimi, bus paprasčiau jus 
vadinti vardu. 


136 DIANA GABALDON 


Jis, deja, nežinojo, ką žinojau aš: mūsų laukia valandos, die- 
nos, O gal ir savaitės darbo ir baisaus nuovargio, kai atbuks pojū- 
čiai ir tuos, kurie rūpinsis ligoniais, ant kojų laikys tik kūno įpro- 
čiai, aklas instinktas ir nenuilstančio viršininko vadovavimas. 

Toli gražu nebuvau nenuilstanti, bet tokią reikės vaidinti. Tai 
man padės padaryti du ar trys žmonės, kuriuos apmokysiu; jie 
pavaduos mano rankas ir akis, darbuosis, kai turėsiu pailsėti. 
Mano naująja dešiniąja ranka likimas ir kapitonas Leonardas sky- 
rė Eliją Paundą, todėl geriausia bus tučtuojau imti su juo sutarti. 

— Ar seniai jūs jūroje, Elijau? —- paklausiau stabtelėjusi, kai 
jis nėrė po žema pakyla, kur riogsojo kilpomis suringuota sto- 
ra dvokianti grandinė - kiekviena grandis dydžio sulig dviem 
mano kumščiais. Gal tai inkaro grandinė, ją liesdama pagalvojau 
susidomėjusi. Atrodė ganėtinai tvirta, galinti išlaikyti „Karalienę 
Elžbietą“, ir ta mintis mane ramino. 

— Nuo septynerių, ponia, - atsakė jis atbulas slinkdamas atgal 
ir tempdamas didelę skrynią. Kiek pūškuodamas nuo įstangos 
atsitiesė ir nusišluostė apskritą nuoširdų veidą. - Mano dėdė 
buvo vyresnysis kapitono padėjėjas „Tritone“ ir tame laive gavo 
man gultą. Bet į „Delfiną“ stojau tarnauti Edinburge tik per šią 
kelionę. - Jis atvožė skrynią, kurioje buvo sudėti aprūdiję chirur- 
giniai instrumentai - aš tikėjausi, jog ten rūdys, - ir suversti įvai- 
rūs užkimšti buteliukai ir indai. Vienas indas buvo įskilęs, todėl 
visą skrynios turinį klojo smulkūs balti milteliai, panašūs į gipsą. 

— Šitai priklausė ponui Hanteriui, daktarui, ponia, - tarė 
Elijas. - Ar jums pravers? 

— Vienas Dievas težino, - pasakiau spoksodama į skrynią. - 
Bet užmesiu akį. Tegu kas nors ją nugabena į ligonių patalpą. 
O jums reikia nueiti pas koką ir griežtai su juo pasišnekėti. 


p, 


man galvoje vyniojosi kelios minčių gijos. 
Pirmiausia sukurpiau planą, kokių priemonių būtina imtis li- 
gai nugalėti. Du vyrai, išsekę nuo dehidratacijos ir negalios, mirė 

perkeliami iš tvindeko, ir dabar jų lavonai gulėjo tolimajame juto 
gale, o burių meistras stropiai ruošė juos palaidoti - reikėjo už- 
siūti hamakuose ir kojūgalyje pritvirtinti po sviedinį. Dar ketu- 
ri, regis, nesulauks ryto. Kitų keturiasdešimt penkių galimybės 
įvairavo nuo didelių iki menkų; pasitelkusi įgūdžius ir lydima 
sėkmės galbūt daugelį jų išgelbėsiu. Bet kiek sveikų įgulos narių 
dar susirgs? 

Mano paliepimu kambuze kaito marios vandens: karštas jū- 
ros vanduo plauti ir virintas gėlas vanduo gerti. Mintyse pasižy- 
mėjau dar šį tą. Turiu pasimatyti su ponia Johansen, prižiūrinčia 
melžiamas ožkas, ir nurodyti, kad būtų virinamas ir pienas. 

Reikia pasišnekėti su kambuzo darbuotojais apie jų parei- 
gas; jeigu būtų rastas ir izoliuotas vienintelis užkrato šaltinis, tai 
smarkiai pristabdytų ligos plitimą. Dar viena varnelė. 

Didžiausiam pono Overholto siaubui, visas laive turimas al- 
koholis buvo nešamas į ligonių patalpą. Jį bus galima vartoti tokį, 
koks yra, bet būtų geriau valytas. Ar būtų įmanoma jį distiliuoti? 
Pasitarsiu su iždininku. Varnelė. 

Visi hamakai, skirti miegoti sveikiesiems, pirmiausia turi 
būti išvirinti ir išdžiovinti. Tai reikia padaryti greitai, kol ateis 
metas ilsėtis kitai budėjimo pamainai. Pasiųsti Eliją, kad atves- 
tų plovėjų ir valytojų komandą; skalbykla privalo darbuotis visu 
pajėgumu. Varnelė. 

Po vis ilgėjančiu neatidėliotinų darbų sąrašu nesiliovė kirbė- 
jusios miglotos mintys apie paslaptingąjį Tomkinsą ir jo infor- 
maciją. Kad ir kokia ji buvo, mes nepakeitėm kurso ir negrįžom 
prie „Artemidės“. Arba kapitonui Leonardui tai pasirodė nerim- 
ta, arba jis tik labai skuba nukakti į Jamaiką ir nenori, kad kas 
nors trukdytų. 

Stabtelėjau prie turėklo surikiuoti minčių. Nuo kaktos nu- 
sibraukiau plaukus ir atkišau veidą apvalančiam vėjui, leisdama 
nupūsti ligos smarvę. Iš artimiausio liuko, kur apačioje su karštu 
vandeniu buvo šveičiamos grindys, kilo kamuoliai nosį riečian- 
čių garų. Išplovus tenai bus geriau, tik stigs gryno oro. 


138 DIANA GABALDON 


Pažvelgiau per turėklą, veltui tikėdamasi pamatyti švystelint 
burę. Deja, „Delfinas“ plaukė vienui vienas, o „Artemidė“ - su 
Džeimiu - gerokai atsilikusi. 

Nuvijau šalin ūmai prislėgusią vienatvę ir paniką. Netrukus 
reikės pasišnekėti su kapitonu Leonardu. Jis turės atsakyti ma- 
žiausiai į du klausimus, kurie man nedavė ramybės: koks galėjo 
būti vidurių šiltinės protrūkio šaltinis ir kuo prie Džeimio rei- 
kalų dėtas nepažįstamasis Tomkinsas. Tačiau dabar manęs laukė 
skubesni reikalai. 

- Elijau! - sušukau žinodama, kad vaikinas sukinėjasi neto- 
liese ir girdi mane. - Prašom nuvesti mane pas ponią Johansen 
ir jos ožkas. 


47 


Laivas nelaimėlis 


PRAĖJO DVI DIENOS, ovis dar neištaikiau laiko pasikalbėti 
su kapitonu Leonardu. Dusyk buvau užėjusi į jo kajutę, bet jau- 
nojo kapitono neradau. Man buvo pasakyta, kad jis savo poste, 
tyrinėja jūrlapį ar šiaip įnikęs į laivybos paslaptis. 

Ponas Overholtas vengė manęs su nepasotinamais reikala- 
vimais, užsirakinęs kajutėje ir ant kaklo pasikabinęs dėžutę su 
džiovintais šalavijais ir isopais apsisaugoti nuo maro. Stiprūs įgu- 
los vyrai, paskirti valyti ir nešioti, iš pradžių dirbo tingiai ir at- 
sainiai, bet kai ėmiau įkyriai juos raginti, plūsti, varstyti rūsčiais 
žvilgsniais, ant jų rėkti, trypti kojomis ir klykti, pamažu išsiju- 
dino. Labiau nei daktarė jaučiausi esanti aviganis, grybščiojantis 
jiems už kulnų, urzgiantis ir kimstantis nuo lojimo. 

Bet toks mano elgesys davė vaisių: įgulai įsižiebė viltis, pabu- 
do ryžtas - jutau. Šiandien keturi mirusieji, dešimt naujų ligonių, 
tačiau iš tvindeko sklido kur kas mažiau kenčiančiųjų dejonių, 
o vis dar sveikų žmonių veiduose atsirado palengvėjimas, kurį 
teikia veikla, nesvarbu kokia. Iki šiol man nesisekė rasti užkrato 
šaltinio. Jei jį aptikčiau ir pavyktų užkirsti kelią kitam protrūkiui, 
gal - tik gal - per savaitę padaryčiau galą mirtims, kol dar yra 
ganėtinai žmonių, gebančių valdyti „Delfiną“. 

Kai greitosiomis apklausiau gyvuosius įgulos narius, paaiškė- 
jo, kad du vyrai buvo prievarta paimti į laivą iš grafystės belan- 
gės, kurioje sėdėjo už tai, kad neteisėtai varė spiritą. Nudžiuginta 
tos žinios, čiupau juos ir liepiau padaryti distiliatorių, kuriame, 
įgulos pasibaisėjimui, jie turėjo iš pusės viso romo pagaminti 
gryno spirito dezinfekcijai. 

Vieną kursantą pastačiau sargyboje prie įėjimo į ligonių pa- 
talpą, o kitą - prie kambuzo. Abu turėjo po dubenį gryno spi- 

rito ir buvo gavę nurodymą prižiūrėti, kad visi eidami vidun ir 
laukan pamirkytų rankas spirite. Prie tų kursantų stypsojo jūrų 
pėstininkas su šautuvu, kurio pareiga buvo užtikrinti, kad niekas 
negertų iš nešvarios statinės, į kurią pilamas perdėm užterštas ir 
nebetinkamas naudoti spiritas. 

Mano pagalbininke netikėtai tapo ponia Johansen, artileristo 
žmona. Sumani į ketvirtą dešimtį įžengusi moteris suprato, ko 
iš jos noriu, nors angliškai mokėjo tik keletą žodžių, o aš visai 
nekalbėjau švediškai. 

Elijas buvo dešinioji mano ranka, o Anikė Johansen - kairio- 
ji. Be niekieno pagalbos ji ėmėsi pasterizuoti ožkų pieną, kantriai 
grūsdavo kietus sausainius, išrankiodavo straubliukus ir trupi- 
nius maišydavo su pienu. Tuo mišiniu maitindavo ligonius, kurie 
jau buvo ganėtinai sustiprėję ir įstengdavo jį suvirškinti. 

Jos vyrą, vyriausiąjį artileristą, griebė vidurių šiltinė, bet, lai- 
mė, jis susirgo nesunkiai, ir aš labai vyliausi, kad tas žmogus 
pasitaisys, nes jį pasiaukojamai slaugė žmona, be to, vyras buvo 
užsigrūdinęs, tvirto stoto. 

- Ponia, Rutvenas sako, kad kažkas vėl geria gryną spiritą. - 
Šalia staiga išdygo Elijas Paundas. Nuo kelių paskutinių dienų 
įtampos apskritas rausvas jo veidas buvo persikreipęs, išblyškęs, 
gerokai sulysęs. 

Man ištrūko itin bjaurių žodelių, ir rudos jaunuolio akys iš- 
siplėtė. 

— Atsiprašau, - burbtelėjau. Atgalia ranka persibraukiau 
per kaktą, mėgindama nuo akių nusižerti plaukus. - Nenorėjau 
įžeisti jautrių jūsų ausų, Elijau. 

— Ak, jau esu tai girdėjęs, ponia, - nuramino jaunuolis. - Tik 
ne iš damos lūpų. 

- Aš ne dama, Elijau, - pavargusi tariau. - Aš - daktarė. Pa- 
siimk kokį nors žmogų ir apieškok laivą. Tie, kurie prisisiurbė to 
spirito, dabar tikriausiai tyso be sąmonės. 

Elijas linktelėjo ir apsisuko ant vienos kojos. 

— Pažiūrėsiu prie inkaro grandinės, - pasakė jis. - Paprastai 
pasigėrę jie slepiasi ten. 

Tai buvo ketvirtas kartas per tris dienas. Nors prie distiliato- 
riaus ir spirito stovėjo sargyba, jūrininkai, kasdien gaudami tik 
pusę jiems priklausančio grogo, taip troško išgerti, kad įsigudri- 
no kažkaip pritykinti prie spirito, skirto sterilizacijai. 

- Viešpatie, ponia Malkolm, - tepasakė iždininkas, purty- 
damas pliką galvą, kai pasiskundžiau dėl šios bėdos. - Jūrei- 
viai, ponia, gers bet ką! Sugedusį brendį ar birzgalą iš persikų, 
sumaigytų kalioše ir paliktų rūgti. Ką jūs, pažinojau net tokį, 
kuris buvo nutvertas iš daktaro kajutės vagiantis ir mirkantis 
senus tvarsčius, mat tikėjosi išgauti alkoholiu atsiduodantį bi- 
zalą. Ne, ponia, jei ir pasakysit, kad tas marmalas juos pražu- 
dys, jų nesulaikysit. 

Tas gėralas tikrai juos žudė. Vienas iš keturių prisisprogusių 
vyrų mirė, du, nugrimzdę į gilią komą, gulėjo ligonių patalpoje. 
Jeigu ir liks gyvi, jų smegenys greičiausiai bus pažeistos visam 
laikui. 

— Visų atsidūrusių šitoje prakeiktoje plūduriuojančioje lin- 
dynėje smegenys turbūt sunyks, - su kartėliu pasakiau žuvėdrai, 
nutūpusiai šalia ant turėklo. - Negana to, kad stengiuosi išgelbėti 
pusę apgailėtinos šutvės nuo vidurių šiltinės, kita pusė mėgina 
prisibaigti mano spiritu! Tegu juos velniai traukia! 

Žuvėdra pakėlė galvą ir, nusprendusi, kad aš nevalgomas pa- 
daras, nuskrido. Aplinkui tyvuliavo tuštutėlis vandenynas - prie- 
kyje, kur svetima Vest Indija slėpė jaunėlio Ijano likimą, ir už 
mūsų, kur jau seniai pranyko Džeimis su „Artemide“ O vidury 
blaškiausi aš su šešiais šimtais iki beprotybės nusigėrusių anglų 
kareivių ir triumu, pilnu užsikrėtusiųjų vidurių šiltine. 

Valandėlę stovėjau plūsdamasi, tada ryžtingai patraukiau 
priekinio trapo link. Man vis tiek, net jei kapitonas Leonardas ir 
pumpuoja iš triumo vandenį - jis turės pasišnekėti su manimi. 


B 

Įėjusi į kajutę, stabtelėjau prie durų. Buvo prieš vidurdienį, 
bet kapitonas miegojo sukniubęs ant knygos, galvą pasidėjęs ant 
dilbių. Plunksna išslydusi iš pirštų, stiklinė rašalinė, apdairiai 

įtaisyta pritvirtintame laikiklyje, nesmarkiai sūpuojasi sulig svy- 
ruojančiu laivu. Kapitono veidas pasuktas ant šono, skruostas 
prispaustas prie rankos. Nors tamsavo tanki barzdos ražiena, jis 
atrodė absurdiškai jaunas. 

Nusigręžiau ketindama ateiti vėliau, bet sukdamasi užkliu- 
džiau skrynią, ant kurios grėsmingai lingavo knygų krūva, riog- 
santi popierių, navigacijos prietaisų ir pusiau susuktų jūrlapių 
sąnašyne. Viršutinė dunkstelėjo ant grindų. 

Tas bilstelėjimas, nors vos girdimas per girgždesį, tekšėjimą, 
laivavirvių švilpimą ir riksmus, kurie sudaro gyvenimo laive foną, 
vis dėlto pažadino kapitoną - jis sumirksėjo nelyg išsigandęs. 

- Ponia Frei... Ponia Malkolm! - aiktelėjo. Ranka pasitrynęs 
veidą, greitai papurtė galvą stengdamasis atitokti. - Kas... jums 
ko nors reikia? 

- Nenorėjau jūsų žadinti. Bet man reikėtų daugiau alkoho- 
lio, prispirta būtinybės, galėčiau naudoti ir romą. Tiesą sakant, 
turėtumėt pasišnekėti su jūreiviais ir išsiaiškinti, ar įmanoma ką 
nors padaryti, kad jie nemėgintų gerti distiliato. Šiandien nusi- 
nuodijo dar vienas. Ir dar būtų gerai, kad į ligonių patalpą pa- 
tektų daugiau gryno oro... - Nutilau susiprotėjusi, kad užverčiau 
jį prašymais. 

Jis suklapsėjo akimis ir pasirąžė, pamažu rikiuodamas min- 
tis. Dvi rankovės sagos buvo raudonai atsispaudusios jo skruos- 
te, o plaukai prisiploję prie šono. 

— Supratau, - kvailokai tarė kapitonas. Bundant jo mina pa- 
mažu giedrėjo. - Taip. Žinoma. Liepsiu išskleisti vėjo burę, kad 
į apačią paplūstų daugiau oro. O dėl alkoholio leiskite man pasi- 
tarti su iždininku, nes nežinau, kiek jo atsargų likę. 

Jis nusisuko ir įkvėpė, tarsi ketindamas šūktelėti, bet paskui 
susivokė, kad patarnautojas neišgirs, nes yra ligonių patalpoje. 
Kaip tik tada viršuje silpnai suskambo laivo varpas. 

— Atsiprašysiu, ponia Malkolm, - vėl mandagiai pasakė ka- 
pitonas. - Artėja vidurdienis — turiu eiti užimti posto. Atsiųsiu 
iždininką pas jus, jei malonėsite čia pabūti valandėlę. 

— Ačiū. - Atsisėdau ant kėdės, nuo kurios jis ką tik pakilo. 

Jaunuolis pasigręžė, jau eis taisydamasis ties pečiais per di- 
delį švarką. 

— Kapitone Leonardai, - kreipiausi, pagauta ūmaus skatulio. 

Jis atsisuko klausiama mina. 

- Jei neprieštarausit, noriu paklausti: kiek jums metų? 

Jaunuolis suklapsėjo akimis, veidas įsitempė, bet jis atsakė: 

— Devyniolika, ponia. Jūsų tarnas, ponia. 

Tai taręs, nėrė pro duris. Išgirdau, kaip sušuko nuo trapo 
kone gergždžiančiu iš nuovargio balsu. 

Devyniolika! Sėdėjau nustėrusi, paralyžiuota, visiškai pri- 
blokšta. Numaniau, kad jis jaunas, bet ne tiek. Jo veidas buvo nu- 
gairintas, išvagotas įtampos ir nuovargio raukšlių, todėl atrodė, 
kad jis mažiausiai įpusėjęs trečią dešimtį. „O Dieve, - galvojau 
sukrėsta. - Jis dar kūdikis!“ 

Devyniolika. Brianos bendraamžis. Ir staiga jį užgriuvo ne 
tik pareiga vadovauti laivui - ne šiaip laivui, o kariniam an- 
glų laivui, ir ne paprastam kariniam laivui, o tokiam, kuriame 
įsisiautėjusi liga ūmai pasiglemžė ketvirtį įgulos ir beveik visą 
vadovybę. Kai suvokiau, kad neregėta jaunuolio savivalė mane 
pagrobti iš tikrųjų buvo ne pasipūtimo ar kvailumo išraiška, o 
kad jį pastūmėjo visiška neviltis, man ėmė slūgti baimė ir įniršis, 
kunkuliavęs kelias dienas. 

Jis sakė, kad jam reikia pagalbos. Ir išties jos reikėjo, o toji 
pagalba buvau aš. Giliai įkvėpiau, įsivaizduodama sumaištį, ku- 
rią palikau ligonių patalpoje. Aš, tik aš įstengsiu su ja susidoroti. 

Ant kapitono Leonardo stalo gulėjo atverstas laivo žurnalas 
su nebaigtu įrašu. Lape pamačiau šlapią dėmelę: per miegus jau- 
nuoliui išdriko seilė. Suirzusi, bet gailėdama kapitono perverčiau 
puslapį, kad nuslėpčiau jo pažeidžiamumo įkaltį. 

Kitame puslapyje akis užkliuvo už žodžio, ir aš stabtelėjau. 
Sprandu nuringavo šaltukas šį tą prisiminus. Kai kapitoną neti- 
kėtai pažadinau, jis, išvydęs mane, pašoko ir nesąmoningai Žiop- 
telėjo: „Ponia Frei...“ Pavardė lape, žodis, patraukęs mano dėme- 
sį, buvo „Freizeris“. Jis žinojo, kas esu aš — ir kas yra Džeimis. 

Greitai atsistojau, užtrenkiau duris ir užstūmiau skląstį. 
Bent nebūsiu netikėtai užklupta, jei kas nors atsigarbins. Tada 
klestelėjau prie kapitono stalo, išlyginau popierius ir pradėjau 
skaityti. 

Pervertusi kelis lapus atgal, radau įrašą apie susitikimą su 
„Artemide“ prieš tris dienas. Kapitono Leonardo įrašai skyrėsi 
nuo jo pirmtako, dauguma buvo gana trumpi. Nieko nuostabaus, 
nes paskutiniu metu jis turėjo spręsti daugybę dalykų. Daugiau- 
sia įrašų — įprasta navigacinė informacija, paminėtos pavardės 
tų, kurie mirė nuo vakar dienos. Bet susitikimas su „Artemide“ 
ir mano buvimas laive užregistruotas. 


1767 m. vasario 3 d. Apie aštuntą sutikom „Artemidę“, nedi- 
delį dvistiebį briggą su Prancūzijos vėliava. Pasisveikinom ir pa- 
prašėm pagalbos jų daktaro K. Malkolmo, jis paimtas į laivą ir 
plaukia su mumis, padėdamas prižiūrėti ligonius. 


K. Malkolmas? Jokios užuominos, kad esu moteris; turbūt 
jis nusprendė, jog tai nesvarbu, arba norėjo išvengti klausimų, 
ar tinkamai pasielgė. Permečiau kitą įrašą. 


1767 m. vasario 4 d. Šiandien iš Hario Tomkinso, antros kla- 
sės jūrininko, gavau informacijos, kad brigo „Artemidė“ superkar- 
gas - nusikaltėlis Džeimsas Freizeris, dar žinomas kaip Džeimis 
Rojus ir Aleksandras Malkolmas. Tas Freizeris - maišto kursty- 
tojas ir garsus kontrabandininkas, už kurio sugavimą karaliaus 
muitinė siūlo nemenką atlygį. Šią žinią išgirdau iš Tomkinso, kai 
buvom išsiskyrę su „Artemidė“; pamaniau, persekioti „Artemidę“ 
neskubu, nes mums įsakyta kuo greičiau plukdyti į Jamaiką ke- 
leivį. Tačiau pažadėjau grąžinti „Artemidei“ daktarą, kai tenai 
nusigausim, o iki tol Freizeris gal jau bus suimtas. 

Du vyrai mirė nuo maro - pasak „Artemidės“ daktaro, tai vi- 
durių šiltinė. Džonas Džaspersas, antros klasės jūrininkas, AM; 
Hartis Keplas, koko padėjėjas, AM. 

Ir viskas - kitos dienos įrašas - apie laivybą ir šešių mirusių- 
jų pavardės, prie kurių brūkštelėta AM. Pasvarsčiau, ką galėtų 
reikšti šios raidės, bet dėl to nedaug tesukau galvą. 

Išgirdau koridoriumi artėjant žingsnius ir, vos spėjau atšauti 
skląstį, į duris pasibeldė iždininkas. Beveik nesiklausiau pono 
Overholto atsiprašinėjimų, nes mano protas buvo perdėm užsi- 
ėmęs, mėgindamas suvokti tą netikėtą atradimą. 

Po paraliais, kas tas Tomkinsas? Neabejojau, kad aš pati jo 
nemačiusi ir nieko apie jį negirdėjusi, bet jis iš tikrųjų pavojingai 
daug žinojo apie Džeimio veiklą. Man kilo du klausimai: iš kur 
sužinojo tas anglų jūreivis ir kas dar žino? 

— „dar sumažinau grogo davinį, kad jūs gautumėt papildo- 
mą statinę romo, - neryžtingai kalbėjo ponas Overholtas. - Jū- 
reiviams nepatiks, bet gal kaip nors susitvarkysim; plaukti iki 
Jamaikos liko tik dvi savaitės. 

— Patiks jiems ar nepatiks, man labiau reikia alkoholio nei 
jiems grogo, - piktai atšoviau. - Kai jie pradės labai inkšti, pa- 
sakykit, kad jei neturėsiu romo, nė vienas jų nepasieks Jamaikos. 

Ponas Overholtas atsiduso ir nuo žvilgančios kaktos nusi- 
šluostė prakaito lašelius. 

- Pasakysiu, ponia, - sutiko jis - toks nusivaręs nuo kojų, 
negi prieštaraus. 

— Puiku. Pone Overholtai. - Jis atsigręžė, veide buvo matyti 
klaustukas. - Ką reiškia raidės AM? Mačiau kapitono žurnale. 

Giliai įdubusiose iždininko akyse žybtelėjo linksmos ki- 
birkštėlės. 

- Jos reiškia „atleistas, miręs“, ponia, - paaiškino jis. - Dau- 
geliui mūsų tai vienintelis patikimas būdas palikti jo didenybės 
karinį jūrų laivyną. 


=— 


Prižiūrint, kad ligoniai būtų maudomi ir nuolat girdomi sal- 
dintu vandeniu ir virintu pienu, mano protas toliau sprendė ne- 
pažįstamojo Tomkinso galvosūkį. 


146 DIANA GABALDON 


Apie tą žmogų nežinojau nieko, tik buvau girdėjusi jo balsą. 
Jis galėjo būti vienas iš beveidžių būrio viršuje, vienas iš silue- 
tų, kuriuos regėdavau takelaže, užlipusi į denį įkvėpti oro, arba 
viena iš skubančių bevardžių būtybių, zujančių pirmyn atgal po 
denius ir veltui besistengiančių nudirbti trijų žmonių darbą. 

Jeigu jis užsikrės, mudu tikrai susitiksim. Žinojau visų pa- 
cientų, gulinčių laivo ligoninėje, pavardes. Bet kažin ar galėjau 
laukti, puoselėdama gana iškrypėlišką viltį, kad Tomkinsas su- 
sirgs vidurių šiltine. Galų gale nusprendžiau paklausinėti, juk, 
kad ir kaip ten būtų, tas žmogus tikriausiai mane pažįsta. Jeigu 
ir sužinos, kad apie jį klausinėjau, vargu ar taip bepakenksiu. 

Savaime suprantama, apklausą reikėjo pradėti nuo Elijo. Pa- 
laukiau iki vakaro ir tik tada ėmiau jį kvosti, tikėdamasi, kad 
nuovargis bus atbukinęs natūralų smalsumą. 

— Tomkinsas? - Apskritas vaikino veidas trumpam susiraukė, 
paskui nušvito. - A, taip, ponia. Jis darbuojasi priekiniame denyje. 

- Ar žinai, kur jis įsėdo į laivą? - Nebūčiau galėjusi įtikimai 
paaiškinti, kodėl staiga susidomėjau vyriškiu, kurio visai nepa- 
žįstu, bet, laimė, Elijas buvo taip nusikamavęs, kad į tai neatkrei- 
pė dėmesio. 

- Ak, - neaiškiai numykė jis, - man regis, Spithede. Ai, ne! 
Prisiminiau: jis įlipo Edinburge. - Jaunuolis krumpliais pasitry- 
nė panosę, slopindamas žiovulį. - Taip, Edinburge. Jį įsidėmėjau 
tik todėl, kad buvo paimtas prievarta ir sukėlė baisų triukšmą 
piktindamasis, esą negalima jo imti, jis mat apsaugotas, nes dirba 
serui Persivaliui Terneriui muitinėje. - Žiovulys įveikė Eliją, ir jis 
plačiai išsižiojo, paskui atsisėdo. - Bet jis neturėjo sero Persivalio 
ginamojo rašto, - mirksėdamas toliau pasakojo, - todėl nebuvo 
galima nieko padaryti. 

— Jis buvo muitinės agentas? 

Tada jau būtų aiškiau. Gerai. 

— Mmhm. Taip, ponia, norėjau pasakyti. - Elijas vyriškai 
stengėsi neužmigti, bet stiklėjančios jo akys buvo susmeigtos į 
siūbuojantį žibintą ligoninės gale, ir vaikinas lingavo su juo. 

- Eik gulti, Elijau, - pasigailėjau jo. - Aš pabaigsiu darbus. 


SVETIMŠALĖ +» SUGRĮŽIMAS 147 


Jis greitai papurtė galvą, kratydamasis miego. 

— Oi, ne, ponia! Manęs visai neima snaudulys! - Jis nerangiai 
ištiesė ranką prie puodelio su buteliu, kuriuos laikiau. - Duokit 
juos, ponia, ir eikit pailsėti. 

Jaunuolis nė nemanė manęs palikti ir prieš slinkdamas į savo 
gultą atkakliai siūlėsi padėti paskutinįkart pagirdyti ligonius. 

Kai apsidirbom, buvau tokia pat išvargusi kaip ir Elijas, bet 
miego nenorėjau. Gulėjau mirusio daktaro kajutėje, spoksodama 
į tamsią siją virš galvos, klausydamasi laivo braškėjimo ir dunde- 
sio aplinkui, ir sukau galvą. 

Taigi Tomkinsas dirbo serui Persivaliui. O seras Persivalis 
tikrai žinojo, kad Džeimis - kontrabandininkas. Bet gal yra dar 
kas nors? Tomkinsas pažįsta Džeimį iš matymo. Kaip? Jei seras 
kyšius, tada... na, turbūt nė vienas tų kyšių nepateko į Tomkinso 
kišenes. Tačiau tokiu atveju... Ir ta pasala Arbrauto įlankėlėje. Ar 
tarp kontrabandininkų būta išdaviko? O jeigu taip... 

Mano mintys darėsi nerišlios, lėkė ratais lyg bebaigiąs suk- 
tis dangtis. Nupudruotas baltas sero Persivalio veidas susiliejo 
su purpurine Arbrauto kelyje pakarto muitinės agento kauke, ir 
auksinės, raudonos sprogstančio žibinto liepsnos apšvietė siau- 
rus mano proto plyšius. Apsivertusi ant pilvo prisispaudžiau 
pagalvę prie krūtinės, ir man dingtelėjo paskutinė mintis: turiu 
rasti Tomkinsą. 


= 


Bet nutiko taip, kad Tomkinsas pats mane susirado. Daugiau 
nei dvi dienas padėtis laivo ligoninėje buvo tokia sunki, kad iš 
jos išeiti galėdavau tik labai trumpam. Trečią dieną reikalai kiek 
pagerėjo, ir aš nuėjau į daktaro kajutę nusiprausti ir truputį pa- 
ilsėti, kol vidurdienio būgnas pakvies valgyti. 

Tysodama ant gulto, pavargusias akis prisidengusi vėsia 
skiaute, koridoriuje anapus durų išgirdau bumbsėjimą ir balsus. 
Kažkas nedrąsiai pabeldė į duris, ir nepažįstamas balsas tarė: 

— Ponia Malkolm? Įvyko nelaimė, ponia, gal malonėtumėt? 

Atlapojusi duris, išvydau du vyrus, parėmusius trečiąjį, kuris 
stypsojo ant vienos kojos it gandras, išblyškusiu nuo sukrėtimo 
ir skausmo veidu. 

Vos metusi į jį žvilgsnį, supratau, ką regiu. Viena veido pusė 
buvo išvagota melsvai pilkšvų smarkaus nudegimo randų, o 
tame šone persuktas akies vokas nedengė pieno spalvos nere- 
gės akies lęšiuko. Man nė nereikėjo patvirtinimo, kad čia stovi 
vienakis jūrininkas, kurį neva nužudė jaunėlis Ijanas. Glotnūs 
rudi jo plaukai, nuo plinkančios kaktos šukuojami į viršugalvį, 
buvo supinti į ploną kaselę, permestą per petį, styrojo didžiulės, 
permatomos ausys. 

- Ponas Tomkinsas, - tvirtai pasakiau, ir jo sveikoji akis išsi- 
plėtė iš nuostabos. - Prašom pasodinti jį štai ten. 

Vyrai įkurdino Tomkinsą ant kėdės prie sienos ir grįžo prie 
savo darbų; laive labai stigo darbo rankų, todėl blaškytis į šalis 
buvo nevalia. Smarkiai besidaužančia širdžia atsiklaupiau apžiū- 
rėti sužeistos jo kojos. 

Taip, jis žinojo, kas aš, tą išdavė jo veidas, kai atvėriau duris. 
Ranka čiuopiau labai įsitempusią koją. Žaizda buvo baisi, bet 
tinkamai prižiūrima turėjo sugyti. Gili įpjova žiojėjo per visą 
blauzdą. Daug kraujo, bet neperrėžta nė viena giluminė arterija. 
Blauzda buvo standžiai apvyniota marškinių atraiža, o kai nuvy- 
niojau tą savadarbį tvarstį, žaizda beveik nebekraujavo. 

— Kaip susižeidėt, pone Tomkinsai? — paklausiau stodamasi 
ir imdama butelį spirito. 

Į mane susmigo budri ir nepatikli akis. 

— Susivariau atplaišą, ponia, - atsakė jis šniaukrojančiu balsu, 
kurį jau buvau girdėjusi. - Lūžo skersinis, ant kurio stovėjau. — 
Kyštelėjęs liežuvio galiukas slapčia suvilgė apatinę lūpą. 

- Aišku. 

Nusisukau ir atvožiau savo tuščios vaistų dėžės dangtį, dė- 
damasi, kad peržiūrinėsiu turimas priemones. Bet akies krašte- 
liu tyriau jį, mėgindama sugalvoti, kaip geriausia užkalbinti. Jis 
buvo atsargus. Apie mėginimą apgaule jį prašnekinti ar laimėti 
jo pasitikėjimą nebuvo nė kalbos. 

Mano akys apmetė stalą ieškodamos kokios nors užuominos. 
Ir rado. Mintyse atsiprašiusi gydymo dievo Asklepijaus, paėmiau 
velionio daktaro pjūklą kaulams, grėsmingą kokių aštuoniolikos 
colių įrankį iš parūdijusios geležies. Mąsliai pažvelgiau į jį, atsi- 
sukau ir švelniai padėjau dantytą pjūklo briauną ant sužeistos 
vyro kojos, virš pat kelio. Tada žaviai nusišypsojau žvelgdama į 
vienintelę pasibaisėjusią jūreivio akį. 

- Pone Tomkinsai, - tariau, - pasišnekėkim be užuolankų. 


=— 


Po valandos antros klasės jūreivis Tomkinsas, susiūtas ir 
sutvarstytas, buvo paguldytas į savo hamaką virpančiomis vi- 
somis galūnėmis, bet vis dar tinkamas tarnybai. Drebulys krėtė 
ir Mane. 

Kaip atkakliai tvirtino ir verbuotojų būriui Edinburge, Tom- 
kinsas prisipažino buvęs sero Persivalio Ternerio agentu. Eida- 
mas tokias pareigas, jis šmirinėdavo po dokus ir sandėlius visuo- 
se Forto įlankos laivų uostuose nuo Kalroso ir Donibristlio iki 
Restalrigo ir Maselburgo, rankiodamas paskalas ir budria akimi 
gaudydamas visus neteisėtos veiklos įkalčius. 

Škotai į anglų mokesčių įstatymus žvelgė priešiškai, todėl 
peno pranešimams apie tokią veiklą tikrai nestigo. Bet su tais 
pranešimais baigdavosi nevienodai. Smulkūs kontrabandininkai, 
nutverti nusikaltimo vietoje su vienu dviem buteliais neapmo- 
kestinto romo ar viskio, galėjo būti suimti iškart, ištardyti ir nu- 
teisti, o bausmės būdavo įvairios: grėsė katorga arba tremtis, visą 
jų turtą konfiskuojant karūnai. 

Tačiau stambesnės žuvys būdavo paliekamos teisti pačiam 
serui Persivaliui. Kitaip tariant, joms būdavo leidžiama susimo- 
kėti nemenkus kyšius už privilegiją tęsti veiklą po nosimi „ne- 
regiams karaliaus agentams“ (čia Tomkinsas pašaipiai nusijuokė 
paliesdamas subjaurotą veido pusę). 

- Seras Persivalis ambicingas, suprantat? - Nors dar įsitem- 
pęs, Tomkinsas pasijuto truputį laisviau ir palinko į priekį, pri- 
merkė akį ir aiškindamas mostelėjo. - Jis veikia išvien su Dan- 

dasu ir kitais. Jei gerai klosis, gal gaus net ir pero titulą. Bet tam 
prireiks daugiau nei pinigų. 

Čia galėjo padėti vienas dalykas - įspūdingas gebėjimų ir tar- 
nystės karūnai demonstravimas. 

— Kad ir areštas gali atkreipti jų dėmesį, ką? Aak! Labai skau- 
da, ponia. Jūs tikra, ka-ad taip ir reikia daryt? - Tomkinsas įtariai 
spoksojo žemyn, kur skiestu spiritu valiau žaizdą. 

- Visiškai tikra, - atsakiau. - Pasakokit toliau. Paprasto šmu- 
gelninko turbūt nepakaktų, kad ir stambaus? 

Aišku, ne. Bet kai sero Persivalio ausis pasiekė kalbos, kad į 
jo rankas gali pakliūti labai svarbus politinis nusikaltėlis, senis iš 
to jaudulio visas užvirė. 

— Tačiau kad žmogus kursto maištauti, įrodyti kur kas sun- 
kiau, negu kad jis verčiasi kontrabanda. Sučiumpi smulkią žuvelę 
su prekėmis, ir jai nė uodega nevikstelėjus jau žinai, ką daryti 
toliau. O tie maišto kurstytojai — visi idealistai, - pasakojo Tom- 
kinsas, iš pasidygėjimo purtydamas galvą. - Niekad vienas kito 
neskundžia, niekad neišduoda. 

- Tai jūs nežinojot, ko ieškot? - Atsistojau, iš indo išgriebiau 
ketguto siūlą žaizdoms siūti ir įvėriau jį į adatą. Pagavau išgąs- 
tingą Tomkinso žvilgsnį, bet nepuoliau jo raminti. Norėjau, kad 
jis pabūgtų - ir daug kalbėtų. 

— Ne, mes nežinojom, kas ta stambioji žuvis, kol kitas sero 
Persivalio agentas neperprato vieno iš Freizerio bendrų. Tas jam 
pakišo užuominą, kad Freizeris - tas pats spaustuvininkas Mal- 
kolmas, ir pasakė jo tikrąją pavardę. Tada viskas ir išaiškėjo. 

Mano širdis apmirė. 

— O kas tas bendras? - paklausiau. 

Galvoje greitai pralėkė šešių kontrabandininkų - smulkių 
žuvelių - pavardės ir veidai. Jie nebuvo idealistai - nė vienas. 
Tačiau kuriam ištikimybė - ne kliūtis? 

— Nė nenutuokiu. Tai tiesa, ponia. Prisiekiu! Ai! - paklaikęs 
šūktelėjo, kai adata dūriau po oda. 

— Nesistengiu, kad jums skaudėtų, - paraminau jį kuo dirb- 
tiniau. - Bet turiu susiūti žaizdą. 

— Oi! Ai! Nežinau, tikrai ne! Jei žinočiau - pasakyčiau, Die- 
vas mato! 

- Neabejoju, kad pasakytumėt, - pritariau, susikaupusi siū- 
dama žaizdą. 

— Ak! Meldžiu, ponia! Liaukitės! Nors trumpam! Žinau tik 
tiek, kad jis - anglas! Daugiau nieko! 

Stabtelėjau ir įsistebeilijau į jį. 

— Anglas? - bukai pasakiau. 

— Taip, ponia. Taip sakė seras Persivalis. 

Jis pažvelgė į mane, ant abiejų akių blakstienų virpėjo ašaros. 
Kuo švelniau dūriau paskutinį dygsnį ir užmezgiau siūlą. Tylė- 
dama pakilau, iš butelio įpyliau lašelį brendžio ir padaviau jam. 

Jis džiugiai sriūbtelėjo ir gerokai atkuto. Ar iš dėkingumo, ar 
todėl, kad jam atlėgo širdis tai bjaurasčiai pasibaigus, jis išklojo 
kitą istorijos dalį. Ieškodamas įrodymų, kurie padėtų apkaltinti 
Džeimį maišto kurstymu, jis nukako į spaustuvę Karfakso akla- 
gatvyje. 

- Žinau, kas ten atsitiko, - tariau. Pasukau jo veidą į šviesą, 
apžiūrinėdama nudegimų randus. - Vis dar skauda? 

— Ne, ponia, bet kurį laiką labai skaudėjo. 

Sunkiai sužeistas Tomkinsas nedalyvavo pasaloje prie Ar- 
brauto įlankėlės, bet girdėjo apie ją. 

— Ne tiesiogiai, bet girdėjau, - jis gudriai linktelėjo galvą, - 
kas tenai dėjosi. | 

Seras Persivalis įspėjo Džeimį apie rengiamą pasalą, kad Džei- 
mis nepamanytų, jog ir pats seras čia įsivėlęs, o jei tam tikruose 
sluoksniuose būtų paaiškėjusios jųdviejų finansinių susitarimų 
smulkmenos, tai būtų pakenkę sero Persivalio interesams. 

Bet seras Persivalis sužinojo - iš to Džeimio bendro, paslap- 
tingojo anglo - ir apie atsarginį planą: prancūzų laivo krovinį, ir 
paplūdimyje prie Arbrauto surengė rimtą pasalą. 

— O kaip tas muitinės pareigūnas, nužudytas kelyje? - griež- 
tai paklausiau. Prisiminus baisų jo veidą, mane nukrėtė šiurpu- 
liukas. - Kas tai padarė? Tarp kontrabandininkų buvo penki vy- 
rai, kurie galėjo jį pakarti, bet visi jie ne anglai! 

Tomkinsas ranka pasitrynė burną, regis, svarstydamas, saky- 
ti man ar ne. Paėmiau butelį brendžio ir pastačiau šalia jo. 

— Labai jums dėkingas, ponia Freizer! Jūs - tikra krikščionė, 
ponia, taigi turiu papasakoti, jei klausiat! 

— Praleiskim tas charakteristikas, - sutramdžiau jį. - Tik pa- 
sakykit, ką Žinot apie tą muitinės pareigūną. 

Jis prisipylė puodelį brendžio ir pamažu išsiurbčiojo. Atsidu- 
sęs iš pasitenkinimo pastatė jį ir apsilaižė lūpas. 

— Tai ne kontrabandininkų darbas. Jį pakorė jo bičiulis. 

— Ką? - Apstulbusi atšokau, bet jis linktelėjo nuoširdžiai 
mirktelėdamas sveikąja akimi. 

— Tikra teisybė, ponia. Juk jų buvo du? O vienas buvo gavęs 
nurodymus, ką? 

Tam porininkui buvo įsakyta palaukti, kol kontrabandinin- 
kai išneš kudašių iš paplūdimio ir nusigaus iki kelio. Tada muiti- 
nės pareigūnas tamsoje turėjo užnerti kilpą partneriui ant kaklo, 
greitai jį pasmaugti, pakabinti ant šakos ir palikti kaip kontra- 
bandininkų kraugeriško keršto įkaltį. 

— Bet kodėl? - paklausiau suglumusi ir pasibaisėjusi. - Kokia 
prasmė taip daryti? 

- Nesuprantat? - nustebo Tomkinsas, tarsi logika būtų aki- 
vaizdi. - Spaustuvėje mums nepasisekė surinkti įkalčių, ku- 
rie būtų leidę iškelti bylą Freizeriui dėl kurstymo maištauti, o 
spaustuvei sudegus iki pamatų neliko jokių kitų galimybių. Be 
to, nė sykio nepagavom paties Freizerio su prekėmis nusikalti- 
mo vietoje, tik keletą smulkių žuvelių, dirbančių su juo. Kitas 
agentas manė užčiuopęs galus, kur laikomos prekės, bet kažkas 
atsitiko. Matyt, Freizeris jį sučiupo arba papirko, nes vieną lap- 
kričio dieną jis dingo. Nieko nebegirdėjom nei apie jį, nei apie 
kontrabandos slėptuvę. 

— Šit kaip. - Nurijau seilę galvodama apie vyrą, kuris prikibo 
prie manęs ant viešnamio laiptų. Kas nutiko statinei su šaltmė- 
tiniu likeriu? - Bet... 

— Pasakoju, ponia, tik luktelėkit. - Tomkinsas įspėdamas pa- 
kėlė ranką. — Taigi seras Persivalis žinojo, kad jam į nagus gali pa- 

kliūti retas paukštis. Jis sučiups ne tik vieną stambiausių kontra- 
bandininkų Forto įlankoje ir kelių maištauti kurstančių kūrinių, 
kuriuos peržiūrėti man buvo suteikta išskirtinė teisė, autorių, bet 
ir jakobitą išdaviką, paleistą suteikus malonę. Jo pavardė griaus- 
mingai nuskambėtų nuo vieno karalystės krašto iki kito. Vienin- 
telis keblumas... - jis gūžtelėjo pečiais, - nebuvo jokių įkalčių. 

Baisi prasmė ėmė aiškėti, kai Tomkinsas atskleidė planą. Už 
muitinės pareigūno, vykdančio pareigą, nužudymą bet kuris 
kontrabandininkas bus suimtas ir nuteistas myriop. Be to, žiau- 
rus nusikaltimas sukels viešą nepasitenkinimą. Atsainus pripa- 
žinimas, kad kontrabandininkai patinka liaudžiai, neapsaugos 
prisidėjusiųjų prie tokios beširdiškos piktadarybės. 

— Jūsų serui Persivaliui būdingos visos tobulo niekšo ir pa- 
šlemėko savybės, - padariau išvadą. 

Tomkinsas mąsliai linktelėjo įsistebeilijęs į puodelį. 

— Na, ponia, turite teisę taip sakyti. Nepaneigsiu, kad klystat. 

- O tas nužudytas muitinės pareigūnas... turbūt buvo 
kliuvinys? 

Tomkinsas sukikeno dailiai išpurkšdamas brendį. Jo akiai, 
rodės, buvo sunku susifokusuoti. 

- Ak, didelis kliuvinys, ponia, ir ne vienam. Dėl jo nė kiek 
nesisielokit. Nemažai žmonių apsidžiaugė išvydę Tomą Oukį pa- 
kartą, o ypač seras Persivalis. 

- Šit kaip. - Baigiau vynioti tvarstį apie blauzdą. Jau darėsi 
vėlu; turėjau grįžti į ligonių patalpą. 

— Verčiau ką nors pakviesiu, kad jus nuvestų ir paguldytų į 
hamaką, - pasakiau, iš nesipriešinančios rankos traukdama be- 
veik tuščią butelį. - Koją reikėtų ilsinti bent tris dienas; pasakykit 
savo viršininkui, kad liepiau nelaipioti, kol neištraukiau siūlų. 

- Pasakysiu, ponia, ir labai ačiū už gerumą, parodytą vargšui 
nelaimėliui jūreiviui. 

Tomkinsas bergždžiai stengėsi atsistoti ir stebėjosi, kad nesi- 
seka to padaryti. Pakišau ranką po pažasčia ir kilstelėjusi pasta- 
čiau jį ant kojų, tada padėjau nuslinkti iki durų, nes jis atsisakė 
kviesti pagalbą. 

— Nesirūpinkit dėl Hario Tomkinso, ponia, - tarė netvirtai 
krypuodamas į koridorių. Tada atsigręžė ir didžiai reikšmingai 
mirktelėjo. - Senis Haris visada išsikapsto, kad ir kas jį užgriūva. 

Žiūrint į jį, ilganosį, paraudusiu nuo brendžio nosies ga- 
liuku, su stirksančiomis didžiulėmis permatomomis ausimis ir 
spingsinčia viena gudria ruda akimi, staiga toptelėjo, ką jis man 
primena. 

- Kada jūs gimęs, pone Tomkinsai? - paklausiau. 

Jis pasimarkstė nesuprasdamas, ko klausiu, bet paskui atsakė: 

— 1713-aisiais Viešpaties metais, ponia. O kodėl klausiat? 

- Šiaip sau, - pasakiau ir mostelėdama paraginau eiti šalin. 

Jis pamažu nušliurino koridoriumi ir prie laiptelių šlumšte- 
lėjo man iš akių it avižų maišas. Dėl visa ko turėsiu pasiteirauti 
pono Viloukbio, bet būčiau galėjusi kirsti lažybų iš savo marški- 
nių, kad 1713-ieji buvo Žiurkės metai. 

Malonės akimirka 


PER KITAS KELIAS DIENAS įsigalėjo rutina, kaip nutinka 
net beviltiškiausiomis aplinkybėmis, kai susitaikai, kad jos ne- 
sikeis ganėtinai ilgai. Valandos po mūšio būna kupinos skubos 
ir chaoso, kai žmonių gyvybė kybo ant plauko ir priklauso nuo 
menkiausio veiksmo. Tada daktaras gali tapti didvyriu, tvirtai 
žinančiu, kad sustabdytas kraujavimas išgelbėjo gyvybę, kad 
greitas jo įsikišimas išsaugos galūnę. Bet siaučiant epidemijai 
viskas kitaip. 

Slinko ilgos nuolatinio stebėjimo ir kautynių su mikrobais 
dienos. Deja, jei tame mūšio lauke nėra tinkamų ginklų, jis gali 
virsti tik gaišaties lauku, veikiant menkniekius, kurie gal ir nepa- 
dės, bet vis tiek turi būti daromi be paliovos, kovojant su nema- 
tomu priešu - liga, kai rusena blausi viltis, kad kūną įmanoma 
išlaikyti tol, kol jis įveiks savo užpuoliką. 

Grumtis su liga be vaistų - lyg stumti šešėlį; tai tamsa, kuri 
plinta nenumaldomai kaip naktis. Jai priešinausi devynias die- 
nas, bet mirė keturiasdešimt šeši vyrai. 

Vis tiek kas rytą keldavausi auštant, peršinčias akis pašlaks- 
tydavau vandeniu ir vėl žengdavau į mūšio lauką, apsiginklavusi 
tik atkaklumu - ir statinaite spirito. 

Iškovodavau ir pergalių, bet nuo jų man burnoje likdavo kar- 
tėlis. Radau galimą infekcijos židinį - vieną iš stalo patarnautojų, 
tokį Hovardą. Iš pradžių tarnavęs laive šaulių įguloje, prieš šešias 
savaites jis buvo perkeltas darbuotis kambuze, nes per nelaimin- 
gą atsitikimą atšokęs lafetas jam suknežino kelis pirštus. 

Hovardas aptarnavo ginklų sandėlio stalą, o nebaigti mirusio 
daktaro pono Hanterio įrašai bylojo, kad pirmasis susirgo jūri- 
ninkas, kuris tenai valgė. Buvo nustatyti dar keturi ligos atvejai, 

visi ginklų sandėlyje, o paskui liga ėmė plisti, kai užsikrėtę, bet 
dar neatgulę vyrai laivo priekyje ir gale paliko mirtino užkrato, 
tas išsinešiojo ir buvo perduotas didumai įgulos. 

Hovardo prisipažinimas, kad jis jau buvo susidūręs su šia liga 
kituose laivuose, kuriuose tarnavo, galutinai patvirtino tą spėji- 
mą. Bet kokas, kuriam, kaip ir visiems laive, stigo darbo rankų, 
kategoriškai atsisakė skirtis su vertingu darbuotoju, ir tik todėl, 
kad tai „kvaila prakeiktos bobos užgaida!“ 

Elijas neįstengė jo įkalbėti, ir aš buvau priversta pasikviesti 
kapitoną, o tas, klaidingai supratęs, dėl ko kilo bruzdesys, pasi- 
rodė su keliais ginkluotais jūreiviais. Kambuze įvyko nemalo- 
niausia scena. Hovardas buvo nuvestas į patalpą suimtiesiems - 
vienintelę karantino vietą. Jis sumišęs priešinosi ir reikalavo 
pasakyti, kuo nusikalto. 

Kai iš kambuzo užlipau į viršų, saulė jau niro į vandenyną 
su spindesiu, kuris vakaruose klojo jūrą auksu lyg rojaus gatvę. 
Apstulbinta reginio, trumpam sustojau. 

Ir anksčiau ne kartą buvo taip nutikę, bet visada netikėtai. 
Užklupdavo mane įklimpusią didžiulės įtampos įkarštyje, iki 
juosmens besimurkdančią rūpesčiuose ir sielvarte, kaip nutinka 
daktarams. Pažvelgdavau pro langą, atverdavau duris, pažiūrėda- 
vau į veidą - ir štai ji, toji nelaukta, bet tikra akimirka. Ramybės 
akimirka. 

Šviesa iš dangaus užliejo laivą, ir tolimas horizontas nebegra- 
sino visiška tuštuma, virtęs džiaugsmo buveine. Valandėlę gyve- 
nau saulės vidury, sušildyta ir apsivaliusi, ligos kvapas ir vaizdas 
išnyko, širdies nebegraužė kartėlis. 

Niekada tos akimirkos neieškojau, nedaviau jai vardo, tik vi- 
sada žinodavau, kada man bus įteikta ramybės dovana. Kol ji 
truko, labai ramiai stovėjau galvodama: keista, o gal ir visai ne- 
keista, kad čia mane apgaubs ir malonė. 

Paskui šviesa kiek pasikeitė, ir akimirka užgeso, palikdama 
mane, kaip visada, su jos aidu, kuris dar ilgai skambėdavo. Ne- 
sąmoningai tai pripažindama, persižegnojau ir nulipau į apačią, 
o pajuodę mano šarvai blausiai sutvisko. 

Po keturių dienų vidurių šiltinė pasiglemžė Eliją Paundą. 
Mirtinai užsikrėtęs jaunuolis atslinko į ligoninę apsunkusiomis 
nuo karščiavimo akimis ir gūždamasis nuo šviesos. Praėjus še- 
šioms valandoms, jau kliedėjo ir nebeįstengė pasikelti. Per kitą 
aušrą prispaudė apskritą galvą man prie krūtinės, pavadino mo- 
tina ir išleido paskutinį kvapą mano glėbyje. 

Visą dieną dariau tai, ką turėjau padaryti. O per saulės lai- 
dą stovėjau šalia kapitono Leonardo, kuris atliko laidotuvių 
apeigas. Kursanto Paundo kūnas, suvyniotas į hamaką, buvo 
atiduotas jūrai. 

Nepriėmiau kapitono kvietimo vakarieniauti, bet nuėjau pa- 
sėdėti nuošaliame juto kamputyje, prie vieno iš didelių pabūklų, 
kur niekieno nematoma galėjau spoksoti į vandenį. Nusileido 
auksinė didinga saulė, atslinko žvaigždėmis nusagstyto aksomo 
naktis, tačiau iš tų vaizdų, kuriuos regėjau, nepatyriau nei malo- 
nės, nei ramybės akimirkos. 

Kai nusileido sutemos, laivo sūpavimas aprimo. Priglaudusi 
galvą prie patrankos, skruostu pajutau glotnaus metalo vėsą. Pro 
mane vykdyti savo pareigų sparčiai pražingsniavo jūreivis, pas- 
kui vėl likau viena. 

Man smarkiai skaudėjo visą kūną; smilksėjo galvą, nugara 
buvo sustingusi, kojos ištinusios, bet visa tai tiek to, palyginti su 
stipresniu skausmu, geliančiu širdį. 

Kiekvienas gydytojas, netekęs paciento, labai kremtasi. Mir- 
tis - priešas, tad į tamsiojo angelo rankas atiduodamas ligonį, 
kuriuo rūpinaisi, tarsi pralaimi pats, apima išdavystės ir bejė- 
giškumo pyktis, o ką jau kalbėti apie paprastą žmogišką netek- 
ties širdgėlą ir mirties baigtumo siaubą. Šiandien nuo aušros iki 
saulėlydžio praradau dvidešimt tris žmones. O Elijas buvo tik 
pirmas iš jų. 

Keli mirė, kai šluosčiau kūnus drėgna kempine ar laikiau už 
rankų; kiti išėjo vieni hamakuose, nenuraminti nė prisilietimo, 
nes prie jų prieiti nespėjau. Maniau jau susitaikiusi su šio laiko 

tikrove, bet supratimas - net kai spaudžiau glėbyje trūkčiojantį 
aštuoniolikmečio jūreivio kūną su krauju ir vandeniu virtusiais 
viduriais, - kad beveik visus išgelbėtų penicilinas, o aš jo netu- 
riu, mane graužė kaip piktžaizdė, ėdė mano sielą. 

Dėžutė su švirkštais ir ampulėmis liko „Artemidėje“, kito 
mano sijono kišenėje. Bet jeigu ir būčiau ją turėjusi, nebūčiau 
galėjusi panaudoti. O jei ir būčiau panaudojusi, būtų išgelbėti 
tik keli žmonės. Tačiau net tai suvokdama niršau ant beprasmy- 
bės apskritai ir, sukandusi dantis taip, jog įskausdavo žandikau- 
lį, ėjau nuo Žmogaus prie žmogaus, turėdama tik virinto pieno, 
sausainių ir dvi tuščias rankas. 

Protas brėžė tas pačias svaiginančias linijas, kuriomis anks- 
čiau žingsniavo kojos, regėjau veidus, perkreiptus kančios ar 
rimstančius, stingdomus mirties, bet jie visi žvelgė į mane. Į 
mane. Pakėliau tuščią ranką ir smarkiai vožiau į turėklą. Tada 
vožiau dar sykį ir dar, beveik nejusdama skausmo, kaitinama 
baisaus įniršio ir sielvarto. 

- Liaukitės! - prabilo balsas man už nugaros, ir ranka sučiu- 
po riešą, neleisdama smogti į turėklą. 

- Paleiskit! - Priešinausi, bet gniaužtai buvo per stiprūs. 

- Liaukitės, - griežtai pakartojo jis. Kita ranka apglėbė lie- 
menį, ir vyriškis atitraukė mane nuo turėklo. - Geriau taip ne- 
darykit. Susižeisite. 

— Po galais, man vis tiek! - Trūktelėjau norėdama išsivaduoti, 
bet paskui sutramdyta susmukau. Koks skirtumas. 

Jis mane paleido, ir apsigręžusi išvydau žmogų, kurio dar 
nebuvau regėjusi. Ne jūreivį: nors drabužiai buvo susiglamžę 
ir sudvisę nuo ilgo nešiojimo, anksčiau tikrai turėjo būti pui- 
kūs. Balandžio pilkumo švarkas ir liemenė buvo gražiai apgu- 
lę liekną jo stotą, o prie kaklo karojo susimurkšlinę Briuselio 
nėriniai. 

— Velniai rautų, kas jūs? — apstulbau. Nusišluosčiau šlapius 
skruostus, sušnarpščiau ir nejučiomis apsiglosčiau plaukus. Vy- 
liausi, kad veidą dengia šešėliai. 

Jis šyptelėjo ir padavė man nosinę, sumaigytą, bet švarią. 

- Mano pavardė Grėjus, - atsakė jis ir mandagiai linktelėjo. - 
O jūs - tikriausiai ta garsioji ponia Malkolm, kurios didvyrišku - 
mą taip liaupsina kapitonas Leonardas. 

Nusiviepiau, ir jis nutilo. 

— Atleiskite, - vėl prabilo vyras. - Ar pasakiau ką nors ne 
taip? Atsiprašau, ponia, nenorėjau jūsų įžeisti. 

Jis atrodė sunerimęs, tad papurčiau galvą. 

— Joks didvyriškumas žiūrėti, kaip miršta Žmonės, - pasa- 
kiau. Žodžius išveblenau neaiškiai, tad nuščiuvau ir išsišnypščiau 
nosį. - Tik esu čia, ir tiek. Dėkoju už nosinę. 

Delsiau nenorėdama atiduoti jam panaudotos nosinės, bet ir 
nenorėjau pasisavinti. Tą dilemą išsprendė jis, atsainiai numo- 
damas ranka. 

- Gal galėčiau dar kaip nors jums patarnauti? - Jis dvejojo. - 
Atnešti puodelį vandens? O gal brendžio? - Pasirausęs švarke, 
ištraukė kišeninę sidabrinę gertuvėlę, kurioje buvo išgraviruotas 
herbas, ir padavė man. 

Paėmiau ją ir dėkodama linktelėjau. Tada nurijau nemažą 
gurkšnį ir sukosėjau, nes gėrimas nutvilkė galugerklį, bet dar 
kartą siurbtelėjau, šįsyk atsargiau, ir pajutau, kaip brendis mane 
šildo, atpalaiduoja ir stiprina. Giliai įkvėpiau ir dar išgėriau. Pa- 
sidarė geriau. 

— Ačiū, - prikimusiu balsu padėkojau grąžindama jam ger- 
tuvėlę. Padėka nuskambėjo atžariai, todėl pridūriau: - Jau buvau 
pamiršusi, kad brendis skanus, nes laivo ligoninėje juo prausiau 
žmones. — Šis sakinys sugrąžino dienos įvykių prisiminimus, 
kurie buvo nepaprastai ryškūs, gyvi, ir aš susmukau ant parako 
dėžės, ant kurios anksčiau sėdėjau. 

— Kaip suprantu, epidemija nemąžta? - tyliai paklausė vyras. 
Jis stovėjo prieš mane, ant tamsiai geltonų plaukų tviskėjo neto- 
liese degančio žibinto šviesa. 

— Negaliu sakyti, kad nemąžta. - Baisiai paniurusi užsimer- 
kiau. — Šiandien tik vienas naujas ligonis. Vakar buvo keturi, o 
užvakar — šeši. 

- Šiokia tokia viltis. Regis, pamažu nugalit ligą. 

Lėtai papurčiau galvą. Ši buvo sunki, lyg sviedinys, kokių 
buvo prikrauta į negilias dėžes šalia patrankų. 

— Ne. Mes tik stengiamės, kad nebeužsikrėstų daugiau žmo- 
nių. Deja, po paraliais, tiems, kurie jau serga, nebegaliu niekuo 
padėti. 

- Taigi. 

Vyras pasilenkė ir suėmė mano plaštaką. Nustebau, bet lei- 
dau jam laikyti ranką. Jis nykščiu švelniai perbraukė per pūslę, 
kurią įsitaisiau virindama pieną, ir paglostė krumplius, paraudu- 
sius ir suskilinėjusius nuo nuolatinio mirkymo alkoholyje. 

- Tam, kuris nieko nenusitveria, jūs, ponia, atrodytumėt la- 
bai veikli, - ramiai tarė jis. 

- Žinoma, kad šį bei tą veikiu! - užsiplieskiau ištraukusi 
ranką. - Bet iš to jokios naudos! 

- Esu tikras... - pradėjo sakyti vyras. 

- Jokios naudos! - Trenkiau kumščiu į patranką, tylus smūgis 
tarsi simbolizavo skausmo pritvinkusį dienos bergždumą. - Ar 
žinot, kiek vyrų praradau šiandien? Dvidešimt tris! Neprisėdau 
nuo pat aušros, iki alkūnių panirusi į purvą ir vėmalus, drabužiai 
prilipę prie kūno, bet kas iš to! Neįstengiau padėti! Ar girdit? 
Neįstengiau padėti! 

Jis buvo pasukęs veidą ir jį slėpė šešėlis, bet pečiai buvo 
įsitempę. 

— Girdžiu, - ramiai tarė. - Jūs mane sugėdinot, ponia. Ka- 
pitono įsakymu tūnojau savo kajutėje, bet nė nenutuokiau, kad 
susiklosčiusi tokia padėtis. Tačiau patikėkite, būčiau atėjęs jums 
padėti, nepaisydamas tų aplinkybių. 

— Kodėl? - abejingai paklausiau. - Tai ne jūsų darbas. 

— O ar jūsų? - Jis atsisuko, ir pamačiau išvaizdų, tikriausiai 
ketvirtą dešimtį bebaigiantį, švelnių, dailių bruožų vyrą didžiu- 
lėmis mėlynomis akimis, išsiplėtusiomis iš nuostabos. 

— Mano, - atsakiau. 

Valandėlę jis įdėmiai žvelgė man į veidą, ir nuostabą nustelbė 
susimąstymas. 

— Suprantu. 

— Ne, nesuprantat, bet nesvarbu. - Norėdama numaldyti gal- 
vos skausmą, smarkiai prispaudžiau pirštų galus prie kaktos, kur 
man rodė ponas Viloukbis. - Jei kapitonas liepia jums lindėti ka- 
jutėje, turėtumėt jam paklusti. Laivo ligoninėje nestinga pagalbi- 
ninkų, tik... nebepadeda jokios priemonės, - nusvarinau rankas. 

Jis priėjo prie turėklo ir sustojo per kelias pėdas nuo manęs 
žiūrėdamas į platybes tamsių vandenų, kurie šen ten blykstelėda- 
vo, kai atsitiktinė banga sugaudavo žvaigždžių šviesą. 

- Tikrai suprantu, - pakartojo jis, tarsi šnekėdamasis su ban- 
gomis. - Maniau, jūsų sielvartas kyla tik iš natūralaus moteriško 
gailesčio ir atjautos, bet matau, kad tai kas kita. - Jis nutilo ir 
sugniaužė turėklą. Neryškus siluetas spingsint žvaigždėms. - Bu- 
vau kareivis, karininkas. Žinau, ką reiškia, kai nuo tavęs priklau- 
so žmonių gyvybė, ir kaip jautiesi, kai jų netenki. 

Tylėjau, jis taip pat. Tolėliau buvo girdėti įprasti laivo garsai, 
tik slopesni dėl vėlaus meto ir žmonių, kurie juos skleidžia, sty- 
giaus. Galų gale vyras atsiduso ir vėl atsigręžė į mane. 

— Manau, reikėtų suprasti, kad esi ne Dievas. - Jis patylėjo ir 
tyliai pridūrė: - Ir nuoširdžiai gailėtis, kad negali juo būti. 

Atsidusau jusdama, kaip slūgsta įtampa. Šaltas vėjas nupūtė 
plaukus nuo sprando ir garbanoti jų galai ėmė plaikstytis ant 
veido, švelnūs kaip prisilietimas. 

— Taip, - pasakiau. 

Valandėlę jis delsė, tarsi nežinodamas, ką sakyti toliau. Tada 
pasilenkė, paėmė mano ranką ir pabučiavo, labai paprastai, be 
jokio dirbtinumo. 

— Labanakt, ponia Malkolm, - tarė ir nusisuko, o jo žingsniai 
garsiai nuaidėjo deniu. 

Buvo nuėjęs ne daugiau kaip kelis jardus, kai jūrininkas, sku- 
bantis pro šalį, pamatė jį ir riktelėjęs sustojo. Tai buvo Džounsas, 
vienas iš stiuardų. 

— Dieve mano! Jūs neturėtumėt išeiti iš kajutės, sere! Nakties 
oras mirtinas, laive siaučia epidemija, be to, galioja kapitono įsa- 
kymai. Kas galvoj jūsų tarnui, kad leidžia jums šitaip vaikštinėti? 

Mano pažįstamas atsiprašydamas linktelėjo. 

— Taip, taip, žinau. Man nevalia lipti į viršų, bet pamaniau, 
kad jei liksiu kajutėje bent kiek ilgiau, visai uždusiu. 

— Geriau uždusti, nei mirti nuo to prakeikto viduriavimo, 
sere, dovanokit, kad taip sakau, - griežtai pareiškė Džounsas. 

Mano pažįstamas tokiai nuomonei nepaprieštaravo, tik kaž- 
ką sumurmėjo ir nėrė į juto tamsą. 

Ištiesiau ranką ir griebiau už rankovės pro šalį einančiam 
Džounsui. Vaikinas krūptelėjo ir viauktelėjo iš baimės. 

— Ak! Ponia Malkolm, - aiktelėjo jis, grįždamas į tikrovę, 
liesą ranką priglaudęs prie krūtinės. - Jėzau Kristau, palaikiau 
jus šmėkla, ponia, labai atsiprašau. 

— Tai aš atsiprašau, - mandagiai tariau. - Tik norėjau pa- 
klausti. Kas tas žmogus, su kuriuo ką tik šnekėjotės? 

- A, tas? - Džounsas kryptelėjo pažvelgti per petį, bet vy- 
ras, taikliai pasivadinęs ponu Grėjumi*, jau buvo seniai išny- 
kęs. - Ak, tai lordas Džonas Grėjus, ponia, naujasis Jamaikos 
gubernatorius. - Jis susiraukęs kritiškai žvelgė ten, kur nuėjo 
mano pažįstamas. - Jam uždrausta čia būti; kapitonas griežtai 
įsakė, kad jis saugiai tūnotų apačioje, toliau nuo bėdos. To dar 
betrūko, kad atplauktume su negyvu politiku laive, tada tai jau 
užvirtų velniava, dovanokit, ponia, už tokį pasakymą. - Jis ne- 
pritariamai pakratė galvą ir atsisukęs į mane linktelėjo. - Eisite 
gulti, ponia? Gal man atnešti jums puodelį gardžios arbatos ir 
kokį sausainį? 

- Ačiū, ne, Džounsai. Prieš guldamasi dar sykį apeisiu ligo- 
nius. Man nieko nereikia. 

— Na, kaip sau norit, ponia, tik pasakykit. Bet kada. Laba- 
nakt, ponia. - Jis pagarbiai atsisveikino kilstelėdamas ranką prie 
galvos ir nuskubėjo. 

Prieš lipdama žemyn, valandėlę pastovėjau prie turėklo, giliai 
kvėpuodama gaiviu, grynu oru. Aušrės dar negreit; virš galvos 


* Anglų k. grey - pilkas. 

spingsojo ryškios, šviesios žvaigždės, ir man staiga dingtelėjo, 
kad, nieko nepaisant, malonės akimirka, kurios nebyliai mel- 
džiau, atėjo. 

- Jūs teisūs, - galų gale pasakiau jūrai ir dangui. - Saulėlydžio 
būtų buvę negana. Ačiū jums, - pridūriau ir nulipau į apačią. 


49 


Ei, žemė! 


JŪRININKAI TIESĄ SAKO. Žemę užuodi kur kas anksčiau, 
nei pamatai. 

Nors ir ilgoje kelionėje, ožkų gardas triume buvo stebėtinai 
miela vieta. Švarūs šiaudai jau buvo pasibaigę, ir ožkų kanopė- 
lės neramiai caksėjo pirmyn atgal ant plikų lentų. Bet krūvos 
mėšlo kasdien būdavo sušluojamos ir tvarkingai supilamos į 
krepšius, o tie išverčiami į jūrą. Anikė Johansen į ėdžias kasryt 
prikraudavo glėbius sauso šieno. Ožkos smirdėjo, bet tai buvo 
grynas gyvulių kvapas, ganėtinai malonus, palyginti su nesi- 
praususių jūreivių dvoku. 

- Komma, komma, komma, dyr get“, - tyliai niūniavo mote- 
ris, viliodama metinukę ožkytę susukto šieno gniūžtele, atkišta 
per rankos atstumą. Gyvulys atsargiai atkišo lūpas ir buvo tuč- 
tuojau sučiuptas už sprando. Anikė prisitraukė ožką ir pasikišo 
jos galvą po tvirta pažasčia. 

- Erkės? - paklausiau prieidama padėti. 

Anikė pakėlė akis ir apdovanojo mane plačia retadante 
šypsena. 

- Guten Morgen**, ponia Klere, - pasisveikino. - Ja, erkė. Čia. 

Ji viena ranka suėmė nulėpusią jauniklės ožkos ausį ir at- 
vertusi švelnų kaip šilkas jos kraštą parodė išpampusią, kraujo 
prisisiurbusią vaivorų spalvos erkę, kuri buvo giliai įsisegusi į 
ploną odą. 

Moteris prispaudė ožką, kad nesimuistytų, ir, įkišusi pirštus 
į ausį, narčiai čiupo erkę nagais. Suktelėdama ją ištraukė, ož- 


* Eikš, eikš, eikš, ožkyte (švedų k.). 
** Labas rytas (švedų k.). 

kai mekenant ir spardantis, o iš ausies žaizdelės, kur buvo erkė, 
trykštelėjo kraujo. 

— Pala, - tariau, kai ji jau ketino paleisti gyvulį. 

Anikė smalsiai sužiuro į mane, bet ožką tebelaikė ir linktelė- 
jo. Išsiėmiau buteliuką spirito, it ginklą, kurį nešiojausi už diržo, 
ir užlašinau kelis lašus ant ausies. Ši buvo švelnutė, minkšta, po 
aksomine oda aiškiai matėsi išsiraizgiusios plonytės kraujagyslės. 
Akys su kvadratiniais vyzdžiais išsipūtė, ir gyvulys, iš susijaudi- 
nimo mekendamas, iškišo liežuvį. 

— Neskaudės ausies, - paaiškinau, ir Anikė pritariamai pa- 
lingavo galvą. 

Paleista ožkytė nubidzeno atgal į gardą. Ten prikišo galvą 
prie motinos šono, smarkiai pabaksnojo ieškodama raminančio 
pieno. Anikė pasidairė išluptos erkės ir rado ją ant denio, kojy- 
tėmis bejėgiškai mėginančią pakrutinti išsipūtusį kūnelį. Moteris 
ramiai sutrynė erkę bato kulnu, ant grindų liko tamsi dėmelė. 

- Artėjam prie žemės? - paklausiau. 

Anikė pakinkavo galvą, linksmai šypsodama iki ausų, ir pla- 
čiai mostelėjo aukštyn, kur pro groteles skverbėsi saulė. 

- Ja. Užuosti? - Vaizduodama ji pauostinėjo orą ir nudžiugo. — 
Žemė, ja! Vanduo, žolė. Tai gera, gera! 

— Man reikia į krantą, - tariau įdėmiai žiūrėdama į ją. - Kad 
niekas nesuuostų. Slapta. Nė žodžio. 

— A? - Anikė išplėtė akis ir mąsliai pažvelgė į mane. - Nesa- 
kyti kapitonui, ja? | 

— Nesakyti niekam, - smarkiai palinksėjau. - Ar galite padėti? 

Valandėlę ji tylėjo susimąsčiusi. Stambi, rami moteris man 
panėšėjo į jos ožkas, džiugiai prisitaikiusias prie keisto gyvenimo 
laive, patenkintas šieno ir šiltos draugijos malonumais, sveikut 
sveikutėles, nors denis siūbavo, o triumą gaubė troškūs šešėliai. 
mane ir ramiai linktelėjo. 

- Ja, padėti. 

Buvo po vidurdienio, kai mes išmetėm inkarą prie Vatlingo 
salos, kaip sakė vienas kursantas. 

Didžiai susidomėjusi pažvelgiau virš turėklo. Lygi sala su pla- 
čiais balto smėlio paplūdimiais ir eilėmis augančiomis žemomis 
palmėmis. Kitados ji bus vadinama San Salvadoru. Šiuo metu 
pavadinta garsaus praėjusio amžiaus jūrų plėšiko Vatlingo gar- 
bei. Turbūt šis žemės lopinėlis buvo pirmas Naujojo Pasaulio 
vaizdas, kurį išvydo Kristupas Kolumbas. 

Mano padėtis, palyginti su Kolumbo, buvo pranašesnė, nes 
aš tikrai žinojau, kad čia pasieksime žemę, bet vis tiek pajutau 
šešėlį to džiaugsmo ir palengvėjimo, kuris apėmė jūreivius, plau- 
kiančius nedidelėmis medinėmis karavelėmis, kai jie pirmąsyk 
horizonte pamatė žemę. 

Ilgai pagyvenęs siūbuojančiame laive, spėji pamiršti, kaip 
vaikščioti sausuma. Sakoma, kad įsitaisai kojas jūrai. Tai virsmas, 
panašus į tą, kai buožgalvis tampa varle, neskausmingas perėji- 
mas nuo vienos stichijos prie kitos. Bet žemės kvapas ir reginys 
sugrąžina prisiminimus, kad gimei sausumai, o kojos iš to kieto 
pagrindo troškimo staiga suskausta. 

Dabar turėjau išspręsti keblumą, kaip kojomis pasiekti tą 
kietą pagrindą. Vatlingo saloje ketinom stabtelėti tik trumpam, 
papildyti smarkiai išsekusių vandens atsargų, o paskui pro Prieš- 
vėjines salas plaukti į Jamaiką. Tai truks mažiausiai savaitę, o 
laive esant daugybei ligonių, kuriems reikėjo gausybės vandens, 
didžiulės statinės beveik ištuštėjo. 

San Salvadoras - nedidelė sala, bet iškvotusi savo pacientus 
sužinojau, kad per pagrindinį jo uostą Kokbern Tauną eina ne- 
mažai laivų maršrutų. Gal ir ne ideali vieta pabėgti, bet geresnės 
turbūt nebepasitaikys. Neketinau mėgautis karinio jūrų laivyno 
„svetingumu“ Jamaikoje atstodama jauką Džeimiui privilioti. 

Nors įgula buvo išsiilgusi žemės vaizdo ir troško pajusti kietą 
pagrindą, į krantą buvo leista išlipti tik būriui, kuris turėjo aprū- 
pinti laivą vandeniu. Dabar vyrai, pasiėmę statines ir ratukus, triūsė 
prie Karvelio upeliuko, prie kurio ir buvom išmetę inkarą. Vienas 
jūreivis stovėjo prie trapo ir saugojo, kad niekas neišliptų iš laivo. 

Tie įgulos nariai, kurie nepildė vandens atsargų ir nebudėjo, 
stoviniavo prie turėklo šnekučiuodami, pokštaudami ir žvilgčio- 

dami į salą, tenkindamiesi tokiu svajonės išsipildymu. Toliau de- 
nyje pastebėjau pakrantės vėjelio plaikstomą ilgą šviesių plaukų 
uodegą. Gubernatorius taip pat išlindo iš savo vienutės ir stovėjo, 
išblyškusį veidą atsukęs atogrąžų saulei. 

Būčiau priėjusi pasikalbėti su juo, bet neturėjau kada. Anikė 
jau buvo nulipusi į apačią pasiimti ožkos. Nusišluosčiau rankas 
į sijoną ir paskutinį sykį viską apskaičiavau. Iki palmių ir po- 
miškio tankumyno buvo ne daugiau kaip du šimtai jardų. Man 
atrodė, kad jei pavyktų nusileisti trapu ir nusigauti iki džiunglių, 
gal ir pasprukčiau. 

Visą kelionę kapitonas Leonardas tik ir galvojo, kaip kuo 
greičiau nuplaukti į Jamaiką, todėl negaiš laiko mane gaudyda- 
mas. O jeigu jie mane sučiups, kapitonas vargu ar nubaus mane 
už bandymą palikti laivą: juk aš nei jūreivis, nei oficiali belaisvė. 

Saulė spindėjo šviesiuose Anikės plaukuose, kai ji atsargiai 
kopė laipteliais su jaunikle ožka, jaukiai prigludusia prie plačios 
krūtinės. Dirstelėjusi į mane ir įsitikinusi, kad laukiu sutartoje 
vietoje, žengė prie trapo. 

Anikė užšnekino sargybinį keistu anglų ir švedų kalbos mi- 
šiniu, rodydama tai į ožką, tai į krantą ir atkakliai tvirtindama, 
kad gyvuliui reikia šviežios žolės. Jūreivis ją, regis, suprato, bet 
buvo neperkalbamas. 

— Ne, ponia, - gana pagarbiai paprieštaravo jis, - niekam 
neleista išlipti į krantą, tik vandenį semiančiam būriui — toks 
kapitono įsakymas. 

Stovėdama taip, kad nesimatyčiau, žiūrėjau, kaip ji ginčijasi, 
įkyriai kaišioja ožkytę sargybiniui prie veido, versdama jį žengti 
žingsnį atgal, žingsnį į šalį, gudriai stumdama jį tolyn, kad aš 
galėčiau prasmukti jam už nugaros. Dar valandėlė, ir jis atsidurs 
ten, kur reikia. Kai Anikė nutemps jį nuo trapo pradžios, išmes 
ožką ir ją gaudydama sukels ganėtinai didelę sumaištį, o aš per 
tą trumpą laiką ir pabėgsiu. 

Nervingai mindžikavau. Buvau basa, kad būtų lengviau skuosti 
smėlio paplūdimiu. Sargybinis pasislinko, man visiškai atsukdamas 
raudonšvarkę nugarą. Dar žingsnis, galvojau, tik vienas žingsnis. 

— Kokia graži diena, ar ne, ponia Malkolm? 

Įsikandau į liežuvį. 

- Labai graži, kapitone Leonardai, - vargais negalais išve- 
blenau. 

Kai jis prabilo, man vos širdis nesustojo. Dabar ji ėmė dau- 
žytis, vydamasi prarastą laiką. 

Kapitonas priėjo prie manęs ir pažvelgė virš turėklo, jaunas 
jo veidas švytėjo Kolumbo džiaugsmu. Nors man labai niežėjo 
rankos išversti jį per bortą, susizgribau nenoromis jam šypsanti. 

- Šis žemės lopinėlis yra ir jūsų, ir mano pergalė, ponia Mal- 
kolm, - tarė jis. - Be jūsų kažin ar būtume atplukdę „Delfiną“ iki 
kranto. - Jis labai droviai palietė man ranką, ir aš vėl nusišypso- 
jau, jau ne taip nenorom. 

— Neabejoju, kad jūs būtumėt susitvarkęs, kapitone. Regis, 
esat puikus jūrininkas. 

Kapitonas nusijuokė ir išraudo. Pagerbdamas žemę buvo nu- 
siskutęs, ir lygūs rausvi jo skruostai gaiviai tviskėjo. 

— Na, labiausiai nusipelnė jūreiviai, ponia, netgi sakyčiau, 
jie pasidarbavo iš peties. Bet jei ne jūsų daktariški gebėjimai ir 
sumanumas, jų pastangos tikrai būtų nuėjusios niekais. - Jis pa- 
žvelgė į mane gerokai blizgančiomis rudomis akimis. - Tikrai, 
ponia Malkolm, nemoku apsakyti, ką mums reiškia jūsų įgūdžiai 
ir gerumas. Aš... aš turiu galvoje taip pat gubernatorių ir serą 
Grevilį — žinot, karaliaus įgaliotinį Antigvoje. Parašysiu laišką, 
pateiksiu geriausią jūsų charakteristiką. Gal... gal tai padės. - Jis 
nudūrė akis. 

— Padės kam, kapitone? - Mano širdis vis dar pašėlusiai 
dunksėjo. 

Kapitonas Leonardas prikando lūpą, tada pakėlė akis. 

— Neketinau jums nieko sakyti, ponia, bet... tiesą sakant, ne- 
galiu nutylėti, nes gerbiu jus. Ponia Freizer, žinau jūsų pavardę 
ir kas jūsų vyras. 

— Nejaugi? - pratariau stengdamasi sutvardyti jausmus. - Ir 
kas jis? 

Toks klausimas jaunuolį nustebino. 

— Na, ponia, jis - nusikaltėlis. - Kapitonas kiek pablyško. — 
Sakot... nežinojot? 

— Žinojau, - abejingai atsakiau. - Bet kodėl jūs sakot man? 

Jis apsilaižė lūpas, bet mano žvilgsnį sutiko gana drąsiai. 

— Išsiaiškinęs, kas jūsų vyras, tai įrašiau laivo žurnale. Dabar 
gailiuosi, kad šitaip padariau, deja, per vėlu, informacija oficiali. 
Vos atplauksiu į Jamaiką, tenykštei valdžiai ir karinio jūrų laivy- 
no viršininkui Antigvoje turėsiu pranešti jo pavardę ir kelionės 
tikslą. „Artemidei“ įplaukus į dokus, ponas Freizeris bus suim- 
tas. - Kapitonas nurijo seilę. - O jei jis bus suimtas... 

— Bus pakartas, - pasakiau, ko jis neįstengė ištarti. 

Jaunuolis nebyliai linktelėjo. Ieškant žodžių, jo burna prasi- 
žiojo ir susičiaupė. 

— Esu matęs pakaruoklių, - galop tarė. - Ponia Freizer, aš 
tik... aš... - Jis nutilo tvardydamasis, ir susitvardė. Atsitiesė ir pa- 
žvelgė tiesiai man į akis, išsilaipinimo džiaugsmą ūmai užgožus 
kančiai. - Man labai gaila, - tyliai pasakė. - Negaliu prašyti, kad 
man atleistumėt, tik galiu pasakyti, kad labai labai apgailestauju. 

Jis apsisuko ant kulno ir nuėjo. Jam kelyje pasipainiojo Anikė 
Johansen su ožkele, vis dar karštai besiginčijanti su sargybiniu. 

— Kas čia dabar? - piktai paklausė kapitonas Leonardas. - Tuč- 
tuojau išneškit iš denio tą gyvulį! Pone Holfordai, ką sau manot? 

Anikės akys greitai nukrypo nuo kapitono į mano veidą, ir ji 
akimoju atspėjo, kas negerai. Barama kapitono, ramiai pastovėjo 
nuleidusi galvą, tada prisispaudusi ožkytę nuspūdino prie liuko 
į ožkų triumą. Kai ji ėjo pro šalį, viena didelė mėlyna akis rimtai 
mirktelėjo. Mes vėl mėginsim. Bet kaip? 


=— 


Kol kapanojomės pro Aklinso ir Samanos salas, išvargintas 
kaltės ir nukamuotas priešpriešinių vėjų, kapitonas Leonardas 
šalinosi manęs, ieškodamas prieglobsčio škancuose. Taip elgtis 
jam padėjo ir oras: buvo giedra, bet pūtė keisti nesmarkūs bri- 
zai, kuriuos keitė staigūs šuorai, taigi reikėjo nuolat reguliuoti 
bures - nelengva užduotis laive, kuriam stigo darbo jėgos. 

Po keturių dienų pakeitėm kursą ketindami plaukti į Terkso 
ir Kaikoso salų sąsiaurį, bet staiga, tarsi iš niekur, laivą bloškė 
vėjo šuoras - užklupo visai nepasiruošusį. 

Kai tas gūsis smogė, buvau denyje. Umai pasigirdo švilpesys, 
sijonai pakilo ir nuskraidino mane deniu, o virš galvos kažkas 
šaižiai, griausmingai pokšėjo. Kaktomuša susidūriau su Rams- 
delu Hodžesu, priekinio denio įgulos nariu, ir mudu, apsisukę 
pašėlusiu piruetu, žnektelėjom ant denio susipynusiais kūnais. 

Aplinkui kilo sumaištis, bėgiojo jūreiviai, skardėjo šūkaloja- 
mi įsakymai. Atsisėdau mėgindama susikaupti. 

- Kas tai? - paklausiau Hodžeso, kuris svirduliuodamas at- 
sistojo ir ištiesė ranką norėdamas mane pakelti. - Kas nutiko? 

— Skilo prakeiktas grotstiebis, - trumpai atsakė. - Atleiskit 
už tokį atsakymą, ponia, bet kaip tik taip ir nutiko. Mes bėdoj. 


2 


„Delfinas“ lėtai plūduriavo į pietus, be grotstiebio nedrįsda- 
mas plaukti palei sąsiaurio krantus ir seklumas. Kapitonas Leo- 
nardas nusprendė jį remontuoti artimiausioje vietoje, kur buvo 
patogu išmesti inkarą, taigi prie Butelio upelio, Šiaurės Kaikoso 
salos pakrantėje. 

Šįsyk gavom leidimą išlipti į sausumą, bet man iš to buvo 
maža naudos. Terkso ir Kaikoso salos nedidelės, sausos, su vos 
keliais gėlo vandens telkiniais. Jose tik keletas mažyčių įlankė- 
lių, kuriose galėdavo prisiglausti praplaukiantys laivai, pakliuvę į 
audrą. Slapstytis saloje be maisto ir vandens, laukiant palankaus 
uragano, atpūsiančio man laivą, - tokia mintis netraukė. 

Bet laivo kurso pokytis Anikei pakišo naują planą. 

— Pažįstu šitos salos, — gudriai linktelėjo ji. - Dabar mes 
plaukti aplink. Didysis Terkas, Mušuaras. Ne Kaikosas. 

Nepatikliai pašnairavau, ir ji pritūpusi ėmė buku smiliumi 
braižyti geltoname paplūdimio smėlyje. 

- Žiūrėk - Kaikoso sąsiauris, - tarė brūkštelėdama porą 
linijų. Viršuje tarp jų nupiešė burių trikampėlį. - Plaukti per 


jį, - parodė į Kaikoso sąsiaurį, - bet lūžęs stiebas. Dabar, - 

ji greitosiomis sąsiaurio dešinėje nupiešė keletą netaisyklingų 
apskritimų, —- Šiaurės Kaikosas, Pietų Kaikosas, Kaikosas, Di- 
dysis Terkas, - kalbėjo iš eilės pirštu durdama į kiekvieną aps- 
kritimą. - Dabar plaukti aplink. Rifai, Mušuaras. - Ir ji nubrėžė 
dar porą linijų, vaizduojančių sąsiaurį į pietryčius nuo Didžiojo 
Terko salos. 

— Mušuaro sąsiauris? 

Girdėjau jūreivius jį minint, bet nė nenutuokiau, kaip jis ga- 
lėtų padėti man pabėgti iš „Delfino“. 

Anikė nušvitusi linktelėjo, tada kiek žemiau ankstesnių pie- 
šinių pavingiavo ilgą liniją ir išdidžiai parodė į ją. 

— Espanjola. Santo Domingas. Didelis sala, miestai, daug laivų. 

Pakėliau antakius, vis dar suglumusi. Anikė atsiduso maty- 
dama, kad nesuprantu. Valandėlę pamąstė, tada atsistojo brūkš- 
telėdama rankomis per stambias šlaunis. Nuo uolų rinkom į 
negilų puodą jūrų sraiges. Moteris griebė jį, išvertė sraiges ir 
pasėmė jūros vandens. Padėjusi puodą ant smėlio mostu liepė 
man žiūrėti. 

Atsargiai pamaišė vandenį ratu ir iškėlė pirštą, nusėtą tamsiai 
purpurinėmis sraigių kraujo dėmėmis. Vanduo toliau sūkuriavo 
palei skardinius puodo šonus. 

Anikė iš atbrizgusios sijono palankos ištraukė siūlą, atkando 
mažą gabalėlį ir išspjovė į vandenį. Jis plūduriavo atkartodamas 
vandens sūkurį, tingiai sukdamasis puode. 

- Jūs, - tarė ji rodydama į siūlą. - Vanduo nešti jūs. - Ji vėl 
pamojo į piešinį smėlyje. 

Naujas trikampis Mušuaro sąsiauryje. Linija, nuo mažytės 
burės besiranganti žemyn į kairę, rodanti laivo kursą. Dabar 
mėlynas siūlelis, vaizduojantis mane, buvo išgriebtas, kad nebe- 
mirktų. Anikė patiesė jį prie mažytės burės - „Delfino, paskui 
nutempė sąsiauriu prie Espanjolos pakrantės. 

— Šok, - paprastai tarė. 

— Jūs netekot proto! - pasibaisėjau. 

Ji sukikeno, labai patenkinta, kad supratau. 

— Ja. Bet gerai. Vanduo nešti jūs. 

Ji parodė į Mušuaro sąsiaurio galą, į Espanjolos krantą ir vėl 
pamaišė vandenį puode. Mudvi stovėjom viena šalia kitos, stebė- 
damos, kaip slopsta jos prasimanytos srovės raibuliai. 

Anikė paskersakiavo į mane. 

- Pasistengia neskęsti, ja? 

Giliai įkvėpiau ir nusibraukiau nuo akių plaukus. 

- Ja, - pasakiau. - Pasistengsiu. 

Sutinku pastorių 


PLAUKIAU NEPAPRASTAI ŠILTOJE JŪROJE - lyg šiltoje 
vonioje, palyginti su ledine bangų mūša Škotijoje. Kita vertus, 
joje buvo itin šlapia. Dvi ar tris valandas išmirkus vandenyje, 
mano kojos sustingo, o rankų pirštai, gniaužiantys savadarbės 
gelbėjimosi priemonės, kurią atstojo dvi tuščios statinaitės, vir- 
ves, visiškai sustiro. 

Bet artileristo žmona žinojo, ką šneka. Pailgi, blausūs kontū- 
rai, kuriuos šmėkšančius regėjau iš „Delfino“, vis artėjo, žemos, 
tamsios kaip juodas aksomas kalvos ryškėjo sidabrinio dangaus 
fone. Espanjola - Haitis. 

Visai nenumaniau, kelinta valanda, bet per du mėnesius laive, 
nuolat skambant varpams ir girdėdama, kaip keičiasi budėjimo 
pamainos, išmokau apytikriai nustatyti nakties valandų tėkmę. 
Kai iššokau iš „Delfino“, buvo netoli vidurnaktis, o dabar turbūt 
artinosi ketvirta valanda ryto. Deja, iki kranto dar daugiau nei 
mylia. Vandenyno srovės stiprios, bet ir joms reikia laiko. 

Nukamuota sunkaus darbo ir nerimo, nerangiai apvyniojau 
virvę apie riešą, kad neišslysčiau iš savo pakinktų, padėjau kaktą 
ant statinaitės ir nugrimzdau į miegą, šnerves smarkiai kutenant 
romo kvapui. 

Pėdomis brūkštelėjusi per kažką kietą, pabudau ir išvydau 
aušrą nelygu opalas, jūrą ir dangų, raibuliuojančius kaip kriau- 
klės vidus. Kojoms tvirtai susmigus į šaltą smėlį, pajutau srovės, 
tekančios per mane ir krutinančios statinaites, jėgą. Išsipainiojau 
iš virvių pakinktų ir, lengviau atsikvėpusi, paleidau gremėzdiš- 
kas talpyklas pasisūpuojant plaukti į krantą. 

Man ant pečių liko gilūs raudoni įspaudai. Riešas, pirma 
apsuktas šlapia virve, buvo nutrintas iki kraujo. Buvau sušalusi, 

išsekusi ir labai ištroškusi, o kojos rodėsi guminės tarytum virti 
kalmarai. 

Bet jūra už manęs buvo tuštutėlė, „Delfino“ niekur nesimatė. 
Aš pabėgau. 

Dabar reikėjo tik nusikasti iki kranto, pasiieškoti vandens, 
kokio nors greito transporto į Jamaiką ir rasti Džeimį su „Arte- 
mide“ pirmiau už karališkąjį jūrų laivyną. Dingtelėjo, kad pirmą 
darbotvarkės punktą turbūt įvykdysiu. 

Apie Karibus žinojau tik tiek, kiek buvau regėjusi atvirukuo- 
se ir skaičiusi turistinėse brošiūrose, taigi įsivaizdavau driekian- 
tis balto smėlio paplūdimius ir raibuliuojant skaidrias lagūnas. 
Bet nūnai vaizdas rodėsi panašesnis į tankią atgrasią augaliją, 
želiančią itin lipniame tamsiai rudame dumble. 

Vešlūs, į krūmus panašūs sąžalynai tikriausiai buvo mangro- 
vės. Jos plytėjo visur, kiek užmatė akys, ir man neliko nieko kita, 
kaip brautis per tankmę. Jų šaknys didžiulėmis kilpomis nelyg 
kriketo varteliai kyšojo iš dumblo, ir aš ant jų vis suklupdavau, 
o blyškiai pilkos, lygios krūmynų šakos, augančios puokštėmis 
tarsi pirštų kaulai, graibstė už plaukų, man skverbiantis tolyn. 

Artinantis skuodė šalin būriai pavojų pajutusių mažyčių tam- 
siai raudonų krabų. Kojos klimpo į purvą iki kulkšnių, tad nu- 
sprendžiau geriau apsiauti batus, tegu ir permirkusius. Juos buvau 
susukusi į šlaputėlį sijoną, kurį laikiau pasikėlusi virš kelių. Dėl 
visa ko išsitraukiau žuvies peilį, kurį man davė Anikė. Nemačiau 
nieko grėsmingo, bet su ginklu rankoje pasijutau saugiau. 

Tekanti saulė, pliskinanti į pečius, džiugino tol, kol sušildė 
sustirusį kūną ir išdžiovino drabužius. Bet jau po valandos lin- 
kėjau jai lįsti už debesies. Saulei pakilus aukščiau, ėmė pilti pra- 
kaitas, iki kelių mane aplipęs dumblas džiūvo, vis labiau kamavo 
troškulys. 

Mėginau pasidairyti, kokį plotą užkėtusios tos mangrovės, 
bet jos kilo virš galvos, ir aš temačiau kilsuojančias pailgų pilkš- 
vai žalių lapų bangas. 

- Ta sumauta sala negali būti vien iš mangrovių, - sumurmėjau, 
atkakliai liumpindama pirmyn. - Kur nors turi būti kietos žemės. 

Ir, duokdie, vandens. 

Pokšėjimas, lyg kas netoliese būtų ėmęs šaudyti iš nedidelio 
pabūklo, taip mane išgąsdino, kad net išmečiau peilį. Puoliau 
karštligiškai jo grabalioti dumble ir tuoj nėriau žemyn ir griuvau 
kniūbsčia, kai kažkoks didelis padaras prašvilpė pro pat galvą. 

Garsiai sušnarėjo lapai ir išgirdau lyg ir žvaliai užšnekinantį 
„Kvark?“ 

- Ką? — sugargiau. 

Atsargiai atsisėdau, vienoje rankoje spausdama peilį, kita 
braukdama nuo veido garbanas, prisivėlusias dumblo. Už šešių 
pėdų krūmyne tupėjo didžiulis juodas paukštis ir kritiškai mane 
nužiūrinėjo. 

Paskui jis palenkė galvą ir ėmė snapu delikačiai valytis žvil- 
gančias juodas plunksnas, tarsi pabrėždamas, kaip nepriekaištin- 
gai jis atrodo, palyginti su tokia nevala. 

— Gerai jau, gerai, švareiva, - pasišaipiau. - Tu, drauguži, 
sparnus turi. 

Paukštis liovėsi švarintis ir griežtai sužiuro į mane. Tada pa- 
kėlė snapą į orą, atstatė krūtinę ir lyg įrodydamas savo apdaro 
pranašumą staiga išpūtė didžiulį puikios raudonos odos gurklį 
nuo kaklo iki kūno pusiaujo. 

- Buum! - sububėjo jis, atkartodamas pabūklo tratėjimą, ku- 
ris prieš tai mane išgąsdino. Ir dabar krūptelėjau, tik jau ne tiek. 

— Liaukis, - suirzau. 

Nekreipdamas dėmesio, paukštis lėtai suplasnojo sparnais, 
vėl įsikibo į šaką ir darsyk sududeno. 

Viršuje kažkas šaižiai suriko, ir garsiai plakdami sparnais į 
mangroves už kelių pėdų šlumštelėjo dar du dideli juodi paukš- 
čiai. Padrąsintas publikos, pirmasis paukštis ėmė dudenti vis tar- 
pais stabtelėdamas, o jo gurklys iš jaudulio raudonai liepsnojo. 
Po valandėlės virš galvos šmėkštelėjo dar trys juodi pavidalai. 

Buvau pagrįstai įsitikinusi, kad tie paukščiai ne grifai, bet 
vis tiek neketinau čia pasilikti. Prieš užmigdama turėjau sukarti 
daug mylių - arba rasti Džeimį. Apie tikimybę jį rasti laiku ge- 
riau jau per daug nesamprotauti. 


176 DIANA GABALDON 


Po pusvalandžio buvau tiek mažai pažengusi į priekį, kad vis 
dar protarpiais girdėdavau pažįstamo švareivos dudenimą, ku- 
riam dabar pritarė nemažai balso kolegų. Švokšdama nuo įstan- 
gos išsirinkau storiausią šaknį ir prisėdau pailsėti. 

Mano lūpos buvo suskeldėjusios ir sukepusios, ir mintis apie 
vandenį iš galvos ginė visa kita, net Džeimį. Regis, visą amžinybę 
broviausi per mangroves, bet iki šiol girdėjau ošiant vandenyną. 
Išties mane vijosi potvynis, nes besėdint plonas putų sluoksnis ir 
murzinas jūros vanduo prasikošė pro mangrovių šaknis, trumpai 
užliejo pirštų galus ir vėl nuslūgo. 

— Vanduo, visur vanduo, - liūdnai pasakiau bežiūrėdama į 
jį, - ir nė lašo atsigerti. 

Akis pagavo krustelėjimą purvynėje. Pasilenkusi išvydau ke- 
letą žuvelių, kokių nebuvau regėjusi. Jos anaiptol nesivartaliojo 
žiopčiodamos, o stovėjo stačios, remdamosi krūtinės pelekais, 
tarsi joms būtų nė motais, kad ne vandeny. 

Sužavėta pasilenkiau jų patyrinėti iš arčiau, Kelios kryptelėjo 
ant pelekų, bet lyg ir neėmė į galvą, kad jas apžiūrinėju. Rimtai 
vėpsojo į mane, išsproginusios akis. Tik įsižiūrėjusi įdėmiau su- 
pratau, kodėl jos išverstakės: visos turėjo ne po porą, o po ke- 
tvertą akių. 

Į vieną spoksojau ilgai, tarpkrūčiu virvant prakaitui. 

— Arba man haliucinacijos, - užšnekinau ją, - arba tau. 

Žuvis neatsakė, bet staiga pašoko ir šleptelėjo ant šakos keli 
coliai virš žemės. Turbūt kažką pajuto, nes po valandėlės atplūdo 
banga, šįsyk aptaškydama mane iki kulkšnių. 

Staiga mane apgaubė taip trokštama vėsa. Saulė paslaugiai 
pasislėpė už debesies, ir jai dingus visa nuotaika mangrovių gi- 
rioje pasikeitė. 

Ūmai pakilus vėjui, sušlamėjo pilkšvi lapai, o krabukai, žuvys 
ir smėlio blusos pranyko, tarsi kas būtų mostelėjęs burtų lazde- 
le. Jie aiškiai žinojo, ko nežinojau aš, ir jų pasitraukimas atrodė 
gana grėsmingas. 

Pažvelgiau į debesį, kuris uždengė saulę, ir aiktelėjau. Iš už 
kalvų slinko milžiniškas purpurinis kunkuliuojantis debesis, ir 

taip greitai, kad puikiai mačiau priekinį jo kraštą, kurį baltai nu- 
tvieskė užlindusi saulė, besiartinantį tiesiai prie manęs. 

Atsirito kita banga, dviem coliais aukštesnė už aną, ir šįsyk 
atsitraukė, užtrukusi ilgiau. Nebuvau nei žuvis, nei krabas, bet 
supratau, kad neapsakomu greičiu atūžia audra. 

Apsidairiau, bet išvydau tik beribes mangroves, besidriekian- 
čias aplink. Nemačiau nieko, kas atstotų užuoglaudą. Tačiau argi 
pakliūti į liūtį su audra esamomis aplinkybėmis būtų blogiau už 
viską? Liežuvis sauso, lipo, ir aš, pagalvojusi apie vėsų, malonų 
lietų, žliaugiantį per veidą, apsilaižiau lūpas. 

Atšniokštus dar vienai bangai, šitai iki pusės blauzdų, suvo- 
kiau, kad man gresia didesnis pavojus, nei tik būti permerktai. 
Skubiai dirstelėjusi viršun pamačiau tarpušakiuose įstrigusius 
sausų jūrų dumblių kuokštus — potvynio lygis aukštas, gerokai 
man virš galvos. 

Panikos akimirka, bet nusiraminsiu. Jei dabar prarasiu nuo- 
voką, man galas. 

- Laikykis, Bošamp, - sumurmėjau sau. 

Prisiminiau patarimą iš internatūros: „Kai sustoja širdis, pir- 
miausia užčiuopk savo pulsą.“ Šyptelėjau, ir įtampa išsyk atslūgo. 
Patikrinau pulsą: greitokas, bet stiprus ir lygus. 

Na, gerai, ir kuriuo gi keliu traukti? Kalno link - jį vienintelį 
mačiau virš mangrovių jūros. Broviausi per šakas kuo greičiau, 
nepaisydama plyštančių sijonų ir palei kojas vis stiprėjančių ban- 
gų traukos. Jos vis kilo, nuo jūros pučiant vėjui. Plaukai lindo į 
akis ir burną, braukiau ir braukiau juos atgal, garsiai plūsdamasi, 
kad balsas mane ramintų, tačiau netrukus gerklė taip išdžiūvo, 
kad kalbant ėmė skaudėti. 

Šliurksėjau per purvyną. Sijonas vis išsipešdavo iš diržo, pa- 
mečiau batus ir juos akimoju prarijo putojanti klampynė, kuri 
plakėsi jau gerokai virš kelių. Bet tai atrodė nesvarbu. 

Potvynis jau siekė šlaunų vidurį, kai prapliupo lietus. Užda- 
mas taip, kad net stelbė lapų šnarėjimą, pasipylė srautais ir ne- 
trukus permerkė mane iki siūlelio. Iš pradžių gaišau laiką, veltui 
lošdama galvą ir mėgindama srūvančius veidu upelius nukreip- 

ti į burną. Paskui susivokiau. Nusitraukiau nuo pečių skepetą, 
sušlapinau lietuje ir kelis kartus išgręžiau, kad neliktų druskos 
pėdsakų. Tada vėl suvilgiau, prisidėjau permirkusią skiautę prie 
burnos ir iščiulpiau vandenį. Jis buvo prakaito, jūrų dumblių ir 
šiurkščios medvilnės skonio. Tikras gardumynas. 

Tebemaknojau toliau, per tą mangrovių tankmę. Atplūdęs 
potvynis buvo beveik iki juosmens, ir eiti darėsi vis sunkiau. 
Akimoju numalšinusi troškulį, nunarinau galvą ir iš visų jėgų 
ėmiau stumtis į priekį. 

Virš kalnų plykstelėjo žaibas, ir po valandėlės sudundėjo 
griaustinis. Potvynio mūša buvo tokia stipri, kad pajudėti ga- 
lėdavau tik atplūdus bangai. Vandens stumiama pabėgėdavau, 
o vandeniui slūgstant ir tempiant kojas atgal prisiplodavau prie 
artimiausio kamieno. 

Pradėjau galvoti, kad paskubėjau palikti kapitoną Leonardą 
ir „Delfiną“. Vėjas stiprėjo, plakė man į veidą lietų, todėl beveik 
nieko nemačiau. Pasak jūrininkų, kas septinta banga atsirita 
aukštesnė. Irdamasi pirmyn, susizgribau skaičiuojanti. Iš tikrųjų 
tarp menčių smogė devintoji banga, pargriovė ir patiesė nespėjus 
nusitverti už šakos. 

Bejėgiškai kepurnėjausi, springdama smėlio ir vandens mi- 
gloje, tada pajutau kojas ir vėl atsistojau. Banga manęs ne tik vos 
nepaskandino, bet ir pasuko kita kryptimi. Prieš mane stūksojo 
nebe kalnas, o medis, ne daugiau kaip už dvidešimties pėdų. 

Dar keturios bangos, dar keturi kilstelėjantys stumtelėjimai, 
dar ketveri negailestingi gniaužtai, vandeniui kėsinantis nusi- 
tempti mane atgal, ir aš atsidūriau ant dumblino kranto siauroj 
įlankėlėj, kuria per mangroves į jūrą tekėjo upeliūkštis. Išsika- 
panojau ir slysčiodama, svirduliuodama įsikeberiojau į svetingą 
medžio glėbį. 

Iš laktos dvylikos pėdų aukštyje mačiau liulančią mangro- 
vių klampynę, o anapus jos - atvirą jūrą. Darsyk apsigalvojau, 
nusprendžiau, kad išmintingai pasielgiau pabėgdama iš „Del- 
fino': kad ir kokios baisybės dėtųsi ant kranto, laive kur kas 
blogiau. 

Žaibai blykčiojo virš kunkuliuojančio vandens, vėjui ir po- 
tvyniui kovojant, kas valdys bangas. Toliau, Mušuaro sąsiauryje, 
bangos kilo taip aukštai, kad panėšėjo į banguotas kalvas. Pūtė 
gana stiprus vėjas, lėkdamas pro šalį jis plonai švilpė ir mane, 
peršlapusią, rietė į ožio ragą. Dabar, virš galvos siaučiant audrai, 
griaustinis trinksėjo kartu su žaibo žybsniais. 

„Artemidė“ plaukia lėčiau nei karo laivas; rasi per tą lėtumą 
ji dar saugi Atlanto platybėse. 

Pamačiau, kaip už šimto pėdų užsiliepsnojo vienas mangro- 
vių guotas; vanduo šnypšdamas atsitraukė, trumpai šmėkštelėjo 
sausa žemė, paskui bangos vėl atgarmėjo ir užliejo juodus žaibo 
perskeltus kamienus. Rankomis apsivijau medį, prispaudžiau 
veidą prie žievės ir ėmiau melstis. Už Džeimį, „Artemidę“. Už 
„Delfiną“, Anikę Johansen, Tomą Leonardą ir gubernatorių. Ir 
už save. 


=— 


Kai pabudau, jau buvo visai įdienoję. Koja, įstrigusi tarp 
dviejų šakų, buvo nutirpusi nuo apačios iki kelio. Ne tiek nuli- 
pau, kiek šlumštelėjau nuo savo laktos į įlankėlės seklumą. Pa- 
sisėmiau pilnas rieškučias vandens, gurkštelėjau ir išspjoviau. 
Gerti per sūrus. 

Drabužiai buvo drėgni, bet mane kankino troškulys. Audrai 
seniai pasibaigus, visur aplink tvyrojo tyla ir ramybė, tik man- 
grovės juodavo. Tolumoje girdėjau bubsint didžiuosius juodus 
paukščius. 

Apysūris vanduo čia teikė vilčių, kad toliau įlankėlėje esama 
gėlo vandens. Pasitryniau koją, kad apmalštų dilgsėjimas, ir nu- 
šlubčiojau pakrante. 

Pilkai žalias mangroves ėmė keisti sodriau žalia augalija su 
tankiu žolės ir samanų pomiškiu, todėl turėjau bristi vandeniu. 
Pavargusi ir ištroškusi netoli tenusikapsčiau. Prisėdau atsipūsti. 
Man ilsintis keletas keistų žuvelių liuoktelėjo šalia ant kranto ir 
tarsi smalsaudamos įsispoksojo, išpūtusios akis. 

— Na, ir pati keistokai atrodai, - pasakiau vienai. 

— Arjūs - anglė? - nepatikliai paklausė Žuvis. 

Man pasidingojo, kad esu Alisa Stebuklų šalyje, ir tas įspū- 
dis buvo toks ryškus, kad valandėlę tik kvailai mirksėjau. Paskui 
staiga pakėliau galvą, ir mano akys susmigo į žmogaus, kuris to 
klausė, veidą. 

Šis buvo nugairintas ir įdegęs saulėje iki rusvo raudonio, bet 
juodi garbanoti plaukai, nuo kaktos nubraukti atgal, atrodė veš- 
lūs ir nepražilę. Jis išlindo iš tankmės ir žengė artyn atsargiai, 
tarsi baimindamasis mane išgąsdinti. 

Žmogus buvo kiek aukštesnis nei vidutinio ūgio, stambus, 
tvirtų pečių, plataus raiškių bruožų veido, kuris, nors iš prigim- 
ties draugiškas, buvo susirūpinęs. Vilkėjo tas vyras apspurusiais 
drabužiais, per petį persimetęs nešėsi sunkų storos drobės krep- 
šį, o prie diržo kabojo ožkenos gertuvė. 

— Vous ėtes Anglaise? - prancūziškai pakartojo klausimą. - 
Comment ca va? 

— Taip, anglė, - sukvarkiau. - Gal galėčiau atsigerti vandens? 
Labai prašau. 

Jis išpūtė akis - šviesiai rudas, - bet nieko nepasakė, tik nu- 
kabino nuo diržo gertuvę ir padavė man. 

Pasidėjau žuvies peilį ant kelio, kad būtų po ranka, ir įnikau 
taip godžiai maukti vandenį, kad vos spėjau ryti. 

- Būkit atsargi, - perspėjo jis. - Sparčiai gerti pavojinga. 

- Žinau, - pridususi pasakiau, kai nuleidau gertuvę. - Aš — 
daktarė. 

Vėl prisidėjau gertuvę prie lūpų, bet jau prisiverčiau sriaubti 
lėčiau. 

Gelbėtojas žiūrėjo į mane klausiamai ir, pasirodė, truputį nu- 
išpilta prakaito, ant veido išdrikusiais plaukais, panėšėjau į elge- 
tą, ir tikriausiai kuoktelėjusią. 

— Daktarė? - paklausė jis angliškai, patvirtindamas, kad jo 
mintis krypsta ta linkme, kuria ir įtariau ją keliaujant. Žmogus 


* Ar jūs anglė? Kaip laikotės? (Pranc.) 

įdėmiai žiūrėjo į mane, labai panašus į didelį juodą paukštį, kurį 
neseniai regėjau. - Gal malonėtumėt pasakyti, kokia daktarė? 

— Medicinos, - suburbėjau, stabtelėjusi tarp gurkšnių. 

Jo antakiai buvo juodi ir vešlūs. Dabar jie pakilo kone iki 
plaukų. 

— Štai kaip, - po trumpos pauzės prasižiojo jis. 

— Štai kaip, - pakartojau tokiu pat tonu, ir vyras susijuokė. 

Tada jis manieringai nulenkė prieš mane galvą. 

— Tada, ponia daktare, leiskite prisistatyti: Lorencas Šternas, 
gamtos mokslų daktaras, Gesellschaft von Naturwissenschaft Phi- 
losophieren, iš Miuncheno. 

Sumirksėjau. 

— Gamtininkas, - paaiškino bakstelėdamas į drobinį krepšį 
ant peties. - Traukiau prie tų paukščių, didžiųjų fregatų, sakau, 
gal aptiksiu, kur jos peri, bet kai nugirdau jus, hm... 

- Šnekančią su žuvimi, - pabaigiau jo mintį. - Taip, na... ar 
jos iš tiesų keturakės? - paklausiau, vildamasi nukreipti pokalbį. 

— Taip... arba taip atrodo. - Vyras pažvelgė į žuvį, kuri labai 
įdėmiai mūsų klausėsi. - Kai pasineria, jos pasitelkia savo keis- 
tai sukonstruotą optiką: viršutinė pora akių žvalgosi, kas dedasi 
virš vandens, o apatinė - kas po vandeniu. - Paskui jis sužiuro 
į mane ir šyptelėjo. - Gal man bus suteikta garbė sužinoti jūsų 
pavardę, ponia daktare? 

Delsiau, nežinodama, ką jam sakyti. Apsvarsčiusi daug gali- 
mų slapyvardžių, nusprendžiau rėžti tiesą. 

— Freizer. Klerė Freizer. Ponia Džeims Freizer, - pridūriau, 
miglotai nutuokdama, jog atskleidusi šeiminę padėtį atrodysiu 
garbingiau ir oriau, kad ir kokia abejotina mano išvaizda. Pirštų 
nustūmiau garbaną, įkyriai lendančią į kairę akį. 

— Jūsų tarnas, ponia, - grakščiai nusilenkė jis. Tada žiūrė- 
damas į mane mąsliai pasitrynė viršunosę. — Tikriausiai sudužo 
jūsų laivas? — ryžosi spėti. 

Regis, tai buvo logiškiausias - ir vienintelis - paaiškinimas, 
kodėl atsidūriau čia, tad aš ir linktelėjau. 

— Man reikia kaip nors nusigauti į Jamaiką, - pasakiau. - Gal 
galite padėti? 

Jis padėbsojo į mane truputį raukydamasis, tarsi būčiau eg- 
zempliorius, keliantis šiokių tokių abejonių dėl klasifikavimo, 
bet paskui palinksėjo. Jo burna buvo plati, lyg šypsenai ir pa- 
daryta; vienas jos kamputis pakilo, ir vyras ištiesė man ranką, 
norėdamas padėti atsistoti. 

— Taip, - atsakė. - Galiu jums pagelbėti. Bet gal pirmiau 
paieškokime jums maisto ir drabužių? Netoliese gyvena mano 
draugas. Nuvesiu jus ten, ar gerai? 

Kamuojama troškulio ir greitai klostantis įvykiams beveik 
nepaisiau savo skrandžio reikmių. Paminėjus valgį, jis tučtuojau 
triukšmingai sugurgė. 

- Taip, - garsiai pasakiau, vildamasi, kad balsas nustelbs vi- 
durių kliurksėjimą, - būtų labai miela. 

Pagal išgales susiglosčiau plaukų raizgyną ir, nėrusi po šaka, 
nusekiau tarp medžių įkandin savo gelbėtojo. 


= 


Išlindus iš sabalpalmių giraitės, prieš mus atsivėrė pieva, to- 
liau šlaitu kylanti į plačią kalvą. Jos viršuje išvydau namą - ar 
namo griuvėsius. Geltono tinko sienos buvo sutrūkinėjusios, 
apkėstos rausvų bugenvilijų ir išdrikusių gvajavų, skardiniame 
stoge žiojėjo kelios iš čia įžiūrimos skylės, o visa aplinka rodėsi 
graudžiai aptriušusi. 

- Hacienda de la Fuente, - tarė naujasis mano pažįstamas, 
linktelėdamas į namą. - Ar turėsit sveikatos užkopti į kalvą, 
o gal... - Jis užmetė akį į mane, tarsi spėliodamas, kiek sve- 
riu. - Mažu ir užneščiau, - pasakė su nelabai pamaloninančia 
abejone balse. 

- Užlipsiu, - nuraminau jį. 

Mano kojos buvo subraižytos, paskaudusios, aplipusios sa- 
balpalmių lapais, bet takas priekyje atrodė gana nuolaidus. 

Namo kalvos šlaite kryžiavosi vos įžiūrimi avių takeliai. Dau- 
gybė tų gyvulių tvoskiant karštai Espanjolos saulei ramiai rupš- 

nojo žolę. Kai išnirom iš už medžių, viena avis, mus pamačiusi, 
iš nuostabos sumekeno. Visos avys šlaite darniai pakėlė galvas ir 
sužiuro mūsų pusėn. 

Susidrovėjusi dėl tos nemirksinčios įtarių akių falangos, pa- 
sikėliau purvinus sijonus ir nuplumpinau paskui daktarą Šterną 
link pagrindinio tako, einančio aukštyn ir per kalvą, kurį, spren- 
džiant iš pločio, trypė ne tik avys. 

Buvo graži giedra diena, žolėje plazdėjo oranžinių ir baltų 
drugelių būriai. Jie nutūpdavo ant kur ne kur žydinčių žiedų, o 
nuostabūs geltonieji spindėjo lyg mažytės saulutės. 

Giliai įkvėpiau malonaus žolės ir gėlių aromato, vos atmiešto 
avių ir saulėje įšilusių dulkių kvapu. Man ant rankovės nusileido 
rudas taškelis ir tvirtai prikibęs prabuvo tiek, kad spėjau pama- 
tyti aksominius žvynelius ant sparnų ir mažytį riestą straubliuką. 
Laibas kūnelis papulsavo kvėpuodamas sparnelių plakimo ritmu 
ir pradingo. 

Viltis sulaukti pagalbos, vanduo ir drugeliai, o gal visi trys 
dalykai palengvino man baimės ir nuovargio naštą, kurią ilgai 
vilkau. Vis dar rūpėjo, kaip rasti transportą į Jamaiką, bet numal- 
šinus troškulį, šalia atsiradus draugui ir sušvitus galimybei, kad 
netrukus gausiu pietų, ta užduotis nebeatrodė tokia neįmanoma, 
kaip maniau mangrovėse. 

- Štai ir jis! 

Lorencas sustojo palaukti, kol taku palypėsiu iki jo. Jis pa- 
mojo į liekną, bet raumeningą Žmogystą, kuri atsargiai leidosi 
šlaitu prie mūsų. Prisimerkusi žvelgiau į vyriškį, besibraunantį 
tarp avių, kurios nekreipė į jį nė menkiausio dėmesio. 

— Jėzau! - šūktelėjau. - Tai šventasis Pranciškus Asyžietis. 

Lorencas nustebęs dirstelėjo į mane. 

— Ne, nei tas, nei kitas. Sakiau, kad jis - anglas. - Lorencas 
pakėlė ranką ir suriko: - Hola!“ Senjore Fogdenai! 

Žmogus pilku drabužiu įtariai stabtelėjo, viena ranka gyny- 
biškai įsitvėręs avies vilnos. 


* Ispaniškas pasisveikinimas. 

— Ouien es“ 

- Šternas! —- sušuko mano pažįstamas. — Lorencas Šternas! 
Eime, - paragino ir ištiesė ranką ketindamas užtempti mane sta- 
čiu šlaitu ant avių tako. 

Avis, ryžtingai mėginanti ištrūkti iš savo gynėjo, atitraukė jo 
dėmesį nuo mūsų. Prakaulus vyriškis buvo už mane kiek aukš- 
tesnis, lieso veido, kuris galėjo būti patrauklus, bet jį darkė rusva 
barzda, išdrikusi ant smakro it plaušinė šluota dulkėms valyti. 
Ilgi, besiplaikstantys į visas puses plaukai buvo ruožais pražilę 
ir vis lindo jam į akis. Mums priėjus, nuo jo galvos nuskrido 
oranžinė peteliškė. 

— Šternas? - paklausė jis, laisvąja ranka nusibraukęs plaukus 
ir markstydamasis saulėje lyg pelėda. - Nepažįstu jokio... ak, tai 
jūs! - Sudžiūvęs jo veidas nušvito. - Kodėl nepasisakėt esąs mėš- 
lo kirmėlių žmogus - išsyk būčiau pažinęs! 

Šternas mažumėlę sutriko ir atsiprašomai pažvelgė į mane. 

— Aš... ak... per paskutinį apsilankymą paėmiau keletą įdo- 
mių parazitų iš pono Fogdeno avių išmatų, - paaiškino jis. 

- Šlykščios didelės kirmėlės! - patikslino tėvas Fogdenas ir 
smarkiai suvirpėjo nuo tų gyvių prisiminimo. - Pėdos ilgumo, 
bent kelios! 

- Ne ilgesnės kaip aštuonių colių, - šypsodamas pataisė jį 
Šternas ir dėbtelėjo į artimiausią avį uždėjęs ranką ant krep- 
šio, į kurį rinko pavyzdžius, tarsi tikėdamasis tolesnio neišven- 
giamo indėlio į mokslą. - Ar padėjo mano pasiūlytos gydymo 
priemonės? 

Tėvas Fogdenas šiek tiek suabejojo, lyg kapstydamasis atmin- 
ty, kokios buvo tos gydymo priemonės. 

- Didelė terpentino dozė, - pasufleravo gamtininkas. 

— A, taip! - Liesą kunigo veidą apšvietė saulė ir jis nušvito 
iš džiugesio. - Žinoma, žinoma! Taip, labai padėjo: Kelios avys 
pastipo, bet kitos pasveiko. Nuostabu, labai gerai! - Staiga tėvas 
Fogdenas tarsi susizgribo nelabai svetingai besielgiąs. - Bet jūs 


* Kas jūs? (Isp.) 

turit užeiti! - pareikalavo. - Kaip tik pusiaudienį ketinau užkąsti, 
tad primygtinai kviečiu palaikyti man draugiją. - Kunigas pasi- 
suko į mane. - Jūs tikriausiai būsit ponia Štern? 

Paminėjus aštuonių colių ilgio žarnyno kirmėles, man tuč- 
tuojau dingo alkis, bet kai išgirdau apie valgį, pilvas sugurgė 
visu smarkumu. 

— Ne, bet mums būtų malonu pasinaudoti jūsų svetingu- 
mu, - mandagiai atsakė Šternas. - Prašom susipažinti su mano 
drauge ponia Freizer, jūsų tėvynaine. 

Fogdeno akys, blyškiai mėlynos, linkusios ašaroti ryškioje 
saulėje, suapvalėjo iš nustebimo ir susmigo į mane. 

- Anglė? - nepatikliai paklausė jis. - Čia? - Akių kukuliai 
nužvelgė purvo ir druskos dėmėmis išmargintą sumurkšlintą 
suknelę ir šiaip visą nevalyvą mane. Pamirksėjęs jis žengė artyn 
ir nepaprastai oriai nusilenkė prie pat mano rankos. - Jūsų nuo- 
lankiausias tarnas, ponia. - Tada atsitiesė ir didingai mostelėjo į 
griuvėsius ant kalvos. - Mi casa es su casa.* - Jis šaižiai sušvilpė, 
ir iš piktžolių smalsiai kyštelėjo nediduko karaliaus Karolio ka- 
valieriaus spanielio snukutis. - Turim svečių, Ludai, - džiugiai 
pranešė pastorius. - Argi ne puiku? 

Tvirtai pasikišęs mano ranką po alkūne, kita ranka suėmė 
aviai už vilnų kuokšto ir nusivedė mudvi prie Hacienda de la 
Fuente, o Šternas nuslinko iš paskos. 

Kodėl namas taip pavadintas**, paaiškėjo, kai įžengėm į apšiu- 
rusį kiemą: jo kampe virš dumblių prižėlusio tvenkinio kabojo 
debesėlis laumžirgių lyg kokių mirkčiojančių švieselių; tikriau- 
siai ten buvo natūralus šaltinis, kurį kažkas užtvenkė, kai buvo 
pastatytas namas. Koks tuzinas džiunglinių vištų purptelėjo nuo 
apirusio grindinio ir kaip pašėlusios nuplasnojo mums palei ko- 
jas, tik pakilo nedidelis dulkių ir plunksnų debesis. Iš kitų palik- 
tų įrodymų supratau, kad medžiai, svyrantys virš vidinio kiemo, 
buvo jų tupėjimo vieta, ir jau senokai. 


* Mano namai yra jūsų namai (isp.). 
** Fuente - šaltinis, versmė (isp.). 

— Taigi šįryt man pasisekė sutikti ponią Freizer mangrovė- 
se, - pabaigė sakyti Šternas. - Pamaniau, gal jūs... ak, pažvelkit į 
šią grožybę! Nuostabi Odonata! 

Šie žodžiai buvo ištarti susižavėjusiu tonu. Lorencas nesivar- 
žydamas prasispraudė pro mus ir įsispoksojo į palmių šakomis 
dengtos pašiūrės pavėsį, kur pleveno didžiulis laumžirgis ma- 
žiausiai poros colių ilgio sparnais. Mėlynas jo kūnelis sutviksda- 
vo, kai jis kirsdavo paklydėlį saulės spindulį, prasiskverbusį pro 
skylėtą stogą. 

— Jums jo reikia? Labai prašom. - Mūsų šeimininkas grakš- 
čiai mostelėjo į laumžirgį. - Na, Beke, risnok čia, netrukus ap- 
žiūrėsiu tavo kanopėlę. 

Pliaukštelėjęs per pasturgalį, jis įvarė avį į vidinį kiemą. Avis 
sušnarpštė ir šastelėjo per kelias pėdas šalin, paskui puolė čiau- 
moti gvajavų, pribyrėjusių nuo milžiniško virš senos sienos pa- 
linkusio medžio. 

Tiesą sakant, medžiai aplink vidinį kiemą buvo taip iškeroję, 
kad vietomis jų šakos pynėsi. Visą kiemą dengiantis jų lajos sto- 
gas tarsi lapotas tunelis vedė prie žiojėjančios namo durų angos. 

Prie slenksčio kūpsojo kauburiai dulkių ir rausvų plonų kaip 
popierius bugenvilijų lapų, bet už jo tviskėjo tamsaus medžio 
grindys, paprastos ir švarios. Palyginti su ryškia saulės šviesa, 
viduje tvyrojo prieblanda, bet akys greitai apsiprato, ir aš smal- 
siai apsidairiau. 

Kambarys buvo labai kuklus, tamsus ir vėsus, jame stovė- 
jo tik ilgas stalas, keletas kėdžių ir krėslų, nedidelė indauja, virš 
kurios kabojo baisus ispaniškas paveikslas - išsekęs, mirtinai iš- 
blyškęs Kristus ožiška barzdele tamsoje rodo skeletiška ranka į 
kraujuojančią širdį krūtinėje. 

Tas šiurpus paveikslas taip prikaustė mano žvilgsnį, kad tik 
po valandėlės susizgribau, jog kambaryje kažko esama. Šešėliai 
kambario kampe susiliejo, ir pasirodė smulkus apskritas veidelis, 
persmelktas pagiežos ir pykčio. Sumirksėjau ir žengtelėjau ata- 
tupsta. Moteris - nes tai buvo moteris - žengė žingsnį į priekį, 
įsmeigusi į mane juodas akis, nemirksinčias kaip avies. 

Ji buvo ne daugiau kaip keturių pėdų ūgio ir tokia stora per 
liemenį, kad panėšėjo į vientisą luitą be jokių sandūrų ir įlinkių. 
Jos galva priminė mažą apvalų gumbą, užtupdytą ant kūno, o 
kitą, mažesnį, gumbelį sudarė retų žilų plaukų kuodas, kietai su- 
suktas ant pakaušio. Moters oda buvo raudonmedžio spalvos — 
nežinia, ar nuo saulės, ar iš prigimties - ir ji labai panėšėjo į 
išdrožtą medinę lėlę. Pikta linkinčią lėlę. 

— Mamasita, - ispaniškai stabui tarė pastorius, - kokia laimė! 
Sulaukėm svečių, kurie malonės pavalgyti su mumis. Prisimeni 
senjorą Šterną? - pridūrė rodydamas į Lorencą. 

- Si, claro*, - prabilo stabas nematomomis medinėmis lūpo- 
mis. - Kristaus žudikas. O kas toji puta alba**? 

- Tai senjora Freizer, - atsakė tėvas Fogdenas džiugiai šyp- 
sodamas, tarsi ji nebūtų nė prasižiojusi. - Vargšė ponia turė- 
jo nelaimės patirti laivo sudužimą. Turim jai padėti kuo tik 
galėdami. 

Mamasita iš lėto nužvelgė mane nuo galvos iki kojų. Nieko ne- 
pasakė, bet plačios jos šnervės išsiplėtė, rodydamos baisią panieką. 

— Valgis gatavas, - tarė ji ir nusisuko. 

— Nuostabu! - nudžiugo pastorius. - Mamasita kviečia jus, ji 
atneš valgį. Gal atsisėstumėt? 

Ant stalo jau buvo padėta didžiulė įskilusi lėkštė sa mediniu 
šaukštu. Iš indaujos pastorius išėmė dar dvi lėkštes, du šaukštus 
ir bet kaip išdėliojo ant stalo, svetingai mostelėdamas mums, kad 
prisėstume. 

Stalo gale ant kėdės pūpsojo didelis rudas kokoso riešutas. 
Fogdenas švelniai jį pakėlė ir pasidėjo šalia lėkštės. Pluoštinis 
kevalas buvo patamsėjęs nuo senumo, o plaušai lopais nusitrynę 
tiek, kad buvo matyti kone blizgus paviršius. Man toptelėjo, kad 
jis čia tikriausiai seniai. 

— Sveikas, - tarė jis, meiliai glostydamas riešutą. - Kaip gy- 
vuoji šią gražią dieną, Koko? 


* Taip, žinoma (isp.). 


** Šviesi kekšė (isp.). 


188 DIANA GABALDON 


Dirstelėjau į Šterną, bet tas įdėmiai tyrinėjo Kristaus por- 
tretą, tarp vešlių juodų jo antakių buvo įsirėžusi raukšlelė. Man 
pasirodė, kad pokalbį turiu pradėti aš. 

— Ar gyvenat čia vienas, pone... ak, tėve Fogdenai? - paklau- 
siau mūsų šeimininko. - Jūs ir... hm, Mamasita? 

- Deja, taip. Todėl taip ir džiaugiuosi jus matydamas. Žinot, 
man draugiją palaiko tik Ludas ir Koko, - paaiškino jis dar sykį 
paplekšnodamas per plaušingą riešutą. 

— Koko? - mandagiai ištariau galvodama, kad tai, ką iki 
šiol regėjau, perša mintį, jog Koko ne vienintelis keistuolis šioje 
draugijoje. Vėl pašnairavau į Šterną, kuris buvo kiek sutrikęs, bet 
šiaip ramus. 

- Coco ispaniškai reiškia „baubas“, - paaiškino pastorius. — 
Velniūkštis. Ar matot nosytę kaip sagutę ir tamsias akeles? - 
Fogdenas dviem ilgais laibais pirštais staiga dūrė į įdubas kokoso 
riešuto viršuje ir kikendamas juos atitraukė. - Aha! - sušuko. - 
Nedera taip spoksoti, Koko, juk žinai, kad nemandagu! 

Blyškiai mėlynų akių žvilgsnis perliejo mane, ir aš sunkokai 
atplėšiau dantis nuo apatinės lūpos. 

- Kokia graži dama, - tarė jis tarsi sau. - Ne taip, kaip manoji 
Ermenegilda, bet vis tiek labai daili, ar ne, Ludai? 

Šuo, į kurį kreipėsi pastorius, nė nedėbtelėjo mano pusėn, 
bet džiugiai atlėkė pas savo šeimininką, pakišo galvą jam po 
plaštaka ir sulojo. Pastorius švelniai pakasė jam ausis, paskui vėl 
nukreipė dėmesį į mane. 

— Įdomu, gal jums tiktų viena iš Ermenegildos suknelių? 

Nežinojau, atsakyti jam ar ne. Tad tik mandagiai nusišypso- 
jau vildamasi, kad mano minčių veidas neišduoda. Laimė, tuo 
metu grįžo Mamasita, nešina garuojančiu moliniu puodu, su- 
vyniotu į rankšluosčius. Moteris į visas lėkštes įkrėtė po pilną 
samtį puodo turinio ir išėjo po beformiu sijonu nematomomis 
kojomis - jeigu išvis jas turėjo. 

Lėkštėje pamaišiau mutinį, pasirodo, iš daržovių. Atsargiai 
paragavau kąsnelį. Buvo stebėtinai gardu. 

— Kepti bananai su maniokais ir raudonosiomis pupelėmis, - 
paaiškino Lorencas, matydamas, kad dvejoju. Pats pakabino di- 
džiulį šaukštą garuojančios tyrės ir suvalgė nelaukdamas, kol 
praauš. 

Tikėjausi būti ištardyta, kaip atsiradau čia, kas aš ir kokie 
mano ketinimai. Bet tėvas Fogdenas tik niūniavo panosėje, tarp 
kąsnių mušdamas taktą šaukštu į stalą. 

Pakėlusi antakius, mečiau žvilgsnį į Lorencą. Šis nusišypsojo, 
gūžtelėjo vienu petimi ir palinko virš valgio. 

Pokalbis nesimezgė, kol baigėm valgyti ir Mamasita nesišyp- 
sodama - ir tai dar labai švelnus jos mimikos apibūdinimas — 
nurinko lėkštes, o vietoj jų padėjo pailgą pusdubenį su vaisiais, 
tris puodelius ir milžinišką molinį ąsotį. 

— Ar kada esat ragavusi sangrijos, ponia Freizer? 

Prasižiojau ketindama atsakyti „taip“, bet apsigalvojau ir tariau: 

— Ne, o kas tai? 

Sangrija buvo populiarus gėrimas dvidešimto amžiaus sep- 
tintajame dešimtmetyje, ir aš daugybę kartų jos gėriau per fa- 
kulteto ir ligoninės pobūvius. Tačiau buvau tikra, kad dabar šis 
gėrimas Anglijoje ir Škotijoje nežinomas, tad kaipgi ponia Frei- 
zer iš Edinburgo bus girdėjusi apie sangriją. 

— Raudonojo vyno ir apelsinų su citrinomis mišinys, - puolė 
aiškinti Šternas. - Pakaitintas su prieskoniais ir tiekiamas karštas 
arba šaltas, nelygu oras. Labiausiai raminantis ir pats sveikatin- 
giausias gėrimas, ar ne, Fogdenai? 

— O, taip. Taip, taip. Labiausiai raminantis. 

Nelaukdamas, kol patirsiu to gėrimo poveikį, pastorius iš- 
tuštino savo puodelį ir čiupo ąsotį, man nespėjus nė gurkštelėti. 

Sangrijos skonis buvo toks pat saldus, erzinantis gerklę, ir 
akimirką man pasivaideno, kad vėl esu vakarėlyje, per kurį jos 
pirmąsyk paragavau su marihuaną rūkančiu magistrantu ir bo- 
tanikos profesoriumi. 

Tą iliuziją sustiprino Šterno šneka apie savo pavyzdžių rinki- 
nius ir tėvo Fogdeno elgesys. Išgėręs kelis puodelius sangrijos, jis 
atsistojo, pasirausė indaujoje ir išsitraukė didelę molinę pypkę. 

Tą jis prikimšo aitriai kvepiančių žolelių, kurias iškratė iš susuk- 
to popieriaus, ir užsirūkė. 

- Kanapės? - paklausė Šternas. — Kaip jūs manot, ar jos ram- 
do virškinimo procesus? Girdėjau, kad taip, bet šitų žolių neįma- 
noma gauti beveik nė viename Europos mieste, o apie tai, kaip 
jos veikia, nesu girdėjęs iš pirmų lūpų. 

— Ak, ta žolė švelni ir labai ramina skrandį, - patikino jį tėvas 
Fogdenas. Jis smarkiai įkvėpė, sulaikė kvėpavimą ir iš lėto sva- 
jingai iškvėpė, išpūsdamas kamuolį minkštų baltų dūmų, tie ūko 
gijomis nusidriekė kone iki pat žemų kambario lubų. - Įdėsiu 
jums ryšelį, brangusis bičiuli. Dabar sakykit, ką ketinate daryti 
jūs ir ši jūsų išgelbėta dama iš sudužusio laivo? 

Šternas išdėstė savo planą: po nakties poilsio keliausim iki 
Sen Lui diu Noro kaimo, o iš jo koks nors žvejų laivas gal nu- 
plukdys mus iki Kap Haitjeno už trisdešimties mylių. Jeigu ne, 
turėsim kastis sausuma iki Le Kapo, artimiausio uosto. 

Reti pastoriaus antakiai suartėjo susiraukdami prieš dūmų 
uždangą. 

— Mm? Tikriausiai nelabai rasit, ką kita daryti? Bet jums rei- 
kės būti atsargiems, ypač keliaujant sausuma iki Le Kapo. Su- 
prantat, mMaronai. 

— Maronai? - Klausiamai pašnairavau į Šterną, o jis susirau- 
kęs linktelėjo. 

- Taip. Susidūriau su dviem ar trimis nedidelėmis gaujomis, 
kai keliavau šiaurėn per Artibonito slėnį. Bet jie neužpuolė ma- 
nęs, drįstu tarti, kad atrodžiau ne ką geriau už juos, varguolius. 
Maronai - pabėgę vergai, - paaiškino man Lorencas. - Pasprukę 
nuo žiaurių savo šeimininkų, jie glaudžiasi atokiose kalvose, kur 
juos slepia džiunglės. 

- Gal jie ir nelįs prie jūsų, - tarė tėvas Fogdenas. Jis giliai 
įtraukė pypkės dūmo tyliai šliurptelėdamas, ilgam sulaikė kvapą 
ir paskui nenoromis iškvėpė. Akys jam vis labiau sruvo krauju. 
Vieną užmerkęs, kita, gana apsiblaususia, ištyrė mane. - Tiesą 
sakant, iš jos, regis, nėra ką vogti. 

Šternas plačiai išsišiepė žiūrėdamas į mane, paskui greitai su- 
rimtėjo, tarsi būtų sumojęs, kad elgiasi netaktiškai. Jis sukosėjo 
ir paėmė dar vieną puodelį sangrijos. Pastoriaus akys, raudonos 
kaip šeško, žibėjo virš pypkės. 

— Man reikia įkvėpti gryno oro, - pasakiau atstumdama 
kėdę. - Ir gal vandens nusiprausti. 

— Ak, žinoma, žinoma! - sušuko tėvas Fogdenas. Jis svirdu- 
liuodamas atsistojo ir ant indaujos nerūpestingai iškratė pyp- 
kės pelenus. 

Oras kiemelyje po stogu buvo grynas ir gana gaivinantis, 
nors ir drėgnas. Jo traukdama giliai į plaučius, susidomėjusi 
žiūrėjau, kaip tėvas Fogdenas su kibiru kuičiasi prie šaltinio 
kiemo kampe. 

- Iš kur atiteka vanduo? - paklausiau. - Ar tai versmė? 

Akmeninis latakas buvo išklotas minkštais žalių dumblių 
ūseliais, kurie tingiai kilsnojo - ten aiškiai čiurleno srovė. 

Į klausimą atsakė Šternas: 

- Taip, čia šimtai tokių šaltinių. Sakoma, kad keliuose gyvena 
dvasios, bet jūs, pone, turbūt nepaisot tokių prietarų? 

Tėvas Fogdenas, rodės, turėjo apie tai pamąstyti. Jis pastatė 
artipilnį kibirą ant dengiamosios plokštės ir prisimerkęs įsižiū- 
rėjo į vandenį, stengdamasis įbesti žvilgsnį į vieną iš sidabrinių 
žuvyčių, kurios ten plaukiojo. 

— A? - neaiškiai numykė. - Ne. Dvasiomis tai netikiu. Bet... 
ak, taip, pamiršau jums kai ką parodyti. 

Nuslinkęs prie spintelės, įtaisytos sienoje, jis atidarė sutrū- 
kusias medines dureles, išėmė gniužulėlį šiurkštaus nebalinto 
muslino ir nedrąsiai įspraudė jį Šternui į rankas. 

- Aną mėnesį ji vienądien pasirodė šaltinyje, - tarė. - Nugai- 
šo vidurdienio saulės palytėta, ir aš ją išgriebiau. Deja, kita žuvis 
jau buvo ją apkramsnojusi, - atsiprašė jis, - tačiau dar įmanoma 
apžiūrėti. 

Vidury skiautės gulėjo mažytė sudžiūvusi žuvelė, labai panaši 
į anas, šaudančias po šaltinį, tik šioji buvo visiškai balta. Ir akla. 
Abipus bukos galvos, kur turėtų būti akys, buvo po iškilumą. 

— Kaip manot, ar tai žuvis vaiduoklis? - paklausė pastorius. - 
Prisiminiau ją, kai paminėjote dvasias. Ir vis tiek nenutuokiu, 
kokią nuodėmę turėjo padaryti žuvis, kad jai buvo lemta šitaip 
klajoti... be akių, turiu galvoj. Na, - jis vėl užmerkęs akį nutaisė 
mėgstamą miną, - niekas nemano, kad žuvis turi sielą, bet jeigu 
žuvys be sielos, kaip jos pasidaro vaiduokliais? 

— Aš tai nemanau, kad žuvys turi sielą, - pasakiau jam. 

Atidžiau įsižiūrėjau į žuvį, kurią Šternas tyrinėjo su didžiau- 
siu apsigimusio gamtininko džiaugsmu. Jos oda buvo plonytė ir 
tokia perregima, kad buvo aiškiai matyti vidaus organų šešėliai ir 
gumbuotas stuburo kontūras; vis dėlto ji buvo su žvynais, smul- 
kučiais ir peršviečiamais, nors papilkusiais nuo išsausėjimo. 

- Aklažuvė, - pasakė Šternas, pagarbiai glostydamas buką 
galvelę. - Tokią esu matęs tik sykį - dubury, giliai urve, Aban- 
deivo vietovėje. Ji paspruko nespėjus įdėmiau patyrinėti. Mano 
brangusis bičiuli, - jis atsigręžė į pastorių blizgančiomis iš susi- 
jaudinimo akimis, - ar galiu ją pasiimti? 

- Žinoma, žinoma. - Pastorius suvirpino pirštus, rodydamas 
atsainų dosnumą. - Iš tos žuvelės man jokios naudos. Per maža 
valgyti, net jei Mamasita sumanytų ją iškepti, bet ji nė nesuma- 
nys. - Jis išsiblaškęs pasidairė po kiemelį, spirtelėjo krapenančią 
pro šalį vištą. - O kur Mamasita? 

— Čia, cabrėn*, kurgi dar? 

Nemačiau, kaip ji išėjo iš namo, bet štai neaukšta, dulkina ir 
nurudusi saulėje jos figūra lenkėsi pasemti kito kibiro šaltinio 
vandens. 

Man šnerves sukuteno nemalonus silpnas pelėsių kvapas, ir 
jos nesmagiai susitraukė. Pastorius turbūt pastebėjo, nes pasakė: 

— Ak, nekreipkit dėmesio, ten vargšelė Arabela. 

— Arabela? 

— Taip, ji čia. 

Pastorius atitraukė sudriskusią maišinio audeklo užuolaidą, 
kuri dengė vidinio kiemelio kampą, ir aš dirstelėjau už jos. 


* Ožys (isp.). 

Iš akmeninės sienos juosmens aukštyje kyšojo lentyna. Ant 
jos buvo išrikiuota ilga eilė avių kaukolių, labai baltų ir nu- 
blizgintų. 

— Suprantat, niekaip negaliu su jomis išsiskirti. - Tėvas 
Fogdenas švelniai paglostė sunkią kaukolę. - Ši buvo Beatričė, 
labai miela ir romi. Vargšiukė nugaišo ėriuodamasi. - Jis paro- 
dė dar dvi gerokai mažesnes kaukoles, išvalytas ir nublizgintas 
kaip ir kitos. 

- Arabela - taip pat avis? - paklausiau. 

Čia kvapas buvo gerokai stipresnis, ir man toptelėjo, kad iš 
tikrųjų visai nenoriu žinoti, kas dvokia. 

- Taip, mano bandos narė. - Pastorius įbedė į mane keistas 
šviesiai mėlynas akis gana įniršęs. - Ji nužudyta! Vargšė Arabela, 
švelni, patikli būtybė. Iš kur tas jų žiaurumas - vilioti nekaltybę, 
norint patenkinti savo kūno geidulius! 

- Ajajai! - visai netinkamai atsiliepiau. - Kaip gaila. O kas 
ją... nužudė? 

— Jūreiviai, nuodėmingieji stabmeldžiai! Nužudė ją paplūdi- 
my ir nelaimingą jos kūną iškepė ant grotelių, lygiai kaip kankinį 
šventąjį Lauryną. 

— Dangau, - aiktelėjau. 

Pastorius atsiduso, o jo ilga barzda tarsi nukaro iš sielvarto. 

- Taip, turiu nepamiršti vilties, siunčiamos dangaus. Jeigu 
be mūsų Viešpaties valios nekrinta nė vienas žvirblis, tai vargu 
ar jis nepastebėjo, kas nutiko Arabelai. Ji turbūt svėrė mažiausiai 
devyniasdešimt svarų, mat uoliai mito, varguonėlė. 

— Ak, - aiktelėjau, stengdamasi sudėti į tą garsą visą deramą 
užuojautą ir siaubą. Paskui suvokiau, ką pasakė pastorius. - Jū- 
reiviai? - paklausiau. - Kada, sakėt, ją ištiko liūdnas likimas? 

Jūreiviai negalėjo būti iš „Delfino, pagalvojau. Kapitonui 
Leonardui tikrai nebuvau tokia svarbi, kad jis, persekiodamas 
mane, rizikuotų priplukdyti laivą šitaip arti salos. Bet nuo to- 
kios minties man sudrėko delnai, ir aš vogčia juos nusišluosčiau 
į suknelę. 

— Šį rytą, - atsakė tėvas Fogdenas dėdamas avies kaukolę, 

kurią buvo paėmęs paglostyti. - Bet turiu pasakyti, - pridūrė 
kiek pagyvėjęs, - jie puikiai su ja dorojasi. Dažniausiai užtrunka 
daugiau nei savaitę, ir tik tada matai... 

Jis vėl atidarė spintelę ir parodė didžiulį luitą, užklotą keliais 
drėgno maišinio audinio sluoksniais. Jis dvokė kur kas šlykščiau, 
o nuo šviesos puolė slėptis daugybė rudų vabalėlių. 

— Turit čia kailiavabalių šeimos atstovų, Fogdenai? - Loren- 
cas Šternas, rūpestingai uždaręs negyvėlę aklažuvę inde su spiri- 
tu, jau buvo prie mūsų. Dirstelėjo man per petį, ir saulėje įdegęs 
jo veidas susiraukšlėjo iš smalsumo. 

Spintelėje uoliai darbavosi baltos kailiavabalių lervos, gludin- 
damos avies Arabelos kaukolę. Jos jau buvo smarkokai išvarpiu- 
sios akis. Man skrandyje staigiai apsivertė maniokai. 

— Taip jie vadinami? Turbūt, rajūnėliai. 

Pastorius pavojingai susverdėjo ir nusitvėrė už spintelės kraš- 
to. Tik tada galų gale pastebėjo seną moterį, kuri stovėjo ir spok- 
sojo į jį su kibirais rankose. 

— Ak, visai pamiršau! Juk jums reikia kitų drabužių, ponia 
Freizer, reikia, tiesa? 

Nužvelgiau save. Suknelė ir marškiniai, kuriais vilkėjau, buvo 
suplyšę tiek daug vietų, kad nepadoru, negana to, permirkę ir 
taip aptekę dumblu, kad net nereikli tėvo Fogdeno ir Lorenco 
Šterno draugija mane vargiai galėjo pakęsti. 

Tėvas Fogdenas atsigręžė į stabą. 

— Ar turim kokį nors tinkamą apdarą nelaimingajai poniai, 
Mamasita? - paklausė ispaniškai. Jis tarsi paabejojo, nesmarkiai 
linguodamas. - Gal vieną iš tų suknelių... 

Moteris iššiepė man dantis. 

— Tokiai karvei jos gerokai per ankštos, - taip pat ispaniškai 
atsakė ji. - Jei reikia, apvilk ją savo sena sutana. - Ji niekinamai 
nužvelgė susivėlusius mano plaukus ir murziną veidą. - Eik, - 
angliškai tarė atsukdama man nugarą. - Tu nupraustis. 

Ji nuvedė mane į mažesnį kiemelį su stogu už namo, ten pa- 
rūpino man du kibirus šalto gėlo vandens, nubrizgusį drobinį 
rankšluostį ir indelį minkšto muilo, aitriai kvepiančio šarmu. 

Davusi apspurusią pilką sutaną su virveliniu diržu, vėl iššiepė 
dantis ir nuėjo, geraširdiškai mestelėdama ispaniškai: 

— Nusiplauk nuo rankų kraują, kekše Kristaus žudike. 

Lengviau atsipūtusi jai už nugaros užšoviau kiemelio vartus, 
dar lengviau atsipūtusi nusimečiau lipnius, purvinus drabužius 
ir ėmiausi savo tualeto, kiek tik buvo įmanoma turint šalto van- 
dens ir neturint šukų. 

Padoriai, kad ir juokingai apsirengusi tėvo Fogdeno sutana, 
pirštais susišukavau šlapius plaukus, galvodama apie keistą šių 
namų šeimininką. Nežinia, ar dėl pastoriaus polinkio į keisty- 
bes buvo kalta silpnaprotystė, ar tai buvo tik šalutinis ilgalaikio 
alkoholizmo ir apkvaišimo nuo kanapių poveikis, bet vis tiek 
jis atrodė geras, mielas žmogus. O jo tarnaitė - jeigu ji buvo 
tarnaitė - kas kita. 

Mamasita mane gerokai nervino. Ponas Šternas pranešė ke- 
tinąs leistis į pakrantę išsimaudyti, o aš nenorėjau eiti į namą, 
kol jis grįš. Buvo likę nemažai sangrijos, todėl maniau, kad tėvas 
Fogdenas, jei dar ir neprarado sąmonės, būtų prastas saugotojas 
nuo basilisko žvilgsnio. 

Tačiau kiaurą popietę trintis lauke negalėjau - buvau labai 
pavargusi ir troškau bent jau atsisėsti, nors mieliau būčiau su- 
siradusi guolį ir užmigusi visai savaitei. Iš kiemelio, kuriame 
prausiausi, į namą vedė durys - jas stumtelėjusi įžengiau tam- 
sian vidun. 

Atsidūriau mažame miegamajame. Nustebusi apsidairiau — 
čia buvo tarsi ne tie patys namai, visai nepanėšėjo į spartietišką 
didįjį kambarį ir apšiurusius kiemelius. Ant lovos pūpsojo pū- 
kinės pagalvės, buvo užklota minkšta raudonos vilnos lovatiesė. 
Ant nubaltintų sienų buvo išskleistos keturios didžiulės raštuo- 
tos vėduoklės tarytum spalvingi sparnai, o ant stalo stovėjo ša- 
kota žalvarinė žvakidė su vaško žvakėmis. 

Baldai buvo paprasti, bet padaryti kruopščiai ir ištrinti alie- 
jumi iki švelnaus, sodraus blizgesio. Kambario gale kabojo dry- 
žuota medvilninė užuolaida. Ji buvo pusiau atitraukta, o už jos 
ant kablių kabėjo eilė suknelių - šilkinių, įvairių spalvų. 

Turbūt tai Ermenegildos suknelės, apie kurias užsiminė tėvas 
Fogdenas. Paėjau į priekį jų apžiūrėti, basa tyliai žengiau grin- 
dimis. Kambary nė dulkelės, švaru ir labai tyku, nė kvapo, nė 
ženklo žmogaus. Čia niekas nebegyveno. 

Suknelės buvo gražios, pasiūtos iš šilko ir aksomo, muaro 
ir satino, muslino ir šilkinio aksomo. Net bedvasės kabodamos 
ant kablių, jos spindėjo ir skleidė grožį it gyvūno kailis, kuriame 
laikosi gyvybės esmė. 

Paliečiau vieną purpurinio aksomo korsažą su išsiuvinėtomis 
sidabrinėmis našlaitėmis ir perlais jų viduriukuose. Toji Ermene- 
gilda buvo neaukšta ir liekna, o kelių suknelių korsažuose buvo 
gudriai įsiūta rauktinukų ir pamušų, kad krūtinė būtų labiau iš- 
pūsta. Kambarys jaukus, nors neištaigingas, o suknelės nuosta- 
bios - tokias tiktų vilkėti Madrido rūmuose. 

Ermenegildos nebebuvo, bet kambarys vis dar atrodė gyve- 
namas. Atsisveikindama paglosčiau blizgiai mėlyną rankovę ir 
ištipenau laukan, palikdama sukneles su savo svajomis. 

Verandoje anapus namo radau Lorencą Šterną, spoksantį į 
labai statų šlaitą, apaugusį alavijais ir gvajavomis. Tolumoje tvis- 
kančioje turkio mėlynumo jūroje glūdėjo susigūžusi salelė. Lo- 
rencas mandagiai atsistojo, vos nusilenkė ir su nuostaba mane 
nužvelgė. 

- Ponia Freizer! Turiu pripažinti, jūsų išvaizda kur kas page- 
rėjo. Tėvo sutana jums tinka labiau nei jam. - Jis nusišypsojo, ir 
šviesiai rudos jo akys meilikaujamai prisimerkė iš susižavėjimo. 

— Mano išvaizda pagerėjo greičiausiai todėl, kad nusiploviau 
purvą, - pasakiau sėsdamasi ant kėdės, kurią jis atitraukė. - Ar 
yra kokio gėralo? 

Ant išklibusio medinio stalo tarp kėdžių stovėjo ąsotis, jo 
šonais, smarkiai aprasojusiais, viliojamai riedėjo lašeliai. Mane 
taip ilgai kamavo troškulys, kad, vos išvydus skystį, iš lūkesčio 
skruostai nevalingai susitraukdavo. 

- Sangrijos, - atsakė Šternas. Jis mudviem įpylė po puodelį ir 
atsidusdamas su pasitenkinimu gurkštelėjo. - Viliuosi, nepama- 
nysit, kad piktnaudžiauju svaigalais, ponia Freizer, bet kai dau- 

gybę mėnesių klajoji po šalį, gerdamas tik vandenį ir nevalytą 
vergų romą... - Jis palaimingai užsimerkė. - Tikra ambrozija. 

Buvau visai linkusi jam pritarti. 

- Hm... ar tėvas Fogdenas?.. 

Nutilau mąstydama, kaip taktiškai iškvosti Šterną apie mūsų 
šeimininko būklę. Bet man ir nereikėjo vargti. 

— Nusitašęs, - atvirai pasakė Šternas. - Guli ant stalo sala* sugle- 
bęs kaip kirminas. Jis nuolat apgirsta, iki nusileidžia saulė, - pridūrė. 

— Štai kaip. - Patogiai atsilošiau ir gurkštelėjau sangrijos. - 
Ar seniai pažįstat tėvą Fogdeną? 

Šternas susimąstęs pasitrynė kaktą. 

- Keletą metų. - Jis dirstelėjo į mane. - Svarsčiau... gal kar- 
tais pažįstate Džeimsą Freizerį iš Edinburgo? Suprantu, ta pati 
pavardė, bet... ak, pažįstate? 

Tylėjau, bet mane išdavė veidas, kaip visada, kai nebūdavau 
kruopščiai pasirengusi meluoti. 

— Mano vyras vardu Džeimsas Freizeris, - atsakiau. 

Šterno veidas nušvito iš susidomėjimo. 

- Tikrai! - sušuko jis. - Tas didelis žmogus... 

— Raudonais plaukais, - pertariau. - Taip, tai Džeimis. - Man 
kai kas toptelėjo. - Jis minėjo Edinburge susipažinęs su gamti- 
ninku ir labai įdomiai su juo pasišnekėjęs apie... įvairius dalykus. 

Man rūpėjo, kaip Šternas sužinojo tikrąją Džeimso pavardę. 
Daugelis žmonių Edinburge jį pažinojo tik kaip Džeimį Rojų, 
kontrabandininką, arba kaip Aleksandrą Malkolmą, garbų spaus- 
tuvininką iš Karfakso aklagatvio. Be abejonės, daktaras Šternas, 
šnekantis su ryškiu vokišku akcentu, negalėjo būti anglas, apie 
kurį kalbėjo Tomkinsas. 

— Vorus, - skubiai pasakė Šternas. - Taip, puikiai prisimenu. 
Mes šnekėjom apie vorus ir urvus. Susitikom... — Jo veide aki- 
mirką pasirodė sumišimas. Paskui Šternas kostelėjo, meistriškai 
paslėpdamas, kad buvo trumpai praradęs atidumą. - Hm, tokio- 
je gėrimo įstaigoje. Vienai iš... a... dirbančių moterų netikėtai pa- 


* Pagrindinis namo kambarys (isp.). 

sitaikė paregėti didžiulį Arachmida egzempliorių, kabantį palei 
lubas, kai ji... buvo įsitraukusi į... pokalbį su manimi. Išsigandusi 
galimų padarinių ji išpuolė į koridorių, kažin ką spiegdama. - 
Šternas atsigaivino dideliu gurkšniu sangrijos, nes prisiminimai 
jam aiškiai kėlė įtampą. - Vos tik sėkmingai sugavau tą gyvį ir 
saugiai uždariau pavyzdžių inde, į kambarį įsiveržė ponas Frei- 
zeris, nukreipė į mane šaunamąjį ginklą ir pasakė... - Šterną 
ištiko ilgas kosulio priepuolis ir jis ėmė smarkiai daužyti sau į 
krūtinę. - Aha! Ar jums neatrodo, kad gėrimas šiame ąsotyje 
mažumėlę per stiprus, ponia Freizer? Man regis, senolė pripjaus- 
tė į jį per daug citrinų. 

Įtariau, kad Mamasita būtų pribėrusi ir cianido, jei tik būtų 
turėjusi po ranka, bet sangrija buvo puiki. 

— Nepajutau, - gurkštelėjusi pasakiau. - Bet pasakokite to- 
liau. Įlėkė Džeimis su pistoletu ir tarė... 

— A. Tiesą sakant, ne visai tiksliai prisimenu, ką jis pasakė. 
Paaiškėjo, kad įvyko šioks toks nesusipratimas dėl jam susidariu- 
sio įspūdžio, jog damos klyksmą paskatino ne voragyvis, o ne- 
deramas mano elgesys ar žodžiai. Laimė, galėjau jam parodyti tą 
padarą, kai minėtąją damą įkalbėjome prieiti prie durų - mums 
nepavyko jos priprašyti vėl įžengti į kambarį, - ir atskleisti jos 
išgąsčio priežastį. 

- Aišku. - Puikiai įsivaizdavau tą sceną, išskyrus vieną svar- 
biausią dalyką. - Gal prisimenat, kaip jis buvo apsirengęs? Na, 
Džeimis. 

Lorencas Šternas suglumo. 

— Kuo apsirengęs? Kodėl klausiat... ne. Rodos, buvo apsiren- 
gęs eiti į lauką, ne pusnuogis, bet... 

- To ir pakanka, - nuraminau jį. - Man tik smalsu. - Žodis 
„apsirengęs buvo lemiamas. - Taigi jis jums prisistatė, kas esąs? 

Šternas susiraukė ir persibraukė ranka per vešlias juodas 
garbanas. 

- Lyg ir ne. Kiek prisimenu, toji dama vadino jį ponu Frei- 
zeriu, o vėliau tarp mūsų užsimezgė pokalbis, ir mes, leidę sau 
atsigaivinti tinkamu gėrimu, šnekučiavomės kone iki paryčių, 

matot, kokia įdomi mudviem buvo vienas kito draugija. Kaž- 
kuriuo metu jis paprašė kreiptis į jį vardu. - Šternas pašaipiai 
kilstelėjo antakį. - Tikiuosi, nepamanysite, kad buvo perdėm 
familiaru taip elgtis, turint omeny mūsų pažinties trumpumą? 

— Ne, ne. Tikrai ne. - Norėdama nukreipti pokalbį paklau- 
siau: - Minėjot šnekėjęsi apie vorus ir urvus? Kodėl apie urvus? 

— Mat kalba užėjo apie Robertą I Briusą* ir jo užsidegimo 
atkakliai siekti Škotijos sosto istoriją, kuri jūsų vyrui atrodė abe- 
jotina - galimas daiktas, Briusas slapstėsi urve, persekiojamas 
priešų, ir... 

— Taip, žinau tą legendą, - įsiterpiau. 

— Džeimio manymu, vorai retai užklysta į urvus, kuriuose 
gyvena žmonės; tokiai jo nuomonei iš esmės pritariau, bet turė- 
damas omenyje, kad didžiausiame urve, koks yra šioje saloje... 

— Čia esama urvų? - nustebau ir susigėdau dėl savo kvailu- 
mo. - Betgi jų ir turi būti, jeigu čia yra tokių aklažuvių kaip toji iš 
šaltinio. Visada maniau, kad Karibų salos koralinės kilmės. Man 
nė nešovė į galvą, kad koraluose galima rasti urvų. 

— Tai įmanoma, nors nelabai tikėtina, - protingai atsakė Šter- 
nas. - Vis dėlto Espanjola nėra koralų sala, ji vulkaninės kilmės 
su kristalinio skalūno, labai senų fosilijų ir plačiai paplitusių 
klinčių priemaišomis. Vietomis klintis ypač sukarstėjusi. 

— Negali būti. - Prisipyliau į puodelį vyno su prieskoniais. 

— O taip. 

Lorencas pasilenkė nuo verandos grindų pasiimti krepšio. Iš 
jo ištraukęs bloknotą, išplėšė lapelį ir suglamžė kumštyje. 

- Štai, - tarė atgniauždamas delną. Lapelis pamažu išsilanks- 
tė, liko raizgi raukšlių ir aplamdytų briaunų topografija. - Taip 
atrodo ši sala. Ar prisimenat, ką tėvas Fogdenas sakė apie maro- 
nus? Pabėgusius vergus, prisiglaudusius šitose kalvose? Jiems pa- 
sisekė taip lengvai dingti ne todėl, kad šeimininkai nesivijo. Šioje 
saloje daug vietų, į kurias turbūt nėra įkėlęs kojos joks žmogus, 
sakyčiau, nei baltasis, nei juodaodis. O tose nuošaliose kalvose 


* Robertas I Briusas (1274-1329) - Škotijos karalius. 

esama dar atokesnių urvų, apie kuriuos težino gal tik čiabuviai, 
tik jų jau seniai nebėra, ponia Freizer. Vieną tokį urvą regėjau, - 
prisiminė jis. - Maronai jį vadina Abandeivu. Jie mano, kad tas 
urvas - pikčiausia lemianti ir švenčiausia vieta, bet nežinau ko- 
dėl. - Skatinamas įdėmaus klausymosi, jis gurkštelėjo sangrijos 
ir toliau skaitė gamtos istorijos paskaitą. - Ana nedidelė sala, - 
jis linktelėjo į bangų skalaujamą salelę, matomą toliau jūroje, - 
tai Ile de la Tortue - Tortuga. Ta tai iš tikrųjų koralinė sala, o jos 
lagūnoje labai seniai triūsia mažyčių koralų kolonijos. Ar žinote, 
kad ten kitados buvo piratų prieglobstis? - paklausė, turbūt nu- 
tuokdamas turįs į paskaitą įtraukti įdomių bendresnių dalykų 
nei karstiniai dariniai ir kristaliniai skalūnai. 

— Tikrų piratų? Piratų, plėšikaujančių jūrose? - Jau smalsiau 
pažvelgiau į salelę. - Kaip romantiška. 

Šternas nusijuokė, ir aš nustebusi dirstelėjau į jį. 

- Juokiuosi ne iš jūsų, ponia Freizer, - nuramino jis mane. 
Lūpas virpino šypsenėlė, kai jis mostelėjo į Tortugą. - Bet sykį 
turėjau progos pasišnekėti su senyvu Kingstono gyventoju 
apie piratus, kurie buvo įsitaisę irštvą netolimame Port Roja- 
lo kaimelyje. - Jis papūtė lūpas, apsisprendė kalbėsiąs, paskui 
apsigalvojo, bet paskersakiavęs į mane ryžosi surizikuoti. — 
Atleiskit man už netaktiškumą, ponia Freizer, tačiau būdama 
ištekėjusi moteris ir, kaip suprantu, nusimanydama apie me- 
diciną... - Jis nutilo ir gal šioje vietoje būtų nutraukęs šneką, 
bet jau buvo išmaukęs kone du trečdalius ąsočio; platus, gera- 
širdiškas jo veidas buvo tirštai išraudęs. - Tikriausiai girdėjot 
apie pasibjaurėtiną sodomijos praktiką? - paklausė šnairomis 
žiūrėdamas į mane. 

— Girdėjau. Turit galvoje... 

-— Patikinu jus, — autoritetingai linktelėjo Šternas. - Mano 
informatorius labai ištęstai aiškino apie piratų papročius. Vyrų 
sodomiją, - krestelėjo galvą. 

— Ką? 

— Tai buvo viešai žinoma. Informatorius pasakojo, kad kai 
prieš kokius šešiasdešimt metų Port Rojalas nugarmėjo į jūrą, 

daugelis darė prielaidą, jog tai Dievo kerštas tiems nedorėliams, 
atpildas už begėdišką ir iškrypėlišką elgesį. 

— Vaje! - tarstelėjau. Įdomu, ką apie tai manytų geismingoji 
Tesa iš „Karštojo pirato ? 

Šternas rimtai kaip pelėda linktelėjo. 

- Kalbama, kad artėjant audrai girdėti nuskendusių Port Ro- 
jalo bažnyčių varpai, skambantys už prakeiktų piratų sielas. 

Norėjau smulkiau pakamantinėti, koks iš tikrųjų buvo tas be- 
gėdiškas ir iškrypėliškas piratų elgesys, bet tuo metu verandoje 
išdygo Mamasita ir, atžariai mestelėjusi: „Valgis“, vėl dingo. 

— Man smalsu, kokiame urve tėvas Fogdenas rado ją, - pa- 
sakiau atstumdama kėdę. 

Šternas nustebęs sužiuro į mane. 

— Rado ją? Ak, pamiršau, - tarė pragiedrėjusiu veidu. - Jūs 
nežinot. - Jis žvilgtelėjo į atviras duris, kuriose išnyko senoji, bet 
namo viduje buvo tylu ir tamsu lyg urve. - Jis ją rado Havano- 
je, - paaiškino ir išklojo visą istoriją. 

Tėvas Fogdenas, dešimt metų misionieriavęs kaip Šv. An- 
zelmo ordino atstovas, prieš penkiolika metų atkeliavo į Kubą. 
Atsidavęs vargšų reikmėms, jis keletą metų darbavosi Havanos 
landynėse ir viešnamiuose, galvodamas tik apie kančių palengvi- 
nimą ir Dievo meilę, bet vieną dieną turguje sutiko Ermenegildą 
Ruis Alkantarą i Meros. 

— Net dabar turbūt pats nežino, kaip tai nutiko, - pasakojo 
Šternas. Jis nušluostė vyno lašą, riedantį puodelio šonu, ir vėl 
atsigėrė. - Tikriausiai ir ji nežinojo, o gal viską suplanavo tą pat 
akimirką, kai išvydo jį. 

Kad ir kaip ten būtų, po šešių mėnesių Havana ūžė nuo 
žinios, kad jaunoji dono Armando Alkantaros žmona pabėgo - 
su kunigu. 

- Ir savo motina, - tyliai pridūriau, bet jis išgirdo ir šyptelėjo. 

— Ermenegilda nė už ką nebūtų palikusi Mamasitos. Ir šuns 
Ludo. 

Jiems nebūtų pavykę pasprukti, nes dono Armando rankos 
buvo ilgos ir galingos, bet taip jau nutiko, kad kaip tik jų pa- 


202 DIANA GABALDON 


bėgimo dieną anglai nusprendė užgrobti Kubos salą, ir donui 
Armandui atsirado kur kas didesnių rūpesčių, nei pasprukusios 
jaunosios žmonos buvimo vieta. 

Bėgliai nujojo į Bajamą - labiausiai jiems trukdė Ermenegil- 
dos suknelės, su kuriomis ji neįstengė išsiskirti, - o tenai nusi- 
samdė žvejų laivą ir jis nuplukdė juos į saugią Espanjolą. 

— Po dvejų metų ji mirė, - staiga pasakė Šternas. Padėjo puo- 
delį ir vėl prisipylė sangrijos iš rasojančio ąsočio. - Jis pats ją 
palaidojo po bugenvilijomis. 

— Ir nuo tol jie gyvena čia, - tariau. - Pastorius, Ludas ir 
Mamasita. 

- Taigi. - Šternas užsimerkė, jo profilis dūlavo prieš besi- 
leidžiančią saulę. - Ermenegilda nebūtų palikusi Mamasitos, o 
Mamasita niekada nepaliks Ermenegildos. - Jis išmaukė iš puo- 
delio visą sangriją. - Čia niekas neužklysta. Kaimiečiai vengia 
kalvos iš tolo. Bijo Ermenegildos vėlės. Prakeiktos nusidėjėlės, 
palaidotos nedorėlio kunigo nepašventintoje žemėje, juk tokia 
ramiai negulės po velėna. 

Man į sprandą pūtė šaltas jūros brizas. Atslenkant sutemai, 
kieme už mūsų nuščiuvo net viščiukai. Hacienda de la Fuente 
stūksojo tylutėlė. 

- Bet jūs užsukat, - pasakiau, ir Šternas nusišypsojo. 

Iš tuščio puodelio mano rankose padvelkė apelsinais, kvepė- 
jo saldžiai lyg nuotakos puokštė. 

— Na, taip. Aš - mokslininkas. Vaiduokliais netikiu. - Kiek 
netvirtai jis ištiesė man ranką. - Gal eime užkąsti, ponia Freizer? 


== 

Kitą rytą po pusryčių Šternas buvo pasiruošęs keliauti į Sen 
Lui. Bet prieš jam išvykstant norėjau užduoti kelis klausimus 
apie laivą, kurį paminėjo pastorius. Jeigu tai „Delfinas, reikės 
laikytis atokiai. 

— Koks buvo tas laivas? - paklausiau pildamasi į puodelį 0ž- 
kos pieno, kuriuo ketinau užgerti keptų bananų pusryčius. 

Tėvas Fogdenas, kuris, vakar padauginęs, turbūt jautėsi ne- 
kaip, glostė kokoso riešutą, svajingai niūniuodamas. 

- Ką? - Jis atitoko iš savo svajų, kai Šternas bakstelėjo į šon- 
kaulius. 

Aš kantriai pakartojau klausimą. 

- A? - Giliai susimąstęs jis prisimerkė, paskui veidas atsipa- 
laidavo. - Medinis. 

Lorencas palenkė galvą virš lėkštės, slėpdamas šypseną. Įkvė- 
piau ir pamėginau dar sykį: 

- Ar matėt jūrininkus, kurie nužudė Arabelą? 

Siauri jo antakiai pakilo. 

- Žinoma, mačiau. Iš kur dar žinočiau, ką jie padarė? 

Nusitvėriau šios akivaizdžiai logiškos minties. 

— Suprantama. Ar pastebėjot, kuo jie vilkėjo? Na... - pama- 
čiau, kad jis žiojasi pasakyti „drabužiais, ir skubiai užbėgau jam 
už akių: - ...ar kokia nors uniforma? 

Kai nevykdavo jokios ceremonijos, „Delfino“ įgula dažniau- 
siai vilkėdavo vadinamaisiais darbo drabužiais, bet ir tie prasti 
apdarai panėšėjo į uniformas, nes buvo purvinos baltos spalvos 
ir panašiai sukirpti. 

Tėvas Fogdenas pastatė puodelį, ant viršutinės lūpos liko bal- 
ti pieno ūsai. Jis nusibraukė juos atgalia ranka raukydamasis ir 
purtydamas galvą. 

— Ne, regis, ne. Prisimenu tik tiek, kad jų vadas buvo su ka- 
bliu... rankos neturėjo, noriu pasakyt. - Rodydamas jis man pa- 
mataravo savo ilgais pirštais. 

Paleidau puodelį ir tas sudužo ant stalo. Šternas riktelėjęs pa- 
šoko, bet pastorius sėdėjo ramus, su nuostaba žiūrėdamas, kaip 
plona balta srovelė teka per stalą jam ant kelių. 

— Kamgi taip padarėt? - papriekaištavo jis. 

— Atsiprašau. - Man taip drebėjo rankos, kad net negalėjau 
surinkti puodelio šukių. Bijojau užduoti kitą klausimą. — Tėve, 
ar tas laivas išplaukė? 

— Ne, kaipgi, - atsakė pastorius, nustebęs keldamas akis nuo 
savo šlapios sutanos. - Kaip jam išplaukt. Riogso pakrantėj. 

Tėvas Fogdenas rodė kelią pasikėlęs sutaną, liesos blauzdos 
švytavo. Ir aš turėjau pasikaišyti drabužį, nes šlaitas, kylantis virš 
namo, buvo tankiai apžėlęs žole ir dygiais krūmokšniais, kurie 
kabinosi į skolintos šiurkščios vilnos sutanos skvernus. 

Kalvą raižė avių takai, bet jie buvo siauri, menki, pasimesda- 
vo po medžiais ir staiga dingdavo vešlioje žolėje. Vis dėlto ku- 
nigas, rodės, buvo tikras, kur drožia, ir nesigręžiodamas spėriai 
kulniavo per sąžalyną. 

Kai nusigavom iki kalvos viršūnės, gaudžiau kvapą, nors Lo- 
rencas Šternas galantiškai man padėjo, iš kelio traukdamas šakas 
ir už parankės tempdamas per statesnę vietą. 

- Kaip jums atrodo, ar ten iš tikrųjų būta laivo? - tyliai pa- 
klausiau jo artinantis prie kalvos keteros. Atsižvelgiant į ligšiolinį 
mūsų šeimininko elgesį, mane apniko abejonės, kad gal ir laivą 
jis tik įsivaizdavo iš draugiškumo. 

Šternas gūžtelėjo pečiais ir nusišluostė prakaito srovelę, srū- 
vančią bronziniu skruostu. 

— Tenai kažką rasim, - atsakė. - Juk avis nudobta. 

Prisiminus velionę Arabelą, mane supykino. Kažkas nuga- 
labijo avį, todėl, nusikasus iki kalvos viršūnės, ėjau kaip įmany- 
dama tyliau. Ten negalėjo būti „Delfinas, nes nė vienas jo kari- 
ninkas ar darbininkas neturėjo kablio. Įkalbinėjau save, kad ten 
turbūt ir ne „Artemidė“, bet kai sustojom prie milžiniškos agavos 
ant kalvos viršūnės, mano širdis ėmė plati greičiau. 

Pro sultingas šakas mačiau tviskant mėlyną Karibų jūrą ir 
siaurą balto paplūdimio juostą. Tėvas Fogdenas stabtelėjo ir pa- 
mojo kviesdamas prieiti. 

- Štai tie piktadariai, - sumurmėjo jis. Mėlynos jo akys bliz- 
gėjo iš pykčio, skysti plaukai buvo smarkiai pasišiaušę kaip nu- 
sususios dygliakiaulės spygliai. - Skerdikai! - tyliai, bet niršiai 
apibūdino, tarsi kalbėdamasis su savimi. - Žmogėdros! 

Mečiau į jį išgąstingą žvilgsnį, bet Lorencas Šternas griebė 
mane už rankos ir nutempė prie platesnės properšos tarp medžių. 

-— Oi! Tikrai laivas, - pasakė jis. 

Taip, laivas. Kėpsojo pakrypęs ant šono, išvilktas į paplūdimį, 
stiebai išmėtyti, netvarkingos krovinių krūvos, burės, takelažas 
ir vandens statinės išblaškytos aplinkui. Vyrai ropinėja po laivo 
griaučius it kokios skruzdės. Riksmai ir plaktuko smūgiai skar- 
di lyg šūviai, ore tvyro stiprus karštos dervos kvapas. Neiškeltas 
krovinys dulsvai švyti saulėje; varis ir skarda kiek patamsėję nuo 
jūros oro. Ant smėlio drykso raugintos odos, rudi kieti jų lopai 
džiūva saulėje. 

- Tai jie! „Artemidė“! 

Viskas išaiškėjo, kai prie korpuso pasirodė drūta vienakojė 
žmogysta, kurios galvą nuo saulės dengė ryški geltono šilko 
skarelė. 

— Merfi! - sušukau. - Fergiusai! Džeimi! 

Ištrūkau iš Šterno gniaužtų ir apstulbusi, kad regiu „Arte- 
midę“, nukūriau kalvos šlaitu nepaisydama įspėjamo jo riksmo. 

Išgirdęs mano šūksnį, Merfis apsisuko, bet nebespėjo pasi- 
traukti iš kelio. Įsibėgėjusi ir lėkdama kaip atitrūkęs vagonas, 
atsitrenkiau į jį ir pargrioviau ant žemės. 

— Merfi! — riktelėjau ir pabučiavau jį, pagauta akimirkos 
džiaugsmo. 

- Oi! - apstulbęs supūkštė jis ir ėmė smarkiai rangytis norė- 
damas išsikapanoti iš po manęs. 

- Miledi! - Šalia išdygo Fergiusas, susivėlęs ir gyvas, sau- 
lės nutamsintame veide švytėjo nuostabioji jo šypsena. - Mile- 
di! - Jis padėjo man atsiplėšti nuo niurnančio Merfio, paskui 
stvėrė į glėbį ir taip suspaudė, kad net šonkauliai sutraškėjo. Už 
jo pasirodė plačiai šypsanti Marsalė. - Merci aux les saints" - su- 
šnabždėjo Fergiusas man į ausį. - Baiminausi, kad niekada jūsų 
nebeišvysim! - Nuoširdžiai pabučiavęs į abu skruostus ir lūpas, 
galų gale jis mane paleido. 

Pažvelgiau į „Artemidę“, kuri kėpsojo paplūdimyje ant šono 
lyg apvirtęs vabalas. 


* Ačiū visiems šventiesiems (pranc.). 

— Po perkūnais, kas nutiko? 

Fergiusas ir Marsalė persimetė žvilgsniu, kuriuo užduodami 
klausimai ir į juos išsyk atsakoma, o dar labiau nusigandau, kai 
jame išvydau nepaprastą jųdviejų artumą. Fergiusas giliai įkvėpė 
ir atsigręžė į mane. 

— Kapitonas Reinesas žuvo, - tarė jis. 

Audra, kuri užklupo mane naktį mangrovėse, smogė ir „Ar- 
temidei . Staugiančio vėjo nuneštas laivas trenkėsi į rifą, ir dugne 
liko išplėšta didžiulė skylė. 

Bet vis dėlto jis nepaskendo. Nors į laivagalį greitai plūdo 
vanduo, iš lėto nudreifavo į netolimą siaurą įlankėlę, siūlančią 
prieglobstį. 

- Buvom ne daugiau kaip už trijų šimtų jardų nuo kranto, 
kai įvyko nelaimė, - pasakojo Fergiusas nuo prisiminimų per- 
kreiptu veidu. 

Staiga laivas pasviro, nes priplūdus vandens laivagalio triume 
pasislinko krovinys. Ir tada atsirito milžiniška banga, vožė į lai- 
vą, nušniokštė pakrypusiais škancais ir nuplovė į jūrą kapitoną 
Reinesą su keturiais jūreiviais. 

— Krantas buvo taip arti! - susikrimtusi pasakė Marsalė. - Po 
dešimties minučių užplaukėm ant seklumos! Jeigu tik... 

Fergiusas ją nutildė uždėdamas ranką ant plaštakos. 

— Viešpaties keliai nežinomi, - tarė jis. - Tas pat būtų įvykę 
ir jūroje už tūkstančio mylių, tik tenai nebūtume galėję deramai 
jų palaidoti. - Jis linktelėjo rodydamas į paplūdimio pakraštį to- 
lumoje, kur prie tankių brūzgynų pūpsojo penki kauburėliai su 
paprastais mediniais kryžiais, žyminčiais paskutinę nuskendusių 
vyrų poilsio vietą. 

— Turėjau švęsto vandens, kurio tėtis man parvežė iš Pary- 
žiaus Dievo Motinos katedros, - tarė Marsalė ir apsilaižė suke- 
pusias lūpas. - Mažą butelaitį. Sukalbėjau maldą ir pašlaksčiau 
juo kapus. Kaip... kaip manot, ar jiems būtų p-patikę? 

Balse išgirdau virpesį ir supratau, kad nors ir tvardosi, per 
paskutines dvi dienas mergina ištvėrė siaubingą išbandymą. Jos 

veidas buvo purvinas, plaukai išsidraikę, akys prigesusios, su- 
švelnintos ašarų. 

— Neabejoju, kad būtų patikę, - švelniai pasakiau ir paplekš- 
nojau jai per ranką. Dirstelėjau į aplink gausėjančius veidus, ieš- 
kodama įspūdingo Džeimio ūgio ir ugninės galvos, nors tuo pat 
metu ir suvokiau, kad jo čia nėra. 

— Kur Džeimis? - paklausiau. 

Nuo bėgimo pakalnėn mano veidas buvo įraudęs. Pajutau, 
kaip, gyslomis pasklidus baimei, iš skruostų išteka kraujas. 

Fergiusas stebeilijo į mane, liesas jo veidas atspindėjo mano 
miną. 

- Jis ne su jumis? 

— Ne. Kaipgi jam būti su manim? 

Saulė akino, bet man pašiurpo oda. Iš viršaus tvoskė karštis, bet 
mane krėtė drebulys. Lūpos taip sustingo, kad vos bepasiteiravau: 

— Kur jis? 

Fergiusas lėtai papurtė galvą, lyg jautis, apdujęs nuo skerdiko 
smūgio. 

— Nežinau. 

Džeimis užuodžia išdaviką 


DŽEIMIS FREIZERIS tysojo tamsoje po „Delfino“ valtimi, jo 
krūtinė sunkiai kilnojosi. Nepastebėtam įsmukti į karo laivą - 
nemenka užduotis; dešinys šonas buvo sumuštas, mat jis trenkė- 
si į laivo bortą kabodamas ant tinklų ir stengdamasis prisitraukti 
prie turėklo. Atrodė, tarsi jo rankos išsuktos, o į vieną susmigusi 
didžiulė rakštis. Bet jis čia, ir iki šiol niekas jo nematė. 

Kai susiorientavo, kur esąs, švelniai krimstelėjo prie delno, 
dantimis sugriebdamas rakšties galą. Ruso ir Stounas, „Arte- 
midės“ jūreiviai, anksčiau tarnavę karo laive, valandų valandas 
aiškino jam didžiulio laivo sandarą, kur yra tas ar anas skyrius, 
deniai ir kur galėtų būti daktaro kajutė. Bet girdėti aiškinimus 
ir gebėti rasti kelią - skirtingi dalykai. Tas apgailėtinas griozdas 
bent siūbavo mažiau negu „Artemidė, tačiau jis po kojomis vis 
tiek juto švelnų, šleikštulį keliantį denio kilnojimąsi. 

Rakšties galas kyšojo išlindęs. Džeimis jį sukando, pamažu 
ištraukė ir išspjovė ant denio. Tada pačiulpė žaizdelę, jusdamas 
kraujo skonį, ir atsargiai išropojo iš po laivo valties įtempęs ausis, 
ar neišgirs artėjančių žingsnių. 

Eis deniu, kuris yra po šituo, toliau - trapu į priekį. Tenai 
turėtų būti karininkų kajutės ir galbūt, duokdie, daktaro. Bet ka- 
žin, ar ji bus savo kajutėj. Kas jau kas, bet ne ji - jai rūpi slaugyti 
ligonius, tai ir bus su jais. 

Džeimis palaukė tamsos, o tada jį čia atplukdė valtimi Robis 
Makrajus. Reinesas sakė, kad „Delfinas“ tikriausiai pakels inkarą 
siūbtelėjus vakaro potvyniui, taigi po dviejų valandų. Jeigu jis iki 
tol rastų Klerę ir abu paspruktų per bortą, lengvai nuplauktų į 
krantą, o „Artemidė“ jų lauks, pasislėpusi įlankėlėje kitapus Kai- 
koso salos. Bet jeigu jam nepavyks... na, tada apie tai ir galvos. 

Apatiniai deniai buvo didžiuliai ir erdvūs, palyginti su ankš- 
tu „Artemidės“ pasaulėliu; panašu į labirintą, dengiamą šešėlių. 
Džeimis ramiai stovėjo išplėtęs šnerves, giliai į plaučius trauk- 
damas dvokiantį orą. Tvyrojo visokia bjauri smarvė, kokia bū- 
dinga jūroje ilgai plaukiojančiam laivui, sumišusi su išmatų ir 
vėmalų dvoku. 

Jis pasuko kairėn ir ėmė tyliai slinkti, vis patrūkčiodamas ilgą 
nosį. Kur tas ligos smarsas bus stipriausias, ten ją ir ras. 


=— 


Po keturių valandų, smaugiamas didėjančios nevilties, jis tre- 
čią kartą sėlino laivagaliu. Jau buvo išgriozdęs visą laivą - ir per 
vargus likęs nepastebėtas, - bet Klerės niekur nerado. 

— Ta prakeikta moteris! - sumurmėjo panosėj. - Kur tu pa- 
sidėjai, kad tave kur galas. 

Paširdžius graužė baimės kirminas. Klerė sakė, kad skiepai ją 
apsaugos nuo ligos, bet jeigu ji klydo? Pats savo akimis matė, kad 
mirtina liga smarkiai praretino karo laivo įgulos gretas - esant 
taip arti ligos, mikrobai gali užpulti ir ją, nors ir skiepytą. 

Jam atrodė, kad mikrobai - mažyčiai akli padarėliai, maž- 
daug lervų dydžio, bet kaukšintys baisiais aštriais dantimis, lyg 
kokie rykliukai. Nesunku įsivaizduoti, kaip banda tų piktadarių 
įsikimba į ją, žudo ir čiulpia iš jos gyvybės syvus. Tas reginys 
ir paskatino jį vytis „Delfiną, negana to, dar degino žudikiškas 
įdūkis dėl to bjaurybės anglo, kuriam užteko neregėto įžūlumo 
pavogti jam iš pat panosės žmoną tedavus miglotą pažadą ją grą- 
žinti, kai ji būsianti išnaudota. 

Palikti ją nesaugomą sasenachams? 

— Nė velnio! - tyliai sumurmėjo jis, smukdamas į tamsų 
krovinių skyrių. Žinoma, tokioje vietoje jos nebus, bet reikė- 
jo valandėlę pamąstyti, ką daryti toliau. Ar čia dvokia lynai, ar 
laivagalio kroviniai, ar šiaip Dievas žino kas? Viešpatie, kaip jis 
nepakenčia laivų! 

Džeimis giliai įkvėpė ir nustebęs stabtelėjo. Čiagi gyvulių 
esama - ožkų. Aiškiai jas užuodė. Spingsojo ir švieselė, blausiai 

matoma palei pertvaros kraštą, buvo girdėti murmesys. Ar vie- 
nas balsas moteriškas? 

Klausydamasis jis pamažu slinko į priekį. Viršuje, ant denio, 
bildėjo kojos, tas trepsenimas ir dunksėjimas jam buvo pažįs- 
tamas: nuo takelažo šokinėjo žmonės. Ar kas nors iš viršaus jį 
matė? O ką, jeigu ir matė? Kiek jam žinoma, joks nusikaltimas 
vyrui ieškoti žmonos. 

„Delfinas“ plaukė, Džeimis juto per medieną iki pat kilio 
persiduodantį burių brązgėjimą, laivui pagavus vėją. Jie seniai 
prasilenkė su „Artemide“. 

Jei jau taip, tikriausiai jis nieko nepraras, jei drąsiai išnirs 
prieš kapitoną ir pareikalaus pasimatymo su Klere. Bet galbūt ji 
čia pat - balsas tikrai moteriškas. 

Moteriška ir figūra, tas siluetas žibinto šviesoje, bet jis ne 
Klerės. Ant jos plaukų sutviskus šviesai, jo širdis konvulsiškai 
šoktelėjo, tačiau išsyk ir nusileido prie ožkų aptvaro išvydus 
drūtą, kampuotą moterį. Šalia jos stovėjo vyras. Džeimiui be- 
žiūrint, jis pasilenkė ir paėmė pintinę. Tada apsisuko ir žengė 
Džeimio link. 

Džeimis įlindo į siaurą tarpą tarp pertvarų užstodamas jū- 
reiviui kelią. 

- O tau ko... - pratarė vyras, bet, pažvelgęs Džeimiui į veidą, 
aiktelėjo ir nutilo. Viena akis, kupina atpažinimo siaubo, taip ir 
liko įsmigusi į jį, o vietoj kitos bolavo tik melsvas pusmėnulis, 
dengiamas suvytusio voko. 

- Dieve, saugok mus! - susakė jūreivis. - Ką jūs čia veikiate? - 
Prieblandoje jo veidas atrodė blyškus ir pageltęs. 

— Pažįstat mane? - Džeimio širdis daužėsi į šonkaulius, bet 
balsas buvo ramus ir tylus. - Regis, neturėjau garbės sužinoti 
jūsų vardo? 

- Bemeilyčiau, kad šioji aplinkybė ir liktų nekeičiama, ger- 
biamasai, jei neprieštaraujat. - Vienakis jūreivis ėmė lėtai trauk- 
tis atgal, bet Džeimis suardė jo planus čiupdamas už rankos, ir 
smarkokai, nes tas riktelėjo. 

- Malonėkite taip neskubėti. Kur ponia Malkolm, daktarė? 

Rodės, jūreivis nė nebegalėtų labiau nusigąsti, bet išgirdęs 
klausimą jis įmanė pabūgti dar stipriau. 

— Nežinau! - atsakė. 

- Žinai, - greitai nukirto Džeimis. - Ir tučtuojau pasakysi, 
arba nusuksiu tau sprandą. 

- Bet jei nusuksit man sprandą, tai nebegalėsiu nieko jums 
pasakyti, - atšovė jūreivis, po truputį atgaudamas šaltakraujišku- 
mą. Jis kovingai pakėlė smakrą virš pintinės su mėšlu. - Dabar 
mane paleiskit, nes rėksiu... 

Kitus žodžius nustelbė švokštimas, mat stambi ranka apka- 
bino jo kaklą ir pradėjo negailestingai veržti. Pintinė nukrito ant 
grindų, ožkų spiros pažiro į šalis lyg šrapnelis. 

— Ak! - Hario Tomkinso kojos pašėlusiai spardėsi, taškyda- 
mos ožkų mėšlą visomis kryptimis. Veidas, veltui nagais dras- 
kant Džeimiui ranką, nusidažė burokėlių spalva. Šaltai vertinda- 
mas poveikį, Džeimis paleido vyrą, kai tam išsprogo akys. Tada 
nusišluostė rankas į bridžius, pasišlykštėjęs riebiu jūrininko pra- 
kaitu, nuo kurio sudrėko delnai. 

Tomkinsas, silpnai šniokštuodamas, tysojo ant denio iškėto- 
tom galūnėm. 

— Tau ne taip ir blogai, - tarė Džeimis. - Kita vertus, jei su- 
laužysiu ranką, tikriausiai dar įstengsi šnekėtis su manimi? - Jis 
pasilenkė, stvėrė vyrą už džiūsniškos rankos ir pastatė, skaudžiai 
pasukdamas ją už nugaros. 

— Pasakysiu, pasakysiu! - Jūreivis iš panikos pašėlusiai ran- 
gėsi. - Velniai rautų, jūs toks pat žiaurus, kokia ir ji buvo! 

— Buvo? Ką čia šneki, kodėl „buvo“? 

Džeimio širdis krūtinėje stipriai susigniaužė ir jis trūktelėjo 
jūreivio ranką smarkiau, nei ketino. Tomkinsas sukliko iš skaus- 
mo, ir Džeimis kiek atlaisvino gniaužtus. 

— Paleiskit! Pasakysiu, tik pasigailėkit ir paleiskit! 

Džeimis ranką spaudė silpniau, bet nepaleido. 

— Sakyk, kur mano žmona! - kvotė tokiu tonu, kad net už 
Harį Tomkinsą stipresnis vyras būtų paknosptom paklusęs. 

- Ji dingo! - išpyškino Tomkinsas. - Iššoko per bortą! 

— Ką! - Džeimis taip apstulbo, kad paleido jūrininką. Per 
bortą. Iššoko per bortą. Dingo. 

— Kada? - paklausė. - Kaip? Po velnių, klok, kas atsitiko! - Jis 
puolė jūreivį sugniaužtais kumščiais. 

Tas traukėsi atatupstas trindamasis ranką ir pūkšdamas, o 
akyje atsispindėjo pasalūniškas džiugesys. 

- Nesigraužkit, gerbiamasai, - tarė įtartinu pašaipiu tonu. — 
Vienišas ilgai nebūsit. Po kelių dienų sutiksit ją pragare, kai nu- 
šoksit nuo nokrėjos virš Kingstono uosto. 

Džeimis per vėlai išgirdo žingsnius ant lentų už nugaros. Net 
nespėjęs pasukti galvos, gavo smūgį. 


= 


Galva jam buvo dažnokai daužoma, todėl jis žinojo, kad pro- 
tingiausia ramiai gulėti, kol praeis svaigulys ir užges švieselės, 
sulig kiekvienu širdies dūžiu blykčiojančios anapus akių vokų. 
Tik atsisėsk per greitai, ir apsivemsi iš skausmo. 

Denis po juo kilo ir leidosi, kilo ir leidosi, kaip visuose bjau- 
riuose laivuose. Jis vis dar buvo kietai užsimerkęs, sutelkęs dė- 
mesį į skausmo gumbą kaukolės apačioj, kad tik negalvotų apie 
skrandį. 

Laivas. Jis turėtų būti laive. Taip, bet paviršius po skruostu 
buvo kitoks - kieto medžio, ne drobinių patalų jo gulte. Ir kva- 
pas, kvapas ne tas, jis... 

Nusmelkus tokiems gyviems prisiminimams, kad, palygin- 
ti su jais, galvos skausmas buvo grynas niekas, jis atsisėdo tie- 
siai kaip strėlė. Aplink pykinamai judėjo tamsa, mirkčiodama 
spalvotomis švieselėmis, ir jam ėmė tampyti vidurius. Džeimis 
užsimerkė ir sunkiai nurijo seilę rinkdamas nuovokos pabiras 
ir stengdamasis įsitverti vienintelės pasibaisėtinos minties, kuri 
buvo persmeigusi jo smegenis kaip iešmas avį. 

Klerė. Dingo. Nuskendo. Mirė. 

Jis pasilenkė į šoną ir ėmė vemti. Žiaukčiojo ir kosėjo, tarsi 
kūnas mėgintų jėga nuvyti tą mintį. Deja, tai nepadėjo - kai, galų 

gale paliovęs vemti, nusikamavęs atsišliejo į pertvarą, mintis vis 
tiek jį graužė. Kvėpuojant skaudėjo, ir jis virpėdamas sugniaužė 
kumščius ant šlaunų. 

Išgirdo, kaip atsivėrė durys, ir į akis galingai smogė ryški 
šviesa. Jis susiraukė ir užsimerkė, kad į akis nepliskintų žibintas. 

- Pone Freizeri, - kreipėsi švelnus, mandagus balsas. Labai... 
labai apgailestauju. Norėjau, kad žinotumėt, bent tiek. 

Pro sutrūkinėjusį voką jis išvydo perkreiptą, suniukusį jau- 
nojo Leonardo veidą - Klerę pagrobusio žmogaus veidą. Ir tas 
žmogus dedasi apgailestaująs. Apgailestaująs! Atsiprašinėja, kad 
ją nužudė. 

Įtūžis įveikė silpnumą, ir Džeimis akimoju metėsi skersai 
pakrypusio denio. Leonardas suriko, kai Džeimis jam smogė, 
ir griuvo aukštielninkas, bjaurybė, galva trenkėsi į grindis su 
stipriu, garsiu dunkstelėjimu. Žmonės rėkalojo, nuo siūbuojan- 
čių Žibintų aplink jį lyg pašėlę šokinėjo šešėliai, bet Džeimiui 
buvo vis tiek. 

Vienu galingu smūgiu jis suknežino Leonardui žandikaulį, 
kitu sugurino nosį. Silpnumas buvo niekis. Jis išeikvos visas jė- 
gas ir mirs čia patenkintas, bet dabar netrukdykit jam daužyti ir 
žaloti, justi, kaip lūžta kaulai, o kumščius degina karštas lipnus 
kraujas. Šventasis Mykolai, pirmiausia leisk už ją atkeršyt! 

Rankos jį graibstė ir tampė, bet jam buvo vis tiek. Jis miglotai 
pagalvojo, kad bus vis tiek, jei jį ir užmuš. Kūnas po juo sutrūk- 
čiojo, pasitampė jam tarp kojų ir nurimo. 

Kai jį pakirto kitas smūgis, jis noromis nugrimzdo į tamsą. 


=— 

Džeimis pabudo nuo švelnaus pirštų prisilietimo prie veido. 
Mieguistas ištiesė ranką norėdamas paimti jos ranką, ir jo delnas 
palietė... 

— Aaaai! 

Omingai pasibjaurėjęs pašoko ant kojų, draskydamasis veidą. 
Didžiulis voras, išsigandęs ne mažiau už jį, greitai kepėstavo į 
krūmynus, tik ilgos plaukuotos kojytės mirgėjo. 

Už nugaros kažkas sukikeno. Jis atsigręžė kaip būgnu mu- 
šančia širdžia ir išvydo šešis vaikus, sutūpusius dideliame žalia- 
me medyje ant šakų ir linksmai rodančius dėmėtus nuo tabako 
dantis. 

Jis nusilenkė jiems, apsvaigęs ir guminėmis kojomis atslūgs- 
tant išgąsčiui, kuris jį pastatė ant kojų. 

- Madmuazelės, mesjė, - sukrankė jis, ir pusiau sąmoningoje 
proto kertelėje nusistebėjo, kogi prabilo prancūziškai. Gal gulė- 
damas pusiausnūda nugirdo, kad jie taip šneka? 

Prancūziškai jie mokėjo, nes atsakė jam ta kalba su ryškiu 
gomuriniu kreolų akcentu, kurio jis nebuvo girdėjęs. 

— Vous ėtes matelot?* - paklausė didžiausias berniukas, smal- 
siai žiūrėdamas į jį. 

Kėliai pasidavė, ir jis postaigiai klestelėjo ant žemės, vėl pra- 
juokindamas vaikus. 

— Non, - atsakė Džeimis, versdamas liežuvį darbuotis. - Je 
suis guerrier.** 

Burna buvo išdžiūvusi, galvą it pikta dvasia plėšė. Labai jau 
neryškūs prisiminimai plaukiojo košėje, kurios buvo pilna ma- 
kaulė. 

— Kareivis! - sušuko vienas iš mažesnių vaikų apskritomis ir 
tamsiomis tarsi slyvos akutėmis. - O kur tavo kardas ir pistola, a? 

— Kvaily tu, - iš aukšto jį subarė vyresnė mergaitė. - Kaipgi jis 
būtų plaukęs su pistola? Taigi būtų sugadinęs. Ar nesugalvotum 
ko geriau, gvajavos galva? 

- Taip manęs nevadink! - sušuko mažesnysis berniukas iš 
pykčio perkreiptu veidu. - Mėšlaveidė! 

— Varliaus viduriai! 

— Kakos smegenys! 

Vaikai karstėsi šakomis kaip beždžioniukai, šūkalodami ir 
gainiodami vienas kitą. Džeimis smarkiai ranka pasitrynė veidą, 
stengdamasis galvoti. 


* Arjūs jūrininkas? (Pranc.) 
** Aš kareivis. (Pranc.) 

— Madmuazele! - Jis pagavo vyresnės mergaitės žvilgsnį ir 
pamojo jai, kad prieitų. Valandėlę ji delsė, paskui bumbtelėjo 
nuo šakos nelygu prinokęs vaisius, sukeldama prieš jį geltonų 
dulkių debesėlį. Buvo basa, vilkėjo tik muslino marškiniais, o 
juodus garbanotus jos plaukus juosė spalvinga skarelė. 

— Mesjė. 

- Išmani atrodot, madmuazele, - tarė jis. - Prašom man pa- 
sakyti, kaip vadinasi ši vieta? 

— Kap Haitjenas, - tuojau pat atsakė mergaitė, labai smalsiai 
stebeilydama į jį. - Jūs juokingai šnekat. 

— Aš noriu gerti. Ar čia kur nors yra vandens? 

Kap Haitjenas. Taigi jis Espanjolos saloje. Protas pamažu vėl 
ėmė veikti; jis blankiai prisiminė siaubingas pastangas, žūtbūtinį 
kapstymąsi putojančiame bangų katile ir lietų, kuris taip čaižė 
veidą, kad beveik buvo vis tiek, ar galva virš vandens, ar panirusi. 
Kas dar? 

— Čionai, čionai! 

Iš medžio iššoko ir kiti vaikai, o mažoji mergytė timpčiojo už 
rankos ragindama eiti paskui ją. 

Jis atsiklaupė prie nedidelio upeliūkščio, apsišlakstė galvą ir 
ėmė rieškučiomis gerti gardų šaltą vandenį, tuo tarpu vaikai šėlo 
ant uolų mėtydamiesi purvu. 

Nūn jis prisiminė žiurkiaveidį jūrininką ir nustebusį jauną 
Leonardo veidą, baisų įniršį ir pasitenkinimą teikiantį kaulų 
traškėjimą po kumščiu. 

Ir Klerę. Tas prisiminimas nusmelkė ūmai, lydimas sumišu- 
sių jausmų: netekties ir siaubo, paskui palengvėjimo. Kas nutiko? 
Jis liovėsi gėręs, negirdėjo klausimų, kuriais jį užpylė vaikai. 

— Ar tu dezertyras? - paklausė vienas berniukas. - Ar koveisi 
mūšy? - Vaiko akys smalsiai susmigo į jo rankas, kurių krum- 
pliai buvo nubrozdinti, ištinę, labai skaudėjo; atrodė, kad bevar- 
dis pirštas vėl sulaužytas. 

— Taip, — išsiblaškęs tarė Džeimis, nes jo galva buvo užimta 
kitkuo. 

Viskas po truputį grįžo; tamsi troški brigo patalpa, kur jie 
paliko jį gaivelėtis, ir siaubingas atbudimas nuo minties, kad 
Klerė negyva. Jis susirietė ant tų plikų lentų, perdėm priblokštas 
širdgėlos, tad iš pradžių nepastebėjo nei smarkėjančio laivo kils- 
nojimo, nei ausį rėžiančio laivavirvių švilpimo, tokio šaižaus, kad 
net pasiekiančio jo požeminį kalėjimą. 

Bet ilgainiui tas siūbavimas ir triukšmas prasiskverbė net pro 
sielvarto debesį. Jis išgirdo stiprėjančios audros stūgsmą, riks- 
mus ir lakstymą virš galvos, bet nuo sukrėtimo apie nieką kitą 
negalvojo. 

Ankštame tuščiame kambarėlyje blaškėsi vienui vienas, ne- 
turėdamas už ko nusitverti. Buvo svaidomas nuo sienos prie sie- 
nos tarytum džiovintas žirnis vaiko barškutyje, linguojančioje 
tamsoje neatskirdamas viršaus nuo apačios, dešinės nuo kairės, 
tačiau jam ir nerūpėjo, per kūną ritantis blogulio bangoms. Jis 
mąstė tik apie mirtį, kurios aistringai troško. 

Tiesą sakant, jis buvo beveik be sąmonės, kai kalėjimo durys 
atsidarė ir šnerves sudirgino aitrus ožkų kvapas. Nenutuokė nei 
kaip ta moteris užtempė jį laipteliais į jutą, nei kam. Tik vos ne 
vos prisiminė, kad ji skubiai kažin ką vapaliojo laužyta anglų kal- 
ba vilkdama jį, klupinėjantį ir slysčiojantį ant lietaus permerkto 
denio, perėmusi pusę jo svorio. 

Bet jis prisiminė paskutinius žodžius, kuriuos moteris ištarė 
stumdama jį prie pasvirusio laivagalio turėklo. 

- Ji nemiręs, - pasakė gelbėtoja. - Nuplaukti tenai, - parodė 
į šėlstančią jūrą, - ir tu plauki. Rasi ją! 

Tada ji pasilenkė, ranka suėmė už šakumo, po sėdyne pa- 
kišo tvirtą petį ir mikliai išmetė jį per bortą į kunkuliuojantį 
vandenį. 

- Tu nesi anglas, - pasakė berniukas. - Bet tas laivas gi anglų? 

Jis nevalingai atsisuko, kur rodė vaikas, ir išvydo „Delfiną, 
išmetusį inkarą tolumoje, seklioje įlankoje. Kiti laivai buvo išsi- 
mėtę po visą uostą, visi puikiai matomi iš šios patogios vietos ant 
kalvos, čia pat už miesto. 

— Taip, - patvirtino jis berniukui. - Anglų laivas. 

— Vienas mano naudai! - apsidžiaugė vaikas. Jis nusisukęs 
šūktelėjo kitam: - Žakai! Ar nesakiau! Anglų! Šį mėnesį keturi 
mano naudai ir tik du tavo! 

- Trys! - pasipiktino Žakas. - Turiu ispanų ir portugalų. Bru- 
ja buvo portugalų laivas, prisiskaičiuoju ir jį! 

Džeimis čiupo vyresniam berniukui už rankos. 

— Pardon, mesjė, tavo draugas paminėjo Brują? 

- Taip, ji atplaukė aną savaitę, - atsakė berniukas. - Ar Bruja - 
portugališkas vardas? Nežinojom, prie ko priskaičiuoti - prie is- 
panų ar prie portugalų. 

— Keli jūreiviai iš jo lankėsi mano maman smuklėj, - įsiterpė 
maža mergaitė. - Regis, jie šnekėjo ispaniškai, bet ne taip, kaip 
kalba dėdė Džeraldas. 

— Man reikėtų šnektelėti su tavo maman, chėrie, - kreipėsi 
Džeimis į mažylę. - Gal kas nors iš jūsų žino, kur išplaukė Bruja? 

- Į Bridžtauną, - paskubom įsikišo vyriausia mergaitė, siek- 
dama susigrąžinti Džeimio dėmesį. - Girdėjau taip sakant įgulos 
tarnautoją. 

— Įgulos? 

— Kareivinės prie pat mano maman smuklės, - išpyškino ma- 
žylė, timpčiodama jam už rankovės. - Visi laivų kapitonai ten 
drožia su popieriais, kol jūreiviai geria. Eime, eime! Maman tave 
pamaitins, jeigu jos paprašysiu. 

— Tavo maman tikriausiai išspirs mane lauk, - toptelėjo Džei- 
miui, ranka persibraukus per tankią ražieną ant skruosto. - Aš 
panašus į bastūną. 

Ir iš tiesų. Nors ir mirko jūroje, jo drabužiai buvo dėmėti 
nuo kraujo ir vėmalų, o palietęs veidą suprato, kad šis sumuštas 
ir kruvinas. 

— Maman yra regėjusi dar ne tokių, - nuramino jį mažylė. - 
Eikš! 

Jis nusišypsojo ir padėkojo jai, tada leidosi nuvedamas nuo 
kalvos. Kiek svirduliavo, nes jo kojos dar nebuvo pratusios prie 
tvirtos žemės. Buvo keista, bet kartu ir ramino, kad vaikai jo 
nebijo, nors ir, be abejonės, šiurpiai atrodančio. 

Ar apie tai ir kalbėjo toji ožkaganė? Kad Klerė nuplaukė į šios 
salos krantą? Jam įsižiebė viltis, gaivinanti širdį kaip vanduo per- 
džiūvusią gerklę. Klerė buvo užsispyrusi, nutrūktgalvė ir turėjo 
kur kas daugiau drąsos, nei dera moteriai, bet niekuo gyvu ne 
tokia kvaila, kad netyčia iškristų iš karo laivo. 

Ir Bruja - taip pat Ijanas - netoliese! Jis ras juos abu. Ne- 
svarbu, kad basas, be skatiko kišenėje ir pabėgęs iš karališkojo 
karinio jūrų laivyno laivo. Buvo sveiko proto, turėjo rankas, o kai 
po kojomis vėl pajuto žemę, viskas pasirodė įmanoma. 

Vestuvės 


NEGALĖJOME NIEKO PADARYTI, tik kuo greičiau sutaisyti 
„Artemidę“ ir kreipti bures į Jamaiką. Kaip įmanydama kračiausi 
baimės dėl Džeimio, bet porą dienų vos nurydavau kąsnį, mat 
apetitą slopino didžiulis ledo gurvolis skrandyje. 

Kad prasiblaškytume, nusivedžiau Marsalę į namą ant kal- 
vos. Ji sužavėjo tėvą Fogdeną, nes priminė apie erkes naikinantį 
skystį avims ir jo sutaisė. 

Šternas paslaugiai pasisiūlė į pagalbą remontuojant laivą ir 
patikėjo man saugoti surinktų pavyzdžių krepšį, dar liepė čia pat 
džiunglėse pasidairyti įdomių Arachnida egzempliorių, galinčių 
pasipainioti renkant vaistažoles. Tyliai pagalvojusi, kad tuos di- 
desnius Arachnida pavyzdžius mieliau sutrinčiau kietu batu, nei 
čiupinėčiau plikomis rankomis, vis dėlto prisiėmiau įsipareigo- 
jimą ir ėmiau žvalgytis į vandens sklidinas bromelijų taureles, 
ar nepasitaikys šiuose pasaulėliuose ryškiaspalvių varlių ir vorų. 

Trečios dienos popietę grįžau iš tokios ekspedicijos nešina 
keliomis didžiulėmis lelijų šaknimis, keletu ryškiai oranžinių 
grybų, kuokštu nematytų neregėtų samanų ir gyvu tarantulu, 
kruopščiai užrištu megztoje jūreivio kepuraitėje su bumbulu ir 
laikomu per rankos ilgį. Gyvis buvo užtektinai didelis ir plau- 
kuotas, kad Lorencą ištiktų džiaugsmo priepuolis. 

Kai išlindau į džiunglių pakraštį, darbas buvo gerokai pasistū- 
mėjęs: „Artemidė“ nebekėpsojo pasvirusi ant šono, bet po truputį 
stojosi ant smėlio, padedama virvių, pleištų ir garsių riksmų. 

- Tai beveik baigta? - paklausiau Fergiuso, kuris stovėdamas 
prie laivagalio garsiai šūkavo įgulai, kaip dėlioti pleištus. 

Jis atsisuko į mane išsišiepęs ir šluostydamasis nuo kaktos 
prakaitą. 

— Taip, miledi! Plyšiai užtaisyti. Pono Voreno manymu, laivą į 
vandenį galėsime nuleisti vakarop, kai atvės oras ir sukietės derva. 

- Puiku! - Atkraginau galvą ir nužvelgiau aukštai iškilusį 
nuogą stiebą. - Ar turim bures? 

— Taip, turim, - patikino jis mane. - Tiesą sakant, turim vis- 
ką, išskyrus... 

Fergiuso sakinį nutraukė sunerimusio Makleodo riksmas. 
Apsisukusi pažvelgiau į tolumoje pro sabalpalmes einantį kelią, 
o ten nuo saulės žybsėjo metalas. 

— Kareiviai! - Fergiusas sukruto greičiau už kitus, nušoko 
nuo pastolių ant žemės šalia manęs pažerdamas smėlio. - Grei- 
čiau, miledi! Miškan! Marsale! - riktelėjo pašėlusiai dairydama- 
sis merginos. Šaudydamas akimis tai į džiungles, tai į artėjančius 
kareivius, Fergiusas nuo viršutinės lūpos nusilaižė prakaitą. 

— Marsale! - dar sykį sušuko. 

Marsalė išlindo iš už laivo, išblyškusi ir išsigandusi. Fergiusas 
griebė ją už rankos ir stumtelėjo prie manęs. 

— Eik su miledi! Bėkit! 

Stvėriau Marsalę už rankos ir mudvi nukūrėm į mišką, iš po 
kojų žerdamos smėlį. Už nugaros nuo kelio atsklido riksmai, virš 
galvos viena po kitos prašvilpė kulkos. 

Dešimt žingsnių, penki, ir mes nėrėme į medžių šešėlį. Su- 
smukau už dygliuoto krūmo, sulptelėjau nuo dūrių į šoną. Mar- 
salė suklupo ant žemės greta, jos skruostais riedėjo ašaros. 

— Ką? - aiktelėjo ji dusdama. - Kas jie? Ką... jie... padarys? 
Fergiusui? Ką? 

— Nežinau. 

Vis dar sunkiai alsuodama, įsikibau į jauną kedrą ir pasitem- 
pusi atsiklaupiau. Keturpėsčia žvilgtelėjau pro protarpį - karei- 
viai jau prijoję laivą. 

Po medžiais buvo šalta ir drėgna, bet mano burna buvo sausa 
kaip medvilnė. Sukandau skruostą, mėgindama paskatinti šiokį 
tokį seilėtekį. 

- Mano galva, viskas bus gerai. - Ramindama paplekšnojau 
Marsalei per petį. - Žiū, jų tik dešimt, - sušnabždėjau, kai pa- 

skutinis kareivis risčia išjojo iš sabalpalmių giraitės. - Jie prancū- 
zai, o „Artemidė“ plaukia su prancūziškais popieriais. Gal nieko 
baisaus. 

Bet gal ir baisaus. Puikiai supratau, kad ant seklumos užplau- 
kęs ir paliktas laivas yra teisėtas grobis. Pakrantė buvo tuščia, 
negyvenama. O kliūtis kareiviams įgyti vertingą laimikį tebuvo 
„Artemidės“ įgulos gyvybės. 

Keli jūreiviai turėjo pistoletus, daugelis - peilius. O karei- 
viai buvo ginkluoti iki dantų: kiekvienas su muškieta, kardu ir 
pistoletais. Jei kils grumtynės - liesis kraujas, bet persvara raitų 
kareivių pusėje. 

Vyrai prie laivo stovėjo tylūs, glaudžiai susibūrę už Fergiu- 
so, kuris, kaip jūreivių atstovas, stovėjo tiesia nugara, paniuręs. 
Mačiau, kaip jis kabliu nubraukė atgal plaukus, kojomis tvirtai 
įsikasė į smėlį, ruošdamasis visokiems netikėtumams. Drėgnas, 
karštas oras, regis, slopino pakinktų girgždesį ir žvangėjimą, ar- 
kliai lėta žingine tyliai artinosi per smėlį. 

Kareiviai sustojo per dešimt pėdų nuo jūreivių būrelio. Stam- 
bus vyras, tikriausiai jų vadas, pakėlė ranką, liepdamas likti savo 
vietose, ir nusliuogė nuo arklio. 

Labiau žiūrėjau ne į kareivius, o į Fergiusą. Staiga jo veidas 
persimainė, tada suakmenėjo ir išbalo po įdegiu. Dirstelėjau į 
kareivį, per smėlį žygiuojantį prie jo, ir man pačiai gyslose su- 
stingo kraujas. 

- Silence, mes amis, - tarė dičkis įsakmiu, bet maloniu balsu. — 
Silence, et restez, sil vous plait.* 

Jei nebūčiau klūpojusi, tikrai būčiau pargriuvusi. Užsimer- 
kiau nebyliai kalbėdama padėkos maldą. 

Šalia aiktelėjo Marsalė. Atsimerkiau ir užspaudžiau pražiotą 
jos burną. 

Vadas nusivožė skrybėlę ir papurtė vešlius prakaitu permir- 
kusius kaštoninius plaukus. Išsišiepė Fergiusui, ir trumpoje gar- 
banotoje raudonoje barzdoje subaltavo vilkiški dantys. | 


* Tylos, mano draugai. Tylos, ir prašom likti savo vietoje. (Pranc.) 

— Ar jūs čia vadovaujat? - prancūziškai paklausė Džeimis. - 
Eime su manim. Kiti, — jis linktelėjo įgulai, kurios keli vyrai 
vėpsojo su neslepiama nuostaba, - nė žingsnio. Ir nė žodžio, - 
ramiai pridūrė. 

Marsalė trūktelėjo mano ranką, ir aš susizgribau, kaip stipriai 
ją spaudžiu. 

— Atsiprašau, - sušnabždėjau ir paleidau ranką, bet neatitrau- 
kiau akių nuo pakrantės. 

— Ką jis daro? - į ausį sušnypštė Marsalė. Jos veidas buvo 
išbalęs iš susijaudinimo, saulės padovanotos strazdanėlės ant no- 
sies išryškėjusios. — Kaip jis čia atsibeldė? 

— Nežinau! Užsičiaupk, dėl Dievo meilės! 

„Artemidės“ vyrai susižvalgė, kilsčiodami antakius ir baks- 
nodami vienas kitam į pašonę, bet, laimė, pakluso ir įsakymui 
tylėti. Karštai vyliausi kareivius pamanysiant, kad jūreiviai šitaip 
susijaudinę tik todėl, kad yra nustėrę iš siaubo dėl savo likimo. 

Džeimis su Fergiusu paėjėjo pakrante, tardamiesi tyliais 
balsais. Paskui juodu išsiskyrė, Fergiusas niūriai ryžtinga mina 
grįžo prie laivo, o Džeimis šūktelėjo kareiviams, kad liptų nuo 
arklių ir burtųsi aplink jį. 

Nesupratau, ką Džeimis jiems sakė, bet Fergiuso žodžius iš- 
girdau, nes jis buvo netoli mūsų. 

- Tai Kap Haitjeno įgulos kareiviai, - pranešė jis jūrei- 
viams. - Jų vadas - kapitonas Alesandras, - Fergiusas kilstelėjo 
antakius ir, pabrėždamas tą vardą, padarė baisią grimasą, - pa- 
žadėjo mums padėti nuleisti į vandenį „Artemidę“. 

Šią žinią keli jūreiviai sutiko tyliais pritarimo šūksniais, o 
kiti - sumišusiais žvilgsniais. 

- Bet kaip ponas Freizeris... - pradėjo sakyti Roisas, gana 
nenuovokus jūreivis, iš suglumimo suraukęs vešlius antakius. 

Fergiusas negaišo laiko klausimams, įsispraudė į įgulos bū- 
relio vidurį, apkabino Roisą per pečius ir nusitempė jį prie pas- 
tolių, triukšmingai kalbėdamas, kad nustelbtų visas nepageidau- 
jamas pastabas. 

- Argi tai ne laimingiausias atsitiktinumas? - garsiai nusiste- 

bėjo Fergiusas. Pamačiau, kaip jis sveikąja ranka užsuko Roisui 
ausį. - Tikrai laimingiausias! Pasak kapitono Alesandro, habi- 
tant“ pakeliui iš savo plantacijos pastebėjo ant seklumos užplau- 
kusį laivą ir pranešė įgulai. Sulaukę tokios didžiulės pagalbos, 
tučtuojau nutempsim „Artemidę“ į vandenį. - Jis paleido Roisą 
ir stipriai pliaukštelėjo sau per šlaunį. - Nagi, nagi, tuoj pat imki- 
mės darbo! Mandzeti, judinkis! Makleodai, Makgregorai, čiupkit 
plaktukus! Meitlandai... 

Fergiusas pamatė Meitlandą, stovintį smėlyje ir vėpsantį į 
Džeimį. Jis apsisuko ir plojo jungai per nugarą, kad šis net su- 
sverdėjo. 

- Meitlandai, mon enfant“*! Padainuok, kad darbas eitų 
sparčiau! 

Meitlandas ganėtinai apstulbo, bet nedrąsiai užtraukė „Rudą- 
ją mergelę“. Keli jūreiviai ėmė vėl ropštis ant pastolių, įtariai dirs- 
čiodami per petį. 

— Dainuokit! - užbliovė Fergiusas, žiūrėdamas į juos. 

Merfis, itin pralinksmintas, nusišluostė prakaituotą raudoną 
veidą ir taip pat nesispyriodamas uždainavo, švokščiantis jo bo- 
sas sustiprino tyrą Meitlando tenorą. 

Fergiusas žingsniavo pirmyn atgal palei laivo korpusą ragin- 
damas, nurodinėdamas, skubindamas ir taip maivydamasis, kad 
keli iškalbingi žvilgsniai susmigo į Džeimį. Vėl neryžtingai su- 
taukšėjo plaktukai. 

O Džeimis tuo metu žėrė tikslius nurodymus kareiviams. 
Mačiau, kaip jam kalbant ne vienas prancūzas žvilgčiojo į „Arte- 
midę“ su tokiu sunkiai slepiamu godumu, kad man piršosi min- 
tis, jog didžiulis nesavanaudiškas troškimas padėti tikriausiai ne 
svarbiausia paskata, besisukanti jiems galvoje, kad ir ką paskelbė 
Fergiusas. 

Bet kareiviai gana noriai ėmėsi darbo, nusimetę odinius be- 
rankovius ir pasidėję beveik visus ginklus. Nedirbo tik trys — 


* Čionykštis (pranc.). 
** Mano vaike (pranc.). 

tie ginkluoti stovėjo sargyboje ir budriai sekė kiekvieną jūreivių 
krustelėjimą. Džeimis laikėsi nuošaly, viską stebėdamas. 

- Gal pasirodom? - į ausį sumurmėjo Marsalė. - Dabar lyg 
ir saugu. 

— Ne, - nukirtau. 

Žiūrėjau į Džeimį. Jis stovėjo aukštos sabalpalmės šešėlyje 
ramus, bet įsitempęs. Jo veidas, slepiamas nematytos barzdos, 
buvo neįskaitomas, tačiau man nepraslydo pro akis, kaip prie 
šlaunies suvirpėjo du nelankstūs pirštai. 

— Ne, - pakartojau. - Galo dar nematyti. 


== 


Darbas virė visą popietę. Buvo sukrauta medinių volų rie- 
tuvė, nuo nupjautų jų galų ore sklido aštrus medžio syvų kva- 
pas. Fergiusui užkimo balsas, marškiniai prilipo prie liekno 
stuomens. Supančioti arkliai ganėsi pamiškėj lėtai kinkčiodami. 
Jūreiviai, įnikę į darbą, nebedainavo, tik retsykiais dirstelėdavo 
sabalpalmių pusėn, kur šešėlyje sukryžiavęs rankas stūksojo ka- 
pitonas Alesandras. 

Sargybinis pamažėle žingsniavo pirmyn atgal palei medžius, 
nepaleisdamas iš rankų užtaisytos muškietos ir ilgesingai žvilg- 
čiodamas į vėsią žalią paunksnę. Sykį jis praėjo visai pro pat 
mane, mačiau tamsias riebaluotas garbanas, besirangančias per 
sprandą, ir raupų žymes putliuose skruostuose. Kareivis žirgliojo 
girgždėdamas ir žvangėdamas. Stigo vieno pentino ratuko. Vyras 
buvo sukaitęs ir gana suirzęs. 

Laukti teko ilgai, o puolant įkyriems miško mašalams, tas 
laukimas atrodė dar ilgesnis. Regis, po visos amžinybės išvydau, 
kaip Džeimis linktelėjęs vienam sargybiniui patraukia iš paplū- 
dimio prie medžių. Davusi ženklą Marsalei, kad lauktų, nėriau 
po šakomis, nors jos ir buvo tankios, ir kuo greičiausiai nukūriau 
ten, kur į mišką įlindo Džeimis. 

Kai uždususi kyštelėjau galvą iš už krūmo, jis kaip tik rai- 
šiojosi kelnių praskiepo varstelius. Nuo šlamesio Džeimis krūp- 
telėjo, akys išsiplėtė, ir jam ištrūko riksmas, kuris būtų iš ano 

pasaulio prikvietęs avelę Arabelą, ką jau ir besakyti apie netoliese 
lūkuriuojantį sargybinį. 

Puoliau atgal į priedangą, tuo pat metu sutrepsėjo batai ir 
atsklido klausiami šūksmai. 

— Cest bien! - riktelėjo Džeimis. Iš balso atrodė, kad jis tru- 
putį sukrėstas. - Ce nest gu un serpent* 

Sargybinis kalbėjo keista prancūzų tarme, bet supratau, kad 
gana baikščiai pasiteiravo, ar ta gyvatė pavojinga. 

— Non, cest innocent“*, - atsakė Džeimis. 

Jis mostelėjo sargybiniui, kurio galvą, nenoromis žvilgčiojan- 
čią virš krūmo, ir pati mačiau. Tada kareivis, kuriam gyvatės, 
net ir nepavojingos, matyt, kėlė pasidygėjimą, skubiai pasišalino 
vykdyti savo pareigų. 

Džeimis tučtuojau metėsi prie krūmo. 

— Klere! - Jis stipriai prisispaudė mane prie krūtinės. Tada 
stvėrė už pečių ir smarkiai papurtė. - Po šimts! - šaižiai sukuž- 
dėjo. - Tikrai maniau, kad tu negyva! Kaip drįsai šitaip lengva- 
būdiškai iššokti iš laivo vidury nakties? Ar visai netekai proto? 

- Paleisk! — sušnypščiau. Šitaip purtoma, net įsikandau į 
lūpą. - Sakau, paleisk! Ar tai aš lengvabūdė? O kurių galų tu 
nusekei paskui mane, kvaily? 

Jo veidas buvo nurudęs nuo saulės; dar labiau jį patamsino 
tirštas raudonis, dabar užliejęs veidą nuo pat naujosios barzdos 
pakraščių. 

— Kurių galų nusekiau paskui tave? - pakartojo Džeimis. - Dėl 
Dievo meilės, juk tu mano žmona! Žinoma, kad puoliau įkandin 
tavęs, o kodėl nepalaukei? Viešpatie, jei tik turėčiau laiko... 

Užsiminęs apie laiką, jis susizgribo, kad mudu jo turim ne 
kažin kiek, ir šiaip taip sulaikė kitas iš gerklės besiveržiančias 
pastabas. Aš irgi turėjau daug ką pasakyti panašiu tonu, sunko- 
kai susiturėjau. 

— Velniai rautų, ką čia veiki? - tepaklausiau. 


* Viskas gerai! Tik gyvatė! (Pranc.) 
** Ne, nekenksminga. (Pranc.) 

Tamsus raudonis kiek atslūgo, ir Džeimis šiaip taip išspaudė 
šypsenėlę tarp neįprastos augalijos. 

— Aš kapitonas, - atsakė. - Negi nepastebėjai? 

— Pastebėjau! Kapitonas Alesandras, meluok sau sveikas! Ką 
ketini daryt? 

Užuot atsakęs, jis dar sykį švelniai mane krestelėjo ir per- 
liejo žvilgsniu nebe tik mane, bet ir Marsalę, kuri smalsiai kyš- 
telėjo galvą. 

— Abidvi tūnot čia, ir nė krust, kitaip, prisiekiu, negyvai pri- 
kulsiu. 

Nelaukdamas, ką atsakysim, jis nusigręžė ir nužirgčiojo į pa- 
plūdimį. 

Mudvi su Marsale susižvalgėme, bet į mažą skynimą tuoj vėl 
įpuolė uždusęs Džeimis, griebė mane už rankų ir trumpai, bet 
aistringai pabučiavo. 

— Pamiršau. Myliu tave, - tarė ir pabrėždamas mintį darkart 
mane pakratė. - Džiaugiuosi, kad tu gyva. Daugiau taip nedaryk! 

Paleidęs mane iš glėbio, vėl šlumštelėjo į krūmus ir dingo. 
Man užėmė kvapą, buvau gerokai sutrikusi, bet, aišku, laiminga. 

Marsalės akys pasidarė apskritos kaip lėkštės. 

— Ką darysim? - pasiteiravo ji. - Ką tėtis darys? 

— Nežinau. - Mano skruostai buvo nuraudę, lūpomis tebe- 
jutau jo lūpas ir keistą dilgsėjimą ten, kur brūkštelėjo barzda ir 
ūsai. Lyžtelėjau geliančią vietelę, kur įsikandau į lūpą. - Nenu- 
tuokiu, ką jis rezga. Tikriausiai mums reikia palaukti ir pažiūrėti, 
kas bus. 

Laukėm ilgai. Temo, ir aš snaudžiau, atsirėmusi į didžiulio 
medžio kamieną, bet mane pažadino Marsalė, uždėdama ant pe- 
ties ranką. 

— Jie tuojau nuleis laivą! - visa sukrutusi sušnabždėjo. 

Ir tikrai. Stebimi sargybinių, kiti kareiviai ir „Artemidės“ 
įgula triūsė prie virvių ir volų, kuriais laivas turėjo būti nu- 
temptas per paplūdimį iki įlankėlės. Su visais darbavosi net 
Fergiusas, Inesas ir Merfis, nesvarbu, kad jiems stigo vienos 
kitos galūnės. 

Saulė leidosi, didžiulis oranžiškai auksinis skritulys švytėjo 
ir akino, pakibęs virš purpurinės kaip jūrų sraigės jūros. Šviesos 
fone vyrai atrodė tik juodi siluetai, anonimiški lyg vergai Egipto 
freskose, virvėmis pririšti prie didžiulės naštos. 

Monotoniškus bocmano nurodymus „Kelt!“ palydėjo vangūs 
džiaugsmo šūksniai, kai laivas nuslydo kelias paskutines pėdas, 
tempiamas nuo kranto buksyrinių lynų, nutiestų iš „Artemidės“ 
valties ir uosto laivelio. 

Sutvisko raudoni plaukai - Džeimis užsiropštęs bortu įšo- 
ko į laivą, blykstelėjo metalas - paskui jį užsikeberiojo kareivis. 
Jie stovėjo kartu sargyboje, raudonplaukė ir juodaplaukė galvos 
tebuvo taškeliai virvinių kopėčių viršuje, kol „Artemidės“ įgula 
pramaišiui su kitais prancūzų kareiviais sulipo į valtį, prisiyrė 
prie laivo ir užlipo virvinėmis kopėčiomis. 

Galop kopėčiomis užsliuogė paskutinis. Vyrai valtyse sėdėjo 
prie irklų ir žvelgė aukštyn, įsitempę ir budrūs. Bet nieko nevyko. 

Šalia išgirdusi garsiai iškvepiant Marsalę susizgribau, kad ir 
pati perdėm ilgai buvau sulaikiusi kvėpavimą. 

— Ką jie daro? - niršdama paklausė Marsalė. 

Tarsi atsakymas į šį klausimą iš „Artemidės“ atsklido garsus, 
piktas riksmas. Žmonės valtyse pašoko, jau puls į laivą. Bet kito 
signalo nebuvo. „Artemidė“ ramiai plūduriavo kylančiame įlan- 
kėlės vandenyje, puikus laivas, tarsi nutapytas aliejiniais dažais. 

- Gana prisižiūrėjau, - ūmai pasakiau Marsalei. - Kad ir ką 
tie prakeikti vyrai sumanė, man vis tiek. Eime. 

Įtraukiau šviežią vėsaus vakaro oro gurkšnį ir žengiau iš už 
medžių, Marsalė neatsiliko. Mums bekepėstuojant paplūdimiu, 
per laivo bortą iššoko kažkas liesas ir juodas ir ėmė pūškuoti per 
seklumą, taškydamas iš po kojų žalio ir purpurinio jūros van- 
dens purslus. 

— Mo chridhe chėrie! 

Prie mūsų pribėgo šlaputėlis Fergiusas švytinčiu veidu, čiupo 
Marsalę, pakėlė ir apsuko aplinkui. 

- Padaryta! - džiūgavo jis. - Ir nė vieno šūvio! Jie surišti kaip 
žąsys ir sugrūsti lyg sūdytos silkės į triumą! - Karštai pabučiavęs 

Marsalę, Fergiusas pastatė ją ant smėlio, atsisuko į mane ir ce- 
remoningai nusilenkė, įmantriai mostelėdamas įsivaizduojama 
skrybėle. - Miledi, „Artemidės“ kapitonas prašo, kad suteiktu- 
mėt jam garbę palaikydama draugiją per vakarienę. 


=— 


Vidury savo kajutės stovėjo naujasis „Artemidės“ kapitonas, 
užsimerkęs, nuogut nuogutėlis, ir patenkintas kasėsi kiaušius. 

— Hm, - urgztelėjau, išvydusi tokį reginį. 

Jo akys atsimerkė ir veidas nušvito džiaugsmu. Kitą akimirką 
jau buvau Džeimio glėbyje, veidą priplojusi prie rausvai auksinių 
jo krūtinės garbanėlių. 

Ilgokai nepratarėme nė žodžio. Virš galvos ant denio bildėjo 
žingsniai, artėjant išsilaisvinimui linksmai skardėjo įgulos riks- 
mai, girgždėjo ir plazdėjo ruošiamos pakelti burės. „Artemidė“ 
atgijo. 

Mano veidas įkaito ir dilgsėjo nuo brūžinančios Džeimio 
barzdos. Umai jo glėbyje pasijutau keistai. Susidrovėjau: jis buvo 
visiškai nuogas, kaip ir aš po nudriskusia tėvo Fogdeno sutana. 

Kūnas, prisispaudęs prie manęs ir vis labiau nekantraujantis, 
buvo toks pat nuo kaklo iki kojų, užtat veidas atrodė nepažįs- 
tamas, tarsi plėšikaujančio vikingo. Negana veidą perkeitusios 
barzdos, Džeimis ir kvepėjo neįprastai: jo prakaitą gožė apkar- 
tusio kepimo aliejaus, išsiliejusio alaus, nemalonių kvepalų ir 
nežinomų prieskonių dvokas. 

Atsiplėšiau nuo jo ir žengtelėjau atatupsta. 

- Gal tau derėtų apsirengti? - paklausiau. - Nors nepasa- 
kyčiau, kad man nepatinka šis vaizdelis, - pridūriau rausdama 
prieš savo valią. - Aš... hm... barzda lyg ir graži. Galbūt, - su- 
abejojau, įdėmiai jį apžiūrinėdama. 

— Nė nemanau rengtis, - be užuolankų atrėžė jis ir pasikasė 
žandikaulį. - Aš aptekęs utėlėmis, ir man visur perkūniškai niežti. 

- Ai! 

Nors Pediculus humanus, paprasta kūno utėlė, man buvo 
puikiai pažįstama, susitikimo su ja toli gražu netroškau. Ner- 

vingai pabraukiaū ranka per plaukus, jau įsivaizduodama, kaip 
dygsi galvos oda, mažyčių kojelių šešetukams tapsint po mano 
garbanų tankmę. 

Džeimis išsišiepė, kaštoninėje barzdoje žybtelėjo balti dantys. 

— Nesuk galvos, Sasenach, - nuramino jis mane. - Jau pa- 
siunčiau atnešti skustuvo ir karšto vandens. 

- Jau? Regis, gaila taip greitai ją nuskusti. - Nepaisydama 
utėlių, prisilenkiau ir įsižiūrėjau į gauruotą jo puošmeną. - Pa- 
naši į tavo plaukus, tokia įvairiaspalvė. Iš tikrųjų graži. 

Atsargiai ją paliečiau. Barzdaplaukiai buvo keisti: tankūs, kie- 
ti kaip viela, labai garbanoti, visai kitokie negu švelnūs, vešlūs jo 
galvos plaukai. Jie žėlė tankiai ir tviskėjo visokiomis spalvomis: 
vario, aukso, gintaro, cinamono su pilku atspalviu, kuris buvo 
labai sodrus, kone juodas. O labiausiai stebino stora sidabrinė 
sruoga, besidriekianti nuo apatinės lūpos iki žandikaulio linijos. 

— Įdomu, - pasakiau braukdama per ją. - Galvoj nė vieno 
žilo plauko, o štai čia yra. 

— Nejaugi“ 

Džeimis išsigandęs liestelėjo žandikaulį, ir aš sumojau, kad 
jis turbūt visai nenutuokia, kaip atrodo. Paskui jis kreivai šypte- 
lėjo ir pasilenkė paimti nuo grindų drabužių krūvos. 

— Taigis, jei ir yra žilų plaukų, nieko nuostabaus; kažin kaip 
visiškai nepražilau per šitą mėnesį. - Džeimis nutilo, stebeilyda- 
mas į mane virš baltų bridžių su pamušalu. - Beje, Sasenach, jau 
sakiau tau miške... 

— Taip, beje, - nutraukiau jį, - dėl Dievo meilės, ką tu padarei? 

— A, apie kareivius klausi? - Jis mąsliai pasikrapštė smakrą. — 
Buvo gana paprasta. Kareiviams pasakiau, kad kai tik laivas bus 
nuleistas į vandenį, visi susirinks ant denio, aš duosiu ženklą, o 
jie užpuls jūreivius ir sugrūs į triumą. - Smakro augalijoje pra- 
žydo plati šypsena. - Bet supranti, Fergiusas prasitarė apie tai 
jūreiviams, ir ką gi: kareivis įlipa į laivą, du jūreiviai griebia jį 
už rankų, trečias užkemša burną, suriša rankas ir atima ginklus. 
Paskui visus juos uždarėm triume. Štai ir viskas. - Jis kukliai ir 
atsainiai gūžtelėjo pečiais. 


230 DIANA GABALDON 


— Gerai, - atsikvėpiau. - O kaipgi nutiko, kad atsidūrei čia... 

Mūsų pokalbį nutraukė diskretiškas beldimas į kajutės duris. 

— Pone Freizeri! Hm... kapitone! - Iš už staktos kyštelėjo lie- 
sas atsargus jaunojo Meitlando veidas virš garuojančio dubens. - 
Ponas Merfis kambuze užkūrė ugnį ir su linkėjimais siunčia jums 
karšto vandens. 

— Tiks ir ponas Freizeris, - nuramino jį Džeimis ir viena ran- 
ka paėmė padėklą su dubeniu ir skustuvu. - Kur tu rasi labiau 
netinkamą jūrai kapitoną. - Jis nuščiuvo, pasiklausė tapsėjimo 
virš galvos. - Bet jei jau aš kapitonas, - lėtai ištarė, - tai turbūt 
turėsiu pasakyti, kada plaukt ir kada sustot? 

— Taip, pone, kapitonas taip ir daro, - atsakė Meitlandas ir 
paslaugiai pridūrė: - Ir dar kapitonas pasako, kada duoti įgulai 
papildomą maisto ir grogo davinį. 

— Šit kaip. - Net ir per barzdą buvo matyti, kad Džeimio lūpų 
kampučiai užriesti į viršų. - Sakyk, Meitlandai, kiek daugiausia 
jūreiviai gali išgerti, bet ir toliau plukdyti laivą? 

- Oi, nemažai, pone, - rimtai atsakė Meitlandas ir susimąstęs 
suraukė kaktą. - Gal po papildomą normą. 

Džeimis kilstelėjo antakį. 

— Brendžio? 

— Ak, ne, pone! - pasibaisėjo Meitlandas. - Grogo. Nuo pu- 
sės papildomos normos brendžio jie voliotųsi pusgyviai. 

— Tad dviguba grogo. - Džeimis ceremoningai nusilenkė 
Meitlandui, visai nesivaržydamas, kad stovi nuogas. - Taip ir 
padarysim, pone Meitlandai. O laivas pakels inkarą tik tada, kai 
pavakarieniausiu. 

— Klausau, pone! - Meitlandas taip pat nusilenkė Džeimiui, 
užsikrėtęs jo manieromis. - Ar pasakyti tam kinui, kad ateitų 
jums patarnauti, vos pakelsim inkarą? 

— Gali ir anksčiau, ponaiti Meitlandai, širdingai dėkoju. 

Metęs paskutinį susižavėjimo kupiną žvilgsnį į Džeimio ran- 
dus, Meitlandas jau sukosi, bet aš jį sulaikiau. 

— Dar vienas dalykas, Meitlandai, - pasakiau. 

— Klausau, ponia. 

— Gal nuliptum į kambuzą ir paprašytum pono Merfio, kad 
atsiųstų man butelį stipriausio acto? Tada surask, kur vyrai pa- 
dėjo mano vaistus, ir atnešk. 

Siaura jaunuolio kakta susiraukė iš sumišimo, bet jis manda- 
giai linktelėjo. 

- Gerai, ponia. Tučtuojau. 

- Ir ką ketini daryti su tuo actu? - Džeimis įdėmiai nužvelgė 
mane, kai Meitlandas nėrė į koridorių. 

— Įmerksiu tave, kad nustiptų utėlės. Nemiegosiu su lizdu, 
kuriame knibžda parazitų. 

- Aaa. - Džeimis mąsliai pasikasė kaklą. - Nori miegoti su 
manim“ 

Jis dirstelėjo į gultą, visai nepatrauklią kertę sienoje. 

— Na, nelabai žinau kur, bet taip, noriu, - tvirtai atsakiau. - Ir 
būtų geriau, jei dar nenusiskustum barzdos, - pridūriau, kai jis 
lenkėsi padėti padėklo. 

— Kodėl? 

Džeimis smalsiai žvilgtelėjo per petį, ir man užkaito skruostai. 

— Hm... na. Taip šiek tiek... kitaip. 

— Ak, kitaip? 

Jis atsitiesė ir žengė prie manęs. Ankštoje kajutėje atrodė dar 
didesnis - ir kur kas nuogesnis - nei denyje. 

Tamsiai mėlynos akys iš smagumo buvo virtusios įkypais tri- 
kampėliais. 

- Ir kas gi kitaip? - paklausė. 

— Na... tai... hm... — Brūkštelėjau pirštais per degančius 
skruostus. - Kitoks jausmas. Kai bučiuoji mane. Mano... odą. 

Džeimio akys susmigo į mano akis. Jis nė nekrustelėjo, bet 
atrodė, gerokai priartėjo. 

— Tavo oda puiki, Sasenach, - švelniai tarė. - Nelygu perlai 
ir opalai. - Jis ištiesė pirštą ir labai atsargiai pabraukė man per 
smakrą. Paskui per kaklą, platų baltą raktikaulį, nugarą, tada lė- 
tai pavingiavo per krūtų, slepiamų po sutana su gobtuvu, viršų. — 
Turi daug puikios odos, Sasenach. - Vienas jo antakis išsirietė. - 
Ar apie tai ir galvojai? 


232 DIANA GABALDON 


Nurijau seilę ir apsilaižiau lūpas, bet žvilgsnio nenukreipiau. 

— Taip, daugmaž. 

Jis atitraukė pirštą ir pažvelgė į dubenį, kuriame garavo 
vanduo. 

- Na, gerai. Bet būtų nei šis, nei tas eikvoti vandenį. Gal jį 
nusiųsti atgal, kad Merfis išvirtų sriubos, o gal išgerti? 

Nusijuokiau. Akimoju dingo įtampa ir svetimumas. 

— Sėskis, - tariau, - ir nusiprausk. Dvoki kaip viešnamis. 

- Taip ir maniau, - kasydamasis pasakė jis. - Vienas toks vieš- 
namis yra virš smuklės, į kurią kareiviai traukia gerti ir lošti. - Jis 
paėmė muilą ir įmetė į karštą vandenį. 

- Viršuje? - suklusau. 

— Na, merginos protarpiais nulipa apačion, - paaiškino Džei- 
mis. - Juk būtų nemandagu neleisti joms prisėsti tau ant kelių. 
— Mama išmokė tave gerų manierų, - trumpai pasakiau. 

— Gerai pagalvojus, juk laivas gali čia stovėti nuleidęs inkarą 
visą naktį, - žiūrėdamas į mane sumąstė jis. 

— Iš tikrųjų? 

— O mes galime miegoti krante, kur daugiau vietos. 

— Vietos kam? - paklausiau, įtariai žiūrėdama į jį. 

— Na, juk aš tam ruošiausi. 

Džeimis rankomis šliukštelėjo vandens ant veido. 

— Kam ruošeisi? - susidomėjau. 

Džeimis prunkšdamas nukratė nuo barzdos vandenį. 

— Daug mėnesių apie šitai galvojau, - atsakė jis, apimtas 
didžiulio geidulio. - Kiekvieną naktį susirietęs niūriame gulte, 
klausydamasis, kaip prie kitos sienos dejuoja ir bezda Fergiu- 
sas. Apmąsčiau viską, ką darysiu, kai gulėsi šalia manęs nuoga 
ir geidulinga, kai niekas mūsų negirdės ir bus ganėtinai vietos 
deramai tave pamaloninti. 

Gabalu muilo jis smarkiai išsimuilino delnus, tada pasitrynė 
veidą. 

- Na, aš ganėtinai geidulinga, - sukrutau. - Be to, ten tikrai 
yra vietos. O tas nuogumas... 

— Tuo pasirūpinsiu aš, - patikino Džeimis. - Vadinasi, planas 

toks. Nusivedu tave į nuošalią vietelę, patiesiu antklodę atsigulti 
ir pirmiausia atsisėdu šalia tavęs. 

— Na, gerai, tai pradžia. O kas paskui? 

Įsitaisiau ant gulto prie Džeimio. Jis pasilenkė prie pat manęs 
ir švelniai krimstelėjo į ausies lezgelį. 

— Paskui pasisodinsiu tave ant kelių ir bučiuosiu. 

Nutilęs pademonstravo, kaip tą darys, laikydamas mano ran- 
kas taip, kad negalėčiau pakrutėti. Po valandėlės paleido. Jutau 
kiek pabrinkusias savo lūpas ir elio, muilo ir Džeimio skonį. 

- Toks pirmas punktas, - pasakiau, nuo burnos šluostyda- 
masi muilo putas. - Koks kitas? 

- Tada paguldysiu tave ant antklodės, ranką apsivyniosiu 
tavo plaukais, o lūpomis paragausiu tavo veido, kaklo, ausų ir 
krūtų. Maniau sau taip daryt, kol imsi cypti. 

— Aš necypiu! 

- Ir dar kaip cypi. Gal paduotum rankšluostį, ką? Tada, - to- 
liau smagiai tauškė jis, - pradėsiu iš naujo nuo kito galo. Pakelsiu 
tavo sijoną ir... - Jo veidas dingo drobinio rankšluosčio klostėse. 

- Ir ką? - jau išties suklusau. 

- Ir bučiuosiu vidinę tavo šlaunų pusę, kur oda tokia švelni. 
O čia juk gali padėti barzda? - Svarstydamas prielaidą jis pasi- 
glostė smakrą. 

- Galbūt, - silpnokai pratariau. - O ką tuo metu turėsiu da- 
ryti aš? 

- Jei norėsi, galėsi kiek paaimanuoti, kad mane padrąsintum, 
arba tik ramiai gulėti, 

Bet kažin ar Džeimiui bereikėjo padrąsinimo. Viena jo ranka 
gulėjo man ant šlaunies, o kita, kurioje turėjo drėgną rankšluos- 
tį, jis trynėsi krūtinę. Kai nusišluostė, jo ranka nuslydo man už 
nugaros ir apglėbė. 

— „Jo kairioji ranka buvo man po galva, - pacitavau, - o de- 
šiniąja jis mane apkabino.“* „Stiprink mane razinų tešlainiu, at- 
gaivink mane obuoliais, nes aš sergu meile.'** 


* Gg 2,6. 
* Gg2,5. 

Pro barzdą subolavo balti jo dantys. 

— Geriau greipfrutais, — tarė jis, viena ranka suimdamas 
mano sėdynę. - O gal moliūgais. Greipfrutai per maži. 

— Moliūgais? - pasipiktinau. 

— Laukiniai moliūgai kartais užauga tokio dydžio. Bet apie tai 
vėliau. - Jis dar sykį spustelėjo man sėdynę, tada atitraukė ranką, 
norėdamas išsiplauti pažastį. - Tada atsigulu ant nugaros, o tu 
kaip ilga išsitiesi ant manęs, kad galėčiau suimti tavo sėdmenis 
ir kaip pridera paglamonėti. 

Jis paliovė praustis ir greitosiomis parodė, ką turi omeny, o 
aš nevalingai aiktelėjau. 

— Dabar, - prabilo Džeimis, vėl turkšdamasis, — jei šitokiai 
padėčiai susiklosčius užsinorėtum šiek tiek paspardyti kojomis, 
o gal nepadoriai pakrutinti klubus ir pašvokšti man į ausį, labai 
neprieštaraučiau. 

— Aš nešvokščiu! 

— Švokšti, kaipgi. O tavo krūtys... 

— Ak, maniau, kad jas jau pamiršai. 

- Nieku gyvu, - nuramino mane Džeimis. - Ne, joms ateina 
eilė, - linksmai dėstė jis, - kai nuvelku tau drabužius ir lieki tik 
su marškiniais. 

— Aš be marškinių. 

— Ką? Na, tiek jau to, - numojo jis. - Ketinau žįsti tave per 
ploną medvilnę, kol man burnoje sustangrės speneliai, o paskui 
tuos marškinius nuplėšti, bet menka bėda, apsieisiu ir be jų. Kad 
jau taip, marškinius praleidžiam - glamonėsiu tavo krūtis, kol 
pradėsi tyliai mykti. 

— Aš ne... 

— O tada, - nutraukė jis mane, - kadangi pagal mano pla- 
ną būsi nuoga ir, jei iki šiol viską dariau teisingai, tikriausiai 
geidulinga... 

- Ak, tik tikriausiai, - pabrėžiau. Man vis dar dilgčiojo lūpas 
nuo pirmojo punkto. 

— „.praskėsiu tavo šlaunis, nusimausiu kelnes ir... 

Jis nutilęs palūkuriavo. 

— Ir? - mandagiai pasiteiravau. 

Šypsnys gerokai paplatėjo. 

- Ir tada sužinosim, kokių garsų tu neleidi, Sasenach. 

Tarpdury man už nugaros kažkas kostelėjo. 

- Ak, atsiprašau, pone Viloukbi, - pasakė Džeimis. - Nesi- 
tikėjau, kad taip greitai pasirodysi. Gal norėtum eiti pavakarie- 
niauti? Jeigu taip, paimk šituos skarmalus ir pasakyk Merfiui, 
kad sudegintų kambuzo ugny. 

Jis mestelėjo ponui Viloukbiui uniformos draiskanas ir pasi- 
lenkęs ėmė raustis skrynioje švarių drabužių. 

— Nemaniau vėl sutiksiąs Lorencą Šterną, - pasakė, kapstyda- 
masis po sujauktus baltinius. - Kaip jis čia atsidūrė? 

— Ak, tai jis ir yra tas žydas gamtininkas, apie kurį man pa- 
sakojai? 

- Taip. Kažin ar aplink šmižinėja daug žydų gamtininkų, ke- 
liančių sumaištį. 

Papasakojau Džeimiui, kaip susipažinau su Šternu man- 
grovėse. 

— „ir tada jis nuvedė mane į kunigo namus, - pasakiau ir 
nutilau, staiga kai ką prisiminusi. - Ak, vos nepamiršau! Tu sko- 
lingas kunigui du svarus už Arabelą. 

- Skolingas? - Džeimis suglumęs pažvelgė į mane su marš- 
kiniais rankoje. 

— Taip. Gal verčiau paprašyk Lorenco, kad būtų tavo pasiun- 
tinys - kunigas, regis, su juo sutaria. 

— Gerai. O kas nutiko tai Arabelai? Ar ją išniekino kas nors 
iš įgulos? 

— Galima ir taip pasakyti. - Įkvėpiau oro, ketindama aiškinti 
toliau, bet nespėjus prasižioti kažkas vėl pasibeldė į duris. 

- Ar žmogus jau nebegali ramiai apsirengti? — suirzo Džei- 
mis. - Užeikit jau! 

Durys atsilapojo, ir Marsalė, išvydusi nuogutėlį patėvį, su- 
mirksėjo. Džeimis skubiai apsivyniojo pusiaują marškiniais ir 
linktelėjo jai, bet jo šaltakraujiškumas beveik nesumenko. 

— Marsale, mergyt. Džiaugiuosi, kad tu nesužeista. Ar tau ko 
reikia? 

Mergina skersa įslinko į kajutę ir atsistojo tarp stalo ir jūrei- 
viškos skrynios. 

— Taip, reikia, - atsakė, 

Marsalė buvo įdegusi, besilupančia nosimi, bet vis tiek atro- 
dė išblyškusi. Stovėjo sugniaužusi kumščius prie šonų, kovingai 
atkišusi smakrą. 

- Reikalauju, kad ištesėtum pažadą. 

- Kokį? - sunerimo Džeimis. 

— Pažadą leisti mudviem su Fergiusu susituokti, kai tik at- 
plauksim į Vest Indiją. - Tarp šviesių jos antakių įsirėžė raukšle- 
lė. - Juk Espanjola Vest Indijoje? Taip sakė žydas. 

Džeimis pasikasė barzdą ir nenoromis atsakė: 

- Taip. Rodos, jei aš... na, taip. Pažadėjau. Bet... ar judu vis 
dar dėl šito tikri? 

Marsalė pakėlė smakrą dar aukščiau, tvirtai sukandusi žan- 
dikaulį. 

— Taip, tikri. 

Džeimis kilstelėjo antakį. 

— O kur Fergiusas? 

— Padeda pakrauti krovinį. Žinau, kad netrukus išplauksim, 
todėl ir pagalvojau, kad bus geriausia dabar ateiti ir paprašyti. 

— Gerai. - Džeimis susiraukė, paskui atsiduso pasiduoda- 
mas. - Taip, aš pažadėjau. Bet pasakiau, kad jus turi palaiminti 
kunigas, ar ne? O arčiausiai kunigas yra tik Bajame, iki kurio trys 
dienos joti arkliu. Bet gal Jamaikoje... 

— Ne, tu pamiršai! - džiūgaudama išdrožė Marsalė. - Kuni- 
gas čia pat. Mus gali sutuokti tėvas Fogdenas. 

Man atvipo žandikaulis, bet skubiai susičiaupiau. Džeimis 
rūsčiai pažvelgė į Marsalę. 

- Iš pat ryto išplaukiam! 

- Ilgai neužtruksim, - tarė mergina. - Tik keletas žodžių, ir 
viskas. Teisiškai mudu jau susituokę, beliko Bažnyčios palaimini- 

mas, ar ne? - Jos ranka prigludo prie pilvo, kur po korsetu turbūt 
buvo paslėpta vedybų sutartis. 

— Bet tavo motina... 

Džeimis bejėgiškai dirstelėjo į mane, tikėdamasis pastiprinimo. 
Aš taip pat bejėgiškai gūžtelėjau pečiais. Užduotis apibūdinti tėvą 
Fogdeną Džeimiui arba perkalbėti Marsalę man buvo neįveikiama. 

— Tikriausiai jis nesutiks, - toptelėjo Džeimiui ir jam aiškiai 
atlėgo širdis. - Įgula niekingai pasielgė su viena jo parapijiete 
Arabela. Deja, kunigas nenorės turėti sa mumis jokių reikalų. 

- Norės! Jis sutiks dėl manęs, - aš jam patinku! - Iš nekan- 
trumo Marsalė kone šoko ant pirštų galų. 

Džeimis ilgai žiūrėjo Marsalei į akis, į veidą. Ji buvo labai jauna. 

- Tai neabejoji, mergyt? - galų gale labai švelniai paklausė 
jis. - Nori to? 

Ji giliai įkvėpė, veidas nušvito. 

— Taip, tėti. Tikrai. Trokštu Fergiuso! Myliu jį! 

Džeimis valandėlę padelsė, tada ranka pabraukė per plaukus 
ir linktelėjo. 

- Ką gi, gerai. Eik ir atsiųsk pas mane Šterną, paskui surask 
Fergiusą ir pasakyk, kad pasiruoštų. 

- Ak, tėti! Ačiū, labai tau ačiū! 

Marsalė puolė jam ant kaklo ir pabučiavo. Džeimis viena 
ranka ją apkabino, kita spaudė marškinius prie juosmens. Švel- 
niai pakštelėjęs į kaktą, atsargiai ją atstūmė. 

- Saugokis, - šypsodamasis perspėjo Džeimis. - Juk neisi pas 
savo jaunikį aptekusi utėlėmis. 

- A! 

Šis pasakymas, regis, Marsalei kažką priminė. Ji dirstelėjo į 
mane ir nuraudo, pakėlė ranką prie savo šviesių garbanų, kurios 
nuo prakaito buvo praradusios blizgesį ir pakrikai rangėsi spran- 
du, išsipešusios iš netvarkingo plaukų mazgo. 

— Mama Klere, - droviai pratarė mergina, - gal... galėtum... 
gal paskolintum gabalėlį to muilo, kurį verdi su ramunėlėmis? 
Aš... jei turim laiko... - pridūrė, skubiai metusi žvilgsnį į Džei- 
mį, — norėčiau išsitrinkti galvą. 

- Žinoma, - pasakiau ir nusišypsojau jai. - Eime, pagražin- 
sim tave vestuvėms. 

Kritiškai nužvelgiau ją nuo spindinčio apskrito veido iki pur- 
vinų basų kojų. Susiglamžęs, jūros vandeniu permirkęs muslinas 
buvo glaudžiai aptempęs krūtinę, nors ir nedidelę, purvinos si- 
jono palankos kabėjo kiek aukštėliau smėliu aplipusių kulkšnių. 

Dingtelėjus minčiai, atsigręžiau į Džeimį. 

- Tekėdama ji turėtų vilkėti gražia suknele, - pasakiau. 

- Sasenach, - kreipėsi jis, akivaizdžiai senkant kantrybei, — 
mes neturim... 

- Mes ne, bet kunigas turi, - nutraukiau jį. - Paprašyk Šter- 
no, kad paklaustų tėvo Fogdeno, ar negalėtume pasiskolinti ku- 
rios nors iš jo suknelių, turiu galvoj, iš Ermenegildos suknelių. 
Man rodos, jos beveik Marsalei tinkamo dydžio. 

Džeimio veidas virš barzdos sumišo iš nuostabos. 

— Ermenegilda? - sukluso jis. - Arabela? Suknelės? - Jis pri- 
simerkęs pažvelgė į mane. - Kas per žmogus tas kunigas, Sase- 
nach? 

Stabtelėjau tarpdury, Marsalė jau nekantriai lūkuriavo kori- 
doriuje. 

- Na, šioks toks girtuoklėlis. Ir myli avis. Bet gal prisimins 
vestuvių ceremonijos žodžius. 


E 


Tai buvo vienos iš keistesnių mano matytų vestuvių. Kai 
viską suruošėme, saulė jau buvo seniai panirusi į jūrą. Laivo 
prižiūrėtojas ponas Vorenas suirzo, kai Džeimis pranešė, kad iš- 
plauksim tik kitą dieną, nes jaunavedžiams reikią praleisti vieną 
naktį krante. 

— Koks niekšas būčiau, jei leisčiau tas vedybas sutvirtinti blu- 
sų perykloje ant gulto, - pasakė man Džeimis, kai buvom vie- 
nudu. - Jeigu jie ten imsis savo, niekada jų neiškrapštysim. O jei 
nekaltybė būtų atimta hamake... 

— Gana, - nutraukiau jį. Užpyliau ant galvos acto, šypsodama 
sau po nosimi. - Koks tu dėmesingas. 

Dabar Džeimis stovėjo šalia manęs paplūdimyje, gana smar- 
kiai dvelkdamas actu. Bet atrodė jis dailiai ir oriai, pasipuošęs mė- 
lynu švarku, švaria kaklaskare, baltiniais ir pilkos saržos bridžiais, 
suglostytais ir kaspinu surištais plaukais. Laukiniška raudona 
barzda šiek tiek nederėjo prie visų tų drabužių, bet buvo tvarkin- 
gai pakirpta ir gražiai sušukuota suvilgius actu. Ir nors Džeimis 
mūvėjo tik kojinėmis, darė visai neblogą nuotakos tėvo įspūdį. 

Liudytojai Merfis ir Meitlandas atrodė ne tokie žavūs, nors 
Mertis buvo nusimazgojęs rankas, o Meitlandas nusiprausęs vei- 
dą. Fergiusas mieliau būtų pasikvietęs į liudytojus Lorencą Šter- 
ną, o Marsalė prašė mane, bet mudu atsisakėm. Šternas buvo 
ne krikščionis ir juolab ne katalikas. Aš religiniu aspektu būčiau 
tikusi, bet kažin ar į tai atsižvelgs Liri, sužinojusi apie vestuves. 

— Sakiau Marsalei, kad ji turi parašyti motinai - praneš- 
ti, kad išteka, - sumurmėjo Džeimis, mums stebint visą pasi- 
ruošimą paplūdimyje. - Bet siūlyčiau jai pernelyg neįsileisti į 
smulkmenas. 

Jo mintį supratau. Liri tikrai neapsidžiaugs išgirdusi, kad 
jos vyresnėlė pabėgo iš namų su buvusiu kišenvagiu, dvigubai 
vyresniu už ją, ir dar be rankos. Kažin ar sušvelnės motiniški 
jausmai, kai paaiškės, kad vestuvės įvyko vidurnaktį Vest Indijos 
paplūdimy, jaunuosius sutuokė apsigėdinęs - jei išvis dvasininko 
titulo nepraradęs - kunigas stebint dvidešimt penkiems jūrei- 
viams, dešimčiai prancūzų arklių, nedidelei bandai avių, šventės 
proga papuoštų ryškiais kaspinais, ir karaliaus Karolio kavalie- 
riaus spanieliui, kuris prie bendros šventinės nuotaikos prisidėjo 
poruodamasis, vos pasitaikius progai, su medine Merfio koja. 
Liri akimis žiūrint, blogiau begalėjo būti tik viena - aš tarp ce- 
remonijos dalyvių. 

Liepsnojo keli deglai, pritvirtinti prie baslių, susmaigstytų 
į smėlį, jų liepsnos pleveno jūros pusėn raudonomis ir oranži- 
nėmis uodegomis, ryškiomis juodame aksominiame danguje. 
Aukštai tarsi rojaus žibintai spingsojo nuostabios Karibų Žvaigž- 
dės. Nors bažnyčios nebuvo, mažai kas tuokėsi tokioje gražioje 
aplinkoje. 

Nežinau, kokias įkalbinėjimo gudrybes panaudojo Lorencas, 
bet tėvas Fogdenas buvo čia, trapus ir nerealus it vaiduoklis - 
kad jis gyvas, terodė mėlynos akių kibirkštėlės. Jo oda buvo pilka 
kaip sutana, rankos ant nušiurusios odinės maldaknygės drebėjo. 
kui tik tyliai kažką sumurmėjo geilų kalba ir kietai sučiaupė lū- 
pas. Nuo tėvo Fogdeno atsklido prieskoninis sangrijos aromatas, 
bet jis bent jau be niekieno pagalbos atkrapeno į paplūdimį. Ku- 
nigas lingavo tarp dviejų deglų, iš visų jėgų stengdamasis versti 
maldaknygės puslapius, švelnaus vėjelio plėšiamus iš pirštų. 

Galų gale jis neteko kantrybės ir maldaknygė šleptelėjo į 
smėlį. 

- Hm, - myktelėjo tėvas Fogdenas ir atsirūgo. Tada apsi- 
dairė ir apdovanojo mus šventojo šypsenėle. - Brangūs Dievo 
mylimieji. 

Tik po valandėlės pulkelis beruzgančių, bemurmančių žiūro- 
vų suprato, kad ceremonija jau prasidėjo, ir ėmė baksnoti vienas 
kitam ragindami sutelkti dėmesį į jaunuosius. 

— Ar imi šią moterį? — staiga su įniršiu tėvas Fogdenas užsi- 
puolė Merfį. 

— Ne! - išsigandęs atsakė kokas. - Aš neprasidedu su mote- 
rimis. Netikę padarai. 

— Ne? - Tėvas Fogdenas užmerkė vieną akį, o kitos obuolys 
kaltinamai sužibėjo. Tada jis dėbtelėjo į Meitlandą. - Ar tu imi 
šią moterį? 

— Ne aš, pone, ne aš. Nors bet kuris mielai ją imtų, - sku- 
biai pridūrė Meitlandas. - Tai jis, prašom. - Meitlandas parodė 
į Fergiusą, kuris stovėjo šalia jungos ir varstė pastorių piktais 
žvilgsniais. 

- Jis? Sakai, jis? Jis be rankos, - paabejojo tėvas Fogdenas. — 
Ar jai ne galvoj? 

— Man ne galvoj! - atsiliepė Marsalė, stovinti Fergiuso pašonėj. 

Ji buvo greitosiomis įsispraudusi į Ermenegildos mėlyno šil- 
ko suknelę, siuvinėtą aukso siūlais palei gilią stačiakampę iškirp- 
tę, ir pūstomis rankovėmis. Mergina atrodė gražiai. Švarūs, švie- 

sūs kaip šiaudai plaukai buvo iššukuoti iki blizgesio ir driekėsi 
ant pečių lyg mergelės. Bet ji pyko. 

— Nagi! - Marsalė be garso treptelėjo koja į smėlį, bet kunigas 
vis tiek krūptelėjo. 

- Ak, taip, - nervingai burbtelėjo jis, žengdamas žingsnį at- 
gal. - Ką gi, tai ne kl... kliū... kliūtis, pagaliau. Juk jis ne be pimpa- 
lo. Ar ne? - susirūpino pastorius, kai jam šovė į galvą tokia min- 
tis. - Jeigu jis jo neturi, jūsų sutuokti negaliu. Tai draudžiama. 

Marsalės veidas jau maudėsi deglo raudonyje. Šią akimirką 
nuotakos mina man labai priminė jos motinos veidą, kai ji užti- 
ko mane Lalibroche. Fergiuso pečius nukrėtė drebulys, bet neži- 
nia, iš pykčio ar iš juoko. 

Džeimis užgniaužė beprasidedančią suirutę, ryžtingai ženg- 
damas į jungtuvių vietos vidurį ir uždėdamas ranką Fergiusui ir 
Marsalei ant pečių. 

— Štai šis vyras, - tarė jis ir linktelėjo į Fergiusą, - ir ši mote- 
ris, - linktelėjo į Marsalę. - Sutuokit juos, tėve. Tuoj pat. Prašau, - 
pridūrė, akivaizdžiai pavėluotai atėjus į galvą žodžiui, žengtelėjo 
atgal ir sudrausmino žiūrovus niūriai paskersakiuodamas. 

— O taip. Taip, - mažumėlę svyruodamas pakartojo tėvas 
Fogdenas. - Taip, taip. - Per ilgą pauzę kunigas šnairai dėbso- 
jo į Marsalę. - Vardas, - ūmai tarė. - Turiu žinoti vardą. Be jo 
negaliu sutuokti. Kaip ir be pimpalo. Negaliu sutuokti be vardo, 
negaliu sutuokti be pi... 

— Marsalė Džeinė Makimi Džois! - išrėžė Marsalė taip gar- 
siai, kad perrėkė kunigą. 

- Taip, taip, - greitosiomis tarė jis. - Žinoma. Marsalė. Mar- 
sa-lė. Tikra tiesa. Ką gi, ar tu, Mar-sa-le, imi šį vyrą, nors jis be 
rankos ir gal be kitų mums nematomų dalių, teisėtu savo vyru? 
Kai laimė lydės ar ligos suims, visą gyvenimą... 

Kunigas nutilo, mat jo dėmesys nukrypo į vieną avį, atklydusią 
į šviesą ir stropiai žiaumojančią numestą dryžuotą vilnonę kojinę. 

— Imu! 

Tėvas Fogdenas atitokęs sumirksėjo. Nesėkmingai pamėgi- 
nęs užgniaužti raugulį, šviesiai mėlynas akis įbedė į Fergiusą. 

— Ar ir tu turi vardą? Ir pimpalą? 

— Turiu, - atsakė Fergiusas, išmintingai nusprendęs nebūti 
iškalbus. - Fergiusas. 

Kunigas kiek sumuro. 

— Fergiusas? Fergiusas. Fergiusas. Taip, Fergiusas, supratau. 
Ir viskas? Kitų vardų neturi? Reikia daugiau, kaipgi. 

— Fergiusas, - pakartojo jaunikis, balse pasigirdo įtampos 
gaidelė, 

Be prancūziško vardo Klodelis, Fergiusas turėjo tik šį var- 
dą. Džeimis pavadino jį Fergiusu Paryžiuje, kai jie susitiko prieš 
dvidešimt metų. Suprantama, kad viešnamyje gimęs pavainikis 
neturėjo pavardės, kurią būtų galėjęs suteikti žmonai. 

- Freizeris, - tarė žemas, tvirtas balsas greta manęs. 

Fergiusas su Marsale nustebę atsigręžė, ir Džeimis linktelėjo. 
Pažiūrėjęs Fergiusui į akis, nusišypsojo. 

— Fergiusas Klodelis Freizeris, - pasakė jis iš lėto, aiškiai. 
Žvelgė į Fergiusą pakėlęs vieną antakį. 

Fergiusas atrodė sukaustytas nuostabos. Burna prasižiojo, iš- 
plėstos jo akys prieblandoje panėšėjo į juodas sietuvas. Paskui jis 
linktelėjo, ir veidas nušvito, tarsi viduj būtų kas uždegęs žvakę. 

- Freizeris, - pranešė Fergiusas kunigui. Balsas ištrūko priki- 
męs, todėl jis atsikrenkštė. - Fergiusas Klodelis Freizeris. 

Tėvas Fogdenas, atlošęs galvą, spoksojo į dangų, kur šviesos 
pjautuvas kybojo virš medžių, taurėje laikydamas juodą mėnu- 
lio rutulį. Po kurio laiko nuleido galvą ir svajingai pažvelgė į 
Fergiusą. 

— Puiku, - tarė. - Ar ne? 

Nestiprus Meitlando niūkt į šoną sugrąžino Fogdeną prie 
pareigų. 

- Oi! Hm. Gerai. Vyras ir žmona. Taip, skelbiu jus vyru... ne, 
taip neteisinga, juk nepasakei, ar ją imi. Ji su abiem rankom, - 
paslaugiai pridūrė kunigas. 

- Imu, - atsakė Fergiusas. 

Jis laikė Marsalę už rankos; dabar, paleidęs nuotakos ranką, 
skubiai pasirausė kišenėje ir ištraukė nedidelį aukso žiedą. Ti- 

kriausiai nusipirko jį Škotijoje ir nuo tada saugojo, nenorėdamas 
padaryti santuokos oficialios, kol ji nebus palaiminta. Ne kunigo, 
o Džeimio. 

Paplūdimį gaubė tyla, kai jis užmovė žiedą Marsalei ant pirš- 
to, visų akys buvo įsmeigtos į auksinį apskritimą ir virš jo susi- 
glaudusias dvi galvas, vieną šviesią, kitą tamsią. 

Štai ji gavo, ko siekė. Penkiolikmetė mergaitė, kurios vie- 
nintelis ginklas - užsispyrimas. „Noriu“, - pasakė ji. Ir nuolat 
tai kartojo, nepaisydama motinos prieštaravimų ir Džeimio ar- 
gumentų, Fergiuso dvejonių ir savo pačios baimių, trijų tūks- 
tančių mylių namų ilgesio, negandų, audros vandenyne ir laivo 
sudužimo. 

Ji pakėlė spindintį veidą ir savo atvaizdą išvydo Fergiuso aky- 
se. Pamačius, kaip jie žvelgia vienas į kitą, man ėmė nuo ašarų 
peršėti vokus. 

„Noriu jo.“ Per mudviejų vestuves to Džeimiui nepasakiau; 
anuomet jo nenorėjau. Bet nuo tada tai ištariau tris kartus; dusyk 
pasirinkimo valandėlę prie Kraig na Duno ir vieną Lalibroche. 

„Noriu jo.“ Vis dar geidžiu Džeimio, ir niekas niekada nej- 
stengs stoti tarp mūsų. 

Jis žiūrėjo į mane; jutau jo žvilgsnio svorį, tamsiai mėlyną ir 
švelnų kaip jūra brėkštant. 

— Apie ką galvoji, mo chridhe? - tyliai paklausė Džeimis. 

Pamirksėjau, kad sulaikyčiau ašaras, ir jam nusišypsojau. 
Savo rankomis jutau didžiules šiltas jo rankas. 

— Kad tai, ką tau sakiau tris kartus, yra tiesa. 

Pasistiebusi ant pirštų galų, pabučiavau jį, ir kaip tik jūreiviai 
pratrūko valiuoti. 

Sikšnosparnių guanas 


ŠVIEŽIAS ŠIKŠNOSPARNIŲ GUANAS būna glitus, juos- 
vas, o išdžiūvęs — birus, šviesiai rudas. Bet abiejų būsenų jis 
skleidžia tokią muskuso, amoniako ir puvėsių smarvę, kad net 
spaudžia iš akių ašaras. 

— Kiek, sakei, jo paimsime? - paklausiau per skiautę, kuria 
buvau apsirišusi apatinę veido dalį. 

- Dešimt tonų, - atsakė Džeimis tokiu pat prislopintu balsu. 

Stovėjome viršutiniame denyje ir žiūrėjome, kaip vergai tra- 
pu stumia karučius su dvokiančiomis išmatomis prie atviro triu- 
mo liuko. 

Iš karučių pažirdavo mažų guano kruopelių ir mus supo ap- 
gaulingai gražus aukso debesis, kuris žybsėjo ir blykčiojo vėlyvos 
popietės saulėje. Tomis dalelytėmis buvo pasidengę ir vyrų kūnai; 
ant apdulkėjusių nuogų jų torsų prakaito upeliukai graužė vagas, 
o veidais ir krūtinėmis nuolat sruvo ašaros, todėl jie atrodė dry- 
žuoti juodomis ir auksinėmis juostomis it kokie egzotiški zebrai. 

Kai į mus pūstelėjo vėjelis, Džeimis nusišluostė ašarojan- 
čias akis. 

— Gal žinai, ką reikėtų už tai griežtai nubausti, Sasenach? 

— Ne, bet jei tau galvoj kaip kandidatas sukasi Fergiusas, pri- 
tariu. Kiek dar liko iki Jamaikos? | 

Fergiusas, paklausinėjęs Bridžtauno turguje Karaliaus gatvė- 
je, susitarė dėl pirmo „Artemidės“, kaip prekybinio ir krovininio 
laivo, užsakymo. Mūsų laivas turėjo nuplukdyti dešimt tonų šikš- 
nosparnių guano iš Barbadoso į Jamaiką. Tai trąša cukranendrių 
plantacijai, kurios savininkas - ponas Grėjus. 

Fergiusas gana droviai prižiūrėjo, kaip kraunami didžiuliai 
suskaldyti sauso guano luitai, kurie buvo išversti iš karučių ir po 

vieną perdavinėjami į triumą. Marsalė, kuri nuolat sukiodavosi 
jo pašonėje, dabar buvo įsitaisiusi priekiniame denyje. Sėdėjo ant 
statinės, pilnos apelsinų, veidą apsimuturiavusi nauja gražia ska- 
ra, kurią jai turguje nupirko Fergiusas. 

— Juk mes pirkliai? - įrodinėjo Fergiusas. - Turim prikrauti 
tuščią triumą. Be to, mesjė Grėjus mums sumokės daugiau nei 
ganėtinai, - logiškai pridūrė, ir ginčas buvo išspręstas. 

— Kiek liko, Sasenach? - Džeimis prisimerkęs pažvelgė į hori- 
zontą tarsi tikėdamasis išvysti žemę, kylančią iš putojančių ban- 
gų. Stebuklingosios pono Viloukbio adatos išgydė jį nuo jūrligės, 
bet jis pakluso visai eigai be jokio džiaugsmo. - Pasak Voreno, 
trys ar keturios dienos, - atsiduso, - be to, oras neprastas. 

— Gal jūroje ne taip smirdės, - pasvarsčiau. 

— Tikrai ne taip, miledi, - eidamas pro šalį ir nugirdęs mūsų 
pokalbį patikino Fergiusas. - Pardavėjas man sakė, kad dvokas 
kur kas susilpnėja, kai sausos išmatos išgabenamos iš urvų, ku- 
riuose kaupiasi. 

Užšokęs ant takelažo, jis ėmė kabarotis it beždžionė, ir jam 
buvo visai nė motais, kad vietoj vienos rankos styro kablys. Užsi- 
ropštęs į viršų, Fergiusas pririšo raudoną skarelę - ženklą krante 
esantiems įgulos jūreiviams, kad grįžtų į laivą, ir vėl nusliuogė 
apačion, tik stabtelėjo pasakyti kažko bjauraus Ping Anui, tu- 
pinčiam ant žemiausio salingo ir ryškiai geltonomis akimis ste- 
binčiam parengtį. 

- Atrodo, Fergiusas gana savininkiškai rūpinasi kroviniu, - 
atkreipiau dėmesį. 

— Taip, jis - partneris, - pripažino Džeimis. - Sakiau jam, 
kad jei gavo žmoną, kurią reikia išlaikyti, privalo sugalvoti, kaip 
prasimanyti pinigų. Spaustuvės verslą atgaivinsime dar negreit, 
tad jis turi griebtis, ko gali. Jam su Marsale atiteks pusė pelno iš 
krovinio. Tai kraitis, kurį jai pažadėjau, - suktai pridūrė Džeimis, 
ir aš nusijuokiau. 

- Žinai, - pasakiau, - norėčiau perskaityti laišką, kurį Marsalė 
siunčia motinai. Pirmiausia Fergiusas, paskui tėvas Fogdenas su 
Mamasita, o dabar dešimt tonų šikšnosparnių mėšlo vietoj kraičio. 

- Vos Liri jį perskaitys, nebegalėsiu kelti kojos į Škotiją, — 
pasiguodė Džeimis, bet vis tiek nusišypsojo. - Ar jau pagalvojai, 
ką darysi su naujuoju savo pirkiniu? 

- Neprimink man, - suniurzgiau. - Kur jis? 

— Kažkur apačioj, - atsakė Džeimis, kurio dėmesį patraukė 
žmogus, prieplauka žingsniuojantis prie mūsų. - Merfis jį pa- 
maitino, o Inesas kur nors įkurdins. Atsiprašau, Sasenach, rodos, 
kai kas ieško manęs. 

Jis peršoko per turėklą ir nuėjo trapu, dar mitriai pasitraukė 
iš kelio vergui, pūškuojančiam į viršų su statine guano. 

Susidomėjusi žiūrėjau, kaip jis sveikinasi su tuo žmogumi, 
aukštaūgiu kolonistu pasiturinčio plantatoriaus drabužiais. Jo 
veidas buvo nugairintas, raudonas - peršantis mintį, kad jis sa- 
lose praleido daugybę metų. Vyras padavė Džeimiui ranką, o šis 
stipriai ją paspaudė. Džeimis jo kažko paklausė, žmogus atsakė. 
Atsargi jo mina akimoju virto nuoširdžia. 

Tikriausiai tas žmogus pasirodė todėl, kad Džeimis apsilan- 
kė Bridžtauno masonų ložėje. Ten jis nudrožė užvakar, kai tik 
išlipo į krantą, prisiminęs Džaredo pasiūlymą. Prisistatė esąs tos 
brolijos narys ir pasišnekėjo su ložės magistru, papasakojo, kaip 
atrodo jaunėlis Ijanas, ir paprašė pranešti, jeigu jis ką nors suži- 
nos apie berniuką ar Brują. Magistras pažadėjo paskleisti žinią 
tarp masonų, kurie dažnai sukiojasi vergų turguje ir dokuose. 
Gal nusišypsojo laimė, ir šis pažadas davė vaisių. 

Žiū, plantatorius įkiša ranką į kišenę ir ištraukia popierių, iš- 
lanksto jį ir rodo Džeimiui, kažką aiškindamas. Džeimis įdėmiai 
klausosi, iš susitelkimo suraukęs rudus antakius, bet jo veidas 
nerodo nei džiugesio, nei nusivylimo. Gal ta žinia visai ne apie 
Ijaną. Po užvakarykščio mūsų pasivaikščiojimo po vergų turgų 
buvau linkusi manyti, kad ne. 


=—— 


Lorencas, Fergiusas, Marsalė ir aš patraukėm į vergų tur- 
gų, lydimi viskuo nepatenkinto Merfio, o Džeimis išsiruošė pas 
masonų magistrą. Vergų turgus buvo netoli dokų, reikėjo eiti 

dulkėtu keliu, palei kurį rikiavosi prekeiviai su vaisiais, kava, 
džiovintomis žuvimis, kokosų riešutais, verpalais ir raudonais 
vabzdžiais košeniliais, parduodamais dažams mažuose užkimš- 
tuose stiklo buteliukuose. 

Merfis, mėgstantis įsakinėti ir laikytis padorumo, primygti- 
nai reikalavo, kad mudvi su Marsale turėtume skėčius nuo sau- 
lės, tad privertė Fergiusą nupirkti du iš pakelės prekeivio. 

— Visos baltosios moterys Bridžtaune nešiojasi skėčius, - 
griežtai pareiškė jis, vieną brukdamas man. 

— Man nereikia skėčio, - atšoviau, nekantraudama nutraukti 
šneką apie mano veido spalvą, tokią nereikšmingą palyginti su 
tuo, kad mes gal visai netrukus rasim Ijaną. - Saulė ne tokia ir 
kaitri. Eime! 

Merfis pasipiktinęs rūsčiai dėbtelėjo į mane. 

- Juk nenorit, kad žmonės palaikytų jus negarbia ponia, kuri 
menkai rūpinasi savo oda! 

- Neketinu čia apsigyventi, - šiurkščiai atkirtau. - Man vis 
tiek, kuo jie mane palaikys. 

Nebegaišdama laiko ginčams, leidausi keliu tolimo triukš- 
mingo ūžesio link, kur, kaip supratau, ir vyko vergų turgus. 

— Jūsų veidas... bus... raudonas! - neatstojo Merfis, pik- 
tai švokšdamas ir klibikščiuodamas šalia manęs, tuo pat metu 
stengdamasis išskleisti skėtį. 

— Ak, neabejoju, toks likimas blogiau už mirtį! - atrėžiau. 
Mano nervai buvo įtempti, nes nežinojau, ką rasime. - Na, gerai, 
duokit šen tą prakeiktą daiktą! 

Griebiau iš jo skėtį, greitai išskleidžiau ir, užsimetusi ant pe- 
ties, irzliai pasukiojau. 

Tačiau po valandėlės jau buvau dėkinga Merfiui už atka- 
klumą. Kelią dengė aukštų palmių ir delnuočių šešėliai, o vergų 
turgus buvo įsikūręs didžiulėje akmenimis grįstoje aikštėje, ne- 
sulaukiančioje jokio šešėlio malonės, čia pavėsį teikė tik aptriu- 
šusios atviros būdelės, kurių stogą atstojo skardos lakštai arba 
palmių šakos. Jose kartkartėmis nuo saulės slėpdavosi vergų pir- 

kliai ir išvaržytojai. Vergai daugiausia buvo laikomi dideliuose 
aptvaruose aikštės pašaly ir kentė nuo stichijų. 

Atviroje vietoje saulė buvo pikta, nuo nubalusių akmenų at- 
sispindinti šviesa akino išnirus iš žalio kelio šešėlio. Pamirksėjau 
ašarotomis akimis ir skubiai pasitaisiau skėtį virš galvos. 

Lindėdama po skėčio priedanga, mačiau gluminančią dau- 
gybę nuogų arba pusnuogių kūnų - įvairiausių atspalvių: nuo 
blyškaus kavos su pienu iki tamsiai mėlynai juodo. Spalvų gama 
skleidėsi priešais varžytynių trinkas, kur plantacijų savininkai ir 
jų tarnai, spalvingi tarp juodų ir baltų nuogų žŽmogystų, būria- 
vosi apžiūrėti prekių. 

Dvokas čia buvo sukrečiantis net pratusiems prie Edinburgo 
smarvės ir „Delfino“ tvindeko tvaiko. Vergų aptvarų kampuose 
riogsojo krūvos žmogaus išmatų, apgultos zvimbiančių musių, 
sklandė troškus riebalų smarsas, bet pagrindinė sudedamoji to 
dvoko dalis buvo atgrasiai intymus daugybės saulėje kepančių 
nuogų kūnų tvaikas. 

- Jesu, - sumurmėjo Fergiusas. Tamsios jo akys šaudė į kairę 
ir dešinę, sukrėstos ir pasidygėjusios. - Baisiau už Monmartro 
landynes. 

Marsalė nepratarė nė žodžio, tik sužnybusi šnerves prisislin- 
ko arčiau jo. 

Lorencas elgėsi dalykiškiau. Keliaudamas po salas tikriausiai 
jau buvo matęs ne vieną vergų turgų. 

— Baltieji aname gale, - jis mostelėjo į tolimąjį aikštės kraš- 
tą. - Eime, pasiteirausim, gal neseniai buvo parduotas koks nors 
jaunuolis. 

Jis uždėjo didelę kampuotą ranką man virš juosmens ir švel- 
niai stumtelėjo per minią. 

Netoli turgaus pakraščio ant žemės tupėjo sena juodaodė 
moteris ir anglimis kurstė mažą žarijų indą. Mums prisiyrus ar- 
čiau, prie jos priėjo keletas žmonių: plantatorius, lydimas dviejų 
juodaodžių vyrų, vilkinčių šiurkščios medvilnės marškiniais ir 
mūvinčių kelnėmis, aiškiai tarnų. Vienas laikė už rankos ką tik 

nupirktą vergę; dvi kitos nuogos mergaitės, kurių tik juosmuo 
buvo pridengtas siaura audinio juosta, buvo vedamos už virvių, 
apvyniotų apie kaklą. 

Plantatorius pasilenkė ir padavė senolei monetą. Ji nusisuku- 
si ištraukė iš žemės kelis trumpus žalvario virbus ir parodė vyrui. 
Šis valandėlę juos apžiūrinėjo, išsirinko du ir atsitiesė. Tada pa- 
davė įdago virbus tarnui, tas sukišo jų galus į senės žarijų indą. 

Kitas tarnas užėjo mergaitei už nugaros ir surišo jai rankas. 
Anas ištraukė virbus iš ugnies ir abu iš viršaus įbedė mergaitei į 
dešinę krūtį. Vergė suklykė, nuo šaižaus dūmų švilpesio atsigrę- 
žė kelios galvos. Atitraukus virbus, ant sukepusios rausvos odos 
liko raidės HB. 

Tai išvydusi, sustojau kaip įbesta. Nesusizgribę, kad aš jau 
nebeinu, mano bendrakeleiviai nupėdino toliau. Sukiojausi, vel- 
tui dairydamasi, ar nepamatysiu Lorenco su Fergiusu. Man bū- 
davo nesunku minioje rasti Džeimį, mat ryški jo galva visada 
kyšodavo virš kitų. Bet Fergiusas buvo nedidukas, Merfis ne ką 
aukštesnis, o Lorencas vidutinio ūgio. Net geltonas Marsalės skė- 
tis buvo pasimetęs aikštėje tarp daugelio kitų. 

Pašiurpusi nusigręžiau nuo žarijų indo, girdėjau riksmus ir 
verkšlenimą, bet atsisukti nenorėjau. Skubiai praėjau pro kelias 
varžytynių trinkas nežiūrėdama, bet netrukus dėl tirštėjančios 
minios turėjau sulėtinti žingsnį, o galop ir sustoti. 

Vyrai ir moterys, užstoję man kelią, klausėsi išvaržytojo, ku- 
ris net susiriesdamas gyrė vienarankio vergo, nuogo pastatyto 
ant trinkos apžiūrai, pranašumus. Jis buvo žemaūgis, bet tvirtai 
sudėtas, plačiapetis, stambių šlaunų ir tvirtos krūtinės. Ranka 
buvo nemokšiškai amputuota virš alkūnės, o nuo strampo lašėjo 
prakaitas. 

— Lauko darbams netinka, tas tiesa, - pripažino išvaržyto- 
jas. - Bet patikima investicija į veislę. Pažvelkit į tas kojas! - Ilga 
rotango rykšte jis pliaukštelėjo vergui per blauzdas ir kvailai iš- 
sišiepė miniai. 

- Ar duosit jo vyriškumo garantiją? - skeptišku balsu pa- 
klausė žmogus už manęs. - Prieš trejus metus turėjau patiną, 

stambų kaip mulas, bet jis nė vienos neapsėklino; nieko negalėjo, 
sakė juodosios. 

Minia sukrizeno, o išvaržytojas dėjosi įsižeidęs. 

- Garantiją? - pratarė ir teatrališkai braukydamas ranka sau 
per skruostus įtrynė delną riebaluotu prakaitu. - Žiūrėkit, kad 
norit. Ak, jūs, mažatikiai! 

Truputį pasilenkęs jis griebė vergo varpą ir ėmė smarkiai 
smaukyti. Vergas suniurnėjo iš nuostabos ir pamėgino atsitraukti, 
bet jam neleido išvaržytojo padėjėjas - stipriai sugriebė jį už svei- 
kosios rankos. Žiūrovai pratrūko juokais, kai kurie džiaugsmingai 
šūktelėjo, kai minkšta juoda varpa sustandėjo ir pradėjo didėti. 

Aiškiai išgirdau, kaip man viduje kažkas spragtelėjo. Sukrėsta 
turgaus, įdagų, nuogumo, žiaurių šnekų ir atsainaus žeminimo, 
labiausiai pasipiktinusi tuo, kad pati esu čia, nė nepasvarsčiusi ką 
daranti, ėmiau veikti. Pasijutau keistai persiskyrusi, tarsi būčiau 
stovėjusi šalia savęs ir žiūrėjusi. 

- Liaukitės! - surikau labai garsiai, taip, kad vos atpažinau 
savo balsą. 

Išvaržytojas krūptelėjęs pažvelgė ir pataikaujamai man nusi- 
šypsojo. Jis žiūrėjo man tiesiai į akis, bet žvilgsnis buvo klastingas. 

— Kotas veislinis, ponia, - pasakė. - Kaip matot, su garantija. 

Suskleidžiau skėtį, nuleidau ir visu smarkumu dūriau smai- 
galiu į storą jo pilvą. Išvaržytojas metėsi atgal, išvertęs akis. At- 
sivėdėjau ir vožiau jam per galvą, tada numečiau skėtį ir iš visų 
jėgų spyriau jam. 

Širdies gilumoje žinojau, kad taip nieko nepakeisiu ir tikrai 
nepadėsiu, tik pakenksiu. Bet vis tiek negalėjau ten stovėti tylo- 
mis ir taip pritarti. Taip padariau ne dėl mergaičių su įdagais, ne 
dėl vyro ant trinkos, ne dėl kurio nors iš tų žmonių, o dėl savęs. 

Aplinkui kilo didžiulis triukšmas, rankos mane stvarstė ir 
tempė nuo išvaržytojo. O šis gerbiamasis, ganėtinai atitokęs nuo 
pirmo sukrėtimo, pagiežingai man išsišiepė, nusitaikė ir smar- 
kiai šėrė vergui per veidą. 

Apsidairiau ieškodama pastiprinimo ir pamačiau šmėstelint 
Fergiusą. Persikreipusiu iš pykčio veidu jis brovėsi per žmones 

prie išvaržytojo. Pasigirdo riksmas, ir keli vyrai pasigręžė jo pu- 
sėn. Žmonės ėmė spaustis ir stumdytis. Mane kažkas pargriovė 
ir aš skaudžiai žnektelėjau ant akmenų. 

Už šešių pėdų pro dulkių ūkaną pamačiau Merfį. Plačiame 
raudoname veide nutaisęs nuolankią miną, jis pasilenkė, atkabi- 
no medinę koją, išsitiesė ir grakščiai šokčiodamas galingai smo- 
gė išvaržytojui į galvą. Žmogus susverdėjo ir pargriuvo, o minia 
siūbtelėjo atatupsta. 

Fergiusas, netekęs grobio, slystelėdamas sustojo prie pargriu- 
vusio žmogaus ir nuožmiai apsižvalgė. Lorencas, tamsus, niūrus 
ir didelis, žirgliojo per minią iš kitos pusės, uždėjęs ranką ant 
peilio makšties prie diržo. 

Priblokšta sėdėjau ant žemės. Nebesijaučiau persiskyrusi. 
Man buvo šleikštu ir baisu, supratau ką tik iškrėtusi kvailystę, 
kuri tikriausiai Fergiusui, Lorencui ir Merfiui baigsis žiauriu su- 
mušimu, jei ne dar kuo blogiau. 

O tada pasirodė Džeimis. 

— Stokis, Sasenach, - tyliai paragino palinkęs virš manęs ir 
tiesdamas abi rankas. Šiaip taip pakilau, keliai virpėjo. Pama- 
čiau kresčiojant viename šone ilgus Reiberno ūsus, už jo išvydau 
Makleodą ir supratau, kad Džeimio škotai su juo. Tada keliai 
sulinko, tik Džeimio rankos išlaikė mane stačią. 

- Daryk ką nors, - dusdama pratariau jam į krūtinę. - Pra- 
šau. Daryk ką nors. 


= 


Jis ir padarė. Kaip visada neprarasdamas sveiko proto, pa- 
darė vienintelį dalyką, kuris galėjo numalšinti riaušes ir niekam 
nepakenkti. Jis nupirko tą vienarankį vergą. Juokingiausia, kad 
po nedidelio jausmų proveržio tapau šio tikro Gvinėjos vergo — 
vienarankio, bet trykštančio sveikata ir garantuotu vyriškumu — 
nusigandusia šeimininke. 

Atsidusau, stengdamasi negalvoti apie jį, dabar tūnantį kaž- 
kur apačioje, pamaitintą ir, vyliausi, apsirengusį. Nuosavybės 
popieriai, kuriuos atsisakiau net liesti, bylojo, kad tas žmogus - 

grynakraujis Aukso Kranto juodaodis jorubas, parduotas pran- 
cūzų plantatoriaus iš Barbudos, vienarankis, ant kairio peties 
turintis lelijos ir raidės E įdagą, vardu Temereras. Drąsuolis. 
Deja, popieriuose nebuvo parašyta, ką, po šimts, turėsiu su juo 
daryti. 

Džeimis baigė sklaidyti popierius, kuriuos jam atnešė pažįs- 
tamas masonas. Kiek įžvelgiau nuo laivo turėklo, jie labai panė- 
šėjo į tuos, kuriuos gavau su Temereru. Džeimis tuos popierius 
atidavė ir dėkodamas, bet kiek susiraukęs nusilenkė. Vyrai per- 
simetė dar keliais žodžiais ir atsisveikino paspausdami rankas. 

— Ar jau visi laive? - paklausė Džeimis lipdamas nuo trapo. 
Švelnus vėjelis plaikstė tamsiai mėlyną kaspiną, kuriuo buvo su- 
rišta stora Džeimio plaukų uodega. 

— Taip, pone, - atsakė ponas Vorenas trūktelėdamas galvą. 
Tas įprastas judesys prekybiniame laive reiškė pasveikinimą. - 
Ar išplaukiame? 

- Prašom kelti bures. Ačiū, pone Vorenai. 

Vos linktelėjęs, Džeimis praėjo pro jį ir sustojo prie manęs. 

— Ne, - tyliai pasakė. 

Veidas atrodė ramus, bet pajutau, kaip jis nusivylęs. Iš už- 
vakarykščių pokalbių su dviem vyrais, prekiaujančiais baltųjų 
darbo jėga, nepavyko išspausti jokios naudingos informacijos, o 
masonas plantatorius buvo paskutinės vilties švyturys. 

Nebūtų padėję jokie paguodos žodžiai. Švelniai spustelėjau jo 
plaštaką ant turėklo. Džeimis pažvelgė į mane ir šyptelėjo. Tada 
giliai įkvėpė, atlošė pečius ir gūžtelėjo, taisydamasis švarką. 

— Na, gerai. Bent ką sužinojau. Tai buvo ponas Vilezas, jis čia 
turi didžiulę cukranendrių plantaciją. Prieš tris dienas jis nupir- 
ko iš Brujos kapitono šešis vergus, tačiau Ijano tarp jų nebuvo. 

— Prieš tris dienas? —- nustebau. - Bet... bet Bruja išplaukė iš 
Espanjolos daugiau kaip prieš dvi savaites! 

Jis linktelėjo ir pasitrynė skruostą. Buvo nusiskutęs iš būti- 
nybės einant viešai klausinėtis. Rausva oda šviežiai švytėjo virš 
drobinės sniego baltumo kaklaskarės. 

— Išplaukė. Bet vėl atplaukė trečiadienį - prieš penkias dienas. 

— Tad laivas buvo kažkur užsukęs ir tik paskui nuplaukė į 
Barbadosą! Ar mes žinom kur? 

Džeimis papurtė galvą. 

— Nežinojo ir Vilezas. Sakė šnektelėjęs su Brujos kapitonu, 
bet tas buvęs labai mįslingas ir neatskleidęs, kur buvo ir ką vei- 
kė. Vilezas dėl to nesuko galvos, mat Bruja garsėja prasta repu- 
tacija, tuo labiau kad kapitonas labai norėjo parduoti vergus už 
gerą kainą. Bet, - Džeimis kiek pagyvėjo, - Vilezas man parodė 
vergų, kuriuos nusipirko, popierius. Ar matei savo vergo do- 
kumentus? 

— Prašyčiau šitaip jo nevadinti, - perspėjau. - Taip, mačiau. 
Ar jie tokie kaip tavo regėti? 

— Ne visai. Trijuose raštuose nenurodytas ankstesnis šeimi- 
ninkas, nors Vilezas sako, kad nė vienas vergas nebuvo atpluk- 
dytas tiesiai iš Afrikos; visuose popieriuose buvo bent po keletą 
angliškų žodžių. Viename buvo nurodytas ankstesnis šeiminin- 
kas, bet paskui pavardė išskusta, todėl neperskaičiau. Kituose 
dviejuose dokumentuose kaip ankstesnė savininkė įrašyta ponia 
Eibernati iš Rožių dvaro Jamaikoje. 

— Jamaikoje? Ar toli... 

— Nežinau, - pertraukė mane Džeimis. - Bet ponas Vorenas 
žinos. Gal tai ir tiesa. Šiaip ar taip, turim plaukti į Jamaiką, tik pir- 
miausia turim atsikratyti krovinio, kol jo dvokas nenuvarė mūsų 
į kapus. - Jis kaip lepūnėlis suraukė ilgą nosį, ir aš nusijuokiau. 

— Kai šitaip darai, tampi panašus į skruzdėdą. 

Man pasisekė jį išblaškyti, plati burna kiek išsirietė. 

— Šit kaip? Yra toks padaras, kuris ėda skruzdes? — Jis labai 
stengėsi leistis mano erzinamas, atsukęs nugarą Barbadoso dokams 
atsirėmė į turėklą ir nusišypsojo. - Man regis, jos nelabai sočios. 

— Tas gyvūnas turbūt suryja devynias galybes skruzdžių. Jos 
negali būti prastesnės už hagį. - Įkvėpiau ir iškvėpdama sukosė- 
jau. - Viešpatie, kas čia? 

„Artemidė“ jau buvo išplaukusi iš pakrovimo prieplaukos 
į uostą. Pasisukus prieš vėją, laive pasklido stiprus, aitrus dvo- 
kas. Uoslei tai buvo dar baisesnė, grėsmingesnė nata dokų sim- 

fonijoje, kurią sudarė negyvų polipų, šlapios medienos, žuvies, 
pūvančių jūrų dumblių ir nuolatinio šilto atogrąžų augalijos 
alsavimo kvapai. 

Prie nosies ir burnos stipriai prisispaudžiau nosinę. 

- Kokia čia smarvė? 

— Plaukiam pro deginimo vietą, ponia, vergų turgaus gale, - 
paaiškino Meitlandas, nugirdęs mano klausimą. Jis parodė į 
krantą, kur iš už vaškuonių krūmų uždangos virto balti dūmai. - 
Jie degina vergus, neištvėrusius kelionės iš Afrikos. Pirmiausia 
iškrauna gyvą krovinį, tada valydami laivą negyvėlius išneša ir 
sumeta į laužą, kad mieste nepaplistų ligos. 

Pažvelgusi į Džeimį, jo akyse išvydau tokią pat baimę, kokia 
atsispindėjo ir mano veide. 

— Kaip dažnai deginami lavonai? - paklausiau. - Kasdien? 

— Nežinau, ponia, bet sakyčiau, kad ne kasdien. Gal sykį per 
savaitę? - Meitlandas gūžtelėjo pečiais ir nupėdino vykdyti savo 
pareigų. 

— Turime patikrinti, - tariau balsu, kuris mano ausims nu- 
skambėjo keistai: buvo ramus ir aiškus. Deja, pati taip toli gražu 
nesijaučiau. 

Džeimis labai išblyško. Vėl nusigręžė ir įsmeigė akis į tirštų 
baltų dūmų kamuolį anapus palmių. Paskui kietai sučiaupė lūpas 
ir smarkiai sukando žandikaulį. 

— Taip, - tepasakė ir pasigręžęs į poną Voreną liepė pakeisti 
kursą. 


=—— 


Ugnies kurstytojas, suvytusi maža nenusakomos odos spal- 
vos ir nežinia kokia tarme vapanti žmogysta, pasibaisėjo ir puolė 
triukšmauti, kad į deginimo vietą ketina kelti koją moteris, bet 
Džeimis šiurkščiai pastūmė jį alkūne šalin. Jis mėgino man už- 
drausti sekti iš paskos ir nesigręžiojo pažiūrėti, ar tikrai einu - 
žinojo, kad nepaliksiu čia jo vieno. 

Tai buvo nedidelė įduba už medžių skraistės prie pat nedi- 
dukės prieplaukos, išsikišusios į upę. Sugrupuotos deguto stati- 

nės su juodomis dėmėmis ir rietuvės sausų malkų riogsojo tarp 
nuostabios papartmedžių ir puošniųjų cezalpinijų žalumos. De- 
šinėje buvo sukrautas didžiulis laužas, o virš jo suręsta medinė 
pakyla ir ant jos suversti degutu apdrabstyti lavonai. 

Laužas buvo ką tik uždegtas. Vienas klaikios krūvos šonas 
gerai liepsnojo, bet kitur ją laižė tik silpni ugnies liežuvėliai. La- 
vonų nesimatė per dūmus, kurie ritosi aukštyn plazdančia stora 
skraiste sudarydami siaubingą iliuziją, kad atsikišusios negyvėlių 
galūnės juda. 

Džeimis sustojo ir įsistebeilijo į krūvą. Paskui, nepaisydamas 
dūmų ir svilinančio karščio, užšoko ant pakylos ir ėmė traukti 
lavonus vieną po kito, negailestingai grabalioti šiurpius žmonių 
likučius. 

Netoliese kūpsojo mažesnė pilkų pelenų ir baltutėlių korytų 
kaulų nuolaužų krūva. Jos viršuje kyšojo pakaušis, trapus ir glu- 
dus it kiaušinio lukštas. 

- Nuo jų auga plaukai. - Paišinas padaras, kuris kurstė ugnį, 
prislinko prie manęs su pasiūlymu, už kurį aiškiai tikėjosi atlygio. 
Jis ar ji parodė į pelenus. - Užsiberk ant plaukų, ir jie augs, augs. 

— Ačiū, bet ne, - vos išlemenau. 

Dūmai trumpam pradangino Džeimį, ir mane nusmelkė 
baisus jausmas, kad jis pargriuvo ir jau pleška lauže. Ore sklido 
pasibaisėtinas, koktus kepančios mėsos kvapas, ir jau pamaniau, 
kad tuojau subloguosiu. 

- Džeimi! - sušukau. - Džeimi! 

Jis neatsiliepė, bet iš ugnies gelmių pasigirdo stiprus, kanki- 
nantis kosulys. Po kelių ilgų minučių dūmų šydas prasiskyrė ir 
dusdamas išsvirduliavo Džeimis. 

Jis nulipo nuo pakylos ir susilenkęs pastovėjo taip kosėdamas, 
kad atrodė, plaučiai išvirs lauk. Buvo aplipęs riebiais suodžiais, 
rankas ir drabužius susitepęs degutu. Per dūmus jis nieko ne- 
matė, skruostais srūvančios ašaros suodžiuose graužė griovelius. 

Numečiau kelias monetas ugnies kurstytojui ir paėmusi 
Džeimį už parankės, aklą ir kosintį, išvedžiau iš mirties slėnio. 
Po palmėmis jis suklupo ir apsivėmė. 

— Neliesk manęs, - suaikčiojo, kai pamėginau jam padėti. Be 
paliovos žiaukčiojo, bet galų gale atsiklaupė ant virpančių kelių. 
Paskui svirduliuodamas lėtai atsistojo. - Neliesk manęs, - pakar- 
tojo. Jo balsas, pašiurkštėjęs nuo dūmų ir blogulio, skambėjo lyg 
nepažįstamojo. 

Nuslinkęs į doko pakraštį, Džeimis nusimetė švarką, batus 
ir su drabužiais nėrė į vandenį. Valandėlę luktelėjau, tada pasi- 
lenkiau ir paėmiau švarką su batais, bet atsargiai juos laikiau per 
rankos atstumą. Vidinėje švarko kišenėje mačiau pūpsant nedi- 
delį stačiakampį Brianos nuotraukų pluoštelį. 

Palaukiau, kol jis priplaukė ir išniro iš vandens. Deguto 
dėmės liko, bet beveik visi suodžiai ir ugnies kvapas nusiplo- 
vė. Džeimis atsisėdo ant prieplaukos ir pasidėjo galvą ant kelių, 
sunkiai kvėpuodamas. Virš mūsų palei „Artemidės“ turėklą išsi- 
rikiavo smalsių veidų eilė. 

Nežinodama, ką daryti, pasilenkiau ir uždėjau ranką jam ant 
peties. Nepakeldamas galvos, Džeimis sugriebė mano plaštaką. 

- Tenai jo nebuvo, - tarė dusliu, gergždžiančiu nepažįstamo- 
jo balsu. 

Brizas gaivino, šiaušė šlapius jo plaukus, besidriekiančius ant 
pečių. Atsigręžusi pamačiau, kad dūmai, kylantys nuo slėniuko, 
nusidažę juodai. Kamuolys paplokštėjęs ir sklendžia virš jūros, 
vėjas neša mirusių vergų pelenus į gimtąją Afriką. 


54 


„Karštas piratas“ 


- DŽEIMI, AŠ NEGALIU būti niekieno šeimininkė, - 
pasakiau, liūdnai žiūrėdama į popierius, paskleistus prieš mane 
lempos šviesoje. - Negaliu, ir tiek. Tai neteisinga. 

- Gerai, aš linkęs tau pritarti, Sasenach. Bet ką mes darysim 
su tuo vyruku? - Džeimis sėdėjo ant gulto šalia ir per mano petį 
matė nuosavybės dokumentus. Jis susiraukęs brūkštelėjo ranka 
per plaukus. - Galėtume jį paleisti. Tai būtų teisinga, bet koks 
likimas jo lauktų? - Džeimis susikūprinęs palinko į priekį, pri- 
simerkęs skaitydamas popierius. - Jis vos šneka prancūziškai ir 
angliškai, ir ne ką tegali dirbti. Jeigu jam duosim laisvę ir net šiek 
tiek pinigų, ar jis išgyvens pats vienas? 

Susimąsčiusi atsikandau Merfio sūrio suktinuko. Šis buvo 
gardus, tačiau lempoje degančio žibalo kvapas keistai sumišo su 
aromatingu sūriu, kurį, kaip ir viską laive, buvo persmelkęs klas- 
tingas šikšnosparnių guano dvokas. 

— Nežinau, - atsakiau. - Lorencas pasakojo, kad Espan- 
joloje gyvena daug laisvų juodaodžių. Daugybė kreolų ir miš- 
rios rasės Žmonių, iš jų nemažai patys verčiasi. Ar taip yra ir 
Jamaikoje? 

Džeimis papurtė galvą ir nuo padėklo paėmė sūrio suktinuką. 

- Kažin. Tiesa, kai kurie atgavę laisvę juodaodžiai pelnosi 
duoną, bet tik jei ką sugeba: siūti, žvejoti ar ką kita. Šnektelėjau 
su tuo Temereru. Prieš netekdamas rankos jis kirto cukranen- 
dres ir nė nenutuokia, ką dar galėtų veikti. 

Padėjau vos paragautą suktinuką ir raukydamasi įsižiūrėjau 
į popierius. Vien mintis, kad turiu vergą, mane baugino ir kėlė 
pasibjaurėjimą, bet pamažu pradėjau suprasti, kad tikriausiai ne- 
bus taip paprasta atsikratyti atsakomybės. 

Tas žmogus buvo išgabentas iš barakų Gvinėjos pakrantėje 
prieš penkerius metus. Iš pradžių buvau pasišovusi grąžinti jį 
namo, bet pasirodė, jog tai padaryti būtų neįmanoma: net jei 
atsirastų plaukiantis į Afriką laivas, kuris sutiktų paimti jį kaip 
keleivį, tikriausiai jis būtų tučtuojau vėl paimtas į vergiją tame 
pačiame laive arba kitame vergų laive Vakarų Afrikos uostuose. 

Niekas jo neapgins, keliaujančio vieno, be rankos ir nieko 
neišmanančio. O jei per stebuklą jam pavyktų saugiai pasiekti 
Afriką ir nepakliūti nei į Europos, nei į Afrikos vergų pirklių 
nagus, kažin kaip jis rastų kelią atgal į savo kaimelį. Lorencas 
maloniai paaiškino, kad jeigu tas vargšelis ir nusigautų iki namų, 
ten jį tikriausiai nužudytų ar išvarytų savi, nes palaikytų vaiduo- 
kliu, keliančiu jiems grėsmę. 

— Turbūt nesvarstysiu, ar negalėtum jo parduoti? - atsargiai 
paklausė Džeimis, kilstelėdamas antakį. - Kam nors, kas tikrai 
deramai su juo elgtųsi? 

Dviem pirštais pasitryniau plotelį tarp antakių, malšindama 
stiprėjantį galvosopį. 

— Kuo taip būtų geriau negu turėti jį mums? — paprieštara- 
vau. - Kaip tik blogiau, nes juk nežinom, ką naujieji šeimininkai 
su juo darytų. 

Džeimis atsiduso. Jis kone visą dieną pralaipiojo su Fergiusu 
po tamsius dvokiančio krovinio triumus, darydamas inventori- 
zaciją prieš mums atplaukiant į Jamaiką, todėl buvo pavargęs. 

— Taip, suprantu, - tarė. - Bet suprantu ir kad nieko gero 
paleisti jį badmiriauti. 

— Taigi. 

Užgniaužiau visai nelabdaringą norą - kad to vienarankio 
vergo nebūčiau akyse regėjusi. Tada man būtų kur kas lengviau, 
bet jam turbūt ne. 

Džeimis pakilo nuo gulto ir pasirąžė, atsirėmęs į stalą pa- 
mankštino pečius. Tada pasilenkė ir pabučiavo man į kaktą tarp 
antakių. 

— Nesirūpink, Sasenach. Pasišnekėsiu su Džaredo plantacijos 
valdytoju. Gal jis ras tam vyrukui kokio darbo arba... 

Jį nutraukė įspėjamas šūksnis iš viršaus: 

— Ei, kas laive! Pasikrutinkit apačioj! Laivą dešinėn! 

Sargybinis rėkalojo skubėdamas, staiga kilo sujudimas ir są- 
myšis, kai įgula ėmė sukti laivą. Tada suskardėjo dar daugiau 
riksmų, „Artemidė“ sutrūkčiojo ir suvirpėjo, kai burės timpte- 
lėjo atgal. 

— Dėl Dievo meilės, kas... - pradėjo sakyti Džeimis. 

Jo žodžius nustelbė ausis plėšiantis trenksmas ir, pakrypus 
kajutei, Džeimis išplėstomis akimis bloškėsi į šoną. Žibalinė lem- 
pa išskrido iš laikiklių, bet spėjo užgesti prieš nukrisdama ant 
grindų. Kajutė paskendo tamsoje. 

— Sasenach! Ar tu sveika? - Džeimio balsas pasigirdo čia pat 
tamsoje, šaižus iš susirūpinimo. 

— Sveika, - atsakiau ropodama iš po stalo. - O tu? Kas nuti- 
ko? Ar į mus kas atsitrenkė? 

Negaišdamas laiko atsakymams į šiuos klausimus, Džeimis 
nusikasė prie durų ir jas atidarė. Iš viršutinio denio sklido riks- 
mai, buvo girdėti duslūs smūgiai, kuriuos pertraukdavo nedide- 
lių ginklų šūviai, pokšintys it spraginami kukurūzai. 

- Piratai, - trumpai pranešė jis. - Jie mus puola abordažu. 

Akims apsiprantant su blausia šviesa pamačiau, kaip Džei- 
mio šešėlis metėsi prie stalo ir iš stalčiaus ištraukė pistoletą. Tada 
jis stabtelėjo, iš po gulto pagalvės pačiupo durklą ir puolė prie 
durų berdamas nurodymus: 

— Griebk Marsalę, Sasenach, ir abi dumkit į apačią. Nusigau- 
kit kuo giliau - į didįjį triumą, kur guano luitai. Pasislėpkit už jų 
ir nekiškit nosies. - Ir jis dingo. 

Mažumėlę sugaišau, kol grabaliojau spintelėje virš gulto, ieš- 
kodama tymo dėžutės, kurią man davė motinėlė Hildegarda, kai 
buvau susitikusi su ja Paryžiuje. Skalpelis gal ir menkai apgins 
nuo piratų, bet jausiuosi geriau, rankoje laikydama šiokį tokį 
ginklą, nesvarbu, kad mažą. 

— Mama Klere? - iš tarpdurio atsklido aukštas ir išsigandęs 
Marsalės balsas. 

— Aš čia, - atsakiau. Jai sukrutėjus, pamačiau suboluojant 

medvilnės drabužį ir įspraudžiau jai į ranką dramblio kaulo peilį 
laiškams atplėšti. - Dėl visa ko paimk. O dabar bėgsim žemyn. 

Vienoje rankoje spausdama ilgą amputavimo peilio rankeną, 
kitoje - kelis skalpelius, vedžiau ją per laivą į triumą. Viršuje 
dunksėjo kojos, tamsoje skambėjo keiksmai ir riksmai, kuriuos 
stelbė siaubingas girgždesys ir džeržgėjimas, tikriausiai kylantis 
mediniam „Artemidės“ bortui brūžuojantis į nežinomą laivą. 

Triume buvo tamsu nors į akį durk ir trošku nuo dulkių ir 
šuto. Mudvi kosėdamos pamažu slinkome į triumo galą. 

- Kas jie? - paklausė Marsalė. Jos balsas buvo keistai duslus, 
nes triume aidą slopino guano luitai. - Piratai? 

- Turbūt. - Lorencas mums pasakojo, kad Karibai - puikūs 
medžioklės plotai piratų liugeriams ir visokiausiam nusikalsta- 
mam verslui, bet tikėjomės, kad mus tokia bėda aplenks, nes 
mūsų gabenamas krovinys nebuvo itin vertingas. - Ir greičiausiai 
jų uoslė nejautri. 

— Ką? 

- Tiek to, - numojau. - Sėskis. Nieko negalim daryti, tik laukti. 

Iš patyrimo žinojau, kad laukti, kol vyrai kaunasi, yra vienas 
sunkiausių dalykų gyvenime, bet šiuo atveju jokios kitos protin- 
gos išeities nebuvo. 

Kiūtant čia, nuo mūšio atsklisdavo tik duriksėjimas, nors ne- 
paliaujamas šaižus medienos brūžavimas aidėjo visame laive. 

— Dieve, mano Fergiusas, - klausydamasi sušnabždėjo Mar- 
salė kančios kupinu balsu. - Švenčiausioji Mergele Marija, ap- 
saugok jį! 

Tylomis pakartojau tą maldelę, galvodama apie Džeimį kaž- 
kur toje sumaištyje virš galvos. Tamsoje persižegnojau, palies- 
dama odą tarp antakių, kur jis bučiavo prieš kelias minutes, ir 
nuvijau mintį, kad tai galėjo būti paskutinis jo prisilietimas. 

Staiga virš galvos driokstelėjo sprogimas, pasigirdo gaudesys 
ir nuo jo suvirpėjo išsikišę sienojai, ant kurių sėdėjom. 

— Jie apšaudo laivą! - Apimta siaubo, Marsalė pašoko ant 
kojų. - Jie mus paskandins! Reikia iš čia ištrūkti! Kitaip prigersim! 

— Palauk! - sušukau. - Tai tik patrankos! 

Bet ji manęs nei laukė, nei klausė. Girdėjau, kaip pasidavusi 
aklai panikai apgraibomis krapinėja ir verkšlena tarp guano luitų. 

— Marsale! Grįžk! 

Triume buvo visiškai tamsu; žengiau kelis žingsnius per du- 
sinančią patalpą, stengdamasi pagal garsus nustatyti, kur Mar- 
salė, bet trupantys guano luitai taip brazdėjo, kad nieko negir- 
dėjau. Viršuje nugriaudėjo kitas sprogimas, tuojau ir trečias. 
Oras buvo pilnas dulkių, pakilusių nuo vibracijos. Užsikosėjau 
ir apsiašarojau. 

Nusišluosčiau akis rankove ir sumirksėjau. Tikrai, aš neišsi- 
galvoju: triume spingsojo švieselė, blausus spindesys išryškino 
vieno luito kraštą. 

— Marsale? - riktelėjau. - Kur tu? 

Man atsakė siaubingas klyksmas iš ten, kur bolavo šviesa. 
Puoliau už to luito, peršokau per dar du ir atsidūriau prie ko- 
pėčių. Čia radau Marsalę, spurdančią stambaus pusnuogio vyro 
naguose. 

Jis buvo labai nutukęs, liulančius lašinių sluoksnius puošė ta- 
tuiruotės, kaklą juosė žvangantis monetų ir sagų vėrinys. Marsa- 
lė spiegdama skėlė jam antausį ir storulis staigiai suktelėjo veidą. 

Tada jis išvydo mane ir išsprogdino akis. Jo veidas buvo pla- 
tus, plokščias, ant pakaušio mataravo kuokštas degutuotų plau- 
kų. Piratas šlykščiai išsiviepė, parodydamas nemažą dantų sty- 
gių, ir kažką pasakė, regis, neaiškia ispanų kalba. 

— Paleisk ją! - garsiai paliepiau. - Basta, cabron! - Ispaniškai 
tiek teprisiminiau. 

Žodžiai piratą pralinksmino, jis išsišiepė dar plačiau, paleido 
Marsalę ir atsigręžė mano pusėn. Sviedžiau į jį vieną skalpelį. 

Šis atšoko nuo pirato galvos, jis išsigandęs greitai pasilenkė. 
Marsalė nėrė pro jį prie kopėčių. 

Piratas valandėlę padvejojo, prie kurios iš mudviejų pulti, tada 
nusisuko į kopėčias ir stebėtinai vikriai užšoko per kelis skersi- 
nius. Čiupo už kojos pro liuką beneriančiai Marsalei ir ji sukliko. 


* Gana, močkrušy! (Isp.) 

Dusdama ir pakrikai keiksnodama priskuodžiau prie kopėčių 
ir užsimojusi iš visų jėgų kirtau ilgakriauniu amputavimo peiliu 
piratui per koją. Tas veriamai sustaugė. Kažkas praskriejo man 
pro galvą, ir skruostą aptaškė kraujas, pajutau jo drėgną karštį. 

Krūptelėdama atšlijau ir nevalingai dirstelėjau žemyn, kas 
nukrito. Išvydau mažą rudą kojos pirštą, nusėtą nuospaudų, pur- 
viną, su juodu nagu. 

Piratas dribtelėjo ant žemės šalia manęs su tokiu trenksmu, 
kad net sudrebėjo grindų lentos, tada metėsi artyn. Puoliau į šalį, 
bet jis nustvėrė mane už rankovės. Audinys plyšo, aš ištrūkau ir 
dūriau jam į veidą geležte, kurią laikiau rankoje. 

Atšokęs iš nuostabos, jis paslydo savo kraujo klanelyje ir par- 
griuvo. Šokau prie kopėčių ir pradėjau lipti kaip pašėlusi, bet 
pamečiau peilį. 

Jis lipo man ant kulnų, net sugriebė už sijono, bet išsiplė- 
šiau iš jo gniaužtų ir išlindau viršun, plaučiai degte degė nuo 
dusinančių triumo dulkių. Piratas kažką riaumojo kalba, kurios 
nemokėjau. Atokus smegenų kampelis, kuris negalvojo, kaip likti 
gyvai, pasiūlė mintį, kad gal jis bliauna portugališkai. 

Iššokau iš triumo ant denio ir įpuoliau į patį pragarą. Oras 
buvo troškus nuo parako dūmų, būreliai žmonių kažką tampė, 
stumdė, keikėsi ir klupinėjo. 

Man nebuvo kada dairytis, iš liuko veržėsi kimus riaumojimas, 
tad nuskuodžiau prie turėklo. Valandėlę padelsiau, balansuoda- 
ma ant siauros medinės lentos. Apačioje svaiginamai sūkuriavo ir 
plakėsi juoda jūra. Nusitvėriau laivavirvių ir ėmiau ropštis. 

Tai buvo klaida; tą supratau kone tučtuojau. Jis buvo jūrinin- 
kas, aš ne. Be to, jam netrukdė suknelė. Virvės mano rankose 
šoko ir trūkčiojo, virpėdamos nuo pirato svorio, mat jis įsikibo 
į jas po manim. 

Piratas ropštėsi apatiniais lynais, keberiodamasis it gibonas, o 
aš kapanojausi viršutiniais, bet lėčiau. Jis prisivijo mane ir spjovė 
į veidą. Rabždinausi toliau, genama nevilties, nes daugiau nieko 
negalėjau padaryti. Jis neatsiliko nuo manęs, nedėdamas didelių 

pastangų, švokšdamas žodžius pro piktai iššieptą burną, kurio- 

je trūko pusės dantų. Nesvarbu, kokia kalba jis šnekėjo, puikiai 
supratau, ką nori pasakyti. Pakibęs ant vienos rankos, iš juostos, 
kuria buvo apsuktas juosmuo, piratas išsitraukė trumpą kardą ir 
narčiai juo užsimojo. Ašmenys praslydo pro pat mane. 

Buvau taip išsigandusi, kad net negalėjau rėkti. Neturėjau kur 
dėtis, ką daryti. Stipriai užsimerkiau, vildamasi, kad tai greitai 
baigsis. 

Taip ir nutiko. Pasigirdo smūgis, šaižus kriūktelėjimas, pa- 
sklido stiprus žuvies kvapas. 

Atsimerkiau. Piratas buvo dingęs. Už trijų pėdų ant salingo 
tupėjo Ping Anas pasišiaušusia iš susierzinimo skiautere, kiek 
išskleidęs sparnus, kad neprarastų pusiausvyros. 

— Gva! - piktai kvarktelėjo paukštis. Įsmeigė į mane mažą 
geltoną akutę nelygu karoliukas ir įspėjamai sutaukšėjo snapu. 
Ping Anas labai nemėgo triukšmo ir sąmyšio. Akivaizdu, kad 
jam nepatiko ir portugalų piratai. 

Man akyse sumirguliavo dėmės, susvaigo galva. Virpėdama 
pakabojau, smarkiai prisispaudusi prie virvės, kol vėl įstengiau 
pakrutėti. Triukšmas apačioje buvo nuslopęs, bendras susiliejęs 
riksmas pasikeitęs. Kažkas atsitiko. Pamaniau, kad viskas baigta. 

Kilo naujas bruzdesys, staiga suplazdėjo burės, pasigirdo 
pratisas džerškesys, nuo jo visa sudrebėjo suvirpėjo taip, kad 
suzvimbė lynas, į kurį buvau įsitvėrusi. Viskas iš tikrųjų buvo 
baigta; piratų laivas traukėsi. Pamačiau, kaip kitapus „Artemi- 
dės pajudėjo piratų stiebo ir takelažo raizginys, juodas sidabri- 
nio Karibų dangaus fone. Lėtai, labai lėtai pradėjau ilgą kelionę 
žemyn. 

Apačioje vis dar degė žibintai. Viskas skendėjo parako dūmų 
migloje, denyje šen ten tysojo kūnai. Leisdamasi dairiausi į juos, 
ar nepamatysiu raudonų plaukų. Pamačiau, ir man sustojo širdis. 

Džeimis sėdėjo ant statinės netoli vairaračio atlošta galva, 
užmerktomis akimis, prie kaktos laikė skudurą, o rankoje - 
puodelį viskio. Šalia klūpojo ponas Viloukbis ir teikė pirmąją 
pagalbą - girdė viskiu Vilį Makleodą, sėdintį prie fokstiebio ir 
negaluojantį. 

Nuo įstangos ir atoveiksmio mane purtė drebulys, sukosi gal- 
va, buvo šaltoka. Sukrėtimas, toptelėjo, bet nėra ko stebėtis. Ir 
man gal neprošal būtų šlakelis viskio. 

Nusitvėriau už plonesnių lynų ir jais nučiuožiau iki denio; 
delnus nusitryniau iki kraujo, bet dėl to nesukau galvos. Pylė 
prakaitas ir krėtė šaltis, o gyvaplaukiai ant veido nemaloniai 
dilgsėjo. 

Nerangiai šleptelėjau ant lentų, ir tai išgirdęs Džeimis išsitie- 
sė ir atsimerkė. Palengvėjimas jo akyse mane traukte pritraukė 
per kelias paskutines pėdas. Pasidarė geriau, kai po ranka paju- 
tau šiltą tvirtą Džeimio petį. 

- Ar tu sužeistas? - paklausiau lenkdamasi jo apžiūrėti. 

— Ne, tik menkas įbrėžimas, - nusišypsojo jis. 
ta pistoleto buože, bet kraujas jau buvo sukrešėjęs. Marškinių 
priekyje tamsavo džiūstančio kraujo dėmės, tačiau buvo kruvi- 
na ir rankovė. Tiesą sakant, ji buvo beveik permirkusi šviežiu 
ryškiu krauju. 

—- Džeimi! - Griebiau jam už peties, mano regėjimo lauko 
pakraščiai darėsi balti. - Tu sužeistas, pažvelk, kraujuoji! 

Rankos ir kojos nutirpo, ir aš tik neaiškiai pajutau, kaip jis 
sučiupęs mane už rankų pakilo nuo statinės, ūmai sunerimęs. 
Paskutinis reginys, kurį mačiau, be šviesos blyksnių, buvo jo vei- 
das, išblyškęs po įdegiu. 

— Dieve! - tarė išsigandęs jo balsas sūkuriuojančioje juodu- 
moje. - Tai ne mano kraujas, Sasenach, o tavo! 


= 


— Neketinu mirti, - piktai pasakiau, - nebent sekinantis 
karštis mane pribaigs. Numesk nuo manęs šituos sumautus 
skudurus! 

Man šitaip pratrūkus, Marsalei, kuri pro ašaras maldavo, kad 
tik nemirčiau, gerokai atlėgo širdis. Ji liovėsi verkusi ir viltingai 
sušnarpštė, bet nė nepasikrutino, kad išvaduotų mane iš apsiaus- 
tų, švarkų, antklodžių ir kitos mantos, į kurią buvau suvystyta. 

- Ak, negaliu, mama Klere! - pareiškė ji. - Tėtis sako, kad 
turi būti šiltai užklota! 

- Šiltai? Aš tuojau išvirsiu gyva! 

Gulėjau kapitono kajutėje, laivagalio langai buvo plačiai at- 
verti, bet oras apatiniame denyje buvo troškus, prikaitintas sau- 
lės ir taip prisisotinęs aitrių krovinio garų, kad ėdė gerklę. 

Pamėginau išsilukštenti iš vystyklų, bet vos pajudėjau, į deši- 
nę ranką trenkė žaibas. Pasaulis užtemo, akyse zigzagais sublyk- 
čiojo švieselės. 

- Gulėk ramiai, - liepė griežtas škoto balsas, atsiritus blogu- 
lio bangai. Po pečiais pajutau ranką ir didžiulę plaštaką, atsargiai 
prilaikančią galvą. - Taip, puiku, gulk ant mano rankos. Ar da- 
bar gerai, Sasenach? 

— Ne, - atsakiau, žiūrėdama į spalvotus malūnėlius, kurie su- 
kosi mano akių vokuose. - Tuojau vemsiu. 

Taip ir atsitiko. Labai nemalonu, tuolab kad sulig kiekvienu 
spazmu į ranką susmigdavo svilinantys peiliai. 

- Jėzau H. Ruzveltai Kristau, - galų gale sužiopčiojau. 

— Baigta, ką? 

Džeimis atsargiai mane paguldė ir padėjo galvą ant pagalvės. 

- Jei klausi, ar miriau, atsakymas, deja, yra „ne“. 

Praplėšiau vieną akį. Džeimis klūpojo prie gulto ir atrodė ne- 
paprastai panašus į piratą: galvą juosia kruvina audinio atraiža, 
marškiniai vis dar permirkę krauju. 

Jis, kaip ir visa kajutė, nebesiūbavo, tad atsargiai atmerkiau ir 
kitą akį. Džeimis šyptelėjo. 

— Ne, tu nemirei. Fergiusas apsidžiaugs. 

Tarsi davus ženklą, į kajutę kyštelėjo susirūpinusi prancūzo 
galva. Kai išvydo, kad nemiegu, veide nušvito žavi šypsena, ir jis 
dingo. Išgirdau Fergiuso balsą viršuje, garsiai pranešantį įgulai, 
kad likau gyva. Visiškai suglumau, kai žinia viršutiniame denyje 
buvo sutikta su didžiausiu džiaugsmu. 

— Kas nutiko? - paklausiau. 

— Kas nutiko? —- Džeimis, kaip tik pilantis į puodelį van- 
dens, stabtelėjo ir įsistebeilijo į mane. Tada vėl priklaupė šalia 

ir prunkštelėjęs pakėlė mano galvą, kad galėčiau gurkštelėti. — 
Ji klausia, kas nutiko! Kas gi, iš tikrųjų? Liepiu tau su Marsale 
nekišti nosies iš apačios, bet netrukus tu kad žnektelsi iš viršaus 
man prie kojų, visa paplūdusi krauju! 

Džeimis prikišo veidą prie gulto ir įbedė į mane akis. Jis da- 
rydavo neprastą įspūdį, kai būdavo švariai nusiskutęs ir nesu- 
žeistas, bet atrodė kur kas žiauresnis apšepęs, apsitaškęs krauju 
ir piktas, tuo labiau žiūrint iš arti. Skubiai užsimerkiau. 

— Pažvelk į mane! - įsakė jis man, ir aš paklusau prieš savo 
sveiką protą. 

Mėlynos akys, prisimerkusios iš įtūžio, varstė mane kiaurai. 

— Ar žinai, kad buvai visai arti mirties? - paklausė jis. - Turi 
kirstinę žaizdą iki pat kaulo nuo pažasties iki alkūnės, ir jeigu 
nebūčiau laiku užveržęs jos skepeta, dabar maitintum ryklius! 

Didžiulis kumštis trinktelėjo į gulto kraštą, ir aš krūptelėjau. 
Nuo to judesio suskaudo ranką, bet nė necyptelėjau. 

— Velniai tave rautų, moterie! Ar kada nors elgsies taip, kaip 
tau liepiama? 

- Tikriausiai ne, - nuolankiai išlemenau. 

Jis rūsčiai dėbtelėjo, bet mačiau, kad burnos kamputis po va- 
rio spalvos šeriais trūkčioja. 

— Viešpatie, - ilgesingai pratarė Džeimis. - Ko tik neatiduo- 
čiau už tai, kad turėčiau tave kniūbsčią pririštą prie patrankos, o 
virvės galą laikyčiau rankoje. - Jis dar sykį suprunkštė ir atitrau- 
kė veidą nuo gulto. - Viloukbi! - suriaumojo. 

Tučtuojau įkiceno švytintis ponas Viloukbis, nešinas padėklu 
su garuojančiu arbatinuku ir buteliu brendžio. 

- Arbata! - įkvėpiau, sunkiai sėsdamasi. - Tikra ambrozija. 

Nors kajutėje buvo tvanku, kaip tik karštos arbatos man ir 
reikėjo. Gardus skystis su šlakeliu brendžio nugurgė mano ger- 
kle, ir raminanti, maloni šiluma užliejo sudirgusį skrandį. 

— Niekas neverda skanesnės arbatos už anglus, - pasakiau 
įkvėpusi jos aromato, - nebent kinai. 

Ponas Viloukbis patenkintas nusišypsojo ir ceremoningai 
nusilenkė. Džeimis vėl prunkštelėjo, jau trečią kartą šią popietę. 

- Šit kaip? Tada džiaukis, kol gali. 

Žodžiai nuskambėjo gana grėsmingai, ir aš pažvelgiau į jį per 
puodelio kraštą. 

— Ką gi norėjai tuo pasakyti? - griežtai paklausiau. 

- Kai atsigersi, gydysiu tavo ranką, - pranešė jis man. Pa- 
ėmęs arbatinuką, dirstelėjo vidun. - Kiek, sakei, žmogaus kūne 
teka kraujo? - pasiteiravo. 

- Apie aštuonias kvortas, - atsakiau suglumusi. - O kodėl 
klausi? 

Jis pastatė arbatinuką ir dėbtelėjo į mane. 

- Todėl, kad ant denio jo palikai gal kokias keturias. Štai, 
dar išgerk. - Jis pripylė puodelį, pastatė arbatinuką ir išstypino 
iš kajutės. 

— Regis, Džeimis gerokai pyksta ant manęs, - liūdnai pasa- 
kiau ponui Viloukbiui. 

- Nepyksta, - paguodė jis. - Tsei-mi išgąstis labai. - Mažylis 
kinas uždėjo ranką man ant peties, švelniai, tarsi būtų pailsėti 
nutūpusi peteliškė. - Skauda? 

Atsidusau. 

-— Atvirai šnekant, skauda. 

Ponas Viloukbis nusišypsojo ir atsargiai mane paglostė. 

— Aš padeda, - paguodė. - Vėliau. 

Nors ranką tvinkčiojo, jaučiausi ganėtinai atsigavusi, tad pa- 
klausinėjau apie įgulą; kaip papasakojo ponas Viloukbis, ji atsi- 
pirko pjautinėmis žaizdomis, sumušimais, vienu smegenų sukrė- 
timu ir nesunkiu rankos lūžiu. 

Kaukšintys žingsniai koridoriuje pranešė sugrįžtant Džeimį. 
Jį lydėjo Fergiusas, kuris po pažasčia nešėsi mano vaistų dėžutę, 
o rankoje - dar vieną butelį brendžio. 

— Gerai, - tariau susitaikiusi su likimu, - pažvelkim. 

Baisios žaizdos nebuvo man naujiena, o ši, formaliai kalbant, 
neatrodė tokia jau baisi. Kita vertus, į šį reikalą buvo įtrauktas 
mano kūnas, ir aš buvau nenusiteikusi žiūrėti į jį formaliai. 

- Aak, - silpnokai aiktelėjau. 

Džeimis žaizdą apibūdino ne tik vaizdingai, bet ir tiksliai. 

Ilga kirstinė žaizda lygiais kraštais, kiek išlinkusi skersai mano 
dvigalvio raumens. Ji prasidėjo nuo peties ir baigėsi maždaug 
per colį virš alkūnės sąnario. Žastikaulio boluojant iš tikrųjų 
nemačiau, bet pjūvis buvo gilus, mėsos plačiai atsiknojusios 
palei kraštus. 

Žaizda, nors ir standžiai apvyniota skepeta, kraujavo, bet 
kraujas sunkėsi pamažu; svarbiausios kraujagyslės, regis, nebu- 
vo perrėžtos. 

Džeimis atvožė mano vaistų dėžutę ir susimąstęs ėmė raustis 
po ją vienu ilgu smiliumi. 

— Tau reikės siūlų ir adatos, - pasakiau, staiga pabūgusi nuo 
minties, kad netrukus ranką papuoš trisdešimt ar keturiasdešimt 
dygsnių be jokių anestetikų, tik išgėrus brendžio. 

- Opijaus tinktūros nėra? - paklausė Džeimis, susiraukęs 
žiūrėdamas į dėžutę. Be abejonės, galvojo apie tą patį. 

— Ne. Visą išnaudojau „Delfine“. 

Kad numaldyčiau kairės rankos virpulį, į tuščią puodelį 
šliūkštelėjau gerą šlaką neatmiešto brendžio ir maktelėjau didelį 
gurkšnį. 

— Koks tu rūpestingas ir nuovokus, Fergiusai, - gurkšnoda- 
ma linktelėjau į butelį brendžio, - bet dviejų butelių kažin ar 
prireiks. 

Turint galvoje Džaredo prancūziško brendžio stiprumą, 
vargu ar būčiau įstengusi išgerti daugiau nei sklidiną arbatos 
puodelį. 

Svarsčiau, ar būtų protingiau tuojau pat nusigerti iki sąmo- 
nės netekimo, ar likti apyblaivei, kad galėčiau prižiūrėti opera- 
ciją. Tikrai nesusiūsiu žaizdos kaire ranka ir dar virpėdama it 
epušės lapas. Nesusiūs nė vienarankis Fergiusas. Tiesa, didžiulės 
Džeimio rankos gali būti labai švelnios ir vikrios, atlikdamos kai 
kurias užduotis, bet... 

Apmąstymus nutraukė Džeimis, purtydamas galvą jis paėmė 
antrą butelį. 

— Šitas ne gerti, Sasenach, o tavo žaizdai išplauti. 

— Ką! 

Ištikta šoko, buvau ir pamiršusi, kad žaizdą reikia dezinfe- 
kuoti. Nieko geresnio neturėdama, žaizdas dažniausiai plauda- 
vau distiliuotu grūdų spiritu, perpus praskiestu vandeniu, bet ir 
to spirito atsargas išnaudojau mums susidūrus su karo laivu. 

Lūpos aptirpo, ir ne vien todėl, kad jau veikė išgertas brendis. 
Kalniečiai buvo vieni stojiškiausių ir narsiausių karių, jiems nė 
kiek nenusileido ir jūreiviai. Tie vyrai gulėdavo ir nedejuodavo, 
kai tvarkydavau lūžusius kaulus, darydavau nedideles operacijas, 
siūdavau siaubingas žaizdas ir šiaip varydavau juos per tikrą pra- 
garą, bet dezinfekuojant žaizdas spiritu būdavo kitaip - riksmai 
turbūt girdėdavosi per mylių mylias. 

— Hm... luktelėk valandėlę, - paprašiau. - Gal užtektų virinto 
vandens... 

Džeimis žiūrėjo į mane su užuojauta. 

— Delsk nedelsusi, Sasenach, o lengviau vis vien nebus. Fer- 
giusai, imk butelį. 

Nespėjau nė paprieštarauti, o jis jau iškėlė mane iš gulto, 
pasisodino ant kelių, stipriai apglėbė ir prispaudė mano kairę 
ranką, kad negalėčiau grumtis. Tada smarkiai suėmė man dešinį 
riešą ir pakreipė sužeistą ranką. 

Regis, tas sumautas senis Ernestas Hemingvėjus yra pasakęs, 
kad nuo skausmo turėtum nualpti, deja, niekada nenualpsti. At- 
sikirsti galiu tik taip: arba Ernestas labai gerai skyrė sąmonės 
būsenas, arba niekam nebuvo užpilta brendžio tiesiai ant kelių 
kubinių colių jo gyvų mėsų. 

Teisybės dėlei reikia pasakyti, kad tikriausiai nebuvau visai 
praradusi sąmonės, nes kai atitokau, išgirdau Fergiusą sakant: 

— Prašau jūsų, miledi! Nerėkit šitaip, tai slegia vyrus. 

Fergiusas iš tikrųjų atrodė prislėgtas: liesas jo veidas buvo 
išblyškęs, smakru riedėjo prakaito lašai. Ir dėl vyrų jis neklydo: 
keli veidai dirsčiojo į kajutę iš tarpdurio ir pro langą, pasibaisėję 
ir susirūpinę. 

Sukaupiau visą sąmonę ir vos vos jiems linktelėjau. Džeimio 
ranka vis dar spaudė juosmenį; nežinia, kuris iš mudviejų virpė- 
jo - turbūt abu. 

Visiems labai pasistengus, buvau įkurdinta plačiame kapi- 
tono krėsle. Drebėdama atsilošiau, ugniai tebespirginant ranką. 
Džeimis laikė išlenktą mano siuvimo adatą ir sterilizuotą ketgu- 
tą, su abejone, kaip ir aš, svarstydamas, kas bus. 

Tačiau įsikišo ponas Viloukbis - tyliai paėmė iš Džeimio ran- 
kų adatą. 

— Aš gal tai, - autoritetingai tarė kinas. - Laukit. - Ir nukur- 
nėjo į laivagalį, matyt, kažko atnešti. 

Džeimis jam neprieštaravo, aš taip pat. Priešingai, abu sykiu 
atsidusom iš palengvėjimo, ir aš prajukau. 

- Prisimenu, - tariau, - kaip kartą Bri pasakiau, kad ilgšiai 
vyrai būna mieli ir švelnūs, o trumpuliai - pikti ir pagiežingi. 

— Na, visada būna išimtis, kuri patvirtina taisyklę, ar ne? - Jis 
švelniai drėgna skiaute nušluostė mano prakaitu pasruvusį vei- 
dą. - Nenoriu žinoti, kaip tu šitai iškrėtei, - atsiduso, - bet, dėl 
Dievo meilės, Sasenach, daugiau taip nedaryk! 

- Neketinau nieko daryti... - piktai prabilau, bet mane nu- 
traukė sugrįžęs ponas Viloukbis. 

Jis nešėsi ritinėlį žalio šilko, kurį jau buvo išsitraukęs gydy- 
damas Džeimį nuo jūrligės. 

— Ak, smaigeliai? - Džeimis smalsiai sužiuro į mažytes auk- 
sines adatas, tada nusišypsojo man. - Nebijok, Sasenach, nuo jų 
neskauda... Beveik, - pridūrė. 

Ponas Viloukbis tirdamas pirštais šen ten pabaksnojo į mano 
dešinės rankos delną. Tada ėmė čiupinėti kiekvieną pirštą, krai- 
pyti ir švelniai tampyti. Jutau, kaip sąnariai vos trakšteli. Paskui 
kinas uždėjo du pirštus ant riešo ir paspaudė plotelį tarp stipin- 
kaulių ir alkūnkaulio. 

- Vidiniai vartai, - tyliai paaiškino. - Čia tyku. Čia ramu. 

Nuoširdžiai vyliausi, kad jis neklysta. Viloukbis, paėmęs auk- 
sinę adatėlę ir jos galą priglaudęs prie pasižymėto taško, mikliai 
suktelėdamas nykštį su smiliumi, persmeigė odą. 

Nuo dūrio pašokau, bet stipri, šilta jo ranka nepaleido mano 
rankos, ir aš vėl atsipalaidavau. 

Į abu riešus jis susmeigė po tris adatas, o dešinį petį papuošė 

šauni adatų puokštė, panaši į dygliakiaulės spyglius. Nors jau- 
čiausi lyg jūrų kiaulytė, man jau darėsi įdomu. Dūrių vietose 
dilgčiojo, bet adatos nekėlė jokių nepatogumų. Ponas Viloukbis 
tyliai, raminamai niūniavo, plekšnodamas ir spusčiodamas įvai- 
rias sprando ir pečių vietas. 

Gerai nežinau, ar dešinė ranka buvo nutirpusi, ar mane tik 
išblaškė visas vyksmas, bet kankinausi mažiau - bent kol jis pa- 
ėmė siuvimo adatą ir pradėjo darbuotis. 

Džeimis sėdėjo ant kėdės kairėje ir laikė už kairės rankos, 
žiūrėdamas man į veidą. Po valandėlės prikimęs tarė: 

- Iškvėpk, Sasenach, blogiau jau nebus. 

Paklusau jam, nes pati nejusdama buvau sulaikiusi kvėpa- 
vimą, be to, supratau, ką jis man sako. Tai skausmo baimė ir 
buvo prikausčiusi mane prie krėslo. Taip, siuvant skaudėjo, bet 
pakenčiamai. 

Atsargiai iškvėpiau ir žioptelėjau labai stengdamasi jam nu- 
sišypsoti. Ponas Viloukbis panosėje dainavo kiniškai. Džeimis 
prieš savaitę išvertė tuos žodžius; tai buvo intymi daina, kurioje 
jaunuolis vieną po kitos aukština fizines savo sugulovės ypatybes. 
Vyliausi, kad kinas baigs siūti, nespėjęs nusigauti iki jos pėdų. 

- Labai pavojingas kirtis, - pasakė Džeimis, įsmeigęs akis 
į mikliai krutančias pono Viloukbio rankas. O aš buvau labiau 
linkusi į jas nežiūrėti. - Kažin, dideliu peiliu ar trumpu kardu? 

— Regis, trumpu kardu, - atsakiau. - Tiesą sakant, žinau, kad 
trumpu kardu. Piratas vijosi... 

- Įdomu, kodėl jie mus užpuolė? - pasvarstė Džeimis, vi- 
sai nekreipdamas į mane dėmesio. Jo antakiai buvo mąsliai su- 
raukti. - Šiaip ar taip, ne krovinio norėdami. 

- Turbūt ne, - pritariau. - Bet gal jie nežinojo, ką mes ga- 
benam? 

Nors labai jau neįtikėtina; bet kuris laivas, priplaukęs prie 
mūsų per šimtą jardų, būtų užuodęs: amoniako dvokas nuo šikš- 
nosparnių guano tvyrojo aplinkui tarsi kenksmingi garai. 

— Gal jiems pasirodė, kad tokį mažą laivą verta užimti. Pati 
„Artemidė“ nemažai kainuoja ir su kroviniu, ir be jo. 

Sumirksėjau, kai ponas Viloukbis liovėsi dainavęs, mat keti- 
no užmegzti mazgą. Regis, jis dainuodamas jau buvo nusileidęs 
iki bambos, bet nelabai atidžiai klausiausi. 

— Ar žinom to piratų laivo pavadinimą? - paklausiau. - Taip, 
šiuose vandenyse daugybė piratų, bet mes žinom, kad Bruja čia 
buvo prieš tris dienas, ir... 

- Apie tai svarsčiau ir aš, - pasakė Džeimis. - Tamsoje beveik 
nieko nemačiau, bet laivas buvo panašaus dydžio, su tokiu plačiu 
ispanišku bimsu. 

- Na, tas, kuris mane vijosi, kalbėjo... - pradėjau sakyti, bet 
mane nutraukė balsai koridoriuje. 

Pamažu įslinko Fergiusas, susidrovėjęs, kad trukdo, bet aiš- 
kiai nenustygstąs iš jaudulio. Rankoje jis laikė blizgantį ir žvan- 
gantį daiktą. 

- Milorde, - kreipėsi jis, - priekiniame denyje Meitlandas 
rado negyvą piratą. 

Raudoni Džeimio antakiai šovė aukštyn ir jo žvilgsnis nuo 
Fergiuso nukrypo į mane. 

- Negyvą! 

- Visiškai negyvą, milorde, - pakartojo Fergiusas, gūžtelė- 
damas pečiais. 

Meitlandas dirsčiojo jam per petį nekantraudamas, kada ga- 
lės pasigirti savo nuopelnais. 

- O taip, pone, - rimtai patikino jis Džeimį. - Visiškai negy- 
vas, gavęs baisų smūgį į vargšę galvą! 

Visi trys vyrai sužiuro į mane. Droviai jiems šyptelėjau. 

Džeimis ranka pasitrynė veidą. Jo akys buvo pasruvusios 
krauju, prie ausies tamsavo sukrešėjusio kraujo srovelė. 

- Sasenach, - nuosaikiai kreipėsi jis į mane. 

— Mėginau tau pasakyti, - nekaltai sumurmėjau. 

Nuo sukrėtimo, brendžio, akupunktūros ir suvokimo, kad 
likau gyva, man ėmė maloniai svaigti galva. Beveik nepajutau 
paskutinių pono Viloukbio dygsnių. 

— Jis buvo užsikabinęs šitą, milorde. 

Fergiusas žengė į priekį ir prieš mus ant stalo paklojo pirato 

vėrinį. Šis buvo suvertas iš sidabrinių sagų, išluptų iš karinės uni- 
formos, nublizgintų kona riešutų, keleto didžiulių ryklio dantų, 
nugludintų ausinukės kriauklės nuolaužų, didelių perlų ir dau- 
gybės dzingsinčių monetų, - visa tai buvo su skylutėmis, kad 
būtų galima pakabinti ant odinės virvelės. 

- Šitą, pamaniau, turėtumėt tučtuojau pamatyti, - toliau kal- 
bėjo Fergiusas. 

Jis ištiesė ranką ir pakėlė vieną spindinčią monetą. Sidabri- 
Aleksandro galvas dvynes. Tai buvo ketvirto amžiaus prieš Kris- 
tų tetradrachma. Naujutėlaitė. 


V 

Visai išvarginta popietės, išsyk užmigau, brendžiui apmalši- 
nus rankos skausmą. Dabar jau buvo užslinkusi tamsa, o bren- 
dis išgaravęs. Atrodė, kad mano ranka tinsta ir tvinkčioja sulig 
kiekvienu širdies dūžiu, o nuo bet kokio krustelėjimo it viksinti 
skorpiono uodega imdavo plakti aštresnis skausmas. 

Virš pat horizonto kabojo priešpilnis mėnulis, milžiniškas 
vienapusis jo pavidalas panėšėjo į auksinę ašarą. Laivas šiek tiek 
pasviro, ir mėnulis su visu nemaloniai žvairakiuojančiu Mėnulio 
žmogumi lėtai dingo man iš akių. Buvau sukaitusi, turbūt kiek 
karščiavau. 

Prie kitos kajutės sienos spintelėje stovėjo ąsotis su van- 
deniu. Kai per gulto kraštą nukoriau kojas, pasidarė silpna, 
apsvaigo galva, o rankai labai nepatiko, kad ją sujudinau. Ti- 
kriausiai išleidau kažkokį garsą, nes tamsa ant kajutės grindų 
staiga sukrutėjo, ir prie mano kojų pasigirdo mieguistas Džei- 
mio balsas: 

— Ar tau skauda, Sasenach? 

— Mažumėlę, - atsakiau, nenorėdama dramatizuoti. 

Sučiaupiau lūpas ir netvirtai atsistojau ant kojų, kaire ranka 
atsargiai prilaikydama dešinės alkūnę. 

- Tada gerai, - tarė jis. 

- Tada gerai? - mano balsas paaukštėjo iš pasipiktinimo. 

Iš tamsos atsklido tylus kikenimas, ir Džeimis atsisėdo. Jo 
galva ūmai atsirado mano regėjimo lauke, iš šešėlių išnirusi į 
mėnesieną. 

- Taigis. Jei žaizda pradeda skaudėti, vadinasi, ji gyja. Juk jos 
visai nejutai, kai ji tik atsirado? 

— Ne, - prisipažinau. 

Užtat dabar tikrai jutau. Oras atviroje jūroje buvo kur kas 
vėsesnis, ir sūrus vėjas, pučiantis pro langą, gaivino man veidą. 
Buvau permirkusi ir gliti nuo prakaito, ploni marškiniai lipo 
prie krūtų. 

— Mačiau, kad nieko nejutai, dėl to ir išsigandau. Jei žaizda 
mirtina, jos nejusi, Sasenach, - tyliai pasakė Džeimis. 

Susijuokiau, bet tučtuojau nutilau, nes man nuvėrė ranką. 

— O iš kur žinai? - paklausiau ir pagrabaliojau kaire ranka 
norėdama įsipilti į puodelį vandens. - Noriu pasakyt, jei būtum 
pats patyręs, čia nesėdėtum. 

— Merta man sakė. 

Vanduo pylėsi, regis, be jokio garso, nes jį užgožė anapus 
borto dūžtančių bangų šniokštimas. Pastačiau ąsotį ir pakėliau 
puodelį. Mėnulio šviesoje vandens paviršius buvo juodas. Džei- 
mis nėkart neužsiminė man apie Mertą, nors nuo mūsų susiti- 
kimo ne vienas mėnuo praėjo. Apie Mertą teiravausi Fergiuso, 
jis papasakojo, kad tas liesas, bet raumeningas trumpulis škotas 
žuvo prie Kulodeno, bet daugiau nieko nežinojo. 

- Prie Kulodeno. - Džeimio balsą vos girdėjau per medienos 
pokšėjimą ir švilpiantį vėją, kuris mus ginė pirmyn. - Ar žinai, 
kad jie tenai degino kūnus? Girdėdamas juos taip darant, galvo- 
jau, kaip jausiuosi lauže, išmušus mano valandai. - Nors laivas ir 
girgždėjo, pajutau, kaip jis sunkiai nurijo seilę. - Šįryt sužinojau. 

Mėnesiena atėmė iš jo veido bruožus ir spalvą; galva panė- 
šėjo į kaukolę su plačiomis, dailiomis skruostų plokštumomis, 
baltu žandikauliu ir akimis nelygu juodos tuščios įdubos. 

— Atsidūriau Kulodene, norėdamas mirti, - prabilo jis balsu, 
vos garsesniu už kuždesį. - Ne taip kaip kiti. Būčiau buvęs lai- 
mingas, jei mane iškart būtų pakirtusi muškietos kulka, bet vis 

dėlto perėjau mūšio lauką ir pusę kelio grįžau, o kiti abipus ma- 
nęs buvo ištaškyti į kruvinus gabalus. - Jis atsistojo žiūrėdamas į 
mane. - Kodėl? Kodėl, Klere? Kodėl aš gyvas, o jie ne? 

— Nežinau, - tylutėliai atsakiau. - Gal tu gyvas seseriai, šei- 
mai? Man? 

- Ir jie turėjo šeimas. Žmonas, mylimąsias, vaikus, kurie jų 
gedėjo. Ir vis tiek jų nebėra. O aš vis dar čia. 

- Nežinau, Džeimi, - galop tariau. Paglosčiau jam skruostą, 
jau pašiurkštėjusį nuo želiančios barzdos, nesunaikinamo gyvy- 
bės požymio. - Ir tu niekada to nesužinosi. 

Jis atsiduso ir glustelėjo skruostikaulį prie mano delno. 

- Taip, šitą gerai suprantu. Bet negaliu liautis klausinėjęs 
savęs, kai prisimenu juos, ypač Mertą. - Džeimis nerimdamas 
nusisuko, jo akys buvo virtusios tuščiais šešėliais, ir aš sumojau, 
kad jis vėl vaikštinėja su vaiduokliais po Drumosio dykrą. - 
Mes turėjom pajudėti į mūšį greičiau; vyrai stovėjo valandų 
valandas, badmiriaudami ir sustirę. Bet jie laukė jo didenybės 
įsakymo pulti. 

O Karolis Stiuartas, saugiai įsitaisęs ant uolos, tolokai už mū- 
šio linijos, pirmąkart vadovaujantis savo būriams, vis dvejojo ir 
delsė. Todėl anglai turėjo laiko nukreipti pabūklus tiesiai į išvar- 
gusius kalniečius ir atidengti ugnį. 

- Regis, tai buvo palengvėjimas, - tyliai pasakė Džeimis. - 
Kovos lauke visi vyrai suprato, kad tai beviltiška ir mes pražuvę. 
Bet vis tiek stovėjom žiūrėdami, kaip artėja anglų patrankos, kaip 
atsiveria juodos jų Žiotys. Niekas nepratarė nė žodžio. Girdėjau 
tik ūžaujantį vėją ir rėkaujančius anglų kareivius kitapus lauko. 

Tada pabūklai suriaumojo, vyrai griuvo, o tie, kurie vis dar 
laikėsi ant kojų, sutelkti pavėlavusio padriko įsakymo, sugniaužė 
kardus ir puolė priešą, bet jų geiliškus riksmus užgožė pabūklų 
dundesys, išnešiojo vėjas. 

— Dūmai buvo tokie tiršti, kad mačiau tik per kelias pėdas į 
priekį. Nusispyriau batus ir rėkdamas nėriau į juos. - Bekraujė 
lūpų linija kiek išsilenkė. - Buvau laimingas, - su šiokia tokia 
nuostaba pasakė jis. - Visai nebijojau. Juk norėjau mirti; nebuvo 

ko bijoti, tik to, kad galiu būti sužeistas ir žūsiu ne išsyk. Bet 
mirsiu, ir viskas bus baigta. Vėl rasiu tave ir viskas bus gerai. 

Pasislinkau arčiau jo, Džeimio ranka išniro iš šešėlio ir pa- 
ėmė mano ranką. 

— Man iš šonų vyrai krito vienas po kito, girdėjau kartečę 
ir muškietų kulkas, zvimbė pro galvą it kamanės. Bet manęs 
nekliudė. 

Jis be menkiausio sužeidimo nusikasė iki anglų linijos, likęs 
vienas iš saujelės kalniečių, užbaigti atakos Kulodeno viržyne. 
išpuolusį iš dūmų su tviskančiu nuo lietaus palašu, bet jo blizgesį 
vėliau prigesino kraujas. 

— Viena proto dalelė manęs klausė, kam juos žudyti, - mąs- 
liai tarė jis. - Nes gerai supratau, kad pralaimėjom ir iš to nebus 
jokios naudos. Bet ar žinai, yra toks troškimas žudyti? - Jo pirš- 
tai klausiamai suspaudė mano pirštus, ir aš taip pat spustelėjau, 
pritardama jo žodžiams. - Negalėjau susilaikyti - arba nesilai- 
kiau. - Jo balsas buvo ramus, be jokio kartėlio ar kaltinimo. - Tas 
troškimas nusitempti priešą kartu į kapą, man rodos, labai senas. 
Jis karštas, raudonas kirbėjo manyje, krūtinėj ir pilve... Ir aš jam 
pasidaviau. 

Patranką prižiūrėjo keturi kareiviai, ginkluoti tik pistoletais 
ir peiliais, nė vienas nesitikėjo puolimo tokioje vietoje. Jie be- 
jėgiai stojo prieš sužvėrėjusią jo nevilties jėgą, ir jis juos visus 
nudobė. 

— Man po kojomis sudrebėjo žemė, nuo dundesio kone ap- 
kurtau. Neįstengiau mąstyti. Paskui man toptelėjo, kad atsidū- 
riau anglų pabūklų užnugaryje. - Atsklido tylus kikenimas. - 
Labai jau netinkama vieta stengtis būti užmuštam, ar ne? 

Jis leidosi atgal per viržyną atgulti šalia žuvusių kalniečių. 

— Merta sėdėjo atsirėmęs į žolės kupstą vidury lauko. Buvo 
gavęs mažiausiai tuziną smūgių, ir galvoj didžiulė žaizda - su- 
pratau, kad jis miręs. 

Bet Merta dar buvo gyvas. Kai Džeimis suklupo prie krikšta- 
tėvio ir ant rankų pakėlė nedidelį jo kūną, Mertos akys atsimerkė. 


280 DIANA GABALDON 


- Jis pamatė mane. Ir nusišypsojo. 

Vyresniojo vyro ranka palietė Džeimio skruostą. 

— Nebijok, bhalaich*, - pasakė Merta tarsi mažam mylimam 
berniukui. - Mirti nė kiek neskauda. 

Ilgai tylėjau, laikydama Džeimį už rankos. Paskui jis atsiduso 
ir kita jo ranka labai labai švelniai apglėbė sužeistąją mano. 

— Per daug žmonių padėjo galvas ar nukentėjo tik todėl, Sa- 
senach, kad mane pažino. Gyvybę atiduočiau, kad tau nors aki- 
mirkai nusloptų skausmas, ir vis tiek norėčiau dabar spustelėti 
ranką, kad išgirsčiau tavo riksmą ir įsitikinčiau - nenužudžiau 
aš tavęs. 

Pasilenkiau į priekį ir pabučiavau jam į krūtinę. Kaitroje jis 
miegodavo nuogas. 

- Tu manęs nenužudei. Mertos irgi nenužudei. Ir mes rasim 
Ijaną. Nunešk mane į lovą, Džeimi. 

Vėliau, kai jau buvau beveik užsnūdusi, jis prašneko nuo 
grindų šalia mano lovos: 

- Žinai, aš retai norėdavau grįžti namo pas Liri, - susimąstęs 
pasakė. - O jei ir norėdavau, tai grįžęs rasdavau ją kur palikęs. 

Pasukau galvą į tą pusę, kur ant tamsių grindų buvo girdėti 
tylus jo kvėpavimas. 

— A? Ar tokios žmonos ir nori? Tokios, kuri nė krust iš vietos? 

Jis lyg sukikeno, lyg sukosėjo, bet nieko neatsakė, ir po valan- 
dėlės jo alsavimas virto tyliu ritmingu knarkimu. 


* Berniukas (geily k.). 

Izmaelis 


BLAŠKIAUSI PER MIEGUS ir atsibudau vėlai, karščiuoda- 
ma, taip sopančia galva, kad net akys dilgsėjo. Jaučiausi tokia 
nesveika, kad neprieštaravau, kai Marsalė ėmėsi vilgyti man kak- 
tą, atvirkščiai, dėkinga atsipalaidavau, užsimerkiau ir mėgavausi 
actu sumirkytos skiautės vėsa ant tvinkčiojančių smilkinių. 

Tiesą sakant, nuo to tiek aprimau, kad, Marsalei išėjus, vėl 
nugrimzdau į miegą. Neramiai besapnuojančią tamsias kasyklų 
šachtas ir suanglėjusius kaulus, staiga mane pažadino trenks- 
mas — toks trenksmas, kad nuo jo atsisėdau tiesi kaip strėlė, o 
galvą man perdūrė bukinantis skausmas. 

— Kas? - sušukau ir rankomis suspaudžiau galvą, tarsi ji būtų 
grasinusi nutrūkti. - Kas čia? 

Langas buvo uždengtas, kad man netrukdytų šviesa, todėl 
susidrumstęs mano regėjimas tik po valandėlės apsiprato su 
prieblanda. 

Kitoje kajutės pusėje mane mėgdžiojo stambi žmogysta, 
susigriebusi už galvos nuo baisaus skausmo. Netrukus ji pra- 
sižiojo ir pažėrė keiksmų krušą kinų, prancūzų ir geilų kalbos 
mišiniu. 

— Po paraliais! - nusikeikė Džeimis, ir šūkalojimas ėmė toly- 
džio slopti iki švelnesnių angliškų žodžių. - Kad tave griausmas! 

Jis nusvirduliavo prie lango vis dar trindamasis galvą, vožtą į 
spintelės kraštą. Jis atitraukė uždangalą ir stumtelėdamas atidarė 
langą, su akinančia šviesa įleido ir malonų gaivaus oro gūsį. 

— Po perkūnais, ką čia veiki? - labai atžariai paklausiau. 

Šviesa lyg adatos badė skaudančius, jautrius mano akių vo- 
kus, o tas judesys, kai griebiausi už galvos, susiūtai rankai visai 
neišėjo į naudą. 

- Ieškojau tavo vaistų dėžės, - atsakė jis susiraukęs nuo pa- 
kaušio skausmo. - Perkūnėlis, įlenkiau kaukolę. Nagi, pažvelk! 

Jis pakišo man po nosimi vos kruvinus du pirštus. Ant jų 
užmečiau actu sumirkytą skepetą ir susmukau ant pagalvės. 

- Kam tau prireikė vaistų dėžės ir kodėl pirmiausia nepa- 
klausi manęs, užuot daužęsis tarsi bitė butelyje? — suirzusi pa- 
klausiau. 

- Nenorėjau tavęs žadinti, - truputį susigėdęs pasiaiškino 
jis ir aš susijuokiau, nors po visą kūną klaidžiojo tvinkčiojantys 
skausmai. 

— Nieko baisaus, miegoti nebuvo malonu, - nuraminau jį. 
O kam tau ta dėžė? Ką nors sopa? 

- Taip, sopa. - Jis atsargiai skepeta patapšnojo per viršugalvį 
ir susiraukė. - Gal norėtum apžiūrėti mano galvą? 

— Tai kad nelabai, - atsakiau, bet paslaugiai mostelėjau jam, 
kad pasilenktų ir parodytų viršugalvį. 

Po vešliais plaukais pūpsojo gana solidus guzas su nedidele 
įkarta nuo lentynos krašto, bet smegenų sukrėtimas, regis, negrėsė. 

— Kaukolė nelūžo, - nuraminau jį. - Turi kiečiausią kaukolę 
iš visų Man matytų. 

Paskatinta seno kaip motinystė instinkto, palinkau į priekį 
ir švelniai pabučiavau guzą. Džeimis pakėlė galvą išpūtęs akis iš 
nuostabos. 

— Nuo to turėtų pasidaryti geriau, - paaiškinau. 

Jo lūpų kampučius timptelėjo šypsena. 

— A, tada gerai. - Jis pasilenkė ir švelniai pakštelėjo į sužeis- 
tos mano rankos tvarstį. - Geriau? — atsitiesdamas paklausė. 

— Daug geriau. 

Jis nusijuokė, kliūstelėjo iš grafino į puodelį viskio ir pada- 
vė man. 

- Ieškojau to skysčio, kuriuo plauni įdrėskimus ir šiaip Žaiz- 
das, - paaiškino pildamas viskio ir sau. 

— Gudobelių tinktūros. Deja, paruoštos nebeturiu, nes greitai 
sensta, - pasakiau ir pasiremdama pasislinkau aukštyn. - Bet 
jeigu reikalas skubus, galiu truputį pagaminti, ilgai netruks. 

Mintis, kad turėsiu keltis ir krypuoti į kambuzą, gąsdino, bet 
gal pajudėjus savijauta pagerės. 

- Neskubus. Tik triume guli mažumėlę aptrankytas kalinys. 

Nuleidau puodelį ir pamirksėjau. 

- Kalinys? Iš kur atsirado tas kalinys? 

- Atplaukė iš piratų laivo. - Jis susiraukė, žiūrėdamas į viskį. — 
Nors nemanau, kad jis piratas. 

— O kas? 

Jis vienu mauku išgėrė viskį ir papurtė galvą. 

- Po šimts, kad aš žinočiau. Randai ant nugaros rodo, kad jis — 
pabėgęs vergas, bet tada nesuprantu to, ką jis padarė. 

- O ką jis padarė? 

- Iš Brujos nėrė į jūrą. Jį pamatė Makgregoras. Kai Bruja nu- 
plaukė, pastebėjo tą žmogų plūduriuojantį tarp bangų ir numetė 
jam virvę. 

— Keista. Kodėl jis taip pasielgė? - paklausiau. 

Man jau darėsi įdomu, o siurbčiojant viskį smilksėjimas gal- 
voje ėmė slopti. 

Džeimis pirštais braukė per plaukus, bet susiraukęs stab- 
telėjo. 

— Nežinau, Sasenach. - Jis atsargiai sulygino plaukus ant pa- 
kaušio. - Kažin ar tikėtumeis, kad toks laivas kaip mūsų pri- 
glaustų piratą. Pirkliai jų tik atsikrato, nėra dėl ko imti jų į nelais- 
vę. Bet jeigu jis nesiveržė pabėgti nuo mūsų, gal norėjo pasprukti 
nuo jų, a? 

Auksiniai viskio lašai nuriedėjo mano gerkle. Tai buvo prieš- 
paskutinis ypatingo Džaredo mišinio butelis, o to viskio pava- 
dinimas buvo labai taiklus: Ceo Gheasacach - „Magiška migla“. 
Šiek tiek atkutusi, atsisėdau tiesiau. 

- Jeigu jis sužeistas, turbūt man reikėtų jį apžiūrėti, - pasi- 
siūliau ir nuleidau kojas nuo gulto. 

Prisimindama vakarykštį Džeimio elgesį, tikrai tikėjausi, kad 
jis mane prispaus prie gulto ir pakvies Marsalę, kad atsisėstų 
man ant krūtinės. Bet jis mąsliai pažvelgė į mane ir linktelėjo. 

— Taigis. Ar atsistosi ant kojų, Sasenach? 

Tuo labai abejojau, tačiau pamėginau. Kai atsistojau, kam- 
barys susvyravo, prieš akis sumirguliavo juodos ir geltonos dė- 
melės, bet aš nepargriuvau, įsitvėrusi Džeimiui į ranką. Po va- 
landėlės šlakelis kraujo nenoromis teikėsi vėl plūstelėti į galvą, ir 
dėmelės išnyko. Išvydau sunerimusį Džeimio veidą. 

— Na, gerai, - tariau ir giliai įkvėpiau. - Eime. 

Kalinys buvo apatiniame denyje, pilname įvairių krovinių. Jis 
buvo uždarytas nedidelėje medinėje patalpėlėje, kurią nuo laivo 
priekio skyrė siena. Kartais čia būdavo įgrūdami girti ar nepa- 
klusnūs jūreiviai. 

Laivo gelmėse buvo tamsu ir tvanku, ir man, pamažu svirdu- 
liuojant trapu paskui Džeimį ir jo žibinto švieselę, vėl susvaigo galva. 

Kai jis atrakino duris, laikinoje kameroje nieko nepamačiau. 
Paskui, kai Džeimis pasilenkė žengdamas vidun su žibintu, su- 
spindo akys, kurios išdavė čia esant žmogų. „Juodžių juodžiau- 
sias negras, - šovė man į kiek apkvaitusią galvą pirmoji mintis, 
išryškėjus jo veido ir kūno siluetui prie tamsių sienojų. 

Nė kiek nesistebėjau, kad Džeimiui pasirodė, jog jis - pa- 
bėgęs kalinys. Žmogus buvo afrikietis, ne salose gimęs. Jo oda 
buvo sodrios raudonai juodos spalvos, o elgesys visai nepanėšėjo 
į Žmogaus, užaugusio vergu. Vyras sėdėjo ant statinės surištomis 
už nugaros rankomis ir supančiotomis kojomis, bet man nepra- 
slydo pro akis, kad jo galva pakilo, o pečiai išsitiesė, kai Džeimis 
lindo po ankšto kambarėlio durų sąrama. Belaisvis buvo labai 
liesas, bet raumeningas, mūvėjo tik nudrengtas kelnes. Jo kūno 
padėtis buvo aiški: sėdėjo įsitempęs, pasiruošęs pulti arba gintis, 
bet tik ne paklusti. 

Tą suprato ir Džeimis, todėl mostelėjo man, kad pasitrauk- 
čiau gerokai prie sienos. Pastatęs žibintą ant statinės, atsitūpė 
prieš belaisvį, kad būtų jo akių aukštyje. 

— Amiki, - tarė išskėsdamas tuščias rankas delnais į viršų. - 
Amiki. Bene-bene. 

Draugas. Geras. Tai buvo taki-taki, universali maišyta kal- 
ba, kuria uostuose nuo Barbadoso iki Trinidado susišnekėdavo 
prekeiviai. 

Vyras valandėlę abejingai dėbsojo į Džeimį akimis tarsi ma- 
žyčiai duburiai. Paskui vienas jo antakis krustelėjo ir jis ištiesė į 
priekį surištas kojas. 

— Bene-bene, amiki? - paklausė su ironiška intonacija, ku- 
rios negalėjai neišgirsti, kad ir kokia kalba būtų kalbama. Geras, 
draugas? 

Džeimis linksmai prunkštelėjo ir pirštu pasitrynė panosę. 

— Kaip pirštu į akį, - tarė angliškai. 

— Gal jis moka angliškai ar prancūziškai? - paklausiau pasi- 
slinkdama kiek arčiau. 

Belaisvio akys trumpam susmigo į mane, tada abejingai nu- 
krypo šalin. 

- Jeigu ir moka, neprisipažins. Pikardas su Fergiusu aną va- 
karą mėgino su juo pasikalbėti. Neišpešė nė žodžio, jis tik vėp- 
sojo į juos tylėdamas. Šitie jo žodžiai pirmieji nuo tada, kai jis 
atsidūrė laive. 

- Habla EspaAol?* - staiga paklausė Džeimis kalinio. 

Deja, atsakymo nesulaukė. Vyras net nepažvelgė į Džeimį, 
tik toliau abejingai spoksojo į atvirų durų ketvirtainį man už 
nugaros. 

— Sprechen sie Deutsche?** - nedrąsiai pasiteiravau. Jis neat- 
sakė, bet ir gerai, nes sulig šiuo klausimu išseko mano pačios 
vokiečių kalbos žinios. - Tikriausiai ir nicht olandiškai? 

Džeimis pašaipiai pašnairavo į mane. 

— Nedaug ką galiu apie jį pasakyti, Sasenach, bet kad jis ne 
olandas, tai tikrai. 

— Juk Eluteroje yra vergų? Tai olandų sala, - suirzusi atkir- 
tau. - Arba Sen Krua, danų kolonijoje? - Šįryt protas darbavosi 
vangiai, bet man dingtelėjo, kad belaisvis - vienintelis raktas, ga- 
lintis padėti išsiaiškinti, kur yra piratai, ir vienintelė menka sąsaja 
su Ijanu. - Ar moki taki-taki tiek, kad paklaustum jo apie Ijaną? 

Džeimis papurtė galvą, įbedęs akis į kalinį. 


* Ar kalbi ispaniškai? (Isp.) 
** Kalbi vokiškai? (Vok.) 


286 DIANA GABALDON 


— Ne. Be to, ką jam jau pasakiau, dar moku žodžius „nege- 
ras“, „kiek“, „duok jį man“ ir „mesk jį, šunsnuki“, bet jie, regis, 
nelabai padėtų išnarplioti šį reikalą. 

Kiek pasiblaškę, sužiurom į kalinį, kuris dėbsojo į mus, ne- 
rodydamas jokių jausmų. 

— Na ir tegu eina velniop, - ūmai apsisprendė Džeimis. 

Jis išsitraukė iš už diržo durklą, užlindo už statinės ir per- 
pjovė odinius diržus, kuriais belaisviui buvo surišti riešai. Tada 
perkirto pančius ant kulkšnių ir klestelėjo ant kulnų, pasidėjęs 
peilį skersai šlaunies. 

- Draugas, - tvirtai pasakė taki-taki kalba. - Gerai? 

Vyras tylėjo, bet po valandėlės vos linktelėjo, nutaisęs atsar- 
gią, klausiamą miną. 

- Kampe stovi naktipuodis, - angliškai tarė Džeimis, atsi- 
stojo ir įsikišo durklą į makštis. - Nueik prie jo, o paskui mano 
žmona apžiūrės tavo žaizdas. 

Vyro veide labai blausiai šmėkštelėjo džiugesys. Jis dar sykį 
linktelėjo, šįkart pripažindamas pralaimėjimą. Tada lėtai pakilo 
nuo statinės ir nusisuko, sustingusiomis rankomis grabalioda- 
masis kelnes. Pašnairavau į Džeimį. 

— Tai vienas didžiausių sunkumų, kai būni šitaip surištas, — 
ramiai paaiškino jis. - Negali pats nusišlapint. 

- Aišku, - pasakiau, kratydamasi spėlionės, iš kur Džeimis 
tai žino. 

— Ir sopa pečius. Atsargiai jį liesk, Sasenach. - Jo balse buvo 
aiškiai girdėti įspėjamoji gaidelė, ir aš palingavau galvą. Džeimis 
būgštavo tikrai ne dėl to nelaimėlio pečių. 

Vis dar jaučiausi apsvaigusi, o nuo troškios aplinkos vėl įsi- 
smarkavo galvos skausmas, bet buvau sukiužinta mažiau nei be- 
laisvis, kuris iš tikrųjų atrodė aptrankytas per kažkokius įvykius. 

Nors ir sumuštas, jis nebuvo sunkiai sužalotas. Ant kaktos 
pūpsojo gumbas, vienas petys buvo smarkiai nubrozdintas. Be 
abejonės, daugybėje jo kūno vietų juodavo mėlynės, bet dėl itin 
tamsaus odos atspalvio ir mus gaubiančios tamsos negalėjau pa- 
sakyti kur. 

Riešai ir kulkšnys buvo smarkiai nutrinti pančių, kuriuos jis 
tampė. Neturėjau nė lašo gudobelių tinktūros, bet atsinešiau in- 
delį gencijonų tepalo. Priėjau prie belaisvio, tačiau jo dėmesio 
sulaukiau ne daugiau negu lentos po kojomis, net kai ėmiau tepti 
žaizdas vėsiu melsvu tepalu. 

Įdomesnės pasirodė jau užgijusios žaizdos. Pasilenkusi arti, 
išvydau balkšvas trijų lygiagrečių gilių kirčių linijas, vagojančias 
abu skruostikaulius, ir tris trumpus vertikalius randus aukštoje 
siauroje kaktoje tarp antakių. Tai genties randai. Aišku, kad jis - 
afrikietis, o tie randai atsirado per vyrystės apeigas, kaip man 
pasakojo Merfis. 

Pirštais jutau šiltą, lygų jo kūną, slidų nuo prakaito. Ir man 
buvo karšta, negera, pylė prakaitas. Denis po manimi kilstelėjo, 
ir aš, kad išlaikyčiau pusiausvyrą, uždėjau ranką jam ant nuga- 
ros. Stori, surambėję užgijusių rimbo įkartų randai buvo išraizgę 
jo pečius lyg mažyčių kirmėlių grioveliai. Pojūtis man buvo ne- 
tikėtas; panašiai jusdavau žymes ant Džeimio nugaros. Nurijau 
seilę, kamuojama šleikštulio, bet toliau tepiau jį tepalu. 

Vyras visiškai nekreipė į mane dėmesio, net kai spusčiojau 
vietas, kurios turėjo būti skausmingos. Jo akys buvo įsmeigtos į 
Džeimį, kuris taip pat įdėmiai žiūrėjo į kalinį. 

Viskas buvo aišku. Beveik neabejojau, kad tas žmogus - pa- 
bėgęs vergas. Jis nenorėjo šnekėtis sa mumis, nes bijojo, kad kal- 
ba išduos, kurioje saloje gyvena jo šeimininkas, tada mes išsiaiš- 
kinsim, kas tas vergvaldys, ir atiduosim jį nelaisvėn. 

Dabar, kai žinom, kad jis kalba arba bent supranta angliš- 
kai, bėglys bus dar atsargesnis. Bet jei patikinsime, kad nė ne- 
ketinam jo grąžinti šeimininkui arba patys paimti į vergovę, 
jis kaži ar pasikliaus mumis. Ir nenuostabu, turint omeny visą 
padėtį. 

Kita vertus, šis žmogus mums buvo geriausias ir turbūt vie- 
nintelis šaltinis sužinoti, kas nutiko Ijanui Murėjui Brujos laive. 

Kai pagaliau sutvarsčiau vyrui riešus ir kulkšnis, Džeimis pa- 
davė man ranką, padėjo atsistoti ir tarė kaliniui: 

— Tikriausiai nori valgyt. Eime į kajutę užkąsti. 

Nelaukdamas atsakymo, jis paėmė man už sveikosios ran- 
kos ir pasisuko į duris. Išėjus į koridorių, už nugaros tvyrojo 
tyla, bet kai atsigręžiau, vergas sekė įkandin mūsų, atsilikęs per 
kelias pėdas. 

Džeimis vedė mus į kajutę, jam buvo nė motais smalsūs jūrei- 
vių, pro kuriuos pėdinom, žvilgsniai. Stabtelėjo tik prie Fergiuso, 
liepė pasirūpinti, kad mums būtų atnešta valgio iš kambuzo. 

— O tu, Sasenach, atgal į lovą, - griežtai tarė, kai nusigavom 
iki kajutės. 

Nesiginčijau. Man skaudėjo ranką, plėšė galvą, į akis plūdo 
karščio bangos. Sveikata blogėjo, atrodė, kad pati turėsiu griebtis 
vertingojo penicilino. Vis dar buvo tikimybė, kad mano organiz- 
mas susidoros su infekcija, tačiau delsti per ilgai buvo nevalia. 

Džeimis pripylė man stiklą viskio, o kitą - mūsų svečiui. 
Neprarasdamas budrumo, vyras paėmė stiklą, gurkštelėjo, ir jo 
akys išsiplėtė iš nuostabos. Pamaniau, kad turbūt nėra ragavęs 
škotiško viskio. 

Džeimis, pasiėmęs stiklą ir sau, atsisėdo ir mostelėjo vergui į 
kitą kėdę anapus nedidelio stalo. 

— Mano pavardė Freizeris, - tarė jis. - Aš šio laivo kapitonas. 
O čia mano žmona, - pridūrė, linktelėdamas į mano gultą. 

Kalinys pasvarstė, o tada pastatė stiklą ryžtinga mina. 

- Jie vadina mane Izmaeliu, - pasakė balsu nelygu medus, 
užpiltas ant anglių. - Aš - ne piratas. Virėjas. 

— Merfiui tai patiks, - įsiterpiau, bet Džeimis nekreipė į mane 
dėmesio. Tarp rusvų antakių įsirėžė raukšlelė, kai jis vėl ėmė 
regzti pokalbį. 

— Laivo virėjas? - paklausė, iš pažiūros nerūpestingai. Džei- 
mį išdavė du nelankstūs pirštai, barbenantys į šlaunį, bet tą pa- 
stebėjau tik aš. 

— Ne, žmogau, aš visai ne iš to laivo! - įsismarkavo Izmaelis. — 
Jie sugavo mane ant kranto, sakė, nužudys, jei neplauksiu su jais. 
Ramiau. Aš ne piratas! - pakartojo. 

Man pavėluotai toptelėjo, kad jis, žinoma, nenori būti laiko- 
mas piratu, nesvarbu, piratas jis ar ne. Už piratavimą baudžiama 

kartuvėmis, o Izmaelis nė nenutuokė, kad mes, kaip ir jis, trokš- 
tame laikytis atokiai nuo karališkojo karinio jūrų laivyno. 

— Taip, matau gi. - Džeimis rado pusiausvyrą tarp raminimo 
ir skeptiškumo. Jis kiek atsilošė didžiuliame krėsle rato pavidalo 
atlošu. - Ir kaip čia nutiko, kad Bruja paėmė tave į nelaisvę? Ne- 
klausiu, kur tave sučiupo, - greitosiomis pridūrė, mat belaisvio 
veide šmėkštelėjo nerimas. - Tau nereikia pasakoti, iš kur esi, 
man nerūpi. Tik noriu žinoti, kaip pakliuvai į jų nagus ir kiek 
pas juos prabuvai. Nes, kaip sakai, tu ne iš jų. 

Užuomina buvo ganėtinai aiški, skatinanti prabilti. Neketi- 
nome jo grąžinti šeimininkui; bet jeigu jis mums nieko nepapa- 
sakos, galėsim jį atiduoti karūnai kaip piratą. 

Belaisvio žvilgsnis apniuko. Jis nebuvo kvailas, išsyk viską 
suprato. Pakraipė galvą į šalis, prisimerkė. 

- Žuvavau prie upės, - pradėjo pasakoti jis. —- Ja atplaukė 
didelis laivas, tempiamas nedidelių valčių. Vyrai valtyje pamatė 
mane ir šaukia. Numečiau žuvį ir bėgau, bet jie buvo arti. Vyrai 
iššoko iš vienos valties ir sugavo mane prie cukranendrių lauko. 
Tikėjosi parduoti mane. Va ir viskas, žmogau. - Jis gūžtelėjo pe- 
čiais, parodydamas, kad pasakojimas baigtas. 

- Štai kaip. - Džeimio akys įdėmiai žvelgė į kalinį. Jis delsė, 
norėdamas paklausti, kur teka toji upė, bet baiminosi, kad iš be- 
laisvio daugiau nieko neišpeš. - Ar laive būdamas nematei tarp 
įgulos berniukų ar kitų kalinių? Berniukų, jaunuolių? 

Vyro akys kiek išsiplėtė - jis nesitikėjo tokio klausimo. At- 
sargiai luktelėjęs, palingavo galvą, akyse vos blykstelėjo pašaipa. 

— Taip, žmogau, jie turėjo berniukų. O kodėl klausi? Ar nori 
kurio? - Jis metė žvilgsnį į mane, paskui, pakėlęs vieną antakį, 
į Džeimį. 

Džeimis krestelėjo galvą, supratus potekstę jo skruostus už- 
liejo raudonis. 

— Noriu, - ramiai atsakė jis. - Ieškau jauno sūnėno, kurį pa- 
grobė piratai. Būčiau labai dėkingas tam, kuris man padės jo ieš- 
koti. - Ir reikšmingai pakėlė antakį. 

Belaisvis suniurzgė, jo šnervės suvirpėjo. 

- Sakai? O kuo man atsilyginsi, jei padėsiu surasti berniuką? 

- Išlaipinsiu tave uoste, kurį tik išsirinksi, su nemaža krūvele 
aukso, - atsakė Džeimis. - Bet, aišku, turėtum man įrodyti, kad 
iš tikrųjų žinai, kur mano sūnėnas. 

— Hm. - Kalinys vis dar buvo budrus, bet jau rimo. - Papa- 
sakok, žmogau, kaip atrodo tas berniukas. 

Džeimis valandėlę dvejojo, žiūrėdamas į belaisvį, bet paskui 
papurtė galvą. 

— Ne, - susimąstęs pasakė. - Taip nieko nebus. Tu nupasakosi 
man tuos vaikius, kuriuos regėjai piratų laive. 

Kalinys akimirką spoksojo į Džeimį, tada pratrūko žemu, 
giliu juoku. 

— Otu ne toks ir kvailas, žmogau, - padarė išvadą. - Ar žinai? 

— Žinau, - abejingai atkirto Džeimis. - Dabar ir tu sužinojai. 
Nagi, klok. 

Izmaelis prunkštelėjo, bet pakluso, tik dar užkando nuo pa- 
dėklo su valgiu, kurį atnešė Fergiusas. Šis stovėjo atsišliejęs į du- 
ris ir stebeilijo į belaisvį primerktomis akimis. 

— Buvo dvylika berniukų, kalbančių keistai kaip tu. 

Džeimio antakiai šovė į viršų ir mudu persimetėm nuostabos 
kupinais žvilgsniais. Dvylika? 

- Kaip aš? - paklausė jis. - Baltųjų berniukų, anglų? Ar turi 
galvoj škotus? 

Izmaelis nesuprasdamas pakratė galvą; žodžio „škotas“ jo Žo- 
dyne nebuvo. 

- Jie šnekėjo lyg besiriejantys šunys. Grrr! Urrr! - Jis suurzgė, 
purtydamas galvą it šuo, draskantis žiurkę, ir aš pamačiau, kaip 
nuo tvardomo juoko sukretėjo Fergiuso pečiai. 

- Be jokios abejonės, škotai, - įsiterpiau, stengdamasi nesi- 
juokti. 

Džeimis metė į mane niūrų žvilgsnį, tada vėl sutelkė dėmesį 
į Izmaelį. 

— Labai gerai, - susakė, tyčia paryškindamas savotišką r. — 
Dvylika škotų vaikių. Kaip jie atrodė? 

Izmaelis įtariai sušnairavo, kramtydamas mango gabalėlį. 
Nusišluostęs sultis nuo lūpų kampučio, papurtė galvą. 

- Juos regėjau tik sykį, žmogau. Bet viską tau pasakysiu. - Jis 
užsimerkė ir susiraukė, vertikalios linijos jo kaktoje suartėjo. — 
Keturi geltonplaukiai, šeši rudaplaukiai, du juodaplaukiai. Du 
žemesni už mane, vienas gal to mišrūno ūgio, - jis linktelėjo 
į Fergiusą ir tas įsitempė, supykęs dėl tokio įžeidimo, - vienas 
stambus, bet ne toks kaip tu... 

— O kaip jie buvo apsirengę? 

Džeimis jį kamantinėjo iš lėto, atsargiai, pešė iš jo smul- 
kmenas, reikalavo palyginimų - kokio aukštumo? kokio storu- 
mo? kokios spalvos akys? - kruopščiai slėpdamas, kuria linkme 
krypsta jo domesys, toliau kvotė belaisvį. 

Man paliovė suktis galva, bet nuovargis nepraėjo, tebeslė- 
gė visus pojūčius. Užmerkiau akis, mažumėlę nuraminta žemų, 
murmančių balsų. Džeimio šneka tikrai panėši į didžiulio pikto 
šuns urzgimą, toptelėjo man, girdint tylų, niurnamą r ir šiurkš- 
čius, nukąstus priebalsius. 

- Urrr, - tyliai burbtelėjau, ir po mano sukryžiuotomis ran- 
komis suvirpėjo pilvo raumenys. 

Izmaelio balsas buvo toks pat sodrus, bet ramus, žemas, tirš- 
tas tarytum karštas šokoladas su grietinėle. Jo liūliuojama, ėmiau 
snausti. 

Snūduriuojant dingtelėjo, kad jis kalba kaip Džo Eibernatis, 
diktuojantis skrodimo išvadas - negražinamus, atgrasius fizinius 
apibūdinimus jo balsas suliedavo į puikią lopšinę. 

Atmintyje regėjau Džo rankas, tamsias ant išblyškusios ne- 
laimingo atsitikimo aukos odos, kaip jos vikriai juda, jam rašant 
žodines pastabas į magnetofoną. 

— Velionis - aukštas vyras, maždaug šešių pėdų ūgio, lieknas... 

Aukštas vyras, lieknas. 

— „tas vienas aukštas, plonas... 

Umai pabudau besidaužančia širdžia, girdėdama Džo balso, 
sklindančio nuo stalo už kelių pėdų, aidą. 

— Ne! - staiga pasakiau. 

Trys vyrai liovėsi šnekėję ir nustebę sužiuro į mane. Nusi- 
braukiau sunkius drėgnus plaukus ir silpnai jiems pamojau. 
+ Nekreipkit į mane dėmesio, regis, sapnavau. 

Jie vėl sušneko, o aš ramiai gulėjau prisimerkusi, bet nebe- 
miegojau. 

Jokio fizinio panašumo. Džo buvo kresnas nelygu meškinas; 
Izmaelis lieknas, liesas, nors išsipūtę pečių raumenys leido nu- 
spėti milžinišką jėgą. 

Džo veidas platus, draugiškas, šio vyro - pailgas, budrus, 
kakta aukšta, todėl genties randai dar labiau krinta į akis. Džo 
oda buvo šviežios kavos atspalvio, Izmaelio - tamsiai raudonai 
juosvos rusenančių žarijų spalvos, kuri, kaip man pasakojo Šter- 
nas, būdinga vergams iš Gvinėjos pakrantės. Jie ne taip vertina- 
mi kaip mėlynai juodi senegaliečiai, bet vertingesni už geltonai 
rudus vergus iš Centrinės Afrikos ir Kongo. 

Bet jeigu visai užsimerkdavau, girdėdavau Džo balsą, nors ir 
kalbantį ritminga Karibų vergų anglų kalba. Praplėšiau vokus ir 
įdėmiai įsižiūrėjau, ieškodama kokio nors panašumo. Jo neradau 
nė ženklo, tačiau išvydau tai, ką jau mačiau, bet iki šiol neiš- 
skyriau tarp kitų randų ir žymių, bjaurojančių iškamuotą vyro 
kūną. Ten, kur maniau esant nubrozdinimą, iš tikrųjų buvo gi- 
liai išgrandytas plotas, maskuojantis platų, lygų lyg ir kvadrato 
formos randą po mentės smaigaliu. Žymė buvo šviežia, rausva, 
ką tik užsitraukusi. Turėjau išsyk ją pamatyti, bet man sukliudė 
tamsa apatiniame denyje ir žaizda, kuri ją slėpė. 

Tylutėliai gulėjau, stengdamasi prisiminti. 

„Ne vergo vardu“, - pašaipiai sakė Džo apie savo sūnaus 
persivadinimą. Be abejonės, Izmaelis išsipjovė šeimininko įda- 
gą, kad niekas jo neatpažintų, jei būtų sučiuptas. Bet kas jo 
šeimininkas? Izmaelio vardas, žinoma, tebuvo atsitiktinis su- 
tapimas. 

O gal ne toks jau atsitiktinis: beveik aišku, kad Izmaelis nėra 
tikrasis to žmogaus vardas. „Jie vadina mane Izmaeliu, - sakė 
jis. Tai irgi vergo vardas, duotas jam to ar kito šeimininko. Jeigu 

jaunėlis Lenis lipo savo genealogijos medžiu, juk labiausiai tikė- 
tina, kad turėjo išsirinkti kurio nors protėvio vardą kaip simbolį? 
Jeigu. Bet jeigu jis... 

Gulėjau spoksodama į slegiančias gulto lubas, o galvoje su- 
kosi spėlionės. Turėjo šis vyras sąsajų su Džo ar ne, tokia gali- 
mybė man kai ką priminė. 

Džeimis tardė belaisvį apie Brujos - mus užpuolusio laivo - 
įgulą ir sandarą, bet man tai nerūpėjo. Pamažu atsisėdau, kad 
dar labiau nesusvaigtų galva, ir daviau ženklą Fergiusui. 

— Man reikia oro, - pasakiau. - Ar padėsi užlipti į denį? 

Džeimis kiek sunerimęs dirstelėjo į mane, bet aš raminamai 
jam nusišypsojau ir įsikibau Fergiusui į parankę. 

— Kur vergo, kurį nusipirkom Barbadose, dokumentai? - pa- 
klausiau, vos nutolom nuo kajutės tiek, kad niekas nebegalėjo 
mūsų girdėti. - Beje, o kur tas vergas? 
švarke. 

- Popierius turiu čia, miledi, - tarė duodamas juos man. — 
O vergas tikriausiai tūno įgulos patalpose. Kodėl klausiat? - pri- 
dūrė, nesulaikęs smalsumo. 

Tą klausimą praleidau pro ausis, versdama nešvarius, bjau- 
rius popieriaus lapus. 

— Na, štai, - pasakiau, radusi vietą, kurią man skaitė Džei- 
mis. - Eibernati! Eibernati! Su lelijos įdagu ant kairio peties. Ar 
matei tą ženklą, Fergiusai? 

Jis papurtė galvą truputį suglumęs. 

— Ne, miledi. 

— Tada eime su manim, - paraginau ir pasisukau į įgulos 
patalpas. - Noriu pažiūrėti, kokio jis dydžio. 

Įdagas buvo maždaug trijų colių ilgio ir trijų pločio; gėlė virš 
raidės E, įspausta odoje keli coliai žemiau peties. Žymė buvo 
tokio pat dydžio, toje pačioje vietoje ir atitiko randą, kurį tu- 
rėjo Izmaelis. Bet gėlė buvo ne lelija; nerūpestingas raštininkas 
suklydo. Tai buvo šešiolikos vainiklapių rožė - Karolio Stiuarto 

jakobitų simbolis. Iš nuostabos sumirksėjau. Kuris tremtinys pa- 
triotas būtų pasirinkęs šį keistą ištikimybės nugalėtiems Stiuar- 
tams rodymo būdą? 

- Miledi, jums tikriausiai reikėtų grįžti į lovą, - tarė Fergiusas. 
kentė šią apžiūrą taip pat santūriai kaip ir visa kita. - Jūs Žąsų 
mėšlo spalvos, ir milordui visai nepatiks, jei leisiu jums susmukti 
ant denio. 

— Nesusmuksiu, - nuraminau jį. - Ir man vis tiek, kokios 
aš spalvos. Regis, mums nusišypsojo netikėta sėkmė. Klausyk, 
Fergiusai, ar padarytum šį tą dėl manęs? 

- Viską padarysiu, miledi, - patikino jis mane sugriebęs už 
alkūnės, mat nuo pasikeitusio vėjo ant staiga pakrypusio denio 
ėmiau svirduliuoti. - Bet nepakrutinsiu nė piršto tol, - tvirtai 
pridūrė, - kol saugiai negulėsite lovoje. 

Leidausi nuvedama atgal į kajutę, nes, tiesą sakant, labai ne- 
sveikavau, bet prieš tai dar spėjau paberti jam nurodymų. Bežen- 
giant vidun, pasitikti mūsų nuo stalo pakilo Džeimis. 

- Štai ir tu, Sasenach! Kaip jautiesi? - Jis susiraukęs nužvelgė 
mane. - Tu bjauriai pažaliavusi lyg pašvinkęs padažas. 

- Aš kuo puikiausiai jaučiuosi, - iškošiau pro dantis ir pama- 
žiukais įsitaisiau ant gulto, saugodama sužeistą ranką. - Ar judu 
su ponu Izmaeliu jau baigėt pokalbį? 

Džeimis dirstelėjo į kalinį, ir aš pagavau vangų niūrų žvilgs- 
nį, kuriuo žvelgė anas. Jie nebuvo nusiteikę vienas kitam prie- 
šiškai, bet tvyrojo abipusė įtampa. Džeimis linktelėdamas nu- 
traukė šneką. 

— Šiam kartui pakaks, - atsakė ir atsigręžė į Fergiusą. - Gal 
nuvestum mūsų svečią apačion, Fergiusai, ir prižiūrėk, kad jis 
būtų pavalgydintas ir aprengtas. 

Džeimis pastovėjo, kol Izmaelis, lydimas Fergiuso, išėjo. Tada 
atsisėdo prie mano gulto ir pašnairavo tamsoje. 

- Atrodai baisiai, - nusprendė. - Gal būtų geriausia atnešti 
tavo vaistinėlę ir sugirdyti tau šlakelį kokio gėrimo ar ko pa- 
našaus“ 

— Ne, - trumpai atsakiau. - Džeimi, paklausyk, regis, žinau, 
iš kur pabėgo mūsų bičiulis Izmaelis. 

Jis pakėlė antakį. 

- Žinai? 

Paaiškinau, kad randas ant Izmaelio kūno beveik sutampa 
su vergo Temerero įdagu, bet nutylėjau, kaip man šovė mintis 
juos lyginti. 

— Galėčiau lažintis, kad jie abu iš tos pačios vietos - iš ponios 
Eibernati dvaro Jamaikoje, - pasakiau. 

- Lažintis?.. A, - jis numojo ranka, nenorėdamas, kad nu- 
trūktų pokalbis. - Na, gal tu ir teisi, Sasenach, viliuosi, kad taip. 
Tas suktas juodas šunsnukis nepasakys, iš kur jis. Bet negali jo 
dėl to kaltinti, - sąžiningai pridūrė. - Dievulėliau, jei būčiau pa- 
sprukęs nuo tokio gyvenimo, jokia jėga Žemėje į jį nesugrąžin- 
tų! - išdrožė jis su stebėtina aistra. 

— Ir aš jo nekaltinu, - pritariau. - Bet ką jis tau papasakojo 
apie berniukus? Ar matė jaunėlį Ijaną? 

Raukšlės jo veide atsileido. 

— Taip, dabar aš beveik tikras, kad matė. - Jo kumštis ant 
kelio susigniaužė iš nekantrumo. - Vienas iš dviejų jo apibū- 
dintų berniukų gali būti Ijanas. Žinodamas, kad tai buvo Bruja, 
tuo neabejoju. Ir jei tu, Sasenach, nutuoki, iš kur jis atkako, gal 
pagaliau rasim vaikį! 

Izmaelis, nors nesutiko atskleisti, kur jį sučiupo Bruja, pasa- 
kė, kad dvylika berniukų - visi belaisviai - buvo išlaipinti iš laivo 
netrukus, kai buvo pagrobtas jis. 

— Dvylika jaunuolių, - pakartojo Džeimis, ir trumpai pagy- 
vėjęs jo veidas vėl susiraukė. - Dievaži, nežinau, kam prireikė 
grobti dvylika vaikių iš Škotijos. 

— Tikriausiai kokiam kolekcionieriui, - pasvarsčiau, ir man 
akimirksniu stipriau susvaigo galva. - Monetų, brangenybių ir 
škotų berniukų kolekcionieriui. 

— Manai, tas, kas turi Ijaną, turi ir lobį? - Jis smalsiai pažiū- 
rėjo į Mane. 

- Nežinau. - Staiga pajutau didžiulį nuovargį ir sunkiai nusi- 
žiovavau. - Bet mes iš tikrųjų galim išsiaiškinti, kas tas Izmaelis. 
Liepiau Fergiusui pasirūpinti, kad jį pamatytų Temereras. Jeigu 
jie iš tos pačios vietos... - Vėl nusižiovavau. Mano kūnas troško 
deguonies, kurio stigo netekęs daug kraujo. 

- "Tu labai nuovoki, Sasenach, - pagyrė Džeimis, kiek nuste- 
bęs, kad aš pajėgiu mąstyti. 

Mažumėlę stebėjausi ir aš; mintys vis labiau panašėjo į nuo- 
trupas, todėl turėjau labai pasistengti, kad mano šneka būtų 
logiška. 

Džeimis, viską supratęs, paplekšnojo man per ranką ir atsistojo. 

- Šiuo metu nesuk dėl to galvos, Sasenach. Pailsėk, o aš at- 
siųsiu Marsalę su arbata. 

- Su viskiu, - pataisiau, ir jis nusikvatojo. 

- Gerai jau, gerai, su viskiu, - sutiko. Suglostęs man plaukus, 
pasilenkė prie gulto ir pakštelėjo į karštą kaktą. - Geriau? - nu- 
sišypsojo. 

- Kur kas geriau. - Šyptelėjau ir užsimerkiau. 

Vėžlio sriuba 


KAI VĖLYVĄ POPIETĘ vėl pabudau, man sopėjo visą kūną. 
Miegodama buvau nusimetusi antklodes, tysojau vienmarškinė, 
minkštame ore mano oda buvo karšta ir sausa. Baisiai skaudė- 
jo ranką, jutau visus keturiasdešimt tris dailius pono Viloukbio 
dygsnius, tarsi mano mėsos būtų susmaigstytos įkaitintais iki 
raudonumo žiogeliais. 

Niekur nesidėsiu: reikės susileisti penicilino. Gal aš, atsidū- 
rusi aštuonioliktame amžiuje, ir atspari raupams, vidurių šiltinei 
ir paprastam persišaldymui, bet anaiptol ne nemirtinga, juolab 
kad vienas Dievas žino, kokiomis antisanitarinėmis medžiago- 
mis savo kardą buvo įtrynęs tas portugalas, prieš kirsdamas man. 

Per neilgą kelionę skersai kajutės prie spintelės, kur kabojo 
mano drabužiai, apsipyliau prakaitu, pradėjo krėsti drebulys ir 
turėjau gana staigiai atsisėsti, spausdama sijoną prie krūtinės. 

- Sasenach! Tau bloga? - Džeimis sunerimęs kyštelėjo galvą 
pro žemas duris. 

- Negera. Gal trumpam užeitum? Man reikia, kad kai ką pa- 
darytum. 

— Vyno? Sausainio? Merfis tau vienai išvirė sultinio. - Jis aki- 
moju prišoko prie manęs ir priglaudė atgalią vėsią ranką prie 
įkaitusio skruosto. - Dieve mano, tu degi! 

— Taip, žinau. Bet nesijaudink, nuo to turiu vaistų. 

Viena ranka pasiraususi sijono kišenėje, ištraukiau dėžutę su 
švirkštais ir ampulėmis. Man taip diegė dešinę ranką, kad nuo 
bet kokio krustelėjimo tekdavo sukąsti dantis. 

— Tavo eilė, - ironiškai tariau, pastumdama dėžutę per stalą 
Džeimiui. - Štai tau proga atsikeršyti, jei nori. 

Jis nieko nesuprasdamas žvilgtelėjo į dėžutę, tada į mane. 

— Ką? Nori, kad padurčiau tave kuriuo nors smaigu? 

— Noriu, nors nebūtina taip formuluoti mintį. 

— Į sėdynę? - Jo lūpos trūktelėjo. 

— Taip, po paraliais! 

Džeimis valandėlę spoksojo į mane, vienas jo lūpų kamputis 
kiek užsirietė į viršų. Tada jis palenkė galvą virš dėžutės, raudoni 
plaukai sužioravo saulės spinduliuose, kurie plūdo pro langą. 

— Sakyk, ką daryti, - paprašė. 

Pradėjau smulkiai jam nurodinėti, kaip paruošti ir pritraukti 
švirkštą, paskui jį nevikriai kaire ranka paėmiau ir patikrinau, ar 
nėra oro burbuliukų. Kai atidaviau švirkštą ir įsitaisiau ant gulto, 
ši padėtis Džeimiui jau atrodė nėmaž nejuokinga. 

— Ar tikrai nori, kad taip padaryčiau? - suabejojo jis. - Mano 
rankos nelabai miklios. 

Tokie žodžiai mane prajuokino, nors ranką ir badė skausmas. 
Mačiau, kad jo rankos gebėjo viską: priimti kumeliuką ir statyti 
sienas, nudirti elnią ir rinkti šriftą. Visa tai jos darydavo lengvai 
ir vikriai. 

— Na, taigi, - tarė jis, kai taip ir pasakiau. - Bet juk čia kas 
kita? Panašiausias į šitą mano darbas buvo tas, kai durklu smei- 
giau žmogui į pilvą, bet keistoka tą patį daryti ir tau, Sasenach. 

Dirstelėjusi per petį pamačiau, kaip jis, apniktas abejonių, 
kramto apatinę lūpą, vienoje rankoje maigydamas brendžiu su- 
vilgytą tamponą, o kitoje atsargiai laikydamas švirkštą. 

- Klausyk, - pasakiau. — Aš leidau tau vaistų, tad pats Žinai, 
kaip būna. Ne taip ir baisu, ką? 

Džeimis jau buvo pradėjęs mane gerokai nervinti. 

—- Mmfm. - Suspaudęs lūpas, jis atsiklaupė prie gulto ir vė- 
siu, drėgnu tamponu švelniai pavalė plotelį mano sėdynės. - Ar 
gerai? 

- Puiku. Dabar įbesk adatą, bet ne statmenai, o kiek pakrei- 
pęs. Ar matai, galiukas nupjautas kampu? Paspausk adatą, kad 
susmigtų į odą maždaug per ketvirtį colio, nebijok spustelėti, 
oda pasirodo kietesnė, nei manai, jei nori ją pradurti. Tada labai 
iš lėto spausk stūmoklį žemyn, tik perdėm neskubėk. 

Užsimerkiau ir ėmiau laukti. Po valandėlės atmerkiau akis ir 
dirstelėjau per petį. Džeimis buvo išblyškęs, ant skruostikaulių 
blausiai tviskėjo prakaitas. 

- Tiek to. - Pakilau prieš svaigulio bangą. - Duokš jį man. 

Griebiau iš jo rankos tamponą ir pasišluosčiau vietą šlaunies 
viršuje. Nuo karščiavimo ranka mažumėlę virpėjo. 

- Bet... 

- Užsičiaupk! 

Kaire ranka paėmiau švirkštą ir kaip įmanydama tiksliau nu- 
sitaikiusi dūriau į raumenį. Susopo. Ir dar labiau įsisopėjo, kai 
pradėjus spausti stūmoklį nusprūdo nykštys. 

Į pagalbą puolė Džeimio rankos. Viena tvirtai suėmė koją, o 
kita pamažu spaudė stūmoklį, kol iš švirkšto išbėgo visas baltas 
skystis. Jam ištraukus adatą, greitosiomis giliai sulptelėjau. 

- Ačiū, - padėkojau po akimirkos. 

— Atsiprašau, - po minutės tyliai tarė Džeimis. 

Jo ranka nuslydo man už nugaros ir padėjo atsigulti. 

— Nieko baisaus. - Mano akys buvo užmerktos, o po vo- 
kais mirgėjo maži spalvoti raštai. Jie priminė lėlių lagaminėlio, 
kurį turėjau vaikystėje, pamušalą: mažytes rausvas ir sidabrines 
žvaigždeles ant tamsaus dugno. - Pamiršau, kad pirmus kelis 
kartus nelengva tai padaryti. Suvaryti durklą gal išties leng- 
viau, - pridūriau. - Bent jau nerūpi, ar skaudės. 

Jis nepratarė nė žodžio, bet stiprokai iškvėpė pro nosį. Gir- 
dėjau, kaip krebžda po kajutę dėdamas švirkštus ir kabindamas 
mano sijoną. Dūrio vietą jutau tarsi gumbą po oda. 

- Atleisk, - atsiprašiau. - Nenorėjau taip pasakyti. 

— Na, bet taip ir yra, - ramiai tarė jis. - Lengviau nužudyti 
žmogų gelbstint save, nei ką nors žeisti gelbstint jo gyvybę. Tu 
kur kas narsesnė už mane, ir aš nepykstu, kad taip pasakei. 

Atsimerkiau ir pažvelgiau į jį. 

— Nepyksti, kad tave kur. 

Jis įsistebeilijo į mane primerktomis mėlynomis akimis. Lūpų 
kamputis užsirietė. 

— Nepykstu, kad mane kur, - pakartojo. 

Nusikvatojau, bet nuo juoko užgėlė ranką. 

- Aš nepykstu ir tu nepyksti, bet vis tiek nenorėjau taip 
pasakyti. 

Vėl užsimerkiau. 

- Mmfm. 

Iš viršaus girdėjau kojų bilsnojimą ant denio ir pono Voreno 
balsą, pakeltą iš nekantrumo. Naktį praplaukę pro Didįjį Abaką 
ir Eluterą, dabar sklendėm pavėjui į pietus, Jamaikos link. 

— Jei būtų bent kokia kita išeitis, nerizikuočiau būti peršauta 
ar perdurta, suimta ir pakarta, - pasakiau. 

- Ir aš, - trumpai atsakė jis. 

- Bet tu... - pradėjau sakyti, tačiau nutilau ir įdėmiai įsižiū- 
rėjau į jį. - Tu iš tikrųjų manai, - lėtai pratariau, - kad neturi 
kitos išeities? 

Džeimis, mažumėlę nusigręžęs nuo manęs, buvo akis įsmei- 
gęs į liuką. 

Saulės spinduliai krito ant ilgos tiesios jo nosies, ir jis nesku- 
bėdamas pirštu pasitrynė viršunosę. Platūs pečiai kilstelėjo, tada 
nusileido. 

— Aš - vyras, Sasenach, - labai tyliai pasakė. - Jei manyčiau, 
kad galiu rinktis... tada gal to ir nedaryčiau. Nereikia didelės drą- 
sos tam, ko žinai negalįs pakeisti, ar ne? - Jis pasižiūrėjo į mane 
ir šyptelėjo. - Panašiai kaip moteriai, gimdančiai kūdikį. Turi 
tai padaryti, ir visai nesvarbu, kad bijai, juk vis tiek neišsisuksi. 
Drąsos prireikia tik tada, kai žinai, kad gali pasakyti „ne“. 

Tyliai gulėjau žvelgdama į Džeimį. Jis užsimerkė ir atsilošė 
krėsle, prie skruostų prigludo kaštoninės ilgos ir absurdiškai 
vaikiškos blakstienos. Jos sudarė keistą kontrastą su tamsiais 
ratilais po akimis ir gilesnėmis raukšlėmis akių kampučiuose. 
Džeimis buvo pavargęs; beveik nemiegojo nuo tada, kai išvydo 
piratų laivą. 

— Ar nepasakojau tau apie Greihamą Menzisą? - galų gale 
paklausiau. 

Mėlynos akys išsyk atsimerkė. 

— Ne. O kas jis? 

- Pacientas. Bostono ligoninėje. 

Kai pažinau Greihamą, jis jau buvo bebaigiąs septintą de- 
šimtį. Škotas imigrantas, vis dar tariantis r gerklės gilumoje, 
nors Bostone gyveno beveik keturiasdešimt metų. Buvo žvejys, 
tikriau, žvejys buvo anksčiau. Kai mudu susitikome, jis turėjo 
keletą laivų omarams gaudyti, tad vietoj jo žvejodavo kiti. 

Greihamas buvo labai panašus į škotus kareivius, kuriuos 
man teko pažinti Prestonpanse ir Falkirke; stojiškas, bet kartu 
ir niekada neprarandantis humoro jausmo, linkęs pokštauti apie 
tai, ką perdėm skausminga kentėti tylomis. 

- Dabar būk atidi, mergyt. - Tai tokius paskutinius žodžius 
jis man pasakė, kai stebėjau anesteziologą, jam į veną duriantį 
lašelinę, kuri palaikys gyvybines jėgas, kol amputuosiu vėžio ap- 
imtą kairę koją. - Žiūrėk, ar tą pjauni. 

— Nesijaudinkit, - paraminau jį, plekšnodama per nugairintą 
ranką ant paklodės. - Nupjausiu tą, kurią reikia. 

— Tikrai? - Jis išplėtė akis dėdamasis pasibaisėjęs. - Regis, 
nesveikuoja kairioji! 

Ant veido dedant dujų kaukę, jis vis dar juokėsi astmatiko 
juoku. 

Amputacija pasisekė, Greihamas atsigavo po operacijos ir 
išvažiavo namo, bet, tiesą sakant, visai nenustebau, kai po pus- 
mečio vėl išvydau jį ligoninėje. Anuomet laboratorijos išvada dėl 
išpjauto auglio kėlė abejonių, o dabar jos pasitvirtino. Metastazės 
kirkšnies limfmazgiuose. 

Vėžinius limfmazgius pašalinau. Paskyriau spindulinį gydy- 
mą. Kobaltu. Išpjoviau tulžį, į kurią buvo išplitusi liga, - nors 
žinojau, kad ši operacija nepadės, nenorėjau pasiduoti. 

- Kur kas lengviau nepasiduoti, kai sergi ne tu, - pasakiau, 
stebeilydama į sijas virš galvos. 

- Ar jis pasidavė? - paklausė Džeimis. 

— Taip nepasakyčiau. 


- Aš galvoju, - pranešė Greihamas. Jo balso aidas suūžė ste- 
toskopo vamzdelių kiaurymėse. 

- Ak, galvojat? - tariau. - Nedarykit to garsiai, kol nebaigsiu. 
Šaunuolis. 

Jis suprunkštė iš juoko, bet tyliai pagulėjo, kol auskultavau 
krūtinę, stetoskopo galvutę greitai stumdama nuo šonkaulių prie 
krūtinkaulio. 

— Gerai, - galop pasakiau ir išsitraukiau iš ausų vamzdelius, 
tie nuslydo ant pečių. - Ir apie ką gi galvojate? 

- Kaip save pribaigt. 

Jis pasitiko mano žvilgsnį su šiokiu tokiu iššūkiu akyse. Dirs- 
telėjau per petį, ar slaugė tikrai išėjo, tada prisitraukiau mėlyną 
plastikinę lankytojo kėdę ir atsisėdau prie jo. 

- Skausmas stiprėja? - paklausiau. - Žinote, kad galima šį tą 
padaryti. Jums tik reikia paprašyti. 

Prieš pridurdama paskutinį sakinį, padelsiau; jis niekada nie- 
ko neprašydavo. Net kai būdavo aišku, kad jam reikia vaistų, apie 
savo nepatogumus jis neprasitardavo. Man atrodė, kad užsimin- 
dama apie tai pažeidžiu jo privatumą; pastebėjau, kaip šiek tiek 
įsitempė jo burnos kampučiai. 

- Turiu dukterį, - tarė Greihamas. - Ir du anūkus, puikius 
berniokus. Tik pamiršau - tu aną savaitę juos matei, ar ne? 

Mačiau. Jie užeidavo aplankyti senelio bent du kartus per sa- 
vaitę, atnešdavo jam parodyti prikeverzotus mokyklinius sąsiuvi- 
nius ir beisbolo kamuolius su autografais. 

— O mano motina gyvena senelių namuose Kenterberyje, - su- 
simąstęs pasakė jis. - Toji vieta brangi, bet tenai švaru, o maistas 
ganėtinai geras, kad ji pasidžiaugtų skysdamasi, kai jį valgo. 

Jis abejingai pažvelgė į lygią paklodę ir kilstelėjo savo strampą. 

- Manai, mėnuo? Keturi? Trys? 

- Galbūt trys, - atsakiau. - Jei seksis, - kvailai pridūriau. 

Jis sušnarpštė ir mostelėjo galva į varvančią lašelinę. 

- Cha! Deja, tokios sėkmės nelinkėčiau nė elgetai. - Jis ap- 
žvelgė įrangą - automatinį respiratorių, mirkčiojantį širdies mo- 
nitorių, - gausybę medicinos technikos. — Čia kainuoju beveik 
šimtą dolerių per dieną. Dieve mano, trys mėnesiai atsieis dešimt 
tūkstančių dolerių! - Greihamas raukydamasis papurtė galvą. - 

Tokį sandėrį pavadinčiau prastu. Neverta. - Blyškiai pilkos jo 
akys staiga žybtelėjo. - Žinai, aš - škotas. Užaugintas taupiai, ir 
jau nebepasikeisiu. 


— Tr aš jam padėjau, - pasakiau, vis dar spoksodama aukš- 
tyn. - Tikriau, mudu tai padarėme kartu. Jam nuo skausmo buvo 
paskirta morfijaus - jis veikia panašiai kaip opijaus tinktūra, tik 
yra kur kas stipresnis. Iš kiekvienos ampulės ištraukdavau pusę 
skysčio ir prileisdavau vandens. Tai reiškė, kad skausmas jam 
neatlėgdavo kaip gavus visą dozę parai, bet taip buvo saugiausia 
sukaupti didelę morfijaus dozę be rizikos, jog tai išaiškės. Mes 
šnekėjomės ir apie augalinius vaistus, kuriuos tyriau. Žinojau 
ganėtinai, todėl galėjau sutaisyti ko nors mirtino, bet nebuvau 
tikra, kad toks būdas bus neskausmingas, o jis nenorėjo, kad rizi- 
kuočiau, jeigu kam kiltų įtarimas ir būtų paskirta teismo eksper- 
tizė. - Džeimio antakis pakilo, ir aš pliaukštelėjau ranka. - Na, 
nesvarbu, tai būdas išsiaiškinti, nuo ko žmogų ištiko mirtis. 

— A. Kaip koronerio apžiūra? 

- Panašiai. Šiaip ar taip, morfijaus jau vis tiek turėjo būti jo 
kraujyje, todėl nieko neįrodysi. Tai mudu taip ir padarėm. - Gi- 
liai įkvėpiau. - Nebūtų buvę jokios bėdos, jei būčiau suleidusi 
jam vaistus ir išėjusi. To jis manęs ir prašė. 

Džeimis tylėjo, įsmeigęs į mane akis. 

— Bet aš negalėjau to padaryti. - Dirstelėjau į kairę ranką 
ir paregėjau ne lygią savo odą, o didžiulius, išbrinkusius Žvejo 
prekeivio krumplius ir storas žalias venas, vagojančias jo riešą. — 
Įdūriau adatą. - Pirštu perbraukiau per riešą, kur didžiulė vena 
kerta stipinkaulio galvą. - Bet nuspausti stūmoklio neįstengiau. 

Atmintyje išvydau nuo šono pakylant kitą Greihamo Menzi- 
so ranką su vamzdeliais ir uždengiant manąją. Jis buvo nusilpęs, 
bet šiek tiek jėgų dar turėjo. 

— Sėdėjau nepaleisdama jo rankos, kol jis iškeliavo. 

Tebejutau, kaip ritmingas tvinkčiojimas rieše po mano 
nykščiu pamažu rimsta, kaip laikau jo ranką ir laukiu, kada 
nebejusiu pulso. 


304 DIANA GABALDON 


Pakėliau akis į Džeimį, vydama prisiminimus. 

- Paskui užėjo seselė. 

Viena iš jaunesniųjų, greitai sudirgstanti, be jokio diskretiš- 
kumo. Daug patirties ji neturėjo, bet išvydusi ligonį suprato, kad 
jis negyvas. Pamatė ir mane, sėdinčią ir nieko neveikiančią - argi 
gydytojas galėtų taip elgtis. Pamatė ir tuščią morfijaus švirkštą 
ant staliuko šalia manęs. 

- Be abejonės, ji nenutylėjo, - pasakiau. 

— Taip ir maniau. 

- Bet, jai išėjus, atkuto mano blaivus protas, ir aš išmečiau 
švirkštą į krosnies šiukšlėms deginti vamzdį. Mane apkaltino 
tik ji, ir byla buvo numarinta. - Mano burna persikreipė. - 
Viskas baigėsi tuo, kad kitą savaitę man buvo pasiūlyta vado- 
vauti skyriui. Labai svarbus postas. Jaukus kabinetas šeštame 
ligoninės aukšte, apdairiai toli nuo ligonių, kad nebegalėčiau 
nieko nužudyti. 

Išsiblaškiusi pirštu vis dar tryniau riešą. Džeimis ištiesė ran- 
ką ir sulaikė pirštą, uždėdamas plaštaką ant mano rankos. 

— Kada tai įvyko, Sasenach? - labai švelniu balsu paklausė. 

- Prieš pat mudviem su Bri iškeliaujant į Škotiją. Tiesą sakant, 
todėl ir išvažiavau; man buvo suteiktos pailgintos atostogos, nes, 
girdi, aš labai sunkiai dirbau ir užsitarnavau gerą poilsį. - Ironijos 
balse nesistengiau nuslopinti. 

— Suprantu. - Jo ranka atrodė šilta, nors lietėsi prie karščiuo- 
jančios mano odos. - O jeigu nebūtų to atsitikę ir nebūtum pra- 
radusi darbo, ar būtum atkeliavusi, Sasenach? Ne tik į Škotiją? 
Pas manet 

Pažvelgiau į Džeimį ir spustelėjau jam ranką giliai įkvėpdama. 

- Nežinau. Tikrai nežinau. Jei nebūčiau vykusi į Škotiją, su- 
sitikusi su Rodžeriu Veikfildu, išsiaiškinusi, kad tu... - Nuščiu- 
vau ir sukrėsta nurijau seilę. —- Tai Greihamas pasiuntė mane 
į Škotiją, - galų gale pasakiau pridususi. - Jis paprašė manęs 
kada nors ten nuvažiuoti ir už jį pasveikinti Aberdyną. - Dirs- 
telėjau į Džeimį. - Deja, to nepadariau! Taip ir nenukakau į 
Aberdyną. 

— Nesigraužk, Sasenach. - Džeimis suspaudė man ranką. - 
Pats tave tenai nuvešiu, kai grįšim. Tik nepasakysi, kad ten būtų 
į ką Žiūrėti, - praktiškai pridūrė. 


= 

Kajutėje darėsi tvanku. Džeimis atsistojo ir nuėjo atidaryti 
laivagalio lango. 

— Džeimi, - prabilau, žiūrėdama į jo nugarą, - ko tu nori? 

Jis apsidairė ir susimąstęs kiek susiraukė. 

— Na, būtų neprošal koks apelsinas, - tarė. - Gal stale koks 
atsirastų, ar ne? - Nelaukdamas atsakymo, jis atstūmė stalo viršų 
ir po juo rado dubenėlį su apelsinais, ryškiai geltonuojančiais 
tarp rašymo plunksnų ir popierių. - Ar ir tu nori? 

— Gerai jau, gerai, - nusišypsojau. - Bet, tiesą sakant, klausiu 
ne to: ką nori daryti, kai rasim Ijaną? 

— A. - Jis atsisėdo prie gulto su apelsinu rankoje ir valandėlę 
spoksojo į jį. - Žinai, - galų gale pasakė kiek nustebęs, - rodos, 
niekas nėra manęs klausęs, ką noriu daryti. 

- Turbūt todėl, kad tau retai būdavo iš ko rinktis? - trumpai 
atsakiau. - Bet dabar yra iš ko. 

— Teisybė. - Jis parideno apelsiną tarp delnų, palenkęs galvą 
virš gruoblėto rutulio. - Tau, matyt, toptelėjo mintis, kad mes 
negalėsim grįžti į Škotiją, bent kol kas? 

Jau buvau jam papasakojusi, ką Tomkinsas atskleidė apie serą 
Persivalį ir jo intrigas, bet mums dar nebuvo kada aptarti to rei- 
kalo ir jo poteksčių. 

- Taip, - pripažinau. - Todėl ir klausiu. 

Nutilau, leisdama jam pamąstyti. Daugybę metų Džeimis gy- 
veno kaip žmogus už įstatymo ribų. Iš pradžių slapstėsi, paskui 
gyveno dangstydamasis slapyvardžiais, o išvengti teismo padė- 
davo kaitaliojama tapatybė. Bet dabar visa atskleista ir jis nieku 
gyvu negali imtis nė vieno iš ankstesnių darbų arba net viešai 
pasirodyti Škotijoje. 

Paskutinė Džeimio priebėga visada būdavo Lalibrochas. Ta- 
čiau jis prarado ir šį prieglobstį. Lalibrochas, nors visada bus jo 

namai, jau turėjo naują šeimininką. Žinojau, kad Džeimis nieka- 
da nesigailės, kad dvaras priklauso Dženės šeimai, bet jam, kaip 
žmogui, turėjo būti gaila prarasto palikimo. 

Išgirdau, kaip Džeimis tyliai suprunkštė, ir man dingtelėjo, 
kad jis turbūt pagalvojo tą patį, ką ir aš. 

— Bet negalime ir likti Jamaikoje ar įsikurti anglų salose, - 
liūdnai pasakė jis. - Šiuo metu Tomas Leonardas ir karališkasis 
karinis jūrų laivynas laiko mudu negyvėliais, bet jeigu čia užsi- 
būsim ilgiau, jie netruks apsižiūrėti. 

— Ar pagalvojai apie Ameriką? - atsargiai paklausiau. - Na, 
apie kolonijas. 

Jis abejodamas pasitrynė nosį. 

— Ne. Iš tikrųjų ne. Teisybė, tenai tikriausiai būtume apsau- 
goti nuo karūnos, bet... - Jis susiraukęs nutilo. Paėmė durklą, 
greitai ir lygiai suraižė apelsiną ir ėmė jį lupti. 

— Ten tavęs niekas nepersekiotų, - atkreipiau jo dėmesį. — 
Serui Persivaliui tu visai neįdomus, jei nesi Škotijoje, kur tavo 
areštas jam būtų naudingas. Britų kariniam laivynui keblu sekti 
tave sausumoje, o Vest Indijos gubernatoriai nežino nieko, kas 
vyksta kolonijose. 

- Tas tiesa, - lėtai pratarė Džeimis. - Bet kolonijos... - Jis pa- 
ėmė nuluptą apelsiną ir ėmė jį lengvai mėtyti į orą. - Jos gi lau- 
kinės, Sasenach. Tyrlaukiai, a? Nenorėčiau stumti tavęs į pavojų. 

Tokie žodžiai mane prajuokino. Džeimis griežtai perliejo 
mane žvilgsniu, paskui, supratęs mano mintį, aprimo ir liūdno- 
kai šyptelėjo. 

— Na, taip, buvo ganėtinai pavojinga išplukdyti tave į jūrą, 
leisti pagrobti ir įkalinti laive, kuriame siaučia vidurių šiltinė. 
Tačiau bent neatidaviau tavęs suėsti žmogėdroms. 

Mane vėl kuteno juokas, bet, jo balse išgirdusi kartėlio gai- 
delę, prikandau lūpą. 

— Amerikoje nėra žmogėdrų, - paprieštaravau. 

- Yra! - įsikarščiavo jis. - Spausdinau Katalikų misionie- 
rių draugijos knygą, kur buvo aprašyta viskas apie šiauriečius 

pagonis irokėzus. Jie belaisvius suriša ir kapoja nuo jų mėsos 
gabalus, o paskui išplėšia jiems širdis ir sušlamščia savo aukų 
akivaizdoj! 

— Tai pirmiausia šlamščia širdis, o paskui - akis? - nusi- 
kvatojau prieš savo valią. - Gerai, - tariau, pamačiusi rūstų jo 
žvilgsnį. - Atleisk. Viena vertus, negali tikėti viskuo, ką skaitai, 
kita vertus... 

Nespėjau baigti sakinio. Jis pasilenkė ir griebė man už svei- 
kosios rankos taip stipriai, kad net riktelėjau iš nuostabos. 

— Po perkūnais, paklausyk manęs! - sušuko. - Tai rimtas 
dalykas! 

— Na... taip, turbūt taip, - nedrąsiai pralemenau. - Visai ne- 
norėjau iš tavęs šaipytis, betgi, Džeimi, apie dvidešimt metų gy- 
venau Bostone. O tu nesi įkėlęs kojos į Ameriką! 

— Teisybė, - ramiai pritarė jis. - Ir tau atrodo, Sasenach, kad 
vieta, kur gyvenai, daug kuo panaši į tą, kokia ji dabar? 

— Na... - prasižiojau ir nuščiuvau. 

Kad ir kiek Bostone mačiau istorinių pastatų, ant kurių pui- 
kavo žalvarinės plokštelės, liudijančios jų senumą, dauguma 
buvo pastatyti po 1770 metų, o nemažai ir kur kas vėliau. Be 
kelių pastatų... 

— Na, taip, - pripažinau. - Taip, žinau, kad ji pasikeitusi. Bet 
nemanau, kad tenai vien laukiniai tyrai. Ten yra miestų ir mies- 
telių - tiek Žinau. 

Jis paleido mano ranką ir atsilošė. Kitoje rankoje vis dar laikė 
apelsiną. 

— Tikriausiai yra, - iš lėto pasakė. - Apie miestelius ne kažin 
kas girdėti, tik kad yra tokia laukinių vieta, nors ir labai gra- 
ži. Bet aš ne kvailys, Sasenach. - Džeimio balsas pagriežtėjo, jis 
narčiai suvarė nykštį į apelsiną ir perskėlė jį pusiau. - Tik todėl, 
kad kažkas suguldė žodžius į knygą, neimu viskuo tikėti. Po per- 
kūnais, gi pats spausdinau tuos prakeiktus daiktus! Gerai Žinau, 
kad kai kurie rašytojai - šarlatanai ir kvailiai. Mačiau juos! Ir 
tikrai atskiriu pramanus nuo šaltakraujiškai užrašyto fakto! 

— Gerai, - pasakiau. - Nors kažin, ar taip jau lengva atskirti 
pramanus nuo išspausdinto fakto. Bet net jei viskas, kas parašyta 
apie irokėzus, yra gryna tiesa, kraujo ištroškę laukiniai negali 
knibždėti visame žemyne. Tiek tikrai žinau. Juk tas kraštas labai 
didelis, - švelniai pridūriau. 

- Mmtfm, - vis tiek neįtikintas numykė jis. Vėl sutelkęs dė- 
mesį į apelsiną, pradėjo jį skaidyti skiltelėmis. 

— Labai keista, - liūdnokai pasakiau. - Kai nusprendžiau 
grįžti atgal, apie šio laikotarpio Angliją, Škotiją ir Prancūziją 
perskaičiau viską, ką tik radau, kad kuo daugiau žinočiau, ko 
tikėtis. O dabar mes vietoje, apie kurią nežinau nieko, nes man 
nė netoptelėjo, kad perplauksime vandenyną, kai tave šitaip ka- 
muoja jūrligė. 

Jis prajuko, nors ir nenoromis. 

— Taip, niekad nežinai, ką gali padaryt, kol neturi to padaryt. 
Patikėk, Sasenach, kai tik susigrąžinsim gyvą ir sveiką Ijaną, ne- 
bekelsiu kojos į tą bjaurią, Dievo užmirštą plūduriuojančią gel- 
dą... nebent plauksiu namo į Škotiją, kai bus saugu, - pagalvojęs 
pridūrė jis. 

Tada pavaišino mane apelsino skiltele, ir aš ją paėmiau kaip 
ženklą, siūlantį taiką. 

- Beje, Škotijoje tebeturi spausdinimo mašiną, ji saugi Edin- 
burge, - priminiau. - Gal galėtum ją atsisiųsdinti, jei įsikurtume 
kuriame nors didesniame Amerikos mieste? 

Jis nustebęs pakėlė akis. 

— Manai, būtų įmanoma verstis iš spausdinimo? Ar tenai tiek 
daug žmonių? Žinai juk, spaustuvininko ar knygų prekeivio rei- 
kia tik nemažam miestui. 

— Neabejoju, kad rastum vietą. Bostonas, Filadelfija... bet dar 
ne Niujorkas. Gal Viljamsbergas? Nežinau, bet yra keletas ga- 
nėtinai didelių miestų, kur spaustuvininkas būtų reikalingas, be 
abejonės, uostamiesčių. 

Prisiminiau visų pakrantės smuklių sienas Havre puošian- 
čius didelius plakatus, kuriuose būdavo skelbiama apie laipinimą 
ir laivų atplaukimą, parduodamas prekes ir jūreivių samdymą. 

- Mmfm. - Apmąstymų garsas. - Taigis, jeigu galėtume tai 
daryti... - Jis įsikišo į burną vaisiaus skiltelę ir pamažu sučiau- 
mojo. - O kaip tu? - staiga paklausė. 

Nustebusi pažvelgiau į Džeimį. 

— Aš? 

Jo akys įdėmiai varstė mano veidą. 

— Ar norėsi keliauti į tokį kraštą? - Jis nudūrė akis, atsargiai 
skirdamas kitą apelsino pusę. - Juk nenusėdėsi be savo darbo? - 
Pakėlęs akis, kreivai šyptelėjo. - Paryžiuje supratau, kad negaliu 
tavęs sulaikyti nuo to, ką darai. Ir pati sakei, kad gal nebūtum 
atkeliavusi, jei Menziso mirtis nebūtų tavęs sustabdžiusi. Kaip 
manai, ar kolonijose galėtum daktaraut? 

— Manau, galėčiau, - neskubėdama atsakiau. - Kad ir kur nu- 
keliautum, žmonės juk visur suserga ir susižeidžia. - Susidomė- 
jusi pažiūrėjau į jį. - Tu labai keistas žmogus, Džeimsai Freizeri. 

Jis nusijuokė ir nurijo paskutinę apelsino skiltelę. 

— Ak, keistas? Ką nori tuo pasakyti? 

- Frenkas mane mylėjo, - lėtai tariau. - Bet su... nežinojo, ką 
daryti su tam tikromis mano dalimis. Su tomis, kurių nesuprato, 
o gal bijojo. - Dirstelėjau į Džeimį. - O tu kitoks. 

Jo galva buvo palinkusi virš kito apelsino. Rankos greitai dar- 
bavosi su durklu, bet burnos kamputyje mačiau neryškų šypsnį. 

— Ne, Sasenach, tu manęs nebaugini. Tikriau sakant, baugini, 
bet tik tada, kai man atrodo, kad per neatsargumą gali užsimušti. 

Prunkštelėjau ir pasakiau: 

— Tu mane gąsdini tuo pačiu, bet kažin ar galiu ką nors pakeisti. 

Jis patenkintas tyliai sukikeno. 

— Ir tau atrodo, kad aš taip pat negaliu nieko pakeisti, todėl 
man nėra ko jaudintis? 

— Nesakiau, kad tau nėra ko jaudintis. Manai, aš nesijaudinu? 
Bet ne, tikriausiai nieko negali man padaryti. 

Jis jau žiojosi, ketindamas prieštarauti. Paskui apsigalvojo ir vėl 
nusijuokė. Ištiesė ranką ir sugrūdo apelsino skiltelę man į burną. 

— Na, Sasenach, gal galiu, gal ir negaliu. Bet jau ilgokai gyvenu, 
todėl manau, kad gal tai ir nelabai svarbu, jei galiu mylėti tave. 

Negalėdama kalbėti apelsino sulčių pilna burna, nustebusi 
spoksojau į jį. 

— O aš myliu, - švelniai pridūrė jis. Pasilenkęs prie gulto, 
pabučiavo mane šiltomis saldžiomis lūpomis. Tada atsitraukė ir 
švelniai paglostė man skruostą. - Dabar ilsėkis, - griežtai pasa- 
kė. - Netrukus atnešiu tau sultinio. 


= 


Miegojau kelias valandas ir atsibudau vis dar karščiuodama, 
bet alkana. Džeimis atnešė man Merfio sultinio - riebaus žalio 
tirštimo, aptekusio sviestu ir dvokiančio cheresu, - ir nors prieš- 
taravau, užsispyrė šaukštu man jį sumaitinti. 

— Viena mano ranka visiškai sveika, - piktai pasakiau. 

— Taip, ir pats mačiau, kaip tau sekasi su ja darbuotis, - atšo- 
vė jis, užkimšdamas man burną šaukštu. - Jei mojuosi šaukštu 
taip pat, kaip adata, viską išpilsi ant krūtinės ir sriuba nueis per- 
niek, o Merfis užvoš man per galvą samčiu. Nagi, išsižiok. 

Paklusau. Valgant pasipiktinimas pamažu atslūgo ir išsilydė 
į šiltą, žioruojantį stingulį. Rankos skausmas nenuslopo, bet kai 
džiugiai išsipūtė skrandis, pasidarė lengviau jo nepaisyti. 

- Gal dar dubenėlį? - paklausė Džeimis, man nurijus pasku- 
tinį viralo šaukštą. - Tau reikia stiprintis. 

Nelaukdamas atsakymo, jis atidengė nedidelę sriubinę, at- 
siųstą Merfio, ir pripylė dubenėlį. 

— Kur Izmaelis? — pasiteiravau per tą trumpą pertraukėlę. 

- Jute. Regis, apatiniame denyje jam nepatogu, ir nėra ko ste- 
bėtis, jei esi regėjęs vergų laivus Bridžtaune. Liepiau Meitlandui 
pakabinti jam hamaką. 

— Tau atrodo saugu duoti jam tokią laisvę? Kokia čia sriuba? 

Nuo paskutinio šaukšto ant liežuvio jutau gardų, ilgai ne- 
dingstantį skonį, o kitas šaukštas viralo atskleidė visą skanumą. 

- Vėžlio. Aną naktį Šternas pagavo didžiulį vėžlį. Prašė per- 
duoti, kad išsaugojo kiautą, bus galima padaryti tau šukas. — 
Džeimis kiek susiraukė, tik nežinia, ar nuo minties apie Lorenco 

Šterno galantiškumą, ar prisiminęs Izmaelį. - O tas juodis anaip- 
tol ne laisvas — jį saugo Fergiusas. 

- Fergiusui medaus mėnuo, - priminiau. - Neturėtum jo pri- 
statyti prie šito darbo. Ar sriuba iš tikrųjų iš vėžlio? Nesu tokios 
valgiusi. Skanumėlis. 

Kebli Fergiuso padėtis Džeimio visai nejaudino. 

- Taip, jo laukia ilgas vedybinis gyvenimas, - abejingai tarė 
jis. - Nieko nenutiks, jei vieną naktį nenusimaus kelnių. Juk sa- 
koma, kad susilaikymas tik tvirtina širdį, ar ne taip? 

- Švelnina, - pataisiau, trumpai vengdama šaukšto. - Ir švel- 
nina. Jeigu nuo susilaikymo jam kas nors ir sutvirtės, tai tikrai 
ne širdis. 

- Garbiai ištekėjusiai moteriai labai jau nepadoru šitaip kal- 
bėti, - subarė Džeimis, grūsdamas šaukštą man į burną. - Be to, 
ir neatidu. 

Nurijau sriubą. 

— Neatidu? 

- Šiuo metu aš pats kiek sutvirtėjęs, - ramiai atsakė jis, sem- 
damas šaukštą sriubos. - Nes tu štai sėdi palaidais plaukais, o 
tavo vyšnių dydžio speneliai stirkso man prieš akis. 

Nevalingai dirstelėjau žemyn ir nosis tekštelėjo į šaukštą. 
Džeimis pliaukštelėjo liežuviu ir pačiupęs skiautę greitai nu- 
šluostė man krūtinę. Gryna tiesa: marškiniai buvo plonytės med- 
vilnės, ir per juos net sausus daug kas gerai persišvietė. 

— Tarsi nebūtum jų matęs anksčiau, - smagiai pasakiau. 

Jis padėjo skepetą ir kilstelėjo antakius. 

— Nuo tada, kai buvau atjunkytas, kasdien geriu vandenį, 
bet tai nereiškia, kad manęs nekamuoja troškulys. - Jis paėmė 
šaukštą. - Dar trupučiuką? 

— Ačiū, ne, - tariau sukdamasi nuo artėjančio šaukšto. - No- 
riu daugiau išgirsti apie tą tavo tvirtumą. 

— Nieko tu neišgirsi, nes sergi. 

— Man jau kur kas geriau, - patikinau jį. - Ar galėčiau už- 
mesti akį? 

Džeimis mūvėjo laisvais bridžiais, kokius nešiojo jūreiviai — 
tokiuose lengva paslėpti tris ar keturias negyvas kefales, o ką jau 
kalbėti apie trumpalaikį tvirtumą. 

— Nė nesvajok, - kiek priblokštas atšovė Džeimis. - Gali kas 
nors užeiti. Kažin ar nuo tavo žiūrėjimo bent kiek palengvėtų. 

- Šito nežinosi, kol nepažiūrėsiu. Be to, duris gali užsklęsti. 

— Užsklęsti duris? Ir ką, tavo manymu, daryti? Negi aš pa- 
našus į tokį, kuris pasinaudotų moterimi, kuri ne tik sužeista ir 
dega karščiu, bet dar ir įkaušusi? - griežtai paklausė jis, bet vis 
dėlto atsistojo. 

— Aš neįkaušusi, - pasipiktinau. - Nuo vėžlio sriubos neįma- 
noma pasigerti! 

Šiaip ar taip, jutau, kad maloni šiluma iš skrandžio nukeliavo 
žemiau ir pasklido tarp šlaunų, o galva iš tikrųjų svaigo ne vien 
nuo aukštos temperatūros. 

— Įmanoma, jei srebi vėžlio sriubą, kurią išvirė Aloyzas 
O'Šonesis Merfis, - pareiškė Džeimis. - Iš kvapo sprendžiant, 
jis turbūt supylė į ją mažiausiai butelį chereso. Tie airiai - labai 
nesaikinga tauta. 

— Na, bet aš vis tiek negirta. - Remdamasi į pagalves, atsi- 
sėdau kuo tiesiau. - Sykį man sakei, kad jei dar stovi ant kojų, 
nesi girtas. 

— Bet tu nestovi, - atkreipė dėmesį Džeimis. 

— Užtat tu stovi. Ir aš atsistočiau, jei norėčiau. Nėra ko čia 
kreipti kalbos į šalį. Mes šnekam apie tavo tvirtumą. 

- Gerai, gal jau užsičiaupsi, nes... - Jis nutilo, tik negarsiai 
unkštelėjo, mat man pavyko jį sugriebti kaire ranka. 

— Ar aš ne vikri? - paklausiau nepaprastai patenkinta. - Ak, 
Dievulėli, tau tikrai nekas. 

— Gal paleistum mane? - sušnypštė jis, baimingai dirsčioda- 
mas per petį į duris. - Juk tuoj gali kas nors užeiti! 

— Juk sakiau, kad užsklęstum duris, - priminiau nepaleisda- 
ma jo. Visai nepanašus į padvėsusią kefalę objektas mano ranko- 
je pulsavo nepaprastu gyvybingumu. 

Jis spoksojo į mane prisimerkęs, kvėpuodamas pro nosį. 

— Nenaudosiu jėgos prieš sergančią moterį, - iškošė pro dan- 
tis Džeimis, - bet tu, Sasenach, nors ir karščiuoji, turi perkūniš- 
kai stiprius gniaužtus. Jei... 

- Jau minėjau, kad man daug geriau, - pertraukiau jį. - Su- 
sitarkim: tu užšauni duris, o aš įrodau nesanti girta. 

Gana nenoromis jį paleidau rodydama, kad laikysiuosi Žžo- 
džio. Džeimis valandėlę stebeilijo į mane, išsiblaškęs trindamasis 
ką tik mano užpultą vietą. Paskui kilstelėjo rusvą antakį, apsisu- 
ko ir nužirgliojo užsklęsti durų. 

Kai jis atsigręžė, jau buvau išsliuogusi iš patalo ir atsistoju- 
si - mažumėlę svyruojanti, bet vis tiek tiesi, atsišliejusi į gultą. Jis 
vertinamai nužvelgė mane. 

— Nieko nebus, Sasenach, - papurtė galvą, beje, apgailestau- 
damas. - Neišsilaikysim stati, šitaip banguojant jūrai po kojomis, 
o tu juk supranti, kad netilpsiu į šitą gultą, juolab su tavim. 

Jūra iš tikrųjų smarkiai bangavo; žibintas lankstiniame lai- 
kiklyje nelingavo, bet lentyna virš jo pastebimai svyravo pirmyn 
atgal, „Artemidei“ skrodžiant bangas. Lentos po basomis kojo- 
mis silpnai virpėjo - Džeimis buvo teisus. Bet šitaip įsitraukusio 
į pokalbį jo bent nekamavo jūrligė. 

- Šiaip ar taip, yra grindys, - viltingai pasiūliau. 

Jis nudūrė akis į nedidelį grindų plotelį ir susiraukė. 

- Taigi, yra, bet tada turėtume tai daryti kaip gyvatės, Sase- 
nach, apsiviję vienas apie kitą tarp stalo kojų. 

— Aš neprieštarauju. 

- Ne, - Džeimis pakratė galvą, - tau skaudės ranką. 

Jis galvodamas krumpliu pasitrynė apatinę lūpą. Išsiblaš- 
kiusiomis akimis žvelgė į mane kažkur ties šlaunimis, paskui jo 
žvilgsnis pakilo, susmigo nežinia į ką ir vėl nuslydo. Man top- 
telėjo, kad tie sumauti marškiniai turbūt labiau persišviečia, nei 
maniau. 

Nusprendusi pati griebti jautį už ragų, paleidau gulto rėmą ir 
nusvirduliavau du žingsnius prie Džeimio. Pakrypus laivui, griu- 
vau į jo glėbį, ir Džeimis vos išlaikė pusiausvyrą, stipriai spaus- 
damas mane per liemenį. 

— Jėzau! - šūktelėjo jis ir susverdėjo, o tada nevalingai, bet 
kartu ir pastūmėtas aistros palenkė galvą ir pabučiavo mane. 

Tai bent. Buvau pratusi mėgautis jo glėbio šiluma; dabar pati 
skleidžiau karštį, o jis buvo vėsus. Pajutau, kad ši naujovė jam 
patiko ne mažiau nei man. 

Nepaisydama svaigulio, dantimis grybščiojau jo kaklo šoną, 
jusdama, kaip karščio bangos plūsta nuo mano veido į jo kaklą. 
Ir jis tai pajuto. 

- Viešpatie, tarsi laikytum įkaitusias anglis! - Jo rankos nu- 
slinko žemiau, ir jis smarkiai prisispaudė mane. 

— Vadinasi, tvirtas? Cha, - pasakiau, trumpam atitraukusi 
burną. - Nusimesk tuos apsmukusius skarmalus. 

Prigludusi prie jo nuslydau žemyn ir suklupau grabalioda- 
ma po painų jo praskiepo labirintą. Tik trūkt, ir jis atlaisvino 
raištelius, dukslūs bridžiai su vėjo gūsiu išsipūtę nusileido ant 
grindų. 

Nelaukiau, kol jis nusivilks marškinius, tik pakėliau juos ir 
suėmiau jį. Džeimis dusliai riktelėjo, jo rankos nusileido man 
ant galvos, tarytum jis norėtų mane sulaikyti, bet neturėtų jėgų. 

— O Dieve! - aiktelėjo. Pirštai mano plaukuose susigniaužė, 
bet jis nemėgino manęs nustumti. —- Tikriausiai taip mylimasi 
pragare, - sušnabždėjo. - Su degančia velniene. 

Prajukau, bet juoktis tokiomis aplinkybėmis buvo itin nepa- 
togu. Ėmiau dusti ir trumpam atšlijau gaudydama kvapą. 

— Manai, taip daro sukubės? 

— Nė kiek neabejoju, - atsakė Džeimis. 

Jo rankos vis dar buvo įsipynusios man į plaukus ir ragino 
mane prisiglausti. 

Pasigirdo beldimas į duris, ir Džeimis sustingo. Aš nesustin- 
gau, mat buvau tikra, kad durys užsklęstos. 

— A? Kas ten? - paklausė jis gana ramiai, turint galvoje jo 
padėtį. 

— Freizeri? - anapus durų sududeno Lorenco Šterno balsas. - 
Prancūzas sako, kad juodis miega, ir klausia, gal dabar jis galėtų 
eiti gulti? 

— Ne, - nukirto Džeimis. - Liepkit jam nesijudinti iš vietos, 
netrukus jį neilgam pakeisiu. 

- Ak, - Šterno balsas suskambėjo kiek neryžtingai. - Žino- 
ma. Jo... hm, jo žmona, atrodo... nekantriai jo laukia. 

Džeimis staigiai įkvėpė. 

— Pasakykit jai, - tarė jis su šiokia tokia įtampa balse, - kad 
jis ateis pas ją... greitai. 

- Taip ir pasakysiu, - pažadėjo Šternas, nors ir buvo girdėti 
abejonė, ar gerai šią žinią sutiks Marsalė. Bet tada jo balsas pa- 
gyvėjo. - Ak... ar poniai Freizer geriau? 

— Kur kas geriau, - užtikrintai atsakė Džeimis. 

— Arjai patiko vėžlio sriuba? 

— Nepaprastai. Ačiū jums. - Jo rankos ant mano galvos 
virpėjo. 

— Ar pasakėte jai, kad išsaugojau kiautą? Tai buvo gražus vėž- 
lys, dailių dailiausias padaras. 

— Taip, taip, pasakiau. - Garsiai aiktelėjęs, Džeimis atsiplėšė, 
nuleido rankas ir pastatė mane ant kojų. - Labanakt, pone Šter- 
nai! - sušuko ir nutempė mane prie gulto. 

Grindims kylant ir leidžiantis, mudu stengėmės keturiomis 
kojomis nesitrankyti į stalus ir kėdes. 

- Ak. - Lorencas turbūt kiek nusivylė. - Ponia Freizer ti- 
kriausiai miega? 

— Susijuok, ir aš tave pasmaugsiu, - piktai sušnabždėjo Džei- 
mis man į ausį. - Taip, pone Šternai, - riktelėjo. - Rytą perduosiu 
jai jūsų linkėjimus. 

- Tikiuosi, ji gerai pailsės. Šįvakar jūra audringa. 

- Aš... pastebėjau, pone Šternai. 

Paklupdęs mane prie gulto, Džeimis atsiklaupė už nugaros, 
apgraibomis ieškodamas mano marškinių krašto. Vėsus brizas 
pro atdarą langą pūstelėjo į nuogą mano sėdynę, o užpakalinė 
šlaunų pusė pašiurpo. 

— Jei jus ar ponią Freizer imtų varginti supimas, turiu pui- 
kiausio vaisto - kiečių, šikšnosparnių išmatų ir mangrovių vaisių 
mišinio. Tik paprašykit. 

Džeimis atsakė ne išsyk. 

— Viešpatie! - sušnypštė. 

Susigrūdau į burną nemažą kąsnį patalynės. 

— Pone Freizeri? 

- Juk sakiau: „Ačiū jums!“ - tarė Džeimis pakeltu balsu. 

— Gerai, tada palinkėsiu jums gero vakaro. 

Džeimis išleido kvapą pratisai, padrebėdamas - nepasakysi, 
kad sudejavo. 

— Pone Freizeri? 

— Gero vakaro, pone Šternai! - subliuvo Džeimis. 

— Ak! E... gero vakaro. 

Šterno žingsniai nutolo trapu, juos užgožė šniokščiančios 
bangos, kurios garsiai dužo į laivo korpusą. Išspjoviau iš burnos 
antklodę. 

— O... Dieve... tu mano! 

Jutau didžiules, stiprias ir vėsias jo rankas ant įkaitusio kūno. 

- Turi apvaliausią sėdimąją, kokią teko regėti! 

Kai pakrypus „Artemidei“ jis gana smarkiai smigtelėjo, gar- 
siai suspigau. 

- Ššš! 

Džeimis ranka uždengė man burną ir palinkęs taip užgulė 
mane iš nugaros, kad palaidi jo marškiniai nutįso iš abiejų šonų, 
o svoris prispaudė prie lovos. Mano oda, svilinama karščiavimo, 
buvo jautri net švelniausiam prisilietimui, ir aš drebėjau Džei- 
mio glėby, jam judant karštis iš vidaus ėmė veržtis lauk. 

Jo rankos, maigančios krūtis, buvo vienintelis inkaras pame- 
tus ribas ir ištirpus erdvėje, kai sąmoningas mintis prarijo padri- 
ki pojūčiai: šilta sujauktų antklodžių drėgmė, šaltas jūros vėjas ir 
migla purslų, tyškančių nuo šėlstančios jūros lauke, aikčiojimas, 
šiltas Džeimio kvėpavimas man į sprandą, ūmus šalčio ir karščio 
dilgsėjimas ir siūbtelėjimas, kai mano karštis virto patenkintos 
aistros rasa. 

Džeimio svoris slėgė man nugarą, šlaunys spaudėsi prie už- 
pakalio. Buvo šilta ir jauku. Ilgainiui jo kvėpavimas aprimo ir 

jis pakilo. Ploni medvilniniai mano marškiniai buvo šlapi, ir kai 
vėjas atplėšė juos nuo odos, mane nupurtė šiurpulys. 

Džeimis užvėrė langą, tada pasilenkė ir pakėlė mane nuo 
grindų tarsi skudurinę lėlę. Paguldęs į gultą, užklojo antklode. 

— Kaip tavo ranka? - paklausė. 

— Kuri ranka? - mieguista sumurmėjau. Man atrodė, lyg bū- 
čiau išlydyta ir supilta į formą sustingti. 

— Gerai. - Jo balse buvo girdėti šypsena. - Ar gali atsistoti? 

— Nė už visą Kinijos arbatą. 

— Pasakysiu Merfiui, kad sriuba tau patiko. 

Jo ranka, trumpai užtrukusi ant vėsios mano kaktos, švelniai 
nuslydo skruostu ir dingo. Negirdėjau, kaip jis išėjo. 


57 


Pažadėtoji žemė 


— TAI PERSEKIOJIMAS! - pasipiktino Džeimis. 

Jis stovėjo už manęs ir žvelgė virš „Artemidės“ turėklo. Mums 
iš kairės driekėsi Kingstono uostas, spindintis it lydyti safyrai ryto 
šviesoje, o miestas, pusiau paniręs į džiunglių žalumą, panėšėjo į 
pageltusio dramblio kaulo ir rausvo kvarco kubus prašmatniame 
smaragdų ir malachitų aptaise. Žydrame vandenyje plūduriavo 
didingas, puikus tristiebis laivas. Baltos tarsi kirų sparnai burės 
buvo suvyniotos, švytėjo įspūdingi pabūklų deniai, saulėje tvis- 
kėjo žalvaris. Jo didenybės karo laivas „Delfinas“. 

- Tas niekingas laiviūkštis sekioja mane, - tarė jis, piktai dėb- 
sodamas į laivą, kai plaukėme pro jį diskretišku atstumu, tolokai 
nuo uosto įplaukos. - Kur tik keliauju, jis kur buvęs, kur nebuvęs 
vėl šalia! 

Nusijuokiau, nors, tiesą sakant, išvydusi „Delfiną“ ir pati ma- 
žumėlę susinervinau. 

- Kažin, ar jo taikinys esi tu, - paabejojau. - Kapitonas Leo- 
nardas tikrai sakė, kad jie traukia į Jamaiką. 

- Taip, bet kodėl jie, ištikti tokios bėdos, neplaukia tiesiai 
į Antigvą, kur yra karinio jūrų laivyno kareivinės ir karo laivų 
statyklos? 
buvo matyti, kaip maži žmogeliukai kažką taiso takelaže. 

— Pirmiausia jie turėjo užsukti čia, - paaiškinau. - Jie plukdė 
naują kolonijos gubernatorių. 

Man kirbėjo kvaila mintis pasilenkti po turėklu, nors žino- 
jau, kad iš ano laivo nesimatys nė raudonų Džeimio plaukų. 

- Šit kaip? Įdomu, kas jis? - išsiblaškęs paklausė Džeimis. 

Mums dar buvo likusi valanda kelio iki Džaredo plantacijos 

Cukraus įlankoje, ir aš supratau, kad jis kurpia planus, kaip rasti 
jaunėlį Ijaną. 

- To vyruko pavardė Grėjus, - atsakiau nusisukusi nuo tu- 
rėklo. - Malonus žmogus; sutikau jį laive, bet tik prabėgomis. 

— Grėjus? - Džeimis sukrutęs pažvelgė į mane. - Gal lordas 
Džonas Grėjus? 

— Tas pats. Iš kur žinai? - smalsiai dirstelėjau į jį. Džeimis vėl 

— Iš kur žinau? - Jis išgirdo tik kai klausimą pakartojau, ir 
šypsodamas pažvelgė į mane. - Ak, supranti, pažįstu tą lordą 
Džoną, jis - mano draugas. 

- Šit kaip? 

Nedaug tenustebau. Kitados Džeimio draugai buvo Prancū- 
zijos finansų ministras ir Karolis Stiuartas, taip pat škotai elgetos 
ir prancūzai kišenvagiai. Kas gi nuostabaus, jei prie jo pažįstamų 
prisidėjo ir anglų aristokratai su kalniečiais kontrabandininkais 
ir airių kokais. 

— Kokia sėkmė, - tariau. - Mano supratimu, sėkmė. Iš kur 
pažįsti lordą Džoną? 

— Jis buvo Ardsmuro kalėjimo viršininkas, - atsakė Džeimis 
ir šitaip mane pagaliau nustebino. Jo mąsliai primerktos akys vis 
dar buvo įsmeigtos į „Delfiną“. 

- Ir jis - tavo draugas? - Papurčiau galvą. - Tų vyrų niekada 
nesuprasiu. 

Jis atsigręžė ir nusišypsojo, galų gale atplėšęs akis nuo anglų 
laivo. 

— Na, kur jau randi draugus, Sasenach, ten randi. - Jis pa- 
šnairavo į krantą, ranka prisidengęs akis. - Vilkimės, kad ir po- 
nia Eibernati bus draugė. 


=— 

Apiplaukus kyšulio smailę, prie turėklo išdygo juoda žmo- 
gysta. Apsivilkęs atlikusiais jūreivio drabužiais, kurie slėpė ran- 
dus, Izmaelis labiau panėšėjo ne į vergą, o į piratą. Jau ne pirmą- 
syk pasvarsčiau, kiek jo pasakojime būta tiesos. 

— Dabar išlipsiu, - staiga pareiškė jis. 

Džeimis kilstelėjo antakį ir per turėklą pažvelgė į mėlynas 
gelmes. 

— Prašom, jei tik nori, - mandagiai pasakė. - Bet ar ne geriau 
plaukti valtimi? 

Juodojo žmogaus akyse lyg ir žybtelėjo linksmos kibirkštėlės, 
bet rūstus veidas nė nevirptelėjo. 

— Sakei, išlaipinsi mane ten, kur norėsiu, jei pasakysiu apie 
tuos berniukus, - priminė Izmaelis. Jis linktelėjo į salą, kur kal- 
vos šlaitą buvo siautulingai apkėtusi brūzgynų tankmė, seklumo- 
je susiliejanti su žaliu savo šešėliu. - Noriu ten. 

Džeimis susimąstęs nukreipė žvilgsnį nuo negyvenamos pa- 
krantės į Izmaelį ir pakinkavo galvą. 

— Liepsiu nuleisti valtį. - Jis nusisuko ketindamas eiti į ka- 
jutę. - Bet juk pažadėjau tau ir aukso? 

— Nenoriu aukso, žmogau. 

Išgirdęs Izmaelio toną ir žodžius, Džeimis tučtuojau sukluso. 
Jis smalsiai, bet ir atsargiai sužiuro į juodaodį. 

- Gal nori ko nors kito? 

Izmaelis vos linktelėjo. Neatrodė įsitempęs, bet pastebėjau 
vos tviskant prakaitą smilkiniuose, nors ir dvelkė švelnus vidur- 
dienio brizas. 

— Noriu to vienarankio juočkio. - Tai sakydamas jis įžūliai 

— Temerero? - nustebusi tarstelėjau. - Kodėl? 

Izmaelis metė žvilgsnį į mane, bet kreipėsi į Džeimį, pusiau 
akiplėšiškai, pusiau pataikaudamas. 

— Iš jo tau, žmogau, jokios naudos, jis negali dirbti nei lau- 
kuos, nei laive su ta viena savo ranka. 

Džeimis išsyk neatsakė, valandėlę stebeilijo į Izmaelį. Paskui 
nusisuko ir šūktelėjo Fergiusui, kad atvestų vienarankį vergą. 

Temereras, atitemptas į denį, stovėjo bereikšmiu veidu tarsi 
pliauska ir tik markstėsi saulėje. Jam irgi buvo duoti jūreiviški 
drabužiai, bet stigo plevėsiškos Izmaelio elegancijos. Jis panėšėjo 
į rąstigalį, ant kurio kažkas pasidžiovė skalbinius. 

- Šis žmogus kviečia tave su juo keliauti į štai tą salą, - pa- 
sakė Džeimis Temererui prancūziškai, tardamas žodžius lėtai ir 
atidžiai. —- Ar to nori? 

Temereras sumirksėjo ir apstulbusios jo akys trumpai išsiplė- 
tė. Man dingtelėjo, kad daugybę metų, o gal ir niekada niekas jo 
neklausė, ko jis norėtų. Jis atsargiai dirsčiojo tai į Džeimį, tai į 
Izmaelį, bet tylėjo. 

Džeimis vėl prabilo: 

- Tu neprivalai eiti su šiuo žmogum, - nuramino vergą. — 
Gali plaukti su mumis, ir mes tavimi pasirūpinsim. Niekas tavęs 
nenuskriaus. Bet gali, jei nori, keliauti ir su juo. 

Vergas vis tiek delsė, baltakiavo į dešinę ir į kairę, aiškiai 
nustebintas ir sutrikęs atsiradus tokiai netikėtai progai. Bylą 
išsprendė Izmaelis. Jis kažką pasakė keista kalba, kurioje buvo 
gausu sklandžiųjų priebalsių ir skiemenų, skambančių lyg mu- 
šamas būgnas. 

Temereras aiktelėjo, puolė ant kelių ir bumbtelėjo kakta į 
lį, kuris stovėjo sukryžiavęs rankas, budrus, bet nesutrikdomas. 

- Jis keliaus su manim, - pranešė. 

Taip ir įvyko. Pikardas abu juodaodžius laivo valtimi nupluk- 
dė į krantą ir paliko ant uolų brūzgynų pakrašty su nedideliu 
krepšiu maisto ir ginkluotus peiliais. 

— Kodėl ten? - garsiai pasvarsčiau, žiūrėdama, kaip dvi ma- 
žos žmogystos lėtai keberiojasi miškingu šlaitu. - Netoliese nėra 
jokio miestelio, ar ne? Nei plantacijų? 

Kur tik užmatė akys, pakrante driekėsi džiunglės. 

— Ai, plantacijų yra, - nuramino mane Lorencas. - Toliau 
tarp kalvų auginama kava ir indigažolės, o cukranendrės geriau 
auga netoli pakrantės. - Jis prisimerkęs žiūrėjo į krantą, kur din- 
go dvi tamsios figūros. - Bet labiau tikėtina, kad jie prisidės prie 
maronų gaujos. 

— Jamaikoje yra maronų kaip ir Espanjoloje? - susidomėjo 
Fergiusas. 

Lorencas niūrokai nusišypsojo. 

— Maronų rasi visur, kur yra vergų, mano bičiuli, — paaiški- 
no. - Visada atsiranda žmonių, kurie mieliau rizikuoja mirti kaip 
gyvuliai, nei gyvena nelaisvėje. 

Džeimis staigiai pasukęs galvą pažvelgė į Lorencą, bet nepra- 
tarė nė žodžio. 


== 


Džaredo plantacija Cukraus įlankoje buvo pavadinta Mėly- 
nojo Kalno dvaru tikriausiai dėl žemos, ūkanotos viršukalnės, 
iškilusios per mylią nuo jo, kuri mėlynavo nuo pušų ir atstumo. 
Dvaras buvo įsikūręs netoli jūros, negilioje įlankoje. Veranda, 
einanti išilgai vienos namo pusės, kabojo virš mažos lagūnos, o 
pats pastatas stovėjo ant kylančių iš vandens sidabraspalvių me- 
dinių polių, kurie buvo apsinešę akyta gaubtagyvių ir dvigeldžių 
moliuskų pluta ir apžėlę plonais žaliais jūros dumbliais, vadina- 
maisiais undinės plaukais. 

Mūsų jau buvo laukiama. Džaredas pasiuntė laišką laivu, ku- 
ris išplaukė iš Havro savaite anksčiau už „Artemidę“. Kadangi 
užgaišome Espanjoloje, tas laiškas pasiekė plantaciją mėnesiu 
anksčiau už mus, tad, mus išvydus, prievaizdui su žmona - oriai, 
maloniai škotų sutuoktinių porai - atlėgo širdis. 

— Tikrai maniau, kad jus bus pasiglemžusios žiemos audros, - 
ketvirtą kartą pakartojo Kenetas Makaiveris, purtydamas galvą. 

Jis buvo nuplikęs, nudegusiu ir strazdanotu viršugalviu, kurį 
daug metų kaitino atogrąžų saulė. Jo žmona buvo apkūni, gera- 
širdė, motiniška ir, didelei mano nuostabai, maždaug penkeriais 
metais jaunesnė už mane. Ji nuvarė mudvi su Marsale skubiai 
nusiprausti, susišukuoti ir nusnūsti prieš vakarienę, o Fergiusas, 
Džeimis ir ponas Makaiveris nuėjo vadovauti iškraunant dalį 
„Artemidės“ krovinio ir išskirstyti įgulos. 

Trokšte troškau praustis. Nors ranka jau buvo taip apgijusi, 
kad jai tereikėjo lengvo tvarsčio, ji neleido man maudytis jūroje, 
kaip buvau pratusi. Savaitę plaukusi „Artemide“ be maudynių, 
laukiau gėlo vandens ir švarių patalų su tokiu ilgesiu, kuris be- 
veik prilygo alkiui. 

Ant žemės stovėjau dar netvirtai; nuzulintos medinės planta- 
cijos namo grindų lentos sudarė trikdančią iliuziją, tarsi man po 
kojomis kilnotųsi ir leistųsi, todėl koridoriumi įkandin ponios 
Makaiver svirduliavau trankydamasi į sienas. 

Name nedidelėje verandoje buvo įtaisyta tikra vonia, medinė, 
bet pripilta - mirabile dictu“ - karšto vandens, kurio parūpino 
dvi juodaodės vergės, prikaitinusios katilus ant ugnies kieme ir 
atnešusios vidun. Turėjau pasijusti gerokai kalta dėl tokio išnau- 
dojimo, bet graužatis manęs neapniko. Maudžiausi prabangiai, 
grandžiau nuo odos druską ir nešvarumus su plaušine iš šiūruo- 
klės, muilavau plaukus šampūnu iš ramunėlių, snapučių aliejaus, 
riebaus muilo drožlių ir kiaušinio trynio, maloningai pasiūlytu 
ponios Makaiver. 

Skaniai kvepėdama, žvilgančiais plaukais ir suglebusi nuo 
šilumos, su malonumu griuvau į man skirtą lovą. Vos spėjusi 
pagalvoti, kaip nuostabu išsitiesti visu ūgiu, užmigau. 

Kai atsibudau, verandoje anapus atvirų stiklinių miegamojo 
durų jau kaupėsi sambrėškio šešėliai, o šalia gulėjo nuogutėlis 
Džeimis, sunėręs rankas ant pilvo, giliai ir lėtai kvėpuojantis. 

Pajutęs, kad sukrutėjau, jis atsimerkė. Mieguistas nusišypso- 
jo, ištiesė ranką ir prisitraukė mano veidą sau prie burnos. Ir 
jis buvo išsimaudęs, dvelkė muilu ir kedrų spygliais. Bučiavau jį 
ilgai, iš lėto, kruopščiai, liežuviu braukdama per platų lūpų linkį, 
mudviejų liežuviai švelniai, paslaptingai varžėsi sveikindamiesi 
ir kviesdami. 

Galų gale atsiplėšiau ir įkvėpiau oro. Kambarys buvo užlietas 
vilnijančios žalios šviesos - lagūnos atspindžių, tarsi jis būtų po 
vandeniu. Oras buvo šiltas ir kartu gaivus, kvepiantis jūra ir lie- 
tumi, odą glostė brizo srovelės. 

- Gardžiai kvepi, Sasenach, - sumurmėjo Džeimis kimiu nuo 
miego balsu. Nusišypsojęs panardino pirštus man į plaukus. — 
Eikš pas mane, garbane. 

Išvaduoti nuo segtukų ir ką tik ištrinkti mano plaukai raitėsi 


* Nuostabu sakyti (lot.). 

man ant pečių Medūzos garbanomis. Pakėliau ranką, norėdama 
nubraukti juos atgal, bet Džeimis švelniai trūktelėjo mane artyn 
ir rudo, auksinio ir sidabrinio atspalvio plaukų šydas užkrito jam 
ant veido. 

Pabučiavau jį, dusdama nuo plaukų gausybės, ir atsiguliau 
ant jo, apvalainos krūtys švelniai prisispaudė jam prie krūtinės. 
Džeimis sukrutėjo, pasitrynė ir atsiduso iš malonumo. 

Rankos, suėmusios mano sėdmenis, pamėgino kilstelėti, kad 
jis galėtų įsiskverbti vidun. 

- Po šimts, dar ne, - sušnabždėjau. 

Prisispaudžiau klubais ir pasiūbavau, mėgaudamasi švelniu 
kaip šilkas stangrumu prie pilvo. Džeimis, sulaikęs kvapą, išleido 
tylų garselį. 

— Ne vieną mėnesį neturėjom nei vietos, nei laiko deramai 
mylėtis, - pasakiau. - Taigi gal dabar neskubėkim, ką? 

— Stumi mane į šiek tiek nepatogią padėtį, Sasenach, - su- 
murmėjo jis man į plaukus. Pasirangęs po manimi, skubiai pri- 
sispaudė. - Ar nemanai, kad galėtume neskubėti kitą sykį? 

— Ne, ne kitą, - atšoviau, - dabar. Pamažu. Nejudėk. 

Džeimiui iš gerklės ištrūko murmesys, bet jis atsiduso ir at- 
sipalaidavo, nuleido rankas prie šonų. Pasirangiau žemiau ir dėl 
to jis staigiai įkvėpė, tada apžiojau jo spenelį. 

Mėgaudamasi susiraičiusių kaštoninių plaukelių šiurkštu- 
mu liežuviu švelniai braukiau apie gumbelį ir jis tuojau sustan- 
dėjo. Pajutau, kaip Džeimis įsitempė, ir uždėjau rankas jam ant 
žastų, kad nekrutėtų, o pati ėmiau švelniai kandžioti, čiulpti ir 
lyžčioti. 

Po valandėlės pakėliau galvą, viena ranka nusibraukiau plau- 
kus ir paklausiau: 

— Ką sakei? 

Jis pramerkė akį. 

— Kalbėjau rožinį, - atsakė. - Tik taip galiu iškęsti. - Džeimis 
užsimerkė ir vėl ėmė murmėti lotyniškai: - Ave Maria, gratia 
plena... 

Prunkštelėjau ir pasilenkiau prie kito gumbelio. 

— Jau pameti vietą, kur meldiesi, - atkreipiau jo dėmesį, kai 
kitą sykį atsitraukiau įkvėpti oro. - „Tėve mūsų“ sukalbėjai tris 
kartus iš eilės. 

- Stebiuosi, kaip dar išvis įstengiu kalbėti. - Jo akys buvo už- 
merktos, ant skruostikaulių tviskėjo prakaito lašai. Jis sukrutino 
klubus vis sunkiau valdydamasis. - Dabar? 

— Dar ne. 

Nėriau žemyn ir, pagauta skatulio, pūstelėjau jam į bambą. 
Jis sudrebėjo ir iš netikėtumo išleido garsą, kurio nepavadinsi 
kitaip, kaip tik krizenimu. 

— Nedaryk taip! - sudraudė jis. 

- O jeigu noriu, - atkirtau ir pakartojau tą patį. - Tu man 
primeni Bri. Kai ji buvo mažytė, dažnai taip su ja žaisdavau. Jai 
labai patikdavo. 

— Na, aš ne mažas vaikas, jei pati nepastebėjai, - kiek su- 
irzo jis. — Jeigu jau kitaip negali, bent pamėgintum truputėlį 
žemiau, ką? 

Taip ir padariau. 

— Tavo šlaunys viršuje visai neapžėlusios, - pasakiau, grožė- 
damasi glotnia balta oda. - Kažin kodėl? 

- Karvė viską nulaižė, kai paskutinįkart mane melžė, - iškošė 
pro dantis Džeimis. - Dėl Dievo meilės, Sasenach! 

Nusikvatojau ir vėl ėmiausi darbo. Galų gale lioviausi ir pa- 
sikėliau ant alkūnių. 

— Man regis, gana. - Nusižėriau nuo akių plaukus. - Jau ke- 
lias minutes nieko nesakai, tik vis kartoji „Jėzau Kristau“. 

Gavęs ženklą, jis pakilo, apvertė mane ant nugaros ir pri- 
spaudė visu nemažu savo svoriu. 

— Tu šito gailėsies, Sasenach, - patenkintas išsišiepė. 

Aš visai neatgailaudama šyptelėjau. 

— Nejaugi? 

Jis prisimerkęs žvelgė į mane. 

- Tai neskubėti, ką? Dar ir kaip maldausi pasiskubint. 

Tyčia pakrutinau riešus, stipriai suspaustus jo gniaužtuose, ir 
kiek lūkestingai paspurdėjau. 

— Aak, pasigailėk, - suvaitojau, - tu bjaurybe. 

Jis suprunkštė ir palenkė galvą prie mano krūties, lyg perlas 
baltuojančios blausioje žalioje vandeninėje šviesoje. 

Užsimerkiau ir atsilošiau į pagalves. 

- Pater noster, gui es in coelis... - sušnabždėjau. 

Mudu smarkiai pavėlavom į vakarienę. 


= 

Vakarieniaujant Džeimis negaišdamas pasiteiravo apie ponią 
Eibernati iš Rožių dvaro. 

- Eibernati? - Makaiveris susiraukė, peiliu baksnodamas į 
stalą, kad būtų lengviau galvoti. - Taip, regis, girdėjau tą pavardę, 
nors atmintimi negaliu pasikliauti. 

— Ak, tu puikiai žinai apie Eibernati, - įsiterpė jo Žmona, 
kaip tik nurodinėjanti tarnaitei, kaip patiekti karštą pudingą. - Ji 
gyvena prie Jalaso upės, kalnuose. Augina cukranendres ir šiek 
tiek kavamedžių. 

— A, taip, tikrai! - šūktelėjo jos vyras. - Na ir atmintį turi, 
Rouze! - Jis meiliai nusišypsojo žmonai. 

- Gal ir būčiau neprisiminusi, - kukliai atsakė ji, - bet aną 
savaitę apie ponią Eibernati klausinėjo ir tas Naujosios Malonės 
bažnyčios pastorius. 

— Koks pastorius, ponia? - pasiteiravo Džeimis, iš didžiulio 
padėklo, kurį jam prinešė juodaodis tarnas, imdamas kepto viš- 
čiuko gabalą. 

— Koks puikus jūsų apetitas, pone Freizeri! - susižavėjo ponia 
Makaiver, žiūrėdama į prikrautą jo lėkštę. - Tikriausiai jį skatina 
salos oras. 

Džeimio ausų galiukai paraudo. 

— Turbūt, - pritarė jis, stengdamasis nežiūrėti į mane. - Tas 
pastorius... 

— A, taip. Jo pavardė Kembelas, Arčis Kembelas, - prabilau, 
ir ponia Makaiver klausiamai dirstelėjo į mane. 

— Pažįstat jį? 

Papurčiau galvą, rydama marinuotą grybuką. 

- Kitados buvau sutikusi jį Edinburge. 

— Šit kaip. Jis atvyko čia misionieriauti, siūlyti stabmeldžiams 
juodžiams Jėzaus Kristaus išganymo. - Ji kalbėjo susižavėjusi ir 
dėbtelėjo į vyrą, kai tas prunkštelėjo. - Tik jau nepradėk laidyti 
savo popiežiškų pastabų, Keni! Pastorius Kembelas - nuostabus 
šventas Žmogus, be to, didis mokslininkas. Aš pati priklausau 
Naujajai bažnyčiai, - prisipažino ji su pasitikėjimu linkdama prie 
manęs. - Mano tėvai išsižadėjo manęs, kai ištekėjau už Kenio, bet 
aš jiems pasakiau, kad anksčiau ar vėliau jį aplankys nušvitimas. 

— Jau greičiau, kad vėliau, - leptelėjo jos vyras, krėsdamas į 
sakoti toliau: 

— Pastorius - rimtas mokslininkas, todėl ponia Eibernati ir 
parašė jam į Edinburgą, pateikė keletą klausimų. Atkeliavęs čia, 
pastorius to nepamiršo ir ketino nukakti pas ją. Bet stebėčiausi, 
jeigu jis įkeltų koją į jos namus, viską išgirdęs iš Miros Delrimpl 
ir pastoriaus Deiviso, - pabrėžtinai pridūrė ponia Makaiver. 

Kenis Makaiveris suniurzgė ir pamojo tarnaitei, stovinčiai 
tarpdury su kitu milžinišku padėklu. 

— Dėl to, ką sako pastorius Deivisas, galvos neguldyčiau, - 
pasakė jis. - Tas žmogus toks dievobaimingas, kad jam net iš- 
vietėn nueiti nuodėmė. Bet Mira Delrimpl - sveiko proto mote- 
ris. Ai! — Jis atitraukė pirštus, per kuriuos jo žmona taukštelėjo 
šaukštu, ir pačiulpė juos. 

— O ką ponia Delrimpl sakė apie ponią Eibernati? - skubiai 
įsiterpė Džeimis, kol sutuoktinių karas dar nespėjo įsiplieksti 
visu frontu. 

Ponia Makaiver buvo labai išraudusi, bet gręždamasi į Džei- 
mį išlygino raukšlę kaktoj. 

— Na, beveik visos tos šnekos buvo ne kas kita, kaip piktos 
paskalos, - pripažino. - Gandai, kokius žmonės visada skleidžia 
apie moterį, kuri gyvena viena. Kad ji pernelyg mėgstanti savo 
vergų draugiją. 

— Tačiau buvo šnekų ir tada, kai mirė jos vyras, - įsikišo 
Kenis ir iš pusdubenio, kurį laikė pakumpusi tarnaitė, įsimetė 

keletą mažų žuvelių su vaivorykštiniais dryžiais. - Dabar gerai 
prisimenu, kai galvoju apie tą pavardę. 

Barnabas Eibernatis atplaukė iš Škotijos ir prieš penkerius 
nedidelį pelną iš cukraus ir kavos, nesukeldamas jokių apkalbų 
tarp kaimynų. Po dvejų metų vedė moterį, kurios niekas nepaži- 
nojo, parsivežė ją iš kelionės į Gvadelupę. 

— O po pusmečio jis mirė, - su niūriu pasigardžiavimu už- 
baigė pasakojimą ponia Makaiver. 

- Ir liežuvaujama, kad ponia Eibernati čia kažkuo dėta? 

Turėdama galvoje gausybę atogrąžų parazitų ir ligas, kurios 
puolė europiečius Vest Indijoje, buvau linkusi tuo abejoti. Bar- 
nabas Eibernatis lengvai galėjo mirti nuo bet ko, pradedant ma- 
liarija ir baigiant dramblialige, bet Rouzė Makaiver buvo teisi — 
žmonės turi silpnybę bjauriems girdams. 

- Nuodai, - tyliai tarė Rouzė, mestelėjusi žvilgsnį į virtuvės 
gė. Buvo paskalų apie Barnabą ir jo verges. Visai nenuostabu, 
kad žmonės plaka liežuviais, neva plantacijos virėja kažko šliūkš- 
telėjo jam į troškinį, bet... 

Ji nutilo, mat įėjo kita tarnaitė, nešina krištoliniu pagardų 
indu. Visi patylėjo, kol moteris padėjo jį ant stalo ir išėjo, pada- 
riusi reveransą šeimininkei. 

— Jums nėra ko nerimauti, - patikino ponia Makaiver, paste- 
bėjusi, kad akimis nulydėjau tarnaitę. - Turim berniuką, kuris 
prieš mums valgant viską ragauja. Maistas tikrai neužnuodytas. 

Sunkokai nurijau žuvies kąsnį, kurį buvau įsidėjusi į burną. 

— Tai ar pastorius aplankė ponią Eibernati? - paklausė Džeimis. 

Rouzė apsidžiaugė, kad nuo maisto dėmesys atitrauktas. Ji 
papurtė galvą, net supleveno nėriniai ant kepuraitės. 

— Ne, tikrai ne, nes jau kitą dieną kilo sąmyšis dėl jo sesers. 

Iš jaudulio sekant Ijano ir Brujos pėdsakais buvau beveik pa- 
miršusi Margaretą Džeinę Kembel. 

— O kas nutiko jo seseriai? - susidomėjau. 

- Ji dingo! 

Mėlynos ponios Makaiver akys reikšmingai išsiplėtė. Mė- 
lynojo Kalno namas stovėjo atokiai, kokios dešimt mylių nuo 
Kingstono, keliaujant sausuma, tad mūsų viešnagė pakišo nepri- 
lygstamą progą paliežuvauti. 

— Ką? - Iki šiol Fergiusui nerūpėjo niekas kitas, tik jo lėkštė, 
bet dabar jis mirksėdamas pakėlė akis. - Dingo? Kur? 

— Apie tai ūžia visa sala, - Kenis atėmė iš žmonos vadovavi- 
mą pokalbiui. - Pastorius lyg ir turėjo tarnaitę seseriai, bet ke- 
lionėje toji moteris mirė nuo karštligės. 

— Ak, kokia nelaimė! - Man dėl Nelės Kauden plačiu, malo- 
niu veidu iš tikrųjų suskaudo širdį. 

— Taip, — atsainiai linktelėjo Kenis. - Taigi pastorius surado 
vietą gyventi seseriai. Kaip suprantu, silpnaprotei? - Jis kilstelėjo 
antakį žiūrėdamas į mane. 

— Kažkas panašaus. 

— Na, ta mergelė atrodė rami, paklusni, ir ponia Forest, 
namų, kur ji buvo įkurdinta, šeimininkė, vėsesniu dienos metu 
išvesdavo ją pasėdėti verandoje. Aną antradienį pas ponią at- 
bėgo berniukas ir pranešė, kad ji skubiai reikalinga gimdančiai 
seseriai. Ponia Forest susijaudino ir tučtuojau išlėkė, verandoje 
pamiršusi panelę Kembel. O kai prisiminusi kažką pasiuntė ja 
pasirūpinti - ką gi, panelės Kembel nebėr. Ir nuo tada apie ją 
nieko negirdėti, nors pastorius, galima sakyti, neriasi iš kailio 
jos ieškodamas. - Makaiveris atsilošė krėsle, išpūtęs saulės nu- 
taškuotus žandus. 

Ponia Makaiver pakraipė galvą, gedulingai caksėdama liežuviu. 

— Mira Delrimpl siūlė pastoriui eiti pas gubernatorių prašy- 
ti pagalbos, - pasakė ji. - Bet gubernatorius vos spėjo įsikurti 
ir dar nėra pasiruošęs priimti žmonių. Ateinantį ketvirtadienį 
jis rengia didžiulį priėmimą visiems svarbiems salos žmonėms. 
Mira ragina pastorių ten nueiti ir pasišnekėti su gubernatoriu- 
mi, bet jis nė nemano ten rodytis, kaipgi, tokiame pasauliečių 
pobūvyje. 

— Priėmimas? - Džeimis padėjo šaukštą susidomėjęs žiūrė- 
damas į ponią Makaiver. - Ar su kvietimais? 


330 DIANA GABALDON 


— Ak, ne, - ji papurtė galvą. - Gali ateiti, kas tik nori, taip 
girdėjau kalbant. 

— Šit kaip? - Džeimis šypsodamas dirstelėjo į mane. - Ką 
pasakytum, Sasenach? Ar norėtum įžengti su manimi į guber- 
natoriaus rezidenciją? 

Apstulbusi spoksojau į jį. Maniau, ko jau ko, bet rodytis vie- 
šumoje jis nenori. Nustebau ir dėl to, kad jis buvo pasiryžęs Žūt- 
būt apsilankyti Rožių dvare, vos tik pasitaikys galimybė. 

— Juk tai puiki proga paklausinėti apie Ijaną, - paaiškino Džei- 
mis. - Rožių dvare jo gal ir nėra, bet vis tiek jis kažkur saloje. 

— Na, aš neturiu kuo apsirengti... - vilkinau atsakymą, mė- 
gindama suprasti, ką jis iš tikrųjų rezga. 

— Ak, ne bėda, - nuramino mane Rouzė Makaiver. - Mano 
siuvėja, viena gabiausių ir geriausių saloje, jus kaipmat gražiai 
papuoš. 

Džeimis mąsliai linkčiojo, šypsodamasis anapus degančios 
žvakės žvelgė į mane įkypomis akimis. 

— Manyčiau, violetinis šilkas būtų pats tas, - pareiškė nuo- 
monę. Delikačiai ištraukęs iš žuvies kaulus, pastūmė juos į šalį. - 
O dėl kitko nesirūpink, Sasenach. Kai ką sugalvojau. Pamatysi. 

Raudonosios mirties kaukė 


Kas nusidėjėlis jaunasis antrankiais tvirtais? 
Kodėl jie staugia ir mosuoja kumščiais atkištais? 
Gal sąžinė jį graužia, kad nepakelia galvos? 
Juk jie kalėjiman jį varo vien dėl plaukų spalvos. 


Džeimis padėjo peruką ir žiūrėdamas į veidrodį kilstelėjo 
antakį. Šyptelėjau ir ėmiau gestikuliuodama deklamuoti toliau: 


Užtraukia gėdą giminei jisai visai žmonių; 
Dėl to kadais pakibdavo ant kartuvių kilnių; 
Per mūža kart, gal odą dirt kas sugalvos, 
Dėl neįvardijamos visiškai plaukų spalvos.* 


— Ar nesakei man, kad išėjai daktarų mokslus, Sasenach? — 
paklausė Džeimis. - O gal poetų? 

- Tai ne mano posmai, - pasakiau priėjusi ištiesinti jam ka- 
klaskarės. - Juos parašė Hausmanas. 

— Na, tokio jo pakanka ir vieno, - santūriai tarė Džeimis. — 
Turint galvoje svarią jo nuomonę. - Jis paėmė peruką, atsargiai 
užsimaukšlino ant galvos ir šen ten pabaksnojo - padulko kvapios 
pudros debesėlis. - Ar tas ponas Hausmanas tavo pažįstamas? 

- Galima sakyti. - Atsisėdau ant lovos pažiūrėti į Džeimį. - 
Ligoninės, kurioje dirbau, gydytojų poilsio kambary tebuvo vie- 
nintelė jo knyga, rinktiniai raštai, kuriuos ten kažkas paliko. Tarp 
iškvietimų nebūdavo kada skaityti romanų, bet eilėraščiai tinka 
kuo puikiausiai. Daugelį Hausmano eilėraščių moku atmintinai. 


* Vertė Tautvyda Marcinkevičiūtė. 

Džeimis atsargiai pažvelgė į mane tarsi laukdamas kito po- 
ezijos proveržio, bet aš tik nusišypsojau ir jis vėl ėmėsi ruošos. 
Žavėdamasi stebėjau virsmą. 

Raudonkulniai batai ir šilkinės kojinės su juodu raštu šone. 
Pilko atlaso bridžiai su sidabrinėmis sagtimis ties keliais. Baltu- 
tėliai lininiai marškiniai su šešių colių ilgio Briuselio nėriniais 
prie rankogalių ir žabo. Pakabintas ant durų savo eilės laukė 
švarkas, meno kūrinys iš sunkaus pilko audinio su mėlyno atlaso 
rankogaliais ir ornamentuotomis sidabrinėmis sagomis. 

Džeimis, kruopščiai nusipudravęs veidą, palaižė piršto galą, 
paėmė grožio muselę, pamirkė į gumiarabiką ir dailiai priklijavo 
netoli lūpų kampučio. 

— Na, štai, - tarė ir atsisuko į mane. - Ar aš panašus į rau- 
dongalvį škotų kontrabandininką? 

Įdėmiai jį nužvelgiau nuo ilgo peruko iki batų tymo pa- 
kulnėmis. 

- Tikra chimera, - pasakiau. 

Džeimio veide pražydo plati šypsena. Baltame pudruotame 
veide jo lūpos atrodė neįprastai raudonos, o burna dar platesnė 
ir išraiškingesnė. 

- Non! - pasipiktino Fergiusas, spėjęs tai nugirsti ateidamas. — 
Jis panašus į prancūzą. 

— Tas pats velnias, - drėbė Džeimis ir nusičiaudėjo. Nosine 
nusišluostęs nosį, atsiprašė: - Prašau atleisti, Fergiusai. 

Jis atsistojo ir pasiėmė švarką, užsivilkęs pasimuistė ir ap- 
čiupnojo jo skvernus. Kadangi su trijų colių kulnais paūgėjo iki 
šešių pėdų ir septynių colių, jo galva kone lietė tinkuotas lubas. 

— Nežinau, - dvejojau jį nužiūrinėdama, — tokio didelio 
prancūzo nesu regėjusi. 

Džeimis gūžtelėjo pečiais, švarkas sušnarėjo it rudeniniai lapai. 

— Taigis, šito nepaslėpsi. Užtat plaukai paslėpti, todėl viskas 
bus gerai. Be to, - pridūrė palankiai stebeilydamas į mane, - žmo- 
nės į mane nespoksos. Gal atsistotum ir leistumeisi apžiūrima? 

Paklusau ir lėtai apsisukau išskleisdama labai platų violetinio 
šilko sijoną. Gilią iškirptę priekyje dengė nėriniai, vilnijantys per 

korsažą žemyn daugybe V formos bangelių. Kiti nėriniai balto- 
mis kaskadomis krito nuo rankovių, kurios siekė alkūnes, bet 
nedengė riešų. 

— Deja, neturiu tavo motinos perlų, - pasakiau. 

Nesigailėjau, kad jų nėra; palikau juos Brianai dėžėje su nuo- 
traukomis ir šeimos dokumentais. Vis dėlto gili iškirptė ir plau- 
kai, susukti į mazgą, veidrodyje išryškino ilgą nuogą mano kaklą 
ir baltą krūtinę prie violetinio šilko. 

— Pagalvojau apie tai. - Lyg koks fokusininkas Džeimis išsi- 
traukė iš vidinės kišenės mažą dėžutę ir įteikė man padarydamas 
reveransą pagal geriausias Versalio manieras. 

Viduje gulėjo mažytė spindinti žuvelė iš kažkokios tankios 
juodos medžiagos, paauksuotais žvynais. 

— Tai segė, - paaiškino jis. - Gal tiktų ant kaklo pakabinta 
baltu kaspinėliu? 

— Kokia graži! - pasigėrėjau. - Iš ko padaryta? Iš juodmedžio? 

- Iš juodojo koralo, - atsakė Džeimis. - Nupirkau vakar, kai 
mudu su Fergiusu buvom Montego įlankoje. 

Juodu buvo nuplaukę „Artemide“ anapus salos, galų gale at- 
sikratyti šikšnosparnių guano - pristatė krovinį pirkėjui. 

Suradau balto atlaso juostelę, Džeimis paslaugiai ją užrišo ir 
palinkęs man virš peties pažvelgė į atspindį veidrodyje. 

— Ne, niekas nežiūrės į mane, - nusprendė jis. - Pusė neatplėš 
akių nuo tavęs, Sasenach, o kita pusė - nuo pono Viloukbio. 

— Pono Viloukbio? Ar tai saugu? Sakau... - Vogčiomis žvilg- 
telėjau į mažylį kiną, kantriai sėdintį sukryžiuotomis kojomis ant 
kėdės, tviskantį švariu mėlynu šilku, ir pritildžiau balsą. - Na, 
juk ten bus vyno? 

Džeimis linktelėjo. 

- Ir viskio, ir krušono, ir klareto, ir portveino, ir šampano 
punšo - ir dar statinaitė puikiausio prancūziško brendžio, gau- 
to per mesjė Etjeno Marselio de Provako Aleksandro malonę. - 
Jis prisidėjo ranką prie krūtinės ir vėl nusilenkė taip perdėtai 
gestikuliuodamas, kad prajuokino mane. - Nesijaudink, - nu- 

ramino atsitiesęs. - Jis elgsis kaip pridera, kitaip atimsiu iš jo 
tą koralo rutulį, ar ne, tu mažas pagonie? - išsišiepė Džeimis 
ponui Viloukbiui. 

Mokytasis kinas nepaprastai oriai linktelėjo. Išsiuvinėtą juo- 
dą apskritos jo kepuraitės šilką puošė nedidelis išskobtas raudo- 
nojo koralo bumbulas - pašaukimo ženklas, kurį jis vėl atgavo 
per atsitiktinį susitikimą su koralų prekeiviu Montego dokuose 
ir gerą Džeimio širdį. 

— Tikrai manai, kad mes turim eiti? 

Širdis smarkiai plakė gal ir dėl korseto, į kurį buvau įsisprau- 
dusi, bet dar labiau dėl tų regėjimų, kaip Džeimio perukas nu- 
slysta ir priėmimas sužlunga, nes svečiai, iš pradžių paspoksoję į 
jo plaukus, iškviečia karališkojo jūrų laivyno pajėgas. 

- Taip, turim. - Jis raminamai nusišypsojo. - Nėra ko gąs- 
čiotis, Sasenach, jeigu ir dalyvaus kas nors iš „Delfino“ vargu ar 
atpažins mane šitokį. 

- Viliuosi, kad neatpažins. Kaip manai, ar šįvakar ten bus 
žmonių iš to laivo? 

— Kažin. - Jis narčiai pasikasė peruką virš kairės ausies. — Iš 
kur jį gavai, Fergiusai? Regis, utėlės laksto. 

- Ak, ne, milorde, - nuramino jį Fergiusas. - Perukų meis- 
tras, iš kurio jį paėmiau už užstatą, garantavo, kad jis buvo gau- 
siai apibarstytas juozažolėmis ir baklažanų lapais, kad neįsiveistų 
jokių parazitų. 

Fergiusas buvo be peruko, bet gausiai nupudruotais plaukais, 
vilkėjo nauju tamsiai mėlyno aksomo kostiumu - atrodė gražiai, 
nors ir ne taip stulbinamai kaip Džeimis. 

Pasigirdo nedrąsus beldimas į duris, ir vidun įžengė Marsalė. 
Ji taip pat buvo atsinaujinusi garderobą ir visa švytėjo su rausva 
suknele, papuošta ryškiai rožiniu kaspinu per juosmenį. 

Tiesą sakant, man pasirodė, kad Marsalė švyti ne vien dėl 
suknelės, todėl kai ėjome siauru koridoriumi į karietą, prisispau- 
dusios sijonus, kad nesibrauktų per sienas, šiaip taip pasilenkiau 
ir sumurmėjau jai į ausį: 

— Ar vartoji bitkrėslių aliejų? 

- Mm? - išsiblaškiusi numykė ji, įsmeigusi akis į Fergiusą, 
kuris nusilenkęs laikė jai atviras karietos duris. - Ką sakei? 

- Nesvarbu, - numojau ranka. Šią akimirką tai buvo men- 
kiausias iš visų mūsų rūpesčių. 


=— 


Gubernatoriaus rezidencija plieskė šviesomis. Žibintų buvo 
pristatyta palei žemą verandos sieną, jie kabojo ir ant medžių 
išilgai dekoratyvaus sodo takų. Žmonės ryškiais apdarais lipo iš 
karietų ant smulkintomis kriauklėmis nubarstyto kiemo kelio ir 
žengė vidun pro didžiules stiklines duris. 

Paleidom savo, o tikriau Džaredo, karietą, bet valandėlę pa- 
stovėjom ant kelio, laukdami, kol trumpam sumažės atvykstančių 
svečių srautas. Džeimis kiek nervinosi - pirštai prie pilko atlaso 
kartkartėmis sutrūkčiodavo, bet išoriškai buvo ramus kaip visada. 

Fojė rikiavosi trumpa sutinkančiųjų eilutė. Keli nedidelės čio- 
nykštės aukštuomenės atstovai buvo pakviesti į pagalbą naujam 
gubernatoriui priimant svečius. Ėjau pro juos pirma Džeimio, šyp- 
sodama ir linkčiodama Kingstono merui ir jo žmonai. Mažumėlę 
krūptelėjau, išvydusi šalia jų stovintį išsipusčiusį admirolą, visą 
prašmatnų su paauksuotu švarku ir epoletais, bet jo veidas nė ne- 
virptelėjo, tik jame šmėstelėjo šiokia tokia nuostaba, kai jis spaudė 
ranką milžinui prancūzui ir nykštukui kinui, lydintiems mane. 

Štai ir mano pažįstamas iš „Delfino“. Šįvakar šviesius lordo 
Džono plaukus slėpė ceremoningas perukas, bet išsyk atpažinau 
dailius, ryškius jo bruožus ir liekną, raumeningą stotą. Jis vienas 
stovėjo kiek nuošaliau nuo kitų garbingų žmonių. Sklido gandai, 
kad jo žmona atsisakė lydėti jį iš Anglijos į naujai paskirtą postą. 

Nutaisęs oficialiai mandagią miną, jis pasisuko sveikintis. Pa- 
matęs mane sumirksėjo, paskui itin šiltai, maloniai nusišypsojo. 

— Ponia Malkolm! - sušuko, čiupdamas mane už rankų. — 
Labai džiaugiuosi jus matydamas! 

- Šis jausmas abipusis, - atsakiau šypsodamasi. - Kai buvo- 
me susitikę, nežinojau, kad jūs - būsimasis gubernatorius. At- 
leiskite, kad elgiausi kiek familiariai. 

Jis nusijuokė, jo veidas spindėjo nuo žvakių, įtaisytų sieninė- 
se žvakidėse, šviesos. Pirmą kartą taip aiškiai jį matydama supra- 
tau, kad Grėjus labai patrauklus vyras. 

— Galbūt turėjote gerą pasiteisinimą, - pasakė gubernatorius 
ir nužvelgė mane įdėmiu žvilgsniu. - Ar galėčiau jus pagirti, kad 
šį vakarą atrodote nuostabiai? Akivaizdu, salos oras jums tinka la- 
biau nei kenksminga laivo miazma. Vyliausi jus vėl pamatyti prieš 
palikdamas „Delfiną“, bet kai pasiteiravau apie jus, ponas Leonar- 
das man pasakė, kad negaluojate. Tikiuosi, visai pasveikote? 

— Ak, visai, - pralinksminta atsakiau. 

Negaluoju, a? Tomas Leonardas aiškiai neketino prisipažinti, 
kad mane pametė. Įdomu, ar jis įregistravo mano dingimą laivo 
žurnale? 

- Ar malonėsite susipažinti su mano vyru? - Pasisukau, 
norėdama pamoti Džeimiui, kuris buvo baigęs gyvą pokalbį su 
admirolu ir dabar ėjo prie mūsų, lydimas pono Viloukbio. 

Atsigręžusi į gubernatorių, išvydau jį pažaliavusį it agrastas. 
Jis dirsčiojo tai į Džeimį, tai į mane, išblyškęs, tarsi būtų susidū- 
ręs su dviem vaiduokliais. 

Džeimis sustojo šalia manęs ir grakščiai nulenkė galvą prieš 
gubernatorių. 

- Džonai, - tyliai tarė. - Gera tave matyti, brolau. 

Gubernatorius išsižiojo, paskui užsičiaupė neišleisdamas nė 
garso. 

— Gal pasišnekėkim vėliau, - sumurmėjo Džeimis. - Tačiau 
šiuo metu esu Etjenas Aleksandras. - Jis paėmė mano ranką 
ir ceremoningai nusilenkė. - Ar galiu jus supažindinti su savo 
žmona Klere? - garsiai lyg niekur nieko prabilo prancūziškai. 

— Klere? - Gubernatorius paklaikęs įsispoksojo į mane. - 
Klere? 

— E, taip, - pratariau vildamasi, kad jis nenualps. 

Atrodė, kad jis lengvai gali susmukti be sąmonės, nors nė 
nenutuokiau, kodėl jį taip smarkiai paveikė ištartas mano vardas. 

Kiti svečiai nekantriai laukė, kol mes užleisim jiems vietą. 
Nusilenkiau vėdindamasi vėduokle, ir įžengėme į pagrindinį re- 

zidencijos saloną. Dirstelėjusi per petį pamačiau, kaip guberna- 
torius mechaniškai spaudžia ranką naujam atvykėliui, spoksoda- 
mas į mus, o jo veidas baltas it popierius. 

Salonas buvo didžiulis, žemomis lubomis ir prisigrūdęs žmo- 
nių, taigi triukšmingas ir spalvingas kaip papūgų narvas. Išvy- 
dus šį reginį, man atlėgo širdis. Tokioje minioje Džeimis, nors ir 
aukštaūgis, labai nekris į akį. 

Vienoje kambario pusėje, netoli atvirų durų į lauko terasą, 
griežė nedidelis orkestras. Mačiau terasoje vaikštinėjant daugy- 
bę žmonių, turbūt norinčių įkvėpti oro arba ieškančių ramesnės 
vietelės privačiam pokalbiui. Kitoje pusėje buvo dar vienos durys 
į trumpą koridorių, kur buvo įrengti poilsio kambariai. 

Mes nieko nepažinojom ir neturėjom visuomenėje dažnai 
besisukiojančio globėjo, kuris būtų padėjęs mums susipažinti su 
svečiais. Tačiau Džeimis buvo taip gerai matomas, kad mums 
daugiau nieko ir nereikėjo. Kai pasirodėm, netrukus aplink mus 
ėmė burtis moterys, sužavėtos pono Viloukbio. 

— Mano bičiulis ponas Ji Tien Čo, - pristatė jį Džeimis ap- 
kūniai jaunai moteriai ankšta geltono atlaso suknele. - Gyvenęs 
Dangiškojoje Kinijos karalystėje, madam. 

— Aak! - Jaunoji dama pasivėdavo vėduokle veidą, nes tai 
padarė jai įspūdį. - Tikrai iš Kinijos? Bet kokį neįsivaizduojamą 
atstumą jūs įveikėte! Ar leisit jus pasveikinti mūsų mažoje saloje, 
pone... pone Čo? - Ji ištiesė kinui ranką, tikėdamasi, kad jis ją 
pabučiuos. 

Ponas Viloukbis žemai nusilenkė, rankas paslėpęs rankovėse, 
ir kažką mandagiai pasakė kiniškai. Jaunoji moteris susijaudino. 
Džeimis akimirksnį išsigando, bet tučtuojau jo veidą vėl priden- 
gė mandagumo kaukė. Mačiau, kaip blizgančios juodos pono 
Viloukbio akutės susmigo į damos batelių nosis, kyšančias iš po 
suknelės, ir man parūpo, ką kinas jai pasakė. 

Džeimis čiupo damos ranką ir itin galantiškai palinko virš jos. 

— Jūsų tarnas, madam, - tarė angliškai su labai ryškiu ak- 
centu. - Etjenas Aleksandras. - Ar galiu jums pristatyti savo 
žmoną Klerę? 

— O taip, labai malonu susipažinti! - Jaunoji moteris, nurau- 
dusi iš jaudulio, paėmė mano ranką ir suspaudė. - Aš Marselina 
Viljams, galbūt pažįstate mano brolį Judą? Jis - Dvylikos Medžių 
savininkas, žinot, ta didžiulė kavos plantacija? Atvykau pas jį vi- 
sam sezonui ir nuostabiai leidžiu laiką! 

— Ne, deja, mes čia nieko nepažįstam, - pasakiau atsipra- 
šomu tonu. - Ką tik atkeliavom iš Martinikos, kur mano vyras 
plėtoja cukraus verslą. 

- Ak, - aiktelėjo panelė Viljams, išplėtusi akis. - Tačiau tur- 
būt leisit jus supažindinti su ypatingais mano draugais Stefen- 
sais! Rodos, jie yra lankęsi Martinikoje, o Džordžina Stefens — 
žavi būtybė. Išsyk jums patiks, tikrai! 

Viskas taip ir klostėsi. Per valandą susipažinau su daugybe 
žmonių ir buvau pamažu nešama per kambarį nuo vieno būrelio 
prie kito, iš rankų į rankas perdavinėjama panelės Viljams parū- 
pintų pažįstamų sraute. 

Kitapus kambario mačiau Džeimį, visa galva aukštesnį už 
kitus. Tai bent aristokratų aukštuomenės reginys. Jis draugiškai 
šnekučiavo būrelyje vyrų, kurie labai nekantravo pažinti klestin- 
tį verslininką, galintį pasiūlyti naudingų sandorių su prancūzų 
cukraus prekybininkais. Praeidama kartą pagavau jo žvilgsnį. Jis 
man kerinčiai nusišypsojo ir nusilenkė su prancūzišku galantiš- 
kumu. Vis dar sukau galvą, ką, po paraliais, jis rezga, bet paskui 
numojau į tai ranka. Kai galės, jis man atskleis. 

Fergiusas su Marsale, kurie, kaip ir dažniausiai, pasitenkino 
vienas kito draugija, šoko kitame kambario gale. Rausvas jos vei- 
delis šypsojo jam. Šia proga Fergiusas vietoj savo pravartaus kablio 
turėjo juodą odinę pirštinę, pripiltą sėlenų ir prikabintą prie švar- 
ko rankovės. Pirštinė glaudėsi prie Marsalės apdaro nugaros, at- 
rodė kiek sustingusi, bet gana natūraliai, todėl neskatino apkalbų. 

Pračiuožiau pro juos, oriai sukdamasi šokio ritmu mažo, sto- 
ro anglo raudonu prakaitu pasruvusiu veidu, plantatoriaus Kas- 
terso, švokščiančio mandagybes man į krūtinę, glėbyje. 

O ponas Viloukbis mėgavosi neprilygstamu socialiniu trium- 
fu, tapęs dėmesio centru būrelyje damų, kurios lenktyniavo, vie- 

na per kitą primygtinai jam siūlydamos skanėstų ir gėrimų. Jo 
akys blizgėjo, gelsvi skruostai buvo raustelėję. 

Pasibaigus šokiui, ponas Kastersas paliko mane tarp damų 
ir galantiškai nudrožė atnešti taurės klareto. Tuojau pat grįžau 
prie vakaro reikalų ir puoliau klausinėti ponių, gal jos pažįsta 
žmones, pavarde Eibernačiai, su kuriais man patarta taip pat už- 
megzti pažintį. 

— Eibernačiai? - Ponia Hol, jauniausia matrona, sumišusi pa- 
mosikavo vėduokle. - Ne, negaliu pasakyti, kad pažįstu. Ar jie 
veiklūs visuomenėje? 

— Ak, ne, Džoana! - Jos draugė, ponia Joukum, atrodė su- 
krėsta, bet taip džiugiai, kad buvo aišku, jog tuoj pasidalys pi- 
kantiškomis paskalomis. - Tu esi girdėjusi apie Eibernačius! Pri- 
simeni tą žmogų, kuris nusipirko Rožių dvarą prie Jalaso upės? 

— A, taip! - Mėlynos ponios Hol akys išsiplėtė. - Tai tas vyras, 
kuris tik įsigijo dvarą ir iškart mirė? 

— Taip, tas pats, - įsiterpė kita ponia, nugirdusi pokalbį. — 
Sklinda kalbos, kad tą vyrą į kapus nuvariusi maliarija, bet aš 
šnekėjausi su jį gydžiusiu daktaru — jis buvo atėjęs sutvarstyti 
nesveikos mamos kojos, suprantat, ji kenčia nuo vandenligės - ir 
jis man pasakė, žinoma, visiškai konfidencialiai... 

Ir linksmai pasipylė paskalos kaip iš gausybės rago. Rouzė 
Makaiver buvo patikima pasakotoja - dabar buvo išklotos ne 
tik visos jos papasakotos istorijos, bet ir dar daugiau. Nutvėru- 
si pagrindinę pokalbio giją, trūktelėjau ir pasukau ją reikiama 
linkme. 

— Ar ponia Eibernati turi samdomų darbuotojų ir vergų? 

Čia nuomonės išsiskyrė labiau. Vienoms moterims atrodė, 
kad ji turi keliolika samdomų tarnų, kitoms - kad tik vieną ar 
du. Nė viena iš ponių nebuvo nė įkėlusi kojos į Rožių dvarą, bet, 
aišku, žmonės šneka... 

Po kelių minučių liežuviai nukrypo į naują auką, pasipylė pa- 
skalos apie neįtikėtiną naujojo pastoriaus padėjėjo pono Džonso 
elgesį su našle ponia Mina Alkot. Bet iš tokios reputacijos moters 
ir negalima kitko tikėtis, žinoma, tai nebuvo tik jauno vyro kal- 

tė. Be to, ji kur kas vyresnė, nors, aišku, dvasininkui gal reikėtų 
laikytis griežtesnių moralės principų... Atsiprašiau ir spengian- 
čiomis ausimis sprukau į ponių poilsio kambarį. 

Eidama pamačiau Džeimį, stovintį prie užkandžių stalo. Jis 
šnekėjosi su aukšta raudonplauke mergina, kuri vilkėjo siuvinėta 
medvilnine suknele, ir žvelgė į ją su neslepiamu švelnumu. Pa- 
maloninta dėmesio, ji buvo jam išsišiepusi iki ausų. Tas reginys 
man sukėlė šypseną - kažin, ką pagalvotų toji jauna panelė, su- 
pratusi, kad iš tikrųjų jis žiūri į ją tik įsivaizduodamas ją esant 
dukterimi, kurios nėra matęs. 

Vos įžengusi į poilsio kambarį atsistojau prieš veidrodį apsi- 
tvarkyti šokio įkarštyje išsipešusių garbanų ir pasidžiaugti laiki- 
na tyla. Kambarys buvo ištaigingai įrengtas, jį iš tiesų sudarė trys 
atskiri kambariai: tualetas, patalpa skrybėlėms, skraistėms bei 
nereikalingiems drabužiams ir pagrindinis kambarys, kuriame 
dabar stovėjau. Čia buvo ne tik ilgas veidrodis, tualetinis stalelis 
su visais būtinais reikmenimis, bet ir raudono aksomo kušetė. 
Ilgesingai ją nužvelgiau - bateliai smarkiai spaudė kojas, - bet 
pareiga šaukė. 

Ligi šiol nesužinojau nieko daugiau, nei ką jau buvau girdė- 
jusi apie Eibernačių plantaciją, užtat susidariau naudingą keleto 
kitų plantacijų, esančių netoli Kingstono ir samdančių darbuo- 
tojus, sąrašą. Įdomu, ar Džeimis ketina kreiptis į savo draugą gu- 
bernatorių, kad padėtų ieškoti Ijano. Tada gal pasiteisintų mūsų 
rizika šįvakar čia ateiti. 

Tačiau lordo Džono reakcija sužinojus, kas aš, ir glumino, ir 
baugino. Tartum žmogus būtų išvydęs vaiduoklį. Prisimerkusi 
žvelgiau į violetinį savo atspindį, grožėdamasi juodu ir auksiniu 
žuvelės blizgesiu ant kaklo, bet nepastebėjau nieko, kas galėjo 
kelti nerimą. Plaukai buvo sukelti ir prilaikomi segtukų, nužertų 
smulkiais perlais ir briliantais. Turėjau pripažinti, kad saikinga 
ponios Makaiver kosmetika buvo visai gražiai patamsinusi vokus 
ir parausvinusi skruostus. 

Gūžtelėjau pečiais, gundomai paklapsėjau blakstienomis 
savo atspindžiui, pasiglosčiau plaukus ir grįžau į saloną. 

Patraukiau prie ilgų stalų su užkandžiais, lūžtančių nuo 
gausybės pyragaičių, tešlainių, aštrių užkandėlių, vaisių, saldai- 
nių, įdarytų suktinukų ir daug kitų gardėsių, kurių pavadinimų 
nežinojau, bet drįsau manyti, kad jie valgomi. Kai išsiblaškiusi 
sukausi nuo stalo su lėkšte vaisių, galva atsitrenkiau į tamsaus 
atspalvio liemenę. Sutrikusi puoliau atsiprašinėti jos savininko 
ir sumojau žiūrinti į rūstų pastoriaus Arčibaldo Kembelo veidą. 

- Ponia Malkolm! - nustebęs sušuko jis. 

— Hm... Pastoriau Kembelai, - tylokai atsakiau. - Koks neti- 
kėtumas. - Nedrąsiai pabaksnojau mango dėmę, šviečiančią jam 
ant pilvo, bet jis žengė gerą žingsnį atgal, ir aš atitraukiau ranką. 

Pastorius gana šaltai pažvelgė į mano iškirptę. 

— Tikiuosi, kad jūs sveika, ponia Malkolm? - tarė. 

— Taip, ačiū. 

Labai troškau, kad jis nebevadintų manęs ponia Malkolm, 
kol jo nenugirdo kas nors, kam buvau pristatyta kaip madam 
Aleksandr. 

— Užjaučiu dėl jūsų sesers, - pasakiau vildamasi, kad taip jį 
išblaškysiu. - Ar apie ją kas girdėti? 

Jis nevikriai nulenkė galvą, priimdamas mano užuojautą. 

— Ne. Mano jėgos pradėti paiešką ribotos. Vienas parapijietis 
mane pakvietė šįvakar palydėti jį su žmona čionai, ketindamas 
reikalą išdėstyti gubernatoriui ir paprašyti jo pagalbos, kad būtų 
nustatyta mano sesers buvimo vieta. Patikinu jus, ponia Mal- 
kolm, jei ne tokios svarbios aplinkybės, niekas nebūtų privertęs 
manęs dalyvauti tokio pobūdžio renginyje. 

Jis metė baisaus pasidygėjimo žvilgsnį į netoliese besilinks- 
minantį būrelį, kur trys jaunuoliai varžėsi tarpusavy kurdami są- 
mojingus tostus jaunoms moterims, kurios į tokį dėmesį atsakė 
krizendamos ir smarkiai vasnodamos vėduoklėmis. 

- Tikrai jus užjaučiu dėl nelaimės, pastoriau, - tariau, pama- 
žu traukdamasi šalin. - Panelė Kauden šiek tiek pasakojo apie 
jūsų sesers tragediją. Jei galėčiau jums padėti... 

— Niekas negali padėti, - nutraukė mane pastorius. Jo akys 
žvelgė atšiauriai. - Kalti popiežininkai Stiuartai, kurie nedorai 

mėgino užimti sostą, ir pasileidę kalniečiai jų sekėjai. Ne, niekas 
negali padėti, tik Dievas. Jis sunaikino Stiuartų giminę, sužlųg- 
dys ir Freizerį, ir tą dieną mano sesuo išgis. 

— Freizerį? 

Pokalbiui krypstant šia linkme, man pasidarė labai nesmagu. 
Skubiai žvilgtelėjau skersai kambario, bet, laimė, Džeimio niekur 
nesimatė. 

— Tai pavardė Žmogaus, kuris išviliojo Margaretą iš šeimos 
ir privertė ją sulaužyti ištikimybę. Gal ji nukentėjo ir ne nuo jo 
rankos, bet jis kaltas, kad mano sesuo paliko saugius namus ir 
atsidūrė pavojuje. Taip, Dievas pelnytai atlygins Džeimiui Freize- 
riui, - tarė jis, pilnas niūraus pasitenkinimo nuo tokios minties. 

— Taip, neabejoju, kad taip ir bus, - sumurmėjau. - Atsipra- 
šysiu jūsų, regis, matau draugą... 

Pamėginau sprukti, bet kelią man užstojo procesija liokajų, 
kurie nešė padėklus su mėsa. 

- Dievas nepakęs, kad nedorybė gyvuotų amžinai, - vėl pra- 
bilo pastorius, aiškiai nujausdamas, kad Visagalio nuomonė iš 
esmės sutampa su jo. 

Mažos pilkos jo akutės, kupinos ledinės paniekos, buvo įbes- 
tos į netoliese stoviniuojantį būrelį: keletas damų pleveno aplink 
poną Viloukbį it ryškūs drugiai aplink kinišką žibintą. 

Ponas Viloukbis taip pat buvo ryškus, ir ne viena šio žodžio 
reikšme. Spigus jo kikenimas stelbė damų juoką, be to, mačiau, 
kaip jis smarkiai pasviro prie einančios pro šalį tarnaitės ir vos 
neapvertė padėklo su šerbeto taurėmis. 

— Tegu moterys, pasitelkusios visą sveiką nuovoką, išmoks- 
ta, - monotonišku balsu kalbėjo pastorius, - vengti blizgančių 
drabužių ir įmantrių šukuosenų. - Rodės, jis rimtai įsisiūbavo 
ir, žinoma, tuojau pratrūks apie Sodomą ir Gomorą. —- Moteris, 
neturinti sutuoktinio, turėtų atsidėti Dievo tarnystei, o ne nevar- 
žomam dūkiui viešose vietose. Ar matot ponią Alkot? Ji - našlė, 
kuriai būtų privalu imtis dievobaimingų darbų! 

Pasekiau piktą jo žvilgsnį. Pastorius spoksojo į putlią, įsi- 
linksminusią į ketvirtą dešimtį įkopusią moterį šviesiai rudais 

sugarbanotais plaukais, kuri krizeno iš pono Viloukbio. Susi- 
domėjusi pažvelgiau į ją. Tad štai kokia toji nedora linksmoji 
Kingstono našlė! 

Mažylis kinas dabar keturiomis ropojo ant grindų, apsimes- 
damas ieškąs pamesto auskaro, o ponia Alkot spiegė, tariamai 
sunerimusi, kad jis puldinėja prie jos kojų. Verčiau jau nedels- 
dama susirasiu Fergiusą ir liepsiu jam atplėšti poną Viloukbį nuo 
naujos pažįstamos, kol jis dar nespėjo prisivirti košės. 

Šio vaizdo papiktintas taip, kad nebegalėjo tverti, pastorius 
staiga pastatė stiklą limonado, nusisuko ir ėmė spraustis per 
minią terasos link, smarkiai alkūnėmis stumdamas žmones iš 
kelio. 

Atsidusau iš palengvėjimo; kalbėtis su pastoriumi Kembelu 
buvo tarytum juokauti su budeliu, nors, tiesą sakant, vienintelis 
budelis, kurį pažinojau, buvo kur kas geresnis pašnekovas už 
pastorių. 

Ūmai išvydau aukštą Džeimio figūrą, traukiančią prie durų 
kitoje kambario pusėje, kur maniau esant privačius gubernato- 
riaus kambarius. Jis tikriausiai eina pasišnekėti su lordu Džonu. 
Paakinta smalsumo, nusprendžiau prisidėti prie jo. 

Kambarys dabar buvo sausakimšas žmonių, tad užtruko jį 
pereiti. Kol nusigavau iki durų, pro kurias išėjo Džeimis, šis jau 
seniai buvo dingęs, bet aš kasiausi toliau. 

Atsidūriau ilgame koridoriuje, blausiai apšviestame žvakių 
sieninėse žvakidėse, ir su protarpiais iškirstais pailgais suveria- 
maisiais langais. Pro juos skverbėsi raudona deglų, liepsnojančių 
lauko terasoje, šviesa ir atsispindėjo nuo metalinių puošmenų, 
sukabintų ant sienų. Beveik visos puošmenos buvo kariškos: or- 
namentu išdėlioti pistoletai, skydai ir kardai. Įdomu, ar tai lordo 
Džono suvenyrai, o gal jie atiteko jam su visu šituo namu? 

Nutolus nuo salono šurmulio, čia buvo gana tylu. Nuslinkau 
koridoriumi, žingsnius slopino ilgas turkiškas kilimas, dengian- 
tis parketą. 

Priekyje išgirdau neaiškų vyriškų balsų murmesį. Pasukusi 
už kampo į trumpesnį koridorių priekyje pamačiau duris, pro 

kurias sruvo šviesa. Turbūt tai ir bus gubernatoriaus kabinetas. 
Iš jo sklido Džeimio balsas. 

— Viešpatie, DŽonai! - tarė jis. 

Staigiai sustojau. Labiau sustabdė ne ištarti žodžiai, o jaus- 
mas balse, kurį retai girdėdavau. 

Kuo tykiausiai prisėlinau arčiau. Praviros durys buvo įrėmi- 
nusios Džeimį, kuris nulenkęs galvą aistringai spaudė glėbyje 
lordą Džoną Grėjų. 

Stovėjau tylutėliai, negalėdama nei pakrutėti, nei prabilti. 
Man bespoksant, jie atsiplėšė vienas nuo kito. Džeimis buvo 
atgręžęs į mane nugarą, bet lordas Džonas stovėjo atsisukęs į 
koridorių; jei būtų pažvelgęs, būtų tuojau pat mane išvydęs. 
atsispindėjo toks neslepiamas geismas, kad man į skruostus 
plūstelėjo kraujas. 

Paleidau iš rankos vėduoklę. Išgasdintas to garso, gubernato- 
rius pasuko galvą. Leidausi bėgti koridoriumi atgal, ausyse tuk- 
sint širdies dūžiams. 

Įlėkiau pro duris į saloną ir kalančia širdimi stabtelėjau už 
palmės vazone. Plieniniai sietynai buvo gausiai prismaigsty- 
ti vaško žvakių, pušies deglai ryškiai liepsnojo prie sienų, bet 
kambario kampus vis tiek gaubė tamsa. Virpėdama atsistojau 
šešėlyje. 

Rankos buvo šaltos, jutau šiokį tokį šleikštulį. Po paraliais, 
kas čia dedasi? 

Dabar iš dalies supratau gubernatoriaus apstulbimą sužino- 
jus, kad aš - Džeimio žmona; ta viena akimirka, kai regėjau ne- 
slepiamą skausmingą troškimą, atskleidė, ką jaučia lordas. Bet 
Džeimis - visai kas kita. 

„Grėjus buvo Ardsmuro kalėjimo viršininkas, - nerūpestin- 
gai pasakė jis. O kitąsyk ne taip atsainiai paklausė: „Ar žinai, ką 
daro vyrai kalėjime?“ 

Žinojau, bet uždėjusi ranką ant Brianos galvos galėjau pri- 
siekti, kad Džeimis to nedarė. Jokiomis aplinkybėmis niekas ne- 
būtų jo privertęs, jis būtų negalėjęs. Būčiau šitaip prisiekinėjusi 

iki šio vakaro. Besikilnojančia krūtine užsimerkiau, stengdamasi 
negalvoti apie tai, ką mačiau. 

Žinoma, negalvoti neišėjo. Bet kuo daugiau mąsčiau, tuo la- 
biau šitai atrodė neįmanoma. Prisiminimai apie Džeką Randalą 
gal ir sumenko su fiziniais randais, kuriuos paliko tas niekšas, 
bet argi jie kada nors išblės tiek, kad Džeimis galėtų pakęsti kito 
vyro glamones, juolab jomis mėgautis. 

Bet jeigu jis pažino Grėjų taip artimai, kad tą, ką mačiau, 
darė vien iš draugystės, kodėl man apie jį nepapasakojo anks- 
čiau? Kodėl sukorė šitokį kelią vos sužinojęs, kad Grėjus Jamai- 
koje? Man vėl dūrė į paširdžius ir vėl pajutau šleikštulį. Labai 
norėjau prisėsti. 

Kai virpėdama šešėliuose atsirėmiau į sieną, gubernatoriaus 
apartamentų durys atsidarė ir išėjo pats gubernatorius, grįžtantis 
į pobūvį. Jo veidas buvo išraudęs, akys blizgėjo. Šią valandėlę bū- 
čiau galėjusi jį nužudyti, jei tik būčiau turėjusi už plaukų segtuką 
pavojingesnį įrankį. 

Po kelių minučių durys vėl atsivėrė ir išėjo Džeimis. Mudu 
skyrė ne daugiau kaip šešios pėdos. Jo veidą dengė įprasta abe- 
jingo santūrumo kaukė, bet gana gerai jį pažinodama supratau, 
kad po ja kunkuliuoja stiprūs jausmai. Vis dėlto tų jausmų api- 
būdinti negalėjau. Susijaudinimas? Nuogąstis? Baimė, sumišusi 
su džiaugsmu? Kažkas kita? Nebuvau jo tokio regėjusi. 

Jis neieškojo pašnekovų nei užkandžių, ėmė žingsniuoti po 
kambarį, aiškiai kažko ieškodamas. Manęs. 

Sunkiai nurijau seilę. Negalėjau dabar stoti prieš jį, tik jau 
ne visų akivaizdoje. Stebėdama Džeimį, nepakrutėjau iš ten, kur 
kiūtojau, kol jis galų gale išėjo į terasą. Tada išslinkau iš savo 
slėptuvės ir kuo greičiausiai sprukau į poilsio kambarį. Ten bent 
galėsiu kiek pasėdėti. 

Pastūmiau sunkias duris ir įžengiau vidun. Apsupta šilto, 
raminančio moteriškų kvepalų ir pudros aromato, akimoju atsi- 
palaidavau. O tada man šnerves sukuteno kitas kvapas. Taip pat 
pažįstamas - vienas iš mano profesijos kvapų. Bet jo užuosti čia 
nesitikėjau. 

Poilsio kambaryje vis dar tvyrojo tyla; salono gausmas ūmai 
nuslopo iki tylaus murmesio, tarsi kažkur toli grumėtų perkūni- 
ja. Deja, ši vieta nebebuvo rami priebėga. 

Skersai raudono aksomo kušetės tysojo Mina Alkot. Jos galva 
buvo nukarusi per kraštą, o sijonai netvarkingai apsisukę aplink 
kaklą. Akys atmerktos, padėrusios, jose sustingusi nuostaba. 
Kraujas, srūvantis iš perpjautos gerklės, buvo juodai nudažęs 
aksomą po jos kūnu ir varvėjo į didžiulį klaną ant grindų ties 
jos galva. Šviesiai rudi plaukai buvo išsidraikę, suveltų garbanų 
galiukai mirko kraujo baloje. 

Stovėjau sustingusi ir taip paralyžiuota, kad net neįstengiau 
šauktis pagalbos. Paskui išgirdau koridoriuje linksmus balsus ir 
durys atsilapojo. Trumpam stojo tyla, kai moterys man už nuga- 
ros taip pat išvydo reginį. 

Šviesa iš koridoriaus įspindo pro duris ir užliejo grindis. 
Prieš pat pratrūkstant klyksmams, pamačiau pėdsakus, vedan- 
čius prie lango, - mažyčių dailių padų, pamuštų veltiniu, kruvi- 
nus atspaudus. 

Viskas aiškėja 


DŽEIMIS BUVO kažkur išvestas. O aš, virpanti ir nerišliai va- 
panti, buvau įkurdinta - kokia ironija - gubernatoriaus kabine- 
te su Marsale, kuri atkakliai mėgino šluostyti man veidą šlapiu 
rankšluosčiu, nors ir priešinausi. 

— Juk jie nemano, kad tėtis čia kuo nors dėtas! - penktą sykį 
pakartojo ji. 

— Ne, jie taip nemano. - Galų gale atitokau tiek, kad pajėgiau 
su ja šnekėtis. - Bet jie įtaria, kad tai padarė ponas Viloukbis, 
kurį čia atsivedė Džeimis. 

Ji pažiūrėjo į mane iš siaubo išplėstomis akimis. 

- Ponas Viloukbis? Bet jis gi negalėjo! 

- Nepasakyčiau. 

Jaučiausi tarsi vėzdu sudaužyta, sopėjo visą kūną. Sėdėjau su- 
smukusi ant mažos aksominės dvivietės sofutės ir tarp delnų be 
tikslo sukiojau taurę brendžio, neprarydama nė šlakelio. 

Nesuvokiau net kaip man reikėtų jaustis, ką jau kalbėti apie 
tai, kaip aiškintis prieštaringus šio vakaro įvykius ir jausmus. 
Mano mintys vis šokinėjo nuo šiurpios scenos poilsio kamba- 
ryje prie paveikslo, kurį prieš pusvalandį regėjau šiame pačiame 
kambaryje. 

Sėdėjau ir spoksojau į didžiulį gubernatoriaus stalą. Vis dar 
mačiau juodu, Džeimį ir lordą Džoną, tarsi jie būtų nutapyti ant 
sienos prieš mane. 

— Netikiu tuo, ir tiek, - garsiai ištariau ir tai pasakius pasidarė 
gerėliau. 

- Ir aš, - pritarė Marsalė. Ji vaikštinėjo grindimis, tai kauk- 
šėdama kulniukais ant parketo, tai dusliai tapsėdama per gėlėtą 

kilimą. - Kaipgi jis būtų galėjęs! Žinau, kad stabmeldys, bet juk 
gyvenom su juo! Mes jį pažįstam! 

Ar tikrai? Ar aš pažįstu Džeimį? Galėčiau prisiekti, kad taip, 
bet vis dėlto... Vis prisimenu, ką jis pasakė man viešnamyje pir- 
mąją mūsų naktį drauge. Ar priimsi mane ir rizikuosi su vyru, 
koks esu, dėl to, kokį pažinojai? Tuomet ir vėliau maniau, kad 
tuodu vyrai beveik nesiskiria. Bet gal aš klydau? 

— Neklydau aš! - sumurmėjau, smarkiai suspausdama stiklą. 
Neklystu! 

Jei lordas Grėjus Džeimiui galėjo būti mylimasis, ir jis tai 
nuslėpė nuo manęs, tas vyras toli gražu nebuvo toks, kokiu jį 
laikiau. Turi būti koks nors kitas paaiškinimas. 

„Jis nepapasakojo tau ir apie Liri, - prabilo klastingas balse- 
lis mano galvoje. 

— Tai kas kita, - ryžtingai atšoviau jam. 

— Kas kita? - Marsalė nustebusi varstė mane žvilgsniu. 

— Nežinau, nekreipk į mane dėmesio. - Ranka persibraukiau 
per veidą, mėgindama nuvyti sumišimą ir nuovargį. - Jie ilgai 
užtruko. 

Laikrodis riešutmedžio dėkle jau buvo išmušęs antrą nakties, 
kai atsivėrė kabineto durys ir įžengė Fergiusas, lydimas paniuru- 
sio apsaugos kareivio. 

Fergiusas atrodė išvargęs: beveik visa pudra iš jo plaukų 
buvo išbyrėjusi ir nugulusi ant tamsiai mėlyno švarko pečių it 
pleiskanos. O nuo pudros liekanų plaukai atrodė žilstelėję, lyg 
jis pernakt būtų pasenęs dvidešimčia metų. Nieko stebėtino - ir 
aš taip jaučiausi. 

— Dabar galim eiti, chėrie, - tyliai tarė Fergiusas Marsalei 
ir atsigręžė į mane. - Važiuosit su mumis, miledi, ar palauksit 
milordo? 

— Palauksiu, - atsakiau. 

Neketinau gultis nepamačiusi Džeimio, kad ir kiek reikės 
laukti. 

— Tada pasiųsiu jums karietą, - pažadėjo Fergiusas ir uždėjęs 
ranką Marsalei ant nugaros išsivedė ją iš kabineto. 

Kai jie ėjo pro apsaugos kareivį, šis tyliai kažką mestelėjo Fer- 
giusui. Nesupratau ką, bet Fergiusas tikrai išgirdo. Jis įsitempė, 
prisimerkė ir atsisuko į kareivį. Tas siūbavo ant pėdų pagalvėlių, 
atkariai šypsodamas ir tarytum ko laukdamas. Be abejonės, la- 
biausiai už viską tikėjosi dingsties smogti Fergiusui. 

Jo nuostabai, Fergiusas žaviai išsišiepė, žybtelėjo kvadratiniai 
balti dantys. 

— Dėkoju, mon ami, - tarė, - už pagalbą susiklosčius sun- 
kiausiai padėčiai. 

Jis atkišo ranką su juoda pirštine ir nustebęs apsaugos kareivis 
ją paėmė. Tada Fergiusas staiga atitraukė ranką. Tuoj pat pasi- 
girdo drykselėjimas ir ant parketo siaura srovele pabiro sėlenos. 

— Dovanoju, - maloniai pasakė Fergiusas kareiviui. - Kaip 
nedidelį dėkingumo ženklą. 

O tada juodu su Marsale išėjo, palikę kareivį išsižiojusį, su 
siaubu dėbsantį į nuplėštą svetimą ranką. 


=— 


Po valandos durys vėl atsidarė, šįsyk įleisdamos gubernato- 
rių. Jis vis dar buvo gražus ir dailus nelygu balta kamelija, bet 
jau pradėjusiais ruduoti pakraščiais. Pastačiau nė kiek nenugertą 
stiklą brendžio ir atsistojau jo pasitikti. 

—- Kur Džeimis? 

— Jį vis dar kvočia kapitonas Džeikobsas, atsargos kariuome- 
nės vadas. - Jis suglumęs susmuko į krėslą. - Nė nenutuokiau, 
kad jis taip puikiai šneka prancūziškai. 

— Abejoju, ar jūs gerai jį pažįstat, - mečiau jauką. 

Man nepaprastai magėjo sužinoti, kaip jis pažįsta Džeimį. 
Bet Grėjus nesileido provokuojamas, tik nusitraukė peruką ir 
padėjo į šalį, tada lengviau atsikvėpęs ranka persibraukė per su- 
drėkusius šviesius plaukus. 

— Kaip manot, ar jis gali ir toliau apsimetinėti kitu asme- 
niu? — paklausė jis, jau susiraukęs, ir aš sumojau, kad jo mintis 
taip užvaldžiusi žmogžudystė ir Džeimis, kad beveik nekreipia 
dėmesio į mane, o gal ir išvis nepastebi. 

— Gali, - atsakiau. - Kur jie jį kvočia? 

Atsistojau ir patraukiau prie durų. 

— Priimamajame. Bet kažin ar turėtumėt... 

Nė nestabtelėjau jo išklausyti, pravėriau duris ir iškišau galvą 
į koridorių, o tada skubiai ją įtraukiau ir užtrenkiau duris. 

Koridoriumi žingsniavo admirolas, kurį mačiau svečius pa- 
sitinkančiųjų eilėje, nutaisęs šioms aplinkybėms tinkantį orų ir 
rimtą veidą. Su admirolais galėjau apsieiti. Bet jį lydėjo būrelis 
jaunesniųjų karininkų, ir tarp jų pamačiau pažįstamą veidą, nors 
dabar tas vyras vilkėjo pirmojo leitenanto uniformą, o ne per 
didelį kapitono švarką. 

Nusiskutęs, pailsėjęs, bet veidas išpurtęs, išblyškęs; visai ne- 
seniai kažkas jį sumušė. Kad ir kokių buvo išvaizdos skirtumų, 
nesunkiai atpažinau Tomą Leonardą. Širdies gilumoje nujau- 
čiau, kad ir jis kaipmat atpažins mane, nors ir su violetinio 
šilko suknele. 

Paklaikusi dairiausi po kabinetą kokios nors slėptuvės, bet 
jos nebuvo, galėjau nebent nerti į stalo angą, padarytą, kad tilptų 
keliai. Gubernatorius spoksojo, iš nustebimo pakėlęs antakius. 

— Ką... - pradėjo sakyti jis, bet aš sulaikiau jį, priglausdama 
pirštą sau prie lūpų. 

— Neišduokit manęs, jei jums brangi Džeimio gyvybė! - me- 
lodramiškai sušnypščiau, puoliau ant aksominės dvivietės sofu- 
tės, čiupau šlapią rankšluostį, užsimečiau ant veido ir, sukaupusi 
nežmonišką valią, visa suglebau. 

Išgirdau atidarant duris ir pakeltą, niurzgų admirolo balsą. 

— Lorde Džonai... - kreipėsi jis, bet pastebėjęs tysantį ant nu- 
garos mano kūną nutilo, paskui vėl prabilo tylesniu balsu: - Ak! 
Kiek prisimenu, jūs susižadėjęs? 

— Ne visai susižadėjęs, admirole. - Turiu pagirti, kad Grėjus 
mokėjo reaguoti greitai; jis kalbėjo labai šaltakraujiškai, puikiai 
susitvardęs, tarsi būtų dažnai užtinkamas globojantis sąmonę 
praradusias moteris. - Dama neatsigauna nuo išgąsčio radus 
lavoną. 

— Ak! - pakartojo admirolas, šįsyk su lašeliu užuojautos. — 
Gerai suprantu. Moteriai tai baisus sukrėtimas. - Jis padelsė, 
paskui kimiu kuždesiu paklausė: - Manot, ji miega? 

- Tikrai miega, - patikino jį gubernatorius. - Nuo tiek bren- 
džio ir arklys būtų išsitiesęs. 

Mano pirštai sutrūkčiojo, bet įstengiau gulėti ramiai. 

- Ak, išties. Brendis - geriausias vaistas nuo sukrėtimo. - 
Admirolo šnabždesys panėšėjo į surūdijusių vyrių girgždesį. — 
Norėjau jums pasakyti, kad pasiunčiau prašymą į Antigvą at- 
siųsti papildomų būrių paieškai mieste su jūsų žinia, jei apsaugos 
kariuomenė pirma neras to žmogaus, - pridūrė. 

- Tikiuosi, kad neras, - pagiežingai tarė ryžtingas vieno iš 
karininkų balsas. - Norėčiau pats sučiupti tą geltonodį šunsnukį. 
Tada jau iš jo nedaug beliktų kartuvėms, patikėkit! 

Po šių žodžių vyrai pritariamai suniurzgėjo, bet juos griežtai 
nutildė admirolas. 

- Jūsų jausmai daro jums garbę, džentelmenai, - tarė jis, — 
bet visais atžvilgiais reikės laikytis įstatymo. Tai turite paaiškinti 
visiems būriams, kuriems vadovausite. Kai piktadarys bus nu- 
tvertas, turėsite jį atvesti pas gubernatorių, ir, patikinu jus, tei- 
singumas bus deramai įvykdytas. 

Man nepatiko, kaip admirolas pabrėžė žodį „įvykdytas“, bet 
jis sulaukė šykštaus karininkų pritarimo. 

Admirolas, įprastu balsu išdudenęs šį įsakymą, prieš išeida- 
mas vėl ėmė šnabždėti: 

- Mieste apsistosiu Makadamso viešbutyje. Nedelsdamas 
kreipkitės į mane pagalbos, jūsų ekscelencija. 

Šliurindami ir murmėdami karinio jūrų laivyno pareigūnai 
pasišalino, diskretiškai saugodami mano miegą. Tada subildėjo 
viena pora kojų, išgirdau garsų atodūsį ir girgždesį lyg žmogui 
sunkiai klestelėjus ant kėdės. Valandėlę buvo tylu. 

Paskui lordas Džonas tarė: 

— Jei norite, dabar galite atsikelti. Spėju, sukrėtimas jūsų ne- 
sugniuždė, - ironiškai pridūrė jis. - Manau, vien tik žmogžudys- 

tė neišmuštų iš pusiausvyros moters, kuri geba viena dorotis su 
vidurių šiltinės epidemija. 

Nusitraukiau nuo veido rankšluostį ir nuleidusi kojas nuo 
kušetės atsisėdau prieš jį. Grėjus, užsikvempęs ant stalo ir padė- 
jęs smakrą ant rankų, žiūrėjo į mane. 

- Vieni sukrėtimai, - aiškiai pasakiau, glostydamasi drėgnas 
garbanas ir tiesiai spitrėdama jam į akis, - nelygu kitiems sukrė- 
timams, jei nutuokiat, ką turiu galvoje. 

Grėjus nustebo, bet netrukus jo veide atsirado supratinga 
mina. Jis įkišo ranką į stalo stalčių ir ištraukė mano vėduoklę, 
balto šilko, išsiuvinėtą našlaitėmis. 

- Lyg ir jūsų? Radau koridoriuje. - Grėjus, žiūrėdamas į 
mane, kreivai šyptelėjo. - Štai kaip. Tad jūs numanote, kaip šįva- 
kar mane paveikė jūsų pasirodymas. 

- Labai abejoju, - atrėžiau. Mano pirštai vis dar buvo ledi- 
niai, jaučiausi taip, tarsi būčiau rijusi kažkokį didelį šaltą daiktą 
ir jis būtų nemaloniai užstrigęs po krūtinkauliu. Giliai įkvėpiau, 
mėgindama nustumti jį žemyn, bet nepavyko. - Jūs nežinojot, 
kad Džeimis vedęs? 

Grėjus sumirksėjo, bet pavėluotai, nes spėjau pamatyti ne- 
aiškią skausmo grimasą, tarsi kas būtų ūmai šėręs jam per veidą. 

- Žinojau, kad jis buvo vedęs, - pataisė. Nuleidęs rankas, ėmė 
be tikslo čiupinėti smulkmenas, kurių buvo gausu ant stalo. - Jis 
pasakojo... arba bent leido man suprasti, kad jūs mirusi. 

Grėjus paėmė mažą sidabrinę prespapjė ir pradėjo vartyti, 
akis įsmeigęs į blizgantį paviršių. Ten įtaisytas didžiulis safyras 
mėlynai žybčiojo žvakių šviesoje. 

— Ar jis niekada neužsiminė apie mane? - tyliai paklausė jis. 

Nesupratau, ar jo balse nuskambėjo skausmo, ar pykčio pus- 
toniai. Prieš savo valią pajutau jam šiokį tokį gailestį. 

— Užsiminė, - atsakiau. - Sakė, kad jūs - jo draugas. 

Grėjus pakėlė akis, dailių bruožų veidas kiek pragiedrėjo. 

— Šit kaip? 


— Turite suprasti. Jis... aš... mudu išskyrė karas, sukilimas. Jis 

manė, kad aš mirusi, o aš - kad tarp gyvųjų nebėra jo. Vėl jį 
radau tik... Dieve, nejau vos prieš keturis mėnesius? 

Buvau sukrėsta, bet ne vien šio vakaro įvykių. Man dingojosi, 
kad pragyvenau keletą gyvenimų nuo tos dienos, kai atidariau 
spaustuvės Edinburge duris ir radau A. Malkolmą, palinkusį prie 
spausdinimo mašinos. 

Įtampos raukšlelės Grėjaus veide mažumėlę atsileido. 

- Suprantu, - lėtai pratarė jis. - Taigi jo nematėte... Viešpatie, 
dvidešimt metų! - Jis be žado spoksojo į mane. - O keturi mėne- 
siai? Kodėl... kaip... - Grėjus papurtė galvą, kratydamasis klausi- 
mų. - Na, dabar nesvarbu. Bet ar jis jums papasakojo, kad... tai 
yra... ar jis papasakojo apie Vilį? 

Nieko nesuprasdama dėbsojau į jį. 

— Kas tas Vilis? 

Užuot paaiškinęs, Grėjus pasilenkė ir atitraukė stalo stalčių. 
Iš jo išėmė mažą daikčiuką ir padėjo ant stalo, tada pamojo man, 
kad prieičiau. 

Tai buvo portretas, ovali miniatiūra, įstatyta į drožinėtus rė- 
mus iš kažkokio tamsaus medžio su smulkiomis rievėmis. Pa- 
žvelgiau į veidą portrete ir staigiai atsisėdau, mat sulinko keliai. 
Kai paėmiau miniatiūrą, norėdama pažvelgti įdėmiau, Grėjaus 
veido virš stalo nė nebemačiau, tarsi debesėlio virš horizonto. 

Pirmiausia toptelėjo, kad jis galėtų būti Bri brolis. Antra 
mintis, smogusi man į saulės rezginį, buvo tokia: „Viešpatie 
aukščiausias, jis ir yra Bri brolis!“ 

Didelių abejonių ir negalėjo kilti. Berniukas miniatiūroje ti- 
kriausiai buvo devynerių ar dešimties metų, veidelyje dar užsilikę 
vaikiško švelnumo, plaukai rudi su švelniu kaštoniniu atspalviu, 
ne raudoni. Bet įkypos mėlynos akys drąsiai žvelgia virš tiesios 
nosies, per ilgos kokiu coliu, aukštus vikingo skruostikaulius 
standžiai aptempusi glotni oda. Iš galvos pakreipimo matyti toks 
pat pasitikėjimas kaip ir vyro, iš kurio vaikas paveldėjo bruožus. 

Man taip smarkiai virpėjo rankos, kad miniatiūra vos neiš- 
krito. Padėjau ją ant stalo, bet neatitraukiau rankos, tarsi ji būtų 

— Jūs nežinojot? —- paklausė. 

— Kas... - Nuo sukrėtimo užkimau, todėl turėjau nutilti ir 
atsikrenkšti. - Kas yra jo motina? 

Grėjus, įdėmiai žvelgdamas, delsė atsakyti, bet paskui gūžte- 
lėjo pečiais. 

— Buvo. Ji mirusi. 

— Kas ji? 

Raibuliai vis dar sklido iš skrandžio epicentro ir nuo jų man 
dilgčiojo pakaušį, o kojų pirštų galai buvo sustingę, bet galop vėl 
pradėjau valdyti balso stygas. Girdėjau sakant Dženę: „Jis ne iš 
tų vyrų, kurie miegotų vieni.“ Akivaizdu, kad ne iš tų. 

— Džiniva Danseini, - pasakė Grėjus. - Mano žmonos sesuo. 

Mano protas sūkuriavo, stengdamasis visa suvokti, ir aš, re- 
gis, buvau nelabai taktiška. 

— Jūsų žmonos? — išpūčiau akis. 

Jis smarkiai išraudo ir nusuko akis. Jei iki šiol dar kiek abe- 
jojau dėl to žvilgsnio, kuriuo mačiau jį žvelgiant į Džeimį, dabar 
tos abejonės išsisklaidė. 

- Verčiau jau susimildamas paaiškinkite, kas jums yra Džei- 
mis, ta Džiniva ir šis berniukas, - tariau, vėl paėmusi portretą. 

Jis kilstelėjo antakį, šaltakraujiškas ir santūrus. Grėjus irgi 
patyrė sukrėtimą, bet dabar jau buvo beatsigaunantis. 

— Kažin ar esu įpareigotas tai padaryti, - atkirto jis man. 

Užgniaužiau norą nagais išarti jam veidą, bet tas skatulys ti- 
kriausiai atsispindėjo veide, nes Grėjus atsitraukė su kėde ir su- 
lenkė kojas, ruošdamasis greitai šokti šalin. Jis atsargiai stebeilijo 
į mane iš už tamsaus medžio stalo. 

Keletą sykių giliai įkvėpiau, atgniaužiau kumščius ir prabilau 
kiek pajėgdama ramiau: 

- Tiesa. Jūs nesate įpareigotas. Bet būčiau labai dėkinga, jei 
viską man paaiškintumėte. Kodėl gi man parodėte tą portretą, jei 
nenorėjote, kad sužinočiau? - pridūriau. - Šitiek žinodama, visa 
kita tikrai išgausiu iš paties Džeimio. O dabar galėčiau išklausyti 
jus. — Dirstelėjau į langą — tarp pravertų langinių buvo matyti 

lopinėlis dangaus, vis dar aksominio juodumo. Dar nė ženklo, 
kad pradėtų brėkšti. - Laiko turim. 

Grėjus giliai įkvėpė ir padėjo prespapjė. 

- Regis, taip. - Ūmai jis mostelėjo galva į grafiną. - Gal iš- 
gersit brendžio? 

- Išgersiu, - skubiai atsakiau, - ir jums labai patariu. Turbūt 
jums reikia gurkštelėti nė kiek ne mažiau nei man. 

Jo lūpų kamputį trumpai iškreipė šypsenėlė. 

— Ar tai daktarės patarimas, ponia Malkolm? - ramiai pasi- 
teiravo jis. 

— Taip, žinoma. 

Sudarius šias nedideles paliaubas, jis atsisėdo, rankose sukio- 
damas stiklą su brendžiu. 

— Sakėte, kad Džeimis jums užsiminė apie mane, - prabilo. 
Jam ištarus Džeimio vardą, tikriausiai krūptelėjau, nes jis pažvel- 
gė susiraukęs. - Gal jums labiau patiktų, jei vadinčiau jį pavar- 
de? - šaltai paklausė. - Tokiomis aplinkybėmis nė nežinau, kaip 
jį vadinti. 

— Ne, - numojau ir siurbtelėjau brendžio. - Taip, jis apie 
jus užsiminė. Sakė, kad buvot Ardsmuro kalėjimo viršininkas 
ir draugas, ir kad jis galėjo jumis pasikliauti, - nenoromis pri- 
dūriau. Galbūt Džeimiui atrodė, kad gali pasitikėti lordu Džonu 
Grėjumi, bet aš buvau ne tokia viltinga. 

Šįkart šypsena užtruko ilgiau. 

— Malonu girdėti, - tyliai tarė Grėjus. Jis nudūrė akis į gintarinį 
skystį stikle, kurį švelniai sukiojo, kad atsiskleistų visas svaiginan- 
tis aromatas. Gurkštelėjęs gėrimo, ryžtingai pastatė stiklą. - Kaip 
jis ir sakė, susipažinome Ardsmure. Kai uždarant kalėjimą kiti 
kaliniai buvo parduoti pagal sutartį į Ameriką, patvarkiau taip, 
kad Džeimis būtų paleistas lygtinai ir apgyvendintas Anglijoje, 
Helvoteryje, kurio šeimininkai buvo mano šeimos draugai. - Jis 
dvejodamas pažiūrėjo į mane, paskui pridūrė: - Suprantat, min- 
tis, kad niekada jo nebeišvysiu, man buvo nepakeliama. 

Keliais žodžiais jis išklojo nuogus faktus apie Džinivos mirtį 
ir Vilio gimimą. 

— Ar jis ją mylėjo? - paklausiau. Brendis jau buvo truputį 
sušildęs man rankas ir kojas, bet didžiulio šalto gniužulo viduje 
neištirpdė. 

— Jis niekada nesišnekėjo su manimi apie Džinivą, - atsakė 
Grėjus. Išgėręs brendžio likutį, sukosėjo ir ištiesė ranką, ketin- 
damas prisipilti dar. Paskui vėl pažiūrėjo į mane ir tarė: - Bet 
kadangi ją pažinojau, abejoju, ar mylėjo. - Jo burna persikrei- 
pė. - Jis niekada nepasakojo man ir apie Vilį, bet apie Džinivą 
ir senąjį lordą Elesmerą sklido nemažai gandų. O kai berniukas 
buvo ketverių ar penkerių, panašumas į tikrąjį tėvą pasidarė aki- 
vaizdus visiems, kam tik buvo įdomu žiūrėti. - Grėjus nurijo kitą 
didelį gurkšnį brendžio. - Numanau, kad mano uošvė žino, bet 
ji, aišku, laikys liežuvį už dantų. 

— Tikrai? 

Jis dėbtelėjo į mane per stiklo graižą. 

— Juk ir pati neprasitartumėt? Jeigu reikėtų rinktis, ar vie- 
nintelis jūsų anūkas taps devintuoju Elesmero grafu ir vienų iš 
didžiausių turtų Anglijoje paveldėtoju, ar beturčiu škoto nusikal- 
tėlio išpera, ką nuspręstumėt? 

— Suprantu. - Išgėriau dar brendžio, mėgindama įsivaizduoti 
Džeimį su angle mergina Džiniva, ir man pasisekė itin sužadinti 
vaizduotę. 

— Taigi, - abejingai tarė Grėjus, - ir Džeimis suprato. Jis labai 
išmintingai pasielgė iškeliaudamas iš Helvoterio, kol tiesa dar ne 
visiems badė akis. 

— O čia į veiksmą vėl įsitraukiate jūs? 

Jis užsimerkęs linktelėjo. Rezidencijoje buvo tylu, nors bruz- 
desys kažkur toli ir piršo mintį, kad aplinkui yra žmonių. 

— Teisybė. Džeimis atidavė berniuką man. 


Elesmero arklidė buvo puikiai pastatyta: jauki, patogi žiemą, 
vėsus prieglobstis vasarą. Stambus bėras eržilas tingiai pakrutino 
ausis prazvimbiant musei, bet stovėjo santūrus, džiaugdamasis 
besidarbuojančiomis arklininko rankomis. 

- Labiausiai tavimi nepatenkinta Izabelė, - tarė Grėjus. 

- Izabelė? - Džeimio balsas buvo abejingas. Jam nebereikėjo 
daugiau sukti galvos dėl nepasitenkinimo, rodomo kurio nors iš 
Danseinių. 

- Anot jos, pasakei Viliui, kad iškeliauji, ir jis siaubingai nu- 
liūdo. Visą dieną raudojo. 

Džeimis buvo nusigręžęs, bet Grėjus pamatė, kaip įsitempė 
kaip Džeimis stipriais, lygiais mostais brūžuoja grandykle, kuri 
žvilgančiame kailyje palikdavo tamsias juostas. 

- Na, žinoma, būtų buvę paprasčiau nieko nesakyti berniu- 
kui? - tyliai pratarė Grėjus. 

- Ledi Izabelei - taip, būtų buvę paprasčiau. 

Freizeris pasisukęs pakabino grandyklę ir pliaukštelėjo ranka 
eržilui per pasturgalį. Grėjus pagalvojo, kad šis gestas reiškia pa- 
baigą; rytoj Džeimis iškeliaus. Gerklę gniaužė, bet jis nurijo gumu- 
lą. Tada nusekė įkandin Freizerio prie arklidės durų. 

- Džeimi... - tarė dėdamas ranką jam ant peties. 

Škotas atsigręžė, paskubomis susitvardęs, bet nespėjo paslėpti 
kančios akyse. Jis ramiai stovėjo, žiūrėdamas į anglą. 

- Gerai darai, kad iškeliauji, - pasakė Grėjus. 

Freizerio žvilgsnyje šmėstelėjo nerimas ir tučtuojau jį išstūmė 
atsargumas. 

- Taip sakai? 

- Bet kas pastebėtų, vos užmetęs akį, - tarė Grėjus. - Jei kam 
nors būtų šovę į galvą pažiūrėti į arklininką, tai jau seniai būtų 
išaiškėję. - Jis vėl dirstelėjo į bėrąjį eržilą ir išlenkė antakį. - Kai 
kurie patinai turi savo braižą. Širdies gilumoje manau, kad nekiltų 
abejonių nė dėl vieno tavo palikuonio. 

Džeimis tylėjo, bet Grėjui pasirodė, kad jis mažumėlę išbalo. 

- Žinoma, pats pastebi... na, ne, turbūt ne, - pasitaisė Grėjus. - 
Juk tikriausiai neturi veidrodžio? 

Džeimis negalvodamas papurtė galvą ir atsakė: 

— Ne. Skutuosi žiūrėdamas į vandenį lovy. - Giliai įkvėpęs, iš 
lėto atsiduso. - Na, gerai. 

Jis dirstelėjo į namą, kur stiklinės durys buvo atlapotos į pie- 
velę. Gražiomis dienomis po pietų ant jos žaisdavo Vilis. Umai 
apsisprendęs, Freizeris atsigręžė į Grėjų. 

- Pasivaikščiosi su manim? - paklausė. 

Nelaukdamas atsakymo, jis nudrožė palei arklidę ir pasuko 
taku, vedančiu nuo aptvaro prie žemutinės ganyklos. Tik nužygia- 
vęs apie ketvirtį mylios jis sustojo saulėtoje proskynoje prie gluos- 
nių guoto netoli ežerėlio. 

Grėjus susizgribo nuo greito ėjimo kiek pūškuojąs, dūstąs ir 
sau papriekaištavo, kad Londone gyvena perdėm nejudriai. Frei- 
zeris, žinoma, net nesuprakaitavo, nors diena buvo šiltą. 

Džeimis atsisuko į Grėjų ir be jokių įžangų tarė: 

- Noriu paprašyti tavęs paslaugos. 

Įkypos mėlynos akys žvelgė tiesiai. Toks pat tiesus buvo ir tas 
vyras. 

- Jei manai, kad kam nors išplepėsiu... - pradėjo sakyti Grėjus, 
tada papurtė galvą. - Aišku, nemanai, kad taip padarysiu. Juk 
kurį laiką žinojau... arba įtariau. 

- Ne. - Džeimio lūpas iškreipė šypsenėlė. - Ne, nemanau. Bet 
paprašysiu tavęs... 

- Gerai, - skubiai įsiterpė Grėjus. 

Džeimio burnos kamputis trūktelėjo. 

- Ar pirmiausia nenori sužinoti, kokios paslaugos prašau? 

— Pats numanau. Tu nori, kad matyčiau Vilį ir gal kad siųs- 
čiau tau žodį kitą, kaip jis gyvuoja. 

Džeimis linktelėjo. 

- Taigis, teisybė. - Jis pažvelgė aukštyn, kur ugninių klevų gūž- 
toje slėpėsi namas. - Gal ir piktnaudžiauju tavo gerumu prašyda- 
mas, kad retsykiais sukartum šitokį kelią iš Londono. 

- Visai ne, - paprieštaravo Grėjus. - Šiandien užėjau tau kai 
ko pranešti - aš vedu. 

- Vedi? - Freizeris akivaizdžiai pasibaisėjo. - Moterį? 

- Vargu ar galėčiau ką kitą vesti, - šaltai atsakė Grėjus. - Bet 
jei jau klausi, taip, moterį. Ledi Izabelę. 

— Viešpatie! Negali gi tu! 

- Galiu, - patikino jį Grėjus ir vyptelėjo. - Išmėginau jėgas 
Londone, pasitikrinau, ar gebėsiu jai būti geras sutuoktinis. Juk 
nebūtina mėgti veiksmą, kad jį atliktum, gal jau ir pats žinai? 

Džeimio akies kamputis nevalingai sutrūkčiojo - ne, jis ne- 
krūptelėjo, bet Grėjus ir tą judesį pastebėjo. Škotas išsižiojo, susi- 
čiaupė ir papurtė galvą, nusprendęs verčiau nutylėti. 

- Danseinis sensta ir jam darosi sunku valdyti dvarą, - pa- 
aiškino Grėjus. - Gordonas miręs, o Izabelė su motina vienos 
nesusitvarkys. Mūsų šeimos pažįstamos daug dešimtmečių. Visai 
tinkama partija. 

- Nejaugi? - Džeimis neslėpė pašaipaus skeptiškumo balse. 

Grėjus pasisuko į jį nuraudusiais šviesiais veidais ir griežtai 
atsakė: 

- Taip. Santuokai reikia daugiau nei kūniškos meilės. Kur kas 
daugiau. 

Freizeris staigiai nusisuko. Nužingsniavo prie ežerėlio pakraš- 
nijančias bangeles. Grėjus kantriai laukė, per tą laiką persirišo 
vešlius šviesius plaukus. 

Galų gale Freizeris lėtai pripėdino nunarinęs galvą, tarsi vis 
dar paskendęs mintyse. Prie pat Grėjaus pakėlė akis. 

- Tu teisus, - tyliai pratarė. - Neturiu teisės blogai apie tave 
galvoti, jei neketini užtraukti damai negarbės. 

- Aišku, kad ne, - pasakė Grėjus. - Be to, - pridūrė links- 
miau, - tai reiškia, kad nuolat būsiu čia ir prižiūrėsiu Vilį. 

— Nori atsistatydinti iš tarnybos? - Vienas vario spalvos anta- 
kis šovė aukštyn. 

- Taip. - Grėjus liūdnokai nusišypsojo. - Tam tikru atžvilgiu 
taip bus tik lengviau. Kariuomenės gyvenimas, regis, ne man. 

Freizeris susimąstė. 

- Būčiau... dėkingas... - pasakė, - jeigu taptum... mano sū- 
nui patėviu. - Jis tikriausiai nebuvo iki šiol ištaręs šio žodžio, ir 
tas, nuskambėjęs garsiai, jį pribloškė. - Aš... būsiu tau dėkingas. - 
Džeimis kalbėjo taip, lyg apykaklė būtų jam per ankšta, nors iš 
tikryjų ji buvo prasegta. Grėjus smalsiai sužiuro ir pamatė, kad jo 

veidą pamažu užlieja tamsus, skausmingas raudonis. - Mainais... 
Jei nori... Sakau, galėčiau... tai yra... 

Grėjus užgniaužė ūmų norą nusijuokti. Uždėjo lengvą ranką 
stambiam škotui ant dilbio, ir jam nepraslydo pro akis: Džeimis 
įsitempė, kad nuo to prisilietimo nekrūptelėtų. 

- Mano brangusis Džeimi, - tarė jis, plėšomas juoko ir pyk- 
čio. - Iš tiesų siūlai man savo kūną kaip atlygį už pažadą pasirū- 
pinti Viliu? 

Freizerio veidas buvo raudonas iki pat plaukų pašaknių. 

- Taip, - iškošė jis pro kietai sučiauptas lūpas. - Ar geidi jo? 

Tai išgirdęs Grėjus ėmė juoktis, ilgai aikčiojo ir kosčiojo, o ga- 
liausiai turėjo atsisėsti ant žolėto kranto, kad atsigautų. 

- Ak, maloningasis Dieve, - galop pasakė, šluostydamasis 
akis. - Vertėjo gyventi, kad sulaukčiau tokio pasiūlymo! 

Freizeris dunksojo virš jo žiūrėdamas žemyn, ryškus siluetas 
ryto saulėje, o plaukai liepsnoja žydrame danguje. Grėjui pasiro- 
dė, kad patamsėjusiame Džeimio veide kiek sutrūkčiojo plati bur- 
na, švystelėjo linksmumas, sumišęs su visišku palengvėjimu. 

— Tai nenori manęs? 

Grėjus atsistojo, valydamasis bridžių užpakalį. 

- Tikriausiai geisiu tavęs iki pat savo mirties dienos, - ramiai 
pasakė. - Bet nors ir labai esu gundomas... - Jis papurtė galvą, 
braukdamas nuo rankų drėgnas žoles. - Nejau iš tikrųjų manai, 
kad už šią paslaugą reikalausiu kokio nors atlygio ar jį priimsiu? 
Tiesą sakant, toks pasiūlymas nepaprastai įžeistų mano garbę, jei 
nežinočiau, koks stiprus jausmas jį paskatino. 

- Na, gerai jau, - sumurmėjo Džeimis. - Nenorėjau tavęs 
įžeist. 

Grėjus nežinojo, ar juoktis, ar verkti. Jis ištiesė ranką ir švel- 
niai palietė Džeimio skruostą, kuris jau buvo beveik įgavęs įprastą 
blyškiai bronzinį atspalvį. Tada tyliai tarė: 

- Be to, tu negali man duoti to, ko neturi. 

Grėjus greičiau pajuto, nei pamatė, kaip šiek tiek atsipalaidavo 
į jį atsigręžęs aukštaūgis. 

- Imk mano draugystę, - švelniai pasiūlė Džeimis, - jeigu ji 
tau ko nors verta. 

- Labai ją vertinu. 

Valandėlę abu vyrai stovėjo tylomis, paskui Grėjus atsiduso ir 
pasisukęs pažvelgė į saulę. 

- Laikas bėga. Juk šiandien dar turi daug ką nuveikti? 

Džeimis atsikrenkštė. 

- Taigis, turiu. Darbai laukia. 

- Tai jau tikrai. 

Grėjus timptelėjo liemenės skvernus, ruošdamasis eiti. Bet 
Džeimis nevikriai pamindžikavo, paskui, tarsi ūmai apsisprendęs, 
žengė į priekį, pasilenkė ir rankomis suėmė Grėjaus veidą. 

Grėjus pajuto ant savo veido odos šiltas jo rankas, lengvas ir 
stiprias lyg erelio plunksnos brūkštelėjimas, o tada minkšta ir plati 
Džeimio Freizerio burna prigludo prie jo lūpy. Susidarė trumpa- 
laikis įspūdis, kad švelnumas ir jėga valdomi, jis pajuto silpno elio 
ir šviežios duonos skonį. Paskui viskas baigėsi, ir Džonas Grėjus 
stovėjo, markstydamasis saulėkaitoje. 

— Ak, - pratarė jis. 

Džeimis susidrovėjęs kreivai jam šyptelėjo. 

- Taigis, gerai, - pasakė, - tikriausiai nesu užnuodytas. 

Jis nusisuko ir dingo už gluosnių širmos, palikęs lordą Džoną 
Grėjų vieną prie ežerėlio. 


Valandėlę gubernatorius tylėjo. Tada pakėlė akis ir niūriai 
nusišypsojo. 

- Tai buvo pirmas sykis, kai jis noriai mane palietė, - tyliai 
pasakė. - Ir paskutinis iki šio vakaro, kai jam padovanojau kitą 
miniatiūros kopiją. 

Sėdėjau nė krust, su užmirštu stiklu brendžio rankose. Ne- 
žinojau, ką jaučiau: sukrėtimo, įtūžio, pasibjaurėjimo, pavydo ir 
gailesčio bangos viena po kitos ritosi per mane, verpetais sukda- 
mos sumišusius jausmus. 

Prieš kelias valandas čia pat buvo žiauriai nužudyta moteris. 
Ir vis tiek tas vaizdas poilsio kambaryje atrodė netikras, palyginti 

su miniatiūra - mažu, nereikšmingu paveikslėliu, nupieštu raus- 
vais atspalviais. Šiuo metu nei lordui Džonui, nei man nerūpėjo 
nei nusikaltimas, nei teisingumas - niekas mums daugiau nerū- 
pėjo, tik tai, kas vyko tarp mudviejų. 

Gubernatorius labai susikaupęs apžiūrinėjo mano veidą. 

— Turėjau jus atpažinti laive, - tarė. - Bet tada, aišku, maniau, 
kad jūs seniai mirusi. 

— Na, buvo tamsu, - kvailokai pasakiau. Ranka persibraukiau 
per garbanas, man svaigo galva nuo brendžio ir mieguistumo. 
Paskui supratau, ką jis pasakė. - Atpažinti mane? Bet jūs nebu- 
vote manęs regėjęs! 

Jis padvejojo. 

- Ar prisimenate tamsų mišką netoli Keriariko Škotijos 
Aukštumose prieš dvidešimt metų? Ir berniuką sulaužyta ranka? 
Ją man ir sutvarkėte. - Jis rodydamas pakėlė vieną ranką. 

— Jėzau H. Ruzveltai Kristau. 

Gurkštelėjusi brendžio, užsikosėjau ir ėmiau gaikčioti. Pa- 
mirksėjau ašarojančiomis akimis. Dabar, žinodama, kas jis, 
prisiminiau dailius, plonus kaulus, regėjau gležnesnį, švelnesnį 
anuometį jo kūną. 

- Jūsų krūtys buvo pirmosios, kurias pamačiau, - ironiškai 
tarė jis. - Nemenkas sukrėtimas. 

- Bet, rodos, atsigavote, - šaltokai pasakiau. - Bent jau atlei- 
dote Džeimiui už sulaužytą ranką ir grasinimą jus nušauti. 

Jis nuraudo ir pastatė savo stiklą. 

— Aš... na... taip, - staiga pasakė ir nutilo. 

Kiek pasėdėjom tyloje, abu nesugalvodami, ką sakyti. Jis kelis 
kartus įkvėpė, tarsi ketindamas prabilti, bet paskui atsisakė tos 
minties. Galop užsimerkė, lyg patikėdamas sielą Dievui, atsimer- 
kė ir pažvelgė į mane. 

— Ar žinot... - pradėjo sakyti ir nutilo. Žiūrėjo į sunertas savo 
rankas, ne į mane. Ant vieno krumplio žibėjo mėlynas akmuo, 
skaidrus kaip ašara. - Ar žinot, - vėl tyliai pratarė Grėjus, kreip- 
damasis į savo rankas, - ką reiškia mylėti žmogų ir niekada — 

niekada! - negalėti suteikti jam ramybės, džiaugsmo nei lai- 
mės? - Jis pakėlė skausmo kupinas akis. - Suvokti, kad negali 
padaryti jo laimingo, nors nekaltas nei tu, nei jis, bėda tik kad 
negimei jam tinkamu žmogumi? 

Tyliai sėdėjau regėdama ne jo, o kitą patrauklų veidą - tam- 
sų, ne šviesų, - jusdama ne šiltą atogrąžų nakties alsavimą, o 
ledinę Bostono žiemos ranką. Regėdama šviesos pulsavimą, pa- 
našų į širdies kraują, besiliejantį ant šalto ligoninės paklodžių 
sniego. 

.. bėda tik kad negimei jam tinkamu žmogumi. 

- Žinau, - sušnabždėjau, ant kelių sugniaužusi rankas. Pra- 
šiau Frenko - palik mane. Bet jis negalėjo, kaip ir aš negalėjau jo 
deramai mylėti, jau radusi savo pusę kitur. 

Ak, Frenkai, nebyliai pasakiau. Atleisk man. 

— Noriu paklausti, ar tikite likimu, - vėl prabilo lordas Džo- 
nas. Jo veide šmėkštelėjo šypsena. - Man atrodo, kad iš visų 
žmonių jūs labiausiai tinkat atsakyti į šį klausimą. 

- Jūs taip manot? - niūriai paabejojau. — Bet aš žinau tiek 
pat, kiek ir jūs. 

Jis papurtė galvą, ištiesė ranką ir paėmė miniatiūrą. 

- Tikriausiai man sekėsi labiau nei daugeliui, - tyliai pasakė 
Grėjus. - Vieną dalyką jis atėmė iš manęs. - Jo mina žvelgiant į 
berniuko veidą delne sušvelnėjo. - Bet mainais davė kai ką ver- 
tingesnio. 

Mano ranka nesąmoningai išsitiesė ant pilvo. Džeimis pado- 
vanojo man tokią pat brangią dovaną, kuri jam kainavo nė kiek 
ne mažiau. 

Koridoriuje sutapsėjo žingsniai, slopinami kilimo. Pasigirdo 
smarkus beldimas į duris ir į kabinetą kyštelėjo apsaugos karei- 
vio galva. 

— Ar ponia jau atsigavo? - paklausė kareivis. - Kapitonas 
Džeikobsas baigė kvotas, be to, grįžo mesjė Aleksandro karieta. 

Aš skubiai atsistojau. 

— Taip, atsigavau. - Atsigręžiau į gubernatorių, nežinodama, 
ką jam pasakyti. - Ačiū jums už... tai yra... 

Jis oficialiai nusilenkė ir žengė iš už stalo, ketindamas mane 
išlydėti. 

- Nepaprastai apgailestauju, kad jums teko patirti tokį sukrė- 
timą, ponia, - tarė balsu, kuriame buvo girdėti tik diplomatiškas 
gailestis. Jo elgesys vėl buvo formalus - glotnus ir nublizgintas 
kaip parketo grindys. 

Žengiau paskui apsaugos kareivį, bet prie durų nevalingai 
atsisukau. 

- Kai susitikom tą naktį „Delfine“, džiaugiuosi, kad neatpa- 
žinote, kas aš. Man... jūs patikote. Tada. 

Jis akimirką pastovėjo, mandagus ir nutolęs. Paskui kaukė 
nukrito. 

- Ir man jūs patikote, - tyliai pasakė. - Tada. 


=— 


Atrodė, tarsi važiuočiau šalia svetimo žmogaus. Šviesa jau 
dažėsi pilku atspalviu, nes artėjo aušra, ir net karietos tamsu- 
moje įžiūrėjau priešais sėdintį Džeimį pavargusiu veidu. Vos 
išvažiavom iš gubernatoriaus namų, jis nusitraukė tą juokingą 
peruką, atsikratydamas rafinuoto prancūzo vaidmens ir leisda- 
mas pasirodyti pasišiaušusiam škotui. Palaidi jo plaukai bango- 
mis vilnijo ant pečių, tamsūs priešaušrio šviesoje, kuri iš visko 
atima spalvą. 

— Manai, jis tai padarė? — galų gale paklausiau tik tam, kad 
ką nors pasakyčiau. 

Džeimio akys buvo užmerktos. Išgirdęs klausimą, jis atsi- 
merkė ir gūžtelėjo pečiais. 

- Nežinau, - atsakė išvargusiu balsu. - Šiąnakt to klausiau 
savęs kokį tūkstantį kartų, o dar daugiau sykių buvau to klausia- 
mas. - Jis krumpliais stipriai pasitrynė kaktą. - Neįsivaizduoju 
nė vieno pažįstamo Žmogaus to darant. Ir vis dėlto... na, juk su- 
pranti, pasigėręs jis gali iškrėsti bet ką. Girtas jau yra nužudęs... 
Pameni tą muitininką viešnamy? — Linktelėjau, o jis pasviro į 
priekį, įsirėmęs alkūnėmis į kelius ir rankomis susiėmęs galvą. - 

Bet tai kas kita, - tarė Džeimis. — Veju tą mintį šalin, bet gal. 
Žinai, ką jis sakė apie moteris laive. O jei toji ponia Alkot su juo 
pažaidė... 

- Pažaidė, - pasakiau. - Mačiau. 

Jis palingavo galvą nudūręs akis. 

- Kaip ir daugybė kitų žmonių. Bet jeigu toji ponia sudarė 
jam įspūdį, kad nori daugiau, nors taip gal ir nebuvo, o paskui 
gal jį atstūmė, pasijuokė iš jo... Jis pasigėrė kaip kiaulė, ir čia 
pat ant kiekvienos sienos žvilga peiliai... - Džeimis atsiduso ir 
atsisėdo tiesiai. - Vienas Dievas težino, - niūriai tarė. - Aš neži- 
nau. - Jis susiglostė plaukus, braukdamas ranka. - Ir dar va kas. 
Turėjau papasakoti, kad menkai pažįstu Viloukbį, kad sutikom jį 
paketbote plaukdami iš Martinikos ir pamanėm, bus nieko blogo 
jį supažindinti su žmonėmis, bet tvirtinau nė nenutuokiąs, iš kur 
jis atsirado ir kas per žmogus yra iš tikrųjų. 

— Ar jie patikėjo? 

Jis ironiškai dirstelėjo į mane. 

— Tam kartui patikėjo. Bet po šešių dienų tas paketbotas vėl 
pasirodys čia. Tada jie apklaus kapitoną, ir paaiškės, kad tas nėra 
akyse regėjęs mesjė Etjeno Aleksandro ir jo žmonos, o ką jau ir 
besakyti apie geltonodį jų bičiulį žudiką. 

- Turbūt tai nebus mums paranki smulkmena, - pasakiau 
galvodama apie Fergiusą ir apsaugos kareivį. - Ponas Viloukbis 
kaltas, kad mes jau gerokai nepopuliarūs. 

— Bus kur kas prasčiau, jei po šešių dienų jie vis dar nebus jo 
radę, - tarė Džeimis. - Per šešias dienas iš Mėlynojo Kalno dvaro 
į Kingstoną turbūt atskries ir paskalos apie Makaiverių svečius, 
nes, supranti, tarnai viską apie mus žino. 

— Po perkūnais. 

Jis šyptelėjo, ir man nuo šio vaizdo širdis pašoko. 

- Gražiai parenki žodžius, Sasenach. Taigis, visa tai reiškia, 
kad turime surasti Ijaną per šešias dienas. Negaišdamas keliausiu 
į Rožių dvarą, bet prieš tai man reikia mažumėlę pailsėti. - Jis 
plačiai nusižiovavo, prisidengęs burną ranka, ir mirksėdamas 
palingavo galvą. 

Tylomis grįžome į Mėlynojo Kalno dvarą ir pirštų galiukais 
nutipenom per miegantį namą į savo kambarį, taip pat nepra- 
tardami nė žodžio. 

Drabužinėje su palengvėjimu nubloškiau ankštą korsetą ant 
grindų ir išsitraukiau segtukus paleisdama plaukus. Vilkėdama 
vien šilkiniais marškiniais įžengiau į miegamąjį ir pamačiau 
Džeimį, kuris nenusivilkęs marškinių stovėjo prie stiklinių durų 
ir žvelgė į lagūną. 

Išgirdęs mane, atsisuko ir pridėjęs prie lūpų pirštą pamojo, 
kad prieičiau. 

— Pasižiūrėk, - sušnabždėjo. 

Lagūnoje pliuškenosi nedidelė lamantinų banda. Didžiuliai 
pilki jų kūnai žvilgėjo po tamsiu krištoliniu vandeniu, o iški- 
lę virš jo tviskėjo tarsi glotnūs šlapi akmenys. Medžiuose prie 
namo jau buvo pradėję giedoti paukščiai. Tylą drumstė tik jų 
čiulbėjimas ir dažnas lamantinų, išnirusių įkvėpti oro, šnopa- 
vimas, o kartkartėmis ją perskrosdavo klaikus garsas, lyg dusli, 
tolima dejonė, kai gyvūnai šaukdavo vienas kitą. 

Mes stovėjom greta, tylomis žiūrėdami. Lagūna ėmė žaliuo- 
ti, mat jos paviršių jau glostė pirmieji saulės spinduliai. Šitaip 
pervargus visi pojūčiai buvo antgamtiškai sustiprėję, todėl jutau 
Džeimį taip, tarsi būčiau jį lietusi. 

Džono Grėjaus prisipažinimas nuslopino daugelį baimių ir 
abejonių, bet tai, kad Džeimis nepapasakojo apie savo sūnų, 
nedavė man ramybės. Žinoma, slapukauti jis turėjo priežasčių, 
ir svarių, bet negi jis nepagalvojo, kad galėtų pasikliauti mani- 
mi, kad išlaikysiu jo paslaptį? Staiga man toptelėjo, kad gal jis 
tylėjo dėl savo sūnaus motinos. Gal jis ją mylėjo, nors Grėjui 
atrodė kitaip? 

Ji mirusi; ar dabar svarbu, jeigu jis ją ir mylėjo? Deja, svarbu. 
Dvidešimt metų maniau, kad Džeimio nebėra tarp gyvųjų, bet 
jausmai jam visai nepasikeitė. O jeigu jis taip mylėjo tą jauną 
anglę? Nurijau gumulą, užkimšusį gerklę, drąsindamasi to pa- 
klausti Džeimio. 

Jo veidas buvo mąslus, kaktą vagojo raukšlelė, nors brėkštant 
skleidėsi visas lagūnos grožis. 

- Apie ką mąstai? - galop pasiteiravau, negebėdama paklaus- 
ti, kad įsitikinčiau, bijodama tiesos. 

— Viena mintis atėjo, - atsakė jis, tebespoksodamas į laman- 
tinus. - Apie Viloukbį. 

Šios nakties įvykiai atrodė nutolę ir nesvarbūs. Bet nužudytas 
žmogus. 

— Kokia mintis? 

— Na, iš pradžių nė neįsivaizdavau, kad Viloukbis būtų galėjęs 
tą padaryt - kaipgi išvis žmogus taip galėtų? - Jis nutilo, pirštu 
brėždamas per rasą, susidariusią ant lango stiklo tekant saulei. - 
Bet... - Džeimis atsisuko į mane. - Tikriausiai suprantu. - Jo 
veidas buvo susirūpinęs. - Jis buvo vienišas... labai vienišas. 

— Prašalaitis svetimame krašte, - tyliai pasakiau, prisimin- 
dama paslaptingas eiles, išpieštas ryškiu juodu rašalu, pasiųstas 
skristi į seniai prarastus namus, jūrai patikėtus balto popieriaus 
sparnus. 

— Kaip tik toks. - Džeimis atitoko nuo savo minčių, lėtai per- 
braukė ranka per plaukus, kurie auštant tviskėjo variu. - O kai 
žmogus toks vienišas... na, gal ir nepadoru sakyti, bet mylėtis su 
moterimi gali būti vienintelis dalykas, leidžiantis jam trumpam 
užsimiršti. 

Jis nudūrė akis, atvertė delnus ir kairės rankos smiliumi pa- 
glostė randuotą didįjį pirštą. 

— Todėl ir vedžiau Liri, - tyliai prisipažino. - Ne spaudžiamas 
įsizyzusios Dženės. Ir ne iš gailesčio Liri ir jos mergaitėms. Net 
ne dėl skaudančių kiaušių. - Jo lūpų kamputis kilstelėjo, bet tuoj 
atsileido. - Man tik reikėjo užmiršti, kad aš vienas. 

Džeimis, neramus, vėl pasigręžė į langą. 

- Todėl ir manau: jei kinas ėjo pas ją spiriamas tokio rei- 
kalo, to norėdamas, o toji moteris jį atstūmė... - Jis gūžtelėjo 
pečiais, žvelgdamas į vėsią žalią lagūną. - Taip, gal jis ir galėjo 
tai padaryti. 

Stovėjau greta jo. Lagūnos vidury į paviršių tingiai išniro la- 
mantino patelė ir apsivertė ant nugaros, prie krūtinės glausdama 
mažylį, kad šis gautų saulės. 

Džeimis tylėjo kelias minutes, aš irgi tylėjau, nežinodama, 
kaip prašnekti apie tai, ką mačiau ir girdėjau gubernatoriaus 
namuose. 

Greičiau pajutau, nei išvydau, kaip jis nurijo seilę, ir atsisuko 
nuo lango į mane. Jo veidą vagojo nuovargio raukšlės, bet mina 
buvo ryžtinga - tokią nutaisydavo prieš kovą. 

— Klere, - tarė Džeimis, ir aš akimoju įsitempiau. Jis vadin- 
davo mane vardu tik tada, kai būdavo labai rimtai nusiteikęs. - 
Klere, turiu tau kai ką pasakyti. 

— Ką? 

Pirma sukau galvą, kaip to paklausti, bet ūmai nebenorėjau 
nieko išgirsti. Žengiau pusę žingsnio atgal, tačiau jis griebė mane 
už rankos. 

Kažką slėpė kumštyje. Paėmęs nesipriešinančią mano ranką, 
įdėjo į saują tą daiktą. Nė nepažiūrėjusi supratau, kas tai: jutau 
dailiai išdrožtą ovalų rėmelį ir šiurkštoką tapytą paviršių. 

— Klere. - Mačiau, kaip jam ryjant seilę šone suvirpėjo 
gerklė. - Klere, privalau tau pasakyti. Aš turiu sūnų. 

Nepasakiau nieko, bet atgniaužiau ranką. Štai jis - tas pats 
veidas, kurį mačiau Grėjaus kabinete, vaikiškas, pasipūtęs vyro, 
stovinčio prieš mane, antrininkas. 

- Turėjau tau prisipažinti anksčiau. - Jis žvelgė man į veidą, 
ieškodamas kokių nors užuominų apie jausmus, bet nors kartą 
mano išdavikas veidas buvo visiškai bereikšmis. - Būčiau pasa- 
kęs... tik... - Jis giliai įkvėpė, kad įgautų stiprybės kalbėti toliau. — 
Apie jį nepasakojau niekam. Net Dženei. 

Tai mane taip apstulbino, kad atsirišo liežuvis. 

— Dženė nežino? 

Jis papurtė galvą ir nusisukęs įsižiūrėjo į lamantinus. Išgąs- 
dinti mūsų balsų, jie paplaukė tolėliau, bet tuoj aprimo ir ėmė 
pešioti vandens augalus lagūnos pakrašty. 

- Tai nutiko Anglijoje. Jis... Negalėjau atskleisti, kad jis mano. 
Berniukas juk pavainikis? - Jo skruostus galbūt tekanti saulė nu- 
rausvino. Džeimis prikando lūpą ir vėl prabilo: - Nemačiau jo 
nuo tada, kai buvo mažas berniukas. Ir niekada jo nebeišvysiu, 
tik regėsiu šitame portretėlyje. - Jis paėmė iš manęs miniatiū- 
rą, atsargiai pasidėjo ant delno it kūdikio galvelę. Palinkęs virš 
paveikslėlio, sumirksėjo. - Bijojau tau pasakyt, - tyliai tarė, - 
Būgštavau, kad pamanysi, jog į gyvenimą paleidau daug pavai- 
nikių... Baiminausi, kad jei sužinosi mane turint dar vieną vaiką, 
pagalvosi, kad man nelabai rūpi Briana. Bet man ji labai rūpi, 
Klere, kur kas labiau, nei moku tau apsakyti. - Jis pakėlė galvą ir 
pažvelgė man tiesiai į akis. - Ar atleisi? 

- Ar tu... - Žodžiai beveik dusino mane, bet turėjau juos 
ištarti. — Ar ją mylėjai? 

Jo veide šmėkštelėjo neapsakomas liūdesys, bet jis nenukrei- 
pė žvilgsnio. 

— Ne, - tyliai atsakė. - Ji... geidė manęs. Man reikėjo... rasti, 
kaip ją sulaikyti, bet negalėjau. Ji geidė, kad sugulčiau su ja. Ir 
aš suguliau. O paskui... ji nuo to mirė. - Jo žvilgsnis buvo nu- 
durtas žemyn, ilgos blakstienos slėpė akis. - Dėl jos mirties aš 
kaltas prieš Dievą. Gal mano kaltė dar didesnė, kad nemylėjau 
tos Moters. 

Tylėjau, bet pakėliau ranką ir priglaudžiau jam prie skruos- 
to. Džeimis smarkiai prispaudė savo ranką prie manosios ir 
užsimerkė. Šalia mūsų ant sienos tupėjo gekonas, kone tokios 
pat spalvos kaip geltonas tinkas, besužimbantis stiprėjant die- 
nos šviesai. 

— Koks jis? - švelniai paklausiau. - Tavo sūnus? 

Džeimis neatsimerkdamas šyptelėjo. 

- Išlepintas ir užsispyręs. Neišauklėtas. Rėksnys. Prasto 
būdo. - Jis nurijo seilę. - Ir gražus, sumanus, linksmas, stiprus, — 
pasakė taip tyliai, kad vos girdėjau. 

— Ir tavo, - pridūriau. 

Jo ranka sugniaužė mano ranką, spausdama ją prie švelnios 
skruosto ražienos. 


370 DIANA GABALDON 


— Ir mano. 

Jis giliai įkvėpė, ir po užmerktais vokais sužvilgo ašaros. 

— Turėjai manimi pasikliauti, - galop tariau. 

Jis lėtai linktelėjo, paskui atsimerkė, vis dar nepaleisdamas 
mano rankos. 

— Gal ir turėjau, - tyliai pasakė. - Bet vis svarsčiau, kaip tau 
reikėtų prisipažinti viską - apie Džinivą, Vilį ir Džoną. Ar žinai 
apie Džoną? - Jis susiraukė, tada atsipalaidavo, man linktelėjus. 

- Jis man papasakojo. Viską. 

Džeimio antakiai kilstelėjo, bet jis kalbėjo toliau: 

— Tuo labiau kaip galėjau prisipažinti, kai jau žinojai apie Liri. 
Kaip galėjau tau papasakoti ir tikėtis, kad suprasi skirtumą. 

— Kokį skirtumą? 

— Džiniva, Vilio motina, geidė mano kūno, - tyliai kalbėjo 
jis, spoksodamas į pulsuojančius gekono šonus. - Liri reikėjo 
mano pavardės ir darbingų mano rankų, kad išmaitintų ją su 
mergaitėm. - Jis pasuko galvą ir tamsiai mėlynos akys susmigo į 
mano akis. - O Džonas... - Jis kilstelėjo pečius ir vėl juos nulei- 
do. - Negalėjau jam duoti to, ko jis norėjo, bet jis - geras drau- 
gas, todėl to ir neprašė. Kaipgi visa tai tau atskleisti, - jo burna 
sutrūkčiojo, - o paskui dievagotis, kad vienintelę tave myliu? Ar 
manim patikėtum? 

Klausimas pakibo ore tarp mūsų, mirguliuodamas kaip rai- 
buliai lagūnos vandeny. 

- Jeigu taip pasakytum, patikėčiau. 

— Tikrai? - Iš balso atrodė, kad jis kiek nustebo. - Kodėl? 

— Nes tu - sąžiningas žmogus, Džeimi Freizeri, - pasakiau 
šypsodamasi, kad neapsiašaročiau. - Ir gal dėl to Viešpats tavęs 
pasigailės. 

— Tu vienintelė, - pasakė jis taip tyliai, kad vos išgirdau. - Tik 
tave garbina mano kūnas, tik tau tarnauja mano rankos. Tik tau 
mano pavardė, širdis ir siela. Tik tau. Nes tu man neleisi meluoti 
ir vis tiek mylėsi mane. 

Tada jį paliečiau. 

— Džeimi, — uždėjau ranką jam ant dilbio, - tu nebe vienas. 

Jis atsisuko ir suėmė mano rankas, įdėmiai žiūrėdamas į veidą. 

— Prisiekiau tau, - pasakiau. - Kai mudu tuokėmės. Tada to 
nenorėjau, bet prisiekiau, o dabar noriu. - Suėmusi abiem ran- 
komis apverčiau Džeimio plaštaką, pirštais liečiau ploną, glotnią 
odą prie riešo, kur tvinksėjo pulsas, kur kitados perrėžė jo dur- 
klo ašmenys ir pasruvęs kraujas amžiams susimaišė su manuoju. 

Prispaudžiau riešą prie jo riešo, pulsą prie pulso, širdies dū- 
žius prie širdies dūžių. 

- Mano kraujo tu kraujas... - sušnabždėjau. 

— Mano kaulo tu kaulas, - dusliai ir kimiai sušnabždėjo 
Džeimis. 

Staiga jis atsiklaupė prieš mane ir įdėjo man į rankas savo 
sukryžiuotas rankas. Tokiu gestu kalnietis prisiekia ištikimybę 
klano vadui. 

- Priimk mano dvasią, - pasakė nulenkęs galvą virš mūsų 
rankų. 

— Kol tęsias mūs dienos, - tyliai užbaigiau. - O jos dar tęsias, 
Džeimi, ar ne? 

Jis atsistojo ir nuvilko man marškinius. Nuoga atsiguliau ant 
siauros lovos, prisitraukiau jį švelnioje geltonoje šviesoje ir par- 
sivedžiau jį namo, namo ir darsyk namo. Nė vienas iš mudviejų 
nebebuvo vienas. 

Brangakmenių kvapas 


ROŽIŲ DVARAS buvo už dešimties mylių nuo Kingstono, 
traukiant stačiu, vingiuotu, rausvomis dulkėmis nuklotu keliu, 
kuris vedė į žydruosius kalnus. Jis buvo apžėlęs ir toks siauras, 
kad beveik visą laiką turėjom joti vorele. Risnojau paskui Džeimį 
tamsiais, gardžiai kvepiančiais kedrų šakų tuneliais, po medžiais, 
besistiepiančiais kone į šimto pėdų aukštį. Apačioje, šešėlyje, žėlė 
didžiuliai paparčiai, kurių susiraitę ūgliai daugmaž prilygo smui- 
ko galvutei. 

Aplinkui tvyrojo tyla, tik krūmynuose čiulbėjo paukščiai, bet 
ir nuščiūdavo mums jojant pro šalį. Kartą Džeimio arklys staiga 
sustojo ir šnarpšdamas pasitraukė atatupstas. Palaukėm, kol per 
kelią į pomiškį nuringuos žalia gyvačiukė. Palydėjau ją žvilgsniu, 
bet mačiau ne daugiau kaip dešimt pėdų nuo kelio pakraščio. 
Toliau viskas susiliejo į vėsią žalumą. Man kirbėjo šiokia tokia 
viltis, kad šiuo keliu pabėgo ir ponas Viloukbis - tokioje vietoje 
niekas niekada jo nerastų. 

Nors salos apsaugos kariuomenė nuodugniai išgriozdė mies- 
tą, kino nerado. Rytojaus dieną buvo laukiama iš Antigvos karei- 
vinių atvykstant specialaus jūrų pėstininkų padalinio. Visi namai 
Kingstone dabar buvo užšauti kaip banko saugyklos, o jų šeimi- 
ninkai vaikščiojo apsiginklavę iki dantų. 

Mieste tvyrojo labai pavojinga atmosfera. Ir karinio jūrų lai- 
vyno karininkai, ir apsaugos kariuomenės pulkininkas manė, 
kad jei kinas bus sučiuptas, vargu ar gyvas sulauks kartuvių. 

— Bus sudraskytas į gabalus, - pasakė pulkininkas Džeikobsas, 
žmogžudystės naktį lydėdamas mus iš gubernatoriaus rezidenci- 
jos. - Drįstu sakyti, jam bus nuplėšti kiaušiai ir sugrūsti į dvokian- 
čią gerklę, - pridūrė, akivaizdžiai mėgaudamasis tokia mintimi. 

- Turbūt, - prancūziškai sumurmėjo Džeimis, padėdamas 
man įlipti į karietą. 

Žinojau, kad jis vis dar nuogąstauja dėl pono Viloukbio. Jojo 
per kalnus tylus ir susimąstęs. Deja, mes nieko negalėjome pa- 
daryti. Jei mažylis kinas nekaltas - negalėjom jo apsaugoti, o 
jei kaltas - negalėjom išduoti. Galėjome tik viltis, kad jo rasti 
nepavyks, ir daugiau nieko. 

Jaunėlio Ijano paieškai turėjom penkias dienas. Jeigu jis ti- 
krai Rožių dvare, galbūt viskas susiklostys gerai. Bet jeigu ne... 


=— 


Plantaciją nuo aplinkinio miško skyrė tvora ir nedideli var- 
tai. Jos žemė buvo išvalyta, apsodinta cukranendrėmis ir kava- 
medžiais. Toliau nuo namo ant pakylos stūksojo didelis papras- 
tas statinys drėbtomis molio sienomis ir palmių šakų stogu. Iš jo 
pirmyn atgal zujo tamsiaodžiai žmonės, o aplink sklido silpnas 
šleikštokas deginto cukraus kvapas. 

Žemiau rafinavimo patalpos — bent aš maniau, kad tokia to 
namo paskirtis, - stovėjo didžiulis cukraus slėgtuvas. Primityvų 
įrenginį sudarė pora storų rąstų, sukryžiuotų X raide ir užritintų 
ant milžiniško veleno, kuris gulėjo virš dėžės pavidalo slėgtuvo. 
Du ar trys vyrai laipiojo per slėgtuvą, kuris dabar neveikė. Įren- 
ginį sukantys jaučiai supančioti rupšnojo žolę tolėliau. 

— Kaip jie iš čia išgabena cukrų? - pasmalsavau, prisiminusi 
siaurą taką, kuriuo atjojome. - Mulais? - Nuo apsiausto pečių 
nusibraukiau kedrų spyglius, kad atrodyčiau kaip pridera. 

— Ne, - išsiblaškęs atsakė Džeimis. - Cukrus plukdomas upe 
baržomis. Upė ana ten, matai, kur eina takas už namo. - Jis parodė 
smakru, viena ranka laikydamas pavadį, o kita daužydamas nuo 
švarko skvernų kelionės dulkes. - Pasiruošusi, Sasenach? 

— Kaip visada. 

Rožių dvaras buvo dviaukštis pastatas, ilgas, grakščiai propor- 
cingas, su stogu iš brangaus skalūno, o ne iš skardos lakštų, kuriais 
buvo uždengti daugelio plantatorių namai. Palei vieną sieną ėjo 
ilga veranda, į kurią atsivėrė pailgi namo langai ir stiklinės durys. 

Prie didžiųjų durų augo puikus geltonų rožių krūmas, kuris 
vijosi pinučiais aukštyn ir sklido ant stogo. Jis skleidė tokį svaigų 
aromatą, kad net gniaužė kvapą, o gal man stigo oro ir užkleko 
gerklė tik iš jaudulio. Belaukiant, kada bus atvertos durys, apsi- 
dairiau, ar netoli cukraus rafinavimo pastato nešmėkštelės kokia 
baltaodė būtybė. 

— Klausau, sah*? - Duris atidariusi vidutinio amžiaus ver- 
gė smalsiai žiūrėjo į mus. Buvo stambi, su raudonu turbanu ant 
galvos, vilkėjo baltu medvilniniu palaidu drabužiu. Jos oda buvo 
tamsaus, sodraus aukso atspalvio kaip rožių ant pinučių tvorelės 
viduriukai. 

— Gal malonėtumėt pranešti, kad pas ponią Eibernati atvyko 
ponia ir ponas Malkolmai? - mandagiai paprašė Džeimis. 

Moteris atrodė gana nustebinta, tarytum svečiai būtų retas 
reiškinys dvare, bet padelsusi linktelėjo ir žengė atbula, plačiai 
atlapodama duris. 

- Prašom palaukti salone, sah, - pakvietė švelniai, dainingai, 
žodis „salone“ nuskambėjo kaip „salonge“. - Pasiteirausiu šeimi- 
ninkės, ar jus priims, 

Kambarys buvo erdvus, ilgas, dailių proporcijų, užlietas švie- 
sos, srūvančios pro milžiniškus suveriamuosius langus per visą 
sieną. Židinys tolimajame kambario gale, milžiniškas statinys su 
akmenine atbraila ir nušlifuoto skalūno padu, užėmė kone visą 
kitą sieną. Jame būtum galėjęs be menkiausio vargo iškepti jautį, 
o didžiulis iešmas piršo mintį, kad šio namo šeimininkė kartais 
taip ir daro. 

Vergė palydėjo mus iki pintos sofos ir pasiūlė atsisėsti. Aš 
dairydamasi ir sėdėjau, bet Džeimis neramiai žingsniavo po 
kambarį, žvilgčiodamas pro langus į žemiau plytinčius cukra- 
nendrių laukus. 

Tai buvo keistas kambarys; jaukiai apstatytas pintais ir ro- 
tango baldais su daugybe purių, minkštų pagalvėlių, bet kiek 
neįprastai dekoruotas. Ant palangės buvo pririkiuota sidabrinių 


* Žodžio „sahibas“ trumpinys. 

varpelių nuo mažiausio iki didžiausio. Šalia manęs ant stalo sto- 
vėjo kelios akmeninės ir terakotinės statulėlės, vaizduojančios 
kažkokius primityvius stabus ar dievybes. 

Visos buvo moteriškos lyties: nėščios moterys arba su milži- 
niškomis apvaliomis krūtimis ir nenormaliai plačiais klubais. Iš 
jų sklido gyvastingas ir mažumėlę trikdantis seksualumas. Lai- 
kotarpis tikrai nebuvo perdėm dorovingas, bet tokių skulptūrėlių 
būčiau nesitikėjusi jokios epochos svetainėje. 

Įprastesni pasirodė jakobitų suvenyrai: sidabrinė tabakinė, 
stiklinis plokščias butelis, puošni vėduoklė, didelė pailga lėkštė 
ir net didžiulis austas kilimas ant grindų - visi dekoruoti kam- 
puota balta Stiuartų rože. Bet čia nieko keisto. Daugybė jakobitų, 
pabėgusių iš Škotijos po Kulodeno mūšio, atkeliavo į Vest Indi- 
ją atsigauti po nesėkmės. Tie daiktai man pasirodė įkvepiantys 
drąsos. Šio namo šeimininkė prijaučia jakobitams, tai gal bus 
maloni škotui ir nusileis dėl Ijano. „Jeigu jis čia“, - perspėjo bal- 
selis galvoje. 

Name sutapsėjo žingsniai, ir prie durų šalia židinio pasigirdo 
plazdėjimas. Džeimis tyliai urgztelėjo, tarsi jam kas būtų užtvo- 
jęs. Pakėlusi akis išvydau į kambarį įžengiant namo šeimininkę. 

Atsistojau, ir sidabrinė taurelė, kurią buvau paėmusi, sužvan- 
gėjo nukritusi ant grindų. 

— Matau, išlaikei mergaitišką figūrą, Klere. - Jos galva buvo 
pakreipta, žalios akys linksmai blizgėjo. 

Iš netikėtumo buvau taip suparalyžiuota, kad neįstengiau 
atsiliepti, bet man smilktelėjo, kad apie ją negaliu pasakyti to 
paties. 

Geilis Dankan krūtinė visada buvo putli, per didelė, kre- 
minės spalvos, o klubai platūs. Nors kreminis odos atspalvis 
neišbluko, ji buvo kur kas apkūnesnė ir gerokai išplatėjusi per 
visas vietas. Vilkėjo laisvu muslino apdaru, po kuriuo minkštas 
stambus kūnas vos pajudėjus virpėjo ir siūbavo. Dailūs veido 
bruožai jau seniai paskendo liulančiuose apvalumuose, už- 
tat nuostabios žalios akys nė kiek nepasikeitė, žėrėjo kupinos 
piktdžiugos. 

Giliai įkvėpiau ir atgavau balsą. 

— Tikiuosi, nesuprasi manęs neteisingai, - pratariau, pamažu 
tūpdama ant pintos sofos, - bet kodėl tu nemirusi? 

Ji skambiai nusijuokė, balsas buvo skaidrus kaip jaunos 
merginos. 

— Sakai, turėčiau būti negyva? Na, tu ne pirmoji ir tikriausiai 
ne paskutinė taip manai. 

Iš smagumo jos akys susiaurėjo iki ryškiai žalių trikampėlių. 
Ji įsitaisė krėsle, atsainiai linktelėjo Džeimiui ir staiga suplojo 
rankomis, kviesdama tarnaitę. 

— Gal išgerkim arbatos? - paklausė. - O paskui iš tavo puo- 
delio pabursiu, ką tau lemia lapeliai. Juk tuo ir garsėju - kal- 
bama, kad esu puiki ateities pranašautoja. Tad kodėl gi ne? - Ji 
vėl nusikvatojo, putlūs skruostai paraudo iš džiaugsmo. Jeigu ji, 
mane išvydusi, ir apstulbo kaip aš, tai meistriškai susitvardė. 

— Arbatos, - pasakė ji juodaodei tarnaitei, kuri atėjo išgirdusi 
kvietimą. - Ypatingos, iš tos mėlynos dėžutės, gerai? Ir dar pyra- 
gaičių su riešutais. Ar suvalgysi kąsnelį? - paklausė atsigręžusi į 
mane. - Šiaip ar taip, juk proga. Vis svarstydavau, — ji pakreipė 
galvą it kiras, vertinantis galimybes pastverti žuvį, - ar po tos 
dienos Kreinsmure mūsų keliai kada nors susikirs. 

Mano širdis ėmė plakti lėčiau, sukrėtimą nustelbė ūžtelėjusi 
didžiulė smalsumo banga. Galvoje kunkuliavo daugybė klausi- 
mų, ir aš kaip pakliuvo vieną išsirinkau. 

— Ar pažinai mane, - paklausiau, - kai susitikom Kreinsmure? 

Ji papurtė galvą, kremiškai baltos plaukų sruogos išsipešė iš 
segtukų ir nuslydo kaklu žemyn. Tada ji atsainiai pasitaisė plau- 
kų mazgą, vis dar smalsiai nužiūrinėdama mane. 

— Iš pradžių ne. Bet, aišku, atrodei keista. Ir ne vien man. 
Juk tu perėjai per akmenis nepasiruošusi? Turiu galvoj, netyčia? 

Prikandau liežuvį dar nepasakiusi: „Tąkart netyčia.“ 

— Taip, tai buvo atsitiktinumas. O tu atkeliavai tyčia iš 1967 
metų? 

Ji linktelėjo, įdėmiai žiūrėdama. Mėsinga kakta tarp antakių 
buvo suraukta, o stebeilijant į mane ta raukšlė dar pagilėjo. 

- Taip, padėti princui Tearlach. - Burna perkrypo lyg para- 
gavus ko bjauraus, ir Geilis, staigiai nusukusi galvą, nusispjovė. 
Seilių gumulėlis garsiai tėkštelėjo ant išblizgintų medinių grin- 
dų. - An gealtaire salach Atailteach! - išrėžė ji. - Šlykštus bailys 
italiūkštis! — Jos akys patamsėjo ir sutvisko negera šviesa. - Jei 
būčiau žinojusi, būčiau nusigavusi į Romą ir jį nudobusi, kol dar 
buvo nevėlu. Bet ir jo brolis Henrikas ne geresnis, tas bekiaušis 
verksnys šventeiva. Koks skirtumas. Po Kulodeno visi Stiuartai 
nieko verti. 

Ji atsiduso ir pakeisdama kūno padėtį sugirgždino rotango 
krėslą. Tada nekantriai mostelėjo ranka, nutraukdama šneką apie 
Stiuartus. 

- Bet apie juos nebekalbėkim. Tai atsitiktinai atkeliavai — 
perėjai per akmenis artėjant Laužų šventei? Taip dažniausiai ir 
nutinka. 

- Taip, - atsakiau didžiai nustebusi. - Per Belteiną. Bet ką 
nori pasakyti tuo „taip dažniausiai ir nutinka“? Ar sutikai daug 
kitų... tokių... kaip mes? —- neryžtingai pabaigiau klausimą. 

Ji lyg išsiblaškiusi papurtė galvą. 

— Nedaug. - Geilis lyg ir kažką svarstė, nors gal tik pasigedo 
užkandžių ir gėrimų. Čiupusi sidabrinį varpelį, smarkiai sutilin- 
džiavo. - Velniai rautų tą Klotildą! Tokių kaip mes? - grįžo prie 
pokalbio. - Ne, nesutikau. Be tavęs, pažįstu dar vieną. Ak, vos iš 
koto neišvirtau, kai išvydau randelį ant tavo rankos ir supratau, 
kad tu tokia kaip aš. 

Ji palietė didelį iškilumą ant savo žasto, kur baltas muslinas 
dengė nedidelę skiepų žymę. Vėl pakreipusi galvą it paukštis, nu- 
žvelgė mane viena ryškiai žalia akimi. 

— Ne, sakydama, kad taip dažniausiai nutinka, turėjau gal- 
voje girdėtus pasakojimus. Apie žmones, kurie dingsta fėjų ir 
akmenų ratuose. Dažniausiai jie išeina per Belteiną ar Samhei- 
ną, o kai kurie - artinantis saulės šventėms: vasaros arba žie- 
mos saulėgrįžai. 

— Štai ką reiškė tas sąrašas! — staiga pasakiau, prisiminusi pil- 
ką užrašų knygelę, kurią palikau Rodžeriui Veikfildui. - Surašei 

apie du šimtus datų ir inicialų. Nežinojau, kas tai, bet mačiau, 
kad beveik visos datos - vėlyvą balandį, gegužės pradžioje arba 
spalio pabaigoje. 

— Teisybė. — Ji linktelėjo, akimis vis dar smaigstydama 
mane. - Tai radai mano knygelę? Iš jos ir supratai turinti eiti 
ieškoti manęs ant Kraig na Duno kalvos? Ten buvai tu, ar ne? 
Tai tu šaukei mano vardą prieš pat man žengiant per akmenis? 

— Džiliana, - tariau ir pamačiau, kad Geilis akys išsiplėtė, 
išgirdus vardą, kuris kitados buvo jos, bet veidas išliko ramus. - 
Džiliana Edgars. Taip, tai buvau aš. Bet nežinojau, ar matei mane 
tamsoje. - Atmintyje sušmėžavo nakties juodumo akmenų ratas: 
vidury liepsnoja laužas, o prie jo stovi liekna moteris besiplaiks- 
tančiais nuo ugnies karščio šviesiais plaukais. 

— Nemačiau, - tarė Geilis. - Tik vėliau, kai išgirdau tave 
šaukiant per raganų teismą, toptelėjo, kad jau esu girdėjusi tą 
balsą. O paskui, išvydusi randą ant tavo rankos... - Ji kilstelėjo 
stambius pečius, o kai nuleido, muslinas įsitempė. - Kas buvo su 
tavim tą naktį? - smalsiai paklausė. - Mačiau du: dailų juoda- 
plaukį jaunuolį ir merginą. - Ji susikaupusi užmerkė akis, paskui 
vėl atsimerkė ir įsistebeilijo į mane. - Vėliau pagalvojau, kad tą 
merginą pažįstu, bet negalėjau priskirti jai vardo, nors būčiau 
galėjusi prisiekti, kad jos veidas man matytas. Kas ji? 

— Ponia Dankan? O gal dabar ponia Eibernati? — įsiterpė 
Džeimis, žengdamas į priekį ir ceremoningai jai nusilenkdamas. 

Jau atsigavęs nuo sukrėtimo jai pasirodžius, jis vis dar buvo 
išblyškęs, išsišovusiais skruostikauliais po įsitempusia oda. 

Geilis dirstelėjo į jį, paskui pasižiūrėjo darsyk, tarsi būtų iš- 
vydusi pirmą kartą. 

— Ar tik nebūsi tas jaunas gudruolis! - nudžiugo ji. Tada 
perliejo žvilgsniu Džeimį nuo kojų iki galvos ir atvirkščiai, ver- 
tindama kiekvieną smulkmeną. - Į dailų vyrą išaugai, ką tu pa- 
sakysi. - Geilis atsilošė krėsle taip, kad jis visas sugirgždėjo, ir 
prisimerkusi įsistebeilijo į jį. - Tu panašus į Makenzius, jaunuoli. 
Visada buvai panašus, bet dabar, kai prisidėjo amžiaus, tavo vei- 
das primena abu dėdes. 

- Neabejoju, Duglui sa Kolumu būtų malonu, kad taip pui- 
kiai juos prisimenat. - Džeimis varstė Geilis akimis kaip ir ji jį. 
Ta moteris jam niekada nepatiko, vargu ar dabar jo nuomonė 
būtų pasikeitusi, bet Džeimis negalėjo rodyti priešiškumo, jeigu 
pas ją Ijanas. 

Geilis ant liežuvio galo besisukantį atsakymą nutraukė atneš- 
ta arbata. Džeimis prislinko prie manęs ir atsisėdo ant sofos, o 
Geilis rūpestingai išpilstė arbatą ir padavė mudviem po puodelį, 
visai kaip paprasta šeimininkė per arbatėlę. Lyg norėdama iš- 
saugoti šią iliuziją, ji pasiūlė cukrinę, ąsotėlį pieno ir vėl įsitaisė 
krėsle toliau regzti nerūpestingo pokalbio. | 

- Jei neprieštarausite, ponia Eibernati, paklausiu štai ko, — 
prabilo Džeimis, - kaip čia atsidūrėt? - Mandagiai nutylėtas liko 
tikrasis klausimas: „Kaip nesudegėte ant raganų laužo?“ 

Geilis nusijuokė, akis koketiškai pridengdama ilgomis blaks- 
tienomis. 

— Gal prisimeni, tada Kreinsmure laukiausi kūdikio? 

- Regis, kažką prisimenu. 

Džeimis gurkštelėjo arbatos, jo ausų galiukai paraudo. Taip, 
jis prisiminė, kaipgi neprisimins. Vidury raganų teismo ji nusi- 
plėšė drabužius, parodydama po jais slėptą iškilumą, kuris bent 
laikinai turėjo išgelbėti jai gyvybę. 

Rausvas liežuvėlis kyštelėjo laukan ir švelniai nulaižė nuo 
viršutinės lūpos arbatos lašus. 

— Ar turi vaikų? - paklausė ji manęs išrietusi antakį. 

- Turiu. 

— Baisi kankynė, ar ne? Slankioji it kokia purvu apskretusi 
kiaulė, o paskui tave perplėšia padaras, panašus į nuskendusią 
žiurkę. - Ji papurtė galvą, išleisdama žemą gerklinį pasišlykštėji- 
mo garsą. - Koks motinystės grožis, ką? Bet neturėčiau skųstis 
tas žiurkiūkštis išgelbėjo man gyvybę. Nors gimdyti ir bjauru, vis 
geriau, nei supleškėti ant laužo. 

— Tikriausiai, - įsiterpiau į šneką, - bet, neišmėginusi laužo, 
negaliu pasakyti, kas mieliau. 

Geilis užspringo arbata ir suknelės priekį apsitaškė rudais laše- 
liais. Ji nerūpestingai juos nubraukė, džiugiai spoksodama į mane. 

— Na, ir aš neišmėginau, bet regėjau, kaip deginamos tos 
vargšelės. Geriau jau gulėti purvinoje duobėje ir stebėti, kaip tau 
auga pilvas. 

— Kiek laiko jie tave laikė vagių duobėje? 

Sidabrinis šaukštelis mano rankoje buvo šaltas, bet delnas 
suprakaitavo, prisiminus vagių duobę Kreinsmure. Apkaltinta 
raganyste joje su Geilis Dankan lindėjau tris dienas. O kiek ji? 

- Tris mėnesius, - atsakė Geilis, užsigalvojusi žiūrėdama į ar- 
batą. - Tris siaubingus mėnesius sustirusiomis kojomis, aplipusi 
kirmėlėmis, misdama dvokiančiomis išėdomis, dieną naktį į odą 
besismelkiant kapo kvapui. - Ji pakėlė akis, lūpos persikreipė iš 
apkartusio smagumo. - Bet aš prabuvau su kūdikiu iki pat pa- 
baigos. Kai suėmė sąrėmiai, jie ištraukė mane iš tos duobės - juk 
tokiu metu nepabėgsi, a? — ir pagimdžiau senajame savo kam- 
bary, teisėjo name. 

Geilis akys buvo mažumėlę padūmavusios, kažin ar jos puo- 
delyje iš tikrųjų buvo vien arbata. 

- Prisimeni, to namo langai buvo rombiniai, su purpurinės, 
žalios ir baltos spalvos stiklais - gražiausias namas kaime. - Už- 
plūdus prisiminimams, ji nusišypsojo. - Jie davė man palaikyti 
kūdikį, ir ant jo veidelio užkrito žalia šviesa. Jis tikrai panėšė- 
jo į skenduolį. Maniau, palietus bus šaltas kaip lavonas, bet ne, 
buvo šiltas. Šiltutėlis kaip jo tėvo kiaušiai. - Ūmai ji nusikvato- 
jo baisiu juoku. - Kodėl tie vyrai tokie kvailiai? Nustvėrusi už 
pimpalo, gali juos trumpam nusivesti bet kur. Paskui pagimdyk 
jiems sūnų ir vėl čiupk už kiaušių. Deja, tiems šunsnukiams ir 
esi reikalinga tik kaip skylė. 

Geilis drybsojo atsilošusi krėsle. Dabar ji plačiai išskėtė šlau- 
nis, ironiškai kilstelėjo puodelį virš savo kūno, prisimerkusi žiū- 
rėdama į pūpsantį pilvą. 

- Štai taip! Tai galingiausias dalykas pasaulyje. Tiek supranta 
ir juočkiai. - Ji atsainiai nugurgė didžiulį gurkšnį gėrimo. - Dro- 
žia sau stabukus su didžiuliais pilvais, skylėmis tarp kojų ir krū- 

timis. Ne kitaip negu Žmonės ten, iš kur atkeliavom mudvi. - Ji 
pašnairavo į mane, iš smagumo šiepdama dantis. - Matei, ko- 
kius žurnalus tie nešvankėliai perka iš po prekystalio? - Krauju 
pasruvusios žalios akys nukrypo į Džeimį. - O tu, gudruoli, ar 
žinai, kokius paveikslėlius ir knygas dabar leidžia per rankas vy- 
rai Paryžiuje? Vienas ir tas pats. - Ji numojo ranka ir vėl godžiai 
išgėrė arbatos. - Vienintelis skirtumas tas, kad juočkiai turi pa- 
dorumo tai garbinti. 

- Jie labai nuovokūs, - ramiai tarė Džeimis. Jis sėdėjo atsilo- 
šęs, ištiesęs ilgas kojas, iš pažiūros atsipalaidavęs, bet pastebėjau, 
kad puodelį apglėbę pirštai įsitempę. - O iš kur žinot, į kokius 
paveikslėlius vyrai gano akis Paryžiuje, ponia... Eibernati? 

Geilis gal ir buvo įkaušusi, bet tikrai ne be nuovokos. Ji stai- 
giai sužiuro, išgirdusi jo balso toną, ir kreivai šyptelėjo. 

- Ak, ponia Eibernati puikiai žino. Kai gyvenau Paryžiuje, 
vadinausi madam Melisanda Robišo. Ką pasakysi? Gal kiek per 
prašmatniai, bet tavo dėdė Duglas davė man tokią pavardę, tai ir 
pasilikau ją - iš sentimentų. 

Laisvoji mano ranka sijono klostėse slapčia susigniaužė į 
kumštį. Kai gyvenome Paryžiuje, girdėjau apie madam Melisan- 
dą. Ji nepriklausė aukštuomenei, bet garsėjo kaip ateities prana- 
šautoja; dvaro ponios, laikydamosi didžiausio slaptumo, tardavosi 
su ja, prašydavo patarimo dėl savo meilių, investicijų ir nėštumų. 

- Numanau, kad damoms galėdavai papasakoti įdomių da- 
lykėlių, - pasakiau. 

Šįsyk jos juokas buvo iš tikrųjų smagus. 

— Ak, be abejonės, pasakodavau! Nors retai. Supranti, žmo- 
nės paprastai nemoka už tiesą. Nors kartais... Ar žinai, kad Žano 
Polio Marato motina norėjo pavadinti savo vaiką Rudolfu? Pa- 
sakiau jai, kad Rudolfo vardas lemia nelaimę. Kartkartėmis 
svarstau, ar jis, turėdamas Rudolfo vardą, būtų užaugęs revo- 
liucionieriumi, o gal būtų tapęs tik poetu? Ar kada susimąstei, 
gudruoli, kad vardas yra svarbu? - Jos akys iš žalio stiklo buvo 
įsmeigtos į Džeimį. 

— Ir ne kartą, - atsakė Džeimis ir pastatė puodelį. - Ar iš 
Kreinsmuro jums padėjo pasprukti Duglas? 

Ji linktelėjo, slopindama raugulį. 

- Tas pats. Jis atėjo pasiimti kūdikio be palydos, iš baimės, 
kad kas nors sužinos, jog jis - to vaiko tėvas. Tai nejau aš imsiu 
ir atiduosiu? Kai jis pasilenkė atimti kūdikio, ką gi, ištraukiau iš 
už jo diržo durklą ir prispaudžiau vaikui prie gerklės. - Nuo šio 
prisiminimo gražias jos lūpas išlenkė pasitenkinimo šypsnys. - 
Pasakiau, kad tikrai jį papjausiu, jei Duglas neprisieks savo bro- 
lio gyvybe ir savo siela, kad saugiai mane iš čia išgabens. 

- Ir jis tavim patikėjo? - Mane užliejo blogulys nuo minties 
apie motiną, laikančią peilį prie savo naujagimio gerklės, tebūnie 
ir apsimetinėjančią. 

Ji vėl įbedė žvilgsnį į mane. 

- Žinoma, - tyliai atsakė ir plačiai nusišypsojo. - Duglas 
mane gerai pažino. 

Apsipylęs prakaitu, nors ir buvo žvarbus gruodis, ir negalė- 
damas atitraukti akių nuo miegančio savo sūnaus veidelio, Du- 
glas jai pakluso. 

- Kai jis pasilenkė paimti vaiko, man niežėjo rankos suvaryti 
durklą jam į gerklę, - ilgesingai prisiminė Geilis. - Bet vienai 
būtų buvę gerokai sunkiau pabėgti, todėl ir nesuvariau. 

Džeimio mina nepasikeitė, bet jis paėmė puodelį ir siurbte- 
lėjo didelį gurkšnį arbatos. 

Duglas pasikvietė seikėtoją Džoną Makrajų ir bažnyčios 
sargą. Juos gudriai papirkęs, užsitikrino, kad pridengtas kūnas, 
atvilktas ant pinučių ir įkištas į statinę su degutu, bus ne Geilis 
Dankan. 

- Maniau, gal jie pridės šiaudų, - pasakojo ji, - bet Duglas 
galvotas. Prieš tris dienas buvo pasimirusi senolė Džoana Ma- 
kenzi ir ją ketinta laidoti tą pačią popietę. Keli akmenys į karstą 
ir tvirtai užkaltas dangtis. Nuovokus tavo dėdė, a? O negyvėlė 
puikiai tiko laužui. - Ji nusikvatojo ir nurijo paskutinį gėrimo 
gurkšnį. - Nedaug kas yra regėjęs savo laidotuves, dar mažiau 
kas yra matęs savo mirties bausmę, tiesa? 

Viduržiemį šermukšniai nedidelėje giraitėje prie kaimo sto- 
vėjo plikomis šakomis, ant žemės buvo pribirę sudžiūvusių lapų 
ir sausų raudonų uogų it kraujo lašų. 

Diena buvo apniukusi, rodės, tuojau prasidės šlapdriba ar 
sniegas, bet į bausmės vietą vis tiek susirinko visas kaimas. 
Tokio įvykio kaip raganos deginimas praleisti nevalia. Kaimo 
kunigas tėvas Beinas prieš tris mėnesius buvo miręs nuo karš- 
čiavimo, kilusio dėl pūliuojančios žaizdos. Tačiau tokia proga 
buvo parūpintas kitas kunigas iš netolimo kaimo. Smilkydamas 
kelią prieš save smilkykle ir giedodamas maldą už mirusiuo- 
sius, jis atėjo taku prie giraitės. Jam iš paskos slinko seikėtojas 
į juodą audinį. 

— Senolė Džoana tikriausiai buvo patenkinta, - baltais dan- 
timis žybtelėjo Geilis. - Ji savo laidotuvėse galėjo laukti ne dau- 
giau kaip keturių ar penkių žmonių, o štai susirinkęs visas kai- 
mas, smilkalai ir maldos jos garbei! 

Makrajus atrišo kūną ir svyruodamas nunešė į paruoštą sta- 
tinę su degutu. 

— Teismas suteikė man malonę, kad prieš deginama galiu 
būti mirusi, - ironiškai pasakojo Geilis. - Todėl žiūrovai tikėjosi, 
kad jau būsiu negyva - jokių keblumų, aš jau pasmaugta. Vienin- 
telis dalykas, galėjęs sukelti įtarimą, buvo tas, kad senolė Džoana 
svėrė perpus mažiau už mane, ką tik pagimdžiusią, bet niekas, 
regis, neatkreipė dėmesio, kad kūnas Makrajaus rankose lengvas. 

— Tu buvai tenai? - paklausiau. 

Ji patenkinta linktelėjo. 

— Kaipgi nebūsiu. Apsimuturiavusi apsiaustu iki ausų, kaip ir 
visi tokiame šaltyje, bet to reginio nebūčiau praleidusi. 

Kai kunigas sukalbėjo paskutinę maldą prieš piktus kerus, 
Makrajus paėmė iš padėjėjo pušinį deglą ir žengė į priekį. 

— Dieve, atleisk šiai moteriai ir neteisk už jos padarytą blogį, - 
tarė jis ir uždegė statinę su derva. 

— Tai įvyko greičiau, nei maniau, - kiek stebėdamasi pasakė 
Geilis. - Ugnis kad suūš, kad tvokstelės karštas oras, o žmonės 

rėkia, ir tuoj nebematyti nieko, tik liepsnos, laižančios šermukš- 
nių šakas. 

Bet per minutę ugnis aprimo, ir dienos šviesoje degančia- 
me lauže išryškėjo juoda figūra. Pašokus pirmam svilinančiam 
pliūpsniui, gobtuvas ir plaukai nudegė, o veidas apsvilo taip, kad 
buvo nebeįmanoma jo atpažinti. Netrukus iš sukepusio kūno iš- 
lindo tamsūs kaulai, išryškėjo lengvi griaučiai virš anglėjančios 
statinės. 

— Ten, kur buvo jos akys, teliko tuštumos, - pasakojo Geilis. 
Samanų žalumo akys nukrypo į mane, aptemusios nuo prisimi- 
nimų. - Man pasirodė, kad ji vėpso į mane. Bet tuoj kaukolė 
sprogo, ir viskas buvo baigta. Žmonės pradėjo skirstytis, tik 
keli liko - tie, kurie vylėsi nugriebti kokią kaulo nuolaužą at- 
minimui. 

Ji atsistojo ir netvirtais žingsniais nuslinko prie mažo staliu- 
ko netoli lango. Paėmusi sidabrinį varpelį, garsiai paskambino. 

— Taip, - tarė atsukusi mums nugarą. - Gal gimdyti ir lengviau. 

— Taigi Duglas jus išgabeno į Prancūziją, - pasakė Džeimis. Jo 
dešinės rankos pirštai trūktelėjo. - O kaip atsidūrėt Vest Indijoje? 

- Ak, čia atkeliavau vėliau, - nerūpestingai atsakė ji. - Po Ku- 
lodeno. - Atsisukusi nusišypsojo man, paskui Džeimiui. - O kas 
judu čia atginė? Tik jau nesakykit, kad norėjot pasidžiaugti ma- 
lonia mano draugija. 

Dirstelėjau į Džeimį ir pamačiau, kad jis kiek įsitempęs at- 
sisėdo tiesiau. Bet jo veidas buvo ramus, tik akys blizgėjo iš at- 
sargumo. 

— Atkeliavom ieškoti jauno gentainio, - paaiškino jis. - Mano 
sūnėno Ijano Murėjaus. Mes turim priežasčių manyti, kad jis 
darbuojasi čia parduotas pagal sutartį. 

Blyškūs Geilis antakiai šovė aukštai į viršų ir kaktoje atsirado 
negilios raukšlelės. 

- Ijanas Murėjus? - paklausė ji ir suglumusi papurtė galvą. — 
Čia nėra nė vieno baltojo darbininko. Tiesą sakant, jokio baltojo. 
Vienintelis laisvas žmogus šioje vietoje yra prievaizdas, bet jis, 
kaip sakoma, maišytas - su ketvirčiu juodaodžio kraujo. 

Priešingai nei aš, Geilis Dankan buvo puiki melagė. Iš gana 
abejingos jos minos buvo neįmanoma suprasti, ar ji yra kada 
girdėjusi apie Ijaną Murėjų. Bet žinojau, kad ji meluoja. 

Tai suprato ir Džeimis - akyse blykstelėjo ne nusivylimas, o 
įtūžis, tik jis tą įtūžį skubiai nuslopino. 

- Šit kaip, - mandagiai tarė jis. - Ar jums nebaugu čia vienai 
gyventi su vergais, taip toli nuo miesto? 

— Ne. Visai ne. 

Ji plačiai jam nusišypsojo, tada kilstelėjo dvigubą pagurklį 
ir krestelėjo jį rodydama į terasą už Džeimio nugaros. Pasukusi 
galvą išvydau, kad visą stiklinių durų tarpdurį užpildęs stambus 
juodaodis vyras, keliais coliais aukštesnis už Džeimį. Iš paraitotų 
jo marškinių rankovių kyšojo rankos nelygu medžio kamienai su 
pūpsančiais raumenimis. 

- Susipažinkit su Herakliu, - kikendama pasakė Geilis. - Jis 
turi brolį dvynį. 

— Gal jo vardas Atlantas? - pašmaikštavau. 

- Atspėjai! Argi ji ne protinga, a, gudruoli? - Geilis kaip są- 
mokslininkė mirktelėjo Džeimiui, ir nuo to judesio suliulėjo ap- 
valučiai skruostai. Kai ji pasuko galvą ir saulė apšvietė ją iš šono, 
pamačiau raudoną mažyčių sutrūkinėjusių kapiliarų voratinklį, 
išraizgiusį skruostus. 

Heraklis nepaisė nei jos žodžių, nei ko nors kito. Platus jo 
veidas atrodė suglebęs ir vangus, giliai įdubusios akys po kaulėta 
antakių ketera buvo be jokios gyvybės. Žvelgdama į jį, jaučiausi 
labai nejaukiai, ir ne tik dėl grėsmingo jo stoto: Heraklis darė 
įspūdį, lyg eitum pro vaiduoklių lankomą namą, kuriame kažkas 
slepiasi už langų užšautomis langinėmis. 

— Gerai, Herakli, gali grįžti prie darbo. - Geilis paėmė sida- 
brinį varpelį ir švelniai sykį sutilindžiavo. Milžinas, netaręs nė 
žodžio, nusisuko ir išdrimblino į verandą. - Vergų nebijau, - pa- 
aiškino ji. - Tai jie manęs bijo, nes mano, kad esu ragana. Labai 
smagu, kai pagalvoji, ar ne? - Jos akys po riebalų maišeliais su- 
mirksėjo. 

— Geilis, tas vyras... - Nutilau, mat pasirodė kvaila to klausti. — 
Ar jis ne... zombis? 

Ji džiugiai nusikvatojo, suplojo rankomis. 

— Viešpatie, zombis? Jėzau, Klere! - Geilis linksmai su- 
prunkštė, raudonis išplito jai nuo gerklės iki plaukų pašaknių. — 
Na, pasakysiu, kad jis nėra labai nuovokus, - galop tarė, vis dar 
žiopčiodama ir švokšdama. - Bet kad nemiręs, tai jau tikrai! - Ir 
ji vėl prapliupo juoku. 

Džeimis suglumęs spoksojo į mane. 

- Zombis? 

- Tiek to, - pasakiau išraudusi beveik taip pat kaip Geilis. — 
Kiek turi vergų? - paklausiau, norėdama pakeisti pokalbio temą. 

— Chi chi, - rimdama dar sukrizeno ji. - Ai, apie šimtą. Plan- 
tacija nedidelė. Tik trys šimtai akrų cukranendrių ir šiek tiek 
kavamedžių aukštesniuose šlaituose. 

Geilis iš kišenės išsitraukė nėriniuotą nosinę, pasišluostė 
drėgną veidą ir, atgavusi šaltakraujiškumą, sušnarpštė. Labiau 
jutau, nei mačiau, kad Džeimis įsitempęs. Neabejojau, kad jis, 
kaip ir aš, supranta, jog Geilis mažų mažiausiai kažką žino apie 
Ijaną Murėjų, nes ji išsidavė visai nenustebdama dėl mūsų pa- 
sirodymo. Kažkas jai papasakojo apie mus, ir tas kažkas galėjo 
būti tik Ijanas. 

Džeimiui, žinoma, netoptelėjo, kad būtų galima šį tą išpešti 
grasinant moteriai, užtat toptelėjo man. Deja, tą mintį turėjau 
atmesti dėl dviejų Heraklio stulpų. Tada man dingtelėjo: reikėtų 
išgriozti namą ir viską aplink, ieškant berniuko pėdsakų. Trys 
šimtai akrų - nemažas plotas, bet jeigu Ijanas plantacijoje, ti- 
kriausiai jis slepiamas kur nors viduj: name, cukraus rafinavimo 
pastate, vergų nameliuose. 

Atitokusi nuo svarstymų, sumojau, kad Geilis manęs kažko 
klausia. 

— Ką? 

- Sakiau, - kantriai pakartojo ji, - kad turėjai didelį talentą 
gydyti, kai anuomet tave pažinau Škotijoje, tai gal dabar išmokai 
dar daugiau? 


SVETIMŠALĖ + SUGRĮŽIMAS 387 


- Turbūt. 

Atsargiai nužvelgiau ją. Nori, kad gydyčiau ją? Geilis atrodė 
nesveikai; tai buvo aišku vos užmetus akį į dėmėtą veidą ir tam- 
sius ratilus po akimis. Bet ar tikrai ji serga? 

- To reikia ne man, - atsakė ji, perpratusi mano žvilgsnį. - Ir 
ne tučtuojau. Serga du mano vergai. Gal malonėtum juos apžiūrėti? 

Dirstelėjau į Džeimį - jis man vos linktelėjo. Tai buvo proga 
patekti į vergų trobeles ir tenai paieškoti Ijano. 

- Kai tik atvykome, pastebėjau, kad jūsų cukraus slėgtuvą 
ištikusi bėda, - tarė Džeimis, staiga atsistojęs. Jis šaltai linktelėjo 
Geilis. - Gal pasikrapštysiu prie jo, kol judvi su mano žmona 
lankysit ligonius. 

Nelaukdamas atsakymo jis nusivilko švarką ir pakabino jį ant 
vagio prie durų. Tada išėjo laukan prie verandos, raitodamasis 
marškinių rankoves, o jo plaukuose suspindo saulė. 

- Nagingas, a? - Geilis pradžiugusi nulydėjo jį akimis. - Toks 
buvo ir mano vyras Barnabas. Negalėdavo atplėšti rankų nuo bet 
kurio mechanizmo. Ir nuo vergių, - pridūrė. - Eime, ligoniai už 
virtuvės. 

Virtuvė buvo nedidelis atskiras pastatas, kurį su namu jun- 
gė dengta perėja, klojama žydinčių jazminų. Einant dingojosi, 
tarsi plaukčiau per kvepalų debesį, aplinkui taip garsiai dūzgė 
bitės, kad rodėsi, net oda pulsuoja, lyg girdint žemą dūdmaišio 
gaudesį. 

— Ar buvai kada sugelta? - Geilis atsainiai mostelėjo ir nu- 
mušė žemai skrendantį gauruotą padarėlį. 

— Kelis kartus. 

— Ir aš. Daug sykių, ir nieko baisaus, tik raudonas rum- 
bas. Bet aną pavasarį viena tokia nedorėlė cvaktelėjo virtuvės 
vergei, tai ta ištino kaip rupūžė ir nusibaigė man akyse! - Ji 
dirstelėjo į mane plačiomis pašaipiomis akimis. - Prisipažinsiu, 
nukentėjo geras mano vardas. Kiti vergai nusprendė, kad apke- 
rėjau mergiotę, neva numarinau už tai, kad sudegino biskvitą. 
Nuo tada prisvildavo tik puodai. - Purtydama galvą Geilis nu- 
vijo kitą bitę. 

Nors jos beširdiškumas baugino, išklausius šį pasakojimą, 
man šiek tiek atlėgo širdis. Turbūt ir kitos paskalos, kurias gir- 
dėjau gubernatoriaus pobūvyje, iš tikrųjų laužtos iš piršto. 

Stabtelėjusi pažvelgiau pro jazminų lapų nėrinius į cukranen- 
drių laukus apačioje. Džeimis sukiojosi aikštelėje prie cukraus 
slėgtuvo apžiūrinėdamas milžiniškus mechanizmo skersinius, o 
vienas vyras, tikriausiai prievaizdas, jam viską rodė ir aiškino. 
Man bežiūrint, Džeimis kažką pasakė gestikuliuodamas, ir prie- 
vaizdas supratingai linktelėjo, sumosavo rankomis ir žodingai 
jam atsakė. Jei virtuvės patalpose nerasiu jokio Ijano pėdsako, 
gal Džeimis ką nors sužinos iš prievaizdo. Nors Geilis ir neigė, 
nuojauta man kuždėjo, kad Ijanas kažkur čia. 

Virtuvėje jo nebuvo, tik trys ar keturios moterys minkė duo- 
nos tešlą ir aižė žirnius. Kai įėjom, jos smalsiai sužiuro į mus. 
Pagavusi vienos jaunos moters žvilgsnį, linktelėjau ir nusišypso- 
jau. Gal vėliau pasitaikys proga grįžti ir pasišnekėti su ja. Jos akys 
išsiplėtė iš nuostabos, ir ji tučtuojau nuleido galvą, subedė akis į 
dubenį žirnių ankščių skraite. Kol ėjom per ilgą virtuvę, ji vogčia 
dirstelėjo į mane, ir pastebėjau, kad dubuo jai ant kelių padėtas 
priešais apvalainą nuo ankstyvo nėštumo pilvą. 

Vienas sergantis vergas gulėjo mažame podėlyje šalia virtu- 
vės, ant šiaudinio čiužinio po lentynomis, kuriose buvo prikrau- 
ta į marlę suvyniotų sūrių. Man atvėrus duris, ligonis, jaunas 
vyras, įžengęs į trečią dešimtį, atsisėdo mirksėdamas nuo ūmai 
įsiskverbusio šviesos spindulio. 

— Kas jam“ 

Atsiklaupiau šalia ligonio ir paliečiau jo odą. Šilta, drėgna. 
Jis nekarščiuoja. Jo lyg ir nekamavo joks ypatingas negalavimas. 
Mano apžiūrimas, vyras tik mieguistai markstėsi. 

— Jis turi kirmėlę. 

Nustebusi pažvelgiau į Geilis. Remdamasi tuo, ką iki tol 
mačiau ir girdėjau salose, maniau, kad čia tikriausiai bent trys 
ketvirčiai juodaodžių gyventojų - ir nemažai baltųjų - kenčia 
nuo vidurių parazitų. Bet dauguma tų kirmių, nors šlykščių ir 

alinančių organizmą, didžiausią grėsmę kelia tik labai mažiems 
ir labai seniems. 

- Ir turbūt ne vieną, - pasakiau. Švelniai stumtelėjau vergą, 
kad atsigultų ant nugaros, ir ėmiau čiupinėti pilvą. Blužnis jautri 
ir kiek padidėjusi - šiame krašte taip pat dažnas atvejis, bet pilve 
neaptikau jokių įtartinų darinių, kurie būtų galėję reikšti, kad 
viduriai užkrėsti parazitais. — Jis lyg ir sveikas. Kodėl jį laikai 
čia, tamsoje? 

Tarytum atsakydamas į mano klausimą, vergas ūmai išsisu- 
ko nuo mano rankos, šaižiai suriko ir susirietė į kamuoliuką. 
Susiriesdamas ir vėl išsitiesdamas it koks žaisliukas, jis nusiri- 
deno iki sienos ir tebeklykdamas ėmė į ją daužyti galvą. Paskui 
tas priepuolis taip pat staiga, kaip ir prasidėjęs, nuslopo, ir jau- 
nuolis susmuko ant čiužinio sunkiai kvėpuodamas, permerktas 
prakaito. 

— Jėzau H. Ruzveltai Kristau, - pasakiau. - Kas čia buvo? 

— Akių kirmėlės, - atsakė Geilis, pralinksminta mano reakci- 
jos. - Jos gyvena akių obuoliuose po sienele. Zuja pirmyn atgal 
iš vienos akies į kitą. Girdėjau, kad kai keliauja per viršunosę, 
labai skauda. - Ji mostelėjo galva į vergą, vis dar šiek tiek vir- 
pantį ant čiužinio. - Tamsoje jos ne tokios judrios. Vyrukas iš 
Androso, kuris man apie šitas kirmėles pasakojo, sakė, kad jas 
reikia sugauti, vos tik įsiveisia vienoje akyje. Kol jos prie pat pa- 
viršiaus, galima ištraukti didele adomąja adata. Jei gaiši, kirmėlės 
įsiskverbs giliau, ir nebepasieksi. - Ji pasisuko į virtuvę ir šūkte- 
lėjo, kad reikia žiburio. - Štai, dėl visa ko prigriebiau adatą. - Ji 
pasirausė kapšelyje, kabančiame prie juosmens, ištraukė ketvir- 
tainį veltinio, per kurį buvo persmeigta trijų colių ilgio plieno 
adata, ir paslaugiai atkišo man. 

- Ar proto netekai? - priblokšta įsispoksojau į ją. 

— Ne. Argi nesakei, kad esi gera daktarė? - priminė. 

— Sakiau, bet... 

Neryžtingai dirstelėjau į vergą, padvejojau, paskui iš virtuvės 
darbininkės paėmiau žvakę, kurią ji man laikė. 

- Atnešk brendžio ir mažą aštrų peilį, - liepiau jai. - Įmerk 
peilį ir adatą į brendį, tada valandėlę palaikyk galiuką liepsnoje. 
Tegu atvėsta, bet neliesk pirštais. 

Kalbėdama atsargiai pakėliau vieną nelaimėlio voką. Į mane 
susmigo vergo akis, keistai nesimetriška. Dėmėta ruda rainelė 
plaukiojo krauju pasruvusiame, gelsvame kaip tiršta grietinėlė 
baltyme. Ėmiau įdėmiai tyrinėti akį, prinešusi žvakės liepsną 
gana arti, kad susitrauktų vyzdys, paskui žvakę atitraukiau, deja, 
nieko nepastebėjusi. 
pamačiau mažytį skaidrų siūlelį, kuris rangėsi po jungine. Tai iš- 
vydusi, žagtelėjau, bet susitvardžiau ir paėmiau ką tik sterilizuotą 
peilį, vis dar atvertusi akies voką. 

- Palaikyk jį už pečių, - paprašiau Geilis. - Neleisk sukrutėti, 
kitaip galiu išdurti jam akį. 

Šiaip pagalvojus, operacija atrodė šiurpi, tačiau ją atlikti buvo 
stebėtinai lengva. Junginės kampe greitai padariau vieną nedi- 
delę įpjovą, truputį kilstelėjau adatos galu, ir kai kirmėlė tingiai 
sukrutėjo atviroje vietoje, pakišau po ja adatos galiuką ir ištrau- 
kiau, lengvai tarsi siūlo kilpą. 

Slopindama pasibjaurėjimo drebulį, nukrėčiau kirmėlę. Ji at- 
simušė į sieną su tyliu tekšt ir dingo šešėliuose po sūriu. 

Kraujo nė lašo; trumpai pasiginčijusi su savimi, nuspren- 
džiau, kad tą pjūvį išplaus ligonio ašarų kanalai. Žaizda užgis 
pati; plonų siūlų neturėjau, o žaizdelė buvo mažytė, tad būtų rei- 
kėję tik vieno ar dviejų dygsnių. 

Ant užmerktos akies uždėjau švarų audinio tamponą ir apri- 
šau paciento galvą tvarsčiu. Tada atsisėdau, pelnytai patenkinta 
pirmuoju atogrąžų medicinos išbandymu. 

- Gerai, - pasakiau nusibraukdama plaukus. - O kur kitas 
ligonis? 

Jis gulėjo pašiūrėje prie virtuvės, bet jau miręs. Ir gailėdama 
jo, ir tūždama pritūpiau šalia lavono. Tai buvo vidutinio amžiaus 
žilaplaukis vyras. 

Mirties priežastis akivaizdi - užspausta išvarža. Pilvo šone 
kyšo susisukusios, gangrenavusios žarnos kilpa, įsitempusi oda 
virš jos jau pažaliavusi, nors kūnas dar šiltas, tarsi žmogus būtų 
gyvas. Plačiame veide sustingusi agonija, galūnės persikreipu- 
sios, apgailėtinai aiškiai liudydamos, kokia mirtis ištiko tą ne- 
laimėlį. 

— Kodėl delsei? - Atsistojau spigindama akimis į Geilis. - Dėl 
Dievo meilės, girdei mane arbata, plepėjai, kai dėjosi šitai? Jis 
mirė mažiau nei prieš valandą, bet iki tol kankinosi ilgai - ne 
vieną dieną! Kodėl tučtuojau nevedei manęs pas jį? 

- Šį rytą atrodė, kad jis merdi, - atsakė Geilis, visai nesutrik- 
dyta mano susijaudinimo, ir gūžtelėjo pečiais. - Tokių regėjau ir 
anksčiau - kažin ar būtum galėjusi jam padėti. Todėl ir neatrodė 
verta skubėti. 

Tolesnius kaltinimus nutylėjau. Ji buvo teisi - būčiau galėju- 
si operuoti, jei būčiau atėjusi anksčiau, bet kad būčiau ką gero 
padariusi - tikimybė menkių menkiausia. Su trūkiu gal būčiau 
susitvarkiusi ir tokiomis sunkiomis sąlygomis. Būtų tereikėję su- 
kišti vidun išlindusią žarną ir siūlais sutvirtinti suplėšytus pilvo 
raumenų sluoksnius; didžiausią pavojų būtų kėlęs tik užkratas. 
Tačiau ištrūkusios žarnos kilpa užsisukusi, todėl į ją nebepateko 
kraujas ir jos turinys pradėjo pūti. Žmogus buvo pasmerktas. 

Bet palikti žmogų mirti čia, šioje tvankioje pašiūrėje, vieną... 
Ką gi, tikriausiai jo nebūtų labai paguodusi šalia esanti balto- 
ji moteris. Bet vis tiek mane slėgė miglotas nesėkmės jausmas, 
kuris visada sukildavo mirties akivaizdoje. Tvardydamasi iš lėto 
nusišluosčiau rankas į brendžiu suvilgytą skudurą. 

Nėra to blogo, kas neišeitų į gera. Vis tiek turėjom rasti Ijaną. 

- Jeigu jau esu čia, gal verčiau apžiūrėsiu ir kitus tavo ver- 
gus, - pasisiūliau. - Sakykim, tebūnie tokia prevencija. 

- A, jie ganėtinai sveiki. - Geilis nerūpestingai mostelėjo 
ranka. - Bet jei neskubi, prašom. Tik vėliau. Šią popietę laukiu 
svečio, tačiau iš pradžių noriu daugiau pasišnekėti su tavim. 
Grįžkim į namą, kas nors pasirūpins šituo. 

Ji linktelėjo baigdama reikalą su „šituo“ - persikreipusiu ver- 
go lavonu. Tada įsikibo man į parankę ir išragino mane iš pašiū- 
rės į virtuvę švelniai stumčiodama savo sunkiu kūnu. 

Virtuvėje atkabinau jos ranką ir mostelėjau į nėščią vergę, 
dabar klūpančią ir šveičiančią židinio akmenis. 

— Tu eik. Skubiai apžiūrėsiu šitą merginą. Ji atrodo prasto- 
kai - juk nenori, kad persileistų. 

Geilis smalsiai žvilgtelėjo į mane, bet paskui gūžtelėjo pečiais. 

- Ji dukart lengvai apsivaikavo, bet tu - daktarė. Ką gi, jei 
tu taip supranti malonumą, pirmyn. Tik per ilgai neužtruk - tas 
dvasininkas žadėjo prisistatyti ketvirtą. 

Dėjausi apžiūrinti suglumusią moterį, kol Geilis apdarai nu- 
pleveno dengta perėja. 

— Paklausyk, - tariau. - Ieškau baltojo jaunuolio, vardu Ija- 
nas. Esu jo teta. Ar žinai, kur jis galėtų būti? 

Mergina, kuriai buvo ne daugiau kaip septyniolika ar aštuo- 
niolika, apstulbo. Sumirksėjusi metė žvilgsnį į vyresnę moterį, 
kuri metusi darbą priėjo pasižiūrėti, kas dedasi. 

- Ne, ponia, - atsakė ta vyresnioji, kratydama galvą. - Čia 
nėra baltų berniukų. Nė vieno. 

- Ne, ponia, - paklusniai atkartojo mergina. - Mes nieko 
nežinom apie jūsų berniuką. - Bet iš pradžių ji šito nesakė ir 
tebevengė mano žvilgsnio. 

Prie vyresnės moters prisidėjo dar dvi virtuvės darbininkės, 
priėjusios jos paremti. Mane apsupo nepermatoma mandagaus 
nežinojimo siena, pro kurią niekaip nebūčiau prasiveržusi. 
Kartu pajutau tarp moterų tekant srovę - bendro perspėjimo, 
atsargumo ir slaptumo. Tai gal buvo tik natūrali reakcija, jų te- 
ritorijoje pasirodžius baltajai prašalaitei, o gal slypėjo ir kažkas 
daugiau. 

Ilgiau gaišti nebegalėjau, Geilis būtų atėjusi manęs ieško- 
ti. Skubiai pasiraususi kišenėje, iškrapščiau sidabrinį floriną ir 
įspraudžiau merginai į ranką. 

— Jei pamatytum Ijaną, pasakyk, kad jo dėdė čia ir ieško jo. 

Nelaukdama, ką ji atsakys, nusisukau ir išskubėjau iš virtuvės. 

Žingsniuodama dengta perėja, pažvelgiau į cukraus rafina- 
vimo patalpą. Cukraus slėgtuvas stovėjo vienas, jaučiai ramiai 
ganėsi aukštoje žolėje aikštelės pakrašty. Niekur nebuvo matyti 
nei Džeimio, nei prievaizdo. Gal Džeimis nuėjo į namą? 

Pro stiklines duris įžengiau į svetainę ir staiga sustojau. Pin- 
tame krėsle, per kurio porankį buvo permestas Džeimio švarkas, 
sėdėjo Geilis, o ant jos kelių buvo išskleistos Brianos nuotraukos. 
Išgirdusi mano žingsnius, ji pakėlė akis, rūgščiai šypsodama ir 
išrietusi vieną neryškų antakį. 

— Kokia gražuolė. Kuo vardu? 

- Briana. 

Man stingo lūpos. Lėtai prislinkau artyn, grumdamasi su di- 
deliu noru išplėšti jai iš rankų nuotraukas ir pabėgti. 

— Labai panaši į tėvą, ar ne? Taip ir maniau, kad aukšta rau- 
donplaukė, kurią mačiau aną naktį ant Kraig na Duno, man pa- 
žįstama. Jis jos tėvas? - Ji pasuko galvą į duris, pro kurias buvo 
išėjęs Džeimis. 

— Taip. Atiduok jas man. 

Tai buvo nebesvarbu, juk ji jau pamatė nuotraukas. Bet ne- 
galėjau žiūrėti, kaip stori balti jos pirštai čiupnoja Brianos veidą. 

Geilis burna persikreipė, tarsi ji būtų ketinusi neklausyti, 
bet, tvarkingai sudėjusi nuotraukas į krūvą, neatsikalbinėdama 
atidavė man. Kiek palaikiau jas prisispaudusi prie krūtinės, ne- 
išmanydama, ką su jomis daryti, paskui sukišau į sijono kišenę. 

— Sėskis, Klere. Kava patiekta. - Ji linktelėjo į mažą stalelį ir 
krėslą šalia jo. 

Geilis akys sekė mane, kai užsigalvojusi žengiau prie krėslo. 

Ji gestu parodė, kad abiem įpilčiau kavos, ir netarusi nė žo- 
džio paėmė savo puodelį. Valandėlę tylėdamos gurkšnojom. 
Puodelis mano rankose virpėjo, ir karšto gėrimo kliūstelėjo ant 
riešo. Padėjusi puodelį, nusišluosčiau ranką į sijoną, atokioje 
proto kertelėje klausdama savęs, ko man bijoti. 

— Du kartus, - staiga tarė ji ir pasižiūrėjo į mane lyg ir su 
pagarbia baime. - Maloningasis Jėzau Kristau, tu perėjau dusyk! 
Bet ne, turėjai pereiti tris kartus, nes dabar esi čia. - Ji papurtė 

galvą, iš nuostabos neatplėšdama nuo mano veido ryškiai žalių 
akių. - Kaip? - paklausė. - Kaip tu dar gyva po šitiek sykių? 

- Nežinau. - Jos veidą perskrodė stiprus skepsio blyksnis, bet 
aš gindamasi pakartojau: - Nežinau! Perėjau, ir tiek. 

— Ar tau buvo kitaip? - Žalios akys prisimerkė, teliko plyše- 
liai ir susikaupimas juose. - Ką jutai, atsidūrusi tarp laikų? Siau- 
bą? Girdėjai triukšmą, kuris grasino suplėšyti kaukolę ir ištaškyti 
smegenis? 

— Panašiai. 

Apie tai nenorėjau kalbėti, man buvo atgrasu net galvoti apie 
persikėlimą laiku. Sąmoningai neįsileidau į protą tų prisimini- 
mų, mirties ir išnykimo kauksmo, kviečiančių balsų chaoso. 

- Ar turėjai kraujo, kad padėtų atsilaikyti, o gal akmenų? Ne- 
manau, kad turėtum drąsos kraujui, bet gal klystu. Nes tikrai esi 
stipresnė, nei man atrodė, jei perėjai tris kartus ir nemirei. 

— Kraujo? - Sumišusi pakračiau galvą. - Ne. Nieko pana- 
šaus. Sakiau tau, aš... perėjau. Ir viskas. - Paskui prisiminiau 
tą 1968 metų naktį, kai ji peržengė per akmenis, laužo liepsnas 
ant Kraig na Duno ir persisukusį, pajuodusį pavidalą laužo vi- 
dury. - Gregas Edgarsas, - ištariau. Pirmojo jos vyro vardą ir 
pavardę. - Juk jį nužudei ne todėl, kad tave užtiko ir mėgino 
sulaikyti? Jis buvo... 

— Taip, kraujas. - Geilis įdėmiai žiūrėjo į mane. - Maniau, 
perėjimas išvis neįmanomas... be kraujo. - Ji kalbėjo kiek nuste- 
busi. - Senoliai visada naudodavo kraują. Kraują ir ugnį. Pin- 
davo didžiulius narvus, prigrūsdavo juos belaisvių ir padegdavo 
akmenų ratuose. Maniau, šitaip jie atverdavo perėją. 

Man atšalo rankos ir lūpos, ir aš paėmiau puodelį, norėdama 
susišildyti. Po galais, kur Džeimis? 

— Tu ir brangakmeniais nesinaudojai? 

Papurčiau galvą. 

— Kokiais brangakmeniais? 


v.o- ao 


liežuvėlis pliaukštelėjo virš lūpos, tada apsisprendusi ji linktelė- 

jo. Tyliai niurzgėdama, vos ne vos pasikėlė iš krėslo ir pamojusi 
man nuplumpino prie didelio židinio tolimajame kambario gale. 

Nors ir buvo stora, stebėtinai grakščiai atsiklaupė ir paspau- 
dė žalsvą akmenį, įtaisytą židinio atbrailoje, maždaug per pėdą 
virš žaizdro. Jis truputį sujudėjo, pasigirdo tylus spragtelėjimas, 
ir viena židinio skalūno plokštė sklandžiai atšoko nuo savo kal- 
kių skiedinio aptaiso. 

- Spyruoklinis mechanizmas, - paaiškino Geilis, atsargiai 
ištraukė plokštę ir padėjo į šalį. - Tai man sumeistravo danas 
Leivenas iš Sen Krua. 

Ji įkišo ranką į atsivėrusią ertmę ir išėmė medinę maždaug 
pėdos ilgio dėžutę. Lygi mediena buvo nusėta rusvomis dėmė- 
mis, atrodė išbrinkusi ir sutrūkinėjusi, tarsi kurį laiką mirkusi 
jūros vandenyje. Išvydusi dėžutę, smarkiai įsikandau į lūpą, bet 
vyliausi, kad veidas manęs neišduos. Jeigu iki šiol ir kirbėjo abe- 
jonių, ar Ijanas čia, dabar jos išsisklaidė, nes prieš akis regėjau 
ruonių lobį, nebent būčiau labai klydusi. Laimė, Geilis žiūrėjo ne 
į mane, 0 į dėžutę. 

- Apie brangakmenius sužinojau ne iš raudonodžio indėno, 
o iš indo. Indo iš Kalkutos. Jis atkako pas mane ieškodamas dur- 
naropių ir papasakojo, kaip pasigaminti vaistų iš brangakmenių. 

Dirstelėjau per petį, ar nepamatysiu Džeimio, bet jo nė kva- 
po. Po perkūnais, kur jis? Ar plantacijoje rado Ijaną? 

— Brangakmenių miltelių galima gauti Londone iš vaisti- 
ninko, - kalbėjo Geilis ir mažumėlę susiraukė, stumdama slan- 
kų dėžutės dangtelį. - Bet dažniausiai jie būna prastos kokybės, 
ir bhasmas veikia menkai. Geriausia, kai brangakmenis yra ma- 
žiausiai antros rūšies. Tai nagina* akmuo - didokas šlifuojamas 
akmuo. Vertingesni pirmos rūšies akmenys, pageidautina, be 
defektų, bet daugelis žmonių negali sau leisti tokių deginti iki 
pelenų. Brangakmenio pelenai vadinami bhasmas, - paaiškino 
ji, atsisukusi į mane. - Jie ir naudojami vaistams. Ar galėtum 


* Aukštos kokybės akmuo (hindi). 

atidaryti šitą prakeiktą daiktą? Jį sugadino jūros vanduo ir da- 
bar užraktas mažumėlę išbrinksta drėgname ore, o šiuo metų 
laiku toks laikosi nuolat, - pridūrė ji, nutaisiusi grimasą debe- 
sims, kurie sukosi toli apačioje, įlankoje. 

Įbrukusi man į rankas dėžutę, Geilis burbėdama vos ne vos 
atsistojo. 

Tai buvo kiniška dėžutė su paslaptimi, visai paprasta, su 
maža slankia plokštele, atrakinančia pagrindinį dangtelį. Blogai, 
kad toji plokštelė buvo išbrinkusi ir įstrigusi savo plyšyje. 

— Sulaužius dėžutę, užklups nelaimė, - tarė Geilis, stebėdama 
mane. - Kitaip jau būčiau ją sudaužiusi, ir būtų baigta. Gal šitas 
padės. - Iš savo rūbo gelmių ji išgriebė perlamutrinį lenktinį pei- 
liuką ir padavė man, tada nupėdino prie palangės ir paskambino 
dar vienu sidabriniu varpeliu. 

Lenktinio peiliuko ašmenimis atsargiai kilstelėjau plokštelę, 
kuri buvo įstrigusi medyje, ir švelniai pakrutinau. Nedidelis me- 
dinis ketvirtainis po truputį išsijudino iš vietos, ir galop, suėmusi 
nykščiu ir smiliumi, ištraukiau plokštelę. 

— Na, štai, - kiek nenoromis atidaviau Geilis dėžutę. Ši buvo 
sunki, o kai pakreipiau, pasigirdo metalo žvangesys. 

— Ačiū. 

Kai ji paėmė dėžutę, pro tolimąsias duris įėjo juodaodė tar- 
naitė. Geilis nusisukusi paliepė merginai atnešti padėklą su švie- 
žiais vaisiniais pyragaičiais, ir man nepraslydo pro akis, kad ji 
paslėpė dėžutę tarp sijono klosčių. | 

— Smalsūs padarai, - tarė, susiraukusi žiūrėdama į išeinan- 
čios tarnaitės nugarą. - Vienas iš keblumų, kuriuos kelia vergai, 
yra tas, kad sunku išlaikyti paslaptis. 

Ji padėjo dėžutę ant stalo ir spustelėjo jos viršų. Dangtelis 
šaižiai girgždėdamas atsistūmė. 

Geilis įkišo ranką vidun ir ištraukė sugniaužtą kumštį. Šel- 
miškai nusišypsojusi, tarė man: 

— „Mažoji Džekė Horner sėdėjo kampe ir valgė Kalėdų pyra- 
gą. Įkišusi vidun nykštį, ištraukė slyvą, - ji atgniaužė ranką, - ir 
tarė: „Kokia gera mergaitė esu!“ 

Žinoma, ne ką kita ir tikėjausi išvysti, bet vis tiek jie man 
padarė didžiulį įspūdį. Regėti tikrą brangakmenį - visai kas kita, 
nei girdėti jo apibūdinimą. Geilis delne tviskėjo gal šeši ar sep- 
tyni. Liepsnojo ugnimi, žėrėjo ledu, spindėjo mėlynu vandeniu 
saulėje, o vienas didžiulis auksaspalvis akmuo panėšėjo į tykan- 
čio tigro akį. 
koje ir sužavėta įsispoksojau. „Gana dideli“, - sakė Džeimis 
su būdingu škotišku santūrumu. Na, mažesni už duoninę, pa- 
galvojau. 

- Atsigabenau čia pradžiai, ketindama išmainyti į pinigus, — 
pasakė Geilis, su pasitenkinimu baksnodama į akmenis. - Nes 
juos vežtis buvo lengviau už nemažai sveriantį auksą ir sidabrą. 
Nė nemaniau, kad juos galima pritaikyti kitur. 

- Pavyzdžiui, bhasmas? - Mintis apie kurio nors iš šių žėrin- 
čių akmenėlių sudeginimą man atrodė šventvagiška. 

— Ak, ne, ne šituos. - Ji apgniaužė akmenis, susižėrė į kiše- 
nę, tada pasėmė iš dėžutės dar. Kišenėn subiro daugybė skaidrių 
ugnimi žėrinčių akmenėlių, ir Geilis meiliai per ją paplekšno- 
jo. - Ne, tam turiu daugybę smulkesnių. Šie skirti kitkam. - Ji 
mąsliai pažiūrėjo į mane, tada galva mostelėjo į duris kambario 
gale. - Eime į mano darbo kambarį, - pakvietė. - Turiu kelis 
daiktus, kuriuos gal tau bus įdomu pamatyti. 

„Įdomu“ - per švelniai pasakyta, toptelėjo man. 

Kambarys buvo ilgas, užlietas šviesos, vienoje jo pusėje sto- 
vėjo darbastalis. Ant kablių virš galvos kybojo ryšeliai džiovina- 
mų žolelių, kitos džiūvo ant marle ištiestų lentynų palei vidinę 
sieną. Visą kitą sienų plotą užėmė spintelės su stalčiais ir spintos, 
o kambario gale glaudėsi nedidelė knygų spinta su stiklinėmis 
durimis. 

Tas kambarys man darė šiokį tokį dėjd vu įspūdį, ir netrukus 
supratau kodėl: jis labai priminė Geilis darbo kambarį Kreins- 
mure, pirmojo - ne, antrojo, pasitaisiau, prisiminusi degantį 
Grego Edgarso kūną, - jos vyro name. 

- Kiek sykių buvai ištekėjusi? - pasmalsavau. 

Ji buvo pradėjusi kaupti turtą gyvendama su antruoju vyru, 
tos apylinkės, kur gyveno, teisėju, klastodama jo parašus, prisi- 
glemžė pinigų, o paskui jį nužudė. Išdegus šiam planui, turbūt 
išmėgino jį dar kartą; toji Geilis Dankan - įpročių vergė. 

Ji valandėlę skaičiavo. 

- Ak, regis, penkis nuo tada, kai čia atkeliavau, - nerūpes- 
tingai pridūrė. 

- Penkis, - pralemenau. Tai jau ne tik įprotis, bet ir neabejo- 
tinai žalingas polinkis. 

- Atogrąžos anglams - labai nesveika aplinka, - tarė ji ir vy- 
lingai nusišypsojo. - Karštinės, opos, pūliuojantys viduriai - bet 
koks mažmožis nuvaro juos į kapus. 

Geilis aiškiai rūpinosi savo burnos higiena: vis dar galėjo pa- 
sigirti puikiais dantimis. 

Ji ištiesė ranką ir švelniai paglostė buteliuką, kuris stovėjo 
apatinėje lentynoje. Ant jo nebuvo jokios etiketės, bet nevalytas 
baltas arsenikas jau buvo man matytas. Apskritai džiaugiausi, 
kad nieko nevalgiau. 

— Ak, tave sudomins šitai, - pasakė ji, atkreipusi dėmesį į 
indą viršutinėje lentynoje. Mažumėlę niurzgėdama ji pasistiebė 
ant pirštų galų ir nukėlusi padavė man. 

Viduje buvo supilti rupūs milteliai, neabejotinai kelių me- 
džiagų mišinys: rudi, geltoni ir juodi grūdeliai pramaišiui su 
kone skaidrios medžiagos gabalėliais. 

— Kas čia? 

- Zombių nuodai, - nusikvatojo Geilis. - Pamaniau, norėsi 
pamatyti. 

— A? - šaltai žioptelėjau. - Regis, sakei, kad tokių padarų nėra. 

- Ne, - atkirto ji, vis dar šypsodama. - Sakiau, kad Heraklis 
nėra miręs, ir tikrai jis gyvas. - Geilis paėmė iš manęs indą ir 
vėl pastatė į lentyną. - Bet niekas neužginčys, kad jis kur kas 
labiau sukalbamas, jei kartą per savaitę gauna dozę šių miltelių, 
įmaišytų į košę. 

— Po paraliais, iš ko jie pagaminti? 

Ji atsainiai patraukė pečiais. 


SVETIMŠALĖ » SUGRĮŽIMAS 399 


- Iš trupučio šio, trupučio ano. Pagrindinė sudėtinė dalis, 
rodos, žuvis - mažas ketvirtainis dėmėtas gyvis. Labai keistos 
išvaizdos. Tos žuvies oda nulupama ir išdžiovinama, taip pat ir 
kepenys. Bet įmaišoma dar kelių dalykų. O, kad žinočiau ko- 
kių, - pridūrė. 

— Tai tu nežinai to mišinio sudėties? — išpūčiau akis. - Ne 
pati jį gaminaiė 

— Ne. Turėjau virėją, na, jis man buvo parduotas kaip virėjas. 
Bet būčiau buvusi kvaila, jei būčiau ramiai valgiusi tai, ką atneš- 
davo iš virtuvės tas klastingas juočkis nelabasis. Tačiau jis buvo 
hounganas. 

— Kas toks? 

- Hounganais juodžiai vadina savo žynius. Nors iš tiesų Izma- 
elis minėjo, kad saviškiai juodžiai jį vadino onisegunu ar panašiai, 

- Hm, Izmaelis? - Apsilaižiau sukepusias lūpas. - Ar jis čia 
atkeliavo, vadinamas šiuo vardu? 

— Ne. Jo vardas buvo kažkoks pagoniškas, šešių skiemenų, 
o pardavėjas vadino jį Džimiu. Išvaržytojai visus patinus vadi- 
na Džimiais. Daviau jam Izmaelio vardą, įkvėpta istorijos, kurią 
apie jį man papasakojo pirklys. 

Izmaelis buvo paimtas iš barakų Afrikos Auksinėje pakrantė- 
je, jis vienas iš šešių šimtų vergų, surinktų iš Nigerijos ir Ganos 
kaimų, kurie, sugrūsti vergų laive „Persefonė“, keliavo į Antigvą. 
Kaikoso sąsiauryje „Persefonę“ staiga užklupo viesulas, ir laivas 
užplaukė ant Hogsčio rifo prie Didžiosios Inagvos salos. Jis su- 
dužo, o įgula vos spėjo pasprukti valtimis. 

Visi vergai, surakinti grandinėmis, beviltiškai įstrigę tarp 
denių, paskendo. Išsigelbėjo tik vienas vyras, kuris jau anksčiau 
buvo išvestas iš triumo ir pristatytas padėti kambuze, nes pake- 
nors ir paliktas kapstytis kaip išmano, sudužus laivui liko gyvas, 
mat tvirtai įsikibęs į statinę su alkoholiu per dvi dienas nuplū- 
duriavo iki Didžiosios Inagvos. 

Žvejį, kuris rado jį išmestą ant kranto, labiau domino vergo 
išsigelbėjimo priemonė, o ne jis pats. Tačiau atidarę statinę jie 

baisiausiai išsigando, mat aptiko alkoholyje pusėtinai išsilaikiusį 
žmogaus lavoną. 

- Įdomu, ar jie paragavo to šaltmėtinio likerio? - sumur- 
mėjau galvodama, kad ponas Overholtas labai teisingai nusakė 
jūreivių potraukį prie alkoholio. 

— Turbūt, - tarė Geilis, šiek tiek suirzusi, kad jos pasakoji- 
mas pertrauktas. - Šiaip ar taip, tuojau pat pavadinau jį Izmaeliu. 
Vardą pasufleravo plaukiojantis karstas. 

— Labai sumanu, - pagyriau ją. - Hm... Ar jie išsiaiškino, kas 
buvo tas vyras statinėje? 

- Kažin. - Ji nerūpestingai gūžtelėjo pečiais. - Atidavė jį Ja- 
maikos gubernatoriui, o tas įkišo į stiklinę dėžę su spiritu kaip 
kokią keistybę. 

- Ką? - nepatikliai paklausiau. 

- Na, toji keistybė - gal ne pats negyvėlis, o kažkokie nema- 
tyti neregėti grybai, augę ant jo, - paaiškino Geilis. - Guberna- 
torius turėjo aistrą tokiems dalykams. Kalbu apie senąjį guber- 
natorių; girdėjau, kad jau atvyko naujas. 

- Taip, - tariau, pajutusi silpną šleikštulį. Didesne keistybe 
turbūt būtų galima laikyti patį buvusį gubernatorių, o ne tą mi- 
rusį Žmogų. 

Atsukusi man nugarą, Geilis traukiojo stalčius ir juose rau- 
sėsi. Giliai įkvėpiau, vildamasi, kad mano balsas skambės nerū- 
pestingai. 

— Regis, tas Izmaelis - įdomus žmogėnas. Ar jis vis dar pas tave? 

— Ne, - abejingai atsakė ji. - Pabėgo juočkis šunsnukis. Bet 
jis man ir pagamino zombių nuodų. Deja, neatskleidė, kaip juos 
sumaišė, kad ir ką jam dariau, - pridūrė ir nelinksmai susijuokė. 
Staiga man prieš akis šmėstelėjo gyvas randų, vagojančių Izma- 
elio nugarą, vaizdas. - Pasak jo, moterims nedera gaminti vais- 
tų, tai vien vyrų darbas. Arba labai senų moterų, kai jos liaujasi 
kraujavusios. Hmf! 

Geilis suprunkštė ir iš kišenės ištraukė saują akmenėlių. 

— Na, bet tave čion atsivedžiau parodyti ne to. 

Ji atidžiai išdėliojo ant stalviršio penkis akmenėlius netobulu 
ratu. Tada iš lentynos paėmė storą knygą, aptrauktą nuzulinta oda. 
— Ar skaitai vokiškai? - paklausė, atsargiai ją atversdama. 

— Nelabai. 

Prislinkusi arčiau, dirstelėjau jai per petį. Hexenhammer, - 
perskaičiau dailiai ranka rašytą pavadinimą. 

— Raganų kūjelis? - paklausiau ir kilstelėjau antakį. - Kerai? 
Burtai? 

Mano balsas tikriausiai buvo skeptiškas, nes Geilis dėbtelėjo 
per petį. 

“ - Klausyk, kvaile, - tarė. - Kas tu? Tikriau, kokia? 

- Kokia aš? - perklausiau nustebusi. 

- Taigi. — Ji atsigręžė ir atsišliejo į stalą, varstydama mane 
primerktomis akimis. - Kokia tu? Taip pat kokia aš? Kokios mes? 

Prasižiojau ketindama atsakyti, paskui vėl užsičiaupiau. 

— Taigi, - tyliai pakartojo Geilis, stebeilydama į mane. - Juk 
ne kiekvienas gali pereiti per akmenis? Kodėl mes galėjom? 

— Nežinau. Ir, drįstu sakyti, tu taip pat nežinai. Tačiau tai dar 
nereiškia, kad mes - raganos! 

- Nejaugi? - Ji pakėlė antakį ir pervertė kelis knygos pusla- 
pius. - Kai kurie žmonės geba palikti kūnus ir nukeliauti mylių 
mylias, - tarė, mąsliai žiūrėdama į puslapį. - Kiti žmonės regi, 
kaip jie klajoja, ir juos atpažįsta, o tu, po šimts, gali įrodyti, kad 
tuo metu jie iš tikrųjų saugiai gulėjo lovoje, apsikamšę antklode. 
Mačiau įrašus, visus liudytojų parodymus. Kai kurie turi stigmas, 
kurias galima apžiūrėti ir paliesti. Vieną tokį teko regėti. Bet tai 
skirta ne visiems. Tik tam tikriems žmonėms. - Ji atvertė kitą 
puslapį. - Jei tai geba padaryti kiekvienas, vadinasi, mokslas. 
Ojei tik keletas - raganystė, prietarai. Vadink, kaip nori. Bet tai 
tikra. — Ji pažvelgė į mane ryškiai žaliomis kaip ir gyvatės ant 
apspurusios knygos akimis. - Mes tikros, Klere, mudvi su tavim. 
Ir ypatingos. Ar niekada savęs neklausei kodėl? 

Klausiau. Daugybę kartų. Deja, protingo atsakymo į šį klausi- 
mą taip ir neradau. O Geilis neabejotinai manė, kad atsakymą žino. 

Ji pasisuko į brangakmenius, kuriuos buvo išrikiavusi ant 
stalo, ir ėmė paeiliui rodyti į kiekvieną. 

— Saugantys akmenys; ametistas, smaragdas, turkis, lazuritas 
ir vyriškas rubinas. 

— Vyriškas rubinas? 

- Pasak Plinijaus, rubinai turi lytį, tai negi su juo ginčy- 
siuos? - nekantriai atkirto ji. - Naudojami tik vyriški brang- 
akmeniai, nes moteriški neveiksmingi. 

Man labai magėjo paklausti, kaip nustatoma rubinų lytis, bet 
nutylėjau ir pasiteiravau: 

— Ir kam jie naudojami? 

— Kelionei. - Geilis įdėmiai sužiuro į mane. - Kelionei per 
akmenis. Jie saugo tave nuo... bet ko, kad ir kas tenai būna. - Jos 
akys kiek apsiblausė nuo minties apie persikėlimą laiku, ir aš su- 
pratau, kad ji mirtinai bijo to perėjimo. Nieko nuostabaus — ir 
aš labai bijojau. - Kada atkeliavai? Pirmą sykį? - Jos akys varstė 
mane. 

— Atkeliavau iš 1945 metų, - lėtai pratariau. - Į 1743 metus, 
jeigu to klausi. 

Nenorėjau jai pernelyg daug pasakoti, bet smalsumas nuga- 
lėjo. Dėl vieno ji neklydo: mudvi kitokios. Gal man niekada ne- 
bepasitaikys proga pasišnekėti su kitu žmogumi, žinančiu tai, ką 
žino ji. Negana to, kuo ilgiau leisiu jai kalbėti, tuo ilgiau Džeimis 
galės ieškoti Ijano. 

- Hm, - patenkinta suniurnėjo Geilis. - Gana tiksliai. Du 
šimtai metų. Pasak kalniečių padavimų, kai žmonės, užmigę fėjų 
kopose, visą naktį prašoka su protėviais, namo paprastai grįžta 
po dviejų šimtų metų. 

— Bet tu negrįžai. Atkeliavai iš 1968 metų, bet iki man pasi- 
rodant Kreinsmure gyvenai jau keletą metų. 

- A, penkerius metus. - Ji išsiblaškiusi linktelėjo. - Taip, tai 
dėl kraujo. 

— Kraujo? 

- Dėl aukos, - pasakė Geilis, staiga pritrūkusi kantrybės. - Ji 
suteikia ilgesnį laiką. Ir mažumėlę kontrolės, taigi bent nutuoki, 

kiek toli keliauji. Kaip tu perėjai pirmyn atgal tris kartus be krau- 
jo? - pareikalavo pasiaiškinti ji. 

- Aš... perėjau, ir tiek. - Nors ir labai stengiausi išsiaiškinti, 
kaip viskas įvyko, sužinojau ne kažin ką. - Regis... regis, tai kaž- 
kaip susiję su gebėjimu nukreipti savo mintis į tam tikrą Žmogų, 
esantį tame laike, į kurį keliauji. 

Iš susidomėjimo Geilis akys pasidarė beveik apskritos. 

- Šit kaip, - tyliai pasakė ji. - Dabar pagalvokim apie tai. - 
Susimąsčiusi palingavo galvą. - Hm. Gal ir gali taip būti. Bet 
brangakmeniai taip pat turėtų padėti. Su skirtingais brangakme- 
niais galima sudaryti schemas. 

Geilis išsitraukė iš kišenės kitą saują tviskančių akmenėlių, 
pabėrė ant medinio paviršiaus ir pažarstė juos. 

- Saugantys akmenys yra pentagramos kampai, - paaiški- 
no ji, susikaupusi stumdydama akmenėlius, - bet jos viduje iš 
skirtingų akmenų išdėstai schemą, kuri priklauso nuo to, kokiu 
keliu ketini keliauti ir kaip toli. Tarp jų padarai gyvsidabrio 
liniją ir uždegi ją, kai meti kerus. Pentagramą, žinoma, pieši 
deimanto dulkėmis. 

- Be abejonės, - pakerėta burbtelėjau. 

- Užuodi? - paklausė ji ir, trumpam pakėlusi akis, pauostė. - 
Tau atrodo, kad brangakmeniai neturi kvapo? Bet jie kvepia, kai 
sutrini į miltelius. 

Giliai įkvėpiau ir tikrai su džiovintų žolių aromatu užuodžiau 
kitą - silpną, nepažįstamą kvapą. Jis buvo sausas, malonus, bet 
nenusakomas. Brangakmenių kvapas. 

Pergalingai šūktelėjusi, ji iškėlė vieną akmenį. 

- Šis! Šito man ir reikėjo; niekur salose jo neradau, bet galų 
gale prisiminiau dėžutę, kurią palikau Škotijoje. 

Akmuo, kurį ji laikė rankoje, buvo kažkoks juodas kristalas; 
šviesa, besismelkianti pro langą, skverbėsi pro jį ir jis spindėjo 
tarp baltų jos pirštų it gagatas. 

— Kas čia? 

— Adamantanas. Juodasis deimantas. Tokius naudodavo se- 
nieji alchemikai. Knygose rašoma, kad nešiojant juodąjį deiman- 

tą patiriamas visa ko pažinimo džiaugsmas. - Ji šaižiai nusikva- 
tojo — tas juokas neturėjo jai įprasto mergaitiško žavesio. - Jei 
kas nors gali man suteikti džiaugsmo iš to perėjimo per akmenis, 
man to ir reikia! 

Šis tas man ėmė po truputį aiškėti, nors gana pavėluotai. 
Savo vangumą galėjau pateisinti tik tuo, kad tuo pačiu metu ir 
Geilis klausiausi, ir buvau ištempusi ausis, ar negrįžta apačioje 
Džeimis. 

— Tu nori grįžti? - paklausiau kaip įmanydama nerūpes- 
tingiau. 

— Gal. - Aplink jos lūpų kampučius žaidė šypsenėlė. - Nes 
dabar turiu daiktus, kurių man reikia. Sakau tau, Klere, be jų 
nerizikuočiau. - Ji spoksojo į mane purtydama galvą. - Tris kar- 
tus be kraujo, - sumurmėjo. - Vadinasi, įmanoma. Geriau lip- 
kim žemyn, - staiga sukruto ji, sustūmė akmenis ir susižėrė juos 
į kišenę. - Parsiras gudruolis - juk jo pavardė Freizeris, tiesa? 
Klotilda lyg kažkokią kitokią susakė, bet ta kvaila kalė tikriausiai 
blogai suprato. 

Mums einant per ilgą darbo kambarį, per grindis man po 
kojomis nuskuodė kažkoks mažas rudas padarėlis. Geilis, nors ir 
stambi, buvo greita - nedidele pėda užmynė ant šimtakojo, man 
nė nespėjus sureaguoti. 

Kiek paspoksojusi į pritrėkštą gyvį, besiraitantį ant grindų, ji 
pasilenkė ir po juo pakišo popieriaus lapą. Paėmusi tą vargšelį, 
įmetė į stiklinį indą. 

— Nenori tikėti raganomis, zombiais ir daiktais, kurie staiga 
bumbteli naktį? - Geilis vylingai nusišypsojo ir linktelėjo į šim- 
takojį, kuris kamavosi sukdamas siautulingus, kreivus ratus. - Ką 
gi, legendos - tai gyviai su daugybe kojų, ar ne? Bet dažniausiai 
bent viena jų koja stovi ant tiesos. 

Iš skaidraus rudo stiklo ąsočio ji pripylė skysčio į indą su 
šimtakoju. Ore pasklido aitrus alkoholio tvaikas. Šimtakojis, 
užlietas bangos, akimirką pasispardė kaip pašėlęs ir nugrimz- 
do į indo dugną mėšlungiškai trūkčiojančiomis kojelėmis. Geilis 
tvarkingai užkimšo indą ir susiruošė eiti. 

- Klausei, kodėl mudvi galime keliauti per akmenis, - tariau 
jos nugarai. - Ar žinai kodėl, Geilis? 

Ji per petį dirstelėjo į mane ir nustebusi atsakė: 

— Kad šį tą pakeistume. Kam gi dar? Eime, apačioj girdžiu 
tavo vyrą. 


= 


Kad ir ką Džeimis veikė, dirbo sunkiai. Jo marškiniai buvo 
permirkę prakaitu ir prilipę prie pečių. Mums įžengus į kambarį, 
jis atsigręžė, bet aš spėjau pamatyti, kad jis žiūrėjo į medinę dė- 
žutę su paslaptimi, kurią Geilis buvo palikusi ant stalo. Jo mina 
rodė, kad mano spėjimas buvo teisingas: tai ta pati dėžutė, kurią 
jis rado ruonių saloje. 

— Regis, man pavyko suremontuoti jūsų cukraus slėgtuvą, 
ponia, - tarė jis mandagiai lenkdamasis Geilis. - Buvo įtrūkęs 
cilindras, tad mudu su jūsų prievaizdu užtaisėm plyšį pleištais. 
Tik bijau, kad netrukus jums gali prireikti vėl taisyti. 

Geilis nudžiugusi išrietė antakius. 

— Labai dėkoju, pone Freizeri, lieku skolinga. Ar galėčiau pa- 
siūlyti kuo nors atsigaivinti po darbo? 

Jos ranka pakibo virš varpelių, bet Džeimis papurtė galvą ir 
nuo sofos pasiėmė švarką. 

- Ačiū, šeimininke, bet mums jau reikia keliauti. Iki Kingsto- 
no nearti, todėl ir turime leistis į kelią, jei norime nukakti tenai 
iki sutemų. 

Džeimio veidas staiga sutriko, ir aš sumojau, kad jis turbūt 
pačiupinėjo švarko kišenę ir pasigedo nuotraukų. Greitai dirs- 
telėjo į mane, o aš jam linktelėjau, paliesdama savo sijono šoną, 
kur jos buvo paslėptos. 

— Ačiū už svetingumą, - padėkojau ir čiupusi skrybėlaitę 
skubiai žengiau prie durų. Džeimiui grįžus, labiausiai norėjau 
kuo greičiau sprukti tolyn nuo Rožių dvaro ir jo šeimininkės. Bet 
Džeimis dar kiek padelsė. 

— Ponia Eibernati, kad jau paminėjote kurį laiką gyvenusi 
Paryžiuje, tai man pasidarė įdomu, gal ten pažinote vieną džen- 

telmeną, kuris yra ir mano pažįstamas. Gal teko sutikti Sandrin- 
gamo kunigaikštį? 

Geilis klausiamai pakėlė savo balsvą galvą, bet Džeimiui dau- 
giau netarus nė žodžio linktelėjo. 

— Taip, teko. O kodėl klausi? 

Džeimis apdovanojo ją žaviausia šypsena. 

— Be jokios ypatingos priežasties, ponia, galima sakyti, man 
tik smalsu. 

Kai jojom pro vartus, dangus visiškai apsiniaukė, ir pasidarė 
aišku, kad mums nepavyks nesulytiems nusigauti iki Kingstono. 
Bet, kad jau viskas taip susiklostė, man tai nerūpėjo. 

— Turi Brianos nuotraukas? - pirmiausia paklausė Džeimis, 
trumpam sustabdęs arklį. 

- Štai čia, - paplekšnojau per kišenę. - Ar radai kokių nors 
Ijano pėdsakų? 

Jis žvilgtelėjo per petį, tarsi baimindamasis, kad mus gali kas 
nors vytis. 

— Nepasisekė nieko išpešti nei iš prievaizdo, nei iš vergų. Visi 
mirtinai bijo tos moters, ir nėra ko stebėtis. Bet žinau, kur jis, - 
pasakė nepaprastai patenkintas. 

— Kur? Ar galėtume prisėlinti ir jį pagrobti? 

Kilstelėjau nuo balno, žiūrėdama atgal. Per medžių viršūnes 
vis dar buvo matyti Rožių dvaro skalūno plokštės. Nė už ką ne- 
norėjau vėl kelti kojos į tą vietą, bet tenai buvo Ijanas. 

— Ne dabar. - Džeimis pagriebė mano arklio žąslus ir pasuko 
gyvulio galvą į kelią. - Man reikės pagalbos. 

Apsimetęs, kad ieško kokios nors medžiagos, kuri pravers- 
tų taisant sugedusį cukraus slėgtuvą, Džeimis apžiūrėjo didumą 
plantacijos ketvirčio mylios spinduliu aplink namą, taip pat ver- 
gų trobeles, arklides, nebenaudojamą pašiūrę tabakui džiovin- 
ti ir pastatą, kuriame buvo rafinuojamas cukrus. Kad ir kur jis 
ėjo, niekas netrukdė, tik nulydėdavo smalsiais ar nedraugiškais 
žvilgsniais, bet prie rafinavimo patalpos jis susidūrė su kliūtimi. 

— Lauke ant žemės sėdėjo tas stambus juodas slunkius, kuris 
buvo pasirodęs verandoje, - pasakojo Džeimis. - Kai prisiarti- 

nau prie jo, prievaizdas prikrovė į kelnes. Jis vis ragino mane 
trauktis ir vengti to vyruko iš tolo. 

- Iš tikrųjų puiki mintis, - suvirpėjusi pasakiau. - Turiu gal- 
voje mintį nesiartinti prie jo. Bet tau atrodo, kad jis kažkaip su- 
sijęs su Ijanu? 

- Sasenach, jis sėdėjo prie nedidelių durų, įtaisytų žemėje. — 
Džeimis mitriai nukreipė arklį nuo riogsančio ant kelio rąsto. - 
Jos tikriausiai veda į rūsį po rafinavimo pastatu. - Kol Džeimis 
trynėsi palei tą pastatą, žmogėnas nepasikrutino nė per plau- 
ką. - Jeigu Ijanas dvare, jis tikrai laikomas ten. 

— Neabejoju, kad taip. - Greitosiomis išbėriau jam savo vieš- 
nagės smulkmenas, tarp jų ir trumpą pokalbį su virtuvės darbi- 
ninkėmis. - Bet ką darysim? Juk negalime jo ten palikti! Nors ir 
nežinome, ką Geilis ketina su juo daryti, samanymai negali būti 
nekalti, jeigu ji neprisipažino, kad jis pas ją, tiesa? 

- Anaiptol ne nekalti, - pripažino jis rūškanu veidu. - Prie- 
vaizdas nepaminėjo Ijano, bet atskleidė tokių dalykų, nuo kurių 
tau susiraitys plaukai, jeigu dar nesusiraitė kaip avies vilna. — 
Džeimis žvilgtelėjo į mane, ir jo veidą nušvietė šypsnys, nors jis 
labai nerimavo. - Sasenach, tavo plaukai, regis, pranašauja, kad 
netrukus prapliups lietus. 

— Koks tu pastabus, - pasišaipiau, bergždžiai kišdama slys- 
tančias garbanas po skrybėlaite. - Žinoma, tokią išvadą darai vi- 
sai nepaisydamas, kad dangus juodas tarsi degutas, o oras kvepia 
taip, lyg tuojau trenks žaibas. 

Kai į mus ėmė slinkti audros, kylančios kalno šlaitu, kraštas, 
aplinkui augančių medžių lapai suplazdėjo kaip pririštos peteliš- 
kės. Nuo nedidelio kalnelio, kur stovėjom, mačiau apačioje per 
įlanką lekiančius audringus debesis. Už įlankos buvo nusileidusi 
tamsi lietaus užuolaida nelygu kokia skraistė. 

Džeimis pakilo nuo balno, dairydamasis aplink. Neįgudusi 
mano akis matė vien tankias, neįžengiamas džiungles, bet žmogus, 
kuris septynerius metus gyveno viržyne, regėjo ir kitų galimybių. 

— Kol nevėlu, verčiau pasiieškokim priedangos, Sasenach, — 
tarė jis. - Sek paskui mane. 

Pėsti, vedini arkliais, nužengėm nuo siauro tako ir, Džeimio 
žodžiais tariant, laukinių kiaulių pėdsakais skubiai nėrėm į miš- 
ką. Netrukus jis rado, ko ieškojo: siaurą upelį, kuris gurgėjo giliai 
prasigraužęs vagą per miško paklotę. Jo krantas buvo status, ap- 
žėlęs paparčiais ir tamsiais žvilgančiais krūmais, tarp kurių buvo 
įsiterpę liaunų medelių. 

Džeimis liepė man priskinti paparčių. Jų lapai buvo mano 
rankos ilgio, o kai grįžau su tokia jų šūsnimi, kad vos panešiau, 
jis jau buvo sumeistravęs mažytės trobelės karkasą, kurį sudarė 
sulenktų medelių lankas, pririštas prie gulinčio rąsto ir uždeng- 
tas šakomis, nupjautomis nuo krūmų netoliese. Skubiai užklojus 
stogą paparčiais, prieglobstis nebuvo visai neperšlampamas, bet 
kur kas geresnis negu atvira vieta. Po dešimties minučių mes jau 
saugiai tūnojom viduje. 

Kai audros pakraščio vėjas praūžė pro mus, stojo spengian- 
čios tylos akimirka. Nečiulbėjo paukščiai, nedūzgė vabzdžiai - 
kaip ir mes, jie puikiai nujautė lietų. Nukrito keli didžiuliai lašai, 
suteškėjo taip, tarsi šakos būtų lūžusios. Tada smogė audra. 

Karibų liūtys prasideda staiga. Nieko panašaus į lėtai atsėli- 
nančią ūkanotą Edinburgo dulksną. Dangus pajuodo, perskilo 
pusiau ir iš jo prapliupo gausybė vandens. Kol pylė lietus, su- 
sišnekėti buvo neįmanoma. Nuo žemės tarsi garai pakilo lengva 
migla, susidariusi nuo galingų lietaus lašų, čaižančių žemę. 

Lietus merkė paparčius virš mūsų, ir žali mūsų prieglobsčio 
šešėliai paniro į ūkaną. Šniokščiant lietui ir tarp kalvų nuolat 
trankantis griaustiniui, šnekėtis negalėjome. 

Šalta nebuvo, bet viršuje atsirado protėkis, ir vanduo be pa- 
liovos lašėjo man ant sprando. Deja, neturėjau kur pasitraukti; 
Džeimis nusivilko švarką ir į jį susupo mane, tada apglėbė ranka 
ir taip laukėme audros pabaigos. Nors buvo girdėti siaubingas 
ūžavimas, staiga pasijutau saugi, rami, atsileido įtampa, kama- 
vusi kelias paskutines valandas, kelias paskutines dienas. Ijaną 
beveik radom, be to, čia niekas mūsų nepasieks. 

Suspaudžiau laisvą Džeimio ranką; jis nusišypsojo, pasilenkė 

ir švelniai mane pabučiavo. Kvepėjo žeme, šakų, kurias pjovė, 
syvais ir sveiku prakaitu. 

Beveik baigta, pagalvojau. Radom Ijaną ir su Dievo pagalba 
visai netrukus saugiai jį atgausim. O kas paskui? Turėsim iškeliauti 
iš Jamaikos, bet yra ir kitų kraštų, pasaulis juk didelis. Martiniko- 
je, Grenadoje ir Danijai priklausančioje Eluteros saloje įsikūrusios 
prancūzų kolonijos. Gal net surizikuosim ir nusigausim į žemyną, 
neimdami į galvą tų kanibalų. Kol turiu Džeimį, nebijau nieko. 

Lietus liovėsi taip pat ūmai, kaip ir prasidėjo. Pavieniai lašai 
kapsėjo nuo krūmokšnių ir medžių, o jų tekšėjimas atkartojo 
nuo audros stūgsmo likusį spengimą ausyse. Nuo upelio pakilęs 
švelnus, gaivus brizas pūtė šalin drėgmę, su labai malonia vėsa 
šiaušdamas šlapias garbanas nuo sprando. Vėl pragydo paukš- 
čiai, sudūzgė vabzdžiai, iš pradžių tyliai, paskui visu garsu, ir ro- 
dės, kad oras šoka su gyva žaluma. 

Sukrutėjau ir atsidusau, išsitiesdama nusimečiau nuo pečių 
Džeimio švarką. 

- Žinai, Geilis man parodė ypatingą brangakmenį - juodą- 
jį deimantą, dar vadinamą adamantanu, - tariau. - Pasak jos, 
tą akmenį naudodavo alchemikai; jis suteikia visa ko pažinimo 
džiaugsmą. Gal čia jį ir patiriame? 

Džeimis nusišypsojo. 

— Visai nesistebiu, Sasenach. Nagi, tavo veidas visas šlapias. 

Jis siektelėjo nosinės švarke, bet sulaikė ranką. 

— Brianos nuotraukos, - staiga pasakė. 

— Ak, pamiršau. 

Iš kišenės ištraukiau nuotraukas ir padaviau jam. Džeimis 
jas paėmė, skubiai pervertė, tada dar sykį peržiūrėjo, bet lėčiau. 

— Kas yra? - staiga sunerimau. 

— Vienos trūksta, - tyliai paaiškino Džeimis. 

Pajutau, kaip paširdžius suspaudė neapsakoma baimė, nu- 
stelbianti ankstesnę džiugią akimirką. 

— Tikrai? 

— Jas prisimenu taip pat puikiai kaip ir tavo veidą, Sasenach. 
Taip, tikrai. Stinga tos, kur ji prie ugnies. 

Gerai prisiminiau tą nuotrauką: suaugusi Briana sėdi ant 
uolos prie stovyklos laužo. Pritraukusi kelius, pasirėmusi į juos 
alkūnėmis žiūri tiesiai į objektyvą, bet nenujaučia, kad jis nu- 
kreiptas į ją. Jos veidas apšviestas liepsnos, svajingas, plaukai 
nubraukti nuo veido. 

- Tikriausiai ją nugvelbė Geilis. Ji rado nuotraukas tavo švar- 
ke, kai buvau virtuvėje, bet aš atėmiau jas. Turbūt vieną jai pa- 
vyko nušvilpti. 

— Trauk velniai tą moterį! - Džeimis staiga pažvelgė į kelią 
tamsiomis iš pykčio akimis. Jo ranka smarkiai spaudė kitas nuo- 
traukas. - Ko ji užsimanė? 

— Matyt, nušvilpė vien iš smalsumo, - pasakiau, bet baisi bai- 
mė nesitraukė nuo manęs. - Ką gi ji galėtų su ja padaryti? Kažin 
ar ketina tą nuotrauką kam nors parodyti - kas čia užklystų? 

O štai ir atsakymas į mano klausimą: Džeimio galva ūmai pa- 
kilo ir jis tildydamas mane čiupo už rankos. Kiek toliau apačioje 
pro brūzgynus buvo matyti kelio vingis - siaura gelsvo purvyno 
juosta. Tuo keliu ant arklio lėtai, sunkiai lingavo žmogysta - vy- 
ras, vilkintis juodais drabužiais, žvelgiant iš tokio atstumo, ma- 
žas ir tamsus it skruzdė. 

Ūmai prisiminiau, ką sakė Geilis: „Laukiu svečio“, o vėliau: 
„Tas dvasininkas žadėjo prisistatyti ketvirtą.“ 

- Tai kažkoks dvasininkas, pastorius, - tariau. - Geilis mi- 
nėjo jo laukianti. 

— Arčis Kembelas, ne kas kitas, - niūrokai pasakė Džeimis. — 
Ką jis, po velnių... o gal iš pagarbos poniai Dankan man nederėtų 
taip sakyti? 

- Turbūt pastorius keliauja varyti iš jos piktųjų dvasių, - pa- 
svarsčiau ir nervingai susijuokiau. 

- Jeigu taip, tam darbui jis labai tinka. 

Prakauli figūra dingo tarp medžių, bet tik praslinkus kelioms 
minutėms Džeimis nusprendė, kad jis jau bus saugiai prajojęs 
pro mus. 

- Ko ketini imtis dėl Ijano? - paklausiau, kai vėl patraukėm 
prie tako. 

— Man reikės pagalbos, - trumpai atsakė jis. - Ketinu su Inesu, 
Makleodu ir kitais plaukti aukštyn upe. Visai netoli cukraus rafi- 
navimo pastato yra išsilaipinimo vieta. Ten paliksim laivą, išlip- 
sim į krantą ir susidorosim su Herakliu, taip pat ir su Atlantu, jei 
trukdys. Įsilaušim į rūsį, čiupsim Ijaną ir spruksim atgal. Po dviejų 
dienų užtems mėnulis. Noriu suktis kuo greičiau, bet tikriausiai 
tiek ir sugaišim, kol gausim tinkamą laivą ir reikiamų ginklų. 

— Už pinigus? - paklausiau be užuolankų. 

Nauji drabužiai ir batai surijo didumą Džeimio pelno, gauto 
už šikšnosparnių guaną. To, kas liko, mums pakaks kelias savai- 
tes prasimaitinti ir gal porai dienų išsinuomoti laivą, bet dide- 
liam ginklų kiekiui tikrai pristigs. 

Saloje nebuvo gaminami nei pistoletai, nei kardai - visi gin- 
klai buvo gabenami iš Europos, todėl brangūs. Džeimis turėjo du 
kapitono Reineso pistoletus, o škotai - tik peilius žuviai ir kelis 
trumpus kardus, su kuriais ginkluotas užpuolimas būtų vargiai 
įmanomas. 

Džeimis kiek susiraukė, tada paskersakiavo į mane. 

- Turėsiu paprašyti Džono, kad padėtų, - tarė jis. - O gal 
nereikėtų? 

Valandėlę jojau tylėdama, paskui pritariamai linktelėjau. 

— Regis, niekur nesidėsi. - Man tai nepatiko, bet svarbiausia 
buvo ne mano simpatijos, o Ijano gyvybė. - Bet, Džeimi... 

— Taip, žinau. - Jis jau buvo su tuo susitaikęs. - Tu nori ke- 
liauti su manimi, ar ne? 

— Taip, - nusišypsojau. — Juk Ijanas gali būti sužeistas, pasi- 
ligojęs ar... 

— Galėsi keliauti! - irzlokai nutraukė mano šneką Džeimis. - 
Tik padaryk man vieną paslaugą, Sasenach. Labai pasistenk, kad 
nebūtum nužudyta ar sukapota į gabalus. Tai labai stipriai veikia 
vyro jausmus. 

— Pasistengsiu, — atsargiai pažadėjau. 

Paraginusi arklį, prijojau prie Džeimio, ir mudu greta trau- 
kėm į Kingstoną keliu po medžiais, nuo kurių lašėjo vanduo. 


GI 


Krokodilo laužas 


NORS BUVO NAKTIS, upėje virte virė gyvenimas. Lorencas 
Šternas, įsiprašęs, kad į žygį pasiimtume ir jį, man papasakojo, 
kad daugeliui aukštupyje gyvenančių plantatorių upė yra svar- 
biausia jungtis su Kingstonu ir uostu, nes keliai prasti arba jų 
išvis nėra - po kiekvieno liūčių sezono juos pasiglemždavo vešli 
augalija. 

Tikėjausi upėje nebūsiant nė gyvos dvasios, bet plačiu laiva- 
keliu sunkiai laviruodami prieš srovę prasilenkėm su dviem lai- 
veliais ir barža - ši, didžiulė, tamsi, aukštai prikrauta statinių ir 
ryšulių, prasklendė pro mus it milžiniškas, kuprotas, grėsmingas 
juodas ledkalnis. Tylūs ją stumiančių ir svetima kalba šnekančių 
vergų balsai sklido virš vandens. 

- Kaip malonu, kad keliaujat su mumis, Lorencai, - tarė 
Džeimis. 

Mes plaukėme vienstiebiu bedeniu laiveliu, kuriame vos ne 
vos tilpo Džeimis, aš, šeši škotai kontrabandininkai ir Šternas. 
Nors laivas buvo grūste prisigrūdęs, aš irgi džiaugiausi Šterno 
draugija - susiklosčius tokiai padėčiai, jo santūrumas ir šalta- 
kraujiškumas itin ramino. 

— Na, turiu prisipažinti, kad prisidėjau prie jūsų iš smalsu- 
mo, - pasakė Šternas, plazdendamas marškinių priekį, kad at- 
vėstų prakaitu pasruvęs kūnas. Tamsoje temačiau krutant baltą 
jo pavidalą. - Mat su ta ponia jau esu susitikęs. 

— Su ponia Eibernati? - paklausiau ir nutilau, paskui atsargiai 
pasiteiravau: - Hm... ir ką apie ją manot? 

— Ak... ji - labai maloni moteris, kuo... mieliausia. 

Mus gaubė tamsa, todėl Lorenco veido neįžiūrėjau, bet jo 
balse išgirdau keistą gaidelę - lyg džiugią, lyg drovią, todėl spė- 

jau, kad našlė Eibernati jam iš tikrųjų pasirodė gana patraukli 
moteris. Be to, supratau, kad Geilis kažko norėjo iš gamtinin- 
ko - ji su vyrais elgdavosi pagarbiai tik tada, kai siekdavo kokio 
nors tikslo. 

— Kur su ja susipažinot? Jos namuose? 

Pasak gubernatoriaus pobūvio viešnių, ponia Eibernati retai 
keldavo koją iš plantacijos, o gal ir išvis nekeldavo. 

- Taip, Rožių dvare. Buvau užsukęs paprašyti, kad ji leis- 
tų man papildyti savo kolekciją retos rūšies vabalu - vienu iš 
Cucurlionidae, kurį radau plantacijoje netoli upelio. Ji pakvietė 
mane užeiti ir... itin svetingai priėmė. 

Šįsyk jo balse išgirdau aiškų pasitenkinimą savimi. Džeimis, 
šalia manęs sukiojantis vairalazdę, prunkštelėjo. 

- Ir ko ji norėjo iš jūsų? - paklausė, be abejonės, apie Geilis 
skatulius ir elgesį padaręs tokias pat išvadas kaip aš. 

- Ji labai nuoširdžiai domėjosi floros ir faunos pavyzdžiais, 
mano surinktais saloje; klausinėjo apie keleto žolelių augavietę 
ir ypatybes. Na, taip pat ir apie kitas mano lankytas vietas. Ją 
itin sudomino mano pasakojimai apie Espanjolą. - Jis atsiduso, 
trumpam nusiminęs. - Sunku patikėti, kad tokia maloni moteris 
galėtų, anot jūsų, Džeimi, taip smerktinai elgtis. 

— Maloni, ką? - trumpai paklausė Džeimis smagiu balsu. - 
Buvote truputį ją įsimylėjęs, Lorencai? 

Lorenco tonas atkartojo Džeimio šypseną. 

— Sykį tyriau mėsėdę musę, bičiuli Džeimsai. Musės patiną, 
kuris, išsirinkęs patelę, varginasi nešdamas jai gabalėlį mėsos ar 
kitokio grobio, tvarkingai suvynioto į šilką. Kai patelė įninka tą 
skanėstą lukštenti, jis užšoka ant jos, atlieka poravimosi pareigą 
ir skubiai neria šalin. Nes jeigu patelė baigtų maitintis anksčiau, 
nei jis baigtų, ką pradėjo, arba jei jis iš neatsargumo prisiartintų 
prie jos be gardžios dovanėlės, patelė jį suėstų. - Tamsoje pasi- 
girdo tylus juokas. - Ne, patirtis buvo įdomi, bet kažin ar verž- 
čiausi vėl paviešėti pas ponią Eibernati. 

— Taip, ir mes, jei tik galėtume, aplenktume ją iš tolo, - pri- 
tarė Džeimis. 

Vyrai, palikę mane upės pakrantėje saugoti laivelio, išnyko 
tamsoje. Džeimis uždraudė judintis iš vietos. Jis man davė už- 
taisytą pistoletą, tik griežtai prisakė nepersišauti kojų. Ginklo 
svoris ramino, bet slenkant minutėms juodutėlėje tyloje tamsa ir 
vienuma ėmė vis labiau slėgti. 

Iš ten, kur stoviniavau, regėjau juodą namo stačiakampį, ku- 
riame švietė tik trys apatiniai langai - tikriausiai svetainės, ding- 
telėjo, bet nusistebėjau, kodėl niekur nematyti triūsiančių vergų. 
Šitaip bespoksant, viename iš apšviestų langų šmėkštelėjo šešėlis, 
ir man suspurdėjo širdis. 

Įtempusi vaizduotę, svarsčiau ir taip, ir šiaip, bet šešėlis vis 
dėlto buvo ne Geilis, o aukštas, liesas, nerangus ir kampuotas. 

Kaip paklaikusi apsidairiau, norėdama sušukti, bet buvo per 
vėlu. Vyrai, patraukę prie cukraus rafinavimo pastato, jau būtų 
manęs neišgirdę. Kiek padelsiau, bet, tiesą sakant, nebeturėjau 
ką daryti. Pasikaišiau sijonus ir nėriau į tamsą. 

Kai užlipau ant verandos, per mane žliaugė prakaitas, o šir- 
dis daužėsi taip smarkiai, kad gožė visus kitus garsus. Tylutėliai 
prislinkau prie artimiausio lango, mėgindama nepastebimai pro 
jį žvilgtelėti. 

Viduje buvo ramu ir tvarkinga. Židinyje kūrenosi ugnelė, 
kurios liepsnos atsispindėjo ant išblizgintų grindų. Geilis pali- 
sandro sekreteras buvo atidarytas, jo lentyna apkrauta šūsnimis 
prirašytų popierių ir labai senų knygų. Kambaryje lyg ir nebuvo 
nė gyvos dvasios, bet ne visą jį mačiau. 

Man dilgčiojo odą nuo vaizdinių, kaip Heraklis negyvomis 
akimis tyliai tyko manęs tamsoje. Atsargiai nusėlinau per veran- 
dą, sulig kiekvienu žingsniu dirsčiodama per petį. 

Šį vakarą vietovė atrodė keistai, tarsi būtų apleista. Nebuvo 
girdėti prislopintų vergų balsų kaip per ankstesnį apsilankymą, 
bendro murmesio jiems darbuojantis. Bet gal tai nieko nereiš- 
kia, pasakiau sau. Leidžiantis saulei, daugelis vergų tikriausiai 

jau baigė darbą ir suėjo į savo trobeles. Tačiau name juk turėtų 
būti tarnaičių, prižiūrinčių ugnį ir tiekiančių valgį iš virtuvės? 

Pagrindinės durys buvo atdaros, o jų slenkstis nubarstytas 
geltonų rožių žiedlapiais, kurie nuo blausios šviesos iš tarpdurio 
žibėjo tarsi senovinės aukso monetos. 

Stabtelėjau ir įsiklausiau. Man pasirodė, kad svetainėje išgir- 
dau tylų šnarėjimą, tarsi kas verstų knygos puslapius, bet kažin. 
Sukaupusi visą drąsą, peržengiau-slenkstį. 

Čia, viduje, buvo dar stipresnis įspūdis, kad vieta palikta. 
Tai rodė ir aiškūs ženklai: vaza su nuvytusiomis gėlėmis ant 
blizgančios komodos, puodelis ir lėkštutė ant arbatos staliuko. 
Puodelio dugne rudavo išdžiūvusių drumzlių dėmė. Po galais, 
kur visi? 

Sustojau prie svetainės durų ir vėl ištempiau ausis. Išgirdau 
švelnų ugnies spragsėjimą ir vėl tą tylutėlį šiugždesį, tarsi kas 
sklaidytų knygą. Kyštelėjusi galvą iš už staktos, pamačiau kaž- 
kokią žŽmogystą, sėdinčią prie sekretero. Be abejonės, tai buvo 
vyras. Aukštas, prakaulių pečių, tamsiaplaukis, palinkęs virš 
popierių. 

- Ijanai! - sušnabždėjau taip garsiai, kaip tik drįsau. - Ijanai! 

Žmogus krūptelėjo, atstūmė kėdę, greitai atsistojo ir atsisu- 
kęs šešėlių pusėn pamirkčiojo. 

— Jėzau! - šūktelėjau. 

— Ponia Malkolm? - apstulbo pastorius Arčibaldas Kembelas. 

Nurijau seilę, mėgindama kaip nors išstumti iš gerklės širdį. 
Pastorius atrodė taip pat priblokštas kaip ir aš, bet tik akimirką. 
Paskui jo bruožai surūstėjo ir jis žengtelėjo artyn. 

— Ką jūs čia veikiate? - paklausė. 

- Ieškau savo vyro sūnėno, - atsakiau. Meluoti nebuvo pras- 
mės, o jis turbūt žinojo, kur Ijanas. Skubiai apsidairiau, bet kam- 
baryje mačiau tik pastorių ir nedidelę lempą, kuria jis pasišvie- 
tė. - Kur ponia Eibernati? 

- Nė nenutuokiu, - susiraukė pastorius. - Regis, jai reikėjo 
išeiti. Ką turėjot omenyje sakydama, kad ieškot savo vyro sūnėno? 


416 DIANA GABALDON 


- Išeiti? - paklausiau išpūtusi akis. - Kur pasidėjo toji moteris? 

— Nežinau. - Kembelas žvelgė rūsčiai, o atsikišusi viršutinė jo 
lūpa buvo užspausta ant apatinės nelyg koks snapas. - Kai šį rytą 
atsikėliau, jos nebebuvo, o su ja, matyt, dingo ir visos tarnaitės. 
Koks puikus apsiėjimas su kviestiniu svečiu! 

Nors ir būgštavau, kiek atsipalaidavau. Man bent negresia 
pavojus susidurti su Geilis akis į akį, o pastorių Kembelą tikriau- 
siai įveiksiu. 

- A, - numykiau. - Pritariu, nelabai svetinga. Jūs turbūt 
nematėt berniuko, maždaug penkiolikmečio, labai aukšto ir 
lieso, vešliais tamsiai rudais plaukais? Ne, vargu. Todėl dabar 
jau eisiu... 

— Palaukit! - Jis griebė už žasto, ir aš sustojau, nustebinta ir 
sutrikdyta stiprių jo gniaužtų. - Koks jūsų vyro tikrasis vardas ir 
pavardė? - paklausė. 

— Na... Aleksandras Malkolmas, - atsakiau, timpčiodama be- 
laisvę ranką. - Jūs tai žinot. 

- Taigi, kad žinau. O kodėl ponia Eibernati, kai apibūdinau 
judu su vyru, pasakė, kad jūsų pavardė Freizeriai ir kad jūsų su- 
tuoktinis iš tiesų yra Džeimsas Freizeris? 

— Ak. - Giliai įkvėpiau, stengdamasi sugalvoti kokį nors įti- 
kimą paaiškinimą, bet nieko nesugalvojau. Niekada nemokėjau 
meluoti iš anksto nepasiruošusi. 

— Kur jūsų vyras, moterie? - griežtai paklausė pastorius. 

- Klausykit, - pasakiau, mėgindama ištrūkti iš jo gniaužtų, - 
dėl Džeimio labai klystate. Jis man sakė, kad niekuo neprisidėjo 
prie jūsų sesers bėdos. Jis... 

- Šnekėjotės su juo apie Margaretą? 

Jo gniaužtai dar labiau užsiveržė. Suniurzgiau iš nepatogumo 
ir smarkiau trūktelėjau ranką. 

- Taip. Jis sakė, kad tai buvo ne jis - jis ne tas vyras, su ku- 
riuo susitikti į Kulodeną ji nukeliavo. Tai buvo jo draugas Evanas 
Kameronas. 

— Jūs meluojate, - kategoriškai nukirto Kembelas. - Arba 

meluoja jis. Bet nedidelis skirtumas. Kur jis? - Pastorius mane 
supurtė, ir aš iš visų jėgų trūktelėdama ranką išsivadavau iš jo 
nagų. 

- Kartoju, kad jis visai nesusijęs su tuo, kas nutiko jūsų se- 
seriai! — Slinkau atatupsta, svarstydama, kaip nuo jo pasprukti, 
bet ir užkirsti jam kelią, kad nekrapinėtų po dvarą, ieškodamas 
Džeimio, nekeltų triukšmo ir neatkreiptų nepageidaujamo dė- 
mesio į belaisvio gelbėjimą. Aštuoni vyrai įveiks Heraklio stul- 
pus, bet su šimtu išjudintų vergų tikrai nesusidoros. 

- Kur? - puolė pastorius, žvilgsniu gręždamas man akis. 

— Jis Kingstone! - sušukau ir pašnairavau: buvau netoli stik- 
linių durų į verandą. 

Man atrodė, kad galėčiau nuo jo pabėgti laukan, bet kas būtų 
paskui? Jeigu jis pradės mane vaikytis aplink dvarą, bus blogiau 
negu užlaikius jį čia šnekomis. 

Pažvelgiau į pastorių, kuris susiraukęs nepatikliai žiūrėjo į 
mane, bet ūmai verandoje kažkas sušmėžavo, ir tai užfiksavo 
mano protas. Pasukusi galvą, įdėmiai įsižiūrėjau. 

Tikrai jį mačiau. Didžiulį baltą pelikaną, tupintį ant veran- 
dos turėklo, nusukusį galvą, snapą patogiai paslėpusį plunks- 
nose. Blausioje šviesoje, kuri skverbėsi pro tarpdurį, Ping Ano 
plunksnos tviskėjo sidabru, išryškintos naktinio dangaus fono. 

— Kas tai? - paklausė pastorius Kembelas. - Kas jis? Kas tenai 
lauke? 

— Tik paukštis, - pasakiau, atsigręžusi į jį. 

Mano širdis daužėsi su pertrūkiais. Ponas Viloukbis tikriau- 
siai visai čia pat. Pelikanus įprasta matyti prie upių žiočių, pa- 
krantėse, bet krašto gilumoje nebuvau jų regėjusi. O jeigu ponas 
Viloukbis iš tikrųjų slepiasi netoliese, ką turėčiau daryti? 

— Labai abejoju, ar jūsų vyras Kingstone, - tarė pastorius, 
įtariai varstydamas mane primerktomis akimis. - Bet jeigu jis 
mieste, turbūt atlėks pasiimti jūsų. 

— Ak, ne! - šūktelėjau. - Ne, - pakartojau kuo įtikina- 
miau. - Džeimis čia nepasirodys. Aš viena atkeliavau aplankyti 

Geilis - ponios Eibernati. Mano vyras laukia manęs sugrįžtant 
kitą mėnesį. 

Pastorius nepatikėjo manimi, bet neturėjo ko griebtis. Jo 
burna susičiaupė į roželę, paskui prasivėrė, ir jis pasiteiravo: 

— Taigi jūs Čia viešite? 

- Taip, - atsakiau, džiaugdamasi, kad esu neblogai susipaži- 
nusi su šios vietovės geografija, tad galiu apsimesti viešnia. Jei 
tarnų nebėra, juk niekas neišduos, kad anaiptol tokia nesu. 

Jis ramiai stovėjo ir ilgai žiūrėjo prisimerkęs. Paskui pasto- 
riaus žandikaulis susispaudė ir jis nenoromis linktelėjo. 

— Taip, žinoma. Tada turbūt nutuokiate, kur šeimininkė ir 
kada ketina grįžti? 

Mane jau nusmelkė didžiulį nerimą kelianti nuojauta, į kokią 
vietą - 0 gal tiksliau, į kokį laiką - iškeliavo Geilis Eibernati, bet 
pastorius nebuvo tas žmogus, kuriam galėjau tai atskleisti. 

— Ne, deja, nežinau, - tariau. - Aš... vakar viešėjau kaimynų 
plantacijoje ir ką tik grįžau. 

Pastorius rijo mane akimis, bet iš tikrųjų vilkėjau jojimo kos- 
tiumu, nes tai buvo vieninteliai padorūs drabužiai, kuriuos turė- 
jau, be puošnios violetinės suknelės ir dviejų skalbiamo muslino 
apdarų, todėl mano pasakojimui nebuvo ko prikišti. 

- Štai kaip, - burbtelėjo jis. - Mmfm. Na, gerai. 

Jis neramiai pasimuistė, tai sugniauždamas, tai atgniaužda- 
mas dideles kaulėtas rankas, tarsi nežinotų, ką su jomis daryti. 

- Nebetrukdysiu jums, - žaviai nusišypsojau ir linktelėjau į 
rašomąjį stalą. - Jūsų tikrai laukia svarbus darbas. 

Jis vėl sučiaupė lūpas, ir taip atgrasiai, kad panėšėjo į pelėdą, 
tykančią gardžios pelės. 

— Tas darbas baigtas. Tik rengiau kelių dokumentų, kurių 
prašė ponia Eibernati, nuorašus. 

- Kaip įdomu, - automatiškai pasakiau, galvodama, kad jei 
pasiseks, truputį šnektelėsiu ir spruksiu, apsimetusi, kad einu į 
savo kambarį. Visi pirmo aukšto kambariai buvo su langais į ve- 
randą, tad bus lengva išsėlinti į tamsą ir susitikti su Džeimiu. 

- Jus turbūt domina Škotijos istorija ir mokslas, taip pat kaip 
jūsų šeimininkę ir mane? 

Jo žvilgsnis pagriežtėjo, ir man smilktelėjo širdį, kai jo aky- 
se išvydau tą fanatišką aistringo mokslininko švytėjimą. Jis man 
buvo puikiai pažįstamas. 

— Taip, iš tikrųjų labai tuo domiuosi, - pasakiau slinkdama 
prie durų, - bet turiu prisipažinti, kad mano žinios gana men- 
kos... - Akiai užkliuvus už lapo, gulinčio ant dokumentų šūsnies 
viršaus, sustojau kaip įbesta. 

Jame buvo pavaizduotas genealogijos medis. Daugybę tokių 
mačiau, gyvendama su Frenku, bet šį atpažinau išsyk. Tai buvo 
Freizerių šeimos genealogijos schema. Tas sumautas medis net 
jo maždaug 1400 metais, o baigėsi dabartiniais laikais. Išvydau 
velionio Saimono, nelabai apraudoto kai kuriuose sluoksniuose, 
pavardę. Tai buvo jakobitų ponas, kuriam buvo įvykdyta mirties 
bausmė už dalyvavimą Karolio Stiuarto sukilime, ir jo įpėdiniai, 
kurių vardus žinojau. Apačioje, kampe, su pastaba apie neteisė- 
tumą buvo Brajanas Freizeris - Džeimio tėvas. O po juo juodu 
rašalu kruopščiai suraityta: Džeimsas A. Freizeris. 

Nugara nuvilnijo šiurpuliukas. Tai nepraslydo pro akis pasto- 

— Taip, įdomu, kad ji turėtų būti apie Freizerius, ar ne? 

— Kad... kas turėtų būti apie Freizerius? - paklausiau. Prieš 
savo valią lėtai žengiau prie stalo. 

— Aišku, pranašystė, - kiek nustebęs atsakė jis. - Argi to neži- 
not? Bet galimas daiktas, juk jūsų vyras - neteisėtas palikuonis... 

— Ne, nieko nesu girdėjusi. 

— Ak. - Pastorius nudžiugo, kad jam pasitaikė proga viską 
man iškloti. - Maniau, gal jums viską atskleidė ponia Eibernati, 
kurią pranašystė taip domino, kad ji man parašė į Edinburgą. — 
Pavartęs šūsnį, ištraukė lapą su tekstu geilų kalba. - Tai pranašys- 
tės originalas, - tarė, kišdamas popierių man po nosimi. - Para- 
šyta pranašo Brahano. Juk tikrai girdėjot apie pranašą Brahaną? 

Jo balse buvo maža vilties, bet aš iš tikrųjų buvau girdėjusi 
apie pranašą Brahaną, šešiolikto amžiaus aiškiaregį, vadinamą 
škotų Nostradamu. 

— Girdėjau. Tai ir yra pranašystė apie Freizerius? 

— Apie Lovato Freizerius. Teksto stilius poetiškas, kaip paaiš- 
kinau poniai Eibernati, bet esmė gana suprantama. - Pastorius 
kalbėjo su vis didesne aistra, nors ir kėliau jam įtarimą. - Prana- 
šystė skelbia, kad naujasis Škotijos valdovas kils iš Lovatų gimi- 
nės. Tai įvyks po „baltosios rožės karalių“ saulėlydžio - be abejo- 
nės, aiški užuomina apie popiežininkus Stiuartus. - Jis mostelėjo 
galva į baltas rožes, išaustas kilime. - Pranašystėje, žinoma, yra 
mįslingesnių nuorodų apie tai, kada tas valdovas pasirodys, ar 
bus karalius, ar karalienė. Kebloka jas suprasti, kai turi tokį su- 
trintą originalą... 

Jis kalbėjo ir kalbėjo, bet aš nesiklausiau. Jeigu ir abejojau, 
kur iškeliavo Geilis, tos abejonės greitai blėso. Apsėsta minties 
apie Škotijos valdovus, ji kone dešimt metų triūsė, kad sostas 
būtų grąžintas Stiuartams. Tos pastangos nuėjo perniek prie Ku- 
lodeno, ir visiems išlikusiems Stiuartams ji pajuto tik panieką. 
Nieko nuostabaus, jeigu ji manė žinanti, kas bus toliau. 

Bet kur Geilis galėtų keliauti? Gal grįžtų į Škotiją ir prasidėtų 
su Lovato įpėdiniu? Ne, ji vėl galvojo apie šuolį laiku; tai buvo 
aišku, kai šnekėjausi su ja. Ji tam ruošėsi: kaupė išteklius - susi- 
grąžino ruonių salos lobį - ir baigė tyrimus. 

Spoksojau į popierių ir pakerėta, ir apimta siaubo. Genealo- 
gija, žinoma, buvo užfiksuota tik iki šio laiko. Ar Geilis žino, kas 
bus Lovato palikuonys ateityje? 

Pakėliau akis, ketindama užduoti pastoriui klausimą, bet 
žodžiai sustingo lūpose. Verandos tarpdury stovėjo ponas Vi- 
loukbis. 

Mažyliui kinui tikrai buvo ne pyragai: šilkinė jo pižama buvo 
suplėšyta ir dėmėta, apskritame veidelyje jau ryškėjo įdubos nuo 
alkio ir nuovargio. Jo akys nužvelgė mane, bet jose švystelėjo 
tik tolima atpažinimo švieselė. Visas jo dėmesys buvo sutelktas 
į pastorių Kembelą. 

- Šventas žmogėnas, - tarė jis tokiu tonu, kokio dar nebuvau 
girdėjusi - bjaurios pašaipos. 

Pastorius apsisuko taip greitai, kad alkūne užkliudė vazą. 
Vanduo ir geltonos rožės pasklido ant palisandro stalo, ir do- 
kumentai sumirko. Pastorius įtūžęs suriko ir išgriebė iš vandens 
popierius, tada it pašėlęs pakratė, kol nespėjo nubėgti rašalas. 

- Pažvelk, ką padarei, šlykštus žudike stabmeldy! 

Ponas Viloukbis nusijuokė. Tas juokas visai nepriminė įpras- 
to spigaus jo krizenimo. Jis sukikeno žemu balsu, bet anaiptol 
ne linksmai. 

- Aš žudyti? - Jis pamažu pakinkavo galvą pirmyn atgal, 
įsmeigęs akis į pastorių. - Ne aš, šventas žmogėnas. Žudyti tu. 

- Lauk, menkysta, - šaltai tarė Kembelas. - Kaip drįsti kelti 
koją į damos namus? 

- Pažinti tave. - Kino balsas buvo tylus, ramus, o žvilgsnis 
įdėmus. - Matyti tave. Matyti tave raudonas kambarys su mote- 
ris, kuri juoktis. Matyti tave ir su dvokiančios kekšės Škotijoje. - 
Labai iš lėto jis pakėlė ranką sau prie gerklės ir per ją tiksliai 
brūkštelėjo tarsi kokiais ašmenimis. - Manau, tu dažnai žudyti, 
šventas ŽMogėnas. 

Pastorius Kembelas išblyško, bet nesupratau, ar iš sukrėtimo, 
ar iš pykčio. Ir aš buvau išbalusi, bet todėl, kad bijojau. Apsilai- 
žiau sausas lūpas ir prisiverčiau prabilti: 

— Pone Viloukbi... 
kitko. - Aš - Ji Tien Čo. 

Mano protas, ieškodamas, kaip suktis iš šios padėties, kvailai 
svarstė, ar teisingas kreipinys į kiną būtų „pone Ji“, ar „pone Čo“? 

- Tučtuojau nešdinkis! - subliuvo pastorius, kaip paaiškėjo, 
išblyškęs iš įsiūčio. 

Jis metėsi ant mažylio kino, sugniaužęs didelius kumščius. 
Ponas Viloukbis nė nekrustelėjo, visiškai abejingas grėsmingai 
artėjančiam dvasininkui. 

- Geriau išeikit, pirma žmona, - tyliai pasakė jis. - Šventas 
žmogėnas maloninti moteris, bet ne pimpalu. Peiliu. 


422 DIANA GABALDON 


Nesegėjau korseto, bet man atrodė, kad jis veržia. Man stigo 
oro žodžiams. 

— Nesąmonė! - griežtai atšovė pastorius. - Dar sykį kartoju: 
lauk! Arba... 

— Prašyčiau stovėti ramiai, pastoriau Kembelai, - įsiterpiau. 

Virpančiomis rankomis iš jojimo kostiumo kišenės išsitrau- 
kiau pistoletą, kurį man davė Džeimis, ir nusitaikiau į pastorių. 
Mano nuostabai, jis stovėjo kaip įbestas, stebeilydamas taip, tarsi 
man ką tik būtų išaugusios dvi galvos. 

Iki tol nebuvau į nieką nukreipusi ginklo; pojūtis buvo keis- 
tokai svaiginantis, nors pistoleto vamzdis ir drebėjo. Bet ir visai 
nenutuokiau, ką daryti toliau. 

— Pone... - Nutilau, o tada išbėriau visus jo vardus: - Ji Tien 
Čo. Ar matei pastorių gubernatoriaus pobūvyje su ponia Alkot? 

- Aš mato, kaip jis nužudyti ją, - tuoj pat atsakė Ji Tien Čo. - 
Verčiau šauti, pirma žmona. 

— Nekvailiokit! Mano brangioji ponia Freizer, jūs, žinoma, 
netikite nė vienu šio laukinio žodžiu. Jis... - Pastorius pasisuko 
į mane, mėgindamas nutaisyti orią miną, bet ją gerokai gadi- 
no smulkūs prakaito lašeliai, nusagstę kaktą palei retėjančius 
plaukus. 

— Deja, tikiu, - pasakiau. - Dalyvavot pokylyje. Mačiau jus. 
Ir buvot Edinburge, kai ten buvo nužudyta paskutinė prostitutė. 
Nelė Kauden minėjo, kad Edinburge gyvenot dvejus metus. Tiek 
laiko Šėtonas ir žudė merginas. - Pistoleto gaidukas slydo iš po 
mano smiliaus. 

— Tame mieste tiek pat trynėsi ir jis! - Pastoriaus veidas ne- 
bebuvo išblyškęs, jį pamažu užliejo raudonis. Jis mostelėjo galva 
į kiną. - Ar pasikliaujate žodžiu žmogaus, išdavusio jūsų vyrą? 

— Kas tas žmogus? 

- Jis! - Nuo įpykio pastoriaus balsas pašiurkštėjo. - Šis nie- 
kingas padaras išdavė Freizerį serui Persivaliui Terneriui. Taip 
man sakė pats seras Persivalis! 

Vos neišmečiau ginklo. Viskas klostėsi pernelyg greitai. Des- 

peratiškai vyliausi, kad Džeimis su vyrais aptiko Ijaną ir grįžo 
prie upės, o susitikimo vietoje neradę manęs, jie tikrai atskubės 
į namą. 

Kilstelėjau pistoletą, ketindama liepti pastoriui pėdinti deng- 
ta perėja į virtuvę. Man atrodė, kad bus geriausia užrakinti jį 
maisto sandėlyje. 

— Verčiau... - prabilau, bet jis šoko prie manęs. 

Mano pirštas nevalingai spustelėjo gaiduką. Tuo pat metu 
garsiai driokstelėjo šūvis, ginklas supurtė man ranką ir pro veidą 
praplaukė nedidelis juodas parako dūmų debesėlis, nuo jo ėmė 
ašaroti akys. 

Į pastorių nepataikiau. Šūvis jį išgąsdino, bet dabar jo veide 
išryškėjo naujos pasitenkinimo raukšlelės. Netaręs nė žodžio, jis 
iš švarko kišenės išgriebė šešių colių ilgio makštis, aptaisytas me- 
talu. Iš vieno jų galo styrojo balta elnio rago rankena. 

Nepaprastai aiškiai, kaip būna ištikus bet kokiai krizei, ma- 
čiau ir jutau viską: nuo įrantos ant ašmenų, kuriuos jis ištraukė iš 
dėklo, iki kvapo rožės, kurią žengiant prie manęs sutrypė jo koja. 

Bėgti nebuvo kur. Pasiryžau grumtis, nors ir beprasmiškai. 
Šviežias kardo kirčio randas ant mano rankos taip degė, pri- 
mindamas, kas gresia, kad susigūžiau. Mano regėjimo lauko 
pakrašty šmėstelėjo mėlyna dėmė ir pasigirdo stiprus dunkste- 
lėjimas, tarsi kas būtų iš aukštai metęs melioną. Pastorius labai 
pamažu pasisuko ant vieno bato, išplėtęs akis ir žvelgdamas vi- 
siškai bereikšmiu žvilgsniu. Šią akimirką jis panėšėjo į Marga- 
retą. Paskui griuvo. 

Žnektelėjo visu kūnu, net neištiesė rankos saugodamasis. 
Šalin nuskriejo atlasmedžio stalas, pabiro aromatinis mišinys ir 
tviskantys akmenukai. Pastoriaus galva atsitrenkė į grindis prie 
mano kojų, šoktelėjo ir nurimo. Mėšlungiškai žengiau žingsnį 
atgal ir sustojau, nugarai atsirėmus į sieną. 

Pastoriaus smilkinyje buvo matyti siaubinga įduba. Man be- 
žiūrint, jo veido spalva pasikeitė, pykčio raudonis išblėso iki ne- 
sveiko blyškumo. Krūtinė pakilo, nusileido, taip pabuvo, tada vėl 
pakilo. Akys buvo atmerktos, burna pražiota. 

- Tsei-mi čia, pirma žmona? - Kinas kišo atgal į rankovę 
kapšelį su akmeniniais rutuliukais. 

- Taip, jis čia, kažkur lauke, - mostelėjau verandos link, ro- 
dydama nežinia kur. - Ką... jis... ar tu iš tikrųjų?.. - Pajutau, kaip 
atsirita sukrėtimo bangos, bet pavariau jas atgal - užsimerkiau 
ir kuo giliau įkvėpiau. - Ar tai buvai tu? - paklausiau vis dar 
užsimerkusi. Jeigu jis ketina skaptuoti ir mano galvą, to matyti 
nenoriu. - Ar jis sakė tiesą? Ar tu išdavei serui Persivaliui su- 
sitikimo vietą Arbraute? Kas jam papasakojo apie Malkolmą ir 
spaustuvę? 

Neišgirdau nei atsakymo, nei kokio krustelėjimo ir po aki- 

Arčibaldas Kembelas gulėjo ramiai, tarsi miręs, bet buvo dar 
gyvas. Tačiau tamsos angelas jau artinosi: oda buvo įgavusi žals- 
vą atspalvį, kuris atsiranda prieš pat mirtį. Jo plaučiai vis dar 
darbavosi, šaižiai švokštė įkvėpdami. 

- Tai ne anglo darbas, - tariau. Mano rankos buvo drėgnos, 
tad nusišluosčiau jas į sijoną. - Angliška pavardė. Viloukbis. 

- Ne Viloukbis, - griežtai nukirto jis. - Aš būti Ji Tien Čo! 

— Kodėl? - kone išrėkiau. - Pažvelk į mane, velniai tave rau- 
tų! Kodėl? 

Tada jis pasižiūrėjo į mane. Juodomis ir apvaliomis kaip sti- 
klo rutuliukai akimis, kurios buvo praradusios blizgesį. 

- Kinijoje, - pasakė jis, - yra... pasakojimai. Pranašystė, kad 
vieną dieną ateina šmėklos. Visi bijoti šmėklų. - Jis linktelėjo, 
tada darkart linktelėjo ir vėl dirstelėjo į kūną ant grindų. - Aš 
keliavo iš Kinijos, nes norėjo būti gyvas. Kai pabusti, ilgai mato 
šmėklas. Visur šmėklos aplink aš, - tyliai sumurmėjo. - Ateina 
didelė šmėkla su baisiu baltu veidu, siaubingiausia, degančiais 
plaukais. Ji turbūt suris mano sielą. - Jo akys, įsmeigtos į pas- 
torių, dabar pakilo iki mano veido, nutolusios ir ramios tarsi 
stovintis vanduo. - Aš teisus, - paprastai tarė kinas ir dar sykį 
linktelėjo. Jau senokai buvo skutęsis galvą, bet jos oda po tam- 
siais plaukeliais spindėjo šviesoje, kuri skverbėsi pro langą. - Jis 
ryti mano sielą, Tsei-mi. Aš nebe Ji Tien Čo. 

- Jis išgelbėjo tau gyvybę, - pasakiau. 

Kinas vėl linktelėjo. 

- Žinau. Geriau aš miršta. Geriau miršta, nei būna Viloukbis. 
Viloukbis! Tfū! - Jis pasuko galvą ir nusispjovė. Staiga jo veidas 
persikreipė iš pykčio. - Jis kalba mano žodžiai, tas Tsei-mi! Jis 
ryti mano sielą! 

Pykčio priepuolis praėjo taip pat greitai, kaip prasidėjo. Kiną 
pylė prakaitas, nors kambaryje nebuvo labai karšta. Jis virpančia 
ranka persibraukė per veidą, šluostydamasis prakaitą. 

— Smuklėje aš mato vienas vyras. Jis klausti Makdu. Aš gir- 
tas, - abejingai pasakojo jis, - norėti moters ir nė viena neiti 
su aš, juoktis, sakyti, kad aš - geltonas šliužas, rodyti į... - Jis 
mostelėjo į savo kelnių priekį, papurtė galvą ir jo pižamos šil- 
kas tyliai sušiugždėjo nuo besitrinančios kasos. - Nesvarbu, ką 
daryti gvao-fei, aš vis tiek. Aš girtas, - pakartojo. - Vyras šmė- 
kla nori Makdu, klausia, ar aš jį pažįsta. Aš sako taip, Makdu 
pažįsta. - Jis gūžtelėjo pečiais. - Ne skirtumas, ką aš sako. 

Jis vėl įsispoksojo į pastorių. Mačiau, kaip siaura juoda krū- 
tinė iš lėto kyla, leidžiasi... vėl kyla, leidžiasi... ir nurimsta. Kam- 
bary nė garso, švokštimas nuščiuvo. 

- Tai skola, - tarė Ji Tien Čo ir mostelėjo į nejudantį kūną. - 
Aš nuplėšta garbė. Aš svetimas. Bet aš sumokėti. Tavo gyvenimas 
už mano, pirma žmona. Pasakyk Tsei-mi. 

Jis vėl linktelėjo ir nusigręžė į duris. Tamsioje verandoje buvo 
girdėti tylutėliai šiugždančios plunksnos. Ant slenksčio jis atsisuko. 

— Kai aš pabudo doke, pamano, kad šmėklos ateina, visur 
aplink aš, - tarė Ji Tien Čo, bet vos išgirdau. Jo akys buvo tam- 
sios, negyvos, be jokio ryškumo. - Bet aš klydo. Tai aš, tai aš 
būti šmėkla. 

Prie stiklinių durų dvelktelėjo švelnus vėjelis, ir kinas din- 
go. Veranda greitai nutapsėjo minkšti padai, pamušti veltiniu, 
o įkandin nušlamėjo išskėsti sparnai ir pasigirdo tylus, graudus 
gva, bet jį tuoj užgožė naktiniai plantacijos garsai. 

Nusvirduliavau iki sofos, kol nenusilpo kojos. Pasilenkiau 
ir pasidėjau galvą ant kelių, melsdamasi, kad tik nenualpčiau. 


426 DIANA GABALDON 


Kraujas tvinkčiojo ausyse. Lyg ir pasigirdo švokščiantis kvėpavi- 
mas, persigandusi pakėliau galvą, bet pastorius Kembelas gulėjo 
visiškai ramiai. 

Negalėjau likti su juo tame pačiame kambaryje. Atsistojau, 
kuo didesniu lanku aplenkiau kūną, bet, nepriėjusi verandos 
durų, apsigalvojau. Visi šio vakaro įvykiai sukosi man galvoje it 
stiklo šukelės kaleidoskope. 

Dabar negalėjau sustoti visko apmąstyti. Bet prisiminiau 
pastoriaus žodžius prieš pasirodant Ji Tien Čo. Jei čia ir esama 
kokios užuominos, kur dingo Geilis Dankan, tai tik viršuje. Pa- 
ėmiau žvakę nuo stalo, uždegiau ir nuslinkau per tamsų namą 
prie laiptų, nepasiduodama pagundai atsigręžti. Man buvo la- 
bai šalta. 


= 


Darbo kambarys skendėjo tamsoje, bet virš tolimojo stalo 
krašto pleveno klaikus blausiai violetinis švytėjimas. Tvyrantis 
keistas degėsių kvapas ėmė graužti nosį ir aš nusičiaudėjau. Vos 
juntamas metalo poskonis galugerklyje man priminė kitados 
lankytas chemijos pamokas. 

Gyvsidabris. Degantis gyvsidabris. Garai, kuriuos jis sklei- 
džia, ne tik šiurpiai gražūs, bet ir labai nuodingi. Slinkdama vio- 
letinės pašvaistės link, išsikrapščiau nosinę ir prisidengiau nosį 
su burna. 

Ant medinio stalviršio buvo išdeginti pentagramos kontūrai. 
Jeigu ji tam naudojo akmenis, tai juos pasiėmė, bet kai ką paliko. 

Nuotraukos kraštai buvo smarkiai apsvilę, bet vidurys nenu- 
kentėjęs. Mano širdis sutuksėjo. Griebiau nuotrauką ir prisispau- 
džiau Brianos veidą prie krūtinės, apimta ir įsiūčio, ir panikos. 

Ko ji siekė, šitaip išniekindama nuotrauką? Šis jos poelgis 
nebuvo skirtas man ar Džeimiui, nes ji nesitikėjo, kad mudu ką 
nors pamatysim. 

Tai tikriausiai kerai, arba taip manė Geilis. Kaip įmanydama 
stengiausi prisiminti mūsų pokalbį šiame kambaryje. Ką ji sakė? 
Labiausiai rūpėjo, kaip aš garmėjau per akmenis. O ką aš jai pa- 

pasakojau? Tik kažką migloto apie tai, kad sutelkiau dėmesį į 
žmogų... Taip, taip ir sakiau, kad sutelkiau dėmesį į vieną žmogų, 
gyvenantį laike, į kurį smegau. 

Giliai įkvėpiau ir susizgribau visa virpanti ir nuo pavėluotos 
reakcijos, įvykus scenai svetainėje, ir nuo siaubingos stiprėjan- 
čios blogos nuojautos. Gal Geilis tik nusprendė kartu su saviškiu 
išmėginti ir mano būdą, jeigu tik jį galima garbingai pavadinti 
tokiu žodžiu, ir kelionėje pasinaudoti Brianos atvaizdu kaip atra- 
mos tašku. Arba... Prisiminiau šūsnis dailiai ranka prirašytų pas- 
toriaus popierių, kruopščiai nupieštą genealogijos medį, ir man 
pasidingojo, kad tuojau nualpsiu. 

„Viena iš pranašo Brahano pranašysčių, - sakė jis. - Apie 
Lovato Freizerius. Škotijos valdovas kils iš tos giminės.“ Bet iš 
Rodžerio Veikfildo žinojau - tai tikriausiai žinojo ir Geilis, ap- 
sėsta Škotijos istorijos, - kad tiesioginė Lovato giminystės linija 
nutrūko devynioliktame amžiuje. Remiantis visais prieinamais 
šaltiniais, taip ir buvo. Bet iš tiesų vienintelė išlikusi tos linijos 
palikuonė gyveno 1968 metais. Briana. 

Tik po valandėlės sumojau, kad žemas urzgesys, kurį girdžiu, 
sklinda iš mano gerklės, ir praslinko dar valandėlė, kol sąmonin- 
gomis pastangomis atpalaidavau žandikaulį. 

Įsikišau suniokotą nuotrauką į sijono kišenę ir apsigręžusi 
nuskuodžiau prie durų, tarsi į darbo kambarį būtų prigužėję de- 
monų. Turėjau tuoj pat rasti Džeimį. 


=— 


Jų tenai nebuvo. Tuščias laivelis tyliai plūduriavo didžiulės 
delnuotės šešėlyje, kur ir buvo paliktas. Deja, nei Džeimio, nei 
jo vyrų - nė ženklo. 

Dešinėje, tarp manęs ir dunksančio cukraus rafinavimo 
pastato stačiakampio, driekėsi cukranendrių laukas. Virš jo tvy- 
rojo silpnas karamelinis deginto cukraus kvapas. Paskui vėjas 
pasikeitė, ir užuodžiau gaivų, drėgną samanų ir šlapių akmenų 
dvelksmą nuo upelio, kuriame maišėsi visokių vandens augalų 
aromatai. 

Čia upelio krantas stačiai kilo viršun ir susijungė su kaubu- 
rio ketera cukranendrių lauko pakrašty. Besiropščiant šlaitu, del- 
nas slystelėjo minkštame lipniame dumble. Dusliai aiktelėjusi iš 
pasibjaurėjimo, pakračiau ranką ir nusišluosčiau į sijoną. Mane 
nupurtė nerimo virpulys. Po šimts velnių, kur tas Džeimis? Jau 
seniai turėjo grįžti. 

Abipus priekinių Rožių dvaro vartų liepsnojo po deglą - 
žvelgiant iš šios vietos, tik du mirkčiojantys šviesos taškeliai. 
Žiburys spingsojo ir arčiau, kairiame cukraus rafinavimo pas- 
tato šone. Ar Džeimis su vyrais ten pateko į bėdą? Toje pusėje 
girdėjau tyliai dainuojant ir mačiau blykčiojant stipresnę šviesą: 
tenai degė didelė atvira ugnis. Viskas atrodė ramu, bet kažkodėl 
ši naktis - ar ši vieta - vertė gerokai būgštauti. 

Staiga man šnerves suerzino kvapas, kuris gožė aitrų rėžiukų 
ir deginto cukraus aromatą. Stiprus, šleikščiai saldus. Jį atpaži- 
nau išsyk. Pašvinkusios mėsos dvokas. Atsargiai žengiau žingsnį, 
ir po mano kojomis užvirė pragaras. 

Tarytum ūmai būtų atitrūkęs gabalas nakties ir sujudęs su- 
krutęs ties mano keliais. Čia pat ėmė šėlti didžiulis padaras, kaž- 
kas smarkiai smogė į blauzdas ir pargriovė mane. 

Nevalingai suklykiau, ir mano riksmas sutapo su siaubingu 
garsu - grėsmingai kriokiančiu šnypštimu, dar labiau sutvirti- 
nančiu spėjimą, kad esu labai arti milžiniškos gyvos dvokiančios 
stipenos. Nežinojau, kas tai, bet aiškintis nenorėjau. 

Skaudžiai žnektelėjau ant sėdynės. Nesižvalgydama, kas de- 
dasi, kuo greičiausiai apsiverčiau ir nuropojau per dumblą ir 
lapus, lydima nesiliaujančio gargaliuojančio šnypštimo, vis gar- 
sėjančio, ir šnarėjimo, slysčiojimo puolant. Kažkas vožė man 
per kojas, bet tas smūgis nuslydo. Klupinėdama atsistojau ir 
leidausi bėgti. 

Taip išsigandusi net nesuvokiau, kad jau matau tamsoje, kol 
prieš mane neiškilo žmogaus pavidalas. Atsitrenkiau į jį, deglas 
iš jo rankos iškrito ir sušnypštė, nes pataikė ant šlapių lapų. 

Rankos sugriebė man už pečių, aplinkui suskardėjo šūksniai. 
Mano veidas buvo prispaustas prie beplaukės krūtinės, nuo ku- 


SVETIMŠALĖ + SUGRĮŽIMAS 429 


rios aitriai dvelkė muskusu. Žiopčiodama atgavau pusiausvyrą ir 
atsilošusi sumojau žvelgianti į veidą aukštam juodaodžiam ver- 
gui, kuris apstulbęs spoksojo į mane. 

— Ponia, ką čia veikiat? - paklausė vergas. 

Bet man nespėjus atsakyti jo dėmesys nukrypo man už nu- 
garos. Jo rankos, spaudžiančios man pečius, atsileido, ir aš atsi- 
gręžiau pažiūrėti. 

Šeši vyrai buvo apsupę žvėrį. Du laikė aukštai iškėlę deglus, 
pašviesdami kitiems keturiems. Visi buvo nuogi, tik prisidengę 
strėnas. Jie atsargiai slinko ratu, atkišę nusmailintas medines 
kartis. 

Nuo gauto smūgio man vis dar skaudėjo kojas, jose jutau 
silpnumą, o kai pamačiau, kas man smogė, jos vos nesulinko dar 
kartą. Padaras buvo kone dvylikos pėdų ilgio, šarvuoto kūno ap- 
imtis prilygo romo statinaitei. Gyvio uodega ūmai vikstelėjo, ir 
žmogus arčiausiai jo šastelėjo šalin, rėkdamas iš baimės. Roplio 
galva pasisuko, nasrai kiek prasivėrė ir jis vėl sušvokštė. 

Tada nasrai garsiai taukštelėdami užsišovė, ir pamačiau išda- 
vikišką iltinį dantį, kyšantį iš apatinio žandikaulio - tarsi padaras 
būtų niūriai, dirbtinai išsišiepęs. 

- Niekada nesišypsok krokodilui, - kvailai pasakiau. 

— Ne, ponia, tikrai nesišypsosiu, - tarė vergas, tada pasitrau- 
kė nuo manęs ir ėmė atsargiai sėlinti prie veiksmo vietos. 

Vyrai kartimis baksnojo plėšrūną, akivaizdžiai jį erzindami. 
Ir ne tuščiai. Storos, šleivos galūnės smarkiai įsikasė į žemę, 
ir krokodilas pūkšdamas puolė - stebėtinai vikriai metėsi pir- 
myn, 0 žmogus, nespėjęs surikti ir atšokti, paslydo dumble ir 
pargriuvo. 

Vyras, su kuriuo susidūriau, perskrodė orą ir užšoko kro- 
kodilui ant nugaros. Žmonės su deglais šokčiojo pirmyn atgal, 
drąsinamai rėkaudami. Vienas vyras su kartimi, narsesnis už 
kitus, staiga puolė į priekį ir tvojo kartimi per plačią, suplotą 
galvą, norėdamas atitraukti padaro dėmesį, ir pargriuvęs ver- 
gas nuropojo atgal, basais kulnais rausdamas juodame dumble 
griovius. 

Vergas ant krokodilo nugaros, turbūt apimtas savižudžio ma- 
nijos, grabaliojo plėšrūno nasrų. Viena ranka apsivijęs storą jo 
kaklą, kita įstengė nutverti snukio galą ir, laikydamas suveržtus 
jo žabtus, kažką riktelėjo draugams. 

Staiga iš cukranendrių šešėlio išniro žmogysta, kurios iki šiol 
nemačiau, priklaupė ant vieno kelio prieš besigrumiančią porą ir 
tučtuojau užnėrė ropliui ant nasrų virvės kilpą. Suskambo per- 
galingi šūksniai, bet griežtas to priklaupusiojo žodis juos tuoj 
nutraukė. 

Žmogus atsistojo ir smarkiai pamojo, rėksmingai įsakinė- 
damas. Jis šnekėjo ne angliškai, bet buvo akivaizdu, dėl ko jam 
neramu: didžiulė uodega vis dar laisvai daužėsi į šalis su tokia 
jėga, kad būtų patiesusi bet kurį pasipainiojusį žmogų. Regėda- 
ma to viksėjimo stiprumą, tegalėjau stebėtis, kad mano kojos tik 
nesmarkiai sumuštos ir nesulaužytos. 

Vyrai su kartimis puolė artyn vykdyti vado paliepimų. Mane 
sukaustė kone malonus šoko stingulys ir, apimta tokios būsenos, 
visai nenustebau pamačiusi, kad tas vadas - Izmaelis. 

- Huwe!* - paliepė jis, smarkiai kilnodamas atverstus delnus, 
tad buvo aišku, ko jis nori. 

Du vergai buvo pakišę kartis ropliui po pilvu, o trečias už- 
vožė per besimuistančią galvą ir įvarė kartį po plėšrūno krūtine. 

- Huwe! —- pakartojo Izmaelis, ir visi trys smarkiai užgulė 
savo kartis. 

Žliugsėdamas ir taškydamasis roplys apsivertė ir dunkstelėjo 
ant nugaros, balta jo apačia sublizgo deglų šviesoje. 

Vergai su deglais vėl pratrūko riksmais, nuo triukšmo man 
ėmė spengti ausyse. Izmaelis nutildė juos žodžiu ir reikliai iš- 
tiesė ranką delnu į viršų. Nesupratau, kokį žodį ištarė, bet tas 
žodis galėjo reikšti ir „Skalpelį!“ Intonacija - ir rezultatas - 
buvo tokie pat. 

Vienas vergas su deglu skubiai išsitraukė iš už strėnjuostės 
peilį cukranendrėms kirsti ir tėkštelėjo vadui ant delno. Izma- 


* Pakelkit! (Jorubų k.) 

elis apsisuko ant kulno ir tuo pačiu judesiu suvarė peilio smai- 
galį krokodilui į koserę, kur žandikaulio žvynai susiėjo su kaklo 
žvynais. 

Siūbtelėjęs kraujas deglų šviesoje atrodė juodas. Visi vyrai 
žengtelėjo atatupsti ir sustojo saugiu atstumu, pagarbiai žiūrėda- 
mi į priešmirtinį didžiulio roplio siautulį, bet toji pagarba buvo 
sumišusi su nepaprastu pasitenkinimu. Izmaelis atsitiesė, tam- 
siame cukranendrių fone jo marškiniai atrodė tik blyški dėmė. 
Jis buvo apsirengęs, tik basas, o prie jo diržo tabalavo daugybė 
odinių kapšelių. 

Dėl kažin kokios nervų sistemos užgaidos per visas grum- 
tynes išstovėjau. Dabar signalai, kuriuos siuntė kojos, darėsi vis 
įkyresni ir, jiems pasiekus smegenis, staigiai sudribau, sijonai iš- 
siskleidė ant dumblinos žemės. 

Judesys atkreipė Izmaelio dėmesį. Pailga jo galva pasigręžė į 
mane ir akys išsiplėtė. Kiti vyrai, žiūrintys į jį, taip pat atsisuko, 
ir keliomis kalbomis pažiro nemažai skeptiškų pastabų. 

Bet man buvo vis vien. Krokodilas dar kvėpavo, kriokdamas 
ir gargaliuodamas gaudė orą. Aš taip pat. Mano žvilgsnis buvo 
įbestas į ilgą žvynuotą galvą, kur plyšiuke žalsvai auksiniu tur- 
malinu spindintis akies vyzdys mane varstė su keistu abejingu- 
mu. Krokodilo vypsnys, nors apverstas, niekur nedingo. 

Jutau po skruostu šaltą glotnų dumblą, jis buvo juodas kaip 
ir tiršta versmė tarp roplio žvynų. Klausimų ir pastabų toną pa- 
keitė susirūpinimo intonacijos, bet aš jų nebesiklausiau. 


=— 

Iš tikrųjų sąmonės nebuvau praradusi; lyg per miglą regėjau 
besigrumdančius kūnus ir blykčiojančią šviesą. Paskui buvau pa- 
kelta į orą ir smarkiai suspausta kažkieno glėbyje. Jie susijaudinę 
šnekėjosi, bet aš girdėjau tik vieną kitą žodį. Miglotai pasvars- 
čiau, gal reikėtų jiems pasakyti, kad mane paguldytų ir kuo nors 
užklotų, bet liežuvis neklausė. 

Lapai braukė per veidą, kai mano palydovai narčiai brovėsi 
per cukranendres. Tarsi būtume skverbęsi per kukurūzų lauką 

be burbuolių, aplinkui žaliavo vien stiebai ir šnarantys lapai. Vy- 
rai nesikalbėjo, o šlamesys gožė net kojų tapsėjimą. 

Pasiekus proskyną šalia vergų trobelių, man sugrįžo ir regė- 
jimas, ir nuovoka. Be įdrėskimų ir sumušimų, sunkiau sužalo- 
ta nebuvau, bet tai pranešti nemačiau reikalo. Neatsimerkiau ir 
įnešta į vieną iš trobelių, toliau suglebusi tysojau ir slopindama 
paniką vyliausi suregzti kokį protingą planą iki tol, kol privalėsiu 
pabusti oficialiai. 

Po paraliais, kur Džeimis ir kiti? Jeigu viskas susiklostė ge- 
rai - arba blogai, - ką jie darys, grįžę ten, kur išlipom į krantą, 
ir pamatę, kad manęs nėra, o paskui radę grumtynių pėdsakus. 
Pėdsakus? Ne šiaip pėdsakus, ta vieta visiškai išmaitota! 

O kaip mūsų bičiulis Izmaelis? Gailestingiausias Dieve, ką jis 
čia veikia? Žinojau tik tiek, kad tikrai nedirba virėju. 

Anapus atvirų trobelės durų kilo džiaugsmingas triukšmas, 
ir troškioje trobelėje, trenkiančioje prakaitu ir virtais batatais, 
dar prisidėjo stiprus ir aitrus kažkokio alkoholio, bet ne romo, 
kvapas. Praplėšiau vieną akį ir ant suplūktos žemės išvydau lau- 
žo liepsnų atšvaitą. Palei atdaras duris pirmyn atgal šmėkščiojo 
šešėliai, vadinasi, man nepavyks pasprukti nepastebėtai. 

Sugriaudėjo bendras pergalingas šūksnis, ir visi žmonės stai- 
ga dingo. Matyt, nudrožė prie laužo. Tikriausiai ėmėsi doroti 
krokodilą, kuris buvo atgabentas su manimi, žemyn galva taba- 
luojantis ant medžiotojų karčių. 

Svirduliuodama atsargiai atsiklaupiau. Ar galėčiau išsėlinti, 
kol jie užsiėmę savais reikalais? Jei nusigaučiau iki artimiausio 
cukranendrių lauko, jie tikrai manęs nerastų, bet kažin ar viena 
gebėčiau rasti upę, kai tamsu nors į akį durk. 

Gal verčiau traukti prie pagrindinio namo, viliantis tenai už- 
tikti Džeimį su visu gelbėjimo būriu? Prisiminusi namą ir ilgą, 
nurimusį juodą kūną ant grindų, suvirpėjau. O jei nenusikaps- 
tysiu nei iki namo, nei iki laivelio, kaip juos rasiu naktyje be 
mėnulio, juodoje lyg velnio pažastis? 

Mano svarstymus nutraukė tarpdury išniręs šešėlis, kuris 

akimoju užstojo šviesą. Išdrįsusi į jį žvilgtelėti, atsisėdau tiesi 
kaip strėlė ir surikau. 

Žmogysta skubiai įėjo ir atsiklaupė prie guolio. 

- Šitaip netriukšmauk, moterie, - sudraudė Izmaelis. - Čia 
tik aš. 

— Gerai, - pasakiau. Nuo šalto prakaito man peršėjo smakrą, 
o širdis tuksėjo it mechaninis kūjis. - Kitaip nė nepamanytum. 

Jie nukirto krokodilui galvą, nupjovė liežuvį ir apatines žio- 
tis. Izmaelis buvo užsivožęs tą milžinišką daiktą užgesusiomis 
akimis lyg kokią kepurę, o jo paties akys vos žybčiojo iš tamsu- 
mos po viršutiniais plėšrūno dantimis. 

— Egungun* nesužeidė tavęs? - paklausė jis. 

- Ne. Ačiū vyrams. Hm... gal nusivožtum šitą? 

Jis, nepaisydamas mano pageidavimo, atsisėdo ant kulnų, 
matyt, svarstydamas, ką su manimi daryti. Izmaelio veido ne- 
mačiau, bet visas jo kūnas rodė, kad jam sunku apsispręsti. 

— Kodėl tu čia? - galų gale paklausė jis. 

Nesugalvojusi nieko gudriau, išklojau jam tiesą. Jis nenorėjo 
suskaldyti man galvos, kitaip būtų jau suskaldęs, kai susmukau 
prie cukranendrių lauko. 

— A, - tarė jis, kai baigiau pasakoti. 

Jam susimąsčius, roplio snukis kiek palinko prie manęs. Nuo 
jo šnervių su vožtuvėliais ant nuogos mano rankos kaptelėjo la- 
šas vandens ir aš drebėdama greitai jį nušluosčiau į sijoną. 

— Šiąnakt ponios čia nėra, - prabilo jis patylėjęs, tarsi būtų 
svarstęs, ar saugu patikėti man tokią informaciją. 

- Žinau, - pasakiau ir pariečiau po savimi kojas, ruošdamasi 
stotis. - Gal galėtum tu ar kuris iš tavo vyrų nuvesti mane prie 
didelio medžio prie upės? Manęs ieškos mano vyras, - reikšmin- 
gai pridūriau. 

— Ji turbūt pasiėmė berniuką, - tarė Izmaelis, nekreipdamas 
į mane dėmesio. 


* Krokodilas (jorubų k.). 

Kai jis patvirtino, kad Geilis dingo, man pašoko širdis, o da- 
bar ji nusileido krūtinėje, garsiai dunkstelėdama. 

- Ji pasiėmė Ijaną? Kodėl? 

Jo veido nebuvo matyti, bet akys krokodilo kaukėje blizgėjo 
lyg ir iš smagumo - lyg ir. 

- Ponia mėgsta berniukus, - atsakė Izmaelis pagiežingu tonu, 
puikiai atspindinčiu, ką jis turi omeny. 

- Šit kaip, - tepasakiau. - Ar žinai, kada ji grįš? 

Ilgas snukis su dantimis ūmai pakilo, bet jam nespėjus atsa- 
kyti pajutau kažką stovint man už nugaros ir atsigręžiau. 

— Pažįstu jus, - pasakė ji, ir bežiūrint į mane plačioje lygioje 
kaktoje susimetė raukšlelė. - Ar ne? 

- Buvom susitikusios, - burbtelėjau, mėgindama nuryti širdį, iš 
nuostabos įšokusią į burną. - Kaip... kaip gyvuojat, panele Kembel? 

Buvo akivaizdu, kad nuo mūsų susitikimo jai pagerėję, nors 
panelė Kembel ir vilkėjo ne dailia plonos vilnos suknele, o pa- 
laidu šiurkščios baltos medvilnės drabužiu, sujuostu plačia at- 
spurusia tos pačios medžiagos atraiža, nudažyta tamsiai mėlyna 
indigo spalva. Atrodė sulysusi ir iš veido, ir iš stoto, be to, ji 
nebebuvo liguistai išblyškusi, sausmukusi ir sudribusi, kaip anuo- 
met, kai daugybę mėnesių tūnojo namie. 

— Ačiū, gerai, ponia, - mandagiai atsakė ji. Blyškiai mėlyno- 
se akyse vis dar klajojo tas pat nutolęs, nesutelktas žvilgsnis, ir 
nors oda atrodė įdegusi saulėje, buvo aišku, kad panelė Marga- 
reta Kembel vis dėlto gyvena ne dabartyje. 

Tokį įspūdį patvirtino ir tai, kad jai lyg ir buvo nė motais 
neįprasta Izmaelio puošmena. Ji nė nepastebėjo paties Izmaelio, 
vis dėbsojo į mane, bet abejingame veide beveik nebuvo matyti 
jokio susidomėjimo. 

— Labai mandagu mane aplankyti, ponia, - tarė Margareta. - 
Gal galėčiau pasiūlyti jums ko nors atsigaivinti? Puodelį arbatos? 
Klareto neturim, brolis mano, kad stiprus alkoholis yra pagunda 
kūnui ir žadina geismus. 

— Manau, taip ir yra, - pasakiau, bet man dingtelėjo, kad 
dabar gal ir būtų neprošal šlakelis tos pagundos. 

Izmaelis, jau atsistojęs, žemai nusilenkė panelei Kembel, ir 
didžiulė galva pavojingai slystelėjo. 

- Pasiruošusi, bėbė? - švelniai paklausė jis. - Laužas laukia. 

— Laužas, - pakartojo ji. - Taip, žinoma. - Ir atsigręžė į 
mane. - Ar nepalaikytumėt man draugijos, ponia Malkolm? - 
maloniai pasiteiravo. - Arbata bus patiekta netrukus. Man iš ti- 
krųjų labai patinka žiūrėti į gražų laužą, - prisipažino ir paėmė 
man už rankos, kai atsistojau. - Ar jums kartais neatrodo, kad 
liepsnose regite tai šį, tai tą? 

- Retkarčiais. 

Dirstelėjau į Izmaelį, kuris stovėjo tarpdury. Jo poza buvo 
neryžtinga, bet kai panelė Kembel ėmė nesustabdomai eiti prie 
jo, tempdama ir mane, jis vos gūžtelėjo pečiais ir žengė į šalį. 

Proskynos vidury, prieš trobelių gretą, smagiai liepsnojo lau- 
želis. Nudirta, bet neapdorota krokodilo oda buvo ištempta ant 
rėmo šalia vienos trobelės ir ant medinės sienos metė begalvį 
šešėlį. Į žemę aplink laužą buvo susmeigti keli nusmailinti pa- 
galiai ir ant kiekvieno pamautas mėsos gabalas. Mėsa čirškėjo 
skleisdama gardų kvapą, bet man nuo jo kilo šleikštulys. 

Prie laužo būriavosi kelios dešimtys žmonių: vyrų, moterų, 
vaikų. Jie juokėsi ir šnekėjosi. Vienas vyras tyliai dainavo, susi- 
rietęs virš nuzulintos gitaros. 

Mums artinantis, vienas žmogus mus pamatė ir staigiai pasi- 
suko, tardamas kažką panašaus į „Hau!“ Šneka ir juokas tučtuo- 
jau nuščiuvo, ir žmonės paniro į pagarbią tylą. 

Izmaelis lėtai nupėdino prie jų su išsiviepusia, iš pažiūros 
patenkinta krokodilo galva. Laužo šviesoje veidai ir kūnai švy- 
tėjo kaip nušlifuoti gagatai ir išsilydžiusi karamelė. Į mus buvo 
susmeigtos juodutėlės visų akys. 

Netoli laužo ant pakylos iš sukrautų storų lentų buvo suo- 
las. Be abejonės, tai buvo garbinga vieta, nes panelė Kembel 
tiesiu taikymu nudrožė tenai ir mandagiai mostelėjo man, kad 
sėsčiau greta. 

Mane slėgė subestų akių spūdis, o žmonių minos įvairavo — 
nuo priešiškų iki budrių, bet smalsių, tačiau didžiausias dėmesys 


436 DIANA GABALDON 


teko panelei Kembel. Vogčiomis nužvelgiau veidų ratą ir nusiste- 
bėjau, kokie jie keisti. Tie veidai buvo afrikietiški, man svetimi, 
neprimenantys Džo veido, kuriame buvo likusi tik menka protė- 
vių žymė, per šimtus metų atmiešta europietiškų krauju. Nors ir 
juodaodis, Džo Eibernatis buvo kur kas panašesnis į mane negu 
į šiuos žmones, kurie skyrėsi nuo jo kaip diena nuo nakties. | 

Muzikantas padėjo į šalį gitarą ir išsitraukė mažą būgnelį, įtai- 
sė jį tarp kelių. Būgnelio šonai buvo aptraukti kažkokio dėmėto 
gyvūno, tikriausiai ožkos, oda. Vyras ėmė švelniai delnais į jį bar- 
benti kiek trūkčiojančiu, širdies plakimą primenančiu ritmu. 

Dirstelėjau į panelę Kembel, ramiai sėdinčią šalia, rankas 
tvarkingai sunėrusią skraite. Žiūrint tiesiai į šokinėjančias lieps- 
nas, jos lūpose žaidė svajinga šypsenėlė. 

Linguojantis vergų būrys prasiskyrė, ir į priekį išėjo dvi ma- 
žos mergaitės, nešinos didžiule pintine. Pintinės rankena buvo 
papuošta baltomis rožėmis, o jos dangtis kilnojosi, stumčiojamas 
gyvio, kuris tūnojo viduje. 

Mergaitės pastatė pintinę prie Izmaelio kojų, baimingai žvilg- 
čiodamos į groteskišką jo galvos apdangalą. Jis uždėjo rankas 
mergytėms ant galvos, sumurmėjo keletą žodžių ir jas paleido. 
Atversti jo delnai, stulbinamai blykstelėję geltonai rausva spalva, 
pakilo nuo sumazgytų mergaičių plaukų it kokios peteliškės. 

Ligi šiol žiūrovai elgėsi ramiai ir pagarbiai. Jų elgesys nepasi- 
keitė ir dabar, tik jie prislinko arčiau, tiesdami kaklus, kad pama- 
tytų, kas bus toliau, o būgnelis pradėjo bumbsėti greičiau, nors 
vis tiek tyliai. Viena moteris su moliniu buteliu rankose žengė į 
priekį, padavė jį Izmaeliui ir vėl ištirpo minioje. 

Izmaelis alkoholinį gėrimą iš butelio ėmė šliūkščioti ant že- 
mės, taip ir apėjo ratu apie pintinę. Ši, trumpam nutykusi, vėl 
ėmė brazdėti ir kilnotis, matyt, jos įnamį suerzino kojų trepsėji- 
mas arba aitrus alkoholio kvapas. 

Į priekį išėjo vyras su pagaliu, apsuktu skudurais, įkišo jį į 
laužą ir laikė tol, kol skudurai ryškiai raudonai suliepsnojo. Iz- 
maeliui tarus žodį, jis prikišo deglą prie žemės, kur buvo pa- 
lieta alkoholio. Žiūrovai sykiu aiktelėjo, kai plykstelėjo ugnies 

žiedas - akimoju suliepsnojęs mėlyna spalva, jis tučtuojau ir už- 
geso. Iš pintinės pasigirdo garsus „Kakariekū!“ 

Panelė Kembel pasimuistė, įtariai dėbsodama į pintinę. 

Tarsi gaidžio giedojimas būtų buvęs ženklas - matyt, taip ir 
buvo, - užgrojo fleita, ir minia sugaudė aukštesniais tonais. 

Izmaelis priėjo prie laikinos pakylos, ant kurios sėdėjome, 
nešinas raudona galvos juosta. Ja aprišęs Margaretai riešą, švel- 
niai padėjo jos ranką atgal ant kelių. 

— Ak, mano nosinė! - sušuko ji, visai nesivaržydama pakėlė 
ranką ir nusišluostė nosį. 

Daugiau niekam tai nerūpėjo. Visų dėmesys buvo sutelktas į 
Izmaelį, kuris stovėjo prieš minią ir šnekėjo man nesuprantama 
kalba. Gaidys pintinėje vėl užgiedojo, o baltos rožės ant ranke- 
nos smarkiai suvirpėjo nuo jo spurdesio. 

— Geriau jau jis to nebedarytų, - irzlokai tarė Margareta 
Kembel. - Jeigu dar kartą pragys, bus trečias sykis, o juk tai pra- 
našauja nelaimę? 

- Nejaugi? - Izmaelis laistė ratu aplink pakylą likusį alkoholį. 

Vyliausi, kad liepsna jos neišgąsdins. 

- Aha. Taip sako Arčis. „Dar gaidžiui nepragydus, tu tris kar- 
tus manęs išsiginsi.“* Anot Arčio, išdavikės visada būna moterys. 
Kaip manot, ar tai tiesa“ 

- Turbūt tai priklauso nuo požiūrio, - sumurmėjau stebėda- 
ma pasirengimą. 

Panelei Kembel, regis, nerūpėjo nei lingavimas, nei niūniuo- 
jantys vergai, nei muzika, nei trūkčiojanti ir brazdanti pintinė, nei 
Izmaelis, renkantis smulkius daiktus, kuriuos jam davė žmonės. 

- Aš alkana, - pasakė ji. - Viliuosi, arbata bus patiekta 
netrukus. 

Jos žodžius nugirdo Izmaelis. Mano nuostabai, jis iš vieno 
savo kapšelių ištraukė paketėlį ir išvyniojo. Jame buvo nudaužtas 
aptrinto porceliano puodelis su auksinio lapo likučiais ant apva- 
do. Izmaelis iškilmingai padėjo tą puodelį Margaretai ant kelių. 


* Mt 26, 34. 

— Ak, puiku, - patenkinta Margareta suplojo rankomis. - Ti- 
kriausiai bus ir sausainių. 

O aš buvau linkusi manyti, kad sausainių nebus. Daiktus, 
gautus iš žmonių, Izmaelis išrikiavo palei pakylos kraštą. Keletas 
nedidelių kaulų su skersais rėžiais, jazmino šakelė ir dvi ar trys 
medinės statulėlės, kiekviena atskirai suvyniota į audinio skiau- 
tę. Ant jų galvyčių buvo priklijuoti kuokšteliai plaukų. 

Izmaelis vėl prabilo, nuleido žemyn deglą, ir ūmai pakylą 
apsupo mėlyna liepsna. Kai ji išblėso, vėsiame nakties ore pa- 
skleisdama stiprų nusvilintos žemės ir deginto brendžio kvapą, 
jis atidarė pintinę ir ištraukė gaidį. 

Tai buvo didžiulis, nupenėtas paukštis, juodos jo plunksnos 
žibėjo deglo šviesoje. Jis pašėlusiai priešinosi, spurdėjo, šaižiai 
kudakuodamas, bet buvo stipriai surištas, kad neįdrėkstų, sku- 
duru apvyniotomis kojomis. Izmaelis žemai pasilenkė, kažką sa- 
kydamas, ir įteikė paukštį Margaretai. 

— Ačiū, - mandagiai padėkojo ji. 

Gaidys, kurio pakarūklai iš to susijaudinimo buvo ryškiai rau- 
doni, ištempė kaklą ir veriamai užgiedojo. Margareta jį supurtė. 

— Negeras paukštis! - piktai subarė ir, prisikišusi gaidį prie 
burnos, suleido dantis jam prie galvos. 

Išgirdau tyliai trakštelint kaklo slankstelius ir tylų niurzgėjimą, 
kai ji tik trūkt ir nuplėšė galvą nelaimėliui paukščiui. 

Margareta stipriai prisispaudė gurguliuojantį, spurdantį su- 
rištą paukštį prie krūtinės ir ėmė tyliai niūniuoti: „Nagi, ramiau, 
nieko baisaus, mielasis“, o gaidžio kraujas čiurškė į puodelį ir ant 
jos apdaro. 

Iš pradžių minia suriko, bet paskui nuščiuvo. Fleita taip pat 
tylėjo, o būgnelis nesiliovė mušęs, ir vis garsyn. 

Leisgyvį paukštį Margareta atsainiai nubloškė šalin, iš žmo- 
nių būrio iššoko berniukas jo paimti. Ji išsiblaškiusi brūkštelėjo 
per kraują ant sijono ir kruvina ranka pakėlė puodelį. 

- Pirmiausia viešniai, - mandagiai pasakė. - Vieną gabalėlį 
ar du, ponia Malkolm? 

Laimė, nuo atsakymo mane išgelbėjo Izmaelis - įspraudė 
man į rankas grubų raginį puodelį ir parodė, kad turiu gerti. 
Atsižvelgdama į alternatyvą, tuoj pat kilstelėjau indą prie lūpų. 

Puodelyje buvo ką tik distiliuotas romas, toks aitrus ir gelian- 
tis, kad nutvilkė gerklę, ir aš švokšdama paspringau. Galugerkly- 
je pajutau stiprų kažkokios žolelės skonį. Jos kvapas tvokstelėjo 
ir į nosį. Kažko buvo įmaišyta į romą arba jame mirko. Aštroka, 
bet nepasakysi, kad bjauru. 

Tokie pat puodeliai keliavo iš rankų į rankas. Izmaelis griežtai 
mostelėjo, ragindamas mane išgerti. Klusniai prinešiau puodelį 
prie lūpų, bet gurkštelėjusi nenurijau to ugninio gėrimo. Kad ir 
kas čia dedasi, prarasti sveikos nuovokos nevalia. 

Panelė Kembel elegantiškai siurbčiojo iš savo puodelio, ku- 
riame buvo kitoks gėrimas. Laukimo nuotaika minioje stiprėjo; 
žmonės siūbavo, o viena moteris tyliai, kimiai uždainavo visai ne 
į taktą bumbsinčiam būgneliui. 

Man ant veido užslinko Izmaelio galvos apdangalo šešė- 
lis, ir aš pakėliau akis. Izmaelis taip pat pamažu lingavo pir- 
myn atgal. Balti jo marškiniai be apykaklės buvo ties pečiais 
išmarginti juodais kraujo taškeliais ir prilipę prie prakaituotos 
krūtinės. Staiga man dingtelėjo, kad ką tik nukirsta krokodilo 
galva turbūt sveria mažiausiai trisdešimt svarų, o tokią naštą 
nepaprastai sunku išlaikyti: Izmaelio kaklo ir pečių raumenys 
buvo įsitempę. 

Jis pakėlė rankas ir taip pat pradėjo dainuoti. Man nugarą 
nukrėtė šiurpulys, nuvinguriavo iki stuburgalio. Nematant Iz- 
maelio veido, kuris buvo uždengtas, galėjo pasirodyti, kad tai 
Džo balsas, žemas ir meilus, turintis galios, kuri traukte traukia. 
Užmerkus akis, čia ir buvo Džo, kurio akiniuose žybčioja šviesa, 
o jam šypsantis, burnos gelmėje blyksi auksinis dantis. 

Kai vėl atsimerkiau, pašiurpau, vietoj Džo išvydusi grėsmin- 
gai žiojinčius krokodilo nasrus ir žalsvai auksinę ugnį šaltose, 
žiauriose akyse. Mano burna buvo išdžiūvusi, ausyse zvimbė, 
aplink rangantis įtaigiems, maloniems žodžiams. 

Taip, jis sulaukė dėmesio; naktis prie laužo buvo pilna akių, 
juodų, išplėstų ir spindinčių, o dainos pauzes užpildė tylios de- 
jonės ir riksmai. 

Užsimerkiau ir smarkiai papurčiau galvą. Nusitvėriau už me- 
dinio suolo krašto, tegu grąžina į tikrovę. Girta nebuvau, bet žo- 
lelė, įmaišyta į romą, veikė galingai. Jusdama, kaip mano kūnu it 
gyvatė šliaužia, ir toliau sėdėjau stipriai užsimerkusi, grūmiausi 
su vis labiau kvaitinančiu jos poveikiu. 

Bet negalėjau užsikimšti ausų ar nutildyti to aukštyn žemyn 
ringuojančio balso. 

Nežinojau, kiek praslinko laiko. Krūptelėjusi atitokau ir stai- 
ga suvokiau, kad būgno mušimas ir dainavimas liovęsi. 

Aplink laužą tvyrojo mirtina tyla. Girdėjau spragsint lieps- 
nas ir nakties vėjyje šlamant cukranendrių lapus. Man už nu- 
garos palmių šakomis dengtu trobelės stogu greitai nuskuodė 
žiurkė. 

Narkotikas dar nebuvo išgaravęs iš kraujo, bet jo veikimas 
slopo; protas ėmė skaidrėti. Tačiau to negalėjau pasakyti apie su- 
sirinkusiuosius. Jų akys buvo pastilbusios, nemirksinčios it kokia 
veidrodžių siena, ir ūmai prisiminiau aname laike sklandančias 
vudu legendas apie zombius ir juos darančius žynius. Ką sakė 
Geilis? „Kiekvienoje legendoje yra kruopelė tiesos.“ 

Prakalbo Izmaelis. Jis buvo nusivožęs krokodilo galvą, da- 
bar ji kėpsojo ant žemės mums prie kojų tamsiomis nuo šešėlio 
akimis. 

- Ils sont arrivėes, - tyliai pasakė Izmaelis. „Jie atėjo.“ Jis pa- 
kėlė šlapią veidą, išvagotą nuovargio raukšlių, ir atsigręžė į mi- 
nią. - Kas prašo“ 

Tarsi atsakydama iš minios žengė jauna moteris su turbanu, 
vis dar linguodama, apsvaigusi, ir parpuolė ant žemės prieš pa- 
kylą. Tada uždėjo ranką ant vienos iš drožinėtų statulėlių - pri- 
mityvios medinės nėščios moters. 

Jos akys viltingai pažvelgė aukštyn, ir nors nesupratau, ką ji 
pasakė, prašymas buvo aiškus. 

— Aya, gado*, - pasigirdo šalia manęs balsas, bet jis buvo ne 
Margaretos Kembel, o senos moters. Gergždžiantis ir plonas, bet 
tvirtas. Jis atsakė teigiamai. 

Jaunoji moteris aiktelėjo iš džiaugsmo ir kniūbsčia puolė ant 
žemės. Izmaelis jai švelniai bakstelėjo koja. Moteris greitai atsi- 
stojo ir atbula grįžo į būrį, spausdama statulėlę, linksėdama ir vis 
murmėdama: Mana, mana.** 

Tada į priekį išėjo jaunuolis, panašus į aną jauną moterį, tur- 
būt jos brolis. Pagarbiai atsitūpęs, palietė sau galvą ir nosinine 
prancūzų kalba tarė: 

- Grandmėre. 

Senele? 

Jis uždavė klausimą, droviai nudūręs akis į žemę: 

— Ar moteris, kurią myliu, atsakys į mano meilę? - Jis paėmė 
jazmino šakelę ir laikė taip, kad ji brūžavo nuogų dulkėtų jo kojų 
pirštus. 

Moteris greta manęs nusijuokė, senas jos balsas buvo ironiš- 
kas, bet nepiktas. 

- Certainement***, - atsakė ji. - Ji tau atsakys, taip pat ir dar 
trims vyrams. Susirask kitą, ne tokią dosnią, bet garbingesnę. 

Jaunuolis nusiminęs nupėdino, o jo vieton stojo vyresnis vy- 
ras. Šis prabilo afrikiečių kalba, kurios nesupratau. Kai jis lietė 
vieną iš molinių figūrėlių, balse buvo girdėti kartėlis. 

- Setato hoye, - pasakė nežinia kas. Balsas buvo pasikeitęs — 
šįsyk suaugusio, bet neseno vyro balsas ta pačia kalba piktai at- 
sakė į klausimą. 

Vogčia paskersakiavau, ir nors nuo laužo sklido kaitra, man 
dilbiais nuvinguriavo šiurpuliukas. Veidas, kurį išvydau, buvo 
nebe Margaretos. Bruožai tie patys, bet akys spindi, budrus 
žvilgsnis sutelktas į prašytoją, burna niūriai įsakinėja, o blyški 
gerklė išsipūtusi kaip varlės, rūsčiai prieštaraujančios tam vyrui. 

* Taip, vaike (jorubų k.). 


** Ačiū, ačiū (jorubų k.). 
** Žinoma (pranc.). 

— Jie čia, - pasakė Izmaelis. 

Tikrai - „jie“. Jis žengtelėjo į šalį, tylus, bet budrus, ir žvilgs- 
anksčiau buvo Margareta. 

„Jie.“ Žmonės vienas paskui kitą žengė pirmyn, klaupėsi ir 
sakė savo prašymus. Vieni šnekėjo angliškai, kiti prancūziškai 
arba čionykšte vergų šneka, kai kurie savo prarastos gimtinės 
kalba. Supratau ne viską, bet kai jie klausdavo prancūziškai ar 
angliškai, dažniausiai pradėdavo nuo pagarbių žodžių „senelis“, 
„senelė“, o sykį išgirdau ir „teta“. 

Žynės, sėdinčios šalia manęs, veidas ir balsas keisdavosi atsi- 
liepiant į kvietimą „jiems“: vyrams ir moterims, daugiausia vidu- 
tinio amžiaus arba seniems. Jų šešėliai šoko ant jos veido kartu 
su blykčiojančia ugnimi. 

„Ar jums kartais neatrodo, kad liepsnose regite tai Šį, tai 
tą?“ — ausyse nuaidėjo plonas vaikiškas jos balselis. 

Klausantis man ant sprando pasistojo gyvaplaukiai, ir aš pa- 
galiau supratau, kas atvijo Izmaelį atgal į šią vietą, nors jis rizika- 
vo būti sučiuptas ir vėl paverstas vergu. Ne draugystė, ne meilė, 
ne ištikimybė savo bičiuliams vergams, o galia. 

Kiek kainuoja galia pranašauti ateitį? Ogi nieko, atsakiau 
sau, žiūrėdama į pakerėtus susirinkusiųjų veidus. Izmaelis grį- 
žo Margaretos. 

Visa tai truko dar kurį laiką. Nežinojau, kiek veiks nar- 
kotikas, bet mačiau, kaip vienur kitur žmonės susmunka ant 
žemės ir knapsėdami užmiega; kiti tylomis ištirpdavo trobelių 
tamsoje. Ilgainiui likom beveik vieni. Tik keli vyrai būriavosi 
prie laužo. 

Jie buvo augaloti, pasitikintys savimi ir elgėsi taip, kad buvo 
aišku, jog yra pratę prie šiokios tokios pagarbos, bent vergų ro- 
domos. Būrelis laikėsi nuošaliai, viską stebėdamas, ko! galų gale 
vienas, neabejotinai vadas, žengė į priekį. 

— Žmogau, jie jau baigė, - tarė jis Izmaeliui, galva mostelėjęs 
į miegančias prie laužo žmogystas. - Dabar prašyk tu. 

Izmaelio veidas buvo neperprantamas, tik vos šypsojo, bet jis 
staiga lyg ir sunerimo. Turbūt dėl to, kad pradėjo artintis ir kiti 
vyrai. Jie jam atvirai negrasino, bet atrodė rimti ir susikaupę - ir 
žiūrėjo ne į Margaretą, o į Izmaelį. 

Galop Izmaelis linktelėjo ir atsigręžė į Margaretą. Per per- 
traukėlę jos veidas pasidarė tuščias - visi pasišalino. 

— Bouasa, - kreipėsi jis. - Atėjau pas tave, Bouasa. 

Nejučiomis pasislinkau ant suolo kuo toliau nuo jos, žiūrė- 
dama, kad neįkrisčiau į laužą. Kad ir kas buvo tas Bouasa, jis 
atsirado tuojau pat. 

— Klausau. 

Balsas buvo žemas kaip Izmaelio, bet visai ne toks malonus. 
Vienas vyras nevalingai žengtelėjo atatupstas. 

Izmaelis stovėjo vienas, kiti vyrai pasitraukė nuo jo, tarsi jis 
būtų kuo užsikrėtęs. 

— Pasakyk man, ką noriu žinoti, Bouasa, - tarė jis. 

Margareta kiek pakreipė galvą, o blyškiai mėlynos akys links- 
mai sublizgo. 

- O ką nori žinoti? - šiek tiek niekinamai paklausė sodrus 
balsas. - Kam tau to reikia, žmogau? Vis tiek iškeliausi, ar pasa- 
kysiu tau, ar ne. 

Šypsenėlė Izmaelio veide atkartojo Bouasos vypsnį. 

— Sakai tiesą, - tyliai burbtelėjo jis. - Bet šitie... - Jis galva 
parodė į bendrus, neatitraukdamas akių nuo jos veido. - Ar jie 
eis su manim? 

— Galbūt, - atsakė žemas balsas ir gana atgrasiai sukrizeno. — 
Lerva mirs po trijų dienų. Čia jiems nieko neliks. Ar tai viskas, 
ko iš manęs nori? - Nesulaukęs atsakymo, Bouasa plačiai nusi- 
žiovavo ir iš dailios Margaretos burnos ištrūko garsus raugulys. 

Tada burna užsičiaupė, ir jos akyse vėl atsirado tuščias žvilgs- 
nis, bet vyrai jau nebežiūrėjo. Jie susijaudinę sušneko, bet buvo 
tuoj nutildyti Izmaelio, kuris nuvėrė mane reikšmingu žvilgsniu. 
UŪmai nuščiuvę, jie nuspūdino šalin murmėdami ir dirsčiodami 
mano pusėn. 

Kai iš proskynos išėjo paskutinis vyras, Izmaelis užsimerkė, 
ir jo pečiai nusviro. Pasijutau mažumėlę išsekusi. 

- Kas... - pradėjau sakyti ir nutilau. 

Anapus laužo iš cukranendrių šešėlio išniro vyras. Džeimis, 
pats aukštas kaip cukranendrė, su marškiniais, išmargintais blės- 
tančios ugnies, raudonu, kaip ir jo plaukai, veidu. 

Jis pridėjo pirštą prie lūpų, ir aš linktelėjau. Atsargiai parie- 
čiau po savimi kojas, ranka kilstelėjusi dėmėtą sijoną. Galėčiau 
šokti, nuskuosti pro laužą ir šmurkštelėti su juo į cukranendres, 
Izmaeliui nespėjus pavyti. Bet kaip Margareta? 

Dvejodama pasigręžiau į ją ir pamačiau, kad veidas vėl pagy- 
vėjęs. Galva pakelta, nekantraujanti, lūpos pravertos, o žibančios 
akys, žiūrinčios į ugnį, primerktos taip, kad atrodo kiek įkypos. 

— Tėti? - pasigirdo Brianos balsas šalia manęs. 


i 


Gyvaplaukiai ant rankų pašiurpo. Tai buvo Brianos balsas, 
Brianos veidas, tamsiai mėlynos akys, įkypos iš nekantrumo. 

- Bri? - sušnabždėjau, ir tas veidas atsisuko į mane. 

— Mama, - iš žynės gerklės atsklido mano dukters balsas. 

- Briana, - tarė Džeimis, ir ji staigiai pasuko galvą, norėdama 
pažvelgti į jį. 

— Tėti, — tvirtai pasakė ji. - Žinojau, kad tai tu. Sapnavau tave. 

Sukrėstas Džeimio veidas buvo išblyškęs. Mačiau jo lūpas 
nebyliai tariant „Jėzau“ ir nesąmoningai kryžiaus ženklą da- 
rančią ranką. | 

— Neleisk mamai eiti vienai, — vėl labai įtikinamai pasakė 
balsas. - Keliauk su ja. Aš jus saugosiu. 

Aplinkui nebuvo girdėti nė garso, tik spragsėjo ugnis. Izmae- 
lis stovėjo, sukaustytas nuostabos, ir spoksojo į moterį šalia ma- 
nęs. Paskui ji vėl prakalbo švelniu, kimiu Brianos tonu. 

— Myliu tave, tėti. Ir tave, mama. 

Margareta pasilenkė prie manęs, ir aš užuodžiau šviežią 
kraują. Tada ji glustelėjo lūpas prie mano lūpų, ir aš suklykiau. 

Neprisimenu nei kaip pašokau ant kojų, nei kaip perlėkiau 

per proskyną. Atsitokėjau spausdamasi prie Džeimio, veidu įsi- 
kniaubusi į jo švarką ir virpėdama. 

Jo širdis daužėsi po mano skruostu, jis taip pat tirtėjo. Paju- 
tau, kaip jo ranka peržegnojo man nugarą ir stipriai apkabino 
pečius. 

— Viskas gerai, - tarė jis. Jutau, kaip kilstelėjo jo šonkauliai, 
stengiantis kalbėti ramiu balsu. - Jos nebėra. 

Nenorėjau žiūrėti, bet prisiverčiau pasukti galvą į laužą. 

Reginys, kurį išvydau, buvo taikus. Margareta Kembel ra- 
miai sėdėjo ant suolo, niūniuodama ir ant kelių vartydama ilgą 
juodą gaidžio uodegos plunksną. Izmaelis stovėjo už jos, viena 
ranka lyg ir švelniai glostydamas jai plaukus. Jis kažką tyliai 
sumurmėjo sklandžia kalba - turbūt klausimą, ir Margareta 
taikiai nusišypsojo. 

— Ak, aš nė trupučio nepavargusi! - patikino ji ir atsigręžusi 
meiliai pažvelgė aukštyn į randuotą veidą, palinkusį virš jos tam- 
soje. - Koks puikus pobūvis, ar ne? 

— Taip, bėbė, - švelniai pasakė Izmaelis. - Bet gal dabar pailsėk? 

Jis nusisuko ir garsiai pliaukštelėjo liežuviu. 

Staiga iš tamsos išniro dvi moterys su turbanais; tikriausiai 
jos laukė, kada bus pakviestos. Izmaelis kažką joms paliepė, ir 
jos tučtuojau priėjo pasirūpinti Margareta: pastatė ją ant kojų ir 
nusivedė, sukibusios iš abiejų pusių, tyliai kuždėdamos švelnius 
žodelius afrikietiškai ir prancūziškai. 

Izmaelis pasilikęs žvelgė į mus per laužą. Stovėjo nė krust, 
tarsi išdrožtas iš nakties kaip vienas Geilis stabų. 

— Atėjau ne vienas, - tarė Džeimis ir mostelėjo per petį į cu- 
kranendrių lauką už nugaros, užsimindamas apie ginkluotą būrį. 

— Tu vienas, žmogau, - šyptelėjo Izmaelis. - Bet nesvarbu. 
Su tavimi kalbėjo /oa*, todėl tu apsaugotas nuo manęs. — Ver- 
tinantis jo žvilgsnis lakstė tarp mudviejų. - Hm, - susidomėjęs 
murmtelėjo. - Nesu girdėjęs loa šnekantis su bukra**. - Jis pa- 


* Mirusiojo arba vudu dievybės dvasia, kalbanti per žynį (afrikiečių tarmė). 
** Baltasis žmogus (afrikiečių tarmė). 

purtė galvą, nutraukdamas šneką. - Dabar eikit, - tarė tyliai, bet 
labai valdingai. 

— Dar ne. - Džeimio ranka nuslydo nuo mano peties ir jis 
atsitiesė. — Atėjau berniuko Ijano ir be jo nesijudinsiu iš vietos. 

Izmaelio antakiai pakilo, tarp jų susispaudė trys vertikalūs 
randai. 

— Hmmm, - nutęsė jis. - Užmiršk tą berniuką, jis iškeliavo. 

— Kur iškeliavo? — griežtai paklausė Džeimis. 

Pakreipęs siaurą galvą, Izmaelis įdėmiai jį nužvelgė. 

— Iškeliavo su Lerva, žmogau, - atsakė. - O ten, kur ji patrau- 
kė, tu nenueisi. To berniuko nebėra, žmogau, - užbaigė jis. - Ir 
tu keliauk, išminčiau. - Izmaelis nutilo ir įsiklausė. Kažkur toli 
dundėjo būgnas, ritmas drumstė nakties orą. - Netrukus ateis 
kiti, - pridūrė jis. - Tu apsaugotas nuo manęs, bet ne nuo anų. 

— Kas tie kiti? — pasiteiravau. 

Siaubas, patirtas susidūrus su /oa, slopo, ir aš vėl įstengiau 
kalbėti, nors stuburu bėgiojo šiurpuliukai, baiminantis tamsaus 
cukranendrių lauko už nugaros. 

— Turbūt maronai, - įsiterpė Džeimis ir kilstelėjo antakį Žiū- 
rėdamas į Izmaelį. - Ar ir tu vienas iš jų? 

Žynys oriai linktelėjo. 

- Teisybė. Girdėjai, ką sakė Bouasa? Jo /oa laimina mus, ir 
mes einam. - Jis mostelėjo į trobeles ir tamsias kalvas už jų. - 
Būgnas juos kviečia lipti nuo kalvų. Tuos, kurie dar paeina. 

Izmaelis nusisuko. Šneka aiškiai buvo baigta. 

- Palauk! - tarė Džeimis. - Pasakyk mums, kur ji nukeliavo, 
ta ponia Eibernati su berniuku! 

Izmaelis atsigręžė, jo pečiai buvo sumirkę krokodilo krauju. 

- Į Abandeivą. 

— O kur jis yra? - nekantriai paklausė Džeimis. 

Uždėjau ranką jam ant peties ir pasakiau: 

— Žinau kur. - Izmaelio akys išsiplėtė iš nuostabos. - Žinau 
tiek, kad jis Espanjoloje. Lorencas man pasakojo. Geilis iš jo to 
ir norėjo — išpešti, kur ta vieta. 

— O kas tai? Miestas ar kaimas? Ir kur? 

Ranka jutau, kaip Džeimis įsitempė, nenustygdamas kuo 
greičiau leistis į kelią. 

— Tai ola, - paaiškinau. Nugara man šalo, nors oras buvo 
malonus ir laužas čia pat. - Sena ola. 

— Abandeivas - stebuklų vieta, - tyliai įsiterpė Izmaelis savo 
sodriu balsu, tarsi bijodamas tą pavadinimą ištarti garsiai. Da- 
pasakojo, kad Lerva buvo nusivedusi tave viršun į kambarį. Gal 
žinai, ką ji ten veikia. 

— Šiek tiek žinau. 

Man išdžiūvo burna. Prisiminiau Geilis rankas, minkštas, 
putlias ir baltas, dėliojančias schemas iš brangakmenių, atsainiai 
šnekant apie kraują. 

Tarsi išgirdęs mano minties aidą, Izmaelis skubiai žengė artyn. 

— Klausiu tavęs, moterie, ar vis dar kraujuoji? 

Džeimis sujudo, bet aš spustelėjau ranką, kad jis nurimtų. 

— Taip, - atsakiau. - O kodėl klausi? Kuo čia dėtas kraujavimas? 

Onisegunas aiškiai buvo sunerimęs. Jo žvilgsnis nuo manęs 
nukrypo į trobeles. Tamsoje už jo buvo kilęs sambrūzdis. Daug 
žmonių zujo pirmyn atgal, balsai šiugždėjo it cukranendrės lau- 
ke. Jie ruošėsi į kelionę. 

- Ta, kuri kraujuoja, žudo magiją. Tu kraujuoji ir turi mo- 
teriškos galios, todėl kerai tavęs neklauso. Kerus skleidžia sena 
moteris, ragana. Ji iškviečia /oa, susargdina arba pagydo. - Jis 
ilgai vertinamai į mane žiūrėjo, paskui papurtė galvą. - Tu ne- 
kerėsi taip kaip Lerva. Tie kerai tikrai ją užmuš, bet užmuš ir 
tave. - Jis mostelėjo į tuščią suolą už nugaros. - Girdėjai, ką sakė 
Bouasa? Jis sakė, kad Lerva mirs po trijų dienų. Ji pasiėmė ber- 
niuką, tas irgi mirs. Jei seksit įkandin jų, žūsit. - Žvelgdamas į 
Džeimį, jis kilstelėjo rankas, sukryžiavęs riešus, tarytum jie būtų 
surišti. - Sakau tau, amiki. 

Tada Izmaelis nuleido rankas, trūkt praskyrė jas, nusikraty- 
damas nematomų pančių, ir staiga apsisukęs dingo tamsoje, kur 
vis garsiau šlepsėjo žingsniai, pertraukiami stumdomų sunkių 
daiktų trinksėjimo. 

- Šventasis Mikalojau, saugok mus, - suburbėjo Džeimis. 

Jis ranka smarkiai persibraukė per plaukus, ugninės sruogos 
pasišiaušė mirkčiojančioje šviesoje. Ugnis greitai blėso, nes ne- 
bebuvo kam ją kurstyti. 

- Ar žinai tą vietą, Sasenach? Tą, kur Geilis su Ijanu nukeliavo? 

— Žinau tik tiek, kad ji kažkur Espanjolos kalvų gilumoje, o 
per ją teka upelis. 

- Tada turime pasiimti Šterną, - nusprendė Džeimis. - Eime, 
vyrai laukia laive prie upės. 

Nusisukau ketindama eiti paskui jį, bet cukranendrių lauko 
pakrašty stabtelėjau ir atsigręžiau. 

- Džeimi! Pažvelk! 

Už mūsų žioravo laužo žarijos ir šmėkšojo šešėliuose pasken- 
dęs vergų trobelių ratas. Tolėliau už jo, šlaito fone, bolavo Ro- 
žių dvaro dėmė. O dar toliau, už kalvos keteros, rausvai švytėjo 
dangus. 

— Tikriausiai pleška Hauvo namas, - pasvarstė Džeimis. Kal- 
bėjo keistai ramiu balsu be jokių jausmų. Jis mostelėjo į kairę, 
kalno šlaito link, kur žibėjo oranžinis taškas, menkas šviesos 
ruoželis. - Ir turbūt Dvylika Medžių. 

Būgno šnabždesys sklido nakties upe aukštyn ir žemyn. Ką 
sakė Izmaelis? „Būgnas juos kviečia lipti nuo kalvų. Tuos, kurie 
dar paeina.“ 

Iš trobelių vorele slinko vergai, moterys nešėsi kūdikius ir 
ryšulius, per pečius persimetusios virimo katilus, galvas apsivy- 
niojusios baltais turbanais. Greta vienos jaunos moters tipeno 
Margareta Kembel, taip pat su turbanu, atsargiai, pagarbiai ve- 
dama už rankos. 

Pamatęs ją, Džeimis žengė į priekį. 

— Panele Kembel! - garsiai šūktelėjo. - Margareta! 

Margareta su palydove sustojo; jaunoji moteris žengtelėjo, 
lyg ketindama įsiterpti tarp globotinės ir Džeimio, bet jis arti- 
nosi pakėlęs abi rankas, rodydamas, kad nenori nieko skriausti, 
ir ji nenoromis atsitraukė. 

— Margareta, - kreipėsi jis. - Margareta, ar pažįsti mane? 

Panelė Kembel abejingai žiūrėjo į jį. Labai iš lėto jis ją palietė 
ir rankomis suėmė jos veidą. 

— Margareta, - atkakliai kartojo jis tyliu balsu. - Margareta, 
paklausyk! Ar pažįsti mane? 

Ji sykį mirktelėjo, tada dar sykį, ir glotnus, apskritas jos vei- 
das atlyžo, gyvybė atitirpo. Nebuvo panašu, kad ją staiga užvaldė 
loa; pamažu, nedrąsiai apėmė kažkas drovaus ir baimingo. 

— Taip, pažįstu tave, Džeimi, - galop tarė ji tyru mergaitišku 
balsu. Jos lūpų kampučiai užsirietė, akys vėl pagyvėjo, Džeimiui 
tebelaikant rankomis apglėbus jos veidą. - Seniai nesimatėm, 
Džeimi, - pasakė Margareta žvelgdama jam į akis. - Gal turi 
žinią iš Evano? Ar jis sveikas? 

Džeimis valandėlę stovėjo labai ramiai, stiprius jo jausmus 
veide slėpė atsargi, tuščia kaukė, 

— Sveikas, - pagaliau sušnabždėjo jis. - Puikiai laikosi, Mar- 
gareta. Ir prašė tau perduoti šitai, kai tik tave pamatysiu. - Jis 
palenkė galvą ir švelniai ją pabučiavo. 

Kelios pro šalį einančios moterys sustojo ir tylomis žiūrėjo į 
juos. Po bučinio jos subruzdo, ėmė murmėti, sumišusios žvilgčioti 
viena į kitą. Kai Džeimis paleido Margaretą Kembel ir žengė atgal, 
jos globėjiškai apspito ją, linksėdamos jam, kad pasitrauktų. 

Margareta atrodė užsimiršusi, jos akys buvo įsmeigtos į 
Džeimio veidą, o lūpose žaidė šypsena. 

— Ačiū tau, Džeimi! —- sušuko ji, kai globėja paėmė ją už pa- 
rankės ir ėmė tempti šalin. - Pasakyk Evanui, kad netrukus bū- 
siu su juo! 

Būrelis baltai apsirengusių moterų nutapsėjo ir dingo lyg 
šmėklos tamsoje prie cukranendrių lauko. 

Džeimis nejučiomis žengtelėjo paskui jas, bet aš jį sulaikiau 
už rankos. 

— Leisk jai eiti, - sukuždėjau, prisimindama, kas guli ant 
plantacijos namo svetainės grindų. - Džeimi, paleisk ją. Negali 
jos sulaikyti, su jais jai bus geriau. 

Jis kiek pastovėjo užsimerkęs, paskui linktelėjo. 

— Taip, tu teisi. 

Džeimis nusigręžė, tada ūmai sustojo. Aš apsisukau, norė- 
dama pažiūrėti, ką jis pamatė. Rožių dvare blykčiojo šviesos. 
Deglai mirksėjo languose viršuje ir apačioje. Mums bežiūrint, 
antrame aukšte, slaptajame darbo kambaryje, ėmė pūstis grės- 
mingas gaisas. 

- Pats metas keliauti, - pasakė Džeimis. 

Jis čiupo mane už rankos, ir mes, nėrę į šnarančių cukranen- 
drių tamsą, nuskuodėme, ore staiga pasklidus degančio cukraus 
kvapui. 

Abandeivas 


— GALI IMTI gubernatoriaus pinasą - laivas nedidelis, bet 
tinkamas plaukioti jūroje. - Grėjus pasirausė stalo stalčiuje. — 
Parašysiu dokininkams įsakymą ir tau įduosiu. 

— Taip, mums reikės laivo, nes negaliu rizikuoti „Artemide“, 
nes ji Džaredo, bet manau, Džonai, bus geriausia, jeigu tą tavo 
laivą pavogsim. - Džeimio antakiai buvo suraukti. - Visai neno- 
riu, kad kaip nors akivaizdžiai įsipainiotum į mano reikalus. Ir 
be šito turėsi nemalonumų per akis. 

Grėjus liūdnai šyptelėjo. 

- Nemalonumų? Taip, nemalonumais galima vadinti su- 
pleškėjusius keturis plantatorių namus ir per du šimtus vergų, 
pasprukusių vienas Dievas žino kur! Bet labai abejoju, kad, su- 
siklosčius tokioms aplinkybėms, kas nors domėsis mano pažin- 
timis. Bijodama maronų ir kino žudiko, visa sala apimta tokios 
panikos, kad kažkoks paprastas kontrabandininkas tėra men- 
kiausia iš visų smulkmenų. 

— Kokia paguoda, kad aš tesu smulkmena, - atšovė Džei- 
mis. - Vis dėlto laivą mes pavogsim. O jeigu būsim sučiupti, tu 
niekuomet negirdėjai mano vardo ir neregėjai mano veido, gerai? 

Grėjus dėbsojo į jį, veide grūmėsi daugybė jausmų, tarp jų 
linksmumas, baimė ir pyktis. 

— Argi taip teisinga? - galop paklausė jis. - Leisti jiems tave 
sučiupti, Žiūrėti, kaip tu kariamas, ir tylėti iš baimės susiteršti 
gerą vardą? Dievaži, Džeimi, kuo tu mane laikai? 

Džeimio burna krustelėjo. 

— Draugu, Džonai, - atsakė jis. - Jeigu priimu tavo draugys- 
tę - ir tą prakeiktą laivą! - tada priimk mano bičiulystę ir laikyk 
liežuvį už dantų. Sutariam? 

Gubernatorius valandėlę žiūrėjo į jį kietai sučiaupęs lūpas, 
bet paskui pasidavė, ir jo pečiai nusviro. 

— Laikysiu, - pažadėjo. - Bet padarysi man didžiulę asmeni- 
nę paslaugą, jei pasistengsi neįkliūti. 

Džeimis krumpliais persibraukė per lūpas, slėpdamas šypseną. 

- Stengsiuos kaip įmanydamas, Džonai. 

Gubernatorius nuvargęs atsisėdo. Jam po akimis tamsavo di- 
džiuliai ratilai, anksčiau nepriekaištingai išlyginti baltiniai buvo 
susiglamžę. Aišku, kad jis nepersirengė nuo užvakarykštės dienos. 

— Gerai. Nežinau, kur keliauji, nors gal ir geriau man neži- 
not. Bet jei įmanoma, venk jūrų kelių Antigvos šiaurėje. Šįryt iš- 
siunčiau laivą pasiteirauti, kiek jūrų pėstininkų ir jūreivių galima 
surinkti kareivinėse. Vėliausiai poryt jie plauks šiuo keliu ginti 
miesto ir uosto nuo pabėgusių maronų, jei kiltų maištas. 

Pagavau Džeimio žvilgsnį ir klausiamai kilstelėjau antakį, bet 
jis veik nepastebimai papurtė galvą. Mes papasakojome guberna- 
toriui apie sukilimą prie Jalaso upės ir pasprukusius vergus - apie 
tai jis ir taip jau buvo girdėjęs iš kitų šaltinių. Bet nutylėjome, ką 
matėme vėliau tą naktį, pasislėpę mažoje įlankėlėje nuleistomis 
burėmis, kad neboluotų. 

Upė buvo tamsi kaip oniksas, bet plačių vandenų vidury 
švytėjo ruožas. Išgirdom juos atplaukiant ir spėjom pasislėpti. 
Kai Bruja sklendė pro mus, nešama srovės, upės slėnyje aidėjo 
būgnai ir daugybė laukinių džiūgaujančių balsų. Be abejonės, pi- 
ratų lavonai tysojo kažkur upės aukštupy, palikti ramiai pūti tarp 
jostrų ir kedrų. 

Pabėgę vergai nuo Jalaso upės patraukė ne į Jamaikos kal- 
nus, O į jūrą, tikriausiai ketindami prisidėti prie Bouasos sekėjų 
Espanjoloje. Kingstono gyventojams nebuvo ko bijoti pabėgusių 
vergų, bet mums buvo kur kas parankiau, kad karališkasis jūrų 
laivynas sutelktų dėmesį čia, o ne Espanjoloje, į kurią ruošėmės 
plaukti. 

Džeimis atsistojo, ketindamas eiti, bet Grėjus jį sulaikė. 

— Luktelėk. Ar nereikia saugios vietos tavo... poniai Frei- 


w-o- -- 

patikėtum ją saugoti man. Ji galėtų apsigyventi rezidencijoje, kol 
grįši. Čia niekas jai netrukdys, be to, net nebūtina visiems žinoti, 
kad ji pas mane. 

Džeimis delsė, nesugalvodamas, kaip švelniai atmesti tokį 
pasiūlymą. 

- Ji turi keliauti su manimi, Džonai. Kitaip negalima. 

Grėjus dirstelėjo į mane, paskui nukreipė žvilgsnį, bet aky- 
se vis dėlto spėjau pamatyti blykstelint pavydą. Man jo pagailo, 
deja, nieko negalėjau pasakyti, nebuvo kaip iškloti tiesos. 

- Taip, - pasakė jis ir sunkiai nurijo seilę. - Suprantu. Puikiai 
suprantu. 

Džeimis ištiesė jam ranką. Grėjus kiek padelsė, bet paskui ją 
paspaudė. 

— Geros kloties, Džeimi, - tarė prikimusiu balsu. - Tesaugo 
tave Dievas. 


1 


Susitarti su Fergiusu buvo kur kas sunkiau. Jis spyrėsi pa- 
imamas kartu ir bėrė argumentą po argumento. O sužinojęs, kad 
su mumis plauks škotų kontrabandininkai, puolė įtikinėti dar 
karščiau. 

— Juos pasiimat, bet keliausit be manęs? - Fergiuso veidas 
buvo labai pasipiktinęs. 

- Taip ir bus, - griežtai nukirto Džeimis. - Kontrabandinin- 
kai yra našliai arba viengungiai, o tu - vedęs vyras. - Jis reikš- 
mingai pažvelgė į Marsalę, kuri sunerimusi žiūrėjo, kaip juodu 
ginčijasi. - Iš pradžių maniau, kad ji per jauna tekėti, ir klydau, 
bet dabar žinau, kad ji tikrai per jauna našlauti. Lieki čia. - Jis 
nusisuko, parodydamas, kad šneka baigta. 


2 

Visiškai sutemus išplaukėme Grėjaus pinasa - trisdešimties 
pėdų ilgio vieno denio burlaiviu, - valčių stoginėje palikę du 
surištus dokininkus užkimštomis burnomis. Laivas buvo viens- 
tiebis, didesnis už žvejybinį, kuriuo plaukėm Jalaso upe, bet per 

mažas, kad galėtum drąsiai vadinti jį laivu. 

Vis dėlto jis buvo neblogai pritaikytas jūrai, ir netrukus, pa- 
likę Kingstono uostą, pučiant gaiviam vakaro brizui, nukreipėm 
laivą Espanjolos link. 

Kontrabandininkai ėmėsi valdyti laivą, tad Džeimis, Lo- 
rencas ir aš įsitaisėm ant ilgų suolų palei borto turėklą. Ne- 
rišliai pasišnekėję apie šį bei tą, greitai nutilom paskendę savo 
mintyse. 

Džeimis vis žiovavo, galų gale paragintas teikėsi išsitiesti ant 
suolo ir pasidėti galvą man ant kelių. Pati buvau taip įsitempusi, 
kad visai nenorėjau miego. 

Lorencas, rankas sukryžiavęs už galvos, taip pat būdravo, 
spoksodamas į dangų. 

- Šiąnakt oras pritvinkęs drėgmės, - tarė ir linktelėjo į sida- 
bru žibantį mėnulio pjautuvą. - Matot ūką apie mėnulį? Prieš 
aušrą gali prapliupti lietus - keistybė šiuo metų laiku. 

Šneka apie orą buvo užtektinai nuobodi, kad man aprimtų 
nervai. Paglosčiau vešlius ir švelnius Džeimio plaukus. 

- Šit kaip? Judu su Džeimiu mokat iš dangaus nuspėti orą. 
Aš težinau seną posakį: „Raudonas dangus vakare - jūreiviams 
džiaugsmas, o rytą - įspėjimas.“ Bet aš neatkreipiau dėmeio, ko- 
kios spalvos dangus buvo šįvakar. O jūs? 

Lorencas patenkintas nusijuokė. 

- Šviesiai purpurinės. Nežinau, ar jis bus raudonas rytą, bet 
nuostabu, kad šie ženklai labai dažnai būna patikimi. Žinoma, 
yra ir mokslinis paaiškinimas - šviesos lūžis drėgname ore. Tą ir 
matau, žiūrėdamas į mėnulį. 

Pakėlusi smakrą, džiaugiausi brizu, purenančiu sunkius 
plaukus. 

— O ką manot apie keistus reiškinius? Antgamtinius reiški- 
nius? — paklausiau. - Kaip paaiškinsite tuos, kurie nepaklūsta 
mokslo dėsniams? 

„Esu mokslininkas, - prisiminiau jį sakius su vos girdimu 
akcentu, regis, dar pabrėžiančiu Lorenco dalykiškumą. - Netikiu 
vaiduokliais.“ 

- Apie kokius reiškinius kalbate? 

- Na... - Valandėlę mėginau kokį prisiminti, bet paskui pa- 
sitenkinau Geilis pavyzdžiais. - Tarkim, apie žmones, turinčius 
kraujuojančias stigmas. Apie astralines keliones, regėjimus, 
antgamtinius apsireiškimus... keistybes, kurių pagrįsti protu 
neįmanoma. 

Lorencas suniurzgėjo ir patogiau įsitaisė ant suolo šalia manęs. 

- Mokslo reikalas - tirti. Ieškoti priežasčių ten, kur galima 
jas rasti, bet reikia suprasti, kad pasaulyje yra daugybė dalykų, 
kurių priežastis nebus rasta, ir ne todėl, kad jos nėra, o todėl, 
kad mes per mažai žinom, kad ją aptiktume. Mokslo tikslas - ne 
atkakliai ieškoti paaiškinimo, o tirti viliantis, kad tas paaiškini- 
mas pasireikš pats. 

- Gal mokslas to ir siekia, tik ne žmogaus prigimtis, - pa- 
prieštaravau. - Žmonės nori paaiškinimų. 

- Taip, nori. - Šis pokalbis Lorencą ėmė dominti. Jis atsilošė 
ir sukryžiavo rankas ant menko pilvo - įsitaisė paskaitininko 
poza. - Todėl mokslininkai ir kuria hipotezes - spėliones apie 
to, kas tiriama, priežastį. Bet hipotezės niekada negalima pai- 
nioti su paaiškinimu - su įrodymu. Regėjau daug reiškinių, ku- 
riuos pavadinčiau keistais. Pavyzdžiui, staiga iš giedro dangaus 
ant sausos žemės pasipila žuvų liūtis, daugybė žuvų, ir visos — 
atkreipiu dėmesį - tos pačios rūšies ir vienodo dydžio. Kodėl 
taip nutinka, protu, atrodo, nepaaiškinsi, bet ar dėl to teisinga 
sakyti, kad tai antgamtinių jėgų įsikišimas? Ar iš pirmo žvilgs- 
nio panašiau, kad kažkoks dangiškas protas smaginasi, liedamas 
mums ant galvos žuvų guotus, o gal tai meteorologinis reiški- 
nys: vandens viesulas, tornadas ar kas kita? Gal mes tik nema- 
tom? Vis dėlto... - jo balsas pasidarė svajingesnis, - kodėl - ir 
kaip! - gamtos reiškinys, kad ir vandens viesulas, visoms žuvims 
nutraukia galvas - tik galvas? 

— Ar pats regėjote tokį reiškinį? — pasiteiravau, ir Lorencas 
nusijuokė. 

- Štai ir prabilo mokslininkės protas! - sukikeno. - Pirmiau- 
sia mokslininkas ir klausia: iš kur žinai? kas matė? ar ir aš galiu 

pažiūrėt? Taip, tai regėjau, tiesą sakant, tris kartus, beje, vieną 
sykį lijo varlėmis. 

— Tuo metu buvot jūros pakrantėje ar prie ežero? 

— Kartą pakrantėje, kitą kartą, kai krito varlės, paežerėj, o 
trečią kartą - krašto gilumoje, už kokių dvidešimties mylių nuo 
artimiausio vandens telkinio. Bet žuvys buvo tokios, kokias ma- 
čiau tik vandenyno gelmėse. Visus tris kartus viršutiniuose oro 
sluoksniuose nebuvo jokios sumaišties, nei debesų, nei stipraus 
vėjo, tuo labiau pramanytų vandens stulpų, kylančių iš jūros į 
dangų. Tačiau žuvys byrėjo - faktas, nes aš jas mačiau. 

- O jeigu nebūtumėt jų matęs, tai nebūtų faktas? - trumpai 
paklausiau. 

Jis džiugiai nusikvatojo, ir Džeimis krustelėjo, kažką sumur- 
mėjo man į šlaunį. Paglosčiau jam plaukus, ir jis vėl nugrimzdo 
į miegą. 

— Gal taip, gal ir ne. Bet mokslininkas negali pasakyti, ar ne? 
Šventasis Raštas byloja: „Palaiminti, kurie tiki nematę.“* 

— Taip, jame taip rašoma. 

— Kai kuriuos dalykus turime pripažinti esant faktais be įro- 
domos priežasties. - Lorencas vėl nusijuokė, šįsyk ne taip links- 
mai. - Aš, kaip mokslininkas žydas, galbūt kitaip žiūriu į stigmas 
ir idėją apie mirusiųjų prisikėlimą, kurią diduma civilizuoto 
pasaulio laiko neginčijamu faktu. Bet apie šį skeptišką požiūrį 
negaliu nė prasitarti, nebent tik sau pačiam, kitaip man grėstų 
tikras pavojus. 

— Pradėkim nuo to, kad netikintis Tomas buvo žydas, - pa- 
sakiau šypsodama. 

— Taip, ir tik kai jis liovėsi abejojęs, tapo krikščionimi - ir 
kankiniu. Kas nors galėtų ginčytis, kad būtent tikrumas jį ir pri- 
baigė, ar ne? - Lorenco balsas buvo kupinas ironijos. - Labai ski- 
riasi reiškiniai, kuriais tikima, nuo tų, kurie įrodomi objektyviai, 
nors abiejų priežastis gali būti vienodai „racionali“, jeigu tik ji 
žinoma. O pagrindinis skirtumas toks: žmonės neigs tuos reiš- 


* Jn 20, 29. 

kinius, kurie įrodomi protu ir dažniausiai patiriami, bet žūtbūt 
gins tikrumą tų reiškinių, kurių nėra regėję nei patyrę. Tikėjimas 
toks pat galingas kaip ir mokslas, - tyliai pasakė jis tamsoje, - bet 
kur kas pavojingesnis. 

Kurį laiką sėdėjom tylomis, žvelgdami virš nedidelio laivo 
pirmagalio į ploną tamsos riekę, kuri skyrė naktį pusiau į purpu- 
ru švytintį dangų ir sidabriškai pilką jūrą. Juoda Espanjolos sala 
nenumaldomai artėjo. 

— O kur jūs matėt begalves žuvis? - staiga paklausiau ir visai 
nenustebau, kad jis šiek tiek palenkė galvą į laivapriekį. 

- Tenai. Šiose salose regėjau gausybę keistybių, turbūt dau- 
giau nei kur kitur. Yra tokių vietų. 

Keletą minučių tylėjau svarstydama, kas mūsų laukia, - vy- 
liausi Izmaelį nesuklydus, kad Geilis į Abandeivą pasiėmė Ijaną. 
Tada nusmelkė mintis, kuri per pastarąją parą buvo pasimetusi 
ar nustumta. 

— Lorencai, o kaip tie kiti škotų berniukai? Izmaelis mums 
ar aptikote kokių nors anų pėdsakų? 

Jis staigiai sulptelėjo, bet išsyk neatsakė. Jutau, kaip jam gal- 
voje sukasi žodžiai, mėginant nuspręsti, kaip pasakyti tai, ką man 
jau bylojo šaltis, besismelkiantis į kaulus. 

Atsakymą išgirdau ne iš Lorenco, o iš Džeimio. 

— Mes juos radom, - iš tamsos atsklido tylus jo balsas. Ranka 
švelniai spustelėjo man kelį. - Daugiau neklausinėk, Sasenach, 
nes vis tiek tau nepasakosiu. 

Viską supratau. Izmaelis buvo teisus: Ijanas tikrai turi būti su 
Geilis, kitaip Džeimis neištvertų. Uždėjau ranką jam ant galvos. 
Jis sukrutėjo ir pasisuko taip, kad ranka pajutau jo kvėpavimą. 

- Palaiminti, - tyliai sušnabždėjau, - kurie tiki nematę. 


== 
Prieš pat aušrą išmetėme inkarą mažoje bevardėje įlankėlėje 
šiaurinėje Espanjolos pakrantėje. Palei ją driekėsi siauras paplū- 

dimys, už jo stūksojo stačios uolos, o pro plyšį tarp jų buvo ma- 
tyti siauras smėlėtas takas į salos gilumą. 

Džeimis nunešė mane kelis žingsnius iki kranto, pastatė ir 
atsisuko į Inesą, kuris tekšėjo į krantą su maisto ryšuliu. 

- Dėkoju tau, a charaid*, - ceremoningai padėkojo jis. - Čia 
ir išsiskirsim, o jei Švenčiausioji Mergelė laimins, po keturių die- 
nų vėl susitiksim. 

Pailgame Ineso veide šmėkštelėjo nuostaba ir nusivylimas, 
paskui jo veidas persimainė rodydamas susitaikymą. 

— A, - pasakė Inesas, - tai prižiūrėsiu laivelį, kol visi sugrįšit. 

Džeimis, išvydęs jo miną, šypsodamas papurtė galvą. 

- Ne tu vienas, drauguži. Jeigu man prireiktų tvirtos rankos, 
pirmiausia kviesčiausi tave. Ne, jūs visi pasiliksit, su manim eis 
tik mano žmona ir žydas. 

Susitaikymą su padėtimi pakeitė didelė nuostaba. 

— Pasiliksim? Visi? Bet ar tau mūsų nereikės, Mak Duvai? - 
Jis prisimerkęs nerimastingai pažvelgė į uolas, kurias buvo apkė- 
tę žydintys vijokliai. - Kažin ar gerai be draugų kelti koją į šitą 
grasią vietą. 

- Būsi man didžiausias draugas, Dankanai, jei lauksi čia, kaip 
sakiau, - tarė Džeimis, ir aš akimirką sustingau, supratusi, kad 
iki šiol nežinojau Ineso pavardės. 

Inesas dar sykį dirstelėjo į uolas susirūpinusiu liesu veidu, 
tada paklusdamas palenkė galvą. 

— Na, kaip pasakysi, Mak Duvai. Bet žinok, kad ir mes norim 
eiti kartu, visi. 

Džeimis pasukęs galvą linktelėjo. 

— Puikiai žinau, Dankanai, - tyliai pasakė ir atsigręžęs ištiesė 
ranką, o Inesas jį apkabino, vienintele ranka nerangiai pastukse- 
no į nugarą. 

— Jei pasirodys koks laivas, - atšlijęs tarė Džeimis, - žiūrėkit 
man, sprukit. Juk karališkasis laivynas ieškos šitos pinasos? Ka- 


* Mano drauge (geilų k.). 

žin ar atplauks čia, bet jei atplauks ar kas nors kita jums grės — 
bėkit. Nedelsdami išplaukit. 

- Be tavęs? Ne, gali man daug ką liepti, Mak Duvai, ir aš 
viską padarysiu, bet ne šitai. 

Džeimis susiraukęs pakratė galvą; tekanti saulė jo plaukuose ir 
barzdos ražienoje įžiebė kibirkštėles, apgaubdama galvą ugnimi. 

— Kokia man su žmona nauda, jei žūsi, Dankanai. Prisimink, 
ką sakau. Jei atplaukia laivas - jūs sprunkat. - Jis nusisuko ir 
nupėdino atsisveikinti su kitais škotais. 

Inesas sunkiai atsiduso, ir nors jo veidas rodė nepritarimą, 
daugiau neprieštaravo. 


ae 


Džiunglėse buvo karšta, drėgna, ir mūsų trijulė, skindamasi 
kelią per salą, mažai šnekėjosi. Nebuvo nė ką sakyti: mudu su 
Džeimiu negalėjom kalbėti apie Brianą girdint Lorencui, be to, 
negalėjom kurti planų, kol nenusigavom iki Abandeivo ir nepa- 
matėm, kas tenai dedasi. Naktį menkai tenusnūdau, kelis kartus 
prabudau, o Džeimį vis pamatydavau nugara atsirėmusį į medį, 
nieko nereginčias akis įsmeigusį į laužą. 

Antros dienos vidurdienį pasiekėm kelionės tikslą. Prieš mus 
iškilo status, akmenuotas pilkų klinčių kalvos šlaitas, apaugęs dy- 
giais alavijais ir apžėlęs šiurkščia žole. Ant tos kalvos išvydau 
juos. Didžiulius stovinčius akmenis, megalitus, netaisyklingu 
ratu stūksančius viršūnėje. 

— Jūs neminėjot, kad čia esama akmenų rato, - pasakiau. 
Man pasidarė silpna, ir ne tik nuo karščio ir drėgmės. 

— Kaip jaučiatės, ponia Freizer? - Lorencas susirūpinęs įdė- 
miai žvelgė į mane. Geraširdis įdegęs jo veidas buvo išraudęs. 

— Gerai, - atsakiau, bet veidas kaip paprastai mane išdavė, 
nes Džeimis tučtuojau priėjo prie manęs ir apkabino per liemenį. 

- Dėl Dievo meilės, būk atsargi, Sasenach! —- sumurmėjo. - 
Nesiartink prie jų! 

- Turim išsiaiškinti, ar Geilis tenai su Ijanu, - pasakiau. - Eime. 

Šiaip taip išjudinau neklusnias kojas, ir Džeimis žengė su 

manimi, vis dar tyliai kažką murmėdamas geilų kalba, tikriau- 
siai maldą. 

— Jie čia pastatyti labai seniai, - tarė Lorencas, kai užlipę į 
kalvos viršūnę atsidūrėme už kelių pėdų nuo akmenų. - Ne ver- 
gų, bet salos čionykščių. 

Ratas buvo tuščias, atrodė visai nepavojingas. Tik didžiuliai 
pailgi akmenys, galais subesti į žemę ratu, sustingę plieskiančioje 

- Ar girdi juos, Klere? - paklausė. 

Lorencas lyg ir stebėjosi, bet nieko nesakė, man pradėjus at- 
sargiai slinkti prie artimiausio akmens. 

— Nežinau, - atsakiau. - Diena ne iš tinkamų - ne Saulės ir 
ne Laužų šventė. Gal jie dabar neatviri, nežinau. 

Tvirtai įsikibusi į Džeimio ranką, klausydamasi pamažu žen- 
giau į priekį. Ore tarsi girdėjau silpną gausmą, bet gal tik įprastai 
zvimbė džiunglių vabzdžiai. Labai atsargiai priglaudžiau delną 
prie artimiausio akmens. 

Miglotai suvokiau, kad Džeimis šaukia mane vardu. Mano 
sąmonė grūmėsi fiziškai, stengdamasi kilnoti diafragmą, su- 
gniaužti ir atleisti širdies ertmes. Ausyse ūžė nuo pulsuojančio 
gaudesio, stipraus virpesio gelmėse nesigirdėjo, užtat jis pulsavo, 
drebindamas kaulus. O mažoje, ramioje vietelėje vidury to chao- 
so buvo Geilis Dankan, kurios žalios akys šypsojo man. 

— Klere! 

Gulėjau ant žemės, o Džeimis su Lorencu buvo palinkę virš 
manęs, jų veidai dangaus fone atrodė apniukę ir sunerimę. Mano 
skruostai buvo šlapi, vandens srovelė tekėjo per kaklą. Sumirksė- 
jau ir atsargiai pakrutinau galūnes, tikrindama, ar jas dar turiu. 

Džeimis padėjo nosinę, kuria šluostė man veidą, ir pasodino 
mane. 

— Kaip jautiesi, Sasenach? 

— Gerai, - atsakiau, mažumėlę sutrikusi. - Džeimi, ji čia! 

— Kas? Ponia Eibernati? - Vešlūs Lorenco antakiai šovė į vir- 
šų, ir jis skubiai grįžtelėjo, tarsi tikėdamasis, kad ji čia pat išdygs 
iš po Žemių. 

— Girdėjau ją, o gal mačiau. - Man iš lėto grįžo nuovoka. - Ji 
čia. Ne rate, bet arti. 

— Ar gali pasakyti kur? —- Džeimis laikė ranką ant durklo, 
greitosiomis dairėsi. 

Papurčiau galvą ir užsimerkiau, pamėginau - nenoromis - 
atkurti tos akimirkos vaizdą. Lyg regėjau tamsą, jutau drėgną 
vėsą, blykčiojo raudonas žibintas. 

- Regis, ji oloj, - nustebusi tariau. - Ar ji nuo čia toli, Lo- 
rencai“ 

- Ne, - atsakė jis, itin smalsiai žiūrėdamas man į veidą. - 
Anga visai čia pat. 

— Veskit mus tenai. - Tuoj pat pašokęs ant kojų, Džeimis pa- 
statė ir mane. 

— Džeimi. - Sulaikiau jį už rankos. 

— Ką? 

- Džeimi, ji irgi žino, kad aš čia. 

Tie žodžiai jį sustabdė. Jis nurijo seilę, tada stipriai sukando 
žandikaulį ir linktelėjo. 

- A Mhicheal bheannaichte, dion sinn bho dheamhainnean, - 
patyliukais tarė ir nusigręžė ketindamas leistis nuo kalvos. Šven- 
tasis Mikalojau, apsaugok mus nuo demonų. 


= 


Buvo tamsu nors į akį durk. Prisidėjusi ranką prie veido, 
pajutau delną braukiant per nosį, bet nieko nemačiau. Šiaip ar 
taip, toji tamsa nebuvo tuščia. Takas buvo nelygus, nubarstytas 
smulkiais aštriais akmenėliais, kurie grikšėjo po kojomis. Uolų 
sienos vietomis buvo taip suartėjusios, kad stebėjausi, kaip Geilis 
pro jas prasispraudė. 

Netgi ten, kur takas praplatėdavo, o akmeninės sienos nutol- 
davo tiek, kad jų negalėdavau paliesti net ištiestomis rankomis, 
vis tiek jas jutau. Tarsi būčiau tamsiame kambaryje su kitu žmo- 
gumi, kuris tyli, bet yra ne toliau kaip per rankos ilgį. 

Džeimio ranka buvo tvirtai sugniaužusi man petį, už nuga- 
ros jutau jo buvimą, šiltą judėjimą vėsiame olos vakuume. 

- Ar teisinga kryptimi einam? - paklausė jis, kai stabtelėjau 
atsipūsti. - Regis, yra ir šoninių takų, jaučiu praeidamas. Iš kur 
žinai, kur mes traukiam? 

- Girdžiu. Girdžiu juos. Argi tu negirdi? 

Vos įstengiau kalbėti, rišliai reikšti mintis. Šauksmas čia 
buvo kitoks, ne Kraig na Duno gaudimas, primenantis dūz- 
giantį bičių avilį. Užesys panėšėjo į oro vibraciją sudavus į di- 
džiulį varpą. Nuo jo man drebėjo ilgieji rankų kaulai, jis aidėjo 
krūtinės ląsta ir stuburu. 

Džeimis stipriai čiupo man už rankos. 

- Pasilik su manimi! Sasenach, nesileisk paimama, pasilik! 

Aklai ištiesiau rankas, ir jis iš visų jėgų prisiglaudė mane 
prie krūtinės. Jo širdies dūžiai man prie smilkinio stelbė net tą 
olos ūžesį. 

— Džeimi. Džeimi, laikyk mane. - Dar niekada manęs ne- 
buvo suėmusi tokia baimė. - Nepaleisk manęs. Jeigu tai mane 
pagrobs, Džeimi, nebegalėsiu grįžti. Kiekvienąsyk vis blogiau. Aš 
pražūsiu, Džeimi! 

Jo rankos, apsivijusios mane, taip suspaudė, kad net sutraš- 
kėjo šonkauliai, ir aš ėmiau gaudyti orą. Netrukus jis atsiplėšė, 
švelniai pastūmė mane į šalį ir žengė pirmas, bet tvirtai laikyda- 
mas mane. 

— Eisiu prieky. Įsitverk man į diržą ir nieku gyvu jo nepaleisk. 

Susikibę mudu iš lėto nuslinkom gilyn į tamsą. Lorencas taip 
pat norėjo eiti drauge, bet Džeimis neleido. Palikom jį laukti prie 
olos angos. Jeigu negrįžtume, jis turėjo nusigauti atgal į paplūdi- 
mį ir susitikti su Inesu ir kitais škotais. 

Jeigu negrįžtume... 

Tikriausiai Džeimis pajuto, kad stipriau sugniaužiau ranką, 
nes sustojo ir prisitraukė mane artyn. 

— Klere, - tyliai tarė. - Turiu kai ką pasakyti. 

Jau supratau, ką jis ketina pranešti, todėl pagrabaliojau, kur 
jo burna, norėdama jį sulaikyti, bet ranka tamsoje praslydo pro 
jo veidą. Jis stipriai sugriebė man už riešo. 

- Jei reikės rinktis - ji ar vienas iš mūsų, tada tebūsiu aš. Juk 
Žinai, a“ 

Žinojau. Jei Geilis vis dar tenai, o mėginant jai sukliudyti 
kils pavojus vieno iš mudviejų gyvybei, rizikuoti turės Džeimis. 
Nes, žuvus Džeimiui, liksiu aš ir galėsiu garmėti paskui ją per 
akmenis, o jis to negali. 

— Taip, - galop sukuždėjau. 

Žinojau ir tai, ką jis nutylėjo, nors puikiai suprato: jei Geilis 
jau prasmego per tuos akmenis, turėsiu sekti iš paskos. 

- Tada pabučiuok mane, Klere, - sušnabždėjo Džeimis. — 
Ir prisimink, kad tu man svarbesnė už gyvenimą ir kad nieko 
nesigailiu. 

Negalėjau jam atsakyti, bet pabučiavau, iš pradžių jo ranką, 
kreivus pirštus - šiltus ir tvirtus, paskui raumeningą riešą, mo- 
kantį valdyti kardą, ir galiausiai lūpas - pajutau sumišusius prie- 
globsčio, pažado, kančios ir ašarų druskos skonius. 

Paskui atsitraukiau ir pasisukau į tunelį kairėj. 

— Čionai, - pasakiau. 

Už dešimties žingsnių išvydau šviesą. 

Uolos vos ne vos švytėjo, bet to buvo gana, kad atgaučiau 
regėjimo dovaną. Staiga pamačiau savo rankas ir kojas, nors ir 
neryškiai. Iš palengvėjimo ir baimės kvėpavau tarsi gaikčioda- 
ma. Slenkant prie šviesos ir tylaus varpo gaudesio, atrodė, kad 
aš šmėkla, įgaunanti pavidalą. 

Šviesa paryškėjo, paskui vėl sumenko, nes man iš priekio už- 
ėjo Džeimis ir nugara užstojo vaizdą. Jis pasilenkė ir žengė pro 
žemą arką. Nusekiau paskui jį ir sustojau šviesoje. 

Buvau nemažoje patalpoje, kurios sienos toliausiai nuo deglo 
tebebuvo šaltos ir juodos, neišvaduotos iš olos snaudulio. Bet 
siena prieš mus buvo visa gyva. Ji blykčiojo ir švytėjo, mineralo 
dalelės atspindėjo plyšyje įtaisyto pušies deglo liepsną. 

- Tai atėjai? - Geilis klūpojo, akis įsmeigusi į tviskančią baltų 
miltelių srovelę, kuri bėgo iš jos saujos ir brėžė liniją ant tamsaus 
olos dugno. 

Džeimis tyliai aiktelėjo ir iš palengvėjimo, ir iš siaubo, išvy- 
dęs Ijaną. Vaikis gulėjo ant šono pentagramos vidury už nuga- 
ros surištomis rankomis ir baltu skuduru užkimšta burna. Prie 
jo buvo padėtas kirvis iš tamsaus blizgaus akmens, panašaus į 
obsidianą, aštriais nelygiais ašmenimis. Jo kotas buvo išpuoštas 
spindinčiais karoliukais, išdėliotais afrikietišku dryžių ir zigza- 
gų raštu. 

— Nė žingsnio artyn, gudruoli. - Geilis klestelėjo ant kulnų, 
šiepdama dantis, bet šypsodama. Vienoje rankoje ji laikė pisto- 
letą, kitas užtaisytas buvo užkištas už odinio diržo. 

Akimis varstydama Džeimį, ji iš kapšelio prie diržo pasisėmė 
kitą saują deimantų dulkių. Mačiau, kad plačią baltą jos kaktą 
nubėrę prakaito lašeliai. Kaip ir aš, ji tikriausiai girdėjo varpo 
gaudesį, sklindantį iš laiko perėjos. Man pasidarė bloga, po dra- 
bužiais per kūną tekėjo prakaitas. 

Schema buvo beveik baigta. Atkišusi tiksliai nutaikytą pisto- 
letą, Geilis bėrė tviskančias kruopeles plona linija, kol nubrėžė 
visą pentagramą. Jos viduje jau buvo išdėlioti brangakmeniai, 
spalvotai žėrintys, jungiami žibančios išbarstyto gyvsidabrio 
linijos. 

-— Na, štai. - Geilis vėl atsisėdo ant kulnų, lengviau atsidu- 
so ir viena ranka nusibraukė vešlius balsvus plaukus. - Saugu. 
Deimantų dulkės slopina triukšmą, - paaiškino man. - Bjauru, 
ar ne? 

Ji paplekšnojo Ijanui, kuris tysojo prieš ją supančiotas, už- 
kimšta burna, baimingai išplėstomis akimis, spingsinčiomis virš 
balto kamšalo. 

- Nagi, mo chridhe. Nebijok, netrukus viskas baigsis. 

- Patrauk nuo jo rankas, šlykšti kale! - Džeimis nejučiomis 
žengė į priekį, uždėjęs ranką ant durklo, bet sustojo, kai ji kilste- 
lėjo pistoleto vamzdį. 

- Tu man primeni dėdę Dūglą, a sionnach*, - tarė ji, koke- 
tiškai pakreipusi galvą. - Kai jį sutikau, buvo vyresnis už tave 


* Gudruolis, lapė (geily k.). 

dabar, bet tu panašus į dėdę. Tuo, kad pasiimi, kas tau patinka, 
ir prakeiki tuos, kurie stoja skersai kelio. 

Džeimis žvilgtelėjo į Ijaną ant žemės, tada į Geilis. 

— Pasiimsiu, kas mano, - tyliai pasakė. 

- Bet nūnai negali pasiimt, tiesa? - maloniai tarė ji. - Dar 
žingsnis, ir nudėsiu tave. Gailiu tavęs tik todėl, kad tu patinki 
Klerei. - Jos akys nukrypo į mane, stovinčią šešėlyje už Džeimio, 
ir ji man linktelėjo. - Gyvybė už gyvybę, mieloji Klere. Sykį mė- 
ginai mane išgelbėti ant Kraig na Duno, o aš tave ištraukiau iš 
raganų teismo Kreinsmure. Juk dabar mes atsiteisusios? 

Geilis paėmė buteliuką, atkimšo ir jo turiniu kruopščiai ap- 
laistė Ijano drabužius. Padvelkė brendžiu. Kvapas buvo stiprus ir 
svaigus, kai alkoholio garai pakilo iki deglo, jis suliepsnojo smar- 
kiau. Ijanas priešindamasis raitėsi, spardėsi ir įsitempęs mykė. 
Geilis skaudžiai spyrė jam į šonkaulius. 

— Nurimk! - paliepė. 

— Taip nedaryk, Geilis, - pasakiau, nors ir supratau, kad iš 
mano žodžių nebus jokios naudos. 

— Turiu daryt, - ramiai atšovė ji. - Man taip reikia. Deja, 
turėsiu pasiimti mergaitę, bet tau paliksiu vyrą. 

— Kokią mergaitę? - Džeimis laikė kumščius smarkiai 
sugniaužtus prie šonų, krumpliai bolavo net blausioje deglo 
šviesoje. 

- Briana? Juk toks jos vardas? - Ji krestelėjo vešlius plaukus, 
nusibraukė juos nuo veido. - Paskutinė iš Lovatų giminės. - Gei- 
lis nusišypsojo man. — Kokia laimė, kad užsukot į dvarą manęs 
aplankyti. Kitaip niekada nebūčiau sužinojusi. Maniau, jie visi 
išmirė prieš dvidešimtą amžių. 

Mane nukrėtė siaubo virpulys. Pajutau, kad toks pat drebulys 
nupurtė ir Džeimį, nes jo raumenys įsitempė. 

Tikriausiai veidas jį išdavė. Geilis šaižiai suriko ir šoko atgal. 
Kai Džeimis metėsi ant jos, ji iššovė. Jo galva loštelėjo, kūnas 
persikreipė, nors rankos vis dar siekė jos gerklės. Paskui Džei- 
mis griuvo ir suglebo, susmuko skersai tviskančios pentagramos 
briaunos. Ijanas dusliai sudejavo. 

Ne tiek išgirdau, kiek pajutau, kad man iš gerklės kažkas iš- 
trūko. Nežinau, ką pasakiau, bet Geilis išsigandusi pasuko veidą 
į mane. 

Kai Brianai buvo dveji, mano automobilio šoną neatsargiai 
užkliudė kitas automobilis, stuktelėjo į užpakalines dureles, kur 
sėdėjo ji. Sustojusi greitosiomis patikrinau, ar Briana nesužeis- 
ta, ir iššokusi laukan puoliau prie ano automobilio, pavažiavusio 
kiek į priekį. 

Vairuotojas buvo vyras per trisdešimt, stambokas ir turbūt 
labai užtikrintai tvarkantis reikalus su pasauliu. Jis dirstelėjo 
per petį, o kai pamatė ateinant mane, skubiai pakėlė langą ir 
susigūžė sėdynėje. 

Nejutau įsiūčio, apskritai nieko nejutau, tik tvirtai žinojau, 
kad galiu iškulti ir iškulsiu ranka langą, o tada pro jį ištempsiu 
tą vyrą iš automobilio. Tai suprato ir jis. 

Daugiau nieko nesugalvojau, bet ir nebereikėjo galvoti; pa- 
sirodžius policijos automobiliui, atgavau sveiką protą ir ėmiau 
drebėti. Bet to žmogaus išraiškos niekada nepamiršau. 

Ugnis - menkas šviestuvas, bet tik aklina tamsa būtų paslė- 
pusi Geilis miną staiga suvokus, kas jai netrukus bus. 

Ji išsitraukė iš už diržo kitą pistoletą ir nukreipė į mane. Aiš- 
kiai mačiau apskritą jo žiočių skylę, bet man ji nerūpėjo. Drioks- 
telėjo šūvis, sudrebino olą, nuo aido pažiro akmenukai ir grums- 
teliai, bet aš jau buvau spėjusi nuo žemės pagriebti kirvį. 

Gana aiškiai pamačiau odinį aprišalą, papuoštą karoliukų 
raštu. Raudonu su geltonais zigzagais ir juodais taškeliais, kurie 
buvo tokie pat kaip tviskantis ašmenų obsidianas, o raudona 
ir geltona spalvos buvo įgavusios už Geilis liepsnojančio deglo 
atspalvį. 

Už nugaros išgirdau triukšmą, bet neatsigręžiau. Jos akių 
vyzdžiuose raudonai blykčiojo ugnies atspindžiai. „Karštas, rau- 
donas... - taip pavadino Džeimis. - Ir aš pasidaviau jam.“ 

Man nereikėjo pasiduoti — jis pasigrobė mane. 

Dingo baimė, įtūžis, abejonės. Liko tik smūgis užsimojus 
kirviu. 

Atatranka pakirto ranką ir aš paleidau kirvį. Pirštai nutirpo. 
Stovėjau ramiai, nekrustelėjau net kai Geilis ėmė svirduliuoti 
prie manęs. 

Kraujas ugnies šviesoje būna juodas, ne raudonas. 

Ji aklai žengė vieną žingsnį ir griuvo, visi raumenys suglebo, 
Geilis nesistengė gelbėtis. Jos veide paskutines išvydau akis: iš- 
plėstas, gražias lyg brangakmeniai, žalias, vandens skaidrumo, su 
mirties suvokimo įspaudu. 

Kažkas kalbėjo, bet žodžiai buvo nesuprantami. Plyšys uoloje 
garsiai zvimbė, kurtino ausis. Deglas suvirpėjo, staiga plykstelėjo 
skersvėjyje geltona liepsna, ir man pasidingojo, kad tai tamsos 
angelo sparnų mojis. 

Už nugaros vėl kažkas pasigirdo. 

Atsisukau ir išvydau Džeimį. Jis klūpojo svyruodamas. Iš gal- 
vos sruvo kraujas, vieną veido pusę dažydamas raudonai juoda 
spalva. Kita veido pusė buvo balta nelygu juokdario kaukė. 

„Sustabdyk kraujavimą, — paliepė užsilikęs instinktas sme- 
genyse, ir aš ėmiau raustis nosinės. Bet kol radau, Džeimis jau 
buvo nušliaužęs ten, kur gulėjo Ijanas, ir grabinėjo berniuko 
pančius. Patimpčiojęs atlaisvino odinius diržus, kraujas kapsėjo 
ant vaikio marškinių. Mirtinai išblyškęs Ijanas pašoko ant kojų 
ir ištiesė ranką padėti dėdei. 

Paskui Džeimio ranka prisilietė prie mano rankos. Pakėliau 
akis ir nustėrusi atkišau audinio skiautę. Jis paėmė ją ir negrabiai 
nusišluostė veidą, tada patempė mane už rankos tunelio angos 
link. Kluptelėjau ir vos nepargriuvau, bet susikaupiau ir grįžau 
į tikrovę. 

— Eime! - ragino jis. - Ar negirdi vėjo? Viršuje kyla audra. 

Vėjas? Oloje? Bet jis neklydo; skersvėjis nebuvo mano vaiz- 
duotės padarinys, silpna trauka iš plyšio prie įėjimo sustiprėjo 
iki pastovaus švilpiančio vėjo, kuris siaurame koridoriuje rypavo 
lyg raudodamas. 

Grįžtelėjau, bet Džeimis čiupo mane už rankos ir pastūmė į 
priekį. Paskutinis vaizdas, kurį regėjau oloje, buvo neryškus, lyg 
per miglą mačiau gagatus ir rubinus, o centre tysojo nejudanti 

balta figūra. Paskui ūždamas patraukė skersvėjis, ir deglas užgeso. 

— Jėzau! - netoliese pasigirdo jaunėlio Ijano balsas, kupinas 
siaubo. - Dėde Džeimi! 

— Čionai, - iš tamsos prieš mane prabilo Džeimio balsas, 
stebėtinai ramus ir pakeltas tiek, kad girdėtųsi per triukšmą. — 
Čionai, vaike. Eikš pas mane, Ijanai. Nebijok, tai tik ola alsuoja. 

Netiksliai pasakyta. Džeimiui ištarus tuos žodžius, pajutau, 
kaip šaltas olos alsavimas padvelkė man į sprandą ir dilgčiodami 
pasistojo gyvaplaukiai. Nuo vaizdinio, kad ola - gyvas padaras, 
alsuojantis aplink, aklas ir piktavalis, mane nukrėtė stingdantis 
šiurpas. 

Matyt, toji mintis Ijanui pasirodė tokia pat baisi kaip ir man, 
nes išgirdau tylų aiktelėjimą, paskui grabinėjanti jo ranka užkliu- 
dė mane ir jis žūtbūtinai įsikibo man į parankę. 

Viena ranka suspaudžiau jo ranką, o kita pagrabaliojau tam- 
są priekyje ir kone tučtuojau užčiuopiau raminamai didelį Džei- 
mio pavidalą. 

- Ijanas prie manęs, - pasakiau. - Dėl Dievo meilės, nešdin- 
kimės iš čia! 

Jis atsakydamas stvėrė mano ranką, ir mes susikibę pradėjo- 
me krapinti atgal vingiuotu tuneliu, klupinėdami juodoje kaip 
degutas tamsoje ir mindžiodami vienas kitam kulnus. O mums į 
nugarą be perstojo švilpdamas pūtė vaiduokliškas vėjas. 

Nieko nemačiau. Nė žymės baltutėlių Džeimio marškinių, 
nemačiau net savo šviesių sijonų švysčiojimo, nors girdėjau juos 
čiužant apie kojas sumišai su vėjo ūžavimu. 

Silpnas oro srautas kilo ir leidosi, šnabždėdamas ir aimanuo- 
damas. Stengiausi nukreipti mintis nuo to, kas liko oloje, nuo 
liguisto reginio, kad vėjyje dainuoja balsai, tolybėse šnabždamos 
paslaptys. 

— Girdžiu ją, - staiga už manęs prabilo Ijanas. Jo balsas buvo 
aukštas, persimainęs iš išgąsčio. - Girdžiu ją! Dieve mano, ji atseka! 

Sustojau kaip įbesta, riksmas įstrigo gerklėje. Šaltakraujis ste- 
bėtojas, tūnantis mano galvoje, puikiai žinojo, kad taip nėra, kad 
tai tik vėjas ir Ijano išgąstis, bet vis tiek perliejo baisus siaubas, 

nusmelkė paširdžius ir mano vidurius pavertė vandeniu. Pagal- 
vojusi, kad ji atseka, garsiai suklykiau. 

Tada Džeimis sugriebė mane ir Ijaną, stipriai prispaudė prie 
savęs, abu pasikišo po pažasčia ir taip užkimšo mums ausis. Jis 
dvelkė pušų dūmais, prakaitu ir brendžiu. Nuo jo artumo vos 
nepuoliau raudoti, taip man atlėgo širdis. 

- Cit! - griežtai sudraudė jis. - Abu nutilkit! Neleisiu jai nė 
piršteliu jūsų paliesti. Niekada! 

Jis stipriai priglaudė mudu; pajutau po skruostu greitai be- 
sidaužančią jo širdį ir liesą Ijano petį, prisiplojusį prie manęs, o 
tada įtampa atslūgo. 

— Dabar eime, - ramiau pasakė Džeimis. - Čia tik vėjas. Kei- 
čiantis orui, olose ima pūsti pro plyšius. Jau esu tai girdėjęs. Lau- 
ke kaupiasi audra. Eime. 


= 


Audra šėlo trumpai. Kai nusikapstėm iki olos angos ir išlin- 
dom, markstydamiesi nuo saulės šviesos smūgio, jau nebelijo, o 
pasaulis buvo atkutęs. 

Lorencas sėdėjo netoli olos, po palme, nuo kurios kapsėjo 
vanduo. Išvydęs mus, pašoko ant kojų. Jam taip palengvėjo, kad 
veido raukšlės išsilygino. 

— Ar viskas susiklostė gerai? - paklausė jis, dėbčiodamas tai 
į mane, tai į kruviną Džeimį. 

Džeimis linktelėjo ir nusišypsojo. 

— Taip. - Jis pasisuko ir mostelėjo į Ijaną. - Ar galiu supažin- 
dinti su savo sūnėnu Ijanu Murėjumi? Ijanai, tai daktaras Šter- 
nas, kuris mums daug padėjo, kai ieškojom tavęs. 

- Labai jums dėkoju, daktare, - pasakė Ijanas, nulenkęs gal- 
vą. Tada rankove nusišluostė ruožais išterliotą veidą ir dirstelėjo 
į Džeimį. - Žinojau, kad ateisi, dėde Džeimi, - droviai nusišyp- 
sojo, - bet kiek vėlavai, ar ne? 

Vaikio šypsena paplatėjo, paskui dingo, ir jis ėmė virpėti. Pa- 
skubom sumirksėjo, tvardydamas ašaras. 

— Vėlavau ir už tai atsiprašau, Ijanai. Eikš, a bhalaich. - Džei- 
mis ištiesė rankas ir prisitraukė sūnėną į glėbį, plekšnojo jam per 
nugarą ir kažką murmėjo geilų kalba. 

Valandėlę paspoksojau į juos ir tik paskui susizgribau, kad su 
manimi šnekasi Lorencas. 

- Kaip jaučiatės, ponia Freizer? - klausė jis ir nelaukdamas 
atsakymo paėmė mane už parankės. 

— Kad pati nesuprantu. 

Jaučiausi visiškai tuščia. Išsekusi, tarsi būčiau pagimdžiusi 
kūdikį, bet nejutau jokio džiaugsmo. Viskas atrodė nelabai ti- 
kroviška. Džeimis, Ijanas, Lorencas buvo lyg žaislinės figūros, 
kurios judėjo, šnekėjo tolumoje, leido garsus, kuriuos norėdama 
suprasti turėjau įtempti visas jėgas. 

- Tikriausiai derėtų iš čia keliauti, - tarė Lorencas, žvilgte- 
lėjęs į olos angą, pro kurią ką tik išlindom. Jis buvo mažumėlę 
sunerimęs. Apie ponią Eibernati nepaklausė. 

— Jūs teisus. 

Ryškus olos, kurią palikom, vaizdas šmėkščiojo man galvo- 
je, bet atrodė toks pat netikras kaip gyvybe alsuojančios žalios 
džiunglės ir mus supantys pilki akmenys. Nelaukdama vyrų nu- 
sigręžiau ir nupėdinau šalin. 

Kai leidomės eiti, atsajumo jausmas sustiprėjo. Buvau tarsi 
užmautas ant geležinės šerdies robotas, kuris žirglioja, varomas 
laikrodinio mechanizmo. Dūlinau paskui Džeimio nugarą per 
krūmynus, per proskynas, plumpinau pavėnėje ir įsaulyje, bet 
nemačiau, kur traukiam. Prakaitas sruvo veidu ir į akis, tačiau 
vos įstengdavau jį nusišluostyti. Pagaliau artėjant saulėlydžiui su- 
stojome nedidelėje properšoje prie upelio ir įkūrėme paprastutę 
stovyklą. 

Jau buvau patyrusi, kad žygyje Lorencas - pats naudingiau- 
sias žmogus. Kaip ir Džeimis, jis ne tik mokėjo rasti ar padaryti 
pastogę, bet ir gerai pažino augalus ir gyvūnus, todėl nerdavo 
į džiungles ir po pusvalandžio grįždavo su glėbiu valgomųjų 
šaknų, grybų ir vaisių mūsų spartietiškiems maisto daviniams 
papildyti. 

Kol Lorencas ieškojo valgio, Ijanui buvo pavesta pririnkti 
malkų laužui, o aš, pasidėjusi prikaistuvį su vandeniu, pasisodi- 
nau Džeimį, ketindama apžiūrėti sužeistą jo galvą. Nuo veido ir 
plaukų nuplovusi kraują, nustebau, kad kulka iš tikrųjų neper- 
skrodusi galvos, kaip maniau. Ji tik perdrėskė odą virš plaukų 
augimo linijos ir dingo jo galvoje. Išėjusios kulkos žaizdos nebu- 
vo matyti. Vis labiau nerimaudama baksnojau kaukolę, kol mano 
pacientas staiga suriko, pranešdamas, kad užčiuopiau kulką. 

Jo pakaušyje pūpsojo didžiulis skausmingas gumbas. Pistole- 
to kulka nukeliavo po oda, paslydo palei kaukolės linkį ir įstrigo 
pakaušyje. 

— Jėzau H. Kristau! - sušukau. Netikėdama savo rankomis 
darkart pačiupinėjau iškilumą, bet kulka tikrai buvo ten. - Vis 
sakydavai, kad tavo galva kieto kaulo, ir dievaži, neklydai. Ji šovė 
iš arti, bet ta prakeikta kulka atšoko nuo tavo kaukolės! 

Džeimis, rankomis susiėmęs apžiūrimą galvą, išleido garsą 
tarp prunkštelėjimo ir dejonės. 

- Na, gerai, - tarė rankų prie burnos prislopintu balsu. - 
Neneigsiu, kad esu kietagalvis, bet jei ponia Eibernati į pistoletą 
būtų sukišusi visą parako užtaisą, mano galva būtų neatlaikiusi. 

— Ar labai sopa? 

— Sopa ne žaizdą. Siaubingai plėšia galvą. 

— Ir nesistebiu. Luktelėk, ištrauksiu kulką. 

Nežinodama, kokios būklės rasim Ijaną, buvau pasiėmusi 
mažiausią savo vaistinėlę. Laimė, joje buvo buteliukas spirito ir 
nedidelis skalpelis. Nuskutau vešlius Džeimio gaurus nuo pabur- 
kusio plotelio ir dezinfekavau spiritu. Nuo spirito mano pirštai 
atšalo, bet Džeimio galva buvo šilta ir raminamai gyvastinga. 

— Tris kartus įkvėpk ir tvirtai laikykis, - sumurmėjau. - Tru- 
putį tave papjaustinėsiu, bet ilgai netruksiu. 

— Gerai. 

Jo sprandas buvo pablyškęs, bet pulsas lygus. Džeimis klus- 
niai įkvėpė visais plaučiais ir atsidusdamas iškvėpė. Kairės ran- 
kos smiliumi ir didžiuoju pirštu suėmiau pažeistą galvos vietą. 
Jam įkvėpus trečiąsyk, pasakiau: 

— Dabar, - ir skalpeliu greitai perrėžiau gumbą. 

Džeimis suniurnėjo, bet nesuriko. Dešiniu nykščiu švelniai 
spustelėjau patinusią vietą, paskui - stipriau, ir kulka iššoko iš 
pjūvio, įkrito man į kairį delną tarsi vynuogė. 

- Ištraukiau, - tariau ir tik tada susizgribau, kad buvau su- 
laikiusi kvėpavimą. Nedidelę kulką, susiplojusią nuo susidūrimo 
su kaukole, įmečiau jam į saują ir kiek virpėdama šyptelėjau. - 
Atminimui. 

Prie nedidelės žaizdos pridėjau tamponą iš skiautės ir pri- 
tvirtinau jį, aprišdama galvą audinio atraiža. Tada nei iš šio, nei 
iš to pravirkau. 

Ašaros biro man per veidą, pečiai virpėjo, bet vis tiek atrodė, 
kad aš ne savame kūne. O jutau tik nedidelę nuostabą. 

- Sasenach? Kas tau? - Džeimis sunerimęs spoksojo į mane 
iš po šaunaus tvarsčio. 

— Nieko, - atsakiau mikčiodama nuo galingo verksmo. - N- 
nežinau, kodėl v-verkiu. N-nežinau! 

— Eikš. - Jis paėmė mane už rankos, prisitraukė ir pasisodi- 
no ant kelio. Apglėbęs stipriai prisiglaudė, padėjo skruostą man 
ant viršugalvio. - Viskas susitvarkys, - sušnabždėjo. - Dabar jau 
viskas gerai, mo chridhe, viskas gerai. 

Jis švelniai mane sūpavo, viena ranka glostydamas plaukus ir 
kaklą, murmėdamas į ausį bereikšmius žodelius. Taip pat ūmai, 
kaip ir atsiskyriau, vėl sugrįžau į savo kūną, šiltą ir drebantį, jaus- 
dama, kaip geležinė šerdis tirpsta mano ašarose. 

Pamažu lioviausi raudoti ir tyliai glaudžiausi prie Džeimio 
krūtinės, kartkartėmis sužagsėdama, jausdama tik jo buvimo tei- 
kiamą ramybę ir paguodą. 

Miglotai suvokiau, kad grįžo Lorencas su Ijanu, bet man 
buvo vis tiek. Vienu metu girdėjau, kaip Ijanas ne tiek pabūgęs, 
kiek susidomėjęs pasakė: 

— Tavo sprandu kraujas teka, dėde Džeimi. 

- Tai gal pakeisi man tvarstį, Ijanai, - tarė Džeimis. Jo balsas 
buvo tylus ir ramus. - Dabar turiu pagloboti tavo tetulę. 

Netrukus užmigau, vis dar stipriai glaudžiama jo rankų. 

Vėliau pakirdau, susiraičiusi ant antklodės šalia Džeimio. 
Jis buvo atsirėmęs į medį, vieną ranką padėjęs man ant peties. 
Kai pajuto, kad bundu, švelniai jį spustelėjo. Tvyrojo tamsa, ne- 
toliese girdėjau ritmišką knarkimą. Tikriausiai Lorencas, mie- 
guista pagalvojau, nes jaunėlio Ijano balsas skambėjo Džeimiui 
iš kito šono. 

— Ne, - iš lėto kalbėjo jis, - laive nebuvo taip blogai. Mus 
visus laikė kartu, todėl buvau su kitais vaikinais, be to, jie visai 
padoriai mus maitino ir išleisdavo po du pasivaikščioti denyje. 
Žinoma, bijojom, juk nė nenutuokėm, kur mes gabenami, o jū- 
reiviai mums nieko nepasakojo, bet ir nieko blogo nedarė. 

Bruja nuplaukė Jalaso upe aukštyn ir pristatė žmonių krovinį 
tiesiai į Rožių dvarą. Čia suglumusius berniukus šiltai pasitiko 
ponia Eibernati ir tuojau pat įmetė į kitą cypę. 

Rūsys po cukraus rafinavimo pastatu buvo įrengtas gana 
patogiai, su lovomis ir naktipuodžiais. Nors dieną iš viršaus 
sklisdavo triukšmas, berniukams buvo neblogai. Deja, niekas 
nenumanė, kodėl ten atsidūrė, tik visaip spėliojo, kuo toliau, tuo 
neįtikimiau. 

— Retsykiais į rūsį nulipdavo stambus juodaodis su ponia 
Eibernati. Kaskart maldaudavom paaiškinti, kodėl mus čia lai- 
glostydavo mus ir sakydavo, kad viską sužinosim, kai ateis laikas. 
Paskui ponia išsirinkdavo berniuką, juodis čiupdavo jį už paran- 
kės ir išvesdavo. - Ijano balsas buvo sielvartingas, ir nenuostabu. 

— Ar tie vaikiai grįždavo? - paklausė Džeimis švelniai mane 
glostinėdamas, ir aš suspaudžiau jo ranką. 

— Dažniausiai ne. Dėl to labiausiai bijojom. 

Ijano eilė atėjo po aštuonių savaičių. Iki tol buvo išvesti trys 
vaikinai, visi dingo be pėdsakų. Kai ryškiai žalios ponios Eiber- 
nati akys susmigo į Ijaną, šis nebuvo linkęs paklusti. 

- Įspyriau tam juodžiui ir trenkiau, net įkandau į ranką, — 
nusiminęs pasakojo Ijanas. - Taip šlykštu buvo, tas juočkis - rie- 

balais aptekęs kalnas. Deja, jam buvo nė motais, tik sušėrė man 
per galvą taip, kad suspengė ausyse, paskui stvėrė ir išnešė ant 
rankų tarytum mažą vaiką. 

Nuneštas į virtuvę, Ijanas buvo nurengtas, išmaudytas, ap- 
vilktas švariais marškiniais - daugiau niekuo - ir nuvestas į pa- 
grindinį namą. 

— Vakaras buvo, - susimąstęs liūdnai kalbėjo jis. — Švietė visi 
langai. Viskas priminė Lalibrochą, kai ateini sutemus nuo kalvų, 
o mama ką tik užžiebusi lempas. Nuo to reginio prisiminiau na- 
mus ir man plyšo širdis. 

Bet ilgėtis namų nebuvo kada. Heraklis, o gal Atlantas nu- 
tempė jį viršun, turbūt į šeimininkės Eibernati miegamąjį. Ponia 
jo laukė apsivilkusi plonu laisvu drabužiu su keistomis figūro- 
mis, išsiuvinėtomis palei kraštą raudonais ir sidabriniais siūlais. 

Ji buvo svetinga ir maloni, pasiūlė jam gėrimo. Šis kvepėjo 
keistai, bet nebjauriai. Nežinodamas, ką daryti, Ijanas jo gurkš- 
telėjo. 

Kambaryje abipus ilgo žemo stalo stovėjo du patogūs krės- 
lai, viename šone - lova su užuolaidomis ir baldakimu, it kokio 
karaliaus. Ijanas atsisėdo į vieną krėslą, ponia Eibernati - į kitą. 
Tada ji ėmė klausinėti. 

— Ko klausinėti? - pasiteiravo Džeimis, nes vaikis, regis, delsė 
pasakoti. 

— Apie namus, šeimą. Klausinėjo visų mano seserų, brolių, 
tetų ir dėdžių vardų... - Aš krūptelėjau. Štai kodėl mums pasi- 
rodžius dvare Geilis visai nenustebo! - Kamantinėjo visokiausių 
dalykų, dėde. Paskui paklausė, ar aš... kada nors buvau sugu- 
lęs su mergina. Lyg niekur nieko, tarsi klaustų, ar pusryčių val- 
giau košės! — Ijanas atrodė sukrėstas prisiminimo. - Nenorėjau 
jai atsakinėti, bet kitaip negalėjau. Man darėsi labai šilta, tarsi 
karščiuočiau, ir buvo sunku pajudėti. Bet atsakiau į visus jos 
klausimus, o ji sėdėjo patenkinta ir rijo mane tomis didžiulėmis 
žaliomis akimis. 

— Vadinasi, išklojai jai tiesą? 

— Taip. Tiesą. - Ijanas šnekėjo lėtai, gaivindamas atmintyje tą 
sceną. - Jau sakiau, nebuvo kas daro. Papasakojau jai apie Edin- 
burgą, spaustuvę, jūrininką, viešnamį, Merę - apie viską. 

Paskutinis atsakymas Geilis nepatiko. Jos veidas pasidarė 
rūstus, akys prisimerkė, ir po valandėlės Ijanas gerokai išsigando. 
Būtų puolęs bėgti, bet nė nekrustelėjo, nes galūnės buvo apsun- 
kusios, o prie durų stūksojo milžinas. 

- Ji atsistojo, patrypinėjo, tada pasakė, kad aš žuvęs, nes ne- 
beskaistus, ir koks reikalas vijo tokį berniūkštį kaip aš prasidėti 
su mergiotėmis ir susigadinti. 

Paskui ji liovėsi burbėjusi, prisipylė taurę vyno ir išgėrė iki 
dugno. Tai, regis, numaldė jos įniršį. 

- Ji nusikvatojo, atidžiai pažiūrėjo į mane ir pasakė, kad gal 
aš ir ne visai prarastas. Jeigu netinku tam, apie ką ji galvojusi, 
galbūt praversiu kitkam. 

Ijanas kalbėjo mažumėlę pridusęs, tarsi jam veržtų marški- 
nių apykaklė. Džeimis raminamai, bet klausiamai sumykė, ir Ija- 
nas, giliai įkvėpęs, pasiryžo pasakoti toliau. 

- Ji... na, ji paėmė mane už rankos ir pastatė. Tada nutraukė 
man marškinius ir - prisiekiu, tai tiesa, dėde! - atsiklaupusi ant 
grindų prieš mane įsikišo į burną mano pimpalą! 

Džeimio ranka sugniaužė man petį, bet jo balse atsispindėjo 
tik menkas susidomėjimas. 

— Taip, tikiu tavimi, Ijanai. Ar ji tave pamylėjo? 

- Pamylėjo? - it apdujęs perklausė Ijanas. - Ne, na, nežinau. 
Ji... pastatė man pimpalą, paskui nusitempė į lovą, paguldė ir 
ėmė kažką išdarinėti. Bet visai ne tą, ką patyriau su mažąja Mere! 

— Nė klaust nereikia, - ramiai pasakė jo dėdė. 

— Kaip buvo keista! - Iš tono pajutau Ijaną virpant. - Vie- 
nu metu žvilgtelėjau ir pamačiau juodį, stovintį prie pat lovos 
ir laikantį žvakidę. Ji liepė jam pakelti ją aukščiau, kad geriau 
matytų. - Ijanas nutilo. Išgirdau tylų kliuksėjimą, kai jis gėrė iš 
butelio. Paskui pratisai atsiduso su virpuliu. - Dėde, ar kada esi 
gulėjęs su moterimi nenorėdamas? 

Džeimis valandėlę delsė, stipriai suspaudęs man petį, bet 
paskui tyliai atsakė: 

— Taip, Ijanai. 

— Ak. - Vaikis nuščiuvo ir pasikasė galvą. - Vadinasi, žinai, 
kaip tada būna? Kai tai darai visai nenorėdamas, bjaurėdamasis 
ir vis tiek jausdamas malonumą? 

Džeimis trumpai nusijuokė. 

— Na, jei apie tai šnekam, Ijanai, tai tavo pimpalas neturi są- 
žinės, o tu turi. - Jo ranka paleido mano petį, kai jis atsigręžė į 
sūnėną. - Nesikankink, Ijanai. Negalėjai nieko padaryti ir, regis, 
taip likai gyvas. Gal žinai, ar tie kiti vaikinai, kurie negrįžo į rūsį, 
buvo skaistūs? 

- Žinau, kad keli tikrai buvo, mes turėjom laiko pasišnekėti 
ir netrukus jau daug žinojom vienas apie kitą. Kai kurie gyrėsi 
gulėję su moterimis, bet iš to, ką jie pasakojo, supratau, kad iš 
tikrųjų ne. - Jis patylėjo, nedrįsdamas klausti to, ko paklausti 
žinojo turįs. - Dėde, ar žinai, kas aniems nutiko? Kitiems, kurie 
buvo su manim? 

- Ne, Ijanai, - ramiai atsakė Džeimis. - Nė nenumanau. - Jis 
vėl atsišliejo į medį, sunkiai atsidusdamas. - Kaip manai, mažėli 
Ijanai, ar užmigtum? Jei taip, tai ir pamiegok, nes rytoj laukia 
sunkus žygis į pakrantę. 

— Ak, užmigsiu, dėde, - patikino vaikinas. - Bet ar neturė- 
čiau budėt? Tai tau reikėtų pailsėti, nes buvai pašautas ir šiaip... - 
Patylėjęs gana droviai pridūrė: - Nepadėkojau tau, dėde Džeimi. 

Šįkart Džeimis susijuokė nuoširdžiai. 

— Visiškai nėra už ką, Ijanai, - atsakė jis su šypsena. - Dėk 
galvą ir miegok, vaike. Jeigu reikės, pažadinsiu. 

Ijanas klusniai susirietė ir netrukus ėmė šnopšti. Džeimis at- 
siduso ir atsirėmė į medį. 

— Gal ir tu nori nusnūsti? - Pakilau ir atsisėdau šalia jo. - Jau 
pabudau, galiu pasaugoti. 

Jo akys buvo užmerktos, blėstanti laužo šviesa šoko ant vokų. 
Jis neatsimerkdamas nusišypsojo ir pagrabaliojo, kur mano ranka. 

— Ne. Bet jeigu sutiksi šiek tiek pasėdėti su manim, gali ir 
pasaugoti. Kai užsimerkiu, galvos sopulys apmąžta. 

Kurį laiką mudu sėdėjom susiėmę už rankų, panirę į malo- 
nią tylą. Kartkartėmis ją sudrumsdavo iš tamsos atsklidęs keistas 
triukšmas ar tolimas kažkokio džiunglių gyvūno klyksmas, bet 
daugiau niekas, regis, negrėsė. 

— Ar trauksim į Jamaiką? - galų gale paklausiau. - Pasiimti 
Fergiuso su Marsale? 

Džeimis jau papurtys galvą, bet tuoj apmirė, užgniauždamas 
aimaną. 

— Ne. Plauksim į Eluterą. Toji sala priklauso olandams ir yra 
neutrali. Galim pasiųsti atgal Inesą su Džono laivu, jis perduos 
Fergiusui laiškelį, kad keliautų pas mus. Turėdamas galvoje ben- 
drą padėtį, dar ilgai nekelsiu kojos į Jamaiką. 

— Taip, tikriausiai nekelsi. - Nutilau, o po valandėlės pasvars- 
čiau: - Kažin, kaip išsikapstyt ponui Viloukbiui... tai yra Ji Tien 
Čo. Jeigu liks kalnuose, vargu ar jį kas nors ras, bet... 

- Ak, jis puikiai išsikapstys. Šiaip ar taip, turi pelikaną, kuris 
jam sužvejos žuvų. - Džeimis kreivai šyptelėjo. - Jei bus apsu- 
krus, ras kelią į pietus, į Martiniką. Ten yra nedidelė kinų prekei- 
vių kolonija. Apie tai jam pasakojau ir žadėjau tenai jį nuplukdy- 
ti, kai tik sutvarkysim reikalus Jamaikoje. 

— Ar pyksti ant jo? - smalsiai pažvelgiau į Džeimį, bet jo 
veidas buvo ramus ir taikus, laužo šviesoje beveik be raukšlių. 

Šįkart jis buvo atsargus ir nepakrutino galvos, tik gūžtelėda- 
mas kilstelėjo vieną petį ir susiraukė. 

— Ak, ne, - atsiduso ir įsitaisė patogiau. - Manau, jis daug 
nekvaršino sau galvos dėl to, ką padarė, ir kažin ar suvokė, kuo 
visa tai gali baigtis. Būtų kvaila nekęsti žmogaus už tai, kad ne- 
davė tau to, ko nė neturi. - Jis atsimerkė vos šypsodamas, ir aš 
supratau, kad galvoja apie Džoną Grėjų. 

Ijanas per miegus sukrutėjo, garsiai suknarkė ir apsivertė ant 
nugaros, plačiai atmesdamas rankas. Džeimis dirstelėjo į sūnėną 
ir nusišypsojo plačiau. 

— Ačiū Dievui, - tarė. - Jis iškeliaus pas motiną pirmu laivu, 
plaukiančiu į Škotiją. 

— Kažin, - šyptelėjau. - Gal nenorės grįžti į Lalibrochą, pa- 
tyręs tokį nuotykį. 

— Man nerūpi, ko jis norės ir ko ne, - griežtai nukirto Džei- 
mis. — Jis keliaus, kad ir dėžėj supakuotas. Ar ko ieškai, Sase- 
nach? — paklausė pajutęs, kad grabinėju tamsoje. 

— Jau radau. - Iš kišenės išsitraukiau dėžutę su švirkštais. 
Spūstelėdama ją atidariau ir blėstančioje laužo šviesoje prisimer- 
kusi pažvelgiau vidun. - Gerai, vienai didelei injekcijai pakaks. 

Džeimis atsisėdo tiesiau. 

— Aš visai nekarščiuoju, - perspėjo įtariai žvelgdamas į 
mane. - Jei tikiesi tą bjaurų smaigą suvaryt man į galvą, Sase- 
nach, geriau dar kartą pamąstyk! 

— Ne tau - Ijanui. O gal ketini jį išsiųsti namo pas Dženę 
užsikrėtusį sifiliu ar kokiomis įdomiomis gonorėjos formomis? 

Džeimio antakiai pakilo iki plaukų linijos ir jis susiraukė iš 
skausmo. 

— A, sifilis. Tu taip manai? 

— Nė kiek nenustebčiau. Aiški silpnaprotystė - vienas iš pa- 
žengusios ligos simptomų, nors apie jos atvejį sunku ką ir spręsti. 
Vis dėlto atsarga gėdos nedaro. 

Džeimis smagiai prunkštelėjo. 

— Na, jaunėliui Ijanui bus pamoka, kiek gali kainuoti mergi- 
nimasis. Bet verčiau nukreipsiu Šterno dėmesį, kol nusivesi vaikį 
už krūmo atlikti bausmės, nes Lorencas - ne tik sumanus žydas, 
bet ir smalsus. Visai netrokštu, kad būtum sudeginta ant laužo 
Kingstone. 

— Manau, tada gubernatoriui būtų nepatogumų, - kandžiai 
pasakiau. - Kad ir kaip jam asmeniškai tai patiktų. 

— Kažin ar patiktų, Sasenach, - atsakė jis taip pat kandžiai. — 
Gal netoliese yra mano švarkas? 

— Yra. - Radusi jį sulankstytą ant žemės, padaviau Džei- 
miui. - Tau šalta? 

— Ne. - Jis atsilošė, pasiklojęs švarką ant kelių. - Tik miego- 
damas noriu jausti savo vaikų artumą, — nusišypsojo. Švelniai 
padėjęs sunertas rankas ant švarko, kuriame buvo nuotraukos ir 
miniatiūra, vėl užsimerkė. - Labanakt, Sasenach. 

Iš gelmių 


RYTĄ, PAŽVALĖJĘ nuo poilsio ir pusryčių, per kuriuos už- 
krimtom sausainių ir plantanų, pakiliai nusiteikę traukėm pa- 
krantės link. Įveikus pirmą ketvirtį mylios, net Ijanas liovėsi 
demonstratyviai šlubčioti. Tačiau nusileidę siauru tarpekliu, ve- 
dančiu į paplūdimį, išvydom nepaprastą reginį. 

— Jėzau, tai jie! - sušuko Ijanas. -— Piratai! 

Jis apsisuko, ketindamas skuosti atgal į kalvas, bet Džeimis 
čiupo jam už rankos. 

— Ne piratai, - nuramino jis. - Vergai. Pažvelk! 

Vergai, pabėgę iš plantacijų palei Jalaso upę, neišmanantys, 
kaip jūroje suvaldyti didelį laivą, vis tiek pamažu ir nemokšiš- 
kai atplaukė į Espanjolą, bet čia tuojau pat užplukdė laivą ant 
seklumos. Bruja riogsojo pakrypusi ant šono, kilis buvo giliai 
nugrimzdęs dumbliname smėlyje. Būrelis šurmuliuojančių ver- 
gų buvo apsupę laivą, keli rėkaudami bėgiojo pirmyn atgal po 
paplūdimį, kiti lėkė slėptis į džiungles, nedaug kas liko padėti 
bendrams prie griozdo, kėpsančio ant kranto. 

Greitai apžvelgę jūrą supratom, kodėl toks sąmyšis. Horizon- 
te bolavo lopas, vis didėjantis mums bežiūrint. 

— Karo laivas, - susidomėjęs tarė Lorencas. 

Džeimis kažką tyliai sumurmėjo geilų kalba, ir Ijanas apstul- 
bęs žvilgtelėjo į jį. 

— Nešdinamės, - tepasakė Džeimis. 

Jis kumštelėjo Ijanui ir pastūmė tarpeklio pusėn, tada griebė 
mano ranką. 

- Palaukit! - sulaikė mus Lorencas, prisidengęs akis. - At- 
plaukia dar vienas laivas. Nedidelis. 

Tai buvo Jamaikos gubernatoriaus pinasa, kuri, išlindusi iš 
už įlankos, pasviro pavojingu kampu, o jos burę paskuigalyje 
išpūtė vėjas. 

Džeimis akimirką pastovėjo svarstydamas ir vėl stvėrė mane 
už rankos. 

— Dumiam! 

Kol pasiekėm paplūdimio kraštą, seklumą jau skrodė pinasos 
valtelė, kurios irklus buvo smarkiai užgulę Reiburnas su Makleo- 
du. Švokščiau ir gaudžiau orą, keliai nuo lėkimo buvo guminiai. 
Džeimis greitai pakėlė mane ant rankų ir nukūrė per bangas, o 
paskui jį puolė Lorencas su Ijanu, žiopčiodami it banginiai. 

Už šimto jardų, pinasos pirmagalyje, pamačiau Gordoną, nu- 
taikiusį ginklą į krantą, ir supratau, kad mus kažkas vejasi. Muš- 
kieta driokstelėjo, išpūsdama dūmų kamuolį, tada Meldrumas, 
stovintis už Gordono, nedelsdamas taip pat pakėlė ginklą ir iš- 
šovė. Abu vyrai pyškino paeiliui, pridengdami mus, tekšenančius 
per vandenį, kol galų gale draugiškos rankos įtraukė per bortą 
ir dar užkėlė valtį. 

— Apsisukam! - subliuvo Inesas, stovintis prie laivaračio. 

Gikas staiga pasisuko, tučtuojau išsiskleidė burės. 

Džeimis pastatė mane ant denio ir pasodino ant suolo, tada 
dūsuodamas žnektelėjo šalia. 

— Viešpatie švenčiausias, - sušvokštė. - Argi nesakiau... tau... 
laikytis atokiai... Dankanai? 

— Atsipūsk, Mak Duvai, - tarė Inesas, plačiai išsišiepęs po 
ūsais. — Tau stinga oro. 

Jis kažką šūktelėjo Makleodui, tas linktelėjo ir pasikrapštė 
prie lynų. Pinasa pasviro, pakeitė kursą, apsigręžė ir ėmė plaukti 
iš įlankėlės, bet tiesiai į karo laivą, kuris dabar buvo taip priartė- 
jęs, kad mačiau storalūpį delfiną, išsiviepusį po bušpritu. 

Makleodas kažką sustugo geilų kalba, žodžius palydėdamas 
gestu, kuris aiškiai rodė, ką jis pasakė. Ijanui pergalingai uždai- 
navus, pranėrėm pro pat „Delfino“ priekį, ir taip arti, kad matėm 
nustebusius veidus, kyščiojančius virš turėklo. 

Kai išplaukėm iš įlankėlės, atsigręžiau. „Delfinas“ toliau ar- 
tinosi prie kranto, didžiulis, sunkus, su trimis stiebais. Atviro- 
je jūroje pinasa niekaip nebūtų išsisukusi nuo tokio laivo, bet 
mažoje erdvėje vienstiebis laivas buvo lengvas ir manevringas it 
plunksna, palyginti su leviatano dydžio karo laivu. 

- Jie ieško vergų laivo, - pasakė Meldrumas, taip pat atsi- 
sukęs pažiūrėti. - Karo laivas pamatė Brują už trijų mylių nuo 
salos. Nusprendėm, kad kol jie bus užsiėmę, galėsim prasmukti 
ir surinkti jus nuo kranto. 

— Neblogai nusprendėt, - nusišypsojo Džeimis. Jo krūtinė 
vis dar kilnojosi, bet jis jau buvo atgavęs kvapą. - Tikiuosi, šiuo 
metu „Delfinas“ iš tikrųjų užsiėmęs. 

Tačiau Reiburnas įspėjamai sušuko, ir mes supratom, kad 
taip nėra. Atsisukusi pamačiau „Delfino“ denyje sutviskant žal- 
varį: pora ilgų pabūklų, vadinamų laivagalio persekiotojais, jau 
atidengti ir taikosi šauti. 

Jų taikinys buvom mes, ir aš pašiurpau. Bet ir toliau greitai 
plaukėm. Inesas smarkiai pasuko vairą, paskui dar sykį, zigzagais 
laviruodamas pro kyšulį. 

Laivagalio persekiotojai driokstelėjo sykiu. Už dvidešimties 
jardų nuo pirmagalio liuko ištiško vanduo - per arti, kad nusi- 
ramintume, nes dvidešimt keturių svarų sviedinys, perskrodęs 
pinasos dugną, būtų nuskandinęs mus it akmenį. 

Inesas nusikeikė ir susigaužė virš vairaračio, be vienos rankos 
atrodė keistai kreivas. Mūsų kursas ėmė dar labiau kaitaliotis, ir 
trys kiti sviediniai nukrito visai netoli. Tada pasigirdo garsesnis 
bumbtelėjimas, ir atsigręžusi pamačiau, kad užplaukusios ant se- 
klumos Brujos šonas pažiręs į skeveldras, mat „Delfinas“ iššovė 
iš priekinių patrankų. 

Kartečių kruša pataikė į sprunkančių vergų būrio vidurį. Kū- 
nai ir kūnų dalys išlėkė į orą lyg juodi pagaliai ir sukrito ant 
smėlio, nutaškė jį raudonomis dėmėmis. Galūnės išsimėtė po 
paplūdimį kaip į krantą išmesti medžio gabalai. 

- Šventoji Marija, Dievo motina. - Ijanas, išblyškęs iki pat 

lūpų, persižegnojo, su siaubu žiūrėdamas į paplūdimį prapliupus 
artilerijos ugniai. 

Dar du sviediniai pataikė į Brują ir išmušė jos šone didžiulę 
skylę. Keletas bumbtelėjo į smėlį, nepadarydami jokios žalos, o 
dar du pakirto sprunkančius žmones. Paskui mes užlindom už 
kyšulio ir nusklendėm į atvirą jūrą, tad paplūdimys ir žudynės 
dingo mums iš akių. 

— Melsk už mus, nusidėjėlius, dabar ir mūsų mirties valandą, - 
pašnabždomis baigė maldą Ijanas ir vėl persižegnojo. 

Laive mažai kas šnekėjosi, tik Džeimis nurodinėjo Inesui, 
kaip plaukti į Eluterą, o Inesas su Makleodu tarėsi dėl teisingo 
kurso. Visi kiti buvome tokie sukrėsti ką tik regėto vaizdo ir ju- 
tom tokį didelį palengvėjimą patys pabėgę, kad visai nenorėjom 
leistis į kalbas. 

Oras buvo geras, pūtė gaivus brizas, ir mes sėkmingai plau- 
kėme į priekį. Leidžiantis saulei, Espanjolos sala dingo už hori- 
zonto, ir kairėje iškilo Didysis Terkas. 

Sukrimtau saujelę sausainių, išgėriau puodelį vandens ir su- 
sirangiau ant laivo dugno numigti tarp Ijano ir Džeimio. Inesas 
žiovaudamas prigulė pailsėti priekyje, o Makleodas su Meldru- 
mu pakaitomis vairavo laivą per visą naktį. 

Rytą mane pažadino riksmas. Pasikėliau ant alkūnės, mie- 
guistai markstydamasi ir sustirusi, kiaurą naktį pratysojusi ant 
plikų, drėgnų lentų. Džeimis stovėjo prie manęs, jo plaukus ke- 
deno rytinis brizas. 

— Kas? - paklausiau Džeimio. - Kas atsitiko? 

- Netikiu savo akimis, - atsakė jis, žiūrėdamas virš turėklo. - 
Tas prakeiktas laivas vėl čia! 

Vos ne vos atsistojusi pamačiau, kad jis sako tiesą. Toli už 
laivo baltavo burių taškelis. 

— Tu tikras? - paklausiau šnairuodama į jį. - Argi gali pasa- 
kyti iš tokios tolybės? 

— Negaliu, - pripažino Džeimis, - bet Inesas su Makleodu 
gali, ir sako, kad čia tikrai kraugerių anglų laivas. Gal jie nu- 
spėjo mūsų kursą ir leidosi įkandin, kai tik susidorojo su tais 

vargšeliais Espanjoloje. - Gūžtelėjęs pečiais, Džeimis nusigręžė 
nuo turėklo. - Po paraliais, ne kažin ką galime padaryti, tik viltis, 
kad jie mūsų nepavys. Inesas sako, kad yra vilties juos suklaidinti 
prie Katės salos, jeigu nuplauksim tenai iki sutemų. 

Visą dieną plaukėm nuo ano laivo nutolę tiek, kad mūsų ne- 
pasiektų šūviai, bet Inesas vis labiau krimtosi. 


= 


Jūra tarp Katės salos ir Eluteros buvo negili ir pilna koralų. 
Tokiame labirinte karo laivas niekaip negalėjo mūsų vaikytis, bet 
ir patys nebūtume galėję greitai plaukti, kad ir kaip norėjom iš- 
vengti paskandinti grasinančių ilgavamzdžių „Delfino“ pabūklų. 
Vos atsidūrę tose klastingose seklumose ir kanaluose, būtume 
tapę lengva auka. 

Galų gale nenoromis nusprendėm sukti į rytus, į atvirą jūrą; 
negalėjom rizikuoti, lėtindami greitį, o tikimybė tamsoje pa- 
sprukti nuo karo laivo buvo menka. 

Išaušus sausuma buvo išnykusi iš akių. „Delfinas“, deja, ne. 
Iki tol jis nepriartėjo, bet patekėjus saulei pakilo vėjas, ir laivas, 
išskleidęs daugiau burių, ėmė mus vytis. Kadangi visos mūsų 
burės buvo pakeltos ir mes neturėjom kur pasislėpti, vienintelė 
išeitis mums buvo bėgti. 

Slinko ilgos ryto valandos, per kurias „Delfinas“ nenumal- 
domai didėjo. Dangų ėmė traukti debesys, smarkiai sustiprėjo 
vėjas, bet jis kur kas labiau nei mums gelbėjo „Delfinui“, kurį 
varė milžiniškos burės. 

Dešimtą valandą laivas taip priartėjo, kad jau galėjo mėginti 
šaudyti. Jis dar buvo toli už mūsų, bet kėlė grėsmę. Inesas pašnai- 
ravo per petį, skaičiuodamas atstumą, papurtė galvą ir niūrus 
toliau laikėsi kurso. Laviruodami būtume nieko nelaimėję, todėl 
turėjom kuo ilgiau plaukti nosies tiesumu ir pradėti manevrus 
tik tada, kai bus per vėlu imtis ko nors kito. 

Vienuoliktą „Delfinas“ buvo prisiartinęs per ketvirtį mylios, 
ir jo priekinės patrankos monotoniškai subumbsėdavo kas de- 
šimt minučių, artileristui mėginant nuotolį. Užsimerkusi įsivaiz- 

duodavau Eriką Johanseną, prakaituotą, išsitepusį paraku, pa- 
linkusį virš pabūklo su rūkstančia padegamąja virvute rankoje. 
Vyliausi, kad Anikė su savo ožkomis išlipo Antigvoje. 

Pusę dvyliktos prapliupo lietus, pašėlo jūra. Staigus vėjo šuo- 
ras smogė mums į šoną ir laivas pasviro taip, kad turėklą ir van- 
dens paviršių teskyrė pėda. Laivui pakrypus, parvirtom ant denio 
ir vėl atgavom pusiausvyrą, kai Inesas su Makleodu meistriškai 
ištiesino pinasą. Žvilgtelėjau atgal, kaip nevalingai darydavau kas 
keletą minučių, ir pamačiau jūreivius, „Delfine“ bėgiojančius ir 
rifuojančius topselius. 

- Pasisekė! - suriko Makgregoras man į ausį, linktelėjęs ten, 
kur žiūrėjau. - Dabar jie pristabdys. 

Iki pusės pirmos dangus nusidažė neįprastai purpurine ir 
žalia spalva, o įsisiautėjęs vėjas ėmė klaikiai švilpti. „Delfinas“ 
nuleido dar daugiau burių, bet stakselis vis tiek buvo nuplėštas 
ir burės draiskana, atitrūkusi nuo stiebo, plakėsi plasnodama lyg 
albatrosas. Laivas jau seniai nebešaudė, negalėdamas nusitaikyti 
į tokį mažą taikinį, blaškomą didžiulių bangų. 

Dingus saulei, nebegalėjau nustatyti laiko. Visu smarkumu 
audra mus sugriebė maždaug po valandos. Per ūžesį nieko ne- 
sigirdėjo, ženklų kalba ir mimika Inesas paliepė vyrams nuleisti 
bures, mat palikus jas plevėsuoti arba surifavus grėsė pavojus, 
kad iš dugno lentų bus išrautas stiebas. 

Viena ranka stipriai įsikibau į turėklą, o kita - į Ijano ran- 
ką. Džeimis už nugaros susigūžė ir išskėtęs rankas užstojo mus. 
Lietus čaižė taip stipriai, jog dilgčiojo odą, nuo vėjo jo čiurkšlės 
plakė beveik horizontaliai. Pylė kaip iš kibiro, todėl vos įžiūrėjau 
horizonte blausų kontūrą, tikriausiai Eluteros. 

Jūra buvo pakilusi iki bauginančių aukštumų, bangos siekė 
keturiasdešimt pėdų. Pinasa lengvai šokčiojo, tai išmetama į 
svaiginantį aukštį, tai staiga panardinama tarp bangų. Džeimio 
veidas audros šviesoje buvo baltas kaip numirėlio, šlapi plaukai 
prilipę prie galvos. 

Tai nutiko prieš pat sutemstant. Dangus buvo kone juodas, 
bet horizonte klaikiai švytėjo žalias gaisas, o jo fone už mūsų 

ryškėjo skeletiškas „Delfino“ siluetas. Mums, svyruojantiems ir 
siūbuojantiems ant milžiniškos bangos, į šoną smogė dar vienas 
lietaus šuoras. 

Kai išsigelbėjom po kito skaudaus vandens antpuolio, Džei- 
mis stvėrė man už rankos ir mostelėjo atgal. „Delfino“ fokstie- 
bis buvo keistai sulinkęs, viršūnė smarkiai pakrypusi. Nespėjau 
suvokti, kas dedasi, o penkiolikos pėdų stiebo gabalas atskilo ir 
nugarmėjo į jūrą, nusinešdamas takelažą ir rangautą. 

Karo laivas, įsuptas šio netikėtai išmesto inkaro, per bangos 
priekį ėmė slysti šonu žemyn. Virš laivo išaugo vandens siena ir 
su trenksmu vožė į bortą. „Delfinas“ pakrypo ir sykį apsisuko. 
Tada pakilo kita banga ir, smogusi į laivagalį, po vandeniu nu- 
tempė aukštą jutą, išmetė į orą stiebus it traškančias šakeles. 

Karo laivą nuskandino trys kitos bangos, nelaimingai jo įgu- 
lai pabėgti nebuvo kada, o mes per akis prisižiūrėjom. Bangos 
įduba šiurpiai suburbuliavo, ir karo laivas pradingo. 

Džeimio ranka mano rankoje buvo kieta kaip geležis. Visi 
vyrai žvelgė atgal pastėrusiais iš siaubo veidais. Tik Inesas, atka- 
kliai susigūžęs virš vairaračio, pasitikdavo kiekvieną atsiritančią 
bangą. 

Prie turėklo ūžtelėjo nauja banga ir pakibo tarytum lūku- 
riuodama, grėsmingai dunksodama. Didžiulė vandens siena 
buvo skaidri kaip stiklas; mačiau joje pakibusias „Delfino“ ske- 
veldras ir įgulos vyrus, kurių galūnės tąsėsi, tarsi jie šoktų gro- 
teskišką baletą. Tomo Leonardo kūnas kabojo ne daugiau kaip 
už dešimties pėdų, skenduolio burna buvo pražiota iš nuostabos, 
o ilgi švelnūs plaukai sukosi verpetais virš paauksuotos švarko 
apykaklės. 

Tada smogė banga. Buvau nušluota nuo denio ir akimoju 
praryta chaoso. Akla ir kurčia, negalėdama kvėpuoti varčiausi 
erdvėje, rankas ir kojas narino vandens jėga. 

Viską gaubė tamsa, neliko nieko, tik pojūčiai, stiprūs, bet ne- 
nusakomi. Slėgimas, triukšmas ir nepaprastas šaltis. Nejutau nei 
savo drabužių traukos, nei virvės trūkčiojimo - jeigu išvis ji dar 
juosė liemenį. Staiga kojas liestelėjo silpna šiluma, supančiame 

šaltyje stipriai juntama, tarsi ryškus debesis giedrame danguje. 
Šlapimas, dingtelėjo man, bet nežinojau, ar jis mano, ar kito 
žmogaus, praryto bangos. 

Galva skaudžiai į kažką vožiausi ir ūmai susizgribau kosin- 
ti iš visų plaučių pinasos, vis dar stebuklingai plūduriuojančios 
vandenyje, denyje. Dusdama ir gargdama iš lėto atsisėdau. Vir- 
vė nebuvo nuslydusi ir taip veržė juosmenį, kad neabejojau, jog 
man lūžę apatiniai šonkauliai. Silpnai ją timptelėjau, stengdama- 
si įkvėpti. Šalia buvo Džeimis, viena ranka apkabinęs mane, o 
kita grabaliojo prie diržo ieškodamas peilio. 

— Ar tu sveika? - suriaumojo jis, bet jo balsą per stūgaujantį 
vėją vos išgirdau. 

— Ne! - mėginau sušukti, tačiau ištrūko tik švokštimas. Pa- 
purčiau galvą, čiupinėdamasi apie liemenį. 

Dangus buvo keistos violetiškai žalios spalvos, kokios dar 
nebuvau regėjusi. Džeimis pjovė virvę, jo palenkta galva buvo 
šlapia nuo purslų, rusvai raudono atspalvio, įsisiautėjęs vėjas 
plaukais čaižė veidą. 

Virvė pokštelėjo, ir aš įkvėpiau oro, nepaisydama aštraus 
skausmo šone ir dilgsinčios nutrintos juosmens odos. Laivas 
smarkiai siūbavo, denis kilo ir leidosi lyg sūpynės. Džeimis griu- 
vo ant denio, tempdamasis mane, ir ėmė šliaužti prie stiebo, ku- 
ris stirksojo už kokių šešių pėdų. 

Mano drabužiai buvo kiaurai permirkę ir lipo prie kūno. Bet 
stiprus vėjo šuoras atplėšė sijonus nuo kojų ir pakėlė aukštyn, jie 
apdžiūvę plakėsi man į veidą tarytum žąsies sparnai. 

Džeimio ranka ant mano krūtinės buvo kieta nelygu geležinis 
strypas. Spaudžiausi prie jo, stengdamasi padėti mudviem kastis 
į priekį, stumdamasi kojomis per slidžias denio lentas. Mažesnės 
bangos, atsiritusios per turėklą, protarpiais mus išprausdavo, bet 
milžiniškos pabaisos jų nebeatsivijo. 

Rankos pačiupo mus ir nutempė kelias paskutines pėdas į ta- 
riamą stiebo prieglobstį. Inesas jau seniai buvo pririšęs vairaratį. 
Kai pažvelgiau į priekį, jūrą perskrodė žaibas ir išryškėję juodi 
vairo stipinai mano tinklainėje įspaudė voratinklio vaizdą. 

Susišnekėti buvo neįmanoma, bet ir nereikėjo. Reiburnas, 
Ijanas, Meldrumas ir Lorencas spaudėsi prie stiebo, prie kurio 
visi buvo prisirišę. Ant denio buvo baisu, bet niekas nenorėjo 
leistis žemyn, nes ten būtum buvęs vėtomas mėtomas talžančioje 
tamsoje ir nežinojęs, kas dedasi viršuje. 

Sėdėjau ant denio išskėtusi kojas, nugara remdamasi į stie- 
bą, krūtinę juosė virvė. Vienoje pusėje dangus buvo įgavęs pilką 
švino atspalvį, o kitoje nusidažęs sodria žalia spalva, virš jūros 
protarpiais tvykstelėdavo žaibas, spindinčiais pliūpsniais perplė- 
šiantis tamsą. Vėjas taip garsiai ūžė, kad tik retsykiais išgirsda- 
vom perkūniją, grumėjimas buvo duslus, tarsi tolumoje poškėtų 
laivo pabūklai. 

Paskui žaibas plykstelėjo šalia laivo ir tučtuojau trenkė per- 
kūnas, ganėtinai arti, nes sušnypštė užviręs vanduo. Oras prisi- 
pildė ozono. Inesas nusisuko nuo žaibo, kurio blyksnis puikiai 
išryškino aukštą, liesą jo figūrą, ir tą akimirksnį jis panėšėjo į 
juoduojančius griaučius dangaus fone. 

Tą žaibo akimirksnį, Inesui sukrutėjus, pasirodė, kad jis 
šmėkštelėjo visas, su dviem rankomis, lyg trūkstama jo galūnė 
būtų atskriejusi iš vaiduoklių pasaulio ir čia, ties amžinybės riba, 
prie jo prisitvirtinusi. 

„O, de galvos slanksteliai sujungti su de... kaklo slankste- 
liais... - mano atmintyje tyliai dainavo Džo Eibernačio balsas. — 
De kaklo slanksteliai susijungę su de... stuburu...“ Staiga man 
prieš akis iškilo koktus paplūdimyje prie Brujos išdrabstytų ga- 
lūnių vaizdas, kurį atgaivino žaibo blyksnis. Jos rangėsi ir raitėsi, 
norėdamos vėl susijungti. 


Prakeikti kaulai, prakeikti kaulai, vaikštinėja aplinkui. 
Išgirsk Viešpaties žodį! 


Dar sykį sugriaudė, ir aš suspiegiau, bet išgąsdinta ne garso, 
o visiškai netikėto atminties žybtelėjimo. Kaukolė mano ran- 
kose tuščiomis akimis, kurios kitados buvo audringo dangaus 
žalumo. 

Džeimis suriko man į ausį, bet neišgirdau ką. Tik sukrėsta 
nebyliai papurčiau galvą, odai šiurpstant iš siaubo. 

Plaukus, kaip ir sijonus, džiovino vėjas; jų sruogos šoko ant 
galvos, timpčiojamos palei šaknis. Išdžiūvus plaukams, pajutau 
traškant statinę elektrą ten, kur jie lietė skruostus. Staiga tarp jū- 
reivių aplink mane kilo bruzdesys, ir aš, pakėlusi akis, pamačiau, 
kad rangautą ir takelažą viršuje laižo mėlynos fosforescencinės 
šventojo Elmo ugnelės. 

Ant denio nukrito ugnies kamuolys ir kibirkščiuodamas atrie- 
dėjo prie mūsų. Džeimis sudavė per jį, ir kamuolys, švelniai pa- 
šokęs į orą, nusirideno turėklu tolyn, skleisdamas degėsių kvapą. 

Pažvelgiau į Džeimį, ar jam nieko nenutiko. Palaidi jo plau- 
kai, apsupti ugnies, buvo pasistoję ir plaikstėsi it šėtono gaurai. 
Kai jis braukė plaukus nuo veido, jo pirštai buvo apkraštuoti ryš- 
kiai mėlyna spalva. Paskui Džeimis nuleido akis, išvydo mane ir 
čiupo už rankos. Nuo prisilietimo mus nukrėtė elektra, bet jis 
nepaleido mano rankos. 

Nežinau, kiek visa tai truko — kiek valandų ar dienų. Burnos 
mums išsauso nuo vėjo, sulipo iš troškulio. Pilkas dangus pa- 
juodo, bet nebenumanėm, ar stojo naktis, ar tuoj prasidės lietus. 

Prapliupęs lietus buvo malonus ir laukiamas. Dangus pra- 
trūko atogrąžų liūtimi, kuri smarkiai šniokštė ir barbeno, net 
stelbdama vėją. Dar geriau, kad tai buvo kruša. Ledukai daužė 
galvą it akmenėliai, bet ir tegu. Abiem rankomis rinkau ledinius 
rutuliukus ir aptirpusius rijau. Tai buvo vėsi palaima iškankintai 
mano gerklei. 

Meldrumas su Makleodu ropojo keturiomis, rinkdami le- 
dokšnius į kibirus, puodus ir kitokius indus, kuriuose buvo ga- 
lima laikyti vandenį. 

Miegojau su pertrūkiais, padėjusi galvą Džeimiui ant peties, 
o prabudusi išgirsdavau vis dar stūgaujantį vėją. Nutirpusi iš 
siaubo laukiau, ir tiek. Regis, nebebuvo svarbu, ar liksim gyvi, 
ar mirsim, kad tik liautųsi tas klaikus triukšmas. 

Negalėjau atskirti dienos nuo nakties, nustatyti laiko, nes 
saulė nesirodė. Tamsa kur ne kur lyg ir pašviesėjo, bet nesupra- 

tau, ar todėl, kad išaušo diena, ar todėl, kad švietė mėnesiena. 
Užmigdavau, pabusdavau, vėl užsnūsdavau. 

Vėliau pakirdusi sumojau, kad vėjas kiek aprimęs. Jūra vis 
dar smarkiai bangavo ir blaškė laivelį it kiaukutą, mėtydama 
aukštyn ir žemyn tokiu ritmu, kad pykino. Bet triukšmas buvo 
nuslopęs, jau išgirdau, kaip Makgregoras šūktelėjo Ijanui, kad 
paduotų puodelį vandens. Vyrų veidai buvo suskirdę ir nubroz- 
dinti, lūpos suskeldėjusios nuo švilpiančio vėjo, bet jie šypsojo. 

- Praėjo, - į ausį sušnabždėjo žemas, prikimęs Džeimio bal- 
sas, šiurkštus nuo oro. - Audra baigėsi. 

Taip, baigėsi, nes švininiame danguje buvo matyti properšų 
ir blyškiai mėlynų lopinių. Tikriausiai ankstus rytas, toptelėjo 
man, ką tik išaušo, bet tikrai nepasakysi. 

Nors viesulas nusilpo, vis tiek pūtė stiprus vėjas. Audros ban- 
gos mus nešė neapsakomu greičiu. Meldrumas perėmė vairą iš 
Ineso, pasilenkęs žvilgtelėjo į kompasą ir sušuko iš nuostabos. 
Kamuolinis žaibas, kuris buvo atlėkęs per audrą, nieko nesužei- 
dė, bet išlydė kompasą į sidabro blyną, o medinis jo aptaisas visai 
nenukentėjo. 

— Nuostabu! - riktelėjo Lorencas, pagarbiai liesdamas jį pirštu. 

— Kad ir nuostabu, deja, neparanku, - kandžiai pasakė Ine- 
sas. Jis pažvelgė aukštyn, į blaškomų debesų draiskanas. - Ar 
mokat plaukioti pasikliaudamas vien dangumi, pone Šternai? 

Primerktomis akimis ilgai žiūrėję į tekančią saulę ir gęstan- 
čias rytines žvaigždes, Džeimis, Inesas ir Šternas nustatė, kad 
plaukiam maždaug į šiaurės rytus. 

- Reikia pasukti į vakarus, - nusprendė Šternas, su Džeimiu 
ir Inesu palinkęs virš apytikslio jūrlapio. - Nežinom, kur esam, 
bet vakaruose tikrai turėtų būti žemė. 

Inesas linktelėjo, susikaupęs žiūrėdamas į jūrlapį, kur Karibų 
vandenyse plūduriavo salos, pabirusios it rupiai malti pipirai. 

— Taip, tiesa, - pritarė jis. - Vienas Dievas težino, kiek laiko 
jau plaukiam jūra. Laivo korpusas nepažeistas, bet daugiau nieko 
gero. Stiebas ir burės gal dar kiek tvers, - jo balse buvo girdėti 
didelė abejonė. - Tik Dievo valia, kur atsidursim. 

- Plauksim tol, kol išvysim žemę, Dankanai, labai nesirink- 
sim, tegu tik pasirodo. 

Inesas išrietė antakį ir šyptelėjo. 

- Šit kaip? O aš maniau, kad tu jau apsipratai su jūreivio gy- 
venimu, Mak Duvai, tu juk sveikas drūtas laive. Per dvi dienas 
nė sykio nevėmei! 

— Tik todėl, kad,tas dienas nieko nevalgiau, - atsikirto Džei- 
mis. - Man nusispjaut, ar pirma sala bus anglų, prancūzų, ispanų 
ar olandų, bet būčiau tau labai dėkingas, Dankanai, jei rastum 
tokią, kurioje esama maisto. 

Inesas ranka nusišluostė burną ir skausmingai nurijo seilę; 
užsiminus apie valgį, visiems ėmė tekėti seilės, nors burnos ir 
buvo išsaususios. 

- Ieškosiu kaip įmanydamas, Mak Duvai, - pažadėjo Inesas. 


2 

- Žemė! Žemė! - po penkių dienų galop pasigirdo šūksnis. 
Balsas buvo toks užkimęs nuo vėjo ir taip iškamuotas troškulio, 
kad tik silpnai krenkštelėjo, užtat kaip džiaugsmingai. Puoliau 
viršun pasižiūrėti, lipant kojos slysčiojo ant kopėčių skersinių. 
Visi užsikvempę ant turėklo spoksojo į kuprotą juodą pavidalą 
horizonte. Kad ir labai toli, tai neabejotinai buvo žemė, kieta 
ir tikra. 

— Kaip manot, kur mes? - mėginau paklausti, bet balsas buvo 
taip užklekęs, kad žodžiai ištrūko tik tyliu šnabždesiu ir niekas 
manęs neišgirdo. 

Pagaliau man vis tiek, net jeigu ir plaukiam tiesiai į jūrų lai- 
vyno kareivines Antigvoje. 

Bangos tarytum banginių nugaros ramiai išsipūsdavo ir nu- 
sileisdavo. Vėjas pūtė šuorais, Inesas šūktelėjo vairininkui, kad 
pasuktų laivo pirmagalį labiau pavėjui. 

Mačiau viena linija skrendant didelius paukščius. Įspūdinga 
jų procesija traukė tolimos pakrantės link. Pelikanai, ieškantys 
žuvingų seklumų, su saulės spindesiu sparnuose. 

Timptelėjau Džeimiui už rankovės ir parodžiau į juos. 

— Pažvelk... - pradėjau sakyti, bet nutilau. 

Tik staiga kurtinamai pokšt, ir pasaulis sprogo juoduma ir 
ugnimi. Pūkštelėjau į vandenį. Apsvaigusi ir springdama ėmiau 
kapanotis ir grumtis tamsiai žaliame pasaulyje. Kažkas buvo ap- 
sivyniojęs man apie kojas ir tempė žemyn. 

Blaškiausi kaip pašėlusi, spardžiausi vaduodama kojas iš 
mirtinų gniaužtų. Kažkas plaukė pro galvą, ir aš griebiausi už 
to daikto. Rąstigalis, palaimintas rąstigalis, į kurį galima įsikibti 
kilnojantis bangoms. 

Po vandeniu praslydo tamsus it ruonis pavidalas ir už šešių 
pėdų išlindo žiopčiojanti raudona galva. 

- Laikykis! - šūktelėjo Džeimis. 

Jis dviem yriais pasiekė mane ir nėrė žemyn po medžio 
gabalu, į kurį buvau įsitvėrusi. Prie kojų pajutau trūktelėjimą, 
paskui aštrų skausmą ir stabdantis tempimas baigėsi. Anapus 
rąstigalio vėl išniro Džeimio galva. Jis sučiupo man už riešų ir 
liko plūduriuoti, užsikvempęs gaudė odą, o kylanti ir slūgstanti 
banga mus kilnojo. 

Niekur nemačiau laivo. Ar jis paskendo? Viena banga mane 
užliejo, ir Džeimis trumpam dingo. Mirksėdama papurčiau galvą 
ir vėl jį išvydau. Jis nusišypsojo laukine nuo įstangos šypsena ir 
stipriau suspaudė man riešus. 

- Laikykis! - dar sykį sugergždė. 

Aš ir laikiausi. Rąstigalis buvo šiurkštus, atplaišotas, bet aš 
iš visų jėgų kabinausi į jį. Mes dreifavome, pusakliai nuo purs- 
lų, greitai sukdamiesi tarsi sudužusio laivo skeveldros, kartais 
sušmėžuodavo tolimas krantas, o kartais matydavau tik atvirą 
jūrą, kuria ir atplaukėm. Kai mus užliedavo bangos, regėdavau 
tik vandenį. 

Kojai kažkas atsitiko — ji buvo keistai nutirpusi, kartkartė- 
mis nuverdavo stiprus skausmas. Prieš akis šmėstelėjo medi- 
nė Merfio koja ir aštrių kaip skustuvas ryklio nasrų vypsnys. 
Gal koją nukando koks dantingas padaras? Pagalvojusi apie 
nedideles šilto kraujo, tekančio iš nukąstos galūnės strampo, 

atsargas, senkančias šaltose jūros platybėse, puoliau į paniką ir 
pamėginau ištraukti ranką iš Džeimio gniaužtų, kad galėčiau 
apsičiupinėti. 

Jis kažką suurzgė ir suspaudė man riešus tarsi negailestinga 
mirtis. Valandėlę siautulingai pasimuisčiusi, atgavau protą ir nu- 
siraminau pagalvojusi, kad jeigu nebeturėčiau kojos, jau būčiau 
praradusi sąmonę. 

Bet sąmonė iš tikrųjų pradėjo blaustis. Regėjimo lauko pa- 
kraščiai papilkėjo, ir Džeimio veidą padengė plūduriuojantys 
ryškūs taškeliai. Ar tikrai mirtinai kraujuoju, o gal tik šąlu pa- 
tyrusi sukrėtimą? Kažin ar tai svarbu, neaiškiai pagalvojau, juk 
pojūtis toks pat. 

Pamažu mane įveikė nuovargis, apėmė visiška ramybė. Nebe- 
jutau nei kojų, nei rankų, tik triuškinančius Džeimio gniaužtus, 
primenančius, kad dar turiu riešus. Galva paniro po vandeniu ir 
aš sau liepiau sulaikyti kvėpavimą. 

Banga nuslūgo, ir rąstui kiek pakilus mano nosis išlindo į 
paviršių. Įkvėpiau, ir regėjimas mažumėlę praskaidrėjo. Už pė- 
dos plūduriavo Džeimio Freizerio galva su prilipusiais plaukais, 
šlapio veido bruožus buvo iškreipę purslai. 

— Laikykis! - suriaumojo jis. - Laikykis, kad tave kur! 

Šyptelėjau, vos jį girdėdama. Mane pakylėjo visiškos ramy- 
bės jausmas ir nešė anapus triukšmo ir sumaišties. Nebekamavo 
skausmas. Viskas buvo nebesvarbu. Mane užgriuvo kita banga, 
bet šįsyk užmiršau sulaikyti kvėpavimą. 

Trumpam kilstelėjo dusulys, tiek, kad spėjau pamatyti Džei- 
mio akyse plykstelint siaubą. Paskui regėjimas vėl užtemo. 

— Po paraliais, Sasenach! - iš labai toli atsklido jo balsas, 
smaugiamas įniršio. - Po paraliais! Prisiekiu, kad jei mirsi man 
ant rankų, aš tave užmušiu! 


=— 


Aš mirusi. Mane supa akinanti baltuma, girdėti tylus šnare- 
sys, tarsi plasnotų angelų sparnai. Jaučiausi rami ir bekūnė, laisva 
nuo siaubo, pykčio, kupina tylios laimės. Tada sukosėjau. 

Anaiptol nebuvau bekūnė. Man skaudėjo koją. Ir labai. 
Pamažu suvokiau, kad skauda ir daugybė kitų vietų, bet kairės 
blauzdos sopulys, be abejonės, nustelbė visus kitus. Dingojosi, 
kad kaulas išimtas ir pakeistas iki raudonumo įkaitusiu 
žarstekliu. 

Užtat bent buvo aišku, kad koja savo vietoje. Kai praplėšiau 
akis, skausmo migla, užgulusi koją, atrodė kone regima, nors ti- 
kriausiai tik dėl galvos apdujimo. Nežinia, ar mane apkvaitino 
psichinės, ar fizinės priežastys, bet bendras įspūdis buvo sūku- 
riuojanti baltuma, nutvieksta mirguliuojančios šviesos. Žiūrint 
maudė akis, todėl vėl užsimerkiau. 

— Ačiū Dievui, atsigavai! - prie ausies su palengvėjimu pra- 
bilo škoto balsas. 

-— Ne, - atsakiau. 

Mano balsas panėšėjo į kvarkesį, tarsi būtų aptrauktas drus- 
kos plutele, pašiurkštėjęs nuo praryto jūros vandens. Jo buvo 
pilnos nosies antys, todėl galvoje nemaloniai kliuksėjo. Vėl su- 
kosėjau, ir nosis prapliupo. Paskui nusičiaudėjau. 

— Uf! - tariau, bjaurėdamasi gleivių kaskada, ištiškusia ant 
viršutinės lūpos. Ranka buvo kažkur toli, atrodė netikra, bet la- 
bai pasistengusi ją pakėliau ir nerangiai apsišluosčiau veidą. 

- Nurimk, Sasenach, pasirūpinsiu tavim. 

Balse aiškiai girdimas smagumas taip mane suerzino, kad 
vėl atsimerkiau. Šmėstelėjo Džeimio veidas, įdėmiai žvelgiantis į 
mane, tada vaizdą vėl užstojo didžiulė balta sumurkšlinta nosinė. 

Jis kruopščiai nušluostė man veidą, nepaisydamas silpno 
mano pasipriešinimo niurzgesio ir uždusinimo grėsmės, paskui 
pridėjo skiautę prie nosies. 

— Pūsk, - paliepė. 

Paklusau. Mano nuostabai, labai padėjo. Kai galva atsikimšo, 
galėjau daugmaž rišliai mąstyti. 

Džeimis nusišypsojo. Jo plaukai buvo susitaršę, virtę kietais 
stagarais nuo sudžiūvusios druskos, smilkinys plačiai įbrėžtas - 
ryški tamsiai raudona skausminga žaizda bronzinėje odoje. Jis ne- 
vilkėjo marškinių, bet ant pečių buvo užsimetęs kažkokį apklotą. 

- Ar labai blogai jautiesi? - paklausė. 

— Siaubingai, - sukrankiau. 

Jau buvau benusivilianti, kad likau gyva ir vėl turiu suvokti 
daiktus. Mano balse išgirdęs gergždesį, Džeimis paėmė ąsotį su 
vandeniu, kuris stovėjo ant stalo prie lovos. 

Suglumusi pamirksėjau, bet iš tikrųjų gulėjau ne gulte ir ne 
hamake, o lovoje. Lininiai patalai stiprino gniuždančią baltu- 
mą, kuri mane pirmiausia ir apgaubė. Dar labiau prie to prisi- 
dėjo baltintos sienos, lubos ir ilgos balto muslino užuolaidos, 
išsipūtusios lyg burės ir šnarinamos brizo, kuris dvelkė pro 
atvirus langus. 

Blykčiojanti šviesa sklido nuo mirguliuojančių atspindžių ant 
lubų, turbūt netoliese lauke tyvuliavo vanduo, apšviestas saulės. 
Regis, čia jaukiau nei jūros dugne. Bet akimirką labai gailėjau tos 
begalinės ramybės, kurią jutau bangos vidury. O dar labiau jos 
pagailėjau, kai krustelėjus koją nuvėrė baisus skausmas. 

- Atrodo, kad tavo, Sasenach, koja sulaužyta, - pasakė 
Džeimis, nors aš jau tą nutuokiau. - Gal būtų geriau jos labai 
nejudinti. 

- Ačiū už patarimą, - iškošiau pro sukąstus dantis. - Po per- 
kūnais, kur mes? 

Džeimis gūžtelėjo pečiais. 

- Nežinau. Galiu pasakyti tik tiek, kad namas nemažas. Ne 
itin domėjausi, kur jie mus atnešė. Vienas žmogus sakė, kad ši 
vieta vadinasi Perlais. 

Jis priglaudė man prie lūpų puodelį, ir aš su džiaugsmu at- 
sigėriau. 

— Kas nutiko? 

Kol buvau atsargi ir nekrutėjau, kojos skausmas buvo pa- 
kenčiamas. 

Nejučiomis prisidėjau pirštus po žandikaulio kampu, norė- 
dama patikrinti pulsą - raminamai stiprus. Man ne šokas, vadi- 
nasi, koja negali būti sutrupinta, nors ir labai skauda. 

Džeimis ranka pasitrynė veidą. Atrodė labai pavargęs, ir man 
nepraslydo pro akis, kad jo ranka virpa iš nuovargio. Ant skruos- 

to tamsavo didžiulė mėlynė, o ten, kur kaklo šonas buvo įrėžtas, 
juodavo sukrešėjusio kraujo ruoželis. 

— Turbūt lūžo stenga. Vienas rangautas nukrito ir nubloš- 
kė tave per bortą. Įkritusi į vandenį, ėmei skęsti kaip akmuo, ir 
aš nėriau iš paskos. Sugriebiau tave ir, ačiū Dievui, tą rangautą. 
Tavo koją buvo apsivijusi laivavirvė ir traukė į dugną, bet aš ją 
nupjoviau. - Jis sunkiai atsiduso ir pasikasė galvą. - Laikiau tave 
vandens paviršiuj ir po kurio laiko po kojomis pajutau smėlį. 
Išnešiau tave ant kranto, o kiek vėliau mus rado žmonės ir atga- 
beno čia. Štai ir viskas, - gūžtelėjo pečiais. 

Man buvo šalta, nors pro langus pūtė šiltas brizas. 

— O kas atsitiko laivui? Ir kitiems vyrams? Ijanui? Lorencui? 

- Turbūt jie saugūs. Mūsų pasiekti negalėjo, nes lūžo stie- 
bas. Kol pasidarė laikiną burę, mes jau buvom seniai dingę. - Jis 
garsiai sukosėjo ir atgalia ranka persibraukė per burną. - Bet jie 
sveiki gyvi. Žmonės, kurie mus rado, sakė matę nedidelį kečą, 
užplaukusį ant dumblo seklumos už ketvirčio mylios į pietus 
nuo čia. Jie žadėjo juos išgelbėti ir atsivesti čia. 

Jis gurkštelėjo vandens, paskalavo burną ir, priėjęs prie lango, 
išspjovė. 

— Man tarp dantų grikši smėlis, - raukydamasis tarė, kai grį- 
žo. - Pilnos jo ir ausys, ir nosis, ir sėdimosios plyšys, bet kogi 
stebėtis. 

Paėmiau jo ranką. Delnas buvo gausiai nusėtas nuospaudo- 
mis, ant jo dar pūpsojo ir švelnūs pūslių iškilumai, buvo atsi- 
ir kraujavo ankstesnės pūslės. 

— Ar ilgai mirkom vandenyje? - paklausiau, švelniai braukda- 
ma per ištinusio delno linijas. Mažytė raidė C buvo išblukusi, be- 
veik nebeįžiūrima, bet vis dar jutau ją pirštu. - Ar ilgai plūduriavai? 

- Ganėtinai ilgai, - atsakė jis. 

Šyptelėjęs stipriau suspaudė ranką, nors jam skaudėjo. Stai- 
ga man toptelėjo, kad aš niekuo nevilkiu, lininiai patalai ramina 
ir vėsina nuogą odą. Mačiau plono audinio iškilumus nuo savo 
pabrinkusių spenelių. 

— O kur mano drabužiai? 

— Kad kitaip nebūčiau išsilaikęs, nes tavo sijonai tempė že- 
myn, todėl nuplėšiau juos, - paaiškino Džeimis. - Saugoti to, kas 
liko, nevertėjo. 

— Turbūt, - lėtai ištariau. - Bet Džeimi... kaip tu? Kur tavo 
švarkas? 

Jis kilstelėjo pečius, paskui juos nuleido ir liūdnai nusišypsojo. 

- Guli jūros dugne su batais. 

Tenai ir Vilio paveikslėlis, ir Brianos nuotraukos. 

- Ak, Džeimi. Man labai gaila. - Stvėriau jo ranką ir smarkiai 
suspaudžiau. 

Jis nusuko akis ir keliskart sumirksėjo. 

- Taigis, gerai, - tyliai pasakė. - Manau, prisiminsiu juos. - 
Vėl gūžtelėjo pečiais ir kreivai šyptelėjo. - O jei pamiršiu, galiu 
pažvelgti į veidrodį, ar ne? 

Nusijuokiau, bet iš tikrųjų kone sukūkčiojau. Džeimis skaus- 
mingai nurijo seilę ir toliau šypsojo. 

Paskui jis dirstelėjo į savo sudriskusias kelnes. Tarsi kažką 
prisiminęs, atsilošė ir įkišo ranką į kišenę. 

- Na, aš likau ne visai tuščiomis rankomis, - tarė, kreivai išsi- 
viepęs. - Nors verčiau būčiau pametęs ne paveikslėlius, o šituos. 

Jis atgniaužė ranką. Sužalotas delnas suspindo sužibo. Jame 
išvydau aukščiausios rūšies brangakmenius, šlifuotus, briauno- 
tus, tinkamus magijai. Smaragdą, rubiną, regis, vyrišką, didžiulį 
liepsnojantį opalą, turkį, žydrą kaip dangus, kurį mačiau anapus 
lango, aukso luitą tarsi saulę, įklimpusią į medų, ir keistąjį Geilis 
deimantą, juodąjį, skaidrų lyg krištolas. 

- Turi adamantaną, - pasakiau, liesdama tą brangakmenį. 

Akmuo buvo vėsus, nors Džeimis jį nešiojosi prie pat kūno. 

- Taip, - tarė jis, bet žvelgė ne į akmenį, o į mane, jo veide 
žaidė šypsenėlė. - O ką tas adamantanas suteikia? Visa ko paži- 
nimo džiaugsmą? 

- Taip man buvo pasakyta. - Pakėliau ranką prie jo veido ir 
švelniai glostydama pajutau kietą kaulą ir gyvybingą kūną, šiltą 
ir patį mieliausią. 

— Mes turim Ijaną, - tyliai tariau. - Ir vienas kitą. 

— Taigis, tiesa. 

Džeimio akys sušvito. Jis subėrė akmenis į tviskančią krūvelę 
ant stalo ir atsilošė, švelniai laikydamas mano ranką. 

Atsipalaidavau, mane pamažu apgaubė šilta ramybė, nors so- 
puliai klajojo po apibrozdintą kūną, skaudėjo koją. Buvom kartu, 
gyvi, saugūs, ir daugiau niekas nebebuvo svarbu. Nei drabužiai, 
nei lūžęs blauzdikaulis. Dabar buvo gana tik kvėpuoti ir žiūrėti 
į Džeimį. 

Kurį laiką sėdėjom taikioje tyloje, spoksodami į saulės nu- 
tviekstas užuolaidas ir dangų. Gal po dešimties minučių, o gal 
po valandos lauke išgirdau lengvus žingsnius ir nedrąsų beldimą 
į duris. 

— Prašom, - tarė Džeimis. 

Jis atsisėdo tiesiau, bet mano rankos nepaleido. 

Durys atsivėrė ir vidun įžengė moteris. Maloniame jos veide 
atsispindėjo nuoširdus svetingumas, sumišęs su smalsumu. 

— Labas rytas, - kiek droviai pasisveikino ji. - Turiu labai 
atsiprašyti, kad neaptarnavau jūsų anksčiau, mat buvau mieste ir 
sužinojau apie jūsų... atvykimą, - ištarusi šį žodį nusišypsojo, - 
tik dabar, kai grįžau. 

- Turime jums kuo nuoširdžiausiai padėkoti, ponia, už tai, 
kad taip su mumis elgiatės, - prabilo Džeimis. Jis atsistojo ir Že- 
mai jai nusilenkė, bet tebelaikydamas mano ranką. - Jūsų tarnas, 
ponia. Ar ką nors žinot apie mūsų bendrakeleivius? 

Ji raustelėjo ir, atsakydama į jo nusilenkimą, padarė tūpsnį. 
Buvo jauna, vos pradėjusi trečią dešimtį, ir, rodės, nelabai žinojo, 
kaip elgtis tokiomis aplinkybėmis. Jos plaukai buvo šviesiai rudi, 
ant pakaušio susukti į kuodelį, oda rausva. Man pasirodė, kad 
moteris šneka su neryškiu pietvakarių Anglijos akcentu. 

— Ak, taip, - atsakė ji. - Mano tarnai atvedė juos iš laivo. 
Dabar jie maitinami virtuvėje. 

— Ačiū, - nuoširdžiai padėkojau. - Jūs nepaprastai maloni. 

Moteris sumišusi nuraudo. 

— Nėra už ką, - sumurmėjo ir nedrąsiai dirstelėjo į mane. - 
Labai atsiprašau, ponia, už prastas savo manieras. Kokia aš ap- 
laidi ir nedėmesinga, kad neprisistačiau. Petsė Olivjė, ponia Žozė 
Olivjė. - Ji lūkuriuodama nukreipė žvilgsnį nuo manęs į Džeimį, 
aiškiai tikėdamasi, kad ir jis pasisakys, kas esąs. 

Mudu su Džeimiu susižvalgėm. Kur mes iš tikrųjų? Ponia 
Olivjė - anglė, be jokios abejonės. Jos vyro pavardė prancūziška. 
Įlanka už lango nesiūlė jokios užuominos; mes galėjom būti bet 
kurioje iš Priešvėjinių salų, - Barbadose, Bahamose, Egzumoje, 
Andre, - net Mergelių salose. Staiga mane nusmelkė mintis, kad 
viesulas gal nunešė mus ne į šiaurę, o į pietus, taigi į Antigvą — 
britų karinio jūrų laivyno pašonę! O gal mes Martinikoje arba 
Grenadinuose... Pažvelgiau į Džeimį ir gūžtelėjau pečiais. 

Mūsų šeimininkė vis dar laukė, viltingai dirsčiodama tai į 
Džeimį, tai į mane. Džeimis stipriau suspaudė mano ranką ir 
giliai įkvėpė. 

— Tikiuosi, kad mano klausimas jums, ponia Olivjė, nepasi- 
rodys keistas, bet gal pasakytumėt, kur mes? 

Rudi ponios Olivjė antakiai šovė iki pat ryškaus plaukų tri- 
kampio kaktos vidury ir ji sumirksėjo iš nuostabos. 

— Na... taip, - pratarė. - Mes vadinam Perlais. 

- Ačiū, - įsiterpiau pamačiusi, kad Džeimis įkvepia, ketinda- 
mas klausti dar sykį, - bet mes norim sužinoti, kokioje saloje esam. 

Apskritą rausvą jos veidą nušvietė didžiulė supratinga šypsena. 

- Ak, štai kas! Audra jus išmetė į krantą. Aną vakarą vyras 
sakė, kad šiuo metų laiku nėra regėjęs tokios siaubingos vėtros. 
Kokia laimė, kad jūs išsigelbėjot! Bet jūs atplaukėt iš salų į pietus. 

Pietūs. Kuba negali būti. Gal mes atblokšti į tokias tolybes 
kaip Sent Tomasas ar net Florida? Mes greitai susižvalgėme ir aš 
spustelėjau Džeimiui ranką. Jutau, kaip rieše tvinksi jo pulsas. 

Ponia Olivjė atlaidžiai nusišypsojo. 

- Jūs visai ne saloje, o žemyne. Džordžijos kolonijoje. 

— Džordžijos, - sukluso Džeimis. - Amerikoje? 

Jis apstulbo, ir buvo ko. Audra mus nubloškė mažiausiai per 
šešis šimtus mylių. 

— Amerika, - tyliai tariau. - Naujasis Pasaulis. 

Pulsas po pirštais pagreitėjo, atitardamas manam. Naujasis 
Pasaulis. Išsigelbėjimas. Laisvė. 

— Taip, - pasakė ponia Olivjė, nė nenutuokdama, ką ši žinia 
mums reiškia, bet vis tiek maloniai šypsodama. - Tai Amerika. 

Džeimis ištiesė pečius ir taip pat jai nusišypsojo. Tyras gie- 
dras oras su vėjeliu šiureno jo plaukus lyg prakurų liepsneles. 

— Kad jau šitaip, - tarė jis, - tai aš - Džeimis Freizeris. 

Jis pažvelgė į mane spindinčiomis mėlynomis kaip dangus 
už jo nugaros akimis ir jo širdis smarkiai suplakė mano delne. 

— O čia Klerė. Mano žmona. 

PIRMA IR ANTRA KNYGOS 
C—— 


Vos susituokusius Klerę su Frenku išskiria Antrasis pasaulinis karas. Paga- 
liau vėl susitikę mylimieji nusprendžia pasidovanoti antrą medaus mėne- 
sį - Škotijoje. 

Vieną dieną vaikštinėdama po apylinkes Klerė ant kalvos aptinka paslap- 
tingą senovinį akmenų ratą. Kitą sykį čia atėjusi netyčia paliečia akmenį, pra- 
randa sąmonę ir nubudusi patenka į keistų įvykių sūkurį: ją užpuola į myli- 
mąjį nepaprastai panašus vyras. Tačiau įsikiša keistas jo priešininkas. Būrys 
raitelių priverčia Klerę joti su jais į pilį. Moteris supranta patekusi į praeitį... 

Netikėtai tapusi „svetimšale“ Klerė bando prisitaikyti tik iš istorijos va- 
dovėlių pažįstamoje aplinkoje ir kantriai laukia progos nusigauti prie akme- 
nų rato, kad galėtų grįžti į savo „dabartį“. Bet likimas ją suveda su Džeimiu 
Freizeriu. Klerė neatsispiria jaunojo Džeimio patrauklumui, aistrai, vyriškai 
jėgai ir karštai jį įsimyli... Tačiau negali pamiršti ir kitame šimtmetyje likusio 
Frenko... 

Nuo šios akimirkos Klerės likimas pasidalija į dvi dalis: su vienu vyru ji 
gyveno viename šimtmetyje, o su kitu - kitame. Blaškantis tarp dviejų šimt- 
mečių, tarp ištikimybės ir aistros, moteriai teks rasti atsakymą į sudėtingą 
klausimą - ko iš tikrųjų trokšta jos širdis... 


DIANA 
GABALDON 


DIANA GABALDON 
SVETIMŠALĖ 


Meilės labirinte 
TREČIA IR KETVIRTA KNYGOS 


(— 


Knygoje „Svetimšalė. Meilės labirinte“ skaitytojas 
ras Klerės ir Džeimio istorijos tęsinį. 


1968-ieji, Klerė su jau dvidešimtmete dukterimi Briana atvyksta į Inver- 
nesą Škotijoje. Paskutinį kartą Klerė čia buvo prieš dvidešimt dvejus metus, 
kai su vyru Frenku šiuose kraštuose leido antrąjį medaus mėnesį. Druidų 
akmenų rate žengusi pro suskilusį akmenį, tąkart ji pateko į XVIII amžių, 
ten sutiko ir įsimylėjo Džeimį Freizerį. Su žaviuoju škotu praleidusi kele- 
rius aistros ir nuotykių kupinus metus, ji vėl grįžo į XX amžių, pas pirmąjį 
vyrą Frenką. 

Dabar Frenkas jau miręs, o Klerė viliasi sužinoti, kaip likimas susiklostė 
jos didžiajai gyvenimo meilei. Ji taip pat ieško būdų, kaip pasakyti dukrai, 
kas yra tikrasis jos tėvas. 

Ieškodama atsakymų į šiuos klausimus, Klerė grįžta mintimis į praeitį, 
į intrigų knibždantį Paryžiaus dvarą, kur teko kovoti už mylimo vyro ir 
kūdikio gyvybę... 

Nuotykiai ir išbandymai aistra laukia ir Klerės dukters Brianos... 


Gabaldon, Diana 


Ga-08  Svetimšalė / Diana Gabaldon. - Vilnius : Alma littera, 2011- 


Kn. 6: Sugrįžimas : romanas / iš anglų kalbos vertė Renata 

Pirmose dviejose serijos „Svetimšalė“ knygose - „Svetimšalė. Lemtingas susiti- 
kimas“ - Diana Gabaldon sukūrė du nepamirštamus įsimylėjėlius - Klerę Randal 
ir Džeimį Freizerį - ir padovanojo skaitytojams meilės istoriją, nusidriekiančią per 
du šimtmečius. 

Meilės istorija prasidėjo, kai Klerė su vyru viešėdama Škotijoje netyčia žengė 
per suskilusį akmenį paslaptingame akmenų rate ir pateko į XVIII amžių, o ten 
sutiko ir įsimylėjo Džeimį. Su žaviuoju škotu praleidusi kelerius aistros ir nuotykių 
kupinus metus, ji grįžo į XX amžių pas pirmąjį vyrą Frenką ir pagimdė dukterį. 

Knygose „Svetimšalė. Sugrįžimas“ intriguojanti istorija tęsiasi... 

Klerė sužino, kad Džeimis liko gyvas, ir atgijusios aistros vedama grįžta prie 
paslaptingojo akmenų rato. Jį peržengusi moteris vėl įpuola į mylimojo glėbį ir 
pavojų kupiną pasaulį... 


UDK 821.111(73)-31 


Diana Gabaldon 
SVETIMŠALĖ. SUGRĮŽIMAS 
Šešta knyga 
Romanas 


Iš anglų kalbos vertė Renata Valotkienė 


Redaktorė Edita Vaskelaitė 
Korektorė Marijona Treigienė 
Viršelio dailininkė Deimantė Rybakovienė 


Maketavo Jurga Morkūnienė J L Lg J 4 f 
Tiražas 3000 egz. / 
Išleido leidykla „Alma littera“, Ulonų g. 2, LT-08245, Vilnius 
Interneto svetainė: www.almalittera.lt 
Spaudė UAB „Spindulio spaustuvė“, Vakarinis aplinkkelis 24, LT-48184 Kaunas 
Interneto svetainė: www.spindulys.lt 


Turiu prisipažinti, kad iš pradžių į šį romaną žiūrėjau skeptiškai. 
Esu nelinkusi pasiduoti masinei psichozei, ir žinodama, su kokia 
euforija ši knyga buvo sutikta kitose šalyse, į skaitymo kelionę 
leidausi labai atsargiai. Deja, su Klere prasmegau ir aš... Taip įsijaučiau 
ir įtikėjau ta istorija, kad pasidarė visai nesvarbu - fantazija tai ar realybė! 
Per visą kelionę lyginau du pasaulius, du gyvenimus, du vyrus. 
Vienas gyvenimas - sotus, patogus, be nuolatinio streso, įtampos. 
Jame vyras Frenkas - mylintis, gerbiamas, teisingas, padorus 
(kažkodėl man pasirodė nuobodus ir tik savo idėjomis besidomintis). 
Kitas gyvenimas - pilnas pavojų, stingdančios įtampos, klaikių tradicijų, 
be elementarių mums suprantamų patogumų. Ir tame pasaulyje jis - 
vyras Džeimis: galia, švelnumas, aistra, padorumas, gerumas, fizinis 
grožis (tokie, regis, tarpusavyje nesuderinami dalykai)... Ir jų MEILĖ 
(visa ko pagrindas). Nejučia pradedu gyventi herojės gyvenimą, 
man rūpi, kad tik ji liktų čia, pavojų pasaulyje, nes čia jis - Džeimis, 
TIKROJI MEILĖ. Gal dėl to, kad ir mano pačios gyvenimo credo 
yra „Nesvarbu, kur ir kaip tu, svarbu, su kuo.“ 


Man knyga netikėtai patiko. Patiko graži, romantinė istorija, 


suintrigavo Škotijos vaizdai - net norisi ten nuvykti. Sužinai daug 
istorinių dalykų: apie gydymo būdus, tradicijas, pilių intrigas. Įvykis 
veja įvykį. Pribloškė autorės fantazija - skaitytojas nepaliekamas 
apsnūdęs. Drąsus romantizmas, neįsprausta į rėmus meilės istorija. 
Labai intriguojanti knyga. 


Niekada netikėjau, kad mane, suaugusią moterį, taip sudomins graži 
pasaka. Vaizdingai parašyta knyga įtraukia. Čia tarsi „Haris Poteris“ 
suaugusiesiems. Seniai bebuvau skaičiusi tokią įdomią ir intriguojančią 
knygą. Pirmąsias 3 knygas prarijau per savaitę, net pradėjau mąstyti 
kaip Klerė. Pagauni save plaukiant kartu. Vaizdinga kalba, geras vertimas. 
Man įdomiausia joje buvo ne meilės linija, o santykių - šiuolaikinės 
moters sugebėjimas prisitaikyti prie sąlygų, kurios buvo prieš 200 metų, 
pasirinkimo dilema, kai esi prisiekusi. Labai daug simbolių. Knygoje 
aprašytas seksualinis potraukis yra įtampa, kova ar mylėjimasis taip 
pat gali būti interpretuojami kaip lygiateisiškų santykių siekis. 


eštoji serijos „„Svetimšalė“ knyga. 


Nepamirštama Klerės ir Džeimio meilės istorija tęsiasi... 
Pirmą kartą Džeimį sutikusi prieš dvidešimt metų - 

kai žengusi per suskilusį akmenį pateko į aštuonioliktą 
amžių - ir praleidusi su juo kelerius aistros ir nuotykių 
kupinus metus, Klerė buvo grįžusi į XX amžių pas pirmąjį 
vyrą Frenką. Tačiau sužinojusi, kad Džeimis nežuvo, moteris 
ryžosi dar kartą žengti per paslaptingąjį akmenų ratą. 

Ir štai mylimieji vėl kartu... Tačiau juos, kaip visada, 
pasitinka ne tik aistra, bet ir pavojai... 


Knygoje yra visko, ko reikia: dvasingumo ir erotikos, 
garbės ir išdavystės, aistros ir vilties, istorijos ir kelionių, 
ir MEILĖS - nepaisančios nei erdvės, nei laiko. Puikesnio 


romano nesu skaičiusi. 


Diana Gabaldon meistriškai žaidžia kelionės laiku 
elementais, kuriuos įpina į klasikinį istorinį romaną - 
nepaprastai intriguojantį ir kupiną aistros, nuotykių 

ir sparčiai besikeičiančių įvykių. Rašytoja sukūrė įdomius 
personažus ir autentišką bei tikrovišką įvykių foną. 

Tai byloja apie kruopštų parengiamąjį darbą 

ir rašytojos meistrystę. 


Ginygų 


klubas 


Tapkite Knygų klubo nariu! 

+ Nemokamas knygų katalogas kiekvieną ketvirtį 

+ Naujausios ir populiariausios knygos 

+ Ypatingi pasiūlymai 
9l786090l105337 duk din d 

